焦氏易林注 

上 

焦氏易林注敘 

昔者同年友尚君節之著《焦氏易詁》，河北大儒王晉卿先生見之曰：“此書將二千年易家之肓詞囈說一一駁倒，使西漢易學復明於世，孟子所謂其功不在禹下。”陳散原與王晉卿書曰：“讀尚氏《焦氏易詁》，歎爲千古絕作，以今世竟有此人著此絕無僅有之書，本朝諸儒見之，當有愧色。”夫王陳二先生皆老師宿儒，於周易皆有著述，胡以傾佩此書若是之極哉。墉于周易夙未致力，徒震乎二先生之言，而莫明其所以然，乃即《焦氏易詁》而讀之，久之，悉節之先生注《易林》，復抽繹《焦易》著爲《易詁》，其大本大原皆在《焦氏易林注》中，然後知二先生傾佩之由而絕非妄歎也。蓋《易林》一書，二千年來無有通其義者，今所傳元刊舊注及陸敕先、顧千里、黃蕘圃所考訂丁宴易林釋文、翟雲升、牟庭等之易林挍略，統所釋祇二三百條，且祇人物、故事及字句之訛誤。至於考及易象者，千餘年來無一人也，獨節之謂西漢釋易之書無如《易林》之完善，凡《易林》之辭，無一字不從象生，且無一象不本之易。於是搜求易象之根源，考稽林詞之依據，校勘板本之沿革，糾正音韻之訛謬，逐字注釋，使讀者燎若觀火，無一不解之詞，亦無一無根之象。蓋古聖人之作易，本由觀象，後聖人之繫易，亦由觀象。《焦氏易林》之辭，仍不外觀象而已，但其所用之正象、覆象多半失傳，故學者不解其所謂，豈知以艮爲龜、爲金，以兌爲月、爲老婦，以坎爲矢，以乾爲日，坤爲水，皆本之《易》而二千來年無有識者，故《易》多誤解，《易林》之辭亦遂難通。今節之獨得之，蓋不知幾經研考，幾經印證，反覆尋繹，不得不休，積之既久，始逐次領悟，又久之，始融會貫通。大義既通，不但爲焦氏之功臣，實于易學所關至鉅，其有功於後學甚大。至於爬梳字句，闡發幽滯，考稽故事，爲先儒所不能釋或釋之而誤，爲一一訂正其失者，猶其餘事也。乃《焦氏易詁》既付梓傳世，《易林》之注以篇帙浩繁，印行匪易。小兒道益從先生遊，籌之至再，力亦未贍。會豐潤董宗之、董作人昆仲聞之，曰：“是我後學之責也。”慨然相助，是書始得公之於世，夫以二千年人人愛讀之書，而人不能解其義，今忽冰消霧釋，剨然得解，則是書之出，始劍光射斗，不能終湮者，理也。然非宗之昆仲之熱心文學，亦不能成功若是之速。語云：“附驥而名益彰。”其是之謂乎？故並及之。 

已卯冬月，年愚弟蒲城仵墉謹識。 

焦氏易林注例言 

西漢釋易之書，其完全無缺者，祇有《焦氏易林》與楊子《太玄》，乃《太玄》至漢末宋衷首爲之注，吳陸績因之作釋失，范望更因宋陸而集其成。至唐王涯、宋許翰、司馬光等更起迭爲而注益詳，獨《易林》無注者。烏程蔣氏影元本略注其故實，然甚尠，十卦九注未詳，偶有注者，皆《左傳》、《國語》所習見，無大益也。後牟庭作校略，丁晏作釋文，陳喬樅據《易林》以解齊詩，顧千里、黃丕烈等於字句皆略有考訂，而丁晏解彙爲蝟，以李耳爲虎名，最爲精當，然皆病其太略，且所釋祇名物故實，至於以卦象釋《易林》文者，訖無一人。蓋自東漢以來，易象即失傳，後儒所知卦象，皆以漢魏人所用者爲範圍，而《易林》之辭無一字不從象生，其所用之象，與易有關者約百七十餘，皆爲東漢人所不知，故東漢人解易多誤。後儒不知其誤，而反疑《易林》，以其用象與漢魏人不合也，於是林辭之難解過於易矣，其詳盡在《焦氏易詁》中。 

一、《易林》雖不明解易，然能注易者莫過於《易林》，如以坤爲水、爲魚、爲心志、爲疾，以艮爲牛、爲龜、爲國、爲邑、爲床，以兌爲華、爲老婦，以巽爲少姬等逸象，易之不能解者，皆賴以得解。及其既解，然後知易林所取之象，仍本之易，至爲明白，無如二千年學者竟熟視無睹也。而尤要者，則在其正覆象並用。聖人敘卦，除乾、坤、坎、離、頤、大過、中孚、小過正覆不變外，餘一正卦必次以覆卦。而雜卦震起艮止、兌見巽伏、咸速恒久諸辭尤示人以象正如此、覆則如彼之義。乃自正覆象失傳，凡《易》之言正覆象者，多不得解，獨《易林》知之。凡遇正覆震相背者，不曰讒即曰訟，於是《震》卦之“婚媾有言”、《左傳》之以《謙》爲“讒”得解。凡正反兌相背者，不曰讒侫即曰爭訟，於是困之“有言不信”、訟之“小有言”得解。其正覆震相對者，不曰“此鳴彼應”即曰“此唱彼和”，於是中孚之“鶴鳴子和”得解，其餘象覆即於覆象取義，象伏即於伏象取義者，亦皆本之易而先儒皆不知，致易義多晦，故唯《易林》能補二千年易注之窮。 

一、《繫辭》云：“聖人觀象繫辭。”是所有卦爻辭皆從象生也，而說卦之象皆舉其綱領，使人類推，非謂象止於此也。又示人以複象，如乾爲馬、震坎亦爲馬，坤爲輿、震坎亦爲輿，坤爲腹、離亦爲腹。非謂某卦有某象，即不許某卦再有某象也，視其義何如耳。而其例甚繁，爲筆所難罄。蓋其詳盡在口傳，至東漢口傳一失，所有易象大都不知，而浪用卦變，不變不能得象，如頤、損、益之龜象，虞翻不知艮即爲龜，必使某爻變成離以取龜象。由漢訖清，幾視爲天經地義，至焦循遂以一卦變爲六十四卦而易學之亡遂與王弼以來之掃象等矣。愚初亦惑其說，故讀《易林》皆莫知其所指，及印證既久，始知易林之象盡本于易或本于《左傳》、《國語》，近在眉睫，日睹之而不識，然後悟無情無理之卦變爻變直同兒戲，又何怪王弼等之掃象不談。 

一、《易林》於說卦象、九家逸象、《左傳》《國語》象無不用之，惟虞氏逸象其誤者不見於《易林》，其不誤者《易林》皆用之，故《易林》實爲易象之淵藪，其爲各家所無。《易林》所獨有之象，遇之多年皆莫知其所指，後與《易》回環互證，知其仍本之《易》，如以《兌》爲華、爲老婦，則本之《大過》。以艮爲臣、爲祖，則本之《小過》。如是者共百七十餘象，其詳說皆在焦氏易詁中，茲不復贅。 

一、本注釋以易象爲重，易象得，林辭與易辭始能解，次則林中所用故實，凡以前舊注所釋者是也。總各家所注寥寥無幾事，茲重加搜討，增舊注所無者約數千則，正舊注之誤者約數十則，然《易林》所據之書，如《左》、《國》、《詩》、《尚書》、《易》，研討最難者談妖異、說鬼怪，其詳蓋在《虞初志》諸小說部中，而其書久佚，故明知其有故實而不得其詳。如恒之晉“雨師娶婦”，黃嚴季子元刊注引《博物志》太公爲灌壇令事當之，於事實不合，是不能注也。又如兌之比云“嵩融持戟，杜伯持弩，降觀下國，誅逐无道。夏商應作周，之季，失勢逃走。”杜伯之鬼白日射死宣王，見《國語》，人皆知之。嵩融事必與杜伯相類，而注家皆不知，後讀《墨子·非攻篇》云：“有神謂商湯曰，余得請於帝，帝命融隆火于夏之城。”融隆即嵩融。《楚辭》及淮南又作“豐隆”，皆音同字異。由《楚辭》及《淮南》注知融隆爲雷師。《國語》云夏之亡也，以回祿帝命融隆火于夏之城，即帝命雷師以雷火燒夏桀之城也，於《國語》及林辭夏周之季皆合，而持戟事則不能詳。又如渙之大壯云：“鬼哭於社，悲商無後。”自來注家亦不知，後讀《墨子·非攻篇》云：“至商王紂婦妖宵出，有鬼宵吟。”又《論衡》云：“紂之時，鬼郊夜哭”，又云：“紂郊鬼哭”。其事得矣，而太簡略，如此者無可如何也。 

一、《易林》用韻甚古,凡亥皆音喜,殆皆音以,罷皆音婆,不皆音虎,家皆音姑,而尤與豪音、真與東韻，如此者尤多，有注出者，有不及注者，讀者知其例，則無扞格矣，且可以正易韻俗讀之失，如乾象辭下與普韻、中孚三爻罷與歌韻是也。 

一、《易林》說詩之處最多，昔儒考其淵源，以焦氏學于孟喜，喜父孟卿，家傅齊詩，故焦氏所說皆齊詩，不惟于毛詩十九不同，于魯韓亦多異，如《凱風》毛謂有母不安于室，焦謂母亡思毋。《螮蝀》毛傳謂刺淫，焦謂傷讒。如此者有數百則之多，又其字與毛異而勝者尤多，皆隨文注出，然以其過多，恐有遺漏，故特舉出，以見《易林》不惟能傳周易絕學，且能傳齊詩，齊詩至東漢末即亡，亦絕學也。 

一、林辭重出者甚多，本宜全注，後詳加觀察，凡卦不同而辭同者，其象必同，如坤之離云：“齊魯爭言。”離中爻互兌巽，巽齊兌魯，又爲正反兌，故曰爭言。而比之蟲、謙之咸亦用此辭，則以蟲初至四、咸二至上亦兌巽也，注其一，餘即可隅反，以期簡約。 

一、《易經》所有人名、地名無不從象生。如《泰》五之帝乙，以震爲帝，坤爲乙。《明夷》之文王、箕子，以坤爲文，以震爲王，故曰文王。震爲子、爲箕，故曰箕子。《既濟》之鬼方，以坎爲鬼也。《易林》之注，凡人名、國名、鳥獸名，隨手舉來，無不與象妙合。如遇《剝》曰高奴。高奴，地名，見《漢書·地理志》，則以艮爲奴，艮一陽在上，故曰高奴。遇《謙》曰重耳，互坎爲耳，坤爲重，故曰重耳。學者苟由是以求其機趣，必更有進於是者。 

一、《易林》於既未濟等卦偶用半象，又常用遇卦象。左氏云：“震之離亦離之震”。易於既未濟，蓋兼用半象，故悉本之。凡遇此等必先注曰：“此用遇卦象”、“此用半象”，以期易明。 

一、易數至爲繁瑣，皆用漢儒常用之數注之，惟邵子所傳一二三四五六七八之先天八卦數，漢儒無知者，而《易林》每用之，如遇《兌》每言二是也。注中遇此必指明曰卦數，幾以爲區別，俾閱者知其所自來。 

一、本注意在指明易象，俾學易者有所裨益，以正舊解之誤而濟易注之窮。至林辭義意有極淺顯者，則不必注；有極奧深者，則詳稱博引，使昆侖之語明晰而後已，故又不免於繁冗，閱者諒之。 

一、初讀《易林》，即疑其本象以係辭，無如初學《易》于易象，既不嫺熟，於失傳之象尤茫然不知其所謂，故求之十年之久，訖不能通其辭。後閱蒙之節云：“三夫共妻，莫適爲雌，子无名氏，翁不可知。”恍然悟《節》上坎、上互艮，下互震，三男具備，下兌爲女，故曰三夫共妻。震爲子，艮爲名，坎隱伏，故子无名氏。艮爲壽、爲祖，故曰翁，坎伏，故不可知。悟林辭果從象生，由是言正象者皆解。又久之，閱剝之巽云：“三人同行，一人言北，伯仲欲南，少叔不得，中路分道，爭鬬相賊。”巽通震，震爲人、爲行，二至四覆震，上下震，故曰三人同行。震爲南，上震下震皆南行。二至四艮，艮爲少男，故曰少叔。震長爲伯，坎中男爲仲，故曰伯仲欲南。獨少叔一人不南而北也。坎爲中，震爲道路，伯仲南，少叔北，故曰分道。艮爲手，二至上正反艮相背，故曰爭鬬。坎爲盜賊，故相賊。自通此辭，知林用覆象神妙已極，於是凡言正覆象者皆解，易經亦然。而以此二林爲入門之始，故特誌之，以示不忘。 

一、《說卦》係自古相傳之象，至周易愈演愈精，故用象每與《說卦》異。如《說卦》以震爲長男，兌爲少女；經則間以震爲小子，兌爲老婦。蓋以二人言初生者長，後者少。以一人言，初少上老，此其義唯《易林》知之，以《易林》書太古，尚存古義，能得周易真解，爲後儒所不知。如旅之大壯云“獨夫老婦”，以大壯上震爲獨夫，互兌爲老婦也。又觀之睽云“老女無夫”，亦以睽下兌爲老女。又夬之中孚云“道路不通，孩子心憒。”以中爻震爲孩子。又家人之巽云“孩子貪餅”，巽伏震，亦以震爲孩子，皆以易隨卦二三兩爻“係小子，失小子”爲本。又《易林》遇巽每曰少齊，亦以大過下巽爲女妻爲本也。又《說卦》以坎爲月，而經則多以兌爲月。至東漢馬、鄭、荀、虞諸儒皆不知此義，故經多誤解，於是後人並《易林》用象亦不知矣。 

一、《逸周書》所載周公時訓之七十二候與卦氣圖相附而行，後細按七十二候之辭，皆由卦象而生。如蚯蚓結識中孚之候，則以中孚上巽爲蟲、爲蚯蚓，而下兌爲覆巽，正反巽集於中，故曰蚯蚓結。於復曰麋角解，復下震爲鹿，艮爲角，震爲覆艮，角覆在地，則角解矣。於屯曰水泉動，屯上坎爲水泉，下震，故曰動於屯上。又曰雁北鄉，則以屯上互艮爲雁，坎北故曰北鄉，以艮爲雁，於是《易》“漸鴻”象得解。統七十二候語無不與卦密合，且用正象用覆象無不精妙，而皆爲《易林》之所本，故《易林》實集象學之大成。 

校勘記說例 

一、《易林》以象學失傳之故，訛字獨多，有形訛者，有音訛者，各本與各本不同，從違至爲困難，本注所依據者有三本：一黃本。黃本乃瞿曇谷從錢牧齋宋本臨得，後陸敕先復爲詳校。嘉慶間陸本歸黃蕘圃，遂以付梓，注內稱宋本者此也。一元本。此本係烏程蔣氏密韻樓藏影元本，今四部叢刊印出者是也。內容大致與黃本同，而恒桓等字皆缺末筆，則所據亦宋本也，然與黃本異字甚多，往往有勝處。一爲汲古本，汲古所據蓋又一宋本，與黃本、元本異同尤多，故黃本元本之訛誤爲他本所不能正者，唯汲古能正之。且以汲古校宋本元本，凡形訛音訛之沿革皆能屈曲考出，由此證汲古所據之宋本又在黃本元本之前，故黃本元本字同訛者，汲古往往能存其真。以此三本回環互證，雖不能盡通，然已得八九矣，其餘各本亦間採之，然所益甚少，而明本尤雜亂無理，無一善者。 

一、司馬溫公注《太玄》，各本字有異同者，下注曰依某本；其不從者亦注曰某本作某字，以待後人之采擇。今仍其例，除確知爲訛字者，方注曰某本作某字，非。 

一、林辭有三字六句者，共十八字，後人以其多二字，仍刪成四字句，作四字四句，或加二字足成五句。如此者，三本皆有。又有三字四句，末句仍爲四字，共五句，仍十六字。後人不察，概作四字句讀，於是王謨之漢魏叢書本遇此斷句皆誤，今以汲古證宋元本，以宋元本證汲古，皆還其舊，且下皆注明，俾讀者不至再誤。 

一、林辭複者有數百之多，故字訛於此者未必訛於彼，如同人之豐“長孟病足，倩季召糧，柳下之寶，不失我邦。”此林凡七見，宋元本糧皆作囊，寶作貞，或作責；我邦作驪黃，或我糧。獨汲古革之恒，囊作糧，乃知用季路負米故事。渙之豫，驪黃作我邦，乃知用柳下對魯君語云：“君以賂往，欲免國也，臣亦有國，破臣之國以免君之國，所不願也”林正用其語，淺人不察，謂“柳下胡有邦”而妄改，豈知柳下所謂邦者，信也。至於寶字，獨宋元本同人之豐作寶，不作貞、作責，貞、責皆寶之形訛字。一林既得解，其餘六林皆據以改正。全書如此者不可勝，恐閱者不知，故特詳其故。 

一、林皆有韻，凡疑似之字不能定者，定之以韻，否則定之以象，象有者是、無者非也。林無象外字，與易同也。 

一、明知爲訛字，且明知當爲某字，然各本皆如此，無所依據從，不敢擅改，但注曰某字疑爲某字，以昭慎重。 

一、易林凡下注一作某某辭者，皆非焦氏林辭，疑爲崔篆、費直或虞翻、管輅等易林之辭所竄入。又有前數句與後數句吉凶不同、義不相屬者，亦皆爲他林所羼入而非焦林。蓋唐時各林皆存，學者恒擇他人林詞附焦林下，以備筮時參考，久之遂皆爲焦林。故上下文義往往相反，故凡下附之林辭，概從宋本一概不錄。其上下文義不屬者，注必指明。 

一、一句之中，甲字依某林，乙字又必依某林而義始足。如歸妹之大有云“依宵夜遊”，旅之小過同。而小過之否則作“衣繡夜遊”，由是知前兩卦之依宵“依”字誤，“宵”字不誤，宵、綃同。《禮·玉藻》“玄宵衣以裼之。”《詩》：“素衣朱宵。”注皆訓宵爲綃、繒，故依字從小過之否校作衣，其小過之否之繡字，係宵之聲訛字。且前兩卦既作宵，此不應忽作繡，則依前兩卦校作宵，皆文從字順，古訓復明。全書如此者甚多，非好爲煩瑣，必如此而後得其真字也。按：說文“衣，依也。”“依宵”依字未必訛，今姑從俗校作衣。 

一、《易林》多古字，如衣綃作衣宵，如籧篨作豦除，匍匐作扶服，士菔作土服，蜻蛉作青蛉之類。林內如此者，不可勝數，乍睹之幾以爲訛字，而各本因不知其義，妄改者甚多，篇內所釋恐有遺漏，倘大雅君子加以糾正，則幸甚矣。 

易林逸象原本考 

易林逸象，其與易有關，可以解經、並可以正易注之誤者，其詳皆在《焦氏易詁》中，凡百七十餘象；其與易無關推廣之象，尚不知其幾千百，皆省而不錄，錄其有關者下注明其所本，以見此逸象仍原本於易，俾閱者不至再有疑惑。 

乾逸象 

爲日、《乾》九三“君子終日乾乾。”《彖》“大明終始”，大明即日。《晉》彖傳“順而麗乎大明”，是。河海、《同人》“利涉大川。”山陵、《同人》“升其高陵。”石、《說卦》“乾爲玉。”南、《同人》荀注：“乾舍於離，相與同居。”虎、《文言》“風從虎”，“履虎尾。”大川、見《同人》。 

坤逸象 

爲水、《益》“利涉大川。”江淮河海、魚、《剝》“貫魚。”蛇《上繫》“龍蛇之蟄。”淵、《訟·彖傳》“入於淵。”雲、《小過》“密雲不雨。”墟、《升》“虛邑。”茅茹、《否》“拔茅連茹。”逆、坤逆行。《乾鑿度》“坤右行，陰時六。”北、先天。心、《益》九五“有孚惠心。”志、《益》九五“大得志。”憂、《泰》九三“勿恤。” 《升彖》“勿恤。”疾病、《復》“出入无疾”，《損》六四“損其疾。”毒、《師》“以此毒天下。”勞、坤役天下，故勞。風、《文言》“風從虎。” 《內經》謂“風，士氣所生。”野、龍戰於野。郊、《小畜》“自我西郊。”郊用伏坤。原、《比》“原筮，元永貞。” 

震逸象 

爲武、《國語》“震，車也。”車有震武。旗、左氏“火焚其旗。”以震爲旗。鴻、《漸》伏象。隼、《解》上六“公用射隼。”射、見上。《左傳》“射其元。”皆以震爲射。南、《升》“南征吉。”《左傳》“南國蹙。”爵、《中孚》“我有好爵。”樽、《坎》六四“樽酒。”食、《頤》“自求口食。”鶴、《中孚》“鶴鳴在陰。”君、《歸妹》六五“其君之袂。”征伐、《謙》六五“利用侵伐，征不服。”周、《文言》“反復道也”、“周而復始。”姬、周姓。甕、《井》九二“甕敝漏。”伏象。胎、《屯》六二“十年不字。”字，妊娠也。震象。舟船、《中孚》“乘木舟虛。”飛翼、《明夷》初九“明夷於飛，垂其翼。”飛翼，皆指應爻震。老夫、《大過》九二伏象。商旅、《復傳》“商旅不行。”公、《解》“公用射隼。”父、《蠱》六四“幹父之蠱。”初爻用伏。口、《頤》“自求口食。”羊、《大壯》、《歸妹》上六皆曰“羊”。神、帝出乎震。帝即神。襦、《既濟》“襦有衣。”襦、繻通。缶、《比》初六“有孚盈缶。”言陽來出成震。瓶、《井》“羸其瓶。”用伏。辰、邵子以震爲辰。本此。辰，時也。《損》、《益》皆曰“與時偕行。”皆以震故。登、《明夷》“初登於天。”狩、《明夷》“于南狩。”乘、《解》“負且乘。”華、《說卦》“震爲旉。”干寶云，華也。羽翰、《賁》“白馬翰如。”髮、《巽》“寡髮。”巽反爲震，故多毛。袂、《歸妹》“其君之袂。”東北、先天位。萌芽、《解》“百果草木皆甲坼。”又爲反生。箕子、《明夷》“箕子以之。”孩子、《隨》二“係小子。” 《明夷》六五之箕子即孩子。田、《師》“田有禽。”山陰、《中孚》“鶴鳴在陰。”震，艮之反，故爲山陰。嘉、《隨》五“孚於嘉。”鄰、《泰》六四、《謙》六五“以其鄰。”藩、《大壯》九三“羝羊觸藩。”斗、《豐》九四“日中見斗。”福、《震》“恐致福也。”虛、《歸妹》“承虛筐也。”歲年、爲辰，故爲歲年。《同人》“三歲不興。”用伏。 

巽逸象 

爲母、《小過》“遇其母。” 《蠱》二“幹母之蠱。”齊、《說卦》“齊乎巽。”姜、齊姓，猶震爲周，故爲姬。《左傳》“若異國必姜姓也。”以巽爲姜。少姜、少齊、《大過》“老夫得其女妻。”以巽爲少。隕落、《姤》五“有隕自天。”《左傳》云“夫從風，風隕。”又“我落其實。”豕、《姤》“羸豕，孚，踟躕。” 《井》“贏其瓶，中孚，豚魚吉。”豚、見上。蟲、《左傳》“三蟲爲蠱”。故巽爲蟲。蠶、《大過》“棟橈。”蟲，在下也。腐、《剝》，爛也。敝漏、《井》“甕敝漏。”隙、下斷故有隙，漏之所由來也。以上數象，於《易》所關至之鉅，自此象失傳，於是《大過》之“有它吝”，中孚“有它不燕”、《恒》之“田无禽”、《井》二之“甕敝漏”遂不知其故。袽、《既濟》“袽有衣袽。”盜賊、《雜卦》“巽，伏也。”故與坎同。爛、《雜卦》“剝，爛也。”爛始於巽。寇戎、《同人》“伏戎於莽。”病、爲羸，《說文》“羸，病。”枯、《大過》“枯楊。”餗、馬云“麋也。”未濟之无妄“求麋耕田”，以无妄互巽爲麋。疑、《豐》六二“往得疑疾”、巽初“進退，志疑也。” 

坎逸象 

爲首、《說卦》“爲下首”，《明夷》“得其大首”。大首、見上。肉、胏、《噬嗑》“噬乾肉”、“噬乾胏”、“噬臘肉。”夫、《左傳》“夫從風。”矢、《噬嗑》九四“得金矢。”鬼、《既濟》“高宗伐鬼方。” 《說卦》“坎，隱伏。”孤、《睽》九四“睽孤。”西、先天位。《既濟》九五“不如西鄰之禴祭。”泥、《需》九三“需於泥”，《震》九四“震隊泥。”食、《需》九五“需於酒食。”《訟》六三“食舊德。”筮、《蒙》“初筮告”、比“原筮、元永貞。” 

離逸象 

爲星、《豐》九二“日中見斗”、“見沬。”東、《既濟》“東鄰殺牛。”金、《鼎》六五“金鉉”。外堅之義。巷、《睽》九二“遇主於巷。”巷指六五離。膚、《睽》六五“厥宗噬膚。” 

艮逸象 

爲火、《旅》九二“焚其次。”鳥、《小過》“飛鳥以凶。” 《左傳》“離之艮當鳥。”鴻、《漸》“鴻漸於干。“隼、《說卦》“艮爲黔喙。”面、《革》上六“小人革面”。以伏艮爲面。簪、《豫》“朋盍簪。”須、《歸妹》“以須。”祖、《小過》“過其祖。”臣、《蹇》“王臣蹇蹇。”臣妾、《遯》“畜臣妾，吉。”角、凡《易》言角指上陽。啄、《說卦》“艮爲黔啄。”負《大畜》“何天之衢”。 《解》“負且乘。”壽、《說卦》“堅多節。”貴、《隨》“官有渝”。官，貴。邑邦國、《无妄》“邑人之災”。《坎》“王公設險，以守其國”。《中孚》“乃化邦也。”皆以艮爲邑、爲國、爲邦。床、《剝》“剝床以足。”斯析、《旅》“斯其所。”貝、《震》“億喪貝。”金、《蒙》“見金夫。”觀、《頤》“觀頤。”視、《頤》“虎視眈眈。”光明、《謙》“天道下濟而光明。”龜、《損》“益十朋之龜。”西北、先天位。天、《大畜》上九“何天之衢。”刀劍、《萃》“君子以除戎器。”枕、《坎》“險且枕。”牛、《无妄》“或係之牛。”以艮爲牛。豕、《大畜》“豶豕之牙。”夫、《蒙》“見金夫”，《比》“後夫凶。”巢、《旅》“鳥焚其巢。”僮僕、《旅》“得僮僕。”終日、《豫》六二“不終日。”谷、《井》九二“井谷射鮒。”伏象。 

兌逸象 

爲月、《小畜》“月既望。”華、《大過》“枯楊生華。”老婦、《大過》“老婦得其士夫。”魯、《說卦》“兌，剛魯”。魯、鹵通。資斧、《旅》“得其資斧。”井、本《井》卦，兌象。牙齒、《大畜》“豶豕之牙。”雞、居酉。燕、《中孚》“有它不燕。”耳、《鼎》六五“黃耳。”《彖傳》“巽而耳目聰明。”酒、兌水，故與《坎》同象。穴、《需》“出自穴。”兵戎、《萃》“君子以治戎器，戒不虞”，《旅》“得其資斧。”雨、《睽》“往遇雨。” 

右共一百七十餘象，皆失傳。爲東漢易家所不知，故易解多誤。茲所注但明其所本，俾閱者不至再有疑惑，若其詳義皆在《焦氏易詁》中。凡注內遇此等逸象而不知其義者，可於以上各象求之。如《乾》林注：“以乾爲山，爲石。”乍閱之必生疑，可於乾逸象中尋之。因易林逸象過多，注中不及詳說其原本，故於篇首總揭其義，以補注中所未備。 

讀注須知 

一、一卦有四象，上卦下卦、上互下互是也。注中於互卦往往省去互字，不可不知。 

一、注中往往言通某卦、伏某卦、對某卦，實皆伏象。先生云，本宜一律用一名詞，乃注時忘卻，隨便書寫，以其過多，難以改爲畫一，閱者諒之。 

一、注中某卦爲某象，其人人皆知者，往往省去爲字。如坎爲水曰坎水，兌爲西曰兌西，震爲行曰震行。如此者甚多，須先知其例。 

一、焦氏逸象其於易有關者，皆於篇首注明來歷，其未經詳釋者，可類推之。如艮爲虎、熊、羆之屬，亦必艮象震爲足，凡善走如鹿、如兔等皆屬之震；爲鳴，凡善鳴如鶴、如蛙等皆屬之是也。 

一、每冊後附卦象表一頁，凡正覆象旁通皆備，以便查檢。 

受業董維城謹識

焦氏易林注卷一 

行唐尚秉和節之注 

受業蒲城仵道益、豐潤董維城堃校刊 

乾之第一 

乾。道陟石阪，胡言連謇。譯瘖且聾，莫使道通。請謁不行，求事無功。乾爲道、爲陟、爲山，故曰石阪。爲言，在西北，故曰胡言。連謇，口吃也。震爲鳴，坎爲耳，艮爲道、爲請求，今爲純乾，乾三子具不見，故曰暗、曰聾、曰道不通、曰請求無功，蓋三子各分乾一爻也。又林詞所以不吉者，以卦爲純陽，陽遇陽則窒故也。此易之根本大義，自此義不明而易多誤解。○石，汲古作多，謇作蹇，瘖訛瘠。依宋元本。 

坤。招殃來螫，害我邦國。病傷手足，不得安息。乾變陰故曰招。日來坤陰爲災殃、爲毒螫、爲害、爲邦國。艮手震足，今純坤艮震毀，故曰病傷手足。坤逆行故曰來，《繫辭》“來者，伸也。”即謂坤逆行。○殃，元本作禍，依宋本、汲古。傷，宋元本作在，依汲古。 

屯。陽孤亢極，多所恨惑。車傾蓋亡，身常憂惶。乃得其願，雌雄相從。坎爲孤，一陽居五，民皆歸初，故曰孤亢。坎爲憂疑，故曰恨惑、曰憂惶。艮爲蓋，震爲車。坎破，故傾亡。坤爲身，初陽四陰、二陰五陽皆有應與，故曰雌雄相從。○凡六子易林皆有孤、獨、鰥、寡象，人皆知巽寡，餘失傳。不下贅。 

蒙。鴶鵴鳲鳩，專一無尤。君子是則，長受嘉福。艮爲鳥，故曰鴶鵴鳲鳩。艮止，故專。一說鳲鳩義與毛同。艮爲君子，坎爲法則，震爲嘉福。○艮，鳥象，失傳。鴶，音戞。鴶鵴鳴鳩，皆布穀也。鴶，各本多訛鵠，依宋元本。 

需。目瞤足動，喜如其願，舉家蒙寵。互離爲目。瞤，亦動也。乾爲喜、爲寵。坎爲官室、爲家。《西京雜記》“目瞤得酒食，故曰喜。”足，疑爲指訛，《左傳》“食指動”是也，伏艮象。○目，汲古訛日，從宋元本。 

訟。龍馬上山，絕無水泉。喉焦唇乾，舌不能言。乾爲龍馬、爲山，在上，坎在下而中爲火、爲日，故水泉絕。兌爲喉舌、爲唇，乃兌覆而與火鄰，故焦渴不能言。 

師。倉盈庾億，宜種黍稷。年豐歲熟，民人安息。坤爲腹、爲囊，倉庾象也。坤衆故曰盈、曰億、曰豐熟。震爲黍稷，坤爲歲年、爲民人、爲安息。後比之升、坤之恒詞同，亦皆以坤爲倉庾。《詩·小雅·楚茨》云“我黍與與，我稷翼翼；我倉既盈，我庾維億。”又《甫田》云“曾孫之稼，如茨如梁；曾孫之庾，如坁如京。乃求千斯倉，乃求萬斯箱；黍稷稻粱，農夫之慶。”○年豐歲熟，元刊作國家富有；安作蕃，依宋本、汲古。 

比。中夜犬吠，盜在牆外。神明祐助，消散皆去。坤、坎皆爲夜。坎爲中，故曰中夜。艮爲犬，伏兌口，故曰犬吠。坎爲盜，艮爲牆，坎在外故曰在牆外。伏乾爲神，艮爲明，坤消故曰消散。○犬，元刊作狗，依汲古。 

小畜。據斗運樞，順天無憂，與樂並居。通豫。艮爲星，數七，故曰據斗。坎爲樞，故曰運樞。乾順行故曰順天。坎伏故無憂。震爲樂，艮爲居。○汲古多“所行造德”四字，依宋元本。 

履。空拳握手，倒地更起。富饒豐衍，快樂无已。通謙。艮爲拳、爲手，坤爲地，爲下。震起，故曰倒地更起。坤爲富饒，震爲快樂，全用伏象，易卦爻詞每如此也，易林無創例。○倒，汲古作委，依宋元本。 

泰。不風不雨，白日皎皎。宜出驅馳，通利大道。巽伏故不風，半坎故不雨。震爲白，乾爲日，震爲出、爲馳驅、爲大塗、爲通利。○利，汲古作理，從宋本。 

否。載日晶光，驂駕六龍。祿命徹天，封爲燕王。坤爲載，乾爲日，在上故曰載日。伏震爲龍、爲駕，乾數六，故曰驂駕六龍。乾爲祿，巽爲命，乾在上，故曰徹天，伏震爲王，兌爲燕，故曰燕王。○載，元本作戴，依宋本、汲古。 

同人。子號索哺，母行求食。反見空巢，訾我長息。通師。震爲子、爲號、爲哺、爲請。請，求也。故曰索哺、曰求食。震爲行，坤爲母，艮爲巢，坤虛，故曰空巢。震爲長息，坎上下兩兌口相背，兌爲口舌，故曰訾。○巢，依宋元本，汲古作窠。 

大有。上帝之生，福祐日成。修德行惠，樂且安寧。乾爲上帝、爲福、爲德惠。通比，比樂坤安。本象、伏象兼取。○第四句元刊作樂安且寧，依汲古。 

謙。山險難登，澗中多石。車馳轊擊，載重傷軸。擔負差躓，跌踒右足。艮爲山、爲石，坎爲澗，坎險，故難登。震爲車，坎多眚，故轊擊傷軸。坎爲轊、爲軸，艮爲何，故曰擔負。坎蹇，故差躓、故跌踒。差，同蹉也。震爲足，艮伏兌，故曰右足。○擔，依汲古。元刊作儋，義同。跌踒，汲古作踠跌，依宋元本。 

豫。禹鑿龍門，通利水源。東注滄海，民得安存。震爲帝，故曰禹。艮手，故曰鑿。坤爲門，震爲龍，故曰龍門。坎水坤水，故曰水源，震爲通利、爲東，坤爲滄海、爲民、爲安。 

隨。乘龍上天，兩蛇爲輔。踴躍雲中，遊觀滄海。民樂安處。震爲龍，艮爲天，故曰乘龍上天。巽蛇，兌卦數二，故曰兩蛇。輔，附也。互大坎爲雲，坎在上，震起，故曰踴躍雲中。兌爲澤，故曰海，艮爲觀、爲安。○民樂安處，元刊作安樂長處，依汲古。 

蠱。彭祖九子，據德不殆。南山松柏，長受嘉福。艮爲壽，故曰彭祖。彭祖名篯，壽八百歲，即《論語》所謂老彭也。震爲子，數九，故曰九子。艮爲據，震爲德，艮山，震南，故曰南山。巽爲松柏，震爲嘉福。○德，元刊作得。 

臨。南山昊天，刺政閔身。疾悲無辜，皆憎爲仇。通遁。艮爲南山。乾盈已正當夏日，故曰昊天。本象。坤爲政、爲身、爲悲、爲憎，故刺政憫身。艮爲背也。南山昊天，皆小雅篇名，皆刺幽王而悲憫身世也。刺政，承南山而言，謂“赫赫師尹，不平謂何”也。閔身，承昊天言，謂若此無罪，薰胥以鋪也。○閔，宋、元刊、汲古皆作關，依局本。 

觀。江河淮海，天之奧府。衆利所聚，可以饒有。樂我君子，百福是受。坤爲江河淮海，艮爲府，坤伏乾，故曰天府。坤爲衆、爲利、爲聚、爲富饒。艮爲君子，巽伏震爲樂，坤爲我也。○元本下多百福是受四字，茲從之宋本，汲古無。 

噬嗑。堅冰黃鳥，終日悲號。不見白粒，但見藜蒿。數驚鷙鳥，爲我心憂。坎爲堅冰，震爲黃，艮爲鳥、爲終。離爲日，故曰終日。坎爲悲，震爲號、爲粒，坎隱故不見。震爲藜蒿、爲驚。艮爲黔啄、爲鷙鳥。坎爲心憂。《詩·小雅》“黃鳥黃鳥，無集於榖，此邦之人，不我肯榖。言旋言歸，復我邦族。”林似說此詩。○第二句各本多作常哀悲愁。白作甘，依解之夬校丁晏云“楚策‘俯啄白粒’是也。” 

賁。室如懸磬，既危且殆。早見之士，依山谷處。艮爲室，震爲磬，上卦震覆，故曰懸磬。坎險故危殆。震爲士、爲旦，故曰早見之士。離爲見也。艮爲山谷，艮止故曰依。○谷處，元本作處谷，依宋本、汲古。 

剝。大禹戒路，蚩尤除道。周匝萬里，不危不殆。見其所使，無所不在。伏乾爲王，故曰大禹。艮爲路，伏兌爲口，故曰大禹戒路，言警備也。坤爲惡，故曰蚩尤。艮爲道、爲手，故曰除道。除，治也。反震爲周，坤爲萬里，坤安艮止，故不危殆。艮爲僮僕，故曰所使，卦爲大艮，故無不在。○戒，宋元本作式，依汲古。 

復。三人爲旅，俱歸北海。入門上堂，拜謁王母，飲勞我酒。震爲人，數三，故曰三人，坤爲海、爲北，震爲反，故曰俱歸北海。坤爲門戶，震往，故曰入、曰上。坤爲母，震爲王，故曰王母。坤爲我、爲漿，故亦爲酒，震爲言，故曰勞。○王母，汲古作主母，依宋元本。上，元刊作昇，依宋本、汲古。 

无妄。傳言相誤，非干徑路。鳴鼓逐狐，不知迹處。震爲言，艮敗言，故曰誤，艮爲徑路、爲求。非干徑路，言非所求之徑路也。震爲鼓、爲鳴，艮爲狐。震爲逐、爲迹。巽爲伏，故無迹。○干，俗本皆誤于。 

大畜。三羊爭雌，相逐奔馳。終日不食，精氣勞疲。兌爲羊，震數三，故曰三羊。兌爲雌，艮爲手，正反兩艮相對，故曰爭雌。震爲馳逐，乾爲日，兌爲食，艮爲終，艮止，故終日不食。乾爲精氣，爭故勞疲。○羊，汲古作年，雌作妻，依宋元本。 

頤。純服素裳，載主以興。德義茂生，天下歸仁。坤爲黑、爲裳，震爲白，故曰純服素裳。震爲主、爲載、爲興，故曰載主以興。坤爲義，震爲德、爲生，故曰德義茂生。坤爲天下，震爲歸、爲仁，故曰天下歸仁。史記武王載木主，觀兵孟津，八百諸侯來歸，故必素裳。○素，各本皆作黃，載主作戴上，茂作既，均非。茂依比之益校。 

大過。桀跖並處，人民勞苦。擁兵荷糧，戰于齊魯。伏坤爲惡，故曰桀。巽爲盜，故曰跖。坤爲人民、爲憂、爲勞，故曰勞苦。伏艮爲兵、爲荷，震爲糧，故曰擁兵荷糧。巽齊兌魯，正覆艮相背，艮手，故曰戰。○勞，依元刊。汲古作愁。 

坎。黃鳥采菉，既嫁不答。念我父兄，思復邦國。黃鳥、采菉皆小雅篇名，皆傷怨曠，故曰既嫁不答。震爲黃、爲菉，艮爲鳥、爲采，故曰黃鳥采菉。震爲嫁、爲言，艮止，故曰不答。坎爲思念，震爲父兄、爲復，艮爲邦國。○采菉，自明以後本皆誤爲來集，茲依宋元本。 

離。胎生孚乳，長息成就。充滿帝室，家國昌富。通坎。互震爲胎、爲生，坎爲孚，艮爲乳，故曰胎生孚乳。震爲長息，艮爲成，故曰成就。震爲帝、爲昌，艮爲室、爲家國，全取旁通象。 

咸。三人求橘，反得丹穴。女清以富，黃金百鎰。互乾爲人，艮數三，故曰三人。艮爲求，乾爲橘，故曰三人求橘。兌爲穴，乾爲赤，故曰丹穴。巽爲女，承乾故富，故爲金。伏坤爲黃，故曰黃金。乾爲百。顧千里曰“清者，人名。《貨殖傳》所謂巴寡婦清也。清家得丹穴。”○丹穴，依宋元本，汲古作大栗。清，依顧校。諸本皆作貴，惟汲古作青，可證顧說是也。 

恒。東山西嶽，會合俱食。百家送從，以成恩福。通益。互艮爲山嶽。震東，本卦。兌爲西，故曰東山西嶽。坤爲會合，震爲食，正覆震，故曰俱食。艮爲家，震爲百、爲從、爲恩福，艮爲成也。 

遯。眵雞無距，與鵲交鬬。翅折目盲，爲鳩所傷。巽爲雞。《說文》：“目眥傷曰眵”，眥，眼角也。艮離目不全，故曰眵雞。震伏，故無距。艮爲鵲、爲鬬，震爲羽翰。震覆，故翅折。離爲目，目眥下裂，故爲目盲。艮爲鳥、爲鳩，巽羸故傷。○眵，依汲古，宋元本作弱，非。 

大壯。卻大牆壞，蠧衆木折。狼虎爲政，天降罪罰。高弑望夷，胡亥以斃。通觀。巽爲卻、爲壞、爲牆，故曰卻大牆壞。巽爲蟲、爲木，坤衆，故曰蠧衆，風隕故木折。艮爲狼虎，坤爲政，故曰狼虎爲政。乾爲天，坤爲罪罰，故曰天降罪罰。艮爲宦寺，坤爲弑，艮爲觀，坤爲夷，故曰高弑望夷，言趙高弑胡亥於望夷宮也。坤爲胡，居亥，又爲斃也。雖人名、地名，無不從象生，本之《易》也。 

晉。三癡俱走，迷路失道。惑不知歸，反入患口。坤爲癡，爻數三，故曰三癡。互艮爲道路，坤迷，故曰迷路失道。坎爲惑，震爲歸，陽居四不反初，故曰不知歸。坎爲患，四五形兌，故曰患口。○惑，元刊作或，依汲古。 

明夷。弓矢俱張，把彈折弦。丸發不至，道遇害患。互坎爲弓、爲矢，震爲張，故曰弓矢俱張。坎爲彈，伏巽爲弦，坎折，故曰把彈折弦。坎爲丸，震爲發，坤閉，故不至。震爲道塗，坤爲患害，故曰道遇患害。 

家人。三女求夫，伺候山隅，不見復關，長思憂歎。卦二離、一巽，皆女象，坎爲夫，故曰三女求夫。艮爲關，卦有兩半艮形，故曰復關；坎伏，故不見。不見復關，詩衛風語也。艮止，故曰伺候。艮山，故曰山隅。坎爲憂思，故曰長思憂歎。○汲古二三句倒置，依元本。元本憂歎作歎憂，失韻，依汲古。 

睽。陽旱炎炎，傷害禾穀。穡人無食，耕夫歎息。重離故曰旱，震爲禾稼，二三四五半震兌毀，故曰傷害禾穀。兌爲食，坎失，故無食。震爲耕、爲夫，兌口，故耕夫歎息。○《易》家人、睽爻詞往往用半象，故此與家人亦多用半象，下蹇、解、漸、歸妹、既、未濟並同，而既、未濟用半象尤多，全本之《易》。 

蹇。騎●逐羊，不見所望。徑涉虎廬，亡羝失羔。坎爲●，伏兌爲羊，半震爲騎、爲逐，故曰騎●逐羊。坎隱故不見，離爲望也。艮爲徑、爲虎、爲廬，兌伏，故亡羝失羔。○廬，宋元本作穴，依汲古。 

解。暗昧冥語，轉相詿誤。鬼魅所舍，誰知臥處。坎爲暗昧、爲冥，震爲言，故曰冥語。坎上下兩兌口相背，故曰詿誤。坎爲鬼魅、爲舍、爲伏，故曰臥。坎伏，故不知。○轉相，依宋元本，諸家皆作相傳，非。 

損。姬姜祥淑，二人偶食。論仁義福，以安王室。互震爲周，故曰姬，伏巽，故曰姜，巽爲齊也，震爲仁，故曰祥淑。震爲人，兌卦數二，故曰二人。兌爲食也，震爲言，故論仁議福。震爲王，艮爲室、爲安，故曰以安王室。 

益。公孫駕驪，載聘東齊。延陵說産，遺季紵衣。艮爲孫，震爲公、爲驪、爲駕，故曰公孫駕驪。震爲東，巽爲齊，震爲載，故曰載聘東齊。艮山，故曰延陵，震樂震生，故曰悅、曰産。艮爲季，坤爲衣裳，震爲紵，故曰遺季紵衣。《左傳》“吳公子札聘于鄭，見子産如舊相識，與之縞帶。子産獻紵衣焉。”○聘，宋元本作眄，依汲古。 

夬。孤竹之墟，老婦亡夫。傷于蒺藜，不見少齊。東郭棠姜，武子以亡。武子，崔杼也。棠姜，杼妻也。《困》三爻“據于蒺藜入于其宮，不見其妻”，杼占詞也。事見《左傳》襄二十五年。少齊者，《左傳》晉人謂之少齊，言美也。伏剝。坤爲寡，中虛，故曰孤竹之墟，坤爲墟也。兌爲老婦，本大過也。艮爲夫，艮伏，故無夫。餘象多未詳。○子，各本多誤氏，茲依丁本。齊，汲古作妻，依宋元本。老，各本皆訛失，依需之剝宋元本校。 

姤。仁政不暴，鳳凰來舍。四時順節，民安其處。通復。震爲仁，故曰不暴。坤爲文，故曰鳳凰。震爲辰，卦數四，坤順，故曰四時順節。坤爲民、爲安，故民安其處。 

萃。任劣力薄，孱駑恐怯。如蝟見鵲，不敢拒格。坤柔，故曰任劣。力薄曰孱駑，互大坎，故曰恐怯。巽爲蝟，艮爲鵲，坤弱，故不敢拒格。《史記·龜策傳》注“蝟能制虎，見鵲則仰地。”○孱駑，依宋本。元刊作駑孱。 

升。衛侯東遊，惑于少姬。亡我考妣，久迷不來。震爲警衛、爲諸侯、爲東遊。大坎爲惑，兌爲少姬。震爲父，坤爲母，故曰考妣，坤死，故亡，坤爲我、爲迷，震往故不來。衛文侯避國難，遊齊。少姬，衛女，齊桓夫人。○震父象失傳。迷，依宋元本，汲古作逝。 

困。噂噂所言，莫如我垣。歡喜堅固，可以長安。《詩》：“噂沓背憎“箋云“噂噂，對語，背則相憎。”困三至上，正反兩兌口相背，故易曰有言不信，其伏象則正反兩震言相對，故曰噂噂所言。巽爲垣墉，坎陷，故莫如我垣。兌悅而伏艮，故曰歡喜堅固，曰長安。○如，俗本誤加。如者，往也，宋本、汲古本均不誤，元本作知。 

井。黿鳴岐山，鼈應幽淵。男女媾精，萬物化生。文王以成，爲開周庭。通噬嗑。互艮爲黿鼈、爲山，下震兩岐，故曰岐山。而初至四正反艮震，震爲鳴，故上鳴下應，與《中孚》九二“鳴鶴在陰，其子和之”用象同也。坎爲幽，坎男離女，而坎爲精，故曰男女媾精，震爲萬物、爲生、爲王。上離爲文，故曰文王以成。艮爲成也，艮又爲庭。震爲周、爲開，故曰爲開周庭。○黿，依汲古，宋元本作鸑。幽淵，依宋元本，汲古作山淵。 

革。玄黃虺隤，行者勞罷。役夫憔悴，踰時不歸。通蒙。互震爲玄黃。《詩·毛傳》“玄黃虺隤，病也。”蒙坎爲病、爲罷勞，震爲行，故曰行者勞罷。坎爲夫、爲勞卦，故曰役夫憔悴。艮爲時，在外，故踰時不歸。 

鼎。弱足刖跟，不利出門。市賈无利，折亡爲患。下巽，震伏不見，故曰弱足刖跟，故不利出門，鼎初六“鼎，顛趾”即如是取象。三五伏艮，艮爲門。巽爲市賈、爲利，兌折，故不利、故折亡，大坎爲患。○利，汲古訛私，无，從元本，宋本作不。 

震。懸貆素餐，居非其官。失輿剝廬，休坐徙居。懸貆素餐，《詩·伐檀》語也，互艮爲貆，伏巽繩，故懸貆，震爲食、爲白，故曰素餐。艮爲居、爲官，艮覆，故居非其官。震爲輿，坎失，故曰失輿。艮爲廬，艮覆，故剝廬，“君子得輿，小人剝廬”，《剝》上九爻詞也。艮爲坐、爲居，艮覆，故休坐徙居。○官，依元本，宋本作安。徙，依元本，宋本作徒。餐，從宋本，元本訛饕。 

艮。民怯城惡，奸人所伏。寇賊大至，入我郛郭，妻子俘獲。《左傳》：“成九年楚伐莒，莒城惡，衆潰”。艮爲城，坎爲民、爲怯、爲陷，故曰民怯城惡。坎爲伏、爲奸，互震爲人，故曰奸人所伏。坎爲寇賊，艮爲郛郭，伏巽爲入，故曰入我郛郭。震爲子，伏兌爲妻，艮止，故曰妻子俘獲。○城，依宋元本，汲古訛伐。郛、俘，依宋元本，汲古作邦、係。 

漸。陽低頭，陰仰首，水爲災，傷我寶，進不利，難生子。坎爲首，坎伏故低，坎陽卦而在下，離陰卦在坎上，故曰陰仰首。坎爲水災，震爲玉、爲寶，震覆，故傷。震爲行、爲子、爲生，震覆，故不利、故難。○寶，從汲古，宋元作足。難生子，依宋元本，汲古作生其子，與《易》“婦孕不育”旨背。 

歸妹。背北相憎，心意不同，如火與金。兌伏艮，艮爲背，坎爲北、爲憎、爲心意，離爲火，伏艮爲金。《詩·十月》篇“噂沓背憎。”○宋元本作艮辭，金讀略如京，與憎同協。 

豐。太微帝室，黃帝所值。藩屏周衛，不可得入，常安无患。離爲星，故曰太微、曰帝室。帝室者，帝座，即紫垣也。震爲帝，伏坎爲宮室，故曰帝室。震爲黃，故曰黃帝。黃帝，軒轅星也。震爲叢木、爲屏藩、爲周、爲衛，巽入巽伏，故不可入。○周，從宋元本，汲古作固，於卦象無着。值，從汲古，宋元皆作宜，不協。 

旅。繭栗犧牲，敬享鬼神。神嗜飲食，受福多孫。互巽，故曰繭，艮爲果，故曰栗。離爲牛，故曰犧牲。《禮》“祭天地之牛角繭栗”，言其色似之也，故曰繭栗犧牲。伏坎爲鬼，震爲神、爲飲食，故曰神嗜飲食。艮爲孫，坎衆，故多孫。 

巽。出門逢惡，爲患爲怨。更相擊刺，傷我手端。通震。互艮，故曰出門，坎爲惡、爲患、爲怨，初至四反正艮，艮手，故更相擊刺，坎折，故傷手。○患，宋本作禍。此全用震象，故互坎患。 

兌。鷁飛中退，舉事不遂，宋人亂潰。《左傳》：“六鷁退飛，風也。”爲宋襄公敗徵，故曰宋人亂潰。兌伏艮，艮爲鷁，巽爲退，互震爲舉、爲人，艮爲宋。《說文》“架木爲屋曰宋”，艮形似之，故林以艮爲宋。○遂，宋本、汲古作進，依元本，韻叶象亦合。 

渙。跛踦相隨，日暮牛罷。陵遲後旅，失利亡雌。坎蹇，故曰跛踦，巽順故曰相隨。艮爲日，坎爲暮，故曰日暮，艮爲牛，坎勞，故曰牛疲。巽爲陵遲，震爲後，故曰陵遲後旅。巽爲利、爲雌，坎失，故曰失利亡雌。 

節。龍角博顙，位至公卿。世祿久長，起動安寧。震爲龍，艮爲角，震爲顙，龍角猶日角。博顙，大顙也，皆貴相。艮爲位，震爲公，坎爲祿，艮爲久長，故曰世祿久長。震爲起、爲動，艮爲安，故曰起動安寧。○顙，宋元本作預，非，依汲古。 

中孚。舜升大禹，石夷之野。徵詣王庭，拜治水土。震爲帝，故曰舜禹。艮爲石、爲野。按：《洛書靈准聽》曰“禹出石夷，掘地代，懷玉斗。”石夷不見於他書，而《蜀志·秦宓傳》云“禹生石紐”，又譙周《蜀本紀》“禹本汶山廣柔縣人，生於石紐”，又《吳越春秋》“鯀娶女嬉，吞薏苡有感，剖脅而産高密，家於西羌，地曰石紐。”又《地理通釋》引皇甫謐曰“孟子稱禹生於石紐，西夷人也。”茲曰石夷，不知于石紐是否爲一地，不能明也。震爲王，艮爲庭，震往，故曰徵詣王庭。艮手爲拜，伏大坎，坎爲水、爲土，故曰拜治水土。此以坎爲土，與邵子同。○拜，從元本，宋本作刊。 

小過。從風放火，荻芝俱死。三害集房，叔子中傷。巽爲風，艮爲火，巽艮連，故曰從風放火。巽爲草莽、爲荻芝，中爻互大過，大過死，故曰荻芝俱死。艮爲房，數三，坎爲害，在中爻，故曰三害集房。艮爲叔子，兌毀，故中傷，以艮爲火，邵子所本，三害暴虐頗也。見《左傳·昭十四年》注。 

既濟。楩生荊山，命制輸班。袍衣剝脫，夏熱冬寒。饑餓枯槁，衆人莫憐。卦有三震形，故曰楩、曰荊，又有半艮，故曰山，又有半巽，巽爲命、爲工、爲輸班。坎爲制，故命制輸班。震爲襦，故曰袍衣，三震上下往復，如剝脫然，言上六之初即成未濟也，坎冬寒，離夏熱。離虛爲饑餓、爲枯槁，坎爲衆，震爲笑樂，故曰莫憐。○衆人莫憐，宋本作莫人莫憐，宋本作莫人莫憐，元本作莫人震憐，皆不適，故從汲古。楩，宋元、汲古皆作梗，依局本。 

未濟。長面大鼻，來解己憂。遺吾福子，惠我嘉喜。艮爲鼻、爲面，三艮形故曰長面大鼻。坎爲憂，震爲解、爲福、爲子、爲嘉喜，此與上卦皆用半象，本之《易》也。○宋元本福子下多“與我惠妻”四字。 

坤之第二 

坤。不風不雨，白日皎皎。宜出驅馳，通利大道。純坤無巽、兌象，故不風不雨，伏乾爲日，大明，故曰白日皎皎。震爲出、爲驅馳、爲通、爲大塗，言陰極宜陽，復成震也。 

乾。谷風布氣，萬物出生。萌庶長養，花葉茂盛。《詩毛傳》：“谷風，東風也，陰陽和則谷風至。”按：乾納甲故曰東風，又陰變陽故萬物出生而茂盛，坤爲萬物、爲萌庶也。○盛，從汲古，宋元本皆作成。 

屯。蒼龍單獨，與石相觸。摧折兩角，室家不足。震爲蒼龍，坤寡故曰單獨。艮爲石，在上故龍觸石。艮爲角，坤數二，坎折，故曰折其兩角。艮爲室家，坤窮故不足。○室家，從宋本，元本作家室。 

蒙。城上有烏，自名破家。招呼酖毒，爲國患災。艮爲城、爲烏、爲家，坎破，故曰破家，坤爲自，艮爲名也。震爲言，艮手，故曰招呼，坤爲毒、爲災患、爲國。○烏，汲古誤馬，依宋本。《左傳》：“城上有烏破家”，疑烏呼聲似之，或當時俗語。患災，從宋元本，汲古作災患。家，音姑，與烏韻。 

需。霜降閉戶，蟄蟲隱處。不見日月，與死爲伍。通晉。坤爲霜，艮爲戶，坤閉，故曰閉戶。坎伏，故曰蟄蟲、曰隱處。坎月，離日，坎伏，故不見。坤爲死。 

訟。天之德室，溫仁受福。衣裳所在，凶惡不起。乾爲天、爲德，坎爲室，乾爲仁，福爲衣，伏坤爲裳、爲凶惡，坤伏坎陷，故不起。 

師。皇陛九重，絕不可登。謂天蓋高，未見王公。震爲帝，故曰皇，震數九，自二至上若階陛然，故曰皇陛九重。坤爲重也，震爲登，坤閉故不可登。乾爲人、爲王公，乾伏，故不見。○宋元本三四句倒置，茲依汲古。陛，依宋本，汲古、元本作階。 

比。孔德如玉，出於幽谷。飛上喬木，鼓其羽翼，輝光照國。艮堅爲金玉，坎爲幽谷，在上，故曰出。艮爲飛、爲喬木，艮手爲鼓、爲羽翼，艮爲輝光、爲國，《詩·小雅》：“其人如玉”，又“伐木丁丁，鳥鳴嬰嬰。出自幽谷，遷于喬木。”○宋元本皆作四句，並三四句爲二句，作升高鼓翼，茲依汲古。 

小畜。五軛四軏，優得饒有。陳力就列，騶虞悅喜。軛，轅端橫木，駕馬領者。軏，《論語》：“小車無軏。”注：軏，轅端持衡者，通《豫》。艮爲小木、爲軛、爲軏，坎數五，震卦數四，故曰五軛四軏。乾富故曰饒有，震爲陳列，艮爲騶虞。《毛傳》：“騶虞，義獸也。”震爲樂，故悅喜。陳樸國云《禮記·射義》：“騶虞，樂官備也”，注：樂官備者，謂騶虞一發，五豝五●，喻得賢衆多也。故焦氏言“陳力就列，騶虞悅喜”也，又按：五軛四軏，言獵車之盛也。○汲古軛作範，軏作軌，依宋元本。優得，依履之艮校，各本皆作複得。又各本下有“四足无角，君子所服。南征述職，以惠我國”四句，與上不韻，顯爲衍文，依履之艮刪，宋本則作下履林，按之卦象亦協。 

履。敝笱在梁，魴逸不禁。漁父勞苦，焦喉乾口，虛空无有。通謙。坤爲敝，震爲篚筥，爲笱，艮爲梁，故曰敝笱在梁。坤爲魚、爲魴，在外故逸。乾爲父，坎爲勞，兌爲口，離火，故曰焦喉乾口。○焦喉，各本皆作連室，皆無末句，依遯之大過校。 

泰。雷行相逐，無有攸息。戰於平陸，爲夷所覆。震爲雷、爲逐、爲戰，坤爲平陸、爲夷狄，坤死兌折，故曰爲夷所覆。如衛懿公是也。 

否。六龍爭極，服在下飾。謹慎管鑰，結禁无出。乾爲龍，數六，在上，故曰六龍爭極，乾爲衣，坤爲裳，故曰服。坤爲下、爲文，故曰下飾。坤閉，故曰管鑰，曰結禁，坤六四曰“括囊”，是其義也。○下，依宋元本，汲古作不。鑰，元本作籥。 

同人。長男少女，相向共語，福祿歡喜。通《師》。震爲長男，巽爲少女，大過以巽爲女妻，故巽亦爲少女，震爲語，巽震同聲相應，故曰共語，又離上下兩兌口相對，明夷謂曰有言，亦共語也。震爲福、爲樂。○汲古本共語下有“析薪在剋”四字，於上下語甚不協，宋元本無，從之。 

大有。遷延惡人，使德不通。炎火爲殃，禾稼大傷。離爲惡人、爲炎火、爲殃，餘未詳。○炎火，從宋元本。汲古作災火。禾稼，宋元本作年榖，年，疑禾之訛，依汲古。 

謙。修其翰翼，隨風向北。至虞夏國，與舜相得。年歲大樂，邑無盜賊。震爲翰翼，坤爲北，伏巽，故曰隨風向北。坤爲國，震爲帝王，故曰虞夏、曰舜。坤爲年歲，震爲樂，坤爲邑，坎爲盜賊，坎隱伏，故無盜賊。 

豫。鉛刀攻玉，堅不可得。盡我筋力，胝繭爲疾。艮堅在外爲刀，坤柔故曰鉛刀，震爲玉，艮爲堅，胝繭者，足病，震爲足，坎疾，故曰胝繭爲疾。筋力，象是否爲艮未詳。○胝，汲古誤眠，宋本作眡，茲依元本。 

隨。舉袂覆目，不見日月。衣衾簠簋，就長夜室。震爲袂、爲舉，艮爲目、爲日，兌爲月，巽爲伏，故曰覆目不見。震爲衣衾、爲簠簋，艮爲室，兌爲夜，蓋三至上互大過，大過死故就長夜室，言墓內無光，如長夜也。《禮記》：“齊大饑，黔敖設食於路，有蒙袂而來者，黔敖曰：‘嗟，來食，’曰：‘余唯不食嗟來食，以至於此。’遂死。”《士喪禮》“幎目緇尺二寸”，注：幎目，覆目者也。即袂也。○袂，宋元本作被，依汲古。衾，依宋元本，俗本誤裳。 

蠱。賊仁傷德，天怒不福。斬刈宗社，失其邦國。巽爲賊、爲傷，震爲怒，艮爲大，艮手爲斬刈，震爲宗，艮爲社，四至上艮震反復，故曰斬刈宗社。艮爲邦國，坎爲失。○仁、大，從宋元本，汲古作賊人，作大怒非。 

臨。白龍赤虎，戰鬬俱怒。蚩尤敗走，死於魚口。震爲白、爲龍，伏艮爲虎，乾爲赤，故曰白龍赤虎。震爲戰、爲怒，坤爲惡，故曰蚩尤。兌毀故敗，震爲走，故曰敗走。坤爲死、爲魚，兌爲口。《湘中志》：“湘南有魚口灘”，唐李紳詩“洛陽城見梅迎雪，魚口橋逢雪送梅。”又兌亦爲虎，兌納丁，故曰赤虎，亦通。 

觀。北辰紫宮，衣冠中立。含和建德，常受天福。坤爲北，艮爲星辰、爲宮，故曰北辰紫宮。《天文志》：“中宮曰紫宮，即紫微垣也。”坤爲衣裳，艮爲冠，居中五，故曰中立。伏乾爲德、爲天福。 

噬嗑。稷爲堯使，西見王母。拜請百福，賜我喜子。震爲稷、爲帝、爲行，故曰稷爲堯使。坎爲西，震爲王，伏巽爲母，故曰王母。艮手爲拜，震爲言、爲請、爲百福、爲喜、爲子，故曰喜子。○喜，汲古訛嘉，喜子者，《詩》“蠨蛸在戶”疏：蠨蛸，長脚蛛，俗呼爲“喜子”，《荊楚歲時記》：“七月七日陳瓜菓乞巧，有喜子網於瓜則以爲符。” 

賁。三人異趣，反覆迷惑。一身五心，亂无所得。互震爲人，數三，故曰三人，而三至上正覆震相背，故曰異趣、曰反復，坎爲迷惑也。艮爲身，坎數一，故曰一身。坎爲心，納戊數五，故曰五心，離爲亂，離虛故無得。 

剝。南山大玃，盜我媚妾。怯不敢逐，退而獨宿。艮山納丙，又爲玃，故曰南山大玃，坤爲我，伏兌爲媚、爲妾，坤柔爲怯。震爲逐，震覆爲艮，故不逐。震爲進，震覆則爲退矣。坤爲宿。《博物志》：“蜀南山有大玃，婦人好者，輒盜以去”。《廣韻》：“玃，大猿也。” 

復。衆鬼所逐，反作光怪。九身无頭，魂驚魄去，不可以居。坤爲鬼、爲衆，震爲逐、爲反、爲玄黃，故曰光怪。坤爲身，震納庚金，數九，故曰九身，乾爲頭，乾伏，故曰无頭，伏乾爲魂，坤爲魄，震爲驚，艮爲居，艮覆故不可居。○鬼，從宋元本，汲古作九。光，宋元本作大，依汲古。 

无妄。延頸遠望，眯爲目病。不見叔姬，使伯心憂。艮爲頸、爲望，離爲目，大離故“目病”。《說文》：“眯，草入目中也。”震爲草莽而與大離連，故曰眯。《易林》小學之精，用一字無不與卦象確切如此。震爲姬，艮爲叔，故曰叔姬，震爲伯，巽爲心、爲憂。○眯汲古誤昧，依宋元本。 

大畜。典冊法書，藏在蘭臺。雖遭亂潰，獨不遇災。伏坤爲文，故曰典冊法書，巽爲伏、爲香，故曰藏在蘭臺，艮爲臺也，坤爲亂潰、爲災，乾福故無災，全用旁通象。 

頤。自衛反魯，時不我與。冰炭異室，仁道隔塞。震爲衛、爲反，伏兌爲魯，故曰自衛反魯，艮爲時，坤爲我、爲冰，艮爲火、爲炭、爲室，卦正覆艮相背，故曰異室，艮爲道，坤閉故道隔塞。○我，依宋元本，汲古作可。非。 

大過。瘤癭禿疥，爲身瘡害。疾病癃殘，常不遠逮。通《頤》。艮爲節，故曰瘤癭禿疥、曰瘡。坤爲身、爲死，故疾病癃殘，不能逮遠。○遠逮，汲古作屬遠，依宋元本。 

坎。齊東郭盧，嫁於洛都。俊良美好，媒利過倍。《戰國策》：“韓子廬者，天下之良犬；東郭逡者，天下之狡兔”，《詩·齊風》：“廬令令”，《毛傳》：“廬，田犬。”坎中爻艮爲郭、爲犬，震爲東，伏巽爲齊。又廬者：“黑色首爲黔”，故曰齊東郭廬，舉一字於卦之象數皆合神已。艮爲都，震爲家，坎爲河，故曰洛都。按：此林屢見嫁往也。《列子·天瑞篇》：“列子居鄭圃四十年，人無視者，將嫁于衛”，又女子適人亦曰嫁，嫁於洛都者，往售於洛都也，故下云媒利過倍，媒者，因也，言因犬得利也。○盧，汲古訛廬。齊東，宋本作東齊，茲依元本。 

離。齊魯爭言，戰于龍門。搆怨連禍，三世不安。中爻巽齊兌魯，而二至五正反兩兌相背，兌爲言，故曰齊魯爭言，伏坎中爻，震爲戰、爲龍，艮爲門，故曰龍門。又坎爲怨、爲禍，離卦數三，故曰三世，離爲亂，故不安。○連，依宋元本，汲古作結。 

咸。膏澤肥壤，農人豐敞。利居長安，歷世無患。兌爲膏、爲澤，艮爲壤，乾爲肥，故曰肥壤，伏震爲農人、爲豐敞。坤爲長安、爲世，震樂故無患。○膏，從宋本。汲古、元本作芳。 

恒。倉盈庾億，宜種黍稷。年豐歲熟，民得安息。通《益》。艮爲倉庾，坤衆，故盈億，震爲黍稷，坤爲歲年、爲民、爲安息。詳《乾》之“師”。 

遯。鴟鴞破斧，邦人危殆。賴旦忠德，轉禍爲福，傾危復立。艮爲鴟鴞，兌爲斧，兌覆，故曰破斧。鴟鴞、破斧，《豳風》篇名，皆詠周公之德也。伏坤爲邦，震爲人，兌毀，故危殆，震爲旦、爲德，坤爲禍，震爲福。○旦，依汲古，宋元本皆作其。 

大壯。歲饑無年，虐政害民。乾谿驪山，秦楚結冤。通《觀》。坤爲歲、爲饑、爲政、爲民、爲虐害，本卦兌爲谿，下乾，故曰乾溪。《易》以乾爲陵、爲馬，故曰驪山，兌西爲秦，震爲叢木、爲楚，驪山秦地，乾谿楚地，靈王死乾谿，始皇葬驪山，故曰結冤。 

晉。挒絜堁堁，締結難解。嫫母衒嫁，媒不得坐，自爲身禍。挒，捩也。絜，《說文》：“麻一專也”，艮爲手，言以手捩麻、締結難解也。堁堁，塵起貌。坤爲醜，故曰嫫母，離爲見，故曰衒，坎爲合、爲媒，坤爲身、爲禍、爲自。○挒，依汲古。絜，依局本，宋本作捯潔，元本作到椡絜。堁堁，依汲古比之大有校，各本皆作累累。 

明夷。娵訾開門，鶴鳴彈冠。章甫進用，舞韶和鸞。三人翼事，國无災患。候卦坤居亥爲門，互震爲開，故曰娵訾開門，娵訾，亥辰也，震爲鶴、爲鳴，覆艮爲冠，艮手向下，故曰彈冠。章甫禮冠。震爲進、爲樂，故曰舞韶，爲音故曰和鸞，鸞，鈴也。坎爲和，坤文爲鸞鳳，震爲人，數三，又爲翼，故曰三人翼事。翼，輔也，贊也。坤爲事、爲國，坎爲憂患，震樂故无○娵訾，各本皆訛爲“訾陬”，娵訾，亥辰名，坤象。字既顛倒，娵又作陬，似非。 

家人。弟姊合居，與類相扶。願慕群醜，不離其友。長女、中女故曰弟姊，互坎爲合，故曰合居，艮手爲扶，離正反半艮，故曰相扶。《易》“家人”用半象，故亦用半象。互坎爲願慕，離爲醜，義本《離》上九也，重離故曰群醜，離坎爲友，體連故不離，東漢人皆以陰與陰爲友，豈知陰陽相遇方爲友也。○弟姊合，汲古作姊妹本，茲從宋本。 

睽。邯鄲反言，父兄生患。涉叔憂恨，卒死不還。坎，正反兌口相背，故曰反言、故爲患、爲憂恨。餘象多未詳，或用半象。《史記》：陳勝字涉，吳廣字叔，陳勝遣武臣徇趙，乃反楚，自立爲趙王，陳王乃徙繫武臣等家屬宮中，後涉、叔二人皆爲下所殺。林似用其事。○叔，從宋元本，汲古訛此。又元本舊注以涉叔爲陳涉，非；涉，陳勝字；叔，吳廣字也。 

蹇。二人逐兔，各爭有得。愛亡善走，多獲鹿子。震爲人，三四及五上兩半震，故爲二人，震爲兔、爲逐，故曰二人逐兔，兩震，故各爭有得。震爲爭、爲鹿、爲子，艮爲獲。愛亡者，言喜走也。亡，往也。○汲古有作其，愛亡作愛妾，均依宋元本。又二人宋元本作三人，依汲古。此皆用半象。 

解。北辰紫宮，衣冠立中。含和建德，常受天福。坎爲北、爲宮室、爲和，震爲辰、爲衣、爲建、爲福，餘詳《觀》卦。 

損。拜跪請兔，不得其哺。俛首銜枚，低頭北去。艮爲拜跪，震爲言、爲請，艮止，故曰請兔。兌爲哺，坤虛，故不得哺。艮爲首，坤下，故曰俛首、曰低頭，艮爲小木、爲枚，兌口，故曰銜枚，坤位北，震往，故北去。 

益。鶴盜我珠，逃於東隅。求之郭墟，不見所居。震爲鶴、爲珠，巽爲盜，震往爲逃、爲東，故逃於東隅。艮爲求、爲郭，坤爲墟，艮爲居，巽伏，故不見。《說苑》：“桓公至郭墟，問郭之所以亡。”下二句用其事；又，此林屢見鶴盜珠，必有故實，今不能考。 

夬。一簧兩舌，妄言謬訣。三姦成虎，曾母投杼。兌爲簧、爲舌，《詩》“巧言如簧”。乾卦數一，兌卦數二，故曰一簧兩舌。乾爲言，兌口亦爲言，乃兌言與乾言相背，故曰妄言謬訣，《夬》九四“聞言不信”，義與此同也。伏艮爲虎，坤爲姦，互三坤，故曰三姦成虎。坤爲母，重坤，故曰曾母。曾層通。凡《易林》用一姓一名無不從象生，與《易》同也。艮爲小木、爲杼，艮手爲投，故曰投杼。《戰國策》：今有人言市有虎，王信之乎？曰：“否。”三人言之，則信矣。《史記·甘茂傳》：“昔魯人有與曾參同姓名者殺人，人告其母，織自若也；又一人告之，織自若也；又告之，其母遂投杼而走。”《古樂府》：“三夫成市虎，曾母投杼趨。”林正用其詞。○謬訣，從宋本，元本作謬語，汲古作謀訣，今謬從宋元本，訣從汲古，訣與舌韻。 

姤。孤獨特處，莫與爲旅。身日勞苦，使布五穀，陰陽順序。巽寡故曰孤獨、曰無旅，乾爲日，通復。坤爲身，萬物皆致役，故曰勞苦。巽爲穀，卦數五，故曰五穀，巽爲順。○依宋元本，汲古作“伯虎仲熊，德義洵美。使布五穀，陰陽順序。” 

萃。褰衣涉河，水深漬罷。賴遇舟子，濟脫無他。坤爲衣、爲河，艮手爲褰，故曰褰衣。坤水互大坎亦爲水，故曰河、曰水深，坤爲勞，故曰罷。罷，同疲，音婆，三至五伏震爲舟、爲子，震出故濟脫。○第二句各本多作“澗流浚多”，依訟之萃校。 

升。憑河登山，道路阻難，求事少便。坤爲河，二陽臨坤水故曰憑河，本《泰》九二也，震爲登、爲道路，互大坎，故曰阻難，坤爲事，艮爲求，三至五艮覆，故少便。山象。《升》六四“王用享於岐山”，即以震爲山。 

困。兔罝之容，不失其恭。和謙致樂，君子攸同。離爲網、爲罝，伏震爲兔，故曰兔罝。坎爲和，兌悅故曰致樂，伏艮爲君子。《詩·周南》：“肅肅兔罝”，《傳》“肅，敬也”，故曰不失其恭，林說詩意。 

井。三女求夫，伺候山隅。不見復關，泣涕漣如。下巽，上互離，下互兌，故曰三女。坎爲夫，本《左氏》也，二至四伏艮爲山，艮止故曰伺候。艮爲關，初至四正反艮，故曰復關，坎伏故不見。“坎爲泣涕”二句，《詩·氓》之語也。○如，從宋元，汲古作洳。 

革。螟蟲爲賊，害我五穀。簞笥空虛，家無所食。互巽爲蟲、爲伏，故爲螟，螟食苗心，言其冥冥難見。巽爲賊、爲穀，卦數五，兌毀，故曰害我五穀。伏坤爲我，伏震爲簞笥，坤爲虛，伏艮爲家，兌爲食，坤虛，故無所食。語語本象與對象互用。○五，元本作黍，依宋本、汲古。簞笥，宋元本作中霤，依汲古。 

鼎。望尚阿衡，太宰周公。藩屏輔弼，福祿來同。離爲望，巽爲稱、爲權，故曰望尚阿衡。望尚，太公；阿衡，伊尹也。伏震爲周、爲福祿，艮爲藩屏。 

震。三牛生狗，以戌爲母。荊夷上侵，姬伯出走。艮爲牛，數三，故曰三牛，互艮爲狗，震爲生，故曰生狗。艮先天居戌方，戌狗，故曰以戌爲母。震爲草莽、爲荊、爲侵、爲姬、爲伯、爲走，故曰姬伯出走。○第二句汲古作“以戌其母”，此從宋本。《開元占經》引天鏡云“牛生六畜，兵且起，其君不安。” 

艮。塗遏道塞，求事不得。艮爲道塗，艮止故遏塞，艮爲求，坎陷不得。 

漸。探懷得蚤，所願失道。艮爲手、爲探，坎爲懷，巽蟲爲蚤，坎爲願、爲失，艮爲道。○宋元本得蚤下多“無有凶憂”、失道下多“善居漸好”四字，茲從汲古。 

歸妹。飛樓屬道，趾多擾垣。居之不安，覆壓爲患。艮爲樓，震爲覆艮，故曰飛樓。震爲道、爲趾，伏巽爲垣，趾多攪垣者，言樓臨道，行人多攪亂不安也。艮爲居，艮覆故不安，故覆壓坎爲患也。○樓屬，從宋元本，汲古本作蟻遇，非。壓，宋本、汲古作厭，古通。 

豐。義不勝情，以欲自傾。幾利危寵，折角摧頸。艮爲角、爲頸，上卦艮覆，故曰折角摧頸，又兌亦毀折也。幾利，言好利也。○幾利危寵，從元刊，宋本、汲古作幾危利寵。又寵疑爲“躬”之訛字。 

旅。潼滃蔚薈，扶首來會。津液下降，流潦滂沛。互大坎爲雲，故曰潼滃蔚薈。艮爲首、爲扶，《後漢書·輿服志》曰：“凡先合單紡爲一系，四系爲一扶，五扶爲一首”，雲氣來會與絲縷集合同，故曰扶首。互大坎，故曰津液下降、流潦滂沛。下履之恒詞同，惟扶首作“膚寸”，何休注《公羊》云：“側手爲膚，按指爲寸。”恒震爲反艮，艮反，故象側手、象按指。蓋旅必作扶首，恒必作膚寸，方與卦象密切，近人不論卦象，概謂作扶首合，作膚寸非，疏矣。○扶首，元本作林木，非，依宋本、汲古。潦，宋本作淹，依元本、汲古。下，宋本作來，依汲古。 

巽。白駒生芻，猗猗盛姝。赫喧君子，樂以忘憂。伏震爲駒，巽白故曰白駒，巽爲草莽，故爲生芻、爲長、爲高，故曰猗猗盛姝。姝，美也。二四伏艮，艮爲君子，赫喧者，容儀盛見。震爲樂，故忘憂。○喧，《詩》作咺，《禮·大學》作喧，宋本同，汲古訛諠。 

兌。車馳人趍，卷甲相仇。齊魯寇戰，敗於犬丘。伏震爲車、爲人、爲馳，艮爲甲，艮伏故卷甲。巽齊兌魯，伏艮爲犬、爲丘，兌折，故敗于犬邱。地名，《左傳》：“鄭子然侵宋，取犬邱。”林但取卦象，不必與事相符。 

渙。舉首望城，不見子貞，使我悔生。震爲舉，坎爲首，艮爲城、爲望，坎伏故不見。震爲子，艮止爲貞。《詩·衛風》：“乘彼垝坦，以望復關。”子貞，蓋猶《鄭風》之不見子都、子充，不必有其人。 

節。龍鬬時門，失理傷賢。內畔外賊，則生禍難。震爲龍，中爻正覆震，故曰鬬。艮爲時、爲門，故曰時門。《左傳·昭二十九年》：“龍鬬于鄭時門之外”是也，艮爲賢，坎爲失、爲賊，在外故曰外賊。震爲生，坎爲禍難，畔象未詳。○外，從宋本，汲古作生。 

中孚。安如泰山，福喜屢臻。雖有豺虎，不致危身。互艮爲安、爲山，震東故曰泰山。震爲福喜、爲至，艮爲豺虎、爲身，震樂故不危。○豺，依宋元本，汲古及常本作豹。致，汲古作敢，依宋元本。 

小過。初憂後喜，與福爲市。八佾列陳，飲御嘉友。互大坎爲憂，震爲喜、爲後，故曰後喜。巽爲市，震爲舞。佾舞，行列也，行數、人數縱橫皆同。艮，九宮數八，上下正反震亦正反艮，故曰八佾。取象之能直同于《易》矣。震爲陳列，兌口爲飲，艮爲友，艮陽在上，下乘二陰，《易》所謂“一人行則得其友也。” 

既濟。持刀操肉，對酒不食。夫行從軍，少子入獄，抱膝獨宿。艮爲刀、爲持，坎爲肉，故持刀操肉。坎爲酒，兌爲食，艮止故不食。坎爲夫、爲衆，故爲軍在外，故曰從軍。艮爲小子，坎爲獄，巽入，故曰小子入獄。艮爲抱、爲節，故曰抱膝。坎爲宿，坎孤，故獨宿，除坎外皆用半象。○少，汲古作小，象同。 

未濟。陰衰老極，陽建其德。履離戴光，天下昭明。功業不長，蝦蟆大王。首二語言陽皆居上、陰居下也，半震爲履，半艮爲戴，重離故履離戴光，故天下昭明。震爲功業，半震故不長。震爲鳴、爲王，故曰蝦蟆大王。《淮南子》云：“騂牛被青紫入太廟用以求雨，不如黑蜧”，注：黑蜧即蝦蟇，古謂蝦蟇能求雨，大過之升云：“蝦蟇群聚，從天請雨”，又隨之臨：“鼃池鳴呴，呼求水潦”，故《春秋繁露》云：“春旱求雨，以甲乙日爲蒼龍一丈八尺立於壇上，取五蝦蟇錯置社池中，方八尺、深二尺，具清酒膞脯拜跪陳詞”，又《淮南子·說林訓》云：“土龍芻狗，旱歲疾疫則爲帝”，帝即大王，言當時尊貴也。功業不長，蝦蟇大王者，言如蝦蟇天旱用以求雨，尊貴一時，已則棄置也。○大，宋元本作代，依汲古。 

屯之第三 

屯。兵征大宛，北出玉關。與胡寇戰，平城道西，七日絕糧，身幾不全。坎衆、坤衆，故曰兵。震爲征，坎位西，故曰大宛。艮爲關，震爲玉、爲出，坤位北，故曰北出玉關。坤陰爲胡，坎爲寇，正覆艮震，故曰戰。艮爲城、爲道，坎爲平、爲西，震數七，伏乾爲日，震爲糧，坤虛，故曰七日絕糧。坤爲身、爲死，故曰不全。《史記》：“高帝至平城，爲匈奴所圍，七日不得食”。大宛，西域國名，《史記》有《大宛傳》。坎坤全用先天卦位。 

乾。汎汎柏舟，流行不休。耿耿寤寐，心懷大憂。仁不逢時，退隱窮居。九家及荀爽皆以乾爲河，《易林》亦以乾爲江河，乃知荀及九家之所本爲河，故曰汎汎、曰流行。乾由屯變來，屯之乾亦乾之屯，屯下震爲木、爲舟，故曰柏舟。坎爲心、爲憂、爲隱，艮爲時、爲居，故曰退隱窮居。《左傳》云：“震之離亦離之震”，林所本也。《詩·邶風》：“泛彼柏舟，亦泛其流”，《毛傳》謂“婦以柏舟自比，茲曰退隱”，義與毛異。○退，各本皆作復，依咸之大過校。 

坤。採薪得麟，大命隕顛。豪雄爭名，天下四分。坤爲薪、爲文，故爲麟，坤死故曰大命隕顛。遇卦屯震爲豪雄，艮爲名，初至五正反艮震，故曰爭名。坤爲天下，坤拆故四分。《公羊·哀公十四年》：“薪采者獲麟，孔子聞之，反袂拭面涕沽巾，自知死不久也。” 

蒙。山崩谷絕，大福既竭。涇渭失紀，玉曆既已。二四艮覆，故曰山崩、曰谷絕，乾爲福、爲大，三至五乾伏坤喪，故大福竭。坤水、坎水混合漫流，故曰涇渭失紀。震爲玉、爲時，故爲曆。《論語》：“天之暦數在爾躬，天祿永終”。玉曆既己者，言暦數盡也，《史記·周本紀》：”幽王二年，三川竭，岐山崩”，《竹書·幽王二年》：“涇渭洛竭，岐山崩”，後幽王被犬戎所殺，西周亡。○既，從宋元本，汲古作盡。 

需。夏臺羑里，湯文所厄。鬼侯輸賄，商王解合。通《晉》。艮爲臺、爲里，上離故曰夏臺。《書·康誥》：“羑”，王肅云：“道也。”艮爲道，故曰羑里。坎爲水，下有艮火，故曰湯，離爲文，桀囚湯夏臺，紂囚文王於羑里，故曰湯文所厄。坎爲鬼，四爲諸侯，故曰鬼侯。艮爲貝，艮手爲輸，故曰輸賄。乾爲王、爲言，故曰商王。坎爲合，史稱“鬼侯進女於紂，女不喜淫，醢。”鬼侯與此異。○湯文，從宋元本，汲古作文王，非。輸，依汲古，宋元本皆作俞。 

訟。泥滓污辱，棄捐溝瀆。所共笑哭，終不顯錄。坎爲泥滓、爲污辱、爲溝瀆、爲衆，伏震爲笑哭。坎爲隱伏，故不顯錄。○滓，從元本，宋本、汲古作津。所共，從宋本，汲古、元本作爲衆。 

師。李梅冬實，國多盜賊。擾亂並作，君不得息。互震爲李梅，乾爲木果，坎爲冬，故曰冬實。《左氏春秋·僖公三十三年十二月》：“李梅實，書不時也”，坤爲國，坎爲盜賊，坤衆，故曰多。坤爲亂，震爲擾、爲作、爲君，震行故不息。○得，宋元本作能，依汲古。 

比。獐鹿逐牧，飽歸其居。反還次舍，無有疾故。艮爲獐鹿，坤爲牧，反震爲逐，坎中滿，故曰飽，艮爲居、爲次舍，反震爲反還，坎爲疾，坤爲死、爲故，艮堅，故無有疾故。 

小畜。夾河爲婚，期至无船。搖心失望，不見所歡。通《豫》。坎爲河，四上下皆陰，故曰夾河。艮爲時、爲期，坎爲婚，震爲船，坎伏故无船。坎爲心，震爲搖，艮爲望，坤失，故曰搖心失望。震爲歡，坎伏，故不見所歡。○搖，從元本，宋本、汲古皆作淫，非。《戰國策》：“楚王曰：寡人心搖搖如懸旌。” 

履。百足俱行，相輔爲強。三聖翼事，王室寵光。通《謙》。互震爲足、爲百、爲行，故曰百足俱行。百足，蟲名，《淮南子》：“百足之蟲，至死不僵”是也。兌爲輔，坎爲聖，震數三，故曰三聖。震爲翼，坎爲事，故曰翼事。震爲王，坎爲宮室，艮爲光，故曰王室寵光。三聖謂文、武、周公。 

泰。坐位失處，不能自居。調攝違和，陰陽顛倒。言與天尊地卑之義相反也，故曰陰陽顛倒。○調攝違和，宋元本作賊破王邑，因與上下文義不協，故從汲古。 

否。登几上輿，駕駟南遊。合縱散橫，燕齊以強。艮爲几，坤爲輿，乾爲馬、爲行，故曰駕駟。乾位南，故曰南遊。坤爲順，故曰合縱。艮東北爲燕，巽爲齊，乾健艮堅，故曰強。○齊，汲古作秦，非，依宋元本。 

同人。三系維弩，無益於輔。城弱不守，郭君受討。互巽爲繩，故曰系，《離》卦數三，故曰三系。《後漢書·劉昭輿服志》：“凡先合單紡爲一系”是也。伏坎爲弓、爲弩。維，繫也。言以三系之絲繫於弩上太弱，故曰無益於輔。伏坤爲城，坤柔故曰城弱。坤爲郭，伏震爲君、爲討伐，故曰郭君受討。郭，國名，滅于齊。○系維，從汲古，宋本、元本作孫荷。城，從宋本，汲古作域。郭，宋元本作邦，汲古作郭。按：元本舊注云“三孫謂季孫、叔孫、孟孫”，昭二十五年三家反攻公，公遜齊，疑林詞指此，非。 

大有。河伯大呼，津不得渡。船空無人，往來亦難。丁云：“河伯，水神，《援神契》：“河者，水之伯”。按：此用遇卦屯象，坎爲河，震爲伯、爲呼，故曰河伯大呼。艮爲止，故津不得渡。震爲船，坤虛，故曰船空。震爲人，坎伏，故無人。震爲往，震覆，故往來難。 

謙。甘露醴泉，太平機關。仁德感應，歲樂民安。互坎爲水，坤爲水，故曰甘露、曰醴泉。坎爲平、爲機，艮爲關，震爲仁德、爲歲、爲樂，坎爲心，故曰感應。坤爲民，艮爲安。舊注《瑞應圖》云“王者，德至則甘露降于松柏。”《六帖》云：“醴泉太平則出。” 

豫。重茵厚席，循臯採藿。雖躓不懼，復反其宅。震爲茵席，正覆震，故曰重茵厚席。艮爲臯，震爲藿，艮手，故曰采藿。坎爲憂懼、爲躓，震樂，故不懼。艮爲宅，震爲反，故曰反宅。○復反，宋元本作反復。宅，元本作處，均依汲古。臯，汲古作高，依宋元本。 

隨。太乙駕騮，從天上來。徵我叔季，封爲魯侯，無有凶憂。太乙，星名，即北辰也。艮爲星，震爲馬，艮在震上，故曰駕騮。否上之初，故曰從天上來。艮爲叔季、爲求，故曰征我叔季。兌爲魯，震爲侯，故曰魯侯。坎爲憂，震樂，故無有凶憂。○宋元本無第五句，依汲古。 

蠱。南巴六安，石斛戟天。所指不已，已老復一。將耋乃嫁，墟敝室舊，更爲新家。丁云：“石斛、巴戟天，皆藥草名，《神農本草經》曰：石斛出六安，巴戟天出巴郡。”按：震爲南，艮爲城邑，故曰南巴。互大坎數六，艮爲安，故曰六安。艮爲石，震爲斛，故曰石斛，艮爲刀、爲戟，在上，故曰戟天。艮爲指，震爲反、爲復，已老復一者，言己年老，復其一子，免其賦役也。艮爲堅，故爲耋。震爲嫁，故曰將耋乃嫁。艮爲墟、爲室，巽爲敝，故曰墟敝室舊。艮爲光明、爲新、爲家。○巴六，從宋元本，汲古作己大，非。斛，依汲古本，宋元本訛解。己老復一，宋元木作耋老復丁，無將耋乃嫁句，此從汲古，以已與一韻，嫁與家韻。墟敝室舊，宋元本作敝室舊墟，以墟與家韻，以文勢言不如汲古，故從之。 

臨。家給人足，頌聲並作。四夷賓伏，干戈韜閣。通《遯》。艮爲家，震爲人、爲足，震爲音聲、爲言、爲作，故曰頌聲並作。震卦數四，坤爲夷，故曰四夷。震爲賓客，伏者，言四夷賓于王庭。巽爲伏，兌爲斧、爲干戈，坤藏故曰干戈韜閣。○伏，從宋元本，汲古作服。伏、服古通用。 

觀。東鄰嫁女，爲王妃后。莊公築館，以尊王母。歸於京師，季姜悅喜。通《大壯》。震爲東鄰、爲嫁，兌爲女、爲妃，震爲王、爲木，故爲桓。莊，訛字也。震又爲公，故曰桓公。艮爲館、爲築，坤爲母，伏乾爲王，故曰王母。震爲歸，坤爲京師，艮爲季，巽爲姜，伏震爲喜。按：《左傳·莊元年》：“魯爲主築館以逆王姬，非爲王后”，又桓九年春紀季姜歸於京師，爲桓王后。林詞全用此事，據《穀梁疏》：“魯爲主方書歸爲主，則必築館”，然則莊爲桓之訛字無疑。 

噬嗑。陳嬀敬仲，兆興齊姜。營邱是適，八世大昌。震爲陳，坎爲仲，艮爲篤敬，故曰敬仲。坎爲兆，伏巽爲齊、爲姜，互艮爲營邱，震往，故曰適。艮爲世，數八，震爲昌。嬀，陳姓，敬仲，即公子完。莊二十二年奔齊，初懿氏卜妻，敬仲曰：“有嬀之後，將育于姜”，故曰兆興齊姜。 

賁。路多枳棘，步刺我足。不利旅客，爲心作毒。艮震爲道路，坎爲枳棘、爲刺，震爲步、爲足、爲旅客，坎險故不利，坎爲心、爲毒。 

剝。天官列宿，五神共舍。宮闕光堅，君安其居。艮爲官、爲星，故曰天官列宿。漢樂章有五神歌曰：五神相，包四鄰。如淳曰，五神相，太一也，蓋即五星也。艮爲舍，反震爲神，坤，五行數五，故曰五神共舍。艮爲宮闕、爲光、爲堅、爲居、爲安，一陽止於上，故曰君安其居，故曰共舍，言五陰承一陽也。 

復。牧羊稻園，聞虎呻喧。懼畏惕息，終无禍患。坤爲養、爲牧，震爲羊，震爲稻，坤爲園、爲虎，震爲喧，伏乾，乾惕故懼畏惕息。坤爲禍，震樂，故无。○无，從宋元，汲古作免。 

無妄。鳴條之災，北奔犬胡。左祍爲長，國號匈奴。主君旄頭，立尊單于。震爲鳴、爲木，故曰鳴條。乾伏坤位北，坤又爲胡，艮犬，故曰北奔犬胡。震爲祍、爲左、爲長，《論語》：“吾其被發左祍”，胡俗也。艮爲國、爲奴僕，震爲號，故曰國號匈奴。震爲主，乾爲君、爲頭，震爲多髮，故曰主君旄頭。震爲立，艮爲尊，乾君故曰單于，《史記》：“湯伐桀於鳴條”，又《匈奴傳》索隱引樂彥《括地譜》云：“湯放桀鳴條，其子獯粥妻桀之衆妾，避居北野，隨畜移徙”，中國謂之匈奴。旄頭，被髮也。《漢官儀》：“舊選羽林爲旄頭，被髮先驅”是其證。由林詞觀之，《括地譜》之說與古故實合。○災，宋元本作圖，依汲古。 

大畜。剋已潔身，逢禹巡狩。錫我玄圭，拜受福佑。艮爲身，退在上，故曰潔身。乾爲王，震出，故曰逢禹巡狩。震爲玄黃、爲玉，乾爲錫，故曰錫我玄圭。艮爲拜，乾爲福佑。○福，汲古作錫，非，依宋元本。《禹貢》云：“禹錫玄圭，告厥成功”，圭，宋元、汲古皆作珪，依局本。 

頤。冬華不實，國多盜賊。疾病難醫，鬼哭其室。艮爲果實，坤爲冬，震爲花，坤虛，故花而不實。坤爲國，伏巽爲盜，正反巽，故多盜。坤爲疾病，坤死，故難醫，坤爲鬼，震爲哭，艮爲室，故曰鬼哭其室。 

大過。襄送季女，至於蕩道。齊子旦夕，流連久處。兌少故曰季女，伏震爲諸侯，故曰襄。震爲大塗，故曰蕩道。《齊風》：“魯道有蕩，齊子發夕”，刺齊襄與文姜亂也。巽爲齊，伏震爲子，震爲旦，兌昧爲夕，艮止故流連久處。《左傳·桓三年》：“齊侯送姜氏于讙”，注：讙，魯地。繇詞言齊襄與妹亂，既送至魯境，而不忍別也。詞皆本象與對象雜用。陳樸園云：“齊風，齊子發夕”，釋文引《韓詩》云：“發，旦也。”今焦氏言齊子旦夕，是《齊詩》以發夕爲旦夕，與《韓詩》訓同。 

坎。朽根倒樹，花葉落去。卒逢火焱，隨風偃仆。通《離》。中爻巽爲木，故曰根、曰樹，巽敝，故曰朽，曰倒，巽隕落，故花葉落去。《大過》兌爲華，離上互也，離上下皆火，互巽風隕，故偃仆。 

離。陰變爲陽，女化作男。治道得通，君臣相承。通《坎》。乾二五之坤成坎，坎爲中男、爲陽卦，故陰化陽、女作男。坎中爻艮爲道路、爲臣，震爲君，故曰君臣相承。《五行志》：“魏襄王十三年，有女子化爲丈夫。” 

咸。炎絕續光，火滅復明。簡易理得，以成乾功。下艮爲火，故曰炎，上兌爲絕，故曰炎絕。巽繩爲續，艮爲火、爲光，巽伏，故光滅，乾日，故復明。乾簡坤易，中爻乾，故曰以成乾功。○火，依宋元本，汲古作光，非。以，汲古作仍，依宋元本。 

恒。多載重負，捐棄於野。予母誰子，但自勞苦。坤震皆爲車，坤厚載物，故曰多載。艮爲負，坤重，故曰重負。坤爲野，兌附決，故曰捐棄。坤母震子，兌決，故無子。坤致役萬物，故曰勞苦。多用伏象。○予母誰子，依宋元本，諸本作“王母離子”，非。 

遯。江河海澤，衆利室宅。可以富有，飲御嘉客。乾爲江河海澤，巽爲利，艮爲室宅，乾爲富，伏兌爲口，故曰飲。震爲嘉客。○室，汲古及宋本皆作安，惟元本作室。 

大壯。冬採薇蘭，地凍堅坼。利走東北，暮無所得。此用遇卦屯象。坎爲冬，艮手爲採，震爲薇蘭，坤爲地，履霜堅冰，故曰地凍堅坼。震爲東北、爲走，伏巽爲利，坤爲暮，坤虛故無得。○坼，各本多誤難，致韻不協，惟宋本作坼，元本作折。東，宋元本作室，從汲古。 

晉。鳥鳴嘻嘻，天火將起。燔我室屋，災及妃后。《左傳·襄十三年》：“有鳥鳴于宋太廟，曰譆譆出出，宋火伯姬被焚，卒”，晉離爲鳥，離正反皆兌口，故曰嘻嘻。離爲火，艮爲天，亦爲火，故曰天火。艮爲室屋，坤爲妃后，火多故曰燔、曰災。○鳥鳴，依宋元本，汲古作鳥鵲，嘻，同譆，與左氏同。 

明夷。蠆室蜂戶，螫我手足。不可進取，爲身害速。此用遇卦屯象。坎爲室、爲毒，坤爲戶，伏巽爲蟲，故曰蠆室蜂戶。坎爲棘、爲刺、爲螫，艮爲手，震爲足、爲進取，坤凶，故不可進取，坤爲身、爲害，震爲速。○速，從宋元本，汲古等本多作咎，與足不韻。 

家人。崔嵬北嶽，天神貴客。溫仁正直，主布恩德。閔哀不已，蒙受大福。此用《屯》象。坎北艮山，故曰北嶽。震爲神、爲仁、爲客，坎爲憂，故曰閔哀。震爲恩德、爲大福。○閔哀，宋元本、汲古本皆作開衣，非，依局本。閔哀不已者，言悲憫人世，予人以福也。 

睽。伯蹇叔盲，莫與守牧。失我衣裘，代己除服。此用《屯》象。震爲伯，坎蹇，故曰伯蹇。艮爲叔，互大離，故曰叔盲。坤爲牧，坤寡，故莫與守牧。震爲衣裘、爲服，坤喪坎盜，故曰失。除，治也，言衣裘爲人盜去，代我治理服用也。○第二句宋元本作莫爲守牀，第四句作伐民除鄉，均依汲古。 

蹇。爲季求婦，家在東海。水長無船，不見所歡。艮爲季、爲求，伏兌爲艮婦，艮爲家，互離爲東，坎爲海、爲水，震爲船，震覆，故無船。震爲歡，震覆坎伏，故不見。○所，汲古本誤欣，依宋元本。 

解。山陵邱墓，魂魄失舍。精誠盡竭，長寢不覺。此用《屯》象。艮爲山陵、爲邱墓，坎爲舍、爲心、爲精誠，坎失，故竭盡。坎爲夜、爲寢，坤死，故不覺。○誠，汲古作神，從元本。 

損。踦牛失角，下山傷軸，失其利祿。坤爲牛，艮爲角，兌毀折，故牛踦、故角失。踦，蹇也。艮爲山，坤爲下，坎爲軸，兌折，故傷軸。伏巽爲利，坤爲失。○踦，宋本作騎，依汲古。 

益。水載船舟，無根以浮。往來溶溶，心勞且憂。坤爲水，震爲船，坤爲載，巽下斷，在水上故曰無根以浮。震爲往，又爲反，故曰往來，坤水，故曰溶溶。伏大坎爲心、爲勞、爲憂。○載，宋、汲古誤戴，從元本。 

夬。有鳥來飛，集于宮樹。鳴聲可惡，主將出去。屯艮爲鳥、爲飛、爲宮、爲集、爲木，故曰集于宮樹。下震爲鳴、爲聲，坤爲惡，下震爲主、爲出，此用《左傳》，見前《晉》卦。○宮，宋、汲古作古，非，依元刊。 

姤。東徙不時，觸患離憂。井泥無濡，思叔舊居。通《復》。震爲東、爲徙，艮爲時，艮覆，故不時。坤爲憂患，震爲觸，坤爲井、爲泥，艮爲叔、爲居，坤爲舊，剝窮上反下，言復舊爲剝艮也。 

萃。黃帝所生，伏羲之宇。兵刃不至，利以居止。通《大畜》。震爲黃、爲帝、爲生，故曰黃帝所生。巽爲伏，艮爲宇，故曰伏羲之宇。艮剛在上爲兵刃，艮止，故不至。巽爲利，艮爲居止。按：伏羲，都陳，黃帝爲有熊國君，少典之子。皇甫謐曰：“有熊，今河南新鄭，非陳地”，焦氏時古籍尚多，或別有所據歟。○伏，元本作宓。孟康《漢書》注：“宓，今伏字”，皇甫謐云：“伏羲或謂之宓羲。考諸經史緯候，無宓羲之號，必後世傳寫誤虙爲宓，孔子弟子宓不齊、濟南伏生即子賤之後，是知虙與伏古字通用，後誤爲宓。”按皇甫說是，故不從元本，依宋本、汲古。 

升。東山拯亂，處婦思夫。勞我君子，役無休已。艮爲陵、爲東，故曰東山。坤爲亂，伏艮爲手、爲拯。巽爲婦，在內，故曰處婦。坤爲思，震爲夫，坤爲勞，震爲君子，坤爲役，艮止，故已，艮覆故不已。詞皆用《東山》詩意。○無、已，汲古本作役使休止，從宋元本。 

困。跛躓未起，失利後市，不得鹿子。坎蹇，故跛躓。坎伏，故未起。互巽爲利市，坎失，故失利後市。震爲鹿、爲子，震伏，故不得。○失，依汲古，宋元本皆作先。 

井。大蛇當路，使季畏懼。湯火之災，切近我膚。賴其天幸，趨於王廬。巽爲蛇，伏震爲大塗，故曰大蛇當路。伏艮爲季，坎爲畏懼，中爻離上坎，故曰湯火。伏艮爲膚、爲廬，震爲王、爲走，故曰趨於王廬。○季，從宋元本，汲古等本皆作我，非。緣此用漢高斬當路蛇事。王，汲古本作主，亦非。 

革。從容長閑，遊戲南山。拜祠禱神，神使無患。通《蒙》。反正艮，艮止，故從容。震爲遊戲、爲南，艮爲山，故曰南山。艮手爲拜、爲祠，震爲禱、爲神，坎爲患，震樂故無患。全用旁通。○禱，汲古作祀，无作免，義皆可通，然禱爲震象較切。故從宋元本。 

鼎。區脫康居，慕義入朝。湛露之歡，三爵畢恩。復歸野廬，與母相扶。通《屯》。坤虛故曰區脫。《史記·匈奴傳》：“東胡與匈奴中間有棄地千餘里，各居其邊爲區脫”是也。坎西。康居，西方國，坤國，故曰康居。坤爲義，坎爲心，故曰慕義，震往，故曰入朝。坎爲露，震爲歡、爲爵，數三，故曰三爵。坤爲野，艮爲廬，震爲反、爲歸，故曰復歸野廬。坤爲母，艮手爲扶，初至五正反皆艮，故曰相扶。湛露，《詩》篇名，天子宴諸侯入朝之詩。○義，汲古作仁，乾雖爲仁，然林詞皆用旁通，坤義合也，故從宋本。復，從汲古，宋本作後，雖亦震象，然不如復字于文理適。 

震。龜鼈列市，河海饒有。長財善賈，商季悅喜。互艮爲龜鼈，伏巽爲市。坎爲河海，坎衆，故曰饒有。伏巽爲利、爲長、爲商賈，艮爲季，震爲列、爲善，又爲悅喜。○財，宋元本皆作錢，賈作價，均依汲古。 

艮。年常蒙慶，今歲受福。三夫採芑，出必有得。互震爲年、爲慶、爲福、爲夫，數三，故曰三夫。艮手爲採，震爲芑，《詩·小雅》：“薄言采芑”，疏：“芑，似苦菜。”震爲出，坎爲得。○夫，汲古作伏，依宋元本。芑，宋元本作葩，依汲古。 

漸。二人俱東，道怒爭訟。意乖不同，使君忷忷。通《歸妹》。震爲人、爲東，兌卦數二，故曰二人俱東。震爲大塗、爲怒，故曰道怒。震爲言，兌亦爲言，故爭訟。坎爲意、爲憂，故爲忷忷。震爲君。忷，同恟，懼也。○怒，宋本、汲古作路，依元本。使君忷忷，汲古作使我凶凶，依宋元本。 

歸妹。樹我藿豆，爲鹿兔食。君不慎護，秋無收入。震爲藿荳、爲立，故爲樹。震爲足、爲走，故爲鹿兔。兌口爲食。震爲君，坎爲憂恤，兌正秋，兌毀，故秋無收入。○我，依宋元本，汲古作栽。爲鹿兔食，宋元本作鹿兔爲食，從汲古。慎，宋元本作恤，亦依汲古。 

豐。黃鳥悲鳴，愁不見星。困於鷙鳥，鸇使我驚。震爲黃、爲鳥、爲鳴，互大坎，故悲鳴，故愁。離爲星，坎伏，故不見。伏艮爲鷙鳥、爲鸇，坎爲困，震爲鷙。○下二句依宋元本，汲古作“困于鷙鸇、使我心驚”。又元本困訛因。 

旅。雙鳧俱飛，欲歸稻池。經涉萑澤，爲矢所射，傷我胸臆。通《節》。兌卦數二，震爲鳧、爲飛，故曰雙鳧俱飛。兌爲池，震爲稻，故曰稻池，故曰萑澤。震爲涉，坎爲矢，震爲射，兌爲傷，艮爲胸臆。○池，依汲古，宋元本皆作食。 

巽。久客無依，思歸故鄉。霖雨盛溢，道未得通。巽爲商旅、爲客，重巽故曰久客。伏坎爲思，震爲歸，艮爲鄉，坎爲雨，互大坎，故曰霖雨，曰盛溢。伏艮爲道，坎陷故不通。○依，從宋元本，他本多作休。霖，宋元本作雷，從汲古本。 

兌。道路辟除，南至東遼。衛子善辭，使國無憂。通《艮》。爲道路，震爲辟除，爲南，先天震東北，故曰東遼。震爲衛、爲子、爲辭，艮初至五正反震，故曰善辭。艮爲國，互坎爲憂，震樂故無憂。○辟，各本多誤僻，辟除者，清治也，惟元本不訛。○此有故實，各家皆不能詳。案：《史記》：“朝鮮王衛滿，本燕人，自全燕時，常略屬遼東真番，後燕王盧綰反，滿率部東渡浿水，都王險，高后時，與遼東太守約爲外臣，保塞外，滿遂王三世。林似指此事。 

渙。同枕共袍，中年相知。少賈無利，獨居愁思。艮爲枕，震爲袍，中爻正反艮震，故曰同枕共袍。震爲年，坎爲中，故曰中年。伏兌爲少，巽爲賈、爲利，風散，故無利。巽爲寡，艮爲居，故曰獨居。坎爲憂思。○相知，汲古作分去，少賈作價少，均依宋元本。無利，宋本作無失，于下句文義不協，故從汲古。 

節。衆神集聚，相與議語。南國虐亂，百姓愁苦。興師征討，更立賢主。震爲神，坎爲衆，故曰衆神。坎爲集聚。二至五正反震，故曰相與議語。艮爲國，震南，故曰南國，伏離爲虐亂，震爲百、爲人，故曰百姓。上坎爲愁苦，震爲征討，坎衆，故曰興師征討。互震爲主、爲立，故曰更立賢主。○主，汲古本訛王，依宋元本。 

中孚。北陸閉蟄，隱伏不出。目盲耳聾，道路不通。通《小過》。中互大坎，坎爲北陸，陸者，道也。《左傳》“日在北陸而藏冰”是也。坎爲冬、爲隱伏，故曰閉。巽爲蟲，亦爲伏，故曰閉蟄，曰不出。本卦互大離。目睛漲大故盲。《小過》互大坎耳空塞實，故聾。艮震爲道路，坎塞，故不通。 

小過。癡狂妄作，心誑善惑。迷行失路，不知南北。此用屯象。震爲狂，坤迷，故曰癡狂。坎爲心、爲惑，正覆震相背故曰誑。誑，妄語也。艮震爲道路，震爲南，坎爲北，坎失，故不知。○誑，依宋本，元本作狂，非。迷行，依元本，汲古作迷惑。 

既濟。棟隆輔強，寵貴日光。福善並作，樂以高明。此用屯象。坎爲極、爲棟、爲車、爲輔，《大過》“棟橈之凶，不可以有輔也”，《詩》“勿棄爾輔”，《毛傳》“輔以佐車”。輔，夾車木也。坎在上，故曰棟隆，艮堅，故曰輔強。艮爲日、爲光、爲寵貴，震爲福善、爲樂，艮爲高明。 

未濟。愛我嬰女，牽衣不與。冀幸高貴，反日賤下。此仍用屯象。震爲嬰孩，坤爲女，坎爲愛，故曰愛我嬰女。震爲衣，艮爲手、爲牽，艮止，故不與。艮爲高貴、爲求，故曰冀幸高貴。坤爲賤下。 

蒙之第四 

蒙。何草不黃，至未盡玄。室家分離，悲憂於心。震爲草、爲玄黃，坤貞。未，言草至未而將變色，《詩·小雅》“何草不黃”“何草不玄”，箋：玄，赤黑色。艮爲室家，二四艮覆，故曰分離。坎爲心、爲悲愁。○憂，依宋元本，汲古作愁。 

乾。海爲水王，聽聖且明。百流歸德，無有畔逆，常饒優足。乾爲海、爲水、爲王、爲聰聖、爲明、爲百，《禹貢》：“汇漢朝宗於海，故百流歸德”，乾順行，故無有畔逆，乾富故常饒優足。 

坤。左輔右弼，金玉滿堂。常盈不亡，富如敖倉。此全用《蒙》象。震爲左，震反爲右，震爲輔弼，故曰左輔右弼。艮爲金，震爲玉，艮爲堂、爲厫倉，厫倉所以盛粟，震爲粟，故尤切。○汲古本、宋元本首有“天之所有，禍不過家”二句，文義與下不屬，而元本家下一云左輔右弼云云，是上二句確自爲一林，非與下爲一林，故刪上二句而附記於此。 

屯。安息康居，異國穹廬。非吾習俗，使我心憂。坎位西。安息、康居，皆西方國。又中爻艮止，故曰安息康居。艮爲國、爲廬、爲天，故曰穹廬。坤爲我、爲俗，坎爲心、爲憂。 

需。范公鴟夷，善賈飾資。東之營邱，易字子皮。把珠載金，多得利歸。坎爲毒，故曰范公，范蠡也。《檀弓》：“范則冠而蟬有緌”是也。伏艮爲鴟，鴟夷者，革囊，盛酒器。楊雄《酒箴》所謂“鴟夷滑稽，腹大如壺”是也。艮又爲革，坎爲酒，故曰鴟夷。《易林》用一字兼數象往往如是，范公鴟夷者，言范蠡適齊、號鴟夷子皮也。乾爲資財。飾、飭，通治也。離爲東，伏艮爲營邱、爲皮，伏坤爲字，故曰易字子皮。艮爲把、爲金，反震爲珠，坤爲載、爲利，兼用旁通。○鴟，依宋元本，汲古作陶，非。載金，依宋本，元本作戴，非。得利，汲古作福利，依宋元本。 

訟。老楊日衰，條多枯枝。爵級不進，日下摧隤。巽木乾老，故曰老楊。離爲日、爲枯、爲爵，巽爲隕落，故摧隤。○下，依宋元本，汲古作乃。日下，依泰之咸校，宋元本作遂下，汲古作遂乃。 

師。小狐渡水，汙濡其尾。利得無幾，與道合契。此用《蒙》象。上艮，故曰小狐、曰尾，坤坎皆爲水，故汙濡其尾。坤爲財、爲聚，坤虛，故得少。震爲大塗，故曰道。坎爲合、爲信，故曰合契。○利，汲古作科，餘多作稍。無，汲古作其，契作符，皆非，依宋元本。 

比。豕生魚魴，鼠舞庭堂。奸侫施毒，上下昏荒，君失其邦。坎爲豕，坤爲魚、爲育，故曰豕生魚魴。丁晏云《開元占經》引京氏云：“豕生魚魴，其邑犬水”是也。艮爲鼠、爲庭堂，艮手爲舞，《漢書·五行志》：“燕有黃鼠銜其尾舞王宮”，《京房易傳》曰：“誅不原情厥妖鼠舞門”是也。坎爲毒、爲奸，坎上下兌口相背，故曰奸侫。艮爲上，坎爲下、爲昏荒、爲邦，震爲君，震覆，故失邦。○邦，元本作國，依汲古。 

小畜。天地配享，六位光明。陰陽順敘，以成厥功。乾天，伏坤爲地，兌食故曰享。乾數六，離爲光明，伏艮爲位，故曰六位光明。乾陽巽順，乾爲功。○厥功，從汲古，宋元本作和平。 

履。踝踵足傷，右指病癰。失旅後時，利走不歸。通《謙》。震爲踝、爲足，艮多節，故曰腫、曰傷、曰癰。《釋名》：踵，鍾也，聚也。義與腫同，與《易林》合。艮爲指，兌爲右，故曰右指。坎爲孤、爲失，故曰失旅。艮爲時，震爲後，故曰後時。震爲走、爲歸，坎陷，故不歸。○宋元本歸作來，從汲古。走不，汲古作不走，非，從宋元本。又右指病癰，元本作右足病擁，非。 

泰。異體殊患，各有所屬。西鄰孤媼，欲寄我室。主母罵詈，求不可得。坤爲體、爲患害，乾陽坤陰，故曰異體殊患。六爻皆有應予，故曰各有所屬。兌爲西、爲孤媼，伏艮爲室、爲寄。震爲主，坤爲母，震言兌言，故曰主母罵詈。艮爲求，艮伏，故求不可得。○異，汲古作思，殊患作同恩，求不可得作求子不得，皆非，今從宋元本。主母，依汲古，宋元本作王。 

否。操●鄉畝，祈貸稷黍。飲食充口，安和無咎。艮手爲操，巽爲●、爲稷黍。坤爲畝，乾爲言，故曰祈貸，言以●爲祭而祈田也。伏兌爲口、爲食，坤爲安。○●即秬，黑黍也。宋元本作●，非。《書·洛誥》以秬鬯二卣，秬鬯，皆祭品，言操秬至野祈田也。祈貸，宋元本作折貨，尤非。鄉，音向。安和，宋元本作安利，依汲古。 

同人。新受大寵，福祿重來。樂且日富，蒙慶得財。離爲新，乾爲大、爲寵、爲福祿，重乾故曰重來。離日乾富，故曰日富。乾爲慶、爲財。○新受大寵，宋元本作所受大喜，依汲古。 

大有。舉杯飲酒，無益溫寒。指直失取，亡利不歡。通《比》。坤爲缶、爲杯，艮爲舉，坎爲酒，兌爲飲，離溫乾寒，時之自然，非酒所能改易也。艮爲指、爲取，乾爲直，故指直失取，言指僵不能取物也。坤貧，故亡利。震覆，故不歡。○汲古三四句倒置，直作宜，均依宋元本。 

謙。日月相望，光明盛昌。三聖茂承，功德大隆。坎月。伏離爲日、爲目，故曰日月相望。艮爲光明，震爲盛昌，坎爲聖，艮納丙數三，故曰三聖。震爲茂、爲隆，伏乾爲功德。 

豫。猾夫爭強，民去其鄉。公孫叔子，戰于城南。坎爲奸猾，震爲夫、爲強，坤爲民、爲鄉，震往，故民去其鄉。艮爲叔、爲孫，震爲子，正反兩震相背，故曰戰。艮爲城，震爲南，故曰城南。下二句故實未詳。○城南，依汲古，宋元本作瀟湘，雖與上叶，似非。 

隨。猿墮高木，不踒手足。保我金玉，還歸其室。巽爲高，艮爲猿，艮在震木上，故曰猿墮高木。艮手震足，兌折在外，故不踒。踒，折也。艮爲金，震爲玉、爲歸，艮爲室。○宋元本“保我金玉”在第四句，依汲古。金玉，汲古作全生，依宋元本。 

蠱。逐狐東山，水遏我前。深不可涉，失利後便。艮狐震逐，震東，艮山，故曰逐狐東山。互大坎，故曰水、曰深不可涉。巽爲利，坎爲失，故曰失利後便。○遏，汲古作過，依宋元本。 

臨。鑿井求玉，非卞氏寶。名困身辱，勞無所得。震爲玉，兌爲井，伏艮爲求。非卞氏寶，言求之非地也。艮爲名，艮反故名困。坤爲身、爲下，故爲辱。坤虛役萬物，故勞無所得。 

觀。黃玉溫厚，君子所服。甘露溽暑，萬物生茂。伏震爲黃、爲玉，坤爲厚，艮火，故曰溫厚、曰溽暑。艮爲君子，坤爲萬物、爲暑，兌爲露。○厚，宋本、汲古作德，依元本。 

噬嗑。畫龍頭頸，文章不成。甘言善語，說辭無名。震爲龍，艮爲頭頸，離爲文章，坎隱伏，故不成。初至四正覆震，故曰甘言善語、曰說辭。艮爲名，坎隱故無名。○善，依宋元本，汲古作美。 

賁。招禍致凶，來弊我邦。病在手足，不得安息。艮手爲招、爲致，坎爲災禍、爲凶，艮爲邦，伏巽爲敝。坎爲病，艮手震足，坎居中，故病在手足。艮止爲安息，坎險故不安。○邦，音崩，與凶韻。 

剝。履位乘勢，靡有絕斃。皆爲隸圉，與衆庶位。艮爲位，反震爲履位乘勢。坤喪，故曰絕斃。艮爲隸圉，坤爲衆庶。艮僕坤衆合居，故曰與衆庶位。○皆圉，汲古作贊圖，非。位，宋元、汲古作伍，依元本。 

復。獐鹿雉兔，群聚東圃。盧黃白脊，俱往趨逐。九齚十得，君子有喜。此用《蒙》象。坤文爲雉，艮爲獐，震爲鹿、爲兔，坤爲群、爲聚、爲圃，震東故曰東圃。盧，黑犬。黃、白，皆犬名。《史記·李斯傳》：“吾與汝牽黃犬”，《西京雜記》：“李亨有白望犬”。震爲玄黃，又爲日也。震爲追逐、爲口、爲齚，震數九，故曰九齚，坤數十，故曰十得。震爲喜，艮爲君子。○圃，依汲古，宋元本皆作囿。趨，依宋元本，汲古作追。 

无妄。織錦未成，緯盡无名。長子逐兔，鹿起失路。見利不得，因无所據。巽爲帛、爲錦、爲緯，巽下斷，故曰未成、曰緯盡。艮爲名，巽爲伏，故无名。震爲兔、爲長子、爲逐、爲鹿、爲起、爲路，巽伏故失路。震爲後，巽爲利，艮止，故不得。○錦盡，從元本，汲古及宋本作金、作畫，顯爲訛字。鹿起失路，依宋元本，汲古作鹿失先路。見，依汲古，宋本作多。後因无所據四字，因疑困之訛字，附記待考。 

大畜。天厭周德，命與仁國。以禮靖民，兵革休息。震爲周、爲德，乾爲天，兌絕，故曰天厭周德。艮爲國，震爲仁，故曰仁國。伏坤爲民、爲體，艮止爲靖，艮剛在外爲刀兵、爲膚革，艮止，故休息。○靖，元本作靜，依宋本。 

頤。重譯貢芝，來除我憂。善說遂良，與喜相求。震爲言，正反震，故曰重譯。艮爲芝，震爲進，故曰貢芝。坤爲我、爲憂，震樂，故不憂。正反震，故曰善說、故曰喜。艮爲求，正反艮，故曰相求。○貢，宋元本作賀，汲古作買，依局本。遂良，疑有訛字。 

大過。膏壤肥澤，人民孔樂。宜利居止，長安富有。上卦兌，故曰膏澤，乾爲肥，伏坤爲壤，爲人民，伏震爲樂。巽爲利，伏艮爲居止。坤爲長安，乾爲富有。○宋本、汲古作膏澤肥壤，依元本，與樂協。富有，依汲古，與止協，宋元皆作富貴。 

坎。白龍黑虎，起鬐暴怒。戰于涿鹿，蚩尤敗走。居止不殆，君安其所。震爲白、爲龍，艮爲虎、爲黔，故曰黑虎。震爲起、爲鬐、爲威武、爲怒、爲戰、爲鹿，坎水，故曰涿鹿。坎爲寇盜，故曰蚩尤。坎險，故曰敗走。艮爲居止，震爲君。○涿鹿，汲古及常本皆作阪泉，於象亦合，然鹿與上韻，故從宋元本。鬐，汲古作伏，從宋元本。 

離。抱關傳言，聾跛摧筋。衆賤無下，災殃所在。伏艮爲關、爲手，故曰抱關。正反兌口，故曰傳言。坎爲耳，震爲行，坎伏故聾，震伏，故跛。巽爲殞落，兌毀折，故曰摧筋，蓋伏坎爲筋也。坎爲衆，離爲災殃。○言，宋元本作語，筋作殆，依汲古。汲古下二句作“破賤無災，不安其所”，依宋元本。丁晏云：《淮南子》“聾者可令摧筋”，王制：瘖聾跛躃，百工各以其事食”。按：摧筋謂摩筋，摧揉之使柔也。抱關與跛聾爲對文，傳言摧筋爲對文，《周禮·秋官》掌戮職，云劓者使守關，守關則傳達禁令，故曰傳言，亦賤職也，故曰衆賤。《爾雅·釋訓》：下，落也。《儀禮·士相見禮》：“執摯至下”，鄭注：下，君所也。無下者，言衆賤無下落，不得其所也。言與筋亦韻，宋元本筋作殆，非也，將對文之義全失，且衆字亦無著落，此又汲古所據之本，前于宋元本之證也。 

咸。憂禍解除，喜至慶來。坐立歡門，與樂爲鄰。通《損》。震樂，故憂禍解除，喜至慶來。艮坐震立，震歡艮門，故曰坐立歡門。 

恒。折鋒載殳，轝馬放休。行軍依營，天下安寧。兌爲鋒、爲殳、爲折，艮覆兌折，故曰折鋒。震爲車，故曰載殳。震爲馬，在外，故曰放休。坤爲軍，伏艮爲營，艮止，故曰依營，言不出也。坤爲天下、爲安寧。○轝，汲古作與。行軍，宋本、汲古作狩軍，依元本。 

遯。至德之君，仁政且溫。伊呂股肱，國富民安。乾爲君、爲至德、爲仁，艮火，故曰溫。艮爲臣，故曰伊呂。巽爲股，艮爲肱，故曰伊呂股肱。伏坤爲國、爲民，乾富艮安。 

大壯。千里望城，不見山青。老兔蝦●，遠絕無家。震爲千里，艮爲城、爲望、爲山，震東方，色青，艮伏故不見。震爲兔、爲蝦●。艮爲家，艮覆，故無家。○●，汲古作蟆。蟆，●同。山青，依元本，汲古作青山。 

晉。有莘季女，爲夏妃后。貴夫壽子，毋字四海。坤爲茅茹，故曰有莘。艮爲季，坤女，故曰有莘季女。離爲夏。坤爲妃后。艮爲貴、爲壽，坎爲夫、爲中子，坤爲母、爲字。字者，養也。坤爲水、爲海，反震，卦數四，故曰四海。有莘氏，大禹之母。 

明夷。不虞之患，禍至無門。奄忽暴卒，痛傷我心。坤爲患、爲禍，坎爲憂虞，艮爲門，三至五艮覆，故曰無門。坤死故曰卒。坎爲心、爲痛，坤爲我。《道德指歸論》：“道之爲物，窺之無戶，察之無門”，無門，言不知禍之所自來也。 

家人。飛鷹退去，不食雉雞。憂患解除，主君安居。此用《蒙》象。艮爲鷹、爲飛，震反，故退去。本卦離爲雉，巽爲雞，坎爲食，震爲解除，上卦兌覆，故不食。坎爲憂患、爲君主，艮爲安居。○雉雞，宋元本作鄰鳥，依汲古。解除，汲古作心解，依宋元本。主君，宋本、汲古作君主，依元本。 

睽。跮蹉側跌，申酉爲祟。戌亥滅明，顔子隱藏。二折震成兌，故跮蹉側失。兌西方金，故曰申酉爲祟。艮居戌亥，艮爲明，艮伏故滅明。艮爲顔，艮伏，故顔子隱藏。○蹉，元本作差，差蹉古通。申酉、戌亥，蓋古占術。 

蹇。司祿憑怒，謀議無道。商氏失政，殷人乏嗣。《漢書·天文志》：“司祿，文昌第六星”。此用《蒙》象。艮爲星、爲官，故曰司祿。震爲怒、爲言，故爲議。坎爲心，故曰謀議。艮爲道，坎伏，故曰無道。震爲子、爲人。子者，殷商之姓，坤殺，故無子而乏嗣。○氏，宋本、汲古作民，從元本。 

解。望雞得雛，冀馬獲駒。大德生少，有廖從居。巽爲雞，離目爲望，巽伏，故不得雞而得雛，震爲雛也。坎爲馬，震爲雛、爲駒。下二句疑有訛字，義皆未詳。○雛，依汲古，宋元本作雉。 

損。忉忉怛怛，如將不活。黍稷之恩，靈輒以存。《詩·陳風》“心焉忉忉”，《傳》“忉忉，憂貌”，坤爲憂，故曰忉忉怛怛。怛，亦憂也。坤死，故曰不活。震爲黍稷、爲恩，坤虛爲餓，故曰靈輒。《左傳·宣二年》：“初，趙盾田，見靈輒，餓食之”，故曰靈輒以存。○忉忉，汲古訛切切，俗本又訛叨叨，依宋元本。又汲古多“獲生保年”四字，依宋元本。 

益。噂噂囁囁，夜作晝匿。謀議我資，來攻我室。空盡我財，幾無以食。初至五正反震相對，故曰噂噂囁囁。噂囁，對語也。此句宋元本、汲古原作莫莫輯輯，於卦象不切，依節之艮校。坤爲夜，與震連，故夜作晝。伏乾爲大明、爲晝，巽爲伏，故曰晝匿。坤爲財、爲我，正反震，故曰謀議我資。艮爲室，震爲伐、爲攻，坤虛故財空。震爲食，坤饑，故無食。○來，依汲古，宋元本作求。 

夬。天之所壞，不可強支。衆口指笑，雖貴必危。乾爲天，兌毀，故曰天之所壞，不可強支。兌爲口、爲笑，坤衆，故曰衆口。伏艮爲指、爲貴，兌毀，一陰將盡故危。○指，汲古本作遭，乃嘈之訛字，蠱之艮作嘈嘈。首二句本《國語》“天之所支不可壞也”，所壞不可支也。 

姤。目動睫瞤，喜來加身。舉家蒙歡，吉利无殃。《說文》：“瞤，目動也”，《西京雜記》：“陸賈曰：目瞤得酒食”。伏震爲動、爲喜，坤爲身。目睫象未詳。○睫，汲古本作頰，俗木多從之，非，依宋元本。《漢書》：“睫瞤得酒肉。” 

萃。黿羹芬香，染指拂裳。口饑於手，子公恨饞。艮爲黿，坤爲羹，巽爲臭，故曰芬香。艮爲指、爲拂，坤水，故染指。坤爲裳，艮手，故拂裳。兌爲口，坤爲饑，口饑於手者，言口饑而恃手也。於，依也。《孔融書》：“舉杯相於”，曹植《樂府》：“心相於”，《杜甫詩》：“良友幸相於”，皆作依恃解，是其證。子公，鄭公子宋也。《左傳·宣四年》：“楚人獻黿于鄭靈公，公子宋與子家將見，子公之食指動，以示子家曰：“他日我如此，必嘗異味”，及入，宰夫將解黿，相視而笑，公問，子家以告。及食大夫黿，召子公而弗與，子公怒，染指於鼎，嘗之而出。林詞全述其事。○拂裳，依汲古，古人衣袖寬博，言染指之時須拂裳也，宋元本作弗嘗，於、子公，依宋元本，汲古誤打、誤公子，饞作讒。 

升。天福所豐，兆如飛龍。成子得志，六二以興。伏乾故曰天福、曰豐，震爲飛、爲龍，坤坼爲兆，故曰兆如飛龍。伏艮爲成，震子，故曰成子。震爲興，巽爲志，故曰得志。坤數二，伏乾數六，故曰六二。翟云升云：“六二謂十二世也。”愚按：《莊子·胠篋篇》：“田成子十二世有齊國”，《釋文》云：“自敬仲奔齊，至莊子九世，知齊政自大公和至威王三世而有齊國，共十二世”，故曰六二以興。○以，從元本，汲古及常本多作已。二，宋本作三，非，從汲古。 

困。氓伯易絲，抱布自媒。棄禮急情，卒罹悔憂。《詩·氓》之篇：“氓之蚩蚩，抱布貿絲。匪來貿絲，來即我謀”。布，幣也。貿即易也。伏震爲伯，巽爲絲、爲布，巽爲商賈，故抱布易絲。伏艮爲抱，坎爲合、爲媒、爲憂。○易絲，宋本、汲古作以婚，依元本。罹，依宋本，元本作離，義同。 

井。夏姬親附，心聽悅喜。利以搏取，無言不許。通《噬嗑》。離爲夏，震爲姬，兌悅，故親附、故悅喜。坎爲心、爲聽，巽爲利，艮爲搏取，震爲言。○姬，汲古作姒，依宋元本作震辭。按：《左傳》：巫臣嘗止子反取夏姬，後竟自取，林似指此事。 

革。南山昊天，刺政閔身。疾悲無辜，背憎爲仇。通《蒙》。震南艮山，故曰南山。本卦離爲夏，故曰昊天。《爾雅·釋天》：“夏爲昊天。”注：言氣皓旰也。坎爲刺，坤爲政、爲身，坎爲憂閔、爲悲、爲疾、爲憎、爲仇，坤爲辜，坤虛故無。艮爲背，下坎，故曰背憎。《詩·小雅》：“節彼南山，不吊昊天”，爲刺譏厲王之詩。林辭全用其意。○昊，從宋元本，汲古誤旻，元本作艮，林象亦合。 

鼎。三人爲旅，俱歸北海。入門上堂，拜謁王母。勞賜我酒，歡樂無疆。通《屯》。震爲人，後天數三，震爲商旅，故曰三人爲旅。坤爲海水，位北，故曰北海。震爲歸，故歸北海。艮爲門堂，震爲入、爲上，艮爲拜，震爲謁、爲王，坤母，故曰王母。坎爲勞、爲酒，坤爲我。象全用旁通。○宋元本作井林，旁通《噬嗑》，於象不盡合，汲古少“歡樂無疆”四字，不協。 

震。愆淫旱疾，傷害稼穡。喪制病來，農人無食。愆者，不及淫者過也。艮爲火，坎爲疾，故曰旱疾。震爲稼穡，艮火，故傷害禾稼。震爲人、爲農、爲食，稼傷，故無食。震初至四與无妄初至四同，京房以无妄爲大旱卦，自虞翻莫明其義，由艮火之象失傳也。○愆，汲古作陽，疾作病，制作刈，茲從宋元本。林詞訛誤若此者，直無如何。又宋元本作井林，象亦合。 

艮。攫飯把肉，以就口食。所往必得，無有虛乏。坎爲飲、爲肉，艮手爲攫、爲把，互震爲口、爲食、爲往，坎爲得，故無有虛乏。○所，元刊作萬，依宋本、汲古。 

漸。鳥飛無翼，兔走折足。雖欲會同，未得所欲。離爲鳥、爲飛，震爲翼，震伏，巽寡髪，故無翼。震爲兔、爲走、爲足，震伏坎折，故曰折足。○所欲，汲古作已惑，依宋元。 

歸妹。體重飛難，未能踰關。行坐憂愁，不離室垣。此用《蒙》象。坤爲身、爲重，故曰體重。震爲飛，坎陷，故難飛。艮爲關，坤閉，故未能踰關。震爲踰、爲行，坎爲憂愁、爲宮室，坎陷，故不離。○宋元本無第三句，汲古有有是。未能，依元本，宋本、汲古作不得。 

豐。四雄並處，人民愁苦。擁兵西東，不得安所。震爲雄，卦數四，故曰四雄。互大坎爲人民，坎憂，故愁苦。兌爲斧、爲兵，坎聚，故曰擁兵。震東兌西，震動坎險，故不安。○西東，汲古作東西，依宋元本。 

旅。譯重關牢，求解己憂。心咸乃成，與善並居。通《節》。中爻反正震，故曰譯重。坎爲牢，震爲開、爲解，艮爲求，坎爲憂、爲心。辭皆費解，必有訛字。○咸，宋元本作惑。譯重，元本作重譯，非。譯重與關牢對文。牢，固也，依汲古。 

巽。患解憂除，王母相於。與喜俱來，使我安居。通《震》。爲樂，故無憂患。震爲王，巽爲母，相於者，相依也。義已見前《萃》卦。震爲喜，艮爲安居。皆用旁通。○於，從宋元本，汲古作予。王，元本作皇，義同。 

兌。冬生不華，老女無家。霜冷蓬室，更爲枯株。伏坎爲冬，震爲生，兌爲華，冬，故不華。《大過》以兌爲老婦，艮爲家，艮伏，故老女無家。坎爲霜、爲冷，艮爲室，震爲蓬，故曰蓬室。巽爲木，互離，故曰枯株。○更，依元刊，汲古作競。 

渙。震栗恐懼，多所畏惡。行道留難，不可以步。坎爲恐懼、爲畏惡。震爲道、爲行，坎陷，故留難，故不可步。○步，汲古作涉，從宋元本。 

節。三夫共妻，莫適爲雌。子無名氏，翁不可知。《節》長中少三男俱備，祇兌爲女象，故曰三夫共妻。適，主也。莫適爲雌，言兌女無所適從也。震爲子，艮爲名，坎隱，故無名氏。震爲父，翁者，父也。坎隱，又二至五正反皆震，故曰不知。此林爲愚求索林詞知其用象之始，故志其艱於此。○翁，宋元本作公，義同。 

中孚。早凋被霜，花葉不長。非時爲災，家受其殃。震爲花葉，兌爲霜，巽爲隕落，故曰凋、曰不長。艮爲時、爲家，兌折巽落，故爲災殃。○災，依宋本，元本作落。早，元本作草，依宋本、汲古。 

小過。雉兔之東，狼虎所從。貪饕凶惡，不可止息。艮爲鳥、爲雉，震爲兔、爲東、爲之，之，往也。艮爲狼虎，震爲從，兌爲食，震亦爲食，故曰貪饕。兌毀爲兇惡。艮爲止息，坎險，故不可止息。○饕，依汲古，宋元刊作叨。 

既濟。馬驚破車，主墮深溝。身死魂去，離其室廬。此用《蒙》象。震爲馬、爲車、爲驚，坎破，故馬驚破車。震爲主，坎爲陷，故曰主墮。坎爲溝，在下，故曰深溝。坤爲身、爲死，故曰身死。震爲神、爲魂、爲去。艮爲室廬。○主，依宋元本，汲古作王。 

未濟。山林麓藪，非人所處。鳥獸無禮，使我心苦。此用《蒙》象。艮爲山，震爲林麓，故曰山林麓藪。震爲人，坎險，故人不可處。艮爲鳥、爲獸，坤爲禮，坎隱伏，故無禮。坎爲心、爲勞苦。○非人所處，從元本，汲古作“兆人所往”，兆因與非形近，訛。

焦氏易林注卷二 

行唐尚秉和節之注 

受業蒲城仵道益、豐潤董維城堃校刊 

需之第五 

需。久旱三年，草木不生。粢盛空乏，無以供靈。通《晉》。離火艮火，故曰久旱。離數三，坤爲年，故曰三年。震爲生、爲草木，震覆，故不生。震爲粢、爲簠簋，故爲盛。坤虛故空乏。 

乾。火滅復息，君明其德。仁人可遇，身受利福。此用《需》象。中爻離火，上臨坎水，故火滅。然《革》彖曰水火相息，故曰火滅復息。乾爲君、爲德、爲仁人。離爲明，伏坤爲身。○福，汲古作祿，依宋元本。 

坤。溫山松柏，常茂不落。鸞鳳所庇，得其歡樂。此仍用《需》象。乾爲山，離爲火，故曰溫山。坎爲木、爲堅，故曰松柏、故曰不落。離爲文章，故曰鸞鳳。互兌爲悅，故歡樂。 

屯。西誅不服，恃強負力。倍道超敵，師徒敗覆。坎位西，坤殺，故曰西誅。艮爲負、爲堅，故曰恃強負力。艮爲道，震爲大塗，故曰倍道。震爲超，正反艮震，故曰敵。坤爲師徒、爲喪，故敗覆。丁晏云：“《史記》：“項梁西擊秦，屢敗之，有驕色，後敗死定陶”，林辭似用其事。○西，汲古作四，服作復，均非，從宋元本。○坎西之證。 

蒙。三塗五嶽，陽城太室。神明所伏，獨無兵革。丁云：《左傳·昭四年》“四岳三塗，陽城太室，九州之險”，注：皆山名。正反艮，故山多，震爲神明，坎爲伏，艮爲兵刃、爲膚革，坤虛，故無。○所伏，從宋元本，汲古作之保。 

訟。三牛生狗，以戌爲母。荊夷上侵，姬伯出走。詳《坤》之“震”。三牛，從汲古本，宋元本作二牛。離牛坤牛，數二，故曰二牛。象亦合。 

師。鳧遊江海，沒行千里。以爲死亡，復見空桑。長生樂鄉。震爲鳧、爲遊行，坤爲江海、爲沒、爲千里、爲死亡。二上體復震爲桑，坤虛，故曰復見空桑。震爲生、爲樂，坤爲鄉，《呂氏春秋》：“伊尹生空桑。”○沒、桑、長生樂鄉，均依汲古，宋元本作役、作素、作長主凶憂。 

比。太乙駕騮，從天上求。徵召叔季，封爲魯侯。無有凶憂。坤乙艮星，故曰太乙。坤爲馬，五居坤上，故曰駕騮。艮爲天、爲求、爲叔季，伏兌爲徵召、爲魯。坎爲合、爲封，坤爲凶坎、爲憂，坤虛故無。○求，宋本、汲古作來，召訛君，依元本。 

小畜。紝績獨處，寡處無夫。陰陽失志，爲人僕使。巽爲紝績、爲獨、爲寡，震爲夫，震伏，故無夫。伏坎爲志，坤爲失，艮爲僕使。○志，從汲古，宋元本作忌。 

履。兵征大宛，北出玉門，與胡寇戰。平城道西，七日絕糧，身幾不全。通《謙》。與《屯》同象，解見《屯》林。 

泰。楚靈暴虐，罷極民力。禍起乾溪，棄疾作毒。扶伏奔逃，死申亥室。震爲木、爲楚，楚，叢木也，爲神、爲靈、爲暴。坤爲害、爲虐，坤役萬物故罷極。坤爲民、爲禍，兌爲溪，下乾，故曰乾溪。坤爲疾、爲毒。棄疾，靈王弟。艮爲扶、爲伏，扶伏，匍匐也，言匍匐而逃也。震爲奔逃，坤死。坤後天位申，消息卦居亥，故死申亥。伏艮爲室。○極，從宋元本，汲古作及，非。伏，從元本，宋本、汲古作仗，非。死申亥室，宋本、汲古作“身死亥室”，非，依元本。申亥者，楚臣。《左傳·昭十三年》：“楚靈王暴虐，師潰於乾溪，王遂縊于羋尹申亥氏”，申亥，羋尹無宇之子也。妄者臆改申爲身耳。 

否。雌單獨居，歸其本巢。毛羽憔悴，志如死灰。坤爲雌、爲寡，艮爲居、爲巢，伏震爲歸，故曰歸其本巢。巽爲寡髪，故毛羽憔悴。坤爲死、爲志，灰，蓋艮象。 

同人。兩矛相刺，勇力鈞敵。交綏結和，不破不缺。兌爲斧、爲矛，下離兩兌相對，故曰兩矛相刺。乾健，故曰勇。伏坎爲和，巽爲退。交綏，退軍名，見《左傳》文十二年交綏注。坎爲破、爲缺，坎伏故否。○汲古綏訛援，依宋元本。 

大有。乘船濟渡，載水逢火。賴幸免禍，蒙我生全。通《比》。坤虛爲船，坎爲水，坤爲載，故曰載水。互艮爲火，故曰逢火。坤爲禍，乾爲幸，坤爲我，乾爲生。○幸，從宋本，汲古作行。 

謙。喪寵益尤，政傾家覆。我宗失國，秦滅周室。艮爲寵，坤爲喪、爲尤、爲政，艮爲家，坎陷，故傾覆。震爲宗，坤爲我、爲國、爲失，坎位西，故曰秦。震爲周，艮室坤喪，故滅。○益，宋元本作溢，依汲古。 

豫。冬無藏冰，春陽不通。陰流爲賊，國被其殃。坎爲冬、爲冰，坤爲藏，在下故不藏。震爲春陽，坎陷，故不通。坤爲陰，坎爲賊，坤爲國、爲殃。○陽，從宋本，汲古作江，非。 

隨。田鼠野雞，意常欲逃。拘制籠檻，不得動搖。艮爲鼠，巽爲雞，艮爲田野，故曰田鼠野雞。震爲逃，艮爲籠檻、爲拘，故不得動搖。○常，從宋本，汲古及俗本皆誤當。 

蠱。佩玉橤兮，無所繫之。旨酒一盛，莫與笑語。孤寡獨特，常愁憂苦。互震爲玉、爲華、爲橤，艮爲佩，巽爲繫，兌決，故無繫。互大坎爲酒，震爲盛，坎數一，故曰一盛。震爲笑語，巽寡，故無與。艮陽在上，故孤，巽寡震陽在下爲獨，兌爲特，大坎爲憂愁。凡六子《易林》皆有鰥寡孤獨象。○橤，從宋本，汲古作藻，非。《左傳·哀十三年》：“佩玉橤兮，余無所繫之，旨酒一盛兮，余與褐之父睨之”，林所本也。 

臨。沒遊源口，求鮫爲寶。家危自懼，復出生道。兌爲源、爲口，坤爲水，震爲遊，故曰沒遊源口。坤爲魚、爲鮫，震爲玉、爲寶，伏艮爲求，故曰求鮫爲寶。《述異記》：“鮫人居水中如魚，不廢機織，眼泣成珠”，故曰求鮫爲寶。艮爲家，艮覆，故家危。二至上體復震爲出、爲生、爲道，故曰復出生道。○寶，從宋本，汲古作室，非。寶與道韻。 

觀。河水孔穴，壞敗我室。水深無岸，魚鱉傾倒。坤爲河水，艮爲孔穴，巽爲敗壞，艮爲室，坤爲我，重坤，故曰水深。艮爲岸，巽敝，故無岸。艮爲鱉，坤爲魚，巽漏，故傾倒。 

噬嗑。教羊牧兔，使魚捕鼠。任非其人，費日無功。伏兌爲羊，巽爲魚，震爲兔，艮爲鼠，巽爲命，故曰教、曰使。艮手爲牧、爲捕，震爲人，上離爲日，坎失，故失任、故無功。○捕鼠，從宋本，元本作相捕，非。人，古音仍，與功韻。語本《淮南子·主術訓》。 

賁。升戶入室，就溫燠食。冰凍北陸，不能相賊。艮爲戶、爲室，震爲升，伏巽爲入，故曰升戶入室。離火爲溫，震爲缶，在離上有若燠食，坎爲食也。坎爲冰、爲凍、爲北陸、爲賊，震樂，故不賊。○燠，從宋元本，汲古等本作煖，非。冰，依宋本，元本作水。 

剝。孤竹之墟，老婦亡夫。傷于蒺藜，不見少妻。東郭棠姜，武氏破亡。坤爲寡，坤虛，故爲竹，坤爲墟，故曰孤竹之墟。伏兌爲老婦，震爲夫，震覆坤喪，故曰亡夫。三四句用《遇》卦“需”象。坎爲蒺藜，兌爲少妻，坎伏，故不見，艮爲城郭，震爲武，震覆，故武氏破亡。武子者，崔杼，娶東郭偃之姊、棠公之妻，棠公死，武子吊，見棠姜而美之，遂娶之。事見《左傳·襄二十五年》。○老，汲古作失，《大過》以兌爲老婦，故《易林》本之，遇兌即言老婦，此於經義所關至鉅，後人不知老婦指兌，於是說《大過》而誤，《易林》老婦亦不知所謂。 

復。凶憂災殃，日益明彰。福不可釐，三卻夷傷。坤爲凶憂災殃。震爲明彰。坤禍，故無福。釐，予也。《詩·大雅》：“釐爾士女”是也。震數三，三卻，卻錡、卻釐、卻至。伏巽爲隙，坤喪故夷。○憂，汲古作禍，晉杀三卻在成七年。 

无妄。載璧秉珪，請命於河。周公作誓，沖人瘳愈。震爲璧、爲珪、爲載，艮手爲秉，故曰載璧秉珪。巽爲命，震爲請，上乾爲河，故請命於河。震爲周、爲作、爲誓、爲沖人、爲樂，故瘳愈。《史記·魯世家》：“成王病，周公爲自揃其蚤沈之河，成王病果愈”，沖人，成王也。○作誓，從宋元本，汲古作克敏。按：《金縢》作植璧秉圭，後有此林亦作植璧，然各本皆作載，故依之。 

大畜。鳥飛鵲舉，照臨東海。尨降庭堅，爲陶叔後。封圻英六，履福綏厚。艮爲鳥鵲，震爲飛舉。乾爲海，納甲，故曰東海。震多毛，尨，多毛犬也。艮爲庭、爲堅，艮爲火、爲陶，故曰陶叔。震爲後、爲英，乾數六，艮爲封圻，故曰封圻英六。庭堅，臯陶字，言臯陶之後封在英、六二國也，見《史記·陳世家》，又《左傳》文五年，楚人滅六、滅蓼。臧文仲曰“臯陶庭堅不祀，忽諸”，又《楚世家》“成王二十六年滅英”，張守節疑英即蓼，非。據《杞世家》，英亦臯陶後。○封圻，從宋元本，汲古作圭祈，非。六，汲古等本皆作雄，惟宋元本作六。飛，依汲古，宋元皆作升。 

頤。危坐至暮，請求不得。膏澤不降，政戾民忒。艮爲坐，坤暮。艮爲請求，坤虛，故不得。上伏兌爲膏澤，艮止故不降。坤爲政、爲民，坤凶，故曰戾、曰忒。○忒，汲古作惑，依宋元本。 

大過。宜昌娶婦，東家歌舞。宴樂有緒，長安嘉喜。通《頤》。巽爲婦，震爲娶、爲東、爲歌舞，艮爲家，故曰東家歌舞。巽爲緒，震爲嘉樂。○安，宋元本作樂，依汲古。 

坎。鑿井求玉，非卞氏寶。名困身辱，勞无所得。艮手爲鑿、爲求，坎爲井，震爲玉、爲寶，艮爲身名，坎爲困，楚卞和玉最良，然求之于井非其地。坎爲勞、爲失，故無得。 

離。鵠思其雄，欲隨鳳東。順理羽翼，出次須日。中留北邑，復反其室。通《坎》。震爲鵠、爲東，離文爲鳳，震爲羽翼，艮手爲理，互巽，故曰順理。震爲出，艮爲次，離爲日，艮止，故須日。艮爲邑，坎北，故曰北邑，艮止故留。震爲復，坎室。○出次須日，中留北邑。從宋元本，汲古作“出次日中，須留北邑”，非。因翼日室為韻，妄人盲改，韻不協矣。 

咸。早霜晚雪，傷害禾麥。損功棄力，饑無所食。乾爲冰、爲霜雪，巽爲禾麥，兌爲傷、爲害、爲損棄，乾爲功，兌爲食，伏坤爲饑，故無所食。 

恒。蝙●生子，深目黑醜。雖飾相就，衆人莫取。蝠●，即蝙蝠。《爾雅》注：“齊人謂之蝙●”。巽爲蟲，震爲生、爲子，伏大離，故曰深目。伏坤爲黑、爲醜、爲文飾、爲衆，震爲人，艮手爲取，艮覆，故莫取。○蝙●，從元本，宋本作蝙螺，汲古及常本作蝠螺，皆非。 

遯。去如飛鴻，避凶直東。遂得全脫，與福相逢。艮陽在上爲飛，艮爲鳥，故爲鴻，巽伏，故曰避凶。伏震爲東、爲脫，乾爲福。○直，宋本作且，依元本。 

大壯。婚姻合配，同枕共牢。以降休嘉，子孫封侯。此合對象。言震巽爲婚姻、爲合配。艮木爲枕，震爲盆、爲牢，《史記·平准書》“官與牢盆”，樂彥云：“牢乃盆名”，《禮記·昏義》：“共牢而食”注，共牢者，共食一牲也。此則以震盆爲象，震爲休嘉、爲子，兌爲孫，震爲諸侯。 

晉。咸陽辰己，長安戌亥。邱陵生止，非魚市。不可避阻，終無悔咎。伏乾爲陽。消息卦乾居辰己，坤爲安，消息卦居戌亥，互艮爲邱陵、爲止，坤爲魚，言邱陵之地非魚市也。坎爲阻。○避，依汲古，宋元本作辭。 

明夷。螟蟲爲賊，害我五穀。簟笥空虛，家無所食。伏巽爲螟。螟，食苗心蟲。坎爲賊，坤爲害，互震爲穀，坤數五，故曰五穀。震爲簟笥，坤爲空虛，故無所食。○笥，依汲古，宋元本作食。 

家人。蒙恩拜德，東歸吾國。慷慨宴笑，歡樂有福。象多未詳。祇東歸及宴笑歡樂知用伏象。○蒙，依汲古，宋元本作謀。 

睽。齎貝贖狸，不聽我辭。係於虎須，牽不得求。伏《蹇》。艮爲齎，離爲貝，艮爲狸，震爲辭，震覆，故不聽。坎爲聽也。艮爲虎、爲須、爲牽，艮止，故不來。 

蹇。比目附翼，歡樂相得。行止集周，終不離忒。伏重離故曰比目。兌悅爲歡樂，艮爲止。○集周，依宋元本，《詩》：“集于道周”是也。汲古作同。 

解。一指食肉，口無所得。染其鼎鼐，舌饞於腹。坎爲肉，數一，故曰一指食肉。一，或爲以之訛字，不敢定也。震爲口，在外，故無得。震爲鼎鼐，故染指於鼎鼐也。離爲腹。此仍用子公染指於鼎事，詳《蒙》之“萃”。○一，應作以。 

損。曳綸江湖，釣掛魴鯉。王孫利得，以享仲友。通《咸》。巽爲綸，艮手爲曳。坤爲江湖，故曰曳綸江湖。艮爲釣、爲掛，坤爲魚，震爲王，艮爲孫，故曰王孫。巽爲利，兌爲友，伏大坎爲仲。○江湖，從元本，宋作江海，汲古作汀洲。王孫利得，汲古作“公孫得利”，依宋元本。 

益。商紂牧野，顛敗所在。賦斂重數，黎元愁苦。坤爲惡，故曰商紂。坤爲野、爲養、爲牧，故曰牧野。坤喪，故顛敗，坤爲藏，故爲賦斂。坤爲重，故曰重數。坤爲民、爲黑，又艮黔震蒼，故曰黎元。伏大坎爲愁苦。 

夬。北辰紫宮，衣冠立中。含和建德，常受天福。通《剝》。艮爲星，坤北，故曰北辰。艮爲宮、爲冠，乾爲衣，兌爲和，乾爲天、爲福。○立中，依宋本，毛本、元作中立。 

姤。輕戰尚勇，不知兵權。爲敵所制，從師北奔。通《復》。震爲勇、爲戰，坤爲兵，巽爲權，坤迷，故不知兵權。震爲征、爲奔，坤爲師、爲北，故曰從師北奔。○從，依宋元本，汲古作征。 

萃。大口宣唇，神使伸言。黃龍景星，出應德門。興福上堂，天下安昌。兌爲口、爲唇，巽白爲宣，伏震爲神、爲伸。兌爲言，伏震爲黃、爲龍。艮爲星、爲明，故曰景星。艮爲門堂。○唇，從宋元本，汲古作舌。伸，宋元本作仲，依汲古。興、堂，從汲古，宋元本作與、作天，非。 

升。凶子禍孫，仗劍出門。凶訟讙囂，驚駭我家。坤爲凶禍，震爲子孫，伏艮爲匕、爲劍。坤爲門戶，震出，故曰出門。初至四正反两兌口相背，故曰凶訟讙囂。震爲驚駭，坤爲我，艮爲家，艮反，故驚駭我家。○仗，依元本，宋毛作把。 

困。祝伯善言，能事鬼神。辭祈萬歲，使君延年。三至上正反兌口，故善言，易所謂尚口也，故曰祝伯。祝史以口舌爲用。伏震爲伯，坎爲鬼，伏震爲神、爲辭、爲歲年、爲萬、爲君，辭猶拜表拜書。○辭祈，從宋元本，汲古本、局本作拜辭，非。 

井。珪璧琮璋，執贄見王。百里甯戚，應聘齊秦。伏震爲玉、爲王，伏艮爲手、爲執，震爲百里，坎爲憂戚。巽爲齊，兌爲秦，百里奚用於秦穆、甯戚以飯牛歌干齊桓也。 

革。昧旦乘車，履危蹈溝。亡失裙襦，摧折兩軸。通《蒙》。震爲昧旦、爲乘、爲車、爲履、爲蹈，坎險爲溝瀆，震上坎下，故履危蹈溝。坤爲亡失，震爲裙襦，坎折坤，坤數二，故曰兩軸。坤爲軸也。○震爲襦證。 

鼎。膠著木連，不出牛欄。斯饗羔羊，家室相安。通《屯》。坎爲膠，震艮坎皆爲木，故曰木連。又屯初至五正反兩震相合，亦有木連象。震爲出，坤爲牛，艮爲欄，艮止，故不出。本卦兌爲羔羊、爲食，故曰饗。艮爲家室、爲安。○木連，從宋本，汲古及常本皆訛未通，將卦象妙用全失。 

震。卷領遯世，仁德不舍。三聖攸同，周國茂興。艮爲領，坎伏，故曰卷領、曰遁世。震爲仁德，艮止，故不舍，舍，發也。坎爲聖，震數三，故曰三聖。艮爲國，震爲周、爲興，故曰周國茂興。○領，依宋元本，汲古作舌。國，依元本，宋、汲古作家。 

艮。黍稷苗稻，垂秀方造。中旱不雨，傷風枯槁。互震爲禾苗、爲秀、爲造，造，作也。坎爲中、爲雨，艮火故旱、故不雨。伏巽爲風，離爲枯槁。○苗稻，從宋本，汲古作禾稼，韻不協，非。 

漸。冠帶南遊，與福喜逢。期於嘉貞，拜爲公卿。艮冠巽帶，離南。伏震爲福，喜爲嘉貞者，卜問。《周禮》：“天府秀冬陳玉以貞來歲之美惡”是也。艮手爲拜，艮爲官，故爲公卿。○貞，汲古作徵，依宋本。 

歸妹。一巢九子，同公共母。柔順利貞，出入不殆，福祿所在。離爲巢，坎數一，故曰一巢。震爲子，數九，故曰九子。震爲公，伏巽爲母，故曰同公共母。震出巽入，震爲勇往，故不殆，震又爲福祿也。 

豐。韓氏長女，嫁于東海。宜家宜主，柔順以居，利得過倍。《說文》：“韓，幹也”，故震爲韓、爲長，兌爲女，故曰長女。震爲嫁、爲東，兌爲海，震爲主，伏艮爲家。巽爲順、爲利，二四正反巽，故曰倍。○三四兩句從宋元本，汲古作“多貌美好，宜家福壽”。過，汲古作十，亦依宋元本。 

旅。因禍受福，喜盈我室，所願必得。通《節》。坎爲禍，震爲福喜，艮爲室。○汲古多“先人後己”四字，在第三句，此從宋本。 

巽。晉平有疾，迎醫秦國。病乃大秘，分爲兩豎。逃匿肓上，伏於膏下，和不能愈。通《震》爲晉，坎平坎疾，故曰晉平有疾。醫醷同字，酒也。坎爲酒，故借用以與象合。坎西故曰秦。艮爲國也。坎爲病、爲隱伏，故曰病乃大秘。互艮爲僮僕，故曰豎，正反艮故曰兩豎。坎爲心、爲膏肓，成十年杜注：“肓，鬲也，心下曰膏”。坎又爲逃匿、爲和，坎疾，故不愈。《左傳·成十年》：“晉景公疾，求醫于秦，秦使醫緩爲之，未至，公夢疾爲二豎子，曰：‘彼良醫也，懼傷我，焉逃之？’其一曰：‘居肓之上、膏之下，若我何？’醫至，曰：‘疾不可爲也，在肓之上、膏之下，攻之不可，達之不及。’”○逃匿肓上、伏於膏下，宋元本作“逃匿膏肓”，雖簡捷似不如汲古文勢足，且韻協，故從汲古。 

兌。牡飛門啓，患憂大解。修福行善，不爲身禍。牡門，牡也。兌牡在艮，艮伏不見，故曰飛。艮爲門，震爲啓，故曰牡飛門啓。艮中爻坎爲憂患，震爲解、爲福，艮爲身，坎爲禍，震樂，故不爲身禍。《漢書·五行志》：“成帝元延元年，長安章城門門牡自亡”，或謂此事爲焦氏所不及見。豈知京房死于元帝時，真不及見此事者，而房有厥妖、門牡自亡之占，可見此事古已有之，不始于成帝時。○牡，依汲古，宋元本皆作杜，非。 

渙。追亡逐北，至山而得。稚叔相呼，反其室廬。互震爲追逐，艮止故至山而得。艮爲叔，中爻正反震，故曰相呼。震爲反，艮爲室廬。○山，汲古作止，非。又汲古二三句倒置，亦非，依宋元本。 

節。鳥鳴葭端，一呼三顛。動搖東西，危慄不安，疾病無患。震爲葦、爲葭、爲鳴，艮鳥在上，故曰葭端。坎數一，震數三，震爲呼、爲顛、爲動搖，震東兌西，坎爲慄、爲疾病、爲患，震樂，故無。 

中孚。龍化爲虎，泰山之陽。衆多從者，莫敢敉藏。震爲龍，艮爲虎，震反爲艮，故龍化爲虎。艮山震東，故曰泰山。艮納丙，丙南，故曰爲陽。震爲從，正覆震，故曰衆。坎爲藏，坎伏，故莫藏。○敉，從元本，撫也、愛也，宋本、汲古作救，義淺。 

小過。猋風阻越，車馳揭揭。棄古追思，失其和節，憂心惙惙。巽風，艮火炎上，故曰猋風。《爾雅》：“扶搖謂之猋”注：暴風從下上。又《月令》：“猋風暴雨總至。”注：回風爲猋。中爻正反巽，故曰猋風。越，散也、墜也，阻越，猶踰越也。《易林》用一字能含數卦象，此等雖《易》亦少也。震爲越、爲車、爲馳。揭揭，馳貌。震爲追，坎爲思，坎爲和、爲失、爲憂、爲心，《詩·檜風》：“匪風發兮，匪車偈兮；顧瞻周道，中心怛兮”，思，周道也。棄古追思者，言古周道滅絕，今追思之，正詩意也，或作棄名則違詩意矣。○猋，從宋元本，汲古作焱，猋，音標。焱，音豔，《說文》：“火華也”。阻越，各本皆訛忽起，古訛名，均依渙之乾宋本校。 

既濟。遊居石門，祿安身全。受福西鄰，歸飲玉泉。此用《需》象。乾爲石、爲門、爲行，故曰遊居石門。乾爲福、爲祿、爲玉，坎爲西鄰，兌口，故曰飲。石門，地名。《論語》：“子路宿于石門。” 

未濟。登高上山，見王自言。申理我讒，得職蒙恩。震爲登，艮爲高、爲山，震爲王、爲言、爲申，坎離皆上下兌口相背，故曰讒。艮爲官，故曰得職。多用半象，《易林》於既、未濟通例也。 

訟之第六 

訟。文巧俗弊，將反大質。僵死如麻，流血漂樐。皆知其母，不識其父，干戈乃止。通《明夷》。坤爲文，坎爲俗，巽爲敝，震爲反、爲白，故曰大質。坤爲死，震爲麻，坎爲血、爲樐，坤水、坎水，故流血漂樐。《僞古文尚書·武成篇》“血流漂杵”，《孟子》同杵，焦作樐。坤爲母，乾爲父，明滅故不知。離爲干戈。○樐，從宋元本，汲古及常本皆作杵。俗，汲古訛信，依宋元本。 

乾。文王四乳，仁愛篤厚。子蓄十男，夭折無有。此用《遇》卦“訟”象。乾王離文，故曰文王。艮爲乳，初二與三四皆形艮，故曰四乳，又巽數四也。乾爲仁愛，伏坤爲厚，震爲子男，坤數十，故曰十男。坤爲死，故曰夭。坎爲折，震生故夭折無有。又全用《訟》伏。 

坤。日入望車，不見子家。長女無夫，左手搔頭。此亦用《遇》卦“訟”象。離伏在下，故曰日入，《易》所謂後入於地也。離爲望，伏震爲車、爲子，坎爲室家。《訟》巽爲長女，坎爲夫，坎隱，故無。伏震爲左，反艮爲手、爲搔，坎爲頭，亦用《訟》伏。○車，依汲古，宋元本作東。 

屯。東上泰山，見堯自言。申理我冤，以解憂患。艮山震東，故曰泰山。震爲帝、爲言，故曰見堯自言。坎爲冤、爲憂患，震解。 

蒙。奎軫湯湯，過角宿房。宜時布和，無所不通。艮爲星。先天居西北對兌。兌居東南，故曰奎軫。奎，西北宿，軫，東南宿，而坤、坎皆爲水，故曰湯湯。角、房，皆東方宿。震爲東，故曰過角宿房。艮爲時，坎爲和、爲通，震爲軫，艮爲角房尤切。○湯湯，依汲古，宋元本作溫湯。按：《天官書》：“奎爲溝瀆，凡江河之事皆占之”，又《星經》：“天江近尾。”軫南方宿，故曰湯湯。 

需。引髯牽頭，雖懼無憂。王母善禱，禍不成災。通《晉》。艮爲引、爲牽、爲髯、爲頭，坎爲憂懼，坤安，故無憂。坤母乾王，故曰王母。坎上下皆兌口，故曰善禱。坎爲禍災，坤安，故不災。○髯，依汲古，宋元本作船。頭，依宋元本，汲古作須。懼，依汲古，宋元作拘。 

師。鳧得水沒，喜笑自啄。毛羽悅懌，利以攻玉。公出不復，伯氏客宿。震爲鳧，坤水、坎水，故曰沒水。震爲喜笑、爲口、爲啄，坤爲自，故曰自啄。震爲毛羽、爲悅懌，爲玉，伏巽爲利，坎爲破、爲攻，故曰利以攻玉。震爲公、爲出、爲復，坤死，故不復。震爲伯、爲客，坎爲夜、爲宿。○懌，從元本，宋本、汲古作澤，非。伯，依宋本，汲古訛柏，丁晏釋文不知其爲訛字，以爲柏氏即柏人，劉毓崧又以爲柏谷，皆不知震爲伯、爲客故也。 

比。水流趨下，欲至東海。求我所有，買魴與鯉。坎坤皆水，故曰趨下。坤爲海，納乙，故曰東海。艮爲求，坤爲我、爲魚，故曰魴鯉。○元本多“足關路止”四字，依汲古。 

小畜。獐鹿逐兔，安飽其居。反還次舍，無有疾故。通《豫》。艮爲獐鹿，震爲逐、爲兔，在前故曰獐鹿逐兔。艮爲居、爲安，坎爲飽，艮爲次舍，震爲反，故反次舍。坎爲疾，震樂，故無疾。坤爲死、爲故。○有，汲古作乃，非，依宋元本。 

履。樹植藿豆，不得芸鋤。王事靡盬，秋無人收。通《謙》。震爲藿豆，艮手爲樹植、爲芸鋤，坎陷，故不得。震爲王，坤爲事，震爲行，故曰靡監。靡監，無定也，見《詩·唐風》注。震爲人，震伏故無。兌爲秋。○人，依汲古，宋元本作所；又靡元本作無，非。 

泰。弱水之西，有西王母。生不知老，與天相保。坤水坤柔，故曰弱水。互兌爲西，乾王坤母，故曰王母。震爲生，乾爲老，震樂，故不知老。乾爲天，震爲健，故曰與天相保。汲古多“行者危殆，利居善喜”二句，與上不協，依宋元本。元本注云：“柳宗元曰西海之山有王母，神仙所居，其下有水，散渙無力，不能負芥。” 

否。數窮廓落，困於曆室。幸登玉堂，與堯佑食。乾爲陽，九居數之極，故曰數窮。乾爲遠，故廓落。艮爲室、爲時，故曰曆室。艮止爲困，乾爲玉，艮爲堂，乾行，故登玉堂。乾爲帝，故曰堯。伏兌爲食。○幸，依汲古，宋元作卒。 

同人。子鉏執麟，春秋作經。元聖將終，尼父悲心。通《師》。震爲鉏、爲子，坤文爲麟，坎爲獲，故曰子鉏執麟。震爲春，坤爲秋，坤爲文，故曰春秋作經。乾爲聖、爲元，坤死，故曰終。乾爲聖、爲山，故曰尼父。坎爲心、爲悲。按：《左傳·哀十四年》：“叔孫氏之車子鉏商獲麟”，《公羊》、《穀梁》皆以孔子感獲麟而作春秋，《後漢·班固傳》注引《演孔圖》云：“孔子母徵在夢，感黑龍而生孔子”，故曰元聖。《公羊》：“孔子見麟，反袂拭面，涕沽袍。”言孔子知將死而悲也。○經，依汲古，宋元本作“春秋作元，陰聖將終”，殊費解。又按：車子鉏商，杜注以車子連文，疏引《家語》服虔語以證其誤。今按：《易林》以子鉏連文，益足證杜注之非，惟王肅、服虔皆以子爲姓，鉏商爲名。今《易林》以子鉏連文，似以子鉏爲姓，商乃其名，服氏、王氏仍誤也。又元字，據《演孔圖》疑爲玄，今《漢書》爲避清諱改，乃查元刊《易林》亦作元，是原作元，故從而不改。又按：此文下屢見，皆依汲古，此林校正音義皆協。 

大有。尹氏伯奇，父子生離。無罪被辜，長舌所爲。周尹吉甫子伯奇爲後母所讒，被逐，故曰父子生離。《林》用其事。此用《遇》卦“訟”象，《訟》通《明夷》，互震爲尹、爲伯、爲子，《訟》天水違行，故曰父子生離。《訟》上乾爲善，故曰無罪。坎爲刑，故曰被辜。兌爲舌，《明夷》互震似兌形而長，故曰長舌。 

謙。播木折枝，與母別離。九臯難和，絕不相知。坎爲播、爲折，震爲木、爲枝，坤爲母。播，種也，言折枝種於他處，故此枝與母木分離。震納庚、數九，艮爲臯，故曰九臯，《詩》：“鶴鳴於九臯”。震爲鶴，在山上高遠，故難和。○播木，宋元本作蟠枚，和作扣，均依汲古。後此詞屢見，皆依汲古此林校。 

豫。眵雞無距，與鵲格鬬。翅折目盲，爲鳩所傷。旁通《小畜》。上巽爲雞，半離，故眵目。《說文》：“眵目，傷眥也”。震爲足，巽下斷，故無距。離爲鵲、爲鳩，兩兌口相對，故格鬥。震爲羽，坎折，故翅折。震形目無上眥，故目盲。兌決，故爲鳩所傷。○汲古多“復歸野廬，與母相扶”二句，與上義不屬，茲從宋元本。 

隨。甲乙丙丁，俱歸我庭。三丑六子，入門見母。震東方，故曰甲乙。艮納丙，兌納丁，艮爲庭，震爲歸，故曰甲乙丙丁，俱歸我庭。巽貞丑，震數三，故曰三醜。卦六子俱備，故曰六子。艮爲門，巽爲入、爲母，兌見，故曰入門見母。○以巽爲母，可釋《蠱》母象。 

蠱。桑葉螟蠧，衣敝如絡。女工不成，絲布爲玉。巽爲桑、爲螟蠧、爲絡。震爲衣，巽爲敝，言桑壞蠶饑無所得絲，故衣敝如絡。巽爲女、爲工，巽下斷，故不成。巽爲絲布，震爲玉，言絲布貴如玉也。 

臨。開牢辟門，巡狩釋冤。夏臺羑里，湯文悅喜。伏艮爲牢門，震爲開、爲巡狩、爲釋，艮爲臺、爲里，乾大，故曰夏臺。夏，大也。艮爲道，故曰羑里。羑，道也。震爲帝王，故曰湯文。震爲樂，故悅喜。 

觀。欽明之德，坐前玉食。必保嘉美，長受安福。艮爲光明、爲坐，伏震爲玉，兌爲食，震爲佳美，坤爲安。○美，汲古作善。 

噬嗑。武夫司空，多口爭訟。金火當戶，民不安處，年饑無有。震爲武夫，艮爲官，故曰司，離虛故曰司空。震爲口，正反震，故曰多口、故曰爭訟。艮爲戶、爲金，離火，故曰金火當戶。金火，謂金星、火星也。《史記·天官書》：“月五星順入軌道，其逆入若不軌道，以所犯命之，中坐成形，皆群下從謀也，金火尤甚”，故《後漢書·天文志》：“孝和帝永元七年二月癸酉，金火俱在參，戊寅金火俱在東井”，特書其異。唐楊炯《渾天賦》：“金火犯之而甚憂”，茲曰當戶，是金火並見也。首二句似用《左傳》“宋華元使民築城，民謳歌嘲笑華元”故事。坎爲民，坎險不安。震爲年，離虛故饑。○按：此震爲武人之證，《易》武人象舊說皆誤。 

賁。紫闕九重，尊嚴在中。黃帝堯舜，履行至公。冠帶垂裳，天下康寧。艮爲闕，坎赤，故曰紫闕。震數九，上震覆，故曰九重。艮貴，故尊嚴。震爲帝、爲黃，故曰黃帝堯舜。震爲履、爲行，艮爲冠，伏巽爲帶。震爲裳，艮爲反震，故垂裳。震又爲康寧也。○裳，從元本，宋本、汲古作衣。闕，宋元作閣。 

剝。負牛上山，力劣行難。烈風雨雪，遮遏我前，中道復還。艮爲背、爲負、爲山，坤牛，故曰負牛上山。震爲行，震覆，故行難，坤柔，故力劣。坤爲風、爲冰霜，故曰烈風雨雪。艮止爲遮遏。坤爲我，艮爲道，反震爲還、爲復。○依《旅》之“睽”校，宋元本多“憂苦日歡”四字，與上意不屬。 

復。蹇兔缺唇，行難齒寒。口病不言，爲身生患。震爲兔，伏巽下斷，故曰蹇、曰缺唇。震爲行，坤閉，故難行。震爲齒，坤爲冰霜，故寒。震爲口、爲言，坤害，故曰病，坤閉故不言。坤爲身、爲患。震爲生，故生患。○病，依元本，宋本、汲古作痛。 

无妄。合體比翼，嘉耦相得。與君同好，使我有福。艮爲體，正反艮相對，故曰合體。震爲翼，正反震相連，故曰比翼、故曰嘉耦。乾君震君，故同好。乾爲福，故曰有福。○嘉，從宋元本，汲古作喜，非。 

大畜。口啄卒卒，憂從中出。喪我寶貝，无妄失位。兌爲口、爲啄，震爲卒卒。《漢書·司馬遷傳》：“卒卒無須臾之間”，注：卒卒，促遽也。乾爲惕、爲憂，震爲出、爲寶，艮爲貝，兌毀，故喪，无妄覆，故曰失位。○首句從宋本，汲古作“憒憒不脫”。无妄，汲古作亡妾，宋元本作妻妾，依下《升》林校。 

頤。兩心不同，或從西東。明論終日，莫適我從。震起艮止，故兩心不同。震東，伏兌爲西。艮明震論，艮終，伏乾爲日，故明論終日。坤爲我，震爲從，下動上止，故莫適所從。○以艮爲光明，凡《易》光明象得解。○我從，依汲古，宋元本作相從。 

大過。啞啞笑言，與喜飲食。長樂行觴，千秋起舞，拜受大福。兌爲笑言、爲飲食，伏震爲喜、爲樂、爲觴、爲起舞。兌爲正秋，乾爲千，故曰千秋。伏艮爲拜，乾爲大福。○喜，從汲古，宋元本作善。 

坎。初憂後喜，與福爲市。八佾列陳，飲御嘉友。坎爲憂，震爲喜、爲福，艮後天數八，震爲佾，佾，樂舞。八佾，橫縱皆八。正反艮震，故用以爲象，《易林》用象其精妙不可思議如此。伏巽爲市，震爲列陳、爲飲御，艮爲友。○嘉，依元本，宋本、汲古作諸。 

離。西徙無家，破其新車。王孫失利，不如止居。中爻兌爲西，艮爲家，艮伏，故無家。離爲新，伏震爲車，兌折，故破。伏震爲王，艮爲孫，巽爲利，兌折，故失利。艮止艮居。○車，從宋元本，汲古作事，非。 

咸。鳳凰在左，麒麟處右。仁聖相遇，伊呂積聚。時无殃咎，福爲我母。通《損》。坤爲鳳凰、爲麒麟，震左兌右，乾爲仁聖，正反震兌口，故曰伊呂。伊，吾語聲。呂雙口，皆取象震兌。坤爲積聚、爲殃咎。艮爲時，乾福坤母。 

恒。區脫康居，慕仁入朝。湛露之歡，三爵畢恩。復歸舊廬，與母相扶。對象。益中空，故曰區脫，兌西，故曰康居。震爲仁、爲朝，巽爲入，故曰慕仁入朝。互大坎爲湛露。湛露，《小雅》詩篇名，勞使臣也。震爲歡、爲爵，數三，故曰三爵。震爲歸，艮爲廬，坤爲母，正反艮手，故曰相扶。故實詳蒙之鼎。○宋元本及汲古等本無末句，文勢不足，依蒙之鼎補，不惟文足與卦象尤覺神妙有味，且音協矣。 

遯。疾貧望幸，賈販市井。開牢擇羊，多得大牂。《獨斷》云：“天子所臨曰幸，言或得賞賜而喜幸也”。伏坤爲貧，艮爲望。乾爲福、爲君，故曰幸。巽爲賈販、爲市井，艮爲牢，伏震爲開，兌爲羊、爲牂。牂，《說文》“牡羊也”。乾爲大，故曰大牂。○汲古望幸下多“使伯行販”四字，宋元本無“賈販市井”四字，而元本下注云：一云疾貧望幸，賈販市井，幸、井爲韻較幸販協矣，故從之。多得大牂，汲古訛“喜得天詳”。 

大壯。處高不傷，雖危不亡。握珠懷玉，還歸其鄉。伏巽爲高，震樂故不傷、不危亡，伏坤爲亡也。震爲珠，乾爲玉，伏艮，艮爲握，震爲歸，坤爲鄉。 

晉。右手棄酒，左手收柈。行逢禮御，餌得玉杯。艮爲手，伏兌爲右。坎爲酒，離爲左。柈，食器也。震爲柈，二四震反，故曰收柈。坤爲禮，艮爲玉、爲杯。○收柈，從汲古，宋元本作牧牂，似非。得，汲古作德，依宋元本。 

明夷。養虎牧狼，還自賊傷。大勇小捷，雖危不亡。坤爲虎狼、爲牧養，坤喪，故賊傷，坎爲賊也。震爲勇捷，乾大坤小，坎險，故危。震樂坤安，故不亡。 

家人。戴堯扶禹，松喬彭祖。西遇王母，道路夷易，無敢難者。通《解》。震爲帝，故曰堯禹。下兩半艮，艮爲戴、爲扶、爲堅木、爲壽，故爲松喬彭祖。坎爲西，震爲王，巽爲母，故曰王母。赤松子、王子喬，皆仙人。彭祖名籛，壽八百歲。《穆天子傳》：“穆王西巡，宴王母於瑤池之上”。艮爲道路，坎爲平，故曰夷易。夷者，平也。艮皆用半象。○巽母可解《易》。 

睽。秋冬探巢，不得鵲雛。銜指北去，愧我少姬。兌爲秋，坎爲冬、爲巢，半艮爲手，故曰探巢。離爲鵲，兌爲雛，坎失，故不得。兌口爲銜，艮爲指，坎北，故曰北去。坎爲愧，兌爲少姬。○愧，依宋本，汲古作慚，元本訛塊。 

蹇。兩羝三牂，俱之我鄉。留連多難，損其食糧。伏兌爲羊，故曰羝、曰牂。羝、牂，皆牡羊也。兌卦數二，艮數三，故曰兩羝三牂。艮爲鄉，坎陷艮止，故流連。坎爲難，震爲食、爲糧，震覆故曰損。○牂，從宋元本，汲古作羊。我，宋元本作代，依汲古。 

解。南徙無廬，鳥破其巢。伐木思初，不利動搖。震爲行、爲南，艮爲廬，艮覆，故曰南徙無廬。離爲鳥，坎爲巢，坎破，故鳥破其巢。震爲木、爲伐，坎爲思，故曰伐木思初。《詩》：“伐木丁丁，鳥鳴嚶嚶”，言鳥尚知求友也。震爲動搖，坎險，故不利。○鳥，從宋本，元本、汲古作烏，以《伐木》詩證之作鳥是。初，依宋元，汲古作切。 

殞。爭訟不已，更相牽擊。張季弱口，被髮北走。二至上正反震，故爭訟，正反艮，故相擊。震爲張，艮爲季，坤柔兌口，故曰弱口。震爲髮，坤位北，故北走。○坤北之證。○擊，從汲古，與上協，宋元本作擊劍，非。顧千里本謂劍當作訽，與下走協，豈知擊與已協，走與口協，汲古可從。 

益。延頸望酒，不入我口。初喜後否，利得無有。艮爲頸、爲望，兌爲酒，又爲口，坤我。口象覆，故不入我口。震爲喜、爲後，坤喪，故初喜後否。巽爲利，坤亡，故利得無有。○利得，依汲古，宋元本皆作得利。 

夬。被髮傾走，寇逐我後。亡失刀兵，身全不傷。通《剝》。震爲髮，震反，故被髮。被者，下垂也。震爲走，震反故傾走。艮陽在上爲刀兵，坤爲亡失，故曰亡失刀兵。坤爲身。○艮爲刀證，兵傷韻。 

姤。麟鳳所遊，安樂無憂。君子撫民，世代千秋。通《復》。坤爲文、爲麟鳳，震爲遊、爲樂，坤爲憂，震樂，故安樂無憂。乾爲君子，坤爲民、爲世、爲千秋。 

萃。褰衣涉河，水深漬罷。賴幸舟子，濟脫無他。坤爲衣裳，艮手爲褰。坤爲水，故曰涉河。上兌互大坎，下坤皆爲水，故曰水深。坎勞故疲。伏震爲舟、爲子、爲濟。○漬，依宋本，汲古作請，非。罷，同疲，《唐韻正》疲音皮，皮音婆。凡經傳罷倦之罷、罷休之罷，皆音婆。愚按：《詩·召南》：“羔羊之皮，素絲五紽”，即協婆，此罷字與他協，與詩正同。又按：《左傳·宣二年》：“牛則有皮，犀兕尚多”，協與此同。 

升。憒憒不悅，憂從中出。喪我金罌，无妄失位。坤迷，故曰憒憒。坤憂，故不悅。坤在外，故曰出。坤爲喪、爲我，伏艮爲金，震爲罌，故曰金罌。伏无妄故失位。○悅，從宋元本，汲古訛脫。喪，從宋本，元本作答，此與前《大畜》詞同，而大畜首句宋元本作“口啄卒卒”，於象較切，姑兩存之。 

困。絆跳不遠，心與言反。尼父望家，萏菡未華。巽爲繩，伏震爲跳，故曰絆跳，震反，故不遠。坎爲心，三上正覆兌相背，故曰心與言反。《易》所謂有言不信者以此。伏震爲父，艮爲山，故曰尼父。互離爲望，艮爲家，故曰望家。兌爲華、爲萏菡，巽落故不華。○《易》有言不信得解。 

井。大牡肥牸，惠我諸舅。內外和穆，不憂饑渴。通《噬嗑》。離爲牛、爲牡、爲牸，震爲父、爲舅，正反震故曰諸舅。坎爲和，內互大坎，外坎，故曰內外和穆。離爲饑渴，坎爲憂，震樂，故不憂。《詩·伐木》篇“既有肥牡，以速諸舅”，林所本。○牡，各本皆作壯，惟元本舊注云壯當作牡。按：《伐木》詩“既有肥牡”，元本注是也，故從之。牸，音字，牝牛也，其見於史漢者亦作牝馬，宋本訛爲（牛孛）。 

革。黃帝建元，文德在身。祿若陽春，封爲魯君。通《蒙》。震爲黃、爲帝，爲建。元者，首也，言黃帝始作甲子也。乾爲首，坤爲文、爲身、爲祿，震爲陽春、爲君，兌爲魯，故曰魯君。 

鼎。虎聚磨牙，以待豚猪。往必傷亡，宜利止居。通《屯》。正反艮艮虎，故曰虎聚。艮爲磨，兌爲牙，正反兌，故磨牙。坎爲豚猪，艮止，故曰待。震爲行，坎災在上，故往必傷。艮爲居止。○利，從宋元本，汲古作待，非。按：本卦巽亦爲猪，乾亦爲虎，但不如用旁通字字有著。 

震。天地配享，六位光明。陰陽順序，以成和平。震爲口、爲食，上下震，故曰天地配享。艮爲位、爲光明，坎數六，故曰六位光明。陽遇陰則通，故曰順序。坎爲和平。○六，依蒙之小畜校，各本皆作立，非。○艮爲光明可釋《易》。 

艮。猿墜高木，不踒手足。保我金玉，還歸其室。艮爲猿，在震上，故曰猿墜高木。艮爲手，震爲足，坎爲折、爲踒，震行，故不踒。艮爲金、爲保，震爲玉，爲反，艮爲室。○墜，汲古作墮。○艮金可釋《易》。 

漸。營室紫宮，堅不可攻。明神建德，君受大福。艮爲宮室、爲星。營室，宿名，居亥方，艮象也。《天文志》：“紫宮爲皇極之居”，即北辰也。坎赤，故曰紫。艮爲堅、爲明，伏震爲神、爲建、爲君、爲福。○建，從宋本，汲古訛達。 

歸妹。孤翁寡婦，獨宿悲苦。目張耳鳴，無與笑語。震爲翁，坎爲孤，伏巽爲震婦，巽寡，故曰寡婦。坎爲獨、爲宿、爲愁苦，互離爲目，震爲張、爲鳴，坎耳，故曰目張耳鳴。震爲笑語，坎孤，故無與笑語。 

豐。低頭竊視，有所畏避。行者不利，酒酸魚敗，衆莫貪嗜。艮爲頭、爲視，艮覆，故曰低頭、曰竊視。巽爲伏，故曰畏避。震爲行，巽顛趾，故不利。巽爲魚、爲臭，故曰魚敗。兌爲酒，從木作酸，故酒酸。○利，依宋元本，汲古作至。竊，宋元本皆作窺，依汲古。 

旅。載金販狗，利棄我走。藏匿淵底，悔折爲咎。通《節》。震爲車、爲載、爲商販。艮爲金，又爲狗，故曰載金販狗。震爲走，巽爲利，坎失，故曰利棄我走。坤爲淵，坎爲隱，坎入坤中，故曰藏匿淵底。兌爲折。○以艮爲金，《易》金象得解。 

巽。行觸大忌，與司命牾。執囚束繫，拘制於吏。伏震爲行、爲觸，初至四大過死，故曰大忌。巽爲命，初四正反兩巽相背，故與司命牾。《晉書·天文志》：“文昌六星在北斗魁前，五曰司命。主壽。”《禮記》五祀之一。伏艮爲拘繫、爲官，故曰拘制於吏。○忌、牾，從宋元本，汲古作諱、作忤，亦通，然忌與下韻尤合。汲古下多“憂人有喜”四字，宋元本無此句，與上義不合，故從宋元本。又繫字依汲古，與吏協，宋元本作縛，非。拘，依宋元，汲古作鉗。 

兌。執玉歡喜，佩之解攣。危詳反安，使我無患。通《艮》。艮爲執，震爲玉、爲喜。中二句必有訛字，義未詳。○反，汲古作及，依宋元本。 

渙。機杼紛擾，女功不成。長女許嫁，衣無襦袴。聞禍不成，凶惡消去。坎爲機杼。巽爲繩、爲女功，震爲動，艮爲成。二五正反震艮，故曰紛擾、曰不成。巽爲長女，震爲歸、爲嫁、爲言，故許嫁。震爲襦，巽爲袴，坎隱，故無襦袴。下二句疑贅。○紛，依宋元本，汲古作騰。功，依汲古，宋元作巧。女，依汲古，宋元作妹。○《震》襦可解《既濟》六四。 

節。金人鐵距，火燒左右。雖懼不恐，獨得全處。艮爲金鐵，震人震距，故曰金人鐵距。艮爲火，震左兌右，故火燒左右。坎爲憂恐，震樂艮安，故得全處。○距，依宋元，汲古訛鉅。 

中孚。謝恩拜德，東歸吾國。舞蹈欣躍，歡樂受福。艮爲拜，震爲謝。兌爲恩澤，震爲東、爲歸，艮爲吾、爲國。下二句皆震象。○吾，從宋元，汲古作吳，非。欣、歡，依宋元，汲古作歡、作恣。 

小過。青牛白咽，呼我俱田。厯山之下，可以多耕。歲樂時節，民人安寧。艮爲牛，震東方，色青，故曰青牛。巽色白，兌爲咽，故曰白咽。咽，音燕，與田韻。震爲呼、爲耕，艮爲山，兌爲下，故曰山下。震爲歲時、爲樂，艮爲安寧。○甯，從宋本，汲古作業。 

既濟。白雉群雊，慕德朝貢。湛露之恩，使我得歡。離爲雉，震爲白、爲雊，重離，故群雊。坎爲慕，震爲朝，坎爲露、爲恩，震爲歡。多用半象。○朝貢，依宋元，汲古作貢朝，非。歡，汲古訛懼，歡與恩韻。湛露，《詩》篇名。 

未濟。避患東西，反入禍門。糟糠不足，憂思我心。坎爲避、爲患、爲西，離爲東，故曰避患。東西艮爲門，坎爲禍，震爲糟糠，離饑，故不足。坎爲憂思、爲心。艮震皆用半象。 

師之第七 

師。鳥鳴呼子，哺以酒脯。高樓之處，子來歸母。嗇人成功，年歲大有，妬婦無子。震爲鳥、爲鳴、爲子、爲哺。坎爲酒、爲脯、爲室，坤爲重，故曰高樓。坤母震子，震歸，故曰子來歸母。震爲人，坤爲吝嗇，故曰嗇人。嗇人，鄉官也。震爲功，坤爲年歲、爲積聚，故大有。坎爲妬，伏巽爲婦，坤喪故無子。○鳥，宋元本作烏。嗇，宋元本作穡。 

乾。一簧兩舌，侫言諂語。三姦成虎，曾母投杼。此全用《師》象。震爲音，故曰簧，坎數一，故曰一簧。震爲舌，坤數二，故曰兩舌。震數三，坤爲姦，乾爲虎，故曰三姦成虎。坤爲母、爲重，曾與層同，故曰曾母。坎爲杼，事詳坤之夬注。侫言諂語，言坎上下皆兌口，凡《易》云有言者象皆如此。○虎，從汲古，宋元皆作古。 

坤。春桃生花，季女宜家。受福且多，在師中吉，男爲邦君。此用《遇》卦師象。震爲春、爲桃、爲花、爲生。坎爲室家，伏巽爲季女。《詩·召南》：“桃之夭夭，灼灼其華；之子於歸，宜其室家”。坤爲邦，震爲長男、爲君，故曰男爲邦君。○邦，宋元本作封，依汲古。陳樸園引“無在師中，吉”四字，並謂似是武王娶邑姜事，故曰邦君。與毛異。 

屯。殊類異路，心不相慕。牝牛牡豭，獨無室家。艮震皆爲道路，相反故曰殊類異路、心不相慕。坎爲心也。坎爲牝豭，坤爲牝牛，艮爲室家，坤寡坎孤，故無室家。 

蒙。折若蔽日，不見稚叔。三足孤烏，遠其元夫。《楚辭》：“折若木以蔽日”，若，木名也。坎爲木、爲折，離伏，故曰蔽日。艮爲叔、爲少，坎隱，故不見稚叔。震爲足，數三，艮爲鳥、爲烏，故曰三足孤烏。震爲夫、爲長，故曰元夫。○若、日，從宋元本，汲古作葉、作目，非。遠，汲古作達，亦非。 

需。雀東求粒，誤入罔域。賴仁君子，脫服歸息。通《晉》。離爲雀，位東，艮爲求，艮爲反，震爲粒，故曰雀東求粒。離爲網罭，乾爲仁、爲君子，震爲服、爲歸，震反爲艮，艮止，故曰脫服、曰歸息。《詩》“兩服上襄”注：兩服者，馬之上駕也。脫服，即馳駕也。○丁晏云：罔域即網罭。服，宋本、汲古訛復，元本訛腹，皆不知服訓而妄改。○離東之證。 

訟。王孫季子，相與孝友。明允篤誠，升擢薦舉，爲國幹輔。通《明夷》。震爲王、爲子，反艮爲孫、爲季，坤順，故孝友。離明坎信，故曰明允篤誠。震爲升擢薦舉。坤爲國，震爲輔。○幹，依宋元本，汲古作藩。薦，宋本元作家，依汲古。 

比。刖樹無枝，與子分離。饑寒莫食，獨泣哀悲。艮爲刀、爲手、爲木，故曰刖樹。坎爲孤，故曰無枝。坎爲寒，坤爲饑，兌口爲食，兌伏，故莫食。坎爲獨、爲泣、爲悲哀。第二句象未詳。○刖樹，從宋本，汲古作削木。泣，汲古作立，依宋元本。 

小畜。舜升大禹，石夷之野。徵詣玉闕，拜治水土。通《豫》。震爲帝、爲升，故曰舜升大禹。艮爲石，坤爲夷、爲野，故曰石夷之野。《洛書靈淮聽》：“禹出石夷”是也。震爲徵、爲詣、爲玉，艮爲闕、爲拜，坎爲水、爲土。○玉，依宋元本，汲古作王，亦合。○坎爲土證。又按：《史記·夏本紀》注：“楊雄《蜀王本紀》云：‘禹生於石紐’，《括地志》：‘茂州汶川縣石紐山’，《華陽國志》云：‘今夷人共營其地不敢居。’”石夷或指此事。詳坤之中孚。 

履。義不勝情，以欲自營。見利危躬，滅君令名。通《謙》。坤爲義，坎爲情、爲欲，巽爲利，艮爲射，坎危兌見，故曰見利危躬。震爲君，艮爲名，坎滅，故曰滅君令名。○躬，宋元本皆作寵，依汲古。 

泰。三人北行，六位光明。道逢淑女，與我驥子。震爲人，數三，故曰三人北行。坤爲北，乾數六，伏艮爲位、爲光明，故曰六位光明。艮爲道，伏巽爲淑女、爲震婦，故曰與我驥子。震爲馬、爲子。○《坤》北之證。 

否。羿張烏號，彀射天狼。柱國雄勇，鬬死滎陽。坤爲惡，故曰羿。羿簒夏，《論語》：“羿善射”。鳥號，弓名。伏震爲號、爲射，艮爲烏，故曰烏號、曰彀射。艮爲狼，上乾，故曰天狼，星名也。坤爲國，艮爲柱，故曰柱國。乾健，故曰雄勇。坤爲死、爲水，故戰死滎陽。滎，水名。按：《史記·陳涉世家》：“陳王以房君蔡賜爲上柱國，後敗死。”不著死地，死滎陽者爲李歸，又吳叔雖死滎陽，爲部下所殺，非鬬死也。林詞或別有所據，抑蔡賜亦死滎陽歟？又噬嗑之旅、井之大過柱皆作趙，或國爲人名。 

同人。季姬踟躕，結衿待時。終日至暮，百兩不來。離爲日，伏坎爲暮，乾爲百，坤爲大，輿數二，故曰百兩，巽伏故不來。季姬，指互巽，大過以巽爲女妻。《易林》本之，見巽即謂爲少齊，季亦少也。陳樸園云：案：《左傳》：“齊桓公有長衛姬，少衛姬”，疑《易林》所云季姬即少衛姬。又同人之隨有“望我城隅，終日至暮，不見齊侯”之語，陳氏並謂其說《衛風·靜女》之詩。 

大有。鴻雁翩翩，始怨勞苦。災疫病民，鰥寡愁憂。通《比》。艮爲鴻雁、爲飛，故曰翩翩。坎爲怨、爲勞苦、爲災病，坤爲民、爲寡，艮爲鰥，坎爲寡。○怨，從宋本，汲古作若。鴻雁，《小雅》篇名，林詞全本之《詩》。 

謙。穿胸狗邦，僵離旁春。天地易紀，日月更始。坤爲腹、爲胸，卦一陽在五陰之中，坎爲穿，故曰穿胸。坤爲邦，艮爲狗，故曰狗邦。坤死，故曰僵離，艮手，故曰旁春。坤地。艮爲天，艮居丑寅，成始成終，故曰易紀、曰日月更始。坎月，艮爲日，震爲春，故更始。《爾雅·釋地》疏：蠁類有八，五曰穿胸，七曰狗軹，八曰旁春。又《逸周書·王會》：“正西昆侖、狗國、貫胸、離、丘。”丁晏云：狗邦即犬戎，非。又《山海經》有貫胸國，《淮南子·墬形訓》有穿胸民。《後漢書·南蠻傳》有封離，楊竦破封離是也。又有那離，見《西羌傳》，疑僵離或封離之音訛字。○旁春，元本作旁美，依宋本、汲古。 

豫。北山有棗，使叔壽考。東嶺多栗，宜行賈市。陸梁雌雉，所至利喜。艮爲山，坤爲北，艮爲果，故曰北山有棗。艮爲叔、爲壽考，震爲東，艮爲嶺、爲栗，伏巽爲賈市。艮爲梁，伏離爲雉，震爲喜。○雉，依宋元本，常本或訛雄。栗，元本訛粟。 

隨。干旄旌旗，執幟在郊。雖有寶珠，無路致之。震爲木、爲干、爲羽，故爲旄、爲旌旗。《左傳》“火焚其旗”即以震爲旗。艮手爲執，震爲寶玉、爲路，艮止故無路。《詩·鄘風》：“了了干旄，在浚之郊”，毛謂美大夫下賢，茲曰：“雖有寶珠無路致之”，是齊說與毛異。○執，依汲古，宋元作撫。珠，依汲古，宋元本作玉。 

蠱。精潔塞淵，爲讒所言。證訊詰問，繫于枳溫。甘棠聽斷，怡然蒙恩。震爲精潔，兌爲淵，坎爲塞，《詩·衛風》：“秉心塞淵”箋：塞，充實。淵，深也。三上正反震，故曰讒言、曰譏問。艮爲拘係。枳，地名，在魏郡。溫在河內。巽木爲枳，艮火爲溫，故曰枳溫。凡《易林》用字，無論地名、人名，無不從象生。巽爲棠，初四正反兌，故曰聽斷。兌爲耳、爲聽、爲恩。按：以正反震兌爲讒、爲詰問，則《易》與《左傳》用覆之處皆得解。繫于枳溫，《左傳·僖二十八年》：“會于溫，衛侯與元喧訟，於是衛侯不勝寘諸深室”，甘棠聽斷者，《詩·召南》甘棠篇，魯韓詩說皆謂召伯聽訟棠下，茲曰蒙恩，似謂召伯能平反冤獄也。○問，宋本、汲古作請，依元本。 

臨。玄黃瘣隤，行者勞罷。役夫憔悴，踰時不歸。震爲馬、爲玄黃，坤弱，故曰玄黃。瘣、隤，皆病也，見《毛詩·周南》注。震爲行，坤役萬物，故勞疲。坤爲役，震爲夫、爲踰、爲時、爲歸，坤喪故不歸。○瘣，宋本、汲古作虺，與《毛詩》合，元本作瘣，音義與虺同，特字異耳，說詳賁之小過。 

觀。膚敏之德，發憤晨食。虜豹禽說，以成主德。艮爲膚，巽爲敏，伏震爲發、爲憤、爲晨、爲食。艮爲拘繫、爲虜、爲禽，艮爲豹。伏兌爲說，故曰虜豹禽說。豹，魏王豹。說，代相夏說也。見《史記·淮陰侯傳》。伏震爲主。○說，從宋元本，汲古訛越。多“爲王求福”四字。晨食，亦用《淮陰侯傳》，汲古、宋本作忘食，後人臆改，依元本。 

噬嗑。采唐沬鄉，要我桑中。失信不會，憂思約帶。艮爲采，震爲唐。唐，菜也。艮爲鄉，坎隱，故曰沬鄉。沬，衛邑，見《衛風》。震爲要、爲桑，坎爲中，故曰桑中，《詩》“期我乎桑中”。坎爲信、爲失，艮止，故不會。坎爲憂思，伏巽爲帶、爲約。約帶即結帶。按：《檜風·素冠篇》：“我心蘊結”，《曹風·鳲鳩篇》：“心如結兮”，正義云：“憂愁不散，如物之裹結”，即約帶之義也。楊慎謂即古詩“衣帶日以緩”之義，非。 

賁。伯甯子福，惠我邦國。蠲除苛殘，使季無患。震爲伯、爲子、爲福。艮爲邦國、爲季，坎爲患，震樂，故無患。 

剝。讒父佞雄，賊亂邦國。生雖忠孝，敗困不福。通《夬》。兌爲言，乾爲言，兌口與乾言相背，故曰讒父佞雄。父，長者之稱，言爲讒人之長，佞者之雄也。坤爲賊、爲亂、爲邦國。○父，依汲古，宋本、元本作言。讒父佞雄，對文。父亦乾象。困，宋元本作恩，依汲古。淮，汲古作離，依宋元本。又：不福，宋元本作不足，依汲古。○此可釋《夬》“聞言不信”義。 

復。淵泉隄防，水道利通。順注湖海，邦國富有。坤爲淵、爲泉，坤閉爲隄防。震爲道，坤水，故曰水道。震爲通，伏巽爲利，坤爲順、爲湖海、爲邦國、爲富有。○利通，依元本，與防韻，宋本、汲古作通利，非。 

无妄。江南多蝮，螫我手足。冤繁詰屈，痛徹心腹。乾爲江河，位南，故曰江南。蝮，毒蛇也。伏坤爲螫。艮手震足，正反震，故曰冤繁，正反艮，故曰詰屈。伏坤爲心、爲腹。 

大畜。三人俱行，別離獨宿。一身五心，反復迷惑，亂無所得。震爲人、爲行，數三，故曰三人俱行。一陽止上，故曰別離獨宿。通《萃》。坤爲身，乾卦數一，故曰一身。巽卦數五，伏坤爲心，故曰五心。三至上正覆巽，坤迷，故反復迷惑。坤虛，故亂無所得。○宿，從汲古，宋元本作食。 

頤。鴉鳴庭中，以戎災凶。重門擊柝，備不速客。艮爲鴉、爲庭，震爲鳴。坤爲災凶，古人常以鴉鵲鳴爲占。艮爲門，正反艮，故曰重門。震爲柝、爲鳴，艮爲擊，震爲客。○鴉，從宋元本，汲古作鶩，非。○此可釋《繫辭》頤與豫象同。 

大過。功成事就，拱手安居。立德有言，坐飭貢賦。通《頤》。震爲功，艮爲成，坤爲事，艮爲拱、爲手、爲安居。震爲立、爲德、爲言，艮爲坐。坤爲貢賦。震爲飭。全用旁通。○飭，依汲古，宋元作飾。飾飭古通。 

坎。國亂不安，兵革爲患。掠我妻子，家中饑寒。中爻艮爲國，震動，故不安。艮爲兵、爲革，坎爲患。艮手爲掠，震子，伏巽爲妻，艮爲家，坎爲寒，伏離爲饑。○艮爲兵證。 

離。戴堯扶禹，松喬彭祖。西過王母，道路夷易，無敢難者。通《坎》。中爻震爲帝，故曰堯禹。艮爲扶、爲戴，艮堅爲松喬、爲彭祖。解詳訟之家人。坎爲西，震爲王，巽爲母，故曰王母。艮爲道路，坎平，故道路夷易。○松，汲古作從，過作遇，依宋元本。艮爲祖，可釋《易》。松喬、彭祖，皆古仙人名。 

咸。長尾蜲蛇，畫地成河。深不可涉，絕無以北，惆悵嘳息。艮爲尾，巽長，故曰長尾。巽爲蛇，故曰蜲蛇。蜲蛇，蟲名也。《管子·水地篇》“蜲一頭兩身，其形若蛇，其長八尺”是也。通《損》。坤爲地、爲江河。艮爲畫。坤水臨大澤，故曰深不可涉。兌爲絕，坤位北，兌口爲嘳息。嘳息，猶嘆息。○蜲，依噬嗑之復校改。北，宋元皆作比，依汲古。惆悵，汲古作惆然，依宋元本。嘳字依汲古，宋元本皆訛會。《說文》：“嘳，大息也”。《晏子春秋》“嘳然而嘆息”。汲古作思，依宋元本。 

恒。乘龍從蜺，徵詣北闕。乃見宣室，拜守東域。鎮慰黎元，舉家蒙福。震爲龍、爲乘，巽爲蜺。蜺，日旁氣。伏艮爲闕。坤爲北，震往爲詣、爲宣明，艮室，故曰宣室。艮爲拜、爲守，震東，故守東域。坤爲黑、爲黎元。艮家震福。○坤北證。○域，依汲古，宋元本皆作城。 

遯。土與山連，終身無患。天地高明，萬歲長安。艮爲土，乾爲山，故曰土與山連。艮爲終、爲身，伏震爲樂，故終身無患。乾天坤地，巽高艮明，故曰高明。乾爲萬歲。艮安巽長，故曰長安。○艮光明證。 

大壯。久旱水涸，枯槁無澤。虛修其德，末有所獲。通《觀》。艮爲火，故旱、故水涸。坤爲水，巽爲枯槁，枯槁故無澤。坤爲虛，虛故無獲。○艮火可解无妄旱卦。 

晉。依山倚地，凶危不至。上清下淨，君受其利。坤地艮山。艮爲依倚，故曰依山倚地。坤爲凶，坎爲危，艮安，故凶危不至。艮上坤下，坎水，故曰清淨。伏乾爲君。○山，宋元本作天，依汲古。宋元多“受福大明”四字，依汲古。淨，汲古作降，依宋元本。 

明夷。火烈不去，必殪僵仆。燔我衣裾，禍不可悔。離火。震往爲去，坎陷，故不去，不去必僵仆。坤爲死也。震爲衣裾，離爲燔，坤爲我、爲禍。○禍，依元本，宋本作福。 

家人。配合相迎，利之四鄉。欣喜興懌，所言得當。此用《師》象。坎爲配合，巽爲利，震爲之，震卦數四，故曰利之四鄉。坤爲鄉，震爲樂、爲興、爲言。○懌，從汲古，宋元訛釋。 

睽。清人高子，久屯外野。逍遙不歸，思我慈母。高子，高克。清，鄭邑名。《詩》序：“鄭文公惡高克，使將兵河上，久不召，兵散，故賦《清人》詩”，此似用遇卦師象。○逍，宋元本、汲古皆作道，依局本。 

蹇。武庫軍府，甲兵所聚。非里邑居，不可舍止。此兼用《師》象。震爲武，坤爲軍、爲府庫。艮爲甲兵，坎爲聚，艮爲邑、爲里居、爲舍止，多兵故不可舍止。○艮亦爲甲兵之證。 

解。三德五才，和合四時。陰陽順序，國無咎災。《書·洪範》：“六三德一曰正直，二曰剛克，三曰柔克”。五材，金木水火土也。震數三，故曰三德。坎數五，震木，故曰五材。坎爲和、爲合，震爲時，卦數四，故曰四時。離坎雜居，故曰陰陽順序。○才，依宋本，汲古作材。 

損。解衣毛羽，飛入大都。晨門戒守，鄭忽失家。震爲解、爲衣、爲毛羽、爲飛。坤爲大都。艮爲門，震爲晨，故曰晨門。艮爲守，震言爲戒，故曰戒守。坤爲鄭，《釋名》“鄭，町也，地多平町。町，然也。町田，區畔也”，故坤爲鄭。純取卦形，坤亡，故曰鄭忽失家。艮爲家也。鄭忽，鄭昭公名，《左傳·桓十一年》“鄭忽出奔衛”是也。○坤爲鄭象證。 

益。刖根燒株，不生肌膚。病在心腹，日以焦枯。艮爲刀兵、爲手，故曰刖根。巽下斷，刖根之象。艮爲火，故燒株。震巽皆爲木株，艮爲膚，巽落，故不生。坤爲腹、爲心、爲病，艮火爲焦枯。伏乾爲日，是可爲艮刀、艮火證。○刖，依元本，宋本、汲古作削，皆淺人妄改。 

夬。文山紫芝，雍梁朱草。生長和氣，王以爲寶。公尸侑食，福祿來處。通《剝》。艮山坤文，故曰文山。艮形似芝，乾舍離。離宮色紫，故曰紫芝。乾爲大赤，故曰朱草。兌西，故曰雍梁。乾爲生長，兌悅，故曰和。乾爲王、爲寶、爲父、爲公。坤爲尸，兌爲食，乾爲福祿。《詩·小雅》：“公尸來燕來處，福祿來下”。陳樸園云《鳧鷖》詩。《鄭箋》以爲第三章爲祭天地山川之詩，蓋王者德配天地，紫芝、朱草，符瑞並臻也。○四五句依同人之剝增，宋元、汲古諸本皆遺失，不惟不協，事義皆缺。 

姤。多載重負，捐棄于野。予母誰子，但自勞苦。通《復》。坤爲多載重負、爲捐棄、爲野。坤爲母，震爲子，震伏坤死，故曰誰子，言無子也。坤役萬物故勞苦，坤爲自。○第三句從宋元本，汲古及常本皆作小任其大，非。 

萃。鳧雁啞啞，以水爲家。雌雄相和，心志娛樂，得其歡欲。艮爲鳧雁，正反兌口，故曰啞啞。艮爲家，坤爲水，兌雌艮雄，坎爲和，故曰相和。坎爲心志，兌悅爲娛樂、爲歡。○艮爲鳥證。漸、小過得解，詳《焦氏易詁》。 

升。耳目盲聾，所言不通。佇立以泣，事無成功。兌爲耳，坤閉故聾。離爲目，兌半離、目不全，故盲。兌口爲言，坤閉，故不通。震爲立，坎爲泣，坤爲事，坤喪，故無功。 

困。天官列宿，五神所舍。宮闕堅固，君安其居。通《賁》。艮爲官，在上，故曰天官。艮爲星，故曰列宿。坎亦爲宿也。震爲神，坎數五，故曰五神。五神，金木水火土五星也。艮爲舍、爲宮闕、爲堅固、爲安居。震爲君。○震爲神證。 

井。范子妙材，戮辱傷膚。後相秦國，封爲應侯。巽爲蟲，故曰范。《禮·檀弓》：“范則冠而蟬有緌”，注：范，蠭也。伏震爲子，故曰范子。巽爲材，兌爲毀折，離爲膚，故戮辱傷膚。伏震爲相，艮爲國，兌西，故曰相秦國。艮爲封，伏震爲諸侯、爲聲，正反震相和答，故曰應侯。《史記·范睢傳》：“魏齊笞睢，摺脇棄廁中，更溺之後，爲秦相，封應侯”，以應侯象正反震，神妙。○第三句依大畜之剝校，各本皆作然後相國。 

革。秋冬探巢，不得鵲雛。銜指北去，慚我少夫。兌爲秋，互乾爲冬，艮爲巢、爲手，故曰探巢。兌爲鵲雛，坤爲失，故不得。兌口爲銜，艮爲指。坎爲北，震往，故曰北去。艮爲少夫，坎爲慚，故曰慚我少夫。正伏象雜用。 

鼎。子畏于匡，厄困陳蔡。德行不危，竟脫厄害。通《屯》。震子坎畏。匡，目匡，離象。坎陷，故厄困。震爲陳，艮爲龜、爲蔡，事皆見《論語》。震爲行，艮安，故不危，故脫厄害。坤爲害。 

震。鴻飛在陸，公出不復。仲氏任只，伯氏客宿。互艮爲鴻、爲飛、爲陸，故曰在陸。震爲復、爲公、爲出，坎陷故不復。坎爲仲、爲宿，震爲伯、爲客，首二語見《豳風》，美周公也。震爲周，故因以起興。三句見《邶風》。任者，《鄭箋》：相親信也。○以艮爲鴻，漸鴻得解。 

艮。鶴鳴九臯，避世隱居。抱朴守貞，竟不隨時。互震爲鶴、爲鳴，艮爲臯，震數九，故曰九臯。坎爲隱避，艮爲居、爲抱、爲守。震木爲朴，艮爲貞、爲時，坎隱，故不隨時。○貞，從汲古，宋元本作真。義同，而貞切艮象。隨時，依宋元本，汲古作相隨。鶴鳴，《小雅》篇名，序謂誨宣王求賢而隱者。茲云隱居，義與毛同。 

漸。舜升大禹，石夷之野。徵詣王庭，拜治水土。解見乾之中孚、師之小畜，漸伏象與前同。 

歸妹。左輔右弼，金玉滿堂。常盈不亡，富如厫倉。本象、對象雜用。解見蒙之坤。○艮金之證○堂，依元本，宋本、汲古作匱。 

豐。崔嵬北嶽，天神貴客。衣冠不已，蒙被恩德。通《渙》。巽高，故崔嵬。艮山坎北，故曰北。岳震爲神、爲客，艮陽在上而貴，故曰天神貴客。艮爲冠，震爲衣、爲恩德。○艮貴證。 

旅。空槽注器，獖彘不至。張弓祝雞，雄父飛去。艮爲槽，互巽爲獖彘。《莊子·達生篇》“以瓦注者巧”，《釋文》“注，擊也”。注器者，擊器使獖彘聞，然槽空無食，亦不至也，艮止，故曰不至。艮少，故曰獖彘。伏坎爲弓，震爲張，故曰張弓。巽爲雞，兌口爲祝。祝者，呼聲。《說苑》“猶舉杖而祝狗，張弓而祝雞”。伏震爲雄、爲父、爲飛，巽伏，故曰飛去。○父，汲古作鳩，從宋元本。獖，依宋元，汲古作（左反犬右屯）。注器，各本作住猪，至作到，依汲古咸之困校。器、至韻。 

巽。蠻夷戎狄，太陰所積。涸冰冱寒，君子不存。初四大坎，故曰太陰。蠻夷戎狄，皆陰類。坎爲冰、爲寒，艮爲君子，二至四艮伏，故君子不存。○蠻夷，原作胡蠻，冱作凍，均依既濟之謙校。 

兌。甘露醴泉，太平機關。仁德感應，歲樂民安。解見屯之謙。兌通艮，艮象與謙同。 

渙。惡來呼伯，慎驚外客。甲守閉宅，以備凶急。臨折之憂，雖滅無災。丁云：惡來，紂臣名，然此似非用事。惡來，猶聞凶耗也，故呼伯。震爲呼、爲伯，巽爲旅客，在外，故不驚外客。震爲驚，艮爲甲、爲守、爲宅，坎閉，故曰閉宅。伏兌爲急、爲毀折，坎爲憂、爲滅、爲災，震樂故無災。○艮剛在外爲甲證。○甲、閉、急，依宋本，汲古作中、作閑、作黠，非。 

節。日月相望，光明盛昌。三聖茂功，仁德大隆。坎爲月，艮爲日、爲觀，正反艮故曰相望。艮爲光明，震爲盛昌。坎爲聖，震數三，故曰三聖。震爲茂、爲功、爲仁德、爲隆。三聖，指文、武、周公。 

中孚。葛藟蒙棘，華不得實。讒佞亂政，使恩壅塞。震爲葛藟，伏大坎爲棘，故曰蒙棘。兌爲華，艮爲實，巽隕，故不實。中爻正反震，故曰讒佞。正覆艮，艮止，故壅塞。兌爲恩澤。葛藟，《唐風》篇名，毛謂刺晉獻公好攻戰，茲謂刺讒佞，與毛異。 

小過。鄰不我顧，而望玉女。身多癩疾，誰肯媚者。震爲東，故曰鄰。艮陽在上爲望。震爲玉，兌爲女，故曰玉女。艮爲身，多節，故曰癩疾。兌爲媚。○媚，從宋元本，汲古作媍。 

既濟。精誠所在，神之爲輔。德教尚忠，彌世長久。三聖茂功，多受福祉。此用《師》象。坎爲精誠，震爲輔、爲教。坎爲忠，故曰尚忠。坤爲世，重坤，故曰彌世長久。坎爲聖，震數三，故曰三聖。震爲功、爲福佑。○神之爲輔，依元本，宋本、汲古皆作“神爲之輔”。忠，依宋元本，汲古作中。《史記》：“夏之政忠”。祉，依宋本，汲古、元本作佑。茂功，依《節》林，宋元本作尚功，汲古作與爲。 

未濟。鑽木取火，掘地索水。主母饑渴，子爲心禍。此仍用《師》象。伏《同人》。巽木，離火，《師》坤地坎水，坤爲母，震爲主，故曰主母。震爲子，坎爲心。○水，依元本，宋本、汲古作泉。子，宋元本作手，依汲古。禍，汲古作福，依宋元本。 

比之第八 

比。鹿得美草，鳴呼其友。九族和睦，不憂饑乏。艮爲鹿，反震爲草、爲鳴呼。陰陽相遇爲友，艮爲友，以陽遇陰也，此謂九五也。坤爲族，《漢上易》謂坤數九以乙至癸也，故曰九族。坎爲和睦、爲憂。坤虛爲饑乏，比樂故不憂。○宋元本多“長子入獄，霜降族哭”八字，與上文意不屬，斷爲衍文，依汲古。 

乾。繼祖復宗，追明成康。光照萬國，享世久長。乾爲祖宗、爲大明、爲光、爲久長，伏坤爲萬國。 

坤。麟子鳳雛，生長嘉國。和氣所居，康樂溫仁，邦多哲人。坤爲文、爲麟鳳、爲國、爲邦，《遇》卦比坎爲和、爲明哲。艮火，故曰溫仁。○溫仁，依元本，宋本、汲古作無憂。 

屯。灼火泉源，釣鯉山巔。魚不可得，火不肯燃。坎爲泉，坤亦爲水，而坎在上故爲泉源。艮爲火，在坎下，故曰灼火泉源。艮爲山，坤爲魚，艮手爲釣，故曰釣鯉山巔。坤虛，故二者皆不可得。○火，依宋元本，汲古作灼灼，非。鯉，宋本作鰟。○坤魚艮火確象。 

蒙。彭生爲豕，白龍作災。盜堯衣裳，桀跖荷兵。青禽照夜，三日夷傷。艮爲壽，故曰彭。老彭壽八百。震爲生，坎爲豕，《左傳》：“豕人立而啼，從者曰公子彭生”也。震爲白、爲龍。坎爲災、爲盜。震爲帝故曰堯。震衣坤裳，坤爲惡，故曰桀跖。艮爲兵、爲荷。震爲馬。青禽、照夜，皆馬名。震東方，色青，艮鳥，故曰青禽。艮火坤夜，故曰照夜。坤爲夷傷，伏離爲日，震數三，故曰三日。○彭生，元本作彭名，依宋本、汲古。龍，宋本、汲古作虎，依元本校。照夜，依汲古，宋元作照火，非。 

需。黍稷醇醲，敬奉山宗。神嗜飲食，甘雨嘉降。庶物蕃殖，獨蒙福祉，時災不至。坎爲酒，故曰醇醲。乾爲宗，伏艮，故曰山宗。坎爲飲食、爲雨，伏坤爲庶物。乾爲福祉。○醲，依觀之坎校，宋本、汲古皆作醴。庶物，從元本，宋本、汲古作黎庶。又宋本無末句，茲從汲古。 

訟。李華再實，鴻卵降集。仁哲權輿，蔭國受福。通《明夷》。震爲李、爲花。乾爲實。震爲鴻、爲卵。坤爲降集。震爲仁。坎爲哲。巽爲權。震爲輿、爲蔭。坤爲國。○卵，依汲古，宋元本作飛。○巽爲權、震爲鴻證。 

師。千歲之墟，大國所屠。不見子都，城空無家。坤爲千歲、爲墟、爲國、爲殺，故曰屠。震爲子，坤爲都，故曰子都。坎伏，故不見。《鄭風》語也。坤爲城、爲虛，故曰城空。艮爲家，艮覆，故無家。家，音姑。○國，依宋元本，汲古作兵。 

小畜。王孫公子，把彈攝丸。發輒有得，家室饒足。通《豫》。震爲公子、爲王，艮爲孫，故曰王孫。坎爲彈丸。艮子爲把、爲攝。震爲發，坎爲得。艮爲家，坎爲室，坤爲饒足。 

履。驪姬讒喜，與二嬖謀。譖殺恭子，賊害忠孝。申生以縊，重耳奔逃。乾馬兌姬，故曰驪姬。正反兌相對，故曰讒。讒喜，言喜讒也。伏坎爲謀、爲嬖。嬖，愛也。兌卦數二，故曰二嬖。《左傳·莊二十八年》：“驪姬嬖，賂外嬖梁五與東關嬖五，使譖太子于公而殺之”，伏坤爲殺，震爲子，巽爲賊，坤爲害，坤順爲忠孝，故曰賊殺忠孝。震爲申、爲生，巽繩爲縊，故曰申生以縊。坎爲耳，坤爲重，故曰重耳。震爲奔逃。○喜，從宋本，汲古等本訛嬉。逃，從宋本，汲古作走。 

泰。長生無極，子孫千億。柏柱載梁，堅固不傾。震爲長生、爲子，伏艮爲孫，乾爲千萬。又坤衆，故曰千億。伏艮爲柏、爲梁柱、爲堅固，故曰不傾。○梁，依汲古，宋元本皆作青，豈知梁與傾爲韻。 

否。失意懷憂，如幽狴牢。亡子喪夫，附託寄居。卦《否》而象全用遇卦。《比》坎爲意、爲憂懷、爲牢狴，坎陷，故曰幽。艮爲子、爲夫，坤爲喪亡，故曰亡子喪夫。附託寄居，言陰順陽也。艮爲居。 

同人。仁智隱伏，麟不可得。龍蛇潛藏，虛居堂室。通《師》。震爲仁，坎爲智、爲隱伏。坤文爲麟，坤亡，故不可得。震龍巽蛇，巽伏，故曰龍蛇潛藏。坤爲虛，坎爲室，故曰虛居堂室。 

大有。挒絜堁堁，締結難解。嫫母衒嫁，媒不得坐，自爲身禍。挒，捩也。絜、挈同，度也。《莊子·人間世》：“見櫟社樹絜之百圍”是也。堁，塵起貌。《淮南子·主術訓》：“揚堁而弭塵”是也。卦通《比》。《比》互艮手，故曰挒絜，言捩轉絜度而堁堁塵起也。下重坤，坤土，故曰堁堁。坎陷，故締結難解。[原書作結，誤。]坤惡，故曰嫫母。反震爲嫁，離明在上，故曰衒嫁。坎爲和合、爲媒。艮爲坐，坎陷，故不得坐。坤爲自、爲身、爲禍。○挒絜，從宋元本，汲古作列潔。堁堁，從汲古，宋元本作累累。挒絜累累，言以手提絜下累累不絕，與重坤象亦合。然不若堁堁義深，于坤象尤合，且韻尤協。堁，音顆，與解、坐、禍爲韻。 

謙。蜩飛墜木，不毀頭足。保我羽翼，復歸其室。伏巽爲蜩，震爲飛、爲木、飛足。艮爲頭，艮堅，故不毀。震爲羽翼、爲歸，艮爲室。○蜩，從宋元本，汲古作鳥。 

豫。陳嬀敬仲，兆興齊姜。乃適營邱，八世大昌。詳屯之噬嗑，象多同，故辭同。 

隨。過時不歸，雌雄苦悲。徘徊外國，與母分離。艮時震歸，艮止，故不歸。兌巽雌、艮震雄，中互大坎，故曰苦悲。艮爲國、爲外，艮止，故徘徊外國。巽爲母，震行爲離。 

蠱。齊魯爭言，戰于龍門。搆怨結禍，三世不安。解見坤之離。《蠱》初至四與離中爻正反兌同，故語同，皆《易》困“有言不信”的注。○結，汲古作連，非。安作甯，失韻，尤非，依宋本校。 

臨。府藏之富，王以賑貸。捕魚河海，笱網多得。坤爲府藏、爲富，震爲王、爲賑。賑，振也。坤爲魚、爲河海，伏艮爲捕。震爲笱，伏巽爲繩、爲網。○笱網，宋元本訛苟願。 

觀。鳴鶴北飛，下就稻池。鱣鮪鰋鯉，衆多饒有。一笱獲兩，利得過倍。通《大壯》。震爲鶴、爲鳴、爲飛，坤北，故北飛。兌爲池，震爲稻，坤下，故曰下就稻池。巽坤皆魚，故曰衆饒。震爲筐、爲笱，乾卦數一，故曰一笱。兌卦數二，故曰獲兩。巽爲利市三倍，故曰過倍。○笱，依王謨本，宋元本作狗，汲古訛苟。 

嗑噬。蒼梧鬱林，道易利通。元龜象齒，寶貝南金，爲吾福功。震爲叢木，故曰蒼梧鬱林，皆南方郡。艮爲郡，震南，故象之尤切。震艮皆爲道路，坎爲平，故道易利通。易，平易也。離艮皆爲龜，艮黔，故曰元龜。震爲齒，艮爲象，故曰象齒。震爲寶，艮爲見、爲金，離南，故曰南金。《詩·魯頌》：“元龜象齒，大賂南金”。○福，依宋本，汲古作歸，非。○艮金證。 

賁。兩火爭明，雖鬬不傷。分離且忍，全我弟兄。艮火離火，故曰兩。三至上正反艮，故曰爭明，曰鬬。坎和，故不傷。坎爲分離、爲忍，震爲伯、爲兄，艮坎皆弟，震福，故得全。○艮火證 

剝。伯夷叔齊，貞廉之師。以德防患，憂禍不存。震爲伯，震覆，故伯夷。夷，傷也。艮爲叔，卦爲大艮，故曰叔齊。艮爲貞、爲廉。廉，側隅也。《前漢·賈誼傳》：“廉遠則堂高”，艮陽在上，故曰廉。坤爲師、爲患，艮爲防，故曰防患。坤爲憂禍，艮安，故無禍。 

復。伯去我東，髪櫛如蓬。展轉空牀，內懷憂傷。震爲伯、爲去、爲東。坤爲我，震爲髮、爲蓬，《衛風》詩語也。伏巽爲牀，坤虛，故曰空牀，震動，故曰展轉空牀。展轉，動貌也。坤爲內、爲懷，坤喪，故憂傷。○伯，依元本，汲古、宋本皆作季，非。○震髪證。 

无妄。百足俱行，相轉爲強。三聖翼事，王室寵光。乾爲百，震足，故曰百足。震爲行、爲輔、爲強，《淮南子》：“百足之蟲，雖死不僵”，以扶之者衆也。扶、輔義同。乾爲聖，震數三，故曰三聖。震爲翼，伏坤爲事，艮爲室，震王，故曰王室。乾爲寵，艮爲光。○艮光證。 

大畜。壅遏隄防，水不得行。火盛陽光，陰蜺伏藏，退還其鄉。艮爲壅遏、爲隄防，乾爲江河，艮止，故水不得行。艮爲火、爲光，陽在上，故曰陽光。巽爲蟲，故曰蜺，巽伏，故藏。震爲歸，艮爲鄉，故曰退還其鄉。○艮火證。 

頤。螣蛇乘龍，年歲饑凶，民食草蓬。《左傳·襄二十八年》：“蛇乘龍，宋鄭必饑”，《爾雅》：“螣蛇，龍類，能興雲霧”，坤爲蛇，震爲龍、爲乘，坤在上，故曰螣蛇乘龍。坤爲年歲，坤虛，故饑凶。坤爲民，震爲食，爲草蓬。○螣，依元本，宋本、汲古作騰。又汲古第二句多“歲饑蓬蓬”四字，此由下二句而衍，宋元本無，從之。 

大過。鉛刀攻玉，堅不可得。盡我筋力，胝繭爲疾。通《頤》。上艮爲刀，坤柔，故曰鉛刀。震爲玉，艮爲攻、爲堅。胝繭，手足病。《荀子·子道篇》：“手足胼胝”注：皮厚也。《戰國策》：“足重繭而不休息”注：皮皺似繭也。艮爲膚、爲堅，故曰胝繭。又上艮手、下震足尤切，凡易用一字含數象每如此。○胝，從宋本，汲古訛眠。疾，宋元本作候，依汲古。○艮刀證。 

坎。恒山浦壽，高邑具在。陰氣下淋，洪水不處，牢人開戶。翟雲升云：“《地理志》常山郡有靈壽、浦吾，皆山邑，故曰高邑。”按：中爻艮山坎北，故曰恒山。恒山，北嶽也。坎爲浦，艮爲壽、爲高、爲邑。坎水，故曰陰氣下淋，上下坎，故曰洪水，震行，故不處。坎爲牢，震爲人、爲開，艮爲戶。○壽，從宋元本，汲古作泛。不，依宋本，汲古作弗，非。《易林》諱弗字，劉毓崧曰“昭帝名弗”，故易林無弗字，只汲古此處一見，後校宋元本果作不。又浦壽如翟解當作蒲，《漢書》作蒲吾，蒲與卦象方合。又牢，元本作勞，依宋本、汲古。 

離。比目四翼，來安我國。福善上堂，與我同牀。重離，故曰比目。伏震爲翼，卦數四，故曰四翼。伏艮爲國、爲安、爲堂、爲牀。 

咸。杜口結舌，心中怫鬱。去災生患，莫所告冤。兌爲口舌，互大坎，故杜口結舌，或取艮止亦通。坎爲心、爲憂，故怫鬱。坎爲災患、爲冤，兌口爲告，在外，故無可告。○生患，宋元作患生，非。以患與冤協。 

恒。牽尾不前，逆理失臣，衛朔以奔。通《益》。艮爲尾、爲牽，坤下，故不前。坤爲理、爲逆、爲臣，坤失，故曰失臣。震爲衛、爲奔，坤北爲朔，故曰衛朔以奔。《左傳·桓十六年》：“衛朔奔齊，朔以讒構得國致急子、壽子皆死”，逆理失臣，謂朔不義，爲二公子所逐也。○衛，從元本，宋、汲古作惠。惟宋元多“忠莫往來”四字，在第三句。 

遁。早霜晚雪，傷害禾麥。捐功棄力，饑無所食。詳解在需之咸、遯，初至五與咸同，彼以兌爲傷害，此以巽落。 

大壯。適戍失期，患生無知。懼以懷憂，發藏閉塞，邦國騷愁。通《觀》。艮爲守，故曰適戍。艮爲時，坤失，故曰失期。坤迷，故曰無知。坤爲患、爲憂懼、爲藏、爲閉塞，震爲發，坤爲邦國。○知，元本作斯，音訛。《左傳·莊八年》：“齊侯使連稱、管至父戍葵丘，瓜時而往，及瓜而代，期戍，公問不至，二人因公子無知作亂”，惟局本作無知，不惟韻協，事當並於象恰合，宋本、汲古作聊益，非。懷，依元本，宋本作發，非。發藏，依宋元，汲古作開藏。 

晉。昊天白日，照臨我國，萬民康樂，咸賴嘉福。離爲夏，故曰昊天、曰白日、曰照臨。坤爲我、爲國、爲萬民，反震爲樂、爲嘉福。 

明夷。元吉無咎，安甯不殆。時行則行，無之有悔。震爲元吉，坎爲殆，震爲行。之，往也，言勿往則悔也。○汲古無下二句，從宋元本。 

家人。懿公淺愚，不受深謀。無援失國，爲狄所賊。通《解》。震爲公、爲懿。懿，善也。坎爲謀，艮爲手、爲國，艮覆，故無援，故失國。坤爲夷狄，坎爲賊。丁晏云：《列女傳》“許穆夫人初許求之，齊亦求之，公將與許，女曰：‘許小而遠，齊大而近，倘有戎寇，赴告大國。’懿公不聽”，故曰不受深謀。○謀，依宋元本，與愚協，汲古作“不深受諫”，失韻。 

睽。城上有烏，自名破家。呼喚鳩毒，爲國患災。通《蹇》，解詳坤之蒙。蹇、蒙象同，故辭同。惟此以互離爲烏。○烏、名，從宋本，汲古作鳥、作號，非。 

蹇。長股善走，趨步千里。王良嘉喜，伯樂在道，申見王母。巽爲股、爲長，故曰長股。《竹書》：“黃帝五十九年長股氏來賓”，又《淮南·墜形訓》：“海外三十六國，自西北至西南有修股氏。”高誘曰：“修，長也。”淮南以父諱長，故改爲修。長故善走。半震爲走、爲步、爲千里、爲王、爲良、爲嘉喜、爲伯樂、爲道。離爲見。○嘉喜，依汲古，宋元本作嘉言，非。申見王母，從宋元本，汲古作“申生見母”，非。伯樂，依汲古，宋元作伯來。汲古多“下有由子”四字，似衍文。又申疑西之訛，言王良御穆王西見王母也。 

解。耕石山顛，費種家貧。無聊虛作，苗髪不生。震爲耕，半艮爲石、爲山、爲家。震爲種，離虛，故貧。震爲苗、爲髪，離燥，故不生。○虛，依汲古，宋本作處。 

損。二人共路，東趨西步。千里之外，不相知處。震爲人，兌卦數二，故曰二人。震爲路，震東兌西，震爲趨、爲步，坤爲千里，迷故不知。 

益。純服素裳，載主以興。德義茂生，天下歸仁。坤爲服，色黑，故曰純服。震爲白，坤爲裳，故曰素裳。震爲主、爲載、爲興、爲德，坤爲義、爲天下，震爲茂生、爲歸、爲仁。《史記·周本紀》：“武王載木主觀兵孟津，八百諸侯皆歸周”。○素裳及主，從汲古，宋元本作黃裳、作載土，皆非。此時文王木主在軍，故素服黃裳皆吉服也。 

夬。玉銑鐵頤，倉庫空虛。賈市無盈，與利爲仇。乾爲玉、爲金，兌爲銑、爲頤。銑，鐘口兩旁也。伏艮爲倉庫，坤虛故空。巽爲賈市、爲利，巽覆，故不利。○玉，從汲古，宋元本作五，非。銑、頤，依宋本，汲古利作“玉銳鐵頭”，非。無，從宋本，汲古訛爲。 

姤。登崑崙，入天門。過糟邱，宿玉泉。同惠歡，見仁君。乾爲山、爲行，在西北，故曰登崑崙。乾爲天、爲門戶。《內經》：“以戌亥爲天門”，巽入，故曰入天門。巽爲糟，乾爲山，故曰糟邱。乾爲玉，伏坤爲水、爲夜，故曰宿玉泉。伏震爲樂，乾爲君、爲仁，《六韜》：“殷君喜爲糟邱，迴船酒池”，又《南史·陳暄傳》：“暄好飲，語兄子秀曰：速營糟邱，吾將老焉”。○乾爲山證可解《同人》升其高陵。○同惠歡，依汲古，宋元本作“問惠觀”，非。 

萃。團團白日，爲月所食。損上毀下，鄭昭出走。乾爲日，兌爲月，乾上缺，故曰爲月所食。兌爲毀折，在上，故曰損。上互巽，故曰毀，下坤爲鄭，艮爲光明、爲昭，故曰鄭昭。伏震爲出走。《左傳·桓十一年》：“鄭昭公立，四月出奔衛”。 

升。倉盈庾億，宜稼黍稷。年歲有息，國家富有。伏艮爲倉庾，爲多，故曰盈億。震爲稼、爲黍稷、爲年歲、爲生，故曰息。坤爲國、爲富有。○年歲有息，依宋本，汲古作“年豐歲熟”。 

困。虎狼結謀，相聚爲保。伺嚙牛羊，道絕不通，傷我商人。通《賁》。艮爲虎狼，坎爲謀、爲聚，艮止爲伺，兌爲羊、爲齧，离爲牛，故曰伺嚙牛羊。艮爲道，坎陷，故不通。兌爲傷，震爲商人。○伺囓，依宋元本，汲本訛思嚼，他本或訛同齒。 

井。中年摧折，常恐不活。老賴福慶，光榮相輔。坎爲中，兌爲摧折。伏震爲年，初四大過死，故曰不活。坎爲恐也。伏艮爲壽、爲老，震爲福慶，艮爲光榮。兌爲輔，正伏象互用。○中，從汲古，宋本作木。相輔，元本作輔相，依宋本。 

革。同載共車，中道分去。喪我元夫，獨與孤居。通《蒙》。震爲車、爲載。坤亦爲車，故曰同載共車。艮爲道，震爲去，正反艮亦正反震，所向不同，故曰分去。坤爲喪，震爲夫、爲長，故曰喪我元夫。艮爲居、爲獨，震爲孤，艮震對，故獨與孤居。○與，從汲古，宋元作爲。居，從元本，宋本、汲古作苦，失韻。 

鼎。飲酒醉酗，距跳爭訟。伯傷叔僵，東家治喪。兌爲飲。通《屯》。坎爲酒，坤迷。震爲決躁，故曰醉酗、曰距跳。正反震，故爭訟。震爲伯，艮爲叔，坤死爲僵、爲傷，震爲東，艮爲家，坤喪，艮手爲治，故曰東家治喪。○距跳，宋元作跳躍，依汲古。訟，宋元、汲古皆作鬬，依王謨本。 

震。出值凶災，逢五赤頭。跳言死格，扶伏聽命，不敢動搖。震爲出，坎爲災凶。坎數五，爲頭、爲赤，故曰逢五赤頭。震爲言、爲跳，艮手爲格，初四伏大過死，故曰死格。扶伏，丁晏云：與扶服同，即匍匐也，坎伏，故曰匍匐。坎爲耳，故曰聽。伏巽爲命。震爲搖動，坎懼，故不敢。○跳，依宋與汲古，元本訛姚。死格，依宋元本，汲古作無祐，非。扶伏，依元本，宋本、汲古作扶杖，非。扶伏，即匍匐。聽命，依无妄之中孚校，元本作“扶伏伏聽”，非。 

艮。狼虎爭強，禮義不行。兼呑其國，齊魯無王。艮爲虎狼，三至上正反艮，故曰爭強。坤爲禮義，艮止，故不行。言坤變艮也。震口爲吞，艮爲國，伏巽爲齊，兌爲魯，震爲王，震覆，故無王。○齊魯，宋元本作齊晉，依汲古。王，宋元本作主，依汲古。 

漸。南國少子，才略美好。求我長女，賤薄不與。反得醜惡，後方大悔。艮國、艮少，離南，艮巽皆爲材，伏兌爲美好。艮爲求，巽爲長女。坎爲薄，離爲醜惡。伏震爲後，坎爲悔。此林屢見，殆有故實。陳樸園云：觀明夷之噬嗑云：仲氏爰歸，及此林乃知南國本求婚長女，而女家不與，但以仲女往媵，迨嫡不以媵備數，故明夷之噬嗑云：不我肯顧，乃大悔恨，後其長女反得醜惡，故亦悔也。其他林詞類此者皆指此事。○才略，依元本，汲古宋作方，係形訛。賤薄，依汲古，宋元作薄賤。 

歸妹。一身兩頭，莫適其軀。無見我心，亂不可治。通《漸》。艮爲身，坎數一，故曰一身。坎爲頭，兌卦數二，故曰兩頭。坎爲心、爲隱，故不見。互離爲亂。○無見我心，依汲古，宋本無此句。不可治下多“孰爲湯漢”四字，費解，故不從。 

豐。李耳巢鵲，更相恐怯。偃爾以腹，不能距格。丁晏云：《廣雅·釋獸》：“於●，李耳，虎也”，《爾雅·釋獸》：“彙，毛刺”，注云：今蝟。《史記·龜策傳》：“猬能伏虎，見鵲仰腹”，虎畏蝟，蝟畏鵲，故云更相恐怯。按：卦通《渙》，坎爲耳，震爲李，故曰李耳。坎爲棘、爲蝟，艮爲鳥、爲鵲，坎爲恐怯，離爲腹，在下，故曰偃。震爲距格，巽順，故不能。○彙，汲古誤槖，相作逢，均非，均依宋元本。 

旅。柏桂棟梁，相輔爲強。入敷五教，五室甯康。艮爲木、爲堅，故曰柏桂、曰棟梁。兌爲輔、爲強，巽卦數五，又爲命令，爲入，故曰入敷五教。艮爲室，伏震爲王、爲樂，故曰甯康。○桂，依汲古，宋元本作松柏。入敷，從汲古，宋元作八哲。甯康，從元本，宋作康甯。 

巽。雀行求食，暮歸孚乳。反其室舍，安甯無故。通《震》。艮爲雀，震爲行、爲食，艮求。坎爲暮、爲孚，《說文》：“卵，孚也”，楊子《方言》：“雞伏卵而未孚”，艮爲乳、爲室舍，震爲反，艮爲安康。○孚，依宋元本，汲古作呼。無，依元本，宋、汲古作如。 

兌。四尾六頭，爲凶作妖。陰不奉陽，上失其明。通《艮》。爲尾，震卦數四，故曰四尾。坎爲頭，卦數六，故曰六頭。坎爲凶、爲妖，兌上下卦陰在上，故曰陰不奉陽。兌昧，故上失其明。 

渙。一衣三關，結緝不便。歧道異路，日暮不到。震爲衣，坎數一，故曰一衣。艮爲關，數三，故曰三關。關，即結束，如今之紐扣。坎爲合，故曰結緝，坎陷，故不便。艮震皆爲道路，二五正反艮震，所向不同，故曰歧道異路。坎爲暮，離爲日，離伏，故曰日暮不到。○衣，從宋本，汲古作旅，非。翟雲升據李白詩謂結緝即與同行者相結合，豈知宋本旅作衣，結緝謂衣也。關，宋元本作闕，今依汲古。 

節。牙蘖生齒，室堂啓戶。幽人利貞，鼓翼起舞。牙、芽通。震爲牙蘖，兌爲齒，言齒初生若草木之芽蘖也。艮爲堂戶，震爲啓，艮爲幽人。又坎爲幽，震爲人，亦合。震爲鼓、爲翼、爲起舞。○蘖，依汲古，宋元本作孽。堂，宋元本作當，依汲古。 

中孚。春鴻飛東，以馬貨金。利得十倍，重載歸鄉。震爲東、爲春、爲鴻、爲飛、爲馬。艮爲金，震爲商旅，與艮對，故曰以馬貨金。《玉篇》：“貨，賣也”。巽爲利，兌數十，故曰十倍。震爲載、爲歸，艮爲鄉。○貨，從汲古，宋元本作質。○艮爲金證。 

小過。歡悅以喜，子孫具在。守發能忍，不見殃咎。震爲樂、爲子，艮爲孫，故曰子孫具在。具者，備也。艮爲守、爲忍，震爲發。○具，從宋元本，汲古作俱，非。發，依宋元本，守發者，言或止或作，艮震象也，汲古作守強，非。 

既濟。精神銷落，形骸醜惡。齟齬頓挫，枯槁腐蠹。此用《比》象。坎爲精，坤死，故銷落。坤爲形、爲醜惡，伏兌爲齒牙，正反兌故曰齟齬。伏離爲枯槁。○齟齬頓挫，從汲古，宋元本作“齬龌挫頓”。 

未濟。登高上山，見王自言。申理我冤，得職蒙恩。艮爲山，震爲登、爲王、爲申明。坎爲冤，艮爲官，坎爲恩，故曰得職。多用半象。

焦氏易林注卷三

行唐尚秉和節之注

受業蒲城仵道益、豐潤董維城堃校刊

小畜之第九

小畜。白鳥銜餌，鳴呼其子。斡枝張翅，來從其母。伯仲叔季，元賀舉手。巽爲白，离爲鳥，兌口爲銜，巽爲餌。通《豫》。震爲鳴、爲子、爲枝、爲羽、爲斡、爲張。坤爲母，震爲從、爲伯，互坎爲仲，艮爲叔季、爲手。元賀者，賀元日也。舉手，揖也。○元，依汲古，宋元本作尤。

乾。東遇虎蛇，牛馬驚奔。道絕不通，商困無功。此用遇卦象。离爲東，乾虎巽蛇，故曰東遇虎蛇。离牛乾馬，伏震爲驚奔、爲道，伏坎，故不通。巽爲商賈。○虵，依汲古，宋元本作地。

坤。子鉏獲麟，春秋作經。元聖將終，尼父悲心。依汲古《訟》之《同人》校，此用《小畜》象。○經，宋元本作元，元聖作陰聖。汲古下三句作"庶士開元，豪雄爭名，都邑倍遊"，茲從宋元本。

屯。灼火泉源，釣魚山巔。魚不可得，火不肯然。詳《此》之《屯》。○灼，依汲古，宋元作取。

蒙。機關不便，不能出言。精誠不通，爲人所冤。坎爲機關，坤閉故不便，故言不能出。震爲言、爲出。坎爲心、爲精誠，坤閉故不通。坎爲冤，震爲人。

需。故室舊廬，稍蔽紱組。不如新巢，可以樂居。坎爲宮室、爲廬，乾爲故舊。伏坤爲帛、爲紱組，坎爲蔽，离爲巢、爲新。兌悅故曰樂居。○蔽紱組，從汲古，元本作"稍弊且除"，宋作"且徐"。可以，汲古、宋元本作可治，依局本。

訟。蜲蛇循流，東求大魚。預且舉網，庖人歌謳。巽爲蛇、爲魚。蜲蛇，行貌。离位東，坎爲流水，乾大，故曰大魚。預且，宋漁人名。《莊子》："神龜見夢於元君不能避余且之網"。离爲網，离火故曰庖人。伏震爲歌謳。

師。鑿山通道，南至嘉國。周公祝祖，襄適荊楚。艮覆，故曰鑿山。震爲大塗、爲通，故曰通道。震爲南，坤爲國，震爲周、爲公、爲祝、爲荊楚、爲諸侯，故曰襄適荊楚。《左傳·昭七年》："公將往楚，夢襄公祖梓慎曰：襄公之適楚也，夢周公祖而行"。按：《詩》云"仲山甫出祖"，《毛傳》："祖，祭道神也"，周公祝祖者，謂襄公適楚，夢周公祖而行也。○祖，依宋本，汲古作"周公所祝"，非。

比。鵲近卻縮，不見頭目。日以困急，不能自復。艮爲鵲，坤爲近、爲退，故曰縮卻。縮，退也，言鵲近人而避也。离爲目，乾爲首，离乾伏，故不見。艮爲時，坎爲困，震爲復，震覆故不能復。○近，從宋元本，汲古作足。以，從宋元本，汲古作久。

履。五舌啄難，各自有言。異國殊俗，使心迷惑，所求不得。互巽，卦數五，兌爲舌，故曰五舌，舌多故啄難。正反兌相對，故各自有言。通《謙》。坤爲國、爲俗，艮亦爲國，正覆艮，故曰異國殊俗。坤爲迷，坎爲心，故曰使心迷惑。艮爲求，坤喪故不得。○二三句皆用覆象。

泰。天門開闢，牢戶寥廓。桎梏解脫，拘囚縱釋。乾坤皆爲門戶，而乾居戊亥，故曰天門。《乾鑿度》云"乾爲天門"，《莊子·庚桑楚》云"天門者，无有也"，萬物出乎无有，本之《易》也。互震故曰開闢。坤閉故曰牢戶、曰桎梏、曰拘囚。震爲人，人閉坤中，故有此象。而震爲通達，故得解脫縱釋也。○囚，從宋元本，汲古訛困。○坎爲牢、爲桎梏，坤閉，故與坎同象。此亦失傳之象。

否。堅冰黃鳥，啼哀悲愁。數驚鷙鳥，雛爲我憂。艮爲堅，乾爲水，坤爲黃，艮爲鳥，伏震爲啼、爲驚。坤爲悲愁，艮爲鷙鳥，兌爲雛，兌覆故憂。○啼，從汲古，宋本誤當，元本誤常。鳥、雛，從宋元本，汲古作鷂、飄。悲愁，宋本誤愁悲，失韻。

同人。日走月步，趣不同舍。夫妻反目，主君失居。通《師》。离日坎月，震爲步、爲趣、爲夫，巽爲妻，初至三兩半离相對，故曰反目。震爲主君，艮爲居，艮覆，故失居。《小畜》九三"夫妻反目"，即以兩半离相對爲反目也。

大有。金牙鐵齒，西王母子。无有禍殃，候舍涉道，到來不久。兌爲齒牙，乾爲金鐵，兌位西，乾王坤母，故曰西王母子。坤爲禍殃，坤伏故無。候舍涉道，未詳，疑有訛字。○禍，從汲古，宋元本作患。候，宋元本作扶，汲古作候。到，從宋元本，汲古作別。

謙。式微式微，憂禍相絆。隔以岩山，室家分散。式微，《邶詩》篇名，坤柔，故曰式微。坎爲憂，伏巽繩，故曰絆。艮爲岩山、爲室家，正反艮故曰分散。○絆，從汲古，宋元本作半，非。式微式微胡不歸，黎臣怨其君不歸，故曰絆。又震爲歸，故知半非。又式微，元本訛拭牧，依宋本、汲古。

豫。衆神聚集，相與議語。南國虐亂，百姓勞苦。興師征伐，更立賢主。解詳《屯》之《節》，《節》中爻艮震與《豫》體同。○聚集，從宋元本，汲古作集聚。更，汲古作別，依宋元本。

隨。虎狼爭食，禮義不行。兼吞其國，齊魯無王。艮爲虎狼，初四正反艮，震口，故曰爭食。坤爲禮義，否初往上坤形毀，艮止，故不行。艮爲國，兌口，故曰吞。巽齊兌魯，震爲王，正反震，故曰無王。言列國互相兼并，周王不能制止也。○義、行、魯，從宋元本，汲古作讓、作能、作晉。王，各本多作主，豈知行與王韻，主雖震象，韻不協，依汲古《比》之《艮》校。

蠱。寄生無根，如過浮雲。本立不固，斯須落去，更爲枯樹。《漢書·東方朔傳》："著樹爲寄生"，師古曰："寄生者，芝菌之類，爲雨淋著樹而生"，故曰無根。上艮形似寄生，巽下斷故无根。互大坎故曰浮雲。巽下斷，故本不固，故落去。艮爲時、爲待，故曰斯須。言寄生頃刻即枯落也。离爲枯。丁據《詩正義》以蔦釋寄生，非蔦固名寄生，然非斯須落去之物，與此不合。

臨。子啼索哺，母行求食。反見空巢，訾我長息。詳《乾》之《同人》。○求，依宋元，汲古作取。訾我，宋元作訾弋，汲古作紫弋，依《乾》之《同人》校。

觀。駕駟逐狐，輪挂荊棘。車不結轍，公子無得。伏震爲駕、爲駟、爲逐，艮爲狐。伏乾爲圜、爲輪，震爲荊棘，艮止，故曰挂。坤爲車，艮爲道路、爲轍，坤閉艮止，故曰車不結轍，言輪不動而无轍迹也。震爲公子，坤虛，故无所得。正伏象雜用。

噬嗑。方喙廣口，仁智聖厚。釋解倒懸，家國大安。通《井》。兌爲口，艮爲喙，震爲仁，坎爲聖、爲智，艮爲厚，井巽繩爲懸，兌爲倒巽，故曰倒懸。震爲解釋，艮爲國家、爲安。○家，各本皆作唐，依《井》之《恒》校。

賁。駕福乘喜，東至嘉國。戴慶南行，移居安宅。震爲駕、爲乘、爲福喜、爲東、爲嘉，艮爲國、爲戴，震爲慶，故曰戴慶。离爲南，故曰南行。艮爲宅、爲居、爲安。○東至嘉國，移居安宅。依汲古，宋元本作"來至家國，离我安居"，失韻，非。

剝。孔鯉伯魚，北至高奴。木馬金車，駕遊大都。王母送我，騋牝字駒。坤爲鯉、爲魚，中虛，故爲孔。坤位北，艮爲奴，艮山在上，故曰高奴。高奴，地名。《項羽傳》："董醫王上郡高奴"是也。坤爲馬，艮木，故曰木馬。坤爲車，艮金，故曰金車。坤爲都，伏乾爲大，故曰大都。乾王坤母，坤我，故曰王母送我。坤爲馬、爲牝，故曰騋牝字駒。《史記·平準書》："乘字牝者不得集會"，字，乳也，即牝也。○字，依宋元本，汲古作牸，字牸同。○坤北艮金確證。

復。三足無頭，不知所之。心狂精傷，莫使爲明，不見日光。震足數三，乾爲頭，乾伏，故曰三足无頭。震爲之，坤迷，故不知所之。震爲狂、爲精神，坤爲傷，故曰精傷。坤黑，故不明。乾爲日，乾伏，故不見。

无妄。騋牝龍身，日馭三千。南止蒼梧，與福爲婚。道里夷易，安全无忌。震爲馬、爲龍，巽爲牝，艮爲身，乾爲日，震爲馭驅也、爲三千、爲南、爲蒼梧。艮止震巽爲夫婦，故曰婚。艮爲道、爲里，震爲夷易，艮安震樂，故无忌。○馭，依宋本，元本訛取，汲古訛越。由二本訛字觀之，似當爲趣。

大畜。辰次降婁，王駕巡狩。廣佑施惠，安國无憂。降婁，即奎婁，戍分艮先天位戌，故曰辰次降婁。乾爲王，震爲駕、爲巡狩。乾爲廣、爲施惠，艮爲安、爲國，震樂，故无憂。○狩，依汲古，宋元本作時，非。

頤。望幸不到，文章未就。王子逐走，馬騎銜傷。佚迹不得，曷其有常。蔡邕獨斷云："天子所至，輒有賞賜，故曰幸"，言人民冀幸得賞也。艮爲望，震爲王、爲行、爲幸，艮止，故不到。坤爲文章，艮止，故不就。震爲王子、爲走、爲馬、爲騎、爲口，故爲銜。坤傷，故曰銜傷。震爲迹。佚，避也，言遁迹不得也。○文章未就，從宋本增，汲古及各本皆无。佚，從宋本，汲古作失，非。屈子遠游，离人群而遁佚是其義。○艮爲望確證。

大過。中原有菽，以待饔食。飲御諸友，所求大得。乾爲郊，故曰中原。下巽爲菽，兌爲飲食、爲友。伏艮爲求。

坎。亂茅縮酒，靈巫拜禱。神怒不許，瘁愁憂苦。伏巽爲茅，坎爲酒，祭時灌酒茅上曰縮酒。縮，漏也。《井》九三云，甕敝漏，巽爲漏也。伏兌爲巫、爲禱。艮爲拜，震爲神、爲怒。坎爲勞瘁愁苦。○愁憂，從宋元本，汲古作盡愁。

离。李華再實，鴻卵降集。仁哲以興，蔭國受福。詳《比》之《訟》。

咸。源出陵足，行於山趾。不爲暴害，民得安處。通《損》。坤爲水，艮陵。震爲足、爲趾，上山下足，水從山出，故曰源出陵足，行於山趾。坤爲害，艮安，故不害。坤爲民。○源，汲古作原，依宋元本。處，宋本、汲古作居，從元本。

恒。客入其門，奔走東西。童女不織，士棄耕畝。暴骨千里，歲飢民苦。通《益》。震爲客，艮爲門，巽入，震東，兌西，震爲奔走，兌少，故曰童女。巽爲織，艮止，故不織。震爲士、爲耕，坤爲畝，艮止，故不耕。兌爲骸骨，坤爲千里，艮火在上，故曰暴骨千里。坤爲歲、爲民、爲飢。○飢，依汲古，宋元本作寒。

遯。天子所予，福祿常在。以永康寧，不憂危殆。乾爲天、爲福祿，艮安故不危。○汲古无第三句，依宋元本。

大壯。蝗食我稻，驅不可去。實穗无有，但見空藳。伏巽爲蝗，兌爲食，震爲稻、爲驅，艮爲果窳、爲實穗，艮伏，故无有，坤虛，故曰空藳。○藳，汲古作槁，依宋元。

晉。牛驥同槽，郭氏以亡。國破空虛，君奔走逃。艮爲槽。坤牛坎馬，皆與艮連體，故曰同槽。《說文》："槽，馬食器也"。艮爲郭，坤亡，故曰郭氏以亡。郭，國名，爲齊所滅。坤爲國、爲空虛，坎破，故曰國破。乾爲君，乾伏，故曰君逃。○槽，從宋本，汲古作堂，以與亡韻，豈知槽與逃韻。以，從汲古，宋元本作已。郭，國名，爲齊所滅，見胡傳。

明夷。狗無前足，陰謀叛北。爲身害賊，何以安息。艮爲狗，初爻陽，故曰無前足。坎爲謀、爲伏，故曰陰謀。震爲反、爲叛，坤爲北、爲身、爲害，坎爲賊，震行，故不息。○害賊，從元本，宋本作賊害，不韻。叛，汲古、宋元作其，依局本。

家人。兩輪自轉，南上大阪。四馬共轅，無有屯難，與禹笑言。通《解》。坎爲輪，重坎，故曰兩輪。离爲南，震爲上、爲阪。坎爲木、爲轅，震爲馬，卦數四，故曰四馬共轅。坎爲屯，震樂，故無有屯難。震爲笑言、爲王，坎勞，故曰與禹笑言。○屯，從元本，宋本、汲古作重。又宋元多"鶴鳴竅穴，不离其室"八字，與上文義不屬，故從汲古。

睽。芽蘖生達，陽昌於外。左手執籥，公言錫爵。此用《小畜》伏象。伏震爲芽蘖、爲生達，在上，故曰昌外。艮爲手、爲執，震爲左、爲籥、爲公、爲言、爲爵，全用《小畜》伏象。○震爲公、爲爵，可解《易》。

蹇。秋花冬萼，數被嚴霜。甲兵當庭，萬物不生。雄犬夜鳴，民擾大驚。此用《小畜》象。兌爲花萼、爲秋，乾爲冬、爲霜，离爲甲兵，伏艮爲庭。當庭，疑有訛字。震爲萬物，兌折，故不生。艮爲犬，坎夜，震爲擾驚。○兌爲華確證，可釋《大過》。

解。霜降閉戶，蟄蟲隱處。不見日月，與死爲伍。詳《坤》之《需》。

損。身載百里，功加四海。爲文開基，武立天柱。坤爲身、爲載、爲百里、爲海，震爲功，數四，故曰功加四海。坤爲文，艮爲基，震爲武，艮爲天、爲柱。○天，依汲古，宋元本作大。○震爲武證，可解《易》。又載疑爲宰。又按：《神異經》："崑崙有銅柱焉，其高入天，所謂天柱"，又《列子》："共工氏觸不周之山，天柱折，地維絕"，立天柱，猶植基也。

益。禹作神鼎，伯益銜指。斧斤高閣，憧立獨坐。賣庸不讎，苦困爲禍。震爲王、爲禹、爲神、爲鼎、爲伯。坤爲聚、爲益。艮爲指，震口爲銜，伏兌爲斧斤，艮爲高閣，言斧斤閣置不用也。憧，《說文》：意不定也，《咸》九四"憧憧往來"，憧立者，言徙倚不定也。又《集韻》"憧，音惷，與騃同"，憧立，猶癡立也。尤與坤迷象合。震立艮坐，坤寡，故曰獨坐。庸傭同。艮為庸，巽爲市易，故曰賣庸。《漢書·欒布傳》："窮困賣庸"注："謂受僱也"，坤害故不讎。《漢書·高祖紀》："每留酤讎數倍。"如淳曰："讎，售也"。坤爲困苦、爲害，丁晏云：《呂覽》周鼎著倕而齕其指，《淮南子·本經》："周鼎著倕使銜其指。"注："明不當太巧也"，茲作伯益，乃傳聞異詞。凡子書述故事多如此。○憧，從宋元本，汲古作幢，非。立，從汲古，宋元本作位，非。賣庸不讎，從元本，宋本作"不售賣庸"，汲古作"賣賈不售"。苦，從宋元本，汲古作讎，乃妄人將讎字移置於此。禍，從宋元本，汲古作害。

夬。福祚之聚，喜至憂除。如魚逢水，長樂受喜。乾爲福，重乾，故曰聚。伏坤爲魚、爲水，兌悅，故喜。○三四句依汲古，宋元本作"如風兼雨，出車入魚"。

姤。蒼龍隱伏，麟鳳遠匿。寇賊同處，未得安息。震爲蒼、爲龍，震伏，故曰隱。坤文爲麟鳳，坤伏，故曰匿。巽爲寇賊，在內，故曰同處，消陽，故不息。○寇賊，從汲古，元本作冠履，宋本作寇來。蒼龍，從宋本，元本訛倉。

萃。白鶴銜珠，夜食爲明。懷安德音，身受光榮。伏震爲鶴、爲珠，兌口爲銜、爲食，坤爲夜，艮爲光明，故曰夜食爲明，言得珠而明也。伏震爲音，坤爲身，艮貴艮光，故曰光榮。○爲，從宋元本，汲古作待，非。安，從宋元本，汲古作胡，非。艮爲光明，《易》光明象皆得解。○宋元本作《升》林，此必有故實。

升。旦生夕死，名曰嬰鬼，不可得祀。震爲旦、爲生，坤爲夕、爲死，兌爲嬰兒，坤爲鬼，兌食爲祀，坤閉，故不可得。○旦，依宋元，汲古作朝。祀，從汲古，宋本訛視。○宋元作《萃》林。

困。行役未已，新事復起。姬姜勞苦，不得休息。通《賁》。震爲行役，正反震，故不已。离爲新，震起，震爲姬，巽爲姜，坎爲勞，故不息。○休，從宋元本，汲古作安。

井。憂患解除，喜至慶來。坐立懽忻，與樂爲鄰。詳《蒙》之《咸》。

革。晨風文翰，大舉就溫。昧過我邑，羿無所得。晨風，鸇也。通《蒙》。艮爲鹯，震晨巽風，故曰晨風。坤爲文，震爲翰，故曰文翰。文翰，詳《大過》之《豫》。艮火，故曰就溫。坤爲我、爲邑，神黑，故曰昧過我邑。坤爲惡，故曰羿。坤虛，故无得。陳樸園云：《詩》："鴪彼晨風，鬱彼北林"，疑齊詩作"溫彼北林"，故林詞屢言就溫。溫蘊通用，《雲漢》詩"蘊隆蟲蟲"，韓詩作鬱。蘊鬱義同。《毛傳》，鬱，積也。就溫，猶集菀耳。○文，宋元本作之，汲古作天，他本或又訛大，茲依《大過》之《豫》校。○艮鳥震翰確證，《易》多處得解。

鼎。下田種黍，方華生齒。大雨淋集，粉澇滿甕。通《屯》。坤爲下、爲田，震爲黍、爲華、爲生。本卦兌爲齒，坎雨坤水，故曰大雨淋集、曰紛澇。震爲甕，在下承之，故滿甕。○種，依汲古，宋元作稷。方，從元本，宋、汲古作芳。生，從宋元，汲古作當。《詩》"黍稷方華"，林詞所本，故知宋、汲古皆誤。甕，亦從宋元本，汲古作"紛榮滿壅"，非。滿甕，即盈缶之義。

震。鳥庇茂木，心樂願得。君子碌碌，見者有榖。艮爲鳥、爲庇，震爲茂木。艮爲君子，艮止，故碌碌。坎爲心願，震爲樂、爲榖，榖，善也。○木，汲古作林，依宋元本。樂，宋元作勞，依汲古。見者有榖，宋元作見春百榖，依汲古。君子句汲古在第二句，依宋元本。

艮。折臂踒足，不能進酒。祠祀濶曠，神怒不喜。艮爲臂，坎折。震爲足，坎蹇，故曰折臂踒足。坎爲酒，坎陷，故不進。震爲祠祀，艮止，故濶曠。震爲神、爲怒、爲喜，坎憂，故不喜。○震爲神確證，凡《易》神象有著。

漸。學靈三年，仁聖且神。明見善詳，吉喜福慶。鳱鵠知來，告我無憂。學靈，小兒學語也。《小畜》兌爲雛、爲口，正反兌相對，故曰學靈。乾爲年，离卦數三，故曰三年。伏震爲仁，坎爲聖，震爲神、爲善，艮爲明。祥者，兆也，吉凶之先見者也，惟明者能先見之。震爲喜慶、爲鳱鵠，震覆爲艮，口向內，故曰來。震爲言，故曰告。坤爲我，坎爲憂，震解，故无憂。顧千里曰：《淮南·汜論訓》："乾鵠知來而不知往"，鄭注《大射儀》引爲鳱。愚按：《廣雅》："鳱鵠鵲也"，《廣韻》："鳱鵲鳥名"，陸賈云："乾鵲噪而行人至"，鳱鵠，乾鵲、乾鵠實一物，即今俗所云喜鵲也。各本皆作鳴鳩飛來，依宋本《晉》之《艮》校。且神明見，宋元本作神明先見，依汲古。

歸妹。三婦同夫，志不相思。心懷不平，至常愁悲。兌爲婦，震數三，故曰三婦。震爲夫，坎爲心志，坎陷，故不平，坎憂，故愁悲也。○至常，宋元本作志常，志與上複，依汲古。

豐。中田膏黍，以享王母。受福千億，所求大得。坎爲土、爲中，互大坎，故曰中田。巽爲黍、爲母，兌食爲享，震爲王，故曰以享王母。震爲福、爲千億，伏艮爲求。○膏，從宋元本，汲古訛高。《山海經》："廣都之野，后稷葬焉，其地生膏黍"，膏黍者，黏黍也。《豐》中互大坎，故曰膏。

旅。陽火不災，二耕慶來。降福送喜，鼓瑟歌謳。离艮皆爲火，中互大坎，坎水，故不爲災。旁通《節》。震爲耕，兌卦數二，故曰二耕，春耕、秋耕也。震爲喜慶、爲福、爲鼓瑟、爲歌謳。○不災慶來，從宋元本，汲古鼓瑟上多爲我二字、歌謳下多送喜二字，爲五句，然音皆不協，疑字句有訛誤，然宋元本災來韻，謳不韻，仍未愜。

巽。陽明不息，君无恩德。伯氏失利，農喪其力。互离火故明不息。震爲君、爲恩德、爲伯，震伏故無、故失利，巽爲利也。震爲農人，震伏，故喪力。○農，從宋元本，汲古作民。

兌。燕雀銜茅，以生孚乳。兄弟六人，姣好悌孝。各得其願，和悅相樂。兌爲燕雀、爲銜，互巽爲茅，故曰銜茅。伏坎爲孚，艮爲乳，震爲生、爲兄，艮坎爲弟，坎數六，故曰兄弟六人。兌爲媚、爲悅，故曰姣好。互巽爲順，故曰悌孝。兌悅，故曰和樂。艮爲鷙鳥，凡雕鶚之屬，皆爲艮象。兌與艮對，燕雀皆小鳥，故爲兌象。俗象离非。○姣，從宋本，汲古作交。悌孝，汲古作孝悌，依宋元本。孝與樂韻。

渙。鶉尾賁賁，火中成軍。虢叔出奔，下失其君。《左傳·僖五年》："龍尾伏辰，鶉之賁賁，火中成軍，虢公其奔"，杜注：鶉，鶉火星。尾，尾星。言丙子平旦，鶉火中軍，事有成功也。艮爲火、爲尾、爲星，又爲鳥，故曰鶉火、曰鶉尾。賁賁，星體之象。互震爲武人，故曰軍。艮手艮虎，故曰虢。《說文》："虢，虎所攫畫明文也"，艮爲少，故曰虢叔。震爲奔、爲君，坎爲失、爲下。○艮火證。

節。兩人相距，止不同舍。夫妻离散，衛侯失居。中爻正反艮，故曰相距，正反震，故曰兩人。又兌卦數二，亦兩人象。艮爲舍、爲止，正反艮，故不同舍。震夫巽妻，巽爲風而伏不見，故曰离散。震爲諸侯、爲衛，故曰衛侯。艮爲居，坎陷，故失居。○此用覆象，《易》詞用覆者可解。

中孚。魃爲旱虐，風吹雲卻。欲止不得，反歸其宅。艮爲火，故曰旱虐。震爲神，與艮火連體，故曰魃。《詩·大雅》："旱魃爲虐"，《毛傳》："魃，旱神也"。巽爲風，兌口爲吹，大坎爲雲，坎伏，故曰雲卻。卻，退也。艮爲止、爲宅，震爲歸，故曰反歸其宅。○魃、虐，從宋本、汲古。旱，從丁釋文，汲古作菑，宋本作燔，元本作魁，爲番虎，全訛。

小過。關睢淑女，配我君子。少姜在門，君子嘉喜。艮爲城關、爲鳥，故曰關睢。兌女震善，故曰淑女。艮爲君子，兌者，艮妻，故曰配。巽爲姜，大過以巽爲女妻，故曰少姜。艮爲門，震爲喜。○少姜，依汲古，宋元本均作少妻，非。妻應作齊。少齊，見《左傳》，巽象也。陳樸園曰：關睢，乃后妃爲文王求嬪，據《易林》則是后妃爲文王求少姜而得之矣。愚按：文王妃嬪不見有姜氏，武王后邑姜爲太公女，安知非爲武王求得乎。又《易林》《師》之《坤》說《桃夭》詩云：男爲邦君。陳朴園以爲似是武王娶邑姜事，非民間嫁娶，與此正合，此焦詩與毛異處。

既濟。慈母赤子，饗賜得士。夷狄服除，以安王家。此用《小畜》象。伏坤爲母，震子坎赤，故曰赤子。兌爲讌饗，震爲士，伏坤爲夷狄，坤順，故服。震王艮家。○夷狄服除，依宋元本，汲古作降。家，依宋元，與除韻。服除者，言降服掃除之也。

未濟。三足孤烏，靈明督郵。司過罰惡，自賊其家，毀敗爲憂。《漢志》："日中有三足烏"，《小畜》伏震爲足，數三，故曰三足。离爲烏，伏坎，故曰孤烏。离爲明，坎爲賊，艮爲家，伏坤爲過惡，艮爲司，坎爲罰。○依《坎》之《渙》校增末句，汲古孤烏訛狐鳴，司訛思，依宋元。家，音姑，與烏韻。丁云：《漢書·尹翁歸傳》："往署督郵，蓋督察之官"，愚按：《周禮·龜人》："天龜曰靈屬"，《爾雅》："二曰靈龜。"《古今注》："龜，一名元衣督郵。"然則靈明督郵謂龜也，與烏同爲离象。

履之第十

履。十烏俱飛，羿射九雌。雄得獨全，雖驚不危。元刊《易林》舊注云："堯時十日並出，羿射其九日，九烏皆死"，离爲烏，兌數十，故曰十烏。离爲惡人，故曰羿。伏震爲射，數九，故曰羿射九雌。坤爲雌，坤伏乾出，故曰雄得獨全。伏震爲驚，坎爲險，坎伏故不危。○烏，從宋元本，他本多訛鳥。雄得獨全，雖驚不危，依汲古，宋本作"雖得淂全"，元本作"雄雖得全"，皆非。又雖驚宋元本作且驚，亦非。

乾。東向蕃坦，相與笑言。子般執鞭，圉人作患。此用《履》象。巽爲蕃垣，蕃，垣牆也。蕃與藩通。《詩·大雅》："四國于藩是也"，离東故曰東向。初至五兩兌口相對，故曰相與笑言。伏震爲子、爲般，般，反也。伏艮爲執，巽爲鞭，故曰執鞭。艮爲圉，坎爲患。《左傳·莊三十二年》："雩女公子觀之，圉人犖自牆外與之戲，子般鞭之，後犖弑閔"，林全用其事。○圉患，從宋元本，汲古等本皆訛作樂，人作歡。○离東證。

坤。循河榜舟，旁淮東遊。漁父舉網，先得大。坤爲河、爲淮，履伏震爲舟、爲東，故曰東遊。坤爲聚、爲漁，乾爲父，故曰漁父。离爲網，坤爲，巽亦爲，兼用遇卦。○榜舟，從汲古，宋作樀，元作摘，皆訛。

屯。轅折輪破，馬倚僕臥。後旅先宿，右足跌踒。震爲轅，坎爲輪、爲折、爲破，震馬艮僕，艮止，故馬倚僕臥。震爲後、爲行旅，坎爲宿，震爲足，遇險，故跌踒。○先，從宋元本，汲古作失。

蒙。兩人相絆，相與悖戾。心乖不同，訟爭忷忷。震爲人，正反震，故曰兩人。伏巽爲繩，正反巽故相絆。坎爲悖戾，兩人相背，故悖戾、故不同。坎爲心，震爲言，正反震故訟爭。○絆，從宋元本，汲古作伴。二三句從汲古，宋元作"心不同爭，訟忷忷然"，非。

需。北辰紫宮，衣冠立中。含和建德，常受天福。詳《坤》之《觀》。○立，汲古作在。

訟。遊居石門，祿安身全。受福西鄰，歸飲玉泉。詳《需》之《既濟》。惟此以巽爲石，乾爲門。○巽爲石、坎爲西證，可解《易》。○第二句宋元本作"祿身安全"，汲古作"祿祉安全"，茲依《需》之《既濟》校。

師。羊腸九縈，相推稍前。止須王孫，乃能上天。坤爲腸，震爲羊，數九，故曰九縈。震爲王，伏乾爲天，詳《蠱》之《剝》。

比。爭訟相倍，和氣不處。陰陽俱否，穀風毋子。坎上下兩兌口相倍，倍，反也。坎爲和，相倍故不和。穀風，《邶詩》篇名，毛謂爲夫所棄，茲謂無子，是齊詩義也。坤爲風。

小畜。郭叔矩頤，爲棘所拘。龍額重顙，禍不成殃，復歸其鄉。舊注皆云故實未詳，蓋所據者古今无書，但以象論，似无訛字。卦通《豫》。艮爲郭、爲叔，兌爲頤，坤方，故曰矩頤。坎爲棘，艮拘震龍，艮爲額、爲顙，坤爲重，故曰重顙。坤爲禍，震解，故不成殃。艮爲鄉，震爲復、爲歸。○矩，各本訛距。龍額，汲古作童顔，非，依宋本。

泰。蠆室蜂戶，螫我手足。不得進止，爲吾害咎。詳《屯》之《明夷》。

否。怒非其怨，因物有遷。貪妬腐鼠，而呼鴞鳶。自令失餌，倒被困患。伏震爲怒，坤爲物、爲嫉妬。艮爲鼠，巽敝，故曰腐鼠。艮爲鴞鳶，震爲呼，《莊子》："鴟得腐鼠，鵷雛過之，仰而視之曰：嚇"，林似本此而變其意，言貪得腐鼠呼鴞鳶相助，豈知反爲所奪而失餌也。○倒被困患，依丁本、局本，宋元二本皆作"失反被困"，汲古作"到掖困患"，自令失餌，依汲古增。

同人。嬰孩求乳，母歸其子，黃麑悅喜。此用《履》伏象。震爲嬰孩，艮爲乳、爲求，震爲子、爲歸，坤爲母，坤舍震上，故曰母歸其子。震爲鹿，麑，鹿子也，坤黃，故曰黃麑。震爲喜。○宋元本末多"自樂甘餌"。

大有。鍼縷徒勞，錦繡不成。鷹逐雉兔，爪折不得。此用《履》象。伏坎爲針，巽爲縷、爲錦繡，兌毀，故曰徒勞、曰不成。伏艮爲鷹，离爲雉，震爲兔、爲足、爲爪，坎蹇，故爪折不得。本象對象雜用。○徒勞，依汲古，宋元本作勝服。

謙。雨潦集降，河渠不通。齊魯閉塞，破費市空。坤水坎水，故曰雨潦、曰河渠。坎爲塞，故不通。伏巽爲齊，兌爲魯，坤閉，故曰齊魯閉塞。坎破，巽爲市，坤虛，故市空。○渠、齊，依汲古，宋元作梁、作鄒。

豫。封豕溝瀆，水潦空谷。客止舍宿，泥塗至腹，處無黍稷。坎爲豕、爲溝瀆，《天官書》"奎爲封豕爲溝瀆，主江河之事"，故曰水潦。坎爲水。艮爲谷，坤虛，故曰空谷。震爲旅客，艮止艮舍。坎爲宿、爲泥塗，坤爲腹，故曰至腹。震爲黍稷，坤死故无。

隨。三姦相擾，桀跖爲友。上下騷离，隔絕天道。震數三，巽爲伏、爲奸，震爲擾，正反震，故曰相擾。兌剛，故曰桀，巽爲盜，故曰跖。艮上兌下，互大坎，故隔絕。艮爲道。○友，依汲古，宋元本作交。

蠱。齊景惑疑，爲孺子牛。嫡庶不明，賊孽爲患。巽爲齊，互离日，故曰齊景，互坎，故疑惑。艮爲孺子，离爲牛，震爲嫡子，兌爲孽、爲庶。坎爲賊、爲患、爲孺子牛，事見《左傳·哀六年》："鮑子曰：汝忘君之爲孺子牛而折其齒乎"，孺子名茶。

臨。三羊俱亡，奔走南行。會暮失迹，不知所藏。兌爲羊，震數三，故曰三羊俱亡。亡者，逃也。震爲亡、爲奔走、爲南。坤爲暮，震爲迹，坤迷，故失迹。坤爲藏，坤黑，故不知。○所，依宋元，汲古作其。

觀。請伯行賈，岱山之野。夜厯險阻，不逢危殆，利如澆酒。通《大壯》。震爲伯、爲商賈，艮爲山，震東，故曰岱山。坤爲野、爲夜，艮爲險阻，巽爲利酒，疑坤水象。○夜，依宋元本，汲古作犯。岱，宋元皆訛代，《韻補》云：殆，音以。按：《易林》殆字十九叶以。

噬嗑。桑之將落，隕其黃葉。失勢傾側，而無所立。震爲桑，伏巽爲落、爲隕，震爲黃，故曰隕其黃葉。坎陷爲傾側、爲失。○之，依宋元本，汲古作方，非。桑，依宋本，元本與汲古作葉，非。《詩·衛風》："桑之落矣，其黃而隕。"

賁。上山求魚，入水捕狸。市非其歸，自令久留。震上，艮山，艮求，下离爲魚，坎爲水，艮爲捕、爲狸。狸在上而於下坎水捕之，魚在下而於上山求之，當然不得。伏巽爲市。歸，聚也，言所市非地。艮止故久留。○狸，從宋本，汲古作兔。

剝。名成德就，項領不試。景公耋老，尼父逝去。艮陽在上爲名，坤爲成，艮爲項領。《詩·小雅》："有鶯其領"，《傳》："領，頸也"。又"四牧項領"傳："項，大也"，箋：但養大其領不肯爲用，茲曰不試，與詩義同也，艮止，故不試。艮爲火、爲景，坤爲老，伏乾爲父，艮山，故曰尼父。坤死，故逝去。《論語》："景公曰："吾老矣，不能用也。"孔子行。"《左傳》："孔子卒，公誄之曰：哀哉尼父勿自律。"

復。天之奧隅，堯舜所居。可以存身，保我國家。伏乾爲天，坤方大，故曰奧隅。震爲帝，故曰堯舜。坤爲聚、爲居、爲身、爲國家，坤安爲保。○第三句宋本作"以存保身"，依汲古。第四句宋元本作"爲我國家"，汲古作"保我邦國"，茲保我依汲古，國家依宋元本。

无妄。涉伯殉名，棄禮誅身。不得其道，成子奔燕。《左傳》："定九年，晉趙鞅圍衛，討衛之叛，曰：由涉佗、成何，遂殺涉佗，成何奔燕，君子曰：此之謂棄禮"。震爲伯，艮爲名，坤爲禮、爲身，坤伏，故曰棄禮誅身。震爲道，巽伏，故不得。艮爲成，震爲子、爲奔、爲燕。○宋元本作《頤》林。

大畜。兩人俱爭，莫能有定。心乖不同，訟言起凶。震爲人，三上正反震，故曰兩人、曰相爭、曰无定、曰心乖不同而訟也。伏坤爲凶。

頤。睢鳴淑女，賢聖配耦。宜家受福，吉慶長久。艮爲鳥、爲睢鳩。震淑坤女，伏乾爲聖賢，乾坤爲配偶，艮爲家，震爲福、爲吉慶。艮爲長久。○慶，依元本，汲古作善，宋本作《无妄》林。

大過。踰江求橘，并得大栗。烹羊食炙，飲酒歌笑。伏坤爲江河，震爲踰，艮爲橘、爲求，乾爲大、爲木果，故爲大栗，兌爲羊、爲飲食，大坎爲酒，震爲歌笑，正伏象雜用。○江，依宋元本，汲古作河。炙，依汲古，宋元作肉。飲，汲古作飯，依宋元本。

坎。山險難行，磵中多石。車馳轊擊，重載折軸。擔負差躓，跌踒右足。詳《乾》之《謙》。○差，同蹉，依汲古，宋元本訛善。此等處汲古尚存真字，勝宋元本。

离。允利孔福，神所子畜。般樂無苦，得其歡欲。互巽爲利，伏震爲孔、爲福、爲神、爲子、爲般樂、爲歡。○允，從汲古，宋元本訛元。

咸。鳥鵲食榖，張口受哺。蒙被恩福，長大成就。柔順利貞，君臣合德。艮爲鳥，兌爲食，巽爲榖，兌爲口、爲哺。乾爲恩福，伏震爲長。下艮爲成，坤爲柔順，巽爲利，乾君艮臣，故曰合德。○德，依汲古，宋元本作好。

恒。潼滃蔚薈，膚寸來會。津液下降，流潦滂沛。詳《坤》之《旅》，惟彼曰扶首來會，以艮爲扶，互坎爲首，巽爲絲縷，故必曰扶首乃切。此則震爲覆艮，艮爲手。《公羊傳·僖三十一年》何休注此句云：側手爲膚，按指爲寸，艮覆象，側手，按指故必曰膚寸方切，或者不論何卦謂扶首是膚寸非者，殊不知林詞林字皆由象生也。

遁。路多枳棘，步刺我足。不利旅客，爲心作毒。詳《屯》之《賁》。

大壯。虺蝮所聚，難以居處。毒螫痛甚，瘡不可愈。通《觀》。巽爲蟲、爲虺蝮。坤聚，艮居，坤害，故不可居。坤陰爲毒螫，艮爲節、爲瘡，坤喪，故不可愈。○首句依宋元本，汲古作虺蛇求聚。

晉。麟鳳相隨，察觀安危。東國聖人，后稷周公。君子攸同，利以居止，長無憂凶。离文坤文，故曰麟鳳、曰相隨。离爲觀，艮安坎危，坤爲國，离東，故曰東國。坎爲聖，坤土爲后稷，反震爲周、爲公，艮爲君、爲居止，坤爲憂凶，离明在上，故不凶。○周公下宋元本多共和政令四字，汲古無。察觀，依汲古，宋元作觀察。東國，依汲古，宋元本作東鄰。

明夷。桀亂不時，使民恨憂。六趾爲笑，君危臣羞。离爲惡人，坤亦爲惡，故曰桀。离爲亂，坤亦爲亂，艮爲時，艮覆，故曰不時。坤爲民，坎爲憂，震爲趾，坎數六，故曰六趾。震爲笑、爲君，坤爲臣、爲羞，坎險故危。○桀，宋元作築，依汲古本，六，依汲古，宋本訛立。趾，依元本，宋本訛祉，汲古同。《莊子》："駢拇枝指"注：枝指，六指也。駢拇，謂足拇指連第二指也。又云二者或有餘於數或不足於數，其爲憂一也，六趾或爲六指，六指屢見他林。

家人。黃帝所生，伏義之宇。兵刃不至，利以居止。詳《屯》之《萃》。 ○宇，宋元本作宅，失韻。

睽。雀行求粒，暮歸屋宿。反其室舍，安甯如故。詳《比》之《巽》。○屋宿反，依宋本，元本反作及。屋宿，汲古作喔嚅。如，依汲古，宋元本作无。又屋宿《比》之《巽》作孚乳，姑兩存之。

蹇。太倉積榖，天下饒食。陰陽和調，年歲時熟。此用《履》伏象。艮爲倉，震爲榖，坤聚，故曰積榖、故曰饒食。坎爲食也。坎爲和，坤爲年，歲艮爲時。

解。干旄旌旗，執幟在郊。雖有寶珠，無路致之。詳《師》之《隨》。○宋本作損林。

損。履尾蹈顛，墜入寒淵。行不能前，足踒不便。震爲履蹈，艮爲尾、爲顛，坤爲淵、爲寒，坤下，故墜。震爲行，艮止，故不能前。兌折，故足踒。○尾，汲古作危，依宋元本。寒，依宋本，汲古作泉。行，依宋本，汲古作蹇，與下踒義複，故知宋本是，宋本作《解》林。

益。銜命上車，合和兩家。蛾眉皓齒，二國不殆。巽爲命，震口爲銜、爲上，坤爲車，艮爲家，正反艮相對，故曰和合兩家。巽爲蛾，艮爲眉，震爲齒、爲白，故曰蛾眉皓齒。坤爲國，數二，震樂，故曰二國不殆。此似有故事，待攷。○不殆，依汲古，宋元本訛率殭。

夬。吉日車攻，田弋獲禽。宣王飲酒，以告嘉功。乾爲日、爲吉，伏坤爲車、爲田，艮為禽獲。乾爲王、乾又爲大明，故曰宣王。兌爲飲、爲告。乾爲功。吉日、車攻，皆《小雅》美宣王詩篇名，禽、攻爲韻，與《易》《比·九五》象辭禽中韻正合。[尾按：此注出入特大]

姤。金帛貴寶，宜與我市。嫁取有息，利得過母。乾爲金、爲貴、爲寶，伏坤爲帛、爲我，巽爲市。震爲嫁、爲生、爲息。巽爲母。○金帛貴、與，依汲古，宋元本作重伯黃、作以。息，汲古作恩，依元本。利得，依宋元本，汲古作得利。母，依宋元，汲古作倍。

萃。延頸望酒，不入我口。深以自喜，利得無有。詳《訟》之《益》。

升。牧爲代守，饗食甘賜。得吏士意，戰大破胡，長安國家。此用李牧事。坤爲養、爲牧、爲邑、爲北，故曰代。伏艮爲守，兌爲饗。坤爲甘，震爲吏士、爲戰，兌爲折，坤爲胡，故曰破胡。坤爲安、爲國家。巽爲長。○食、吏，從宋元本，汲古作養、作利，非。家音姑。○《史記》"李牧爲代守，日饗士不與匈奴戰，後大破胡"。

困。日出溫谷，臨照萬國。高明淑仁，虞夏配德。离爲日、爲溫，兌爲谷，故曰日出溫谷。伏艮爲國，震爲萬、爲臨，离日爲照，故曰照臨萬國。艮爲高、爲明，震爲淑仁、爲帝王，故曰虞夏。○仁，汲古作人，德作合，依宋元。

井。逐兔索烏，破我弓車。日暮不及，失利後時。通《噬嗑》。震爲兔、爲逐，艮爲求、爲烏，故曰逐兔索烏。坎爲破、爲弓、爲車，离日，坎暮，坎蹇，故不及。巽爲利，震爲後、爲時，坎爲失，故曰失利後時。

革。譌言妄語，傳相詿誤。道左失迹，不知所處。二上正反兩兌口相背，故曰譌言妄語、曰傳相詿誤。《戰國·韓策》"詿誤人主"，《漢書》"景帝紀詿誤吏民"，言疑誤也。艮爲道，震爲左、爲迹，伏坎爲失。○所，依宋本，汲古作戶。○此可解《困·彖》"有言不信"。

鼎。履虎躡蛇，貶損我威。君子失車，去其國家。此用伏象《屯》。震爲履躡，艮爲虎，坤爲蛇，坤柔故損威。震爲威也。艮爲君子，坤爲車、爲喪，故失車。坤爲家國，震爲去。○蛇、車，依宋本，汲古作尾、作否。

震。本根不固，華葉落去。更爲孤嫗，不得相視。通《巽》。下斷，故曰本根不固，華葉落去。兌爲華，巽隕落。嫗，老母也。巽爲母、爲寡，故曰孤嫗。离目爲視。○視，依汲古，宋元本作親。○兌爲華可解《大過·九五》"巽隕落"，見《左傳》。

艮。五軛四軏，優得饒有。陳力就列，騶虞喜悅。詳《坤》之《小畜》。惟彼作四軏，此作軏，音月。《說文》"轅端持衡者"，皆取艮象。騶虞亦艮象，白虎黑文。○軏，汲古訛國，喜悅作悅喜，均依宋元本。

漸。黃帝紫雲，聖哲且神。光明見祥，告我無殃。通《歸妹》。震爲帝、爲黃，坎爲雲，九宫九色，紫离九，故曰紫雲。坎爲聖哲，震爲神、爲福祥，坎爲殃。震解，故無殃，震爲言，故曰告。○光明見祥，從汲古，宋元本作光見福祥。○《左傳》："黃帝有雲瑞，故以雲紀官"。

歸妹。五利四福，俱田高邑。黍稷盛茂，多獲藁稻。通《漸》。巽卦數五，爲利，故曰五利。震爲福，卦數四，故曰四福。巽爲高，艮爲邑，震爲黍稷、爲盛茂、爲稻，离枯，故曰藁稻。○田，依汲古，宋本作佃。佃，治田也。《詩·無田甫田》義同佃。○此巽五震四卦數之證。

豐。群虎入邑，求索肉食。大人衛守，君不失國。通《渙》。艮爲虎，正反艮，故曰群虎。巽入艮邑，艮求。坎爲肉、爲食，五爲大人，艮爲守，故曰大人衛守。震爲君，艮爲國，坎失，震爲主，故不失國。○此坎爲肉之證，可解《噬嗑》。

旅。烏子鵲雛，常與母居。願慕羣侶，不离其巢。离爲烏鵲，伏震爲子，兌爲雛，巽爲母，艮爲居，伏坎爲心、爲願慕，离爲巢，艮止，故不离。○离，依宋元，汲古作育，非。

巽。蹇驢不材，駿驥失時。筋勞力盡，疲于沙邱。通《震》。爲馬，坎蹇，故曰蹇驢。震爲材，坎折，故不材。震爲駿驥，艮爲時，坎陷故失時，坎爲勞疲。艮爲沙、爲邱。丁宴云：《列子·說符篇》："穆公九方皋求馬，三月而反，曰得之矣，在沙邱"。按：坎爲脊、爲要，筋力或爲坎象。

兌。玄鬣黑顙，東歸高鄉。朱鳥道引，靈龜載莊。遂抵天門，見我貞君。通《艮》。坎爲玄，震爲鬣，艮爲顙，坎爲黑，故曰玄鬛黑顙。互震爲東、爲歸。艮爲高鄉、爲鳥。坎赤，故曰朱鳥。艮爲龜，居西北，故曰天門。震爲君，艮爲貞，故曰貞君。載莊，言載運行李也。

渙。探巢得雛，鳩鵲來俱，使我音娛。艮爲巢、爲探，伏兌爲雛。離爲鳩，震為鵲，故曰鳩鵲來俱。震爲音、爲娛。○音，依宋元本，汲古作欣。

節。安上宜官，一日九遷。升擢超等，牧養常山，君臣得安。互艮爲官、爲安，陽在上，故曰安上。伏离爲日，坎數一，故曰一日。震爲遷、爲升，數九，故曰九遷。艮爲山、爲臣。震爲君。○汲古无末句，宋元本有，有，文氣始足。

中孚。大頭明目，載受嘉福。三雀飛來，與祿相得。伏大坎，故曰大頭，互大离，故曰明目。震爲載、爲嘉福、爲雀，數三，又爲飛、爲祿，故曰三雀飛來，與祿相得。

小過。遠視千里，不見黑子。离婁之明，無益於光。震爲遠、爲千里，艮爲視，互大坎隱伏，故不見。黑子，坎爲黑，震爲子也。伏大离，故曰离婁之明。艮爲光，居坎下，故无益於光。○三四句依宋元本，汲古作"离婁明視，移於小人"，失韻。移，益字之訛，小人乃光形之訛。而汲古等本不知其訛，反注云一作云云，疏已。又于光，汲古注作爲光，亦非。

既濟。三女爲姦，俱遊高園。背夫夜行，與伯笑言。不忍主母，爲失醴酒，冤尤誰告。此用《履》伏象。謙坤爲女，震數三，故曰三女。坤爲姦，故曰三女爲姦。艮爲園，巽爲高，故曰高園。坎爲夫、爲夜，艮爲背，震行，故曰背夫夜行。震爲伯、爲笑言，正反震，故曰與伯笑言。坤母震主，故曰主母。坎爲憂，故曰不忍。坎爲酒、爲失、爲冤尤，坎隱伏，故无可告語。○爲，從宋元本，汲古作成。俱遊高園，依宋元本補，汲古等本俱無。主母，依宋元本，汲古作王母。爲失醴酒，冤尤誰告。依汲古，宋元作"失禮酒冤，皇天誰告"，非，事詳後《离》之《訟》。

未濟。日辰不良，強弱相振。一鳥兩雛，客勝主人。此仍用《履》伏象。○一鳥兩雛，依汲古，宋元本作一雌，未知孰是。

泰之第十一

泰。求玉陳國，留連東域。須我王孫，四月來復。主君有德，蒙恩受福。坤爲國，震爲玉、爲陳、爲東，伏艮爲流連、爲須、爲孫，乾爲王，故曰王孫。兌爲月，震爲復，卦數四，故曰四月來復。震爲主、爲君，乾爲德、爲恩福。○求玉，依宋元本，汲古作有求。《左傳》有韓宣子求玉環於鄭事，茲云陳國未詳。

乾。伯夷叔齊，貞廉之師。以德防患，憂禍不存。詳《比》之《剝》。此用泰象。震爲伯，坤殺，故曰伯夷。夷，滅也。伏艮爲叔，巽爲齊，故曰叔齊。

坤。濟深難渡，濡我衣袴。五子善權，脫無他故。坤爲水，故曰濟深、曰難渡、曰濡。坤爲我、爲衣袴。

屯。倚立相望，適得道通。驅駕奔馳，比目同床。艮倚震立，艮望，正反艮，故曰相望。震爲道、爲通、爲驅駕奔馳。艮爲目，初至五爻正反艮相對，故曰比目。艮爲床，坤衆，故曰同床。○得，依宋本，汲古作我。

蒙。葛藟蒙棘，華不得實。讒佞爲政，使恩壅塞。詳《師》之《中孚》。

需。四足無角，君子所服。南征述職，與福相得。此用《泰》象。震爲足，卦數四，故曰四足。艮爲角，艮伏，故無角。乾爲君子，震爲南、爲征，乾爲福。○四足無角，依宋元本，汲古作"四牡兼用"。相得，依宋元本，汲古作同德。

訟。踝踵足傷，左指病癰。失旅後時，利走不來。詳《蒙》之《旅》，通《明夷》。震爲足、爲踝踵。坎爲傷、爲病癰。震爲左，因明夷互震中互坎故有此象。○足，依汲古，宋元本作之，乃趾音之訛，然則足或爲趾。

師。春城夏國，生長之域。可以服食，保全家國。坤爲城、爲國，震爲春，伏离爲夏，故曰春城夏國。震爲長生、爲食，坤爲家，震樂，故保全。○生長，汲古作長生，依宋元本。

比。望驥不來，拘蹇爲憂。雨驚我心，風撼我肌。艮爲望，乾爲驥，乾伏，故不來。坎爲蹇、爲憂、爲雨、爲心，坤爲我、爲風，艮爲肌膚、爲撼。○拘，宋元本作駒，依汲古。

小畜。久客無牀，思歸我鄉。雷雨滿盈，道不得通。巽爲旅客、爲牀，兌毀折，故无牀。伏坎爲思，震爲歸，坤爲我、爲鄉，震爲雷，坎爲雨，坤亦爲水，故曰滿盈。艮爲道，坎陷，故不通。○滿，從元本，宋本作涌，汲古作浸。

履。方船備水，傍河燃火。積善有微，終身無禍。通《謙》。坤爲方，震爲船，坎爲水。方，並也。《詩》"方舟爲梁"是也。以船爲梁，故曰備水。坤爲河，艮爲火，故曰傍河然火。坤爲積，震爲善，坤爲身，艮爲終，坤爲禍。○汲古多"天福吉昌，永得安康"八字。方，從汲古，宋元本作舫。

否。陟岵望母，役事未已。王政靡盬，不得相保。互艮爲山、爲望，坤爲母，故曰陟岵望母。《爾雅·釋山》："有草木曰岵"。坤爲役、爲事，乾爲王，坤爲政，《詩·魏風》："陟彼岵兮，瞻望母兮"，又《唐風》"王事靡盬"，傳：盬，不攻緻也。坤惡，故曰靡監。○靡，依汲古，與詩同，宋元作無，非。

同人。多載重負，捐棄於野。予母誰子，但自勞苦。通《師》。坤爲載負、爲重、爲野、爲喪，故曰捐棄。坤爲母，震爲子，坎爲勞苦。○三四句從宋本，汲古作"王母离子，思勞自苦"。重負，從宋元本，汲古作負重。

大有。生直地乳，上皇大喜。賜我福祉，壽算無極。通《比》。坤爲地，艮爲乳。《洛書甄耀度》：政山左昆侖，西南爲地乳。王勃《九成宮頌》：峯橫地乳。翟云升釋地乳爲醴泉，非。乾爲帝、爲皇，艮高，九五獨尊，故曰上皇。乾爲大，兌爲悅，故曰大喜。坤爲我，乾爲福祉。艮爲壽，坤多，故曰壽算無極。○壽算，依汲古，宋元本作受命。直，依宋元本，汲古作值。汲古多"賓于作命"四字，依宋元本。

謙。翕翕??，隕墜山顛。滅我令名，長沒不全。詳《否》之《离》。○隕墜山顛，依汲古，宋本元本作崩顛。全，依宋元，汲古作存、作稍墮。

豫。東鄰嫁女，爲王妃后。莊公築館，以尊王母。歸于京師，季姜悅喜。詳《屯》之《觀》。○悅喜，汲古本作喜悅，茲依宋元本。莊應爲桓。

隨。伯虎仲熊，德義淵閎。使布五穀，陰陽順序。震爲伯，坎爲仲，艮爲熊虎。巽爲穀，卦數五，故曰五穀。

蠱。敏捷勁疾，如猿升木。彤弓雖調，終不能獲。巽風爲敏捷、爲木。艮爲猿，在巽上，故曰升木。互大坎爲弓，震爲玄黃，故曰彤弓。

臨。舉袂覆目，不見日月。衣裘簟席，就長夜室。詳《坤》之《隨》。○震袂證，可解《歸妹》。

觀。忍醜少羞，無面有頭。耗減寡虛，日以削消。坤爲醜、爲羞，艮止爲忍，又爲面。巽爲廣顙，艮在下，巽伏，故無面，廣顙在上，故有頭。坤爲耗、爲虛，巽為寡，伏乾爲日，坤爲消。○艮爲面證。三四句依汲古，宋元本作"虛日以弊，消寡耗減"。

噬嗑。涸陰沍寒，常冰不溫。凌人惰怠，雹大爲災。坎爲陰寒、爲冰，离爲溫，居坎上，故不溫。震爲人、爲凌，故曰凌人。艮止，故曰怠。离爲災，坎爲雹，言冬不藏冰，夏致雹災。○涸，依宋元本，汲古作固。凌，依元本，宋本訛令。雹大，依宋元本，汲古訛庖大，按：《周禮·天官》有凌人，鄭云：凌，冰室也。引豳風"納于凌陰"爲證。凌人藏冰出冰，正以宣洩寒暑，否則陰陽不調，而冰雹爲災。情，依《否》之《蹇》校，各本皆作墮。

賁。夏麦麩?，霜擊其芒。疾君敗國，使民夭傷。离爲夏，震爲麥、爲麩?，坎爲芒、爲霜，艮手爲擊，故霜擊其芒。坎爲疾，震爲君，艮爲國，坎爲敗、爲民，艮爲少，伏兌折，故夭傷。○?，從宋本，汲古訛麴。震爲君證。

剝。淵涸龍憂，箕子爲奴。干叔隕命，殷破其家。坤爲淵，艮火在中，故涸。震爲龍，震覆，故憂。又坤亦爲憂。《萃·初六》云"勿恤"，《升·彖》云"勿恤"，以坤爲恤，是其證。震爲箕子，艮爲奴，上震覆爲艮，故曰箕子爲奴。艮爲叔、爲求，故曰干叔，殷比干也。坤死，故曰殞命。殷，子姓，震爲子，震覆，故曰殷破其家。艮爲家也。《明夷·彖傳》云："箕子以之"，由此可證箕子指震。○家，音姑。干叔，宋元本皆訛午叔。

復。跛踦相隨，日暮牛罷。陵遲後旅，失利亡雌。震爲行，坤退，故跛踦。坤爲夜，故曰暮。爲牛、爲役，故罷。震爲後、爲旅，巽爲利，巽伏，故失利。坤爲雌、爲亡。

无妄。桑之將落，隕其黃葉。失勢傾側，如无所立。《詩·衛風》："桑之落矣，其黃而隕"。震爲桑，巽爲隕落，震爲黃、爲葉、爲立，巽爲傾，故曰失勢傾側，如无立也。○之，從宋元本，汲古本作方，非。側，依宋元本，汲古作倒。

大畜。生長以時，長育根本。陰陽和德，歲樂無憂。震爲生長，艮爲時，震爲根荄，二五相應與，故曰陰陽和德。和，合也。震爲歲、爲樂。○和德，從宋元本，汲古作相和。

頤。童女無夫，未有配合。陰陽不和，空坐獨宿。伏巽爲童女。震爲夫，坤寡，故无夫。上下卦皆男象，故未有配合，故不和。艮爲坐、爲宿，坤爲寡、爲夜，故曰空坐獨宿。○夫，從宋元本，汲古作室，非。按：伏兌爲少女，童似爲兌象，然曰無夫，震爲夫，故知童女指巽，《大過》固以巽爲女妻也。配合，依汲古，宋元本作匹配。

大過。春令原有，仁德不周。三聖攸同，周國茂興。通《頤》。震爲春，巽爲命，故曰春令。古者霜降申憲，立春息刑，故曰原有。震爲仁、爲周，震伏，故不周，震數三，乾爲聖，故曰三聖。坤爲國。○不周，依汲古，與宥韻，宋元本作不合，與宥不韻。

坎。金精躍怒，帶劍過午。兩虎相距，雖驚無咎。坎水爲金精。震爲躍怒，艮爲劍，納丙，故曰過午。艮爲虎，正覆艮，故曰兩虎相距。震爲驚。○距，依宋元本，汲古作妒，非。白虎，西方宿，故曰金精。

离。危坐至暮，請求不得。膏澤不降，政戾民忒。詳《需》之《頤》，离中爻亦伏頤，伏頤，故語同。

咸。老楊日衰，條多枯枝。爵級不進，日下摧頹。詳《蒙》之《訟》。

恒。蔡侯適楚，留連江濱。踰曰厯月，思其后君。巽爲蔡，震爲楚，乾爲江河、爲日。兌爲月，乾爲君。○濱，從宋元本，汲古等本作湖，非。后君，從汲古，與濱協，宋元本作君后，以兌爲月，與《恒·彖傳》同。《左傳》"蔡侯朝楚，楚相囊瓦欲其羔裘而不肯獻，遂留楚二年"。

遯。右撫劍佩，左援鉤帶。凶訟不止，相與爭戾，失利市肆。艮爲劍、爲鉤，巽爲帶，乾爲言，兌口與乾言反，故曰訟、曰爭。巽爲利市，風隕故失。○佩，依汲古，宋元本作頭，若依宋本則下句當爲帶鉤，與頭協，然各本皆作鉤帶，无如何也。鉤亦兵器。

大壯。水流趨下，遠至東海。求我所有，買鮪與鯉。詳《訟》之《比》。○與，從宋元本，汲古作得，非。此全用對象，故與《比》同詞。

晉。登几上輿，駕駟南游。合從散橫，燕齊以強。詳《屯》之《否》，齊皆作秦，依《屯》之《否》宋元本校，散衡與秦不利，故知秦非。

明夷。求兔得獐，過其所望。歡以相迎，高位夷傷。震爲兔，艮爲獐，艮覆，故得獐。离目爲望，震在上，故曰過望。震爲歡，伏巽爲高，艮爲位，艮覆，故夷傷。

家人。過時不歸，道遠且迷。旅人心悲，使我徘徊。震爲時、爲歸，震伏，故不歸。又震巽相反覆，震究爲巽，故曰過時。震爲道，坎伏，故迷。巽爲商旅。坎爲心、爲悲。

睽。魂孤無室，御宿舍食。盜張民潰，見敵失內。坎爲魂、爲孤、爲室，坎隱，故無室。兌爲食，坎爲宿、爲盜、爲民。○次句宋元本作"銜指含食"，汲古本作御宿舍食。潰、內，亦依汲古，宋元本作饋、作肉。失內者，失其妻室也。《左傳·僖十七年》："齊侯好內"，是內爲妻妾也。

蹇。居如轉丸，危不得安。東西不甯，動生憂患。坎爲丸，坎險，故曰危、曰不甯。离東坎西，坎爲憂患。○离東坎西證。艮爲居，上坎，故曰居如轉丸。

解。坤厚地德，庶物蕃息。平康正直，以綏百福。此用《泰》象。坤爲厚、爲庶物。震爲蕃息，震大塗，故曰平康正直。乾爲百福。

損。樹蔽牡荊，生蘙山旁。讐敵背憎，孰肯相迎。震爲樹、爲荊，震陽卦，故曰牡荊。震爲生、爲蘙。艮爲山，二至上正反兩艮震相背，故曰背憎、曰讐敵，相背故不相迎。○樹蘙，依《未濟》之《姤》校，各本皆訛作挒、作賢。山旁，依元本，宋本作山傍，汲古訛止侮。末多"上下有眚"四字。

益。鳳凰銜書，賜我玄珪，封爲晉侯。坤爲鳳、爲書，震口爲銜、爲玄、爲珪。艮爲封。震爲晉、爲諸侯。○汲古作玄珪賜我，依宋元本。

夬。作凶不善，相牽入井。溺陷辜罪，禍至憂有。兌毀折故曰凶。又通《剝》。下坤爲凶，艮手爲牽，坤爲淵、爲井、爲辜罪、爲憂禍，爲水，故溺。○坤爲憂證。至、有，依宋本，汲古作生、滋。

姤。悲鳴北行，失其長兄。伯仲不幸，骸骨散亡。通《復》。震爲鳴，坤爲悲、爲北、爲失。震爲長兄、爲伯，震伏故失。兌爲骸骨，兌覆風散，故曰散亡。○散亡，依宋元本，汲古作敗亡。坤爲北證。

萃。羔衣豹裘，高易我宇，君子維好。兌爲羔。互艮爲豹。坤爲衣裘。巽爲高。艮爲宇、爲君子。○宇，依汲古，宋元作家。好，依宋元，汲古作新。兌爲羔證，可見《說卦》羔非訛字。

升。日中爲市，各抱所有。交易貨貲，貪珠懷寶，心悅歡喜。通《无妄》。巽爲市，乾爲日，艮手爲抱，巽爲交易，乾爲貨貲，震爲珠玉、爲悅喜。

困。振急絕理，恒陽不雨。物病焦乾，華實無有。通《賁》。下离火，艮又爲火，故曰暘日不雨。互坎爲雨、爲病，离火爲焦，乾艮爲果、爲實，兌爲華。○兌爲華證。《大過·九五》即以兌爲華。又按：焦、京皆以《无妄》爲大旱之卦，亦以艮火互大离爲說，自艮火象失傳，虞翻即不解京義。恒，依汲古，宋元作常，陽當作暘。

井。狐狢載剝，徙溫厚蓐。寒棘爲疾，有所不足。坎爲狐狢，伏艮爲手、爲剝。巽爲茅蓐。坎爲寒、爲棘、爲疾。震爲足，震伏，故不足。○厚、有，依宋元本，汲古作萃、作何。又徙汲古作凌，依宋元本。

革。履踐危難，脫執去患。入福喜門，見誨大君。通《蒙》。震爲履踐，坎險，故曰危難。震爲脫、爲去，坎陷，故曰執，坎憂，故曰患。艮爲門，震爲福喜。巽爲入。乾爲大君，震爲誨。

鼎。四亂不安，東西爲患。艮止我足，無出國域。乃得全完，賴其生福。通《屯》。坤爲亂，震數四，故曰四亂。震東坎西，坎爲憂，故曰東西爲患。震爲足，艮止。坤爲國，艮爲域，上坎陷故不出。震爲福，言見險能止，故得安全而生福也。全用對象。○坎西之證。

震。南國少子，材略美好。求我長女，賤薄不與。反得醜惡，後乃大悔。詳《比》之《漸》。

艮。妄怒失理，陽孤無輔。物病焦枯，年飢於黍。互震爲怒，坎爲失，陽止於上，故曰孤、曰無輔。坎爲病，艮爲火，故物病焦枯。震爲黍、爲年，焦枯故饑。○艮爲孤，《易林》凡遇六子皆有孤寡象，不祇巽爲寡也。

漸。倬然遠咎，辟患害早。田獲三狐，巨貝爲寶。風散故倬然遠咎。坎爲患害，巽出險故能辟患。艮爲狐，數三，故曰三狐。坎爲獲，艮爲貝，巽爲高、爲長，故曰巨貝。○艮爲貝，《易》震貝得解。巨貝，從汲古，宋元作見民。見，貝之訛。民，巨之訛。

歸妹。逐鹿山巔，利去我西。維邪南北，無所不得。震爲鹿、爲逐，艮覆，故至山顛。兌爲西，离南坎北。維邪，呼聲。○維邪，依宋元本，汲古等本作雖邪，疑訛。按：《史記·滑稽傳》："汙邪滿車"，疑與此義同。汙維音亦通。史記注：汙邪，下田也。似非。按：《爾雅·釋詁》："伊，維也"，注：發語辭。《淮南子》："今夫舉大木者前呼邪許，後亦應之"，此舉重勸力之歌也，然則維邪者，呼聲也。《歸妹》上震爲言，下兌爲口，故曰維邪。由是推《史記》之汙邪與《淮南》之邪許同，而非下田。

豐。龍蛇所衆，大水來處。滑滑沛沛，使我無賴。震龍巽蛇，互大坎，故曰聚、曰大水、曰滑滑沛沛。○沛沛，宋元本作泲泲，依汲古。

旅。從風吹火，牽麒驥尾。易爲功力，因摧受福。巽爲風，兌口爲吹，离在上，故曰吹火。艮爲尾、爲牽，伏震爲馬。兌爲摧折，震爲福。○功力，從宋本，汲古作之功，非。

巽。澤狗水鳧，難畜少雛。不爲家饒，心其亟逋。通《震》。互艮爲狗，兌爲澤，故曰澤狗。《說文》："獺如小狗，水居食魚是也"。震爲鳧，坎水，故曰水鳧。二者皆野物，故難畜。震爲子、爲雛，震伏，故曰少雛。互艮爲家，坎爲心，震往，故曰逋，言澤狗水鳧不爲家畜，時時欲逃也。亟逋，依汲古，宋本作函憂。憂饒古亦叶。

兌。水壞我里，東流爲海。龜鳧驩囂，不見慈母。通《艮》爲里，互坎爲水，互震爲東，兌爲海，艮爲龜，震爲鳧、爲樂，故曰驩囂。巽爲母，坎伏故不見。

渙。褰衣涉河，水深漬罷。賴幸舟子，濟脫無他。首二句依《訟》之《萃》校，宋元本作"褰衣涉行，水深漬多"，汲古作"深漬請罷，非子作者"，尤非。罷，音婆。

節。龜厭江海，陸行不止。自令枯槁，失其都市。憂悔爲咎，亦无及己。艮爲龜，兌爲河海，震爲行，艮爲陸，互大离爲枯槁，巽爲市，坎爲憂。○悔爲，從宋本，汲古作害無。厭作戢，皆非。艮爲龜證。末句依宋元，汲古无。

中孚。同本異葉，樂仁政德。東鄰慕義，來興我國。互大离爲東鄰。艮爲國。○政，依宋本，汲古作正。

小過。桃李花實，累累日息。長大成熟，甘美可食，爲我利福。震爲桃李，兌爲花，艮爲實、爲成，巽爲長，兌爲食，震爲福，巽爲利。

既濟。重瞳四乳，聰明順理。无隱不形，微見千里。災害不作，君子集聚。此用《泰》象。伏艮爲目，巽爲重，故曰重瞳。艮爲乳，巽數四，故曰四乳。艮明坤順，巽伏故隱。兌爲見，坤爲千里、爲災。乾爲福故不災。艮爲君子，坤爲積聚。文王四乳，舜目重瞳，見《淮南子》。

未濟。實沈參墟，以義討尤。次止結盟，以成霸功。按：《左傳·昭元年》："遷實沈于大夏，主參。"故參爲晉星。泰伏艮，艮爲星，故曰實沈、曰參，而實沈與參皆晉墟。震爲晉也。皆用《泰》象。文意似指晉文伐楚事。止，首止，僖五年齊侯會諸侯于首止。

否之第十二

否。秦爲虎狼，與晉爭強。并吞其國，號曰始皇。此全用伏。兌爲秦、爲虎狼。震爲晉、爲爭，兌爲吞。乾爲皇、爲始。

乾。江河淮濟，天之奧府。衆利所聚，可以饒有，樂我君子。此用《否》象。坤爲江河淮濟。乾爲天，坤爲府、爲衆，巽爲利，坤爲聚，故曰饒。艮爲君子。○首句依汲古，宋元本无，非。濟、聚爲韻。

坤。天之所災，凶不可居。轉徙獲福，留止憂危。否坤爲災、爲凶，伏震爲轉徙。震爲福，故曰獲福。艮爲留止，坤爲憂危，言弗化也。坤爲憂證，可釋《易》○憂危，依汲古，宋元作危憂。

屯。名成德就，項領不試。景公耄老，尼父逝去。艮爲名、爲成、爲項領，坎伏，故不試。震爲諸侯，艮爲光，故曰景公。坤爲老，艮爲山，故曰尼父。震亦爲父也。坤亡故曰逝去。《論語》："景公曰：吾老矣，不能用也"，孔子行。○艮爲名證。《毛詩》"四牧項領"注：項，大也。按：《魏書·蘇則傳》注：則尋出兵，臨其項領，似不以大詁項字，林詞亦然。又按：《後漢·呂強傳》："姦邪項領，膏唇拭舌"，又杜詩："鄉里兒童項領成"，似皆以項領爲壯盛強橫之兒，與詩詞合，異毛傳。

蒙。持善避惡，福祿常存。雖有豹虎，不能危患。艮手爲持，伏乾爲善，坤爲惡，坎隱，故曰避。震爲福祿，艮爲豹虎，坎爲危患，震出險故无患。

需。避患東西，反入禍門。糟糠不足，憂動我心。詳《訟》之《未濟》。○足，依汲古，宋元本作屬。

訟。珪璧琮璋，執贄見王。百里甯戚，應聘齊秦。詳《需》之《井》，惟此以乾爲珪璧琮璋。○王，宋本訛五。戚，宋元本作越。

師。揚水潛鑿，使石潔白。裏素表朱，遊戲皋沃。得君所願，心志娛樂。坎爲水，震爲揚。坎爲潛伏，巽爲石、爲白、爲素，伏乾爲表、爲朱。震爲戲游、爲陵、爲皋，坎爲沃，震爲君、爲樂，坎爲心志。《詩·唐風》："揚之水，白石鑿鑿；素衣朱襮，從子於沃"，注：鑿鑿，潔白貌。襮，領也。然則所謂潛鑿亦取伏巽象也。又襮即表。《呂氏春秋·忠廉篇》："臣請爲襮"，高誘注曰：襮，表也。茲焦亦訓襮爲表，與毛傳訓領異。又讀衣爲裏，尤異也。裏，各本皆作衣，依《豫》之《大過》宋元本校。

比。官爵相保，居之无咎。求兔不得，使伯悔恨。艮爲官爵、爲居、爲求。震爲兔、爲伯，震覆，故求兔不得。坎爲憂，故曰悔恨。○使伯，依汲古，宋元作怕使，非。

小畜。戴元無褌，裸裎出門。小兒作笑，君子憂患。通《豫》。艮爲戴，坎爲首，故曰戴元。元，首也。坤爲褌，坤伏，故曰无褌。艮爲皮膚、爲身，故曰裸裎。艮爲門，震出，故曰出門。震爲子、爲笑樂，艮小，故曰小兒作笑。艮爲君子，坎爲憂患。○戴元，宋本、汲古均作載車，依元本，全用對象。

履。把珠入口，爲我利寶。得吾所有，欣善嘉喜。乾爲珠玉，兌口伏艮爲手，故曰把珠入口。伏坤爲我、爲利、爲吾。乾爲嘉喜。○善，從汲古，宋元本皆作然。

泰。行不如還，直不如屈。進不如退，可以安吉。內剛外柔方泰，乾進而外則否矣，故林詞以爲戒。乾爲行、爲進，震爲反，坤爲安。○還、屈，從宋元本，汲古作止、作曲。

同人。衆鬼瓦聚，中有大怪。九身無頭，魂驚魄去，不可以居。通《師》。坤爲鬼，坎亦爲鬼，坎衆，故曰衆鬼。震爲瓦，坤爲聚，坎爲怪。坤爲身，震數九，故曰九身。坎爲頭，坎伏，故曰無頭。震爲神、爲魂，坤爲魄。震又爲驚、爲去也。○瓦聚，依汲古，宋元本作凡聚，瓦聚疑與瓦合瓦散同義。中有，宋元本作還生，依汲古。

大有。家給人足，頌聲並作。四夷賓服，干戈橐閣。此用否象。艮爲家，伏震爲人，坤聚，故曰給足。震爲頌聲、爲作，坤爲夷，震卦數四，又爲賓客，故曰四夷賓服。艮爲干戈，坤爲囊，艮止，故曰橐閣。言偃武不用也。○橐，宋元本作囊，依汲古。

謙。人面鬼口，長舌如斧。斲破瑚璉，殷商絕嗣。震爲人，艮爲面，坤爲鬼，震爲口，故曰人面鬼口。兌爲舌，震形長於兌，故曰長舌。伏兌爲斧，艮爲斲，震爲玉，故曰瑚璉。震爲子，子爲殷，商姓，坤爲殺，震子被坤殺死，故殷商絕嗣也。○如斧，從汲古，宋元作爲斧。

豫。南山之峻，真人所在。德配唐虞，天命爲子。保佑歆享，身受大慶。震爲南，艮爲山、爲真人、爲保佑。震爲唐虞、爲子、爲慶，伏乾爲天、爲命。坤爲身。

隨。春桃生花，季女宜家。受福多年，男爲邦君。詳《師》之《坤》。

蠱。鴟鴞破斧，沖人危殆。賴其忠德，轉禍爲福，傾危復立。艮爲鴟鴞。兌爲斧、爲毀折，故曰破斧。艮爲少子，故曰沖人。互大坎爲忠德。震爲福、爲立，殆，音以。鴟鴞、破斧，豳風詩篇名。沖人，謂成王。忠德，指周公。

臨。猿墮高木，不踒手足。保我金玉，還歸其室。詳《訟》之《艮》。

觀。天之奧隅，堯舜所居。可以存身，保我邦家。詳《履》之《復》。

噬嗑。伯蹇叔盲，足病難行。終日至暮，不离其鄉。震爲伯，坎爲蹇，初四互大离，坎爲叔，故曰叔盲。震足爲行，坎病，故難行。离爲日，艮爲終，坎夜故曰終日至暮。艮爲鄉，艮止，故不离。○病，依宋元，汲古作痛。

賁。日月相望，光明盛昌。三聖茂功，仁德大隆。詳《師》之《節》。○茂，從宋元本，汲古作成。

剝。桃李花實，纍纍日息。長大成就，甘美可食。詳《泰》之《節》。○汲古多"爲我利福"四字，宋本無，此用《否》象。巽爲桃李，艮爲實，伏兌爲華。

復。入和出明，動作有光。運轉休息，所爲允康。入巽故曰和、出震故曰明。震爲動作，震旦故曰光明，震出故運轉，龍潛在下故休息，出入无疾故允康。○動作，汲古作所爲，依宋元本。

无妄。陰衰老極，陽建其德。履離戴光，天下昭明。功業不長，蝦蟆大王。詳《坤》之《未濟》，此以巽爲蝦蟆。○大，依汲古，宋元本作代。建，汲古作見，戴作載，俱依汲古《坤》之《未濟》校。

大畜。行役未已，新事復起。姬姜勞苦，不得休止。震爲行役、爲起，伏坤爲事，艮爲光明，故曰新事。震爲周，故曰姬。伏巽爲齊，故曰姜。艮爲休止，震起，故不得休止。

頤。狐鳴室北，飢无所食。困於空邱，莫與同力。艮爲狐，震爲鳴，艮爲室，坤北，故曰室北。坤爲飢，震爲食，艮爲困、爲邱，坤虛，故曰空邱。○室，依汲古，宋元本作苑。○坤北證。

大過。雄聖伏，名人匿。麟遠走，鳳飛北，擾亂未息。乾爲雄、爲聖，伏艮爲名，巽伏，故曰名人匿。坤文爲麟，坤伏不見，故曰遠。坤爲鳳、爲北，坤伏故曰走、曰飛。按：韻前四句句皆三字，第五句乃爲四字，漢魏叢書本竟以四字斷句，非。

坎。疾貧望幸，使伯行販。開牢擇羊，多得大牂。詳《訟》之《遯》。

离。翕翕????，隕墜顛崩。滅其令名，長沒不存。詳《泰》之《謙》。○????，依汲古，音橫，車聲，宋本作??，音田，與下存韻。元本第二句作稍稍崩顛，與上??韻，汲古則以??崩爲韻，且與下協。

咸。華落實槁，衣敝如絡。女功不成，絲布如玉。兌爲華，巽爲隕，故華落。艮爲果實，艮火故槁。巽爲絡、爲敝，伏震爲衣，巽落，故曰女功不成。巽爲絲布，伏震爲玉。○兌爲華證可解《大過》九五。○華落實槁，依宋本，汲古作"華薄實藁"，非。功、如，從宋本，汲古作功、作爲，非。

恒。溫山松柏，常茂不落。鸞鳳所止，得其歡樂。詳《需》之《坤》。○止，從宋元本，汲古作庇。其，從汲古，宋元作以。

遯。失恃毋友，嘉偶出走。攫如失兔，傫如喪狗。坤伏風隕，故曰失恃。艮爲友，巽寡，故毋友。坤爲偶，震爲嘉、爲走，坤震皆伏，故曰嘉偶出走。艮手爲攫，攫，撲也。震爲兔、爲失，失佚古通。佚兔，言兔逸也。艮爲狗，巽寡，故曰傫如。伏坤爲喪。○失恃毋友，依宋元本，汲古作"失持母教"，非。又攫如失兔、傫如喪狗，亦依宋元本，汲古作"攫如失老，如喪家狗"，尤非。

大壯。太乙駕騮，從天上求。徵我叔季，封爲魯侯。通《觀》。坤納乙，居北而互艮爲星，故曰太乙。本卦震爲駕、爲騮、爲從，乾爲天，伏艮爲求，故曰從天上求。艮爲叔季，兌爲魯，震爲諸侯，故曰魯侯。○求，依宋元本，汲古等本皆作來，以文理言來順，以韻言求叶，未知孰是。又徵我叔季，亦依宋元本，汲古等本皆作微我季叔。

晉。雙鳧俱飛，欲歸稻池，徑涉萑澤，爲矢所射，傷我胸臆。詳《屯》之《旅》。以坎爲矢，與易經合，舊說以离為矢，誤。

明夷。深坑復平，天下安甯。意娛心樂，賴福長生。坎陷，故曰深坑。坎又爲平，故曰復平。坤爲天下，坤順，故曰安甯。震爲娛樂，坎爲心意，震爲福、爲長生。○坑，依宋本，他本皆作坎。

家人。俱爲天民，雲過吾西。風伯雨師，與我無恩。此用《否》象。乾天坤民，故曰天民。坤爲雲，伏兌爲西，巽爲風，伏震，故曰風伯。伏兌爲雨，故曰雨師。《獨斷云》：風伯箕星，雨師畢星，艮爲星，故曰風伯、曰雨師。小畜云：密雲不雨，自我西郊。與我無恩者，言上風下火，雨澤不至也○雨師，依宋元本，汲古等本皆訛爲疾雨。

睽。野鳥山鵲，來集六博。三梟四散，主人勝客。伏艮爲鳥、爲山野，坎爲集，數六，故曰來集六博。梟、雉，皆博采名，故曰野鳥山鵲。兌上缺，故曰三梟。离卦數三，三梟四散，必當時六博采名，《戰國策》云：夫梟棊之所以能爲者，以散棊能佐之也。夫一梟不勝五散，明矣，茲曰三梟四散，孰勝負皆不能解。○梟，依汲古，宋元本作岛。

蹇。北阴司寒，堅冰不温。凌人惰怠，大雹为灾。详《泰》之《噬嗑》。○惰怠，汲古、宋元作情，依局本。

解。伊伯智士，去桀耕野。執順以待，反和无咎。震爲音、爲伯，故曰伊伯。伊吾，讀書聲也。坎爲智，故曰智士。离爲惡人，故曰桀。震爲耕，否艮爲野、爲執、爲待，坎爲和。○伯，從汲古，宋元本作傅。《孟子》：伊尹耕於有莘之野而樂堯舜之道。

損。秋風牽手，相從笑語。伯歌季舞，燕樂以喜。兌爲秋，坤爲風，艮手爲牽，震爲笑語，爲從。二上正反震，故曰相從笑語。震爲伯、爲歌舞，艮爲季，兌爲燕。○秋，宋元本作北，依汲古。詩：北風其涼，攜手同行。從，依宋元本，汲古作提。

益。徙巢去家，南過白馬。東西受福，與母相得。艮為巢、為家，震為徙、為去、為南，巽為白，坤為馬，故曰白馬。白馬，津名，在大伾山南。震為東，伏兌為西。震為福，坤為母。○徙，依汲古，宋元本作從。

夬。鳥飛跌跛，兩兩相和。不病四支，但去莫疑。伏艮為鳥、為飛，兌折故跌跛。坤數二，重坤，故曰兩兩，兌為和，坤為病、為疑，坤伏，故不病不疑。

姤。三牛生狗，以戌爲母。荊夷上侵，姬伯出走。詳《坤》之《震》。○狗，宋元本作駒，非。

萃。破筐敝筥，棄捐於道。壞落穿敗，不復爲寶。通《大畜》。震爲筐筥。兌爲破，巽爲敝，艮爲道，艮止不用，故曰棄捐，兌毀，故曰壞落穿敗。震爲玉、爲寶，震覆，故不爲寶。○爲，依宋元本，他本皆作所，非。

升。結紐得解，憂不爲禍。食利供家，受福安坐。巽爲結紐。震爲解、爲樂，故憂不爲禍。坤爲憂、爲禍也。巽爲利，兌口，故曰食利。伏艮爲家、爲安坐。震爲福。○紐，從宋元本，汲古等本皆訛紉。供，依宋元本，汲古作僊，非。

困。白日揚光，雷車避藏。雲雨不行，各自還鄉。巽白离日，震雷震伏，故曰避藏。坎爲雲雨，日出坎上，故雲雨不行。伏震爲反，艮爲鄉，故曰各自還鄉。○還，依汲古，宋元本作止。

井。杜口結舌，心中怫鬱。去災生患，无所告冤。兌爲口舌，坎伏，故杜口結舌。坎爲心、爲憂患凶災、爲冤，上坎下互大坎，故无所告冤。○去，依汲古，宋元本作凶。

革。賚貝贖狸，不聽我辭。繫於虎須，牽不得來。詳《需》之《睽》。

鼎。鳴鶴抱子，見蛇何咎。室家俱在，不失其所。通《屯》。震爲鶴、爲子，艮手爲抱。巽爲蛇，兌見，故曰見蛇。鶴以蛇爲糧，故无咎。艮爲室家。○鳴，汲古作如，宋本作持，漢魏叢書本作鳴，下屢見亦多作鳴，故從之。

震。逐兔山西，利走入門。賴我仁德，獲爲我福。震爲兔、爲逐。艮山坎西，故曰山西。伏巽爲利，艮爲門。震爲仁德、爲福。○坎西證。

艮。興役不休，與民爭時。牛生五趾，行危爲憂。互坎爲勞，故曰興役不休。坎爲衆、爲民。艮爲時，三上正反艮震，故曰爭時。震爲生、爲趾，坎納戊，數五，故曰五趾。艮爲牛，坎爲憂、爲危。震行。按：《漢書·五行志》："興徭役奪民時，厥妖牛生五足，秦孝文王五年，有獻五足牛者，劉向以爲近牛禍"，此自舊事，五行志述之，不得謂林本《漢書》。

漸。春栗夏梨，山鮮希有。斗千石萬，貴不可販。艮爲果，故曰栗梨。伏震爲春，离爲夏，艮爲山，巽爲魚，故曰山鮮。梨栗至春夏即壞，故曰希有。艮爲斗、爲石、爲貴、爲求，伏震爲千萬。○栗，依汲古，宋元作粟。山，依湖北局本，宋元、汲古皆作少，非。販，依宋元本，汲古作求。

歸妹。悲號北行，失其長兄。伯仲不幸，骸骨散亡。震聲兌口，坎悲坎北，故曰悲號北行。震爲長兄，坎隱伏，兌折，故曰失其長兄。震爲伯，坎爲仲，兌爲骸骨，兌折坎險，故曰不幸、曰散亡。

豐。賦斂重數，政爲民賊。杼軸空虛，去其家室。坎爲聚，故曰賦歛，互大坎，故曰重數。坎爲民、爲賊、爲杼軸，离虛故曰空。艮爲家室，艮覆故去。○空虛去其家室，依《復》之《兌》校，各本皆作空盡家去其室。

旅。履服白縞，殃咎並到，憂不能笑。通《節》。震爲履、爲服，巽爲白、爲縞，坎爲殃咎、爲憂，震爲笑。○能，依汲古，宋元本作敢。

巽。杜口結舌，言爲禍母。代伯受患，無所禱免。互兌爲口舌、爲言，正覆兌相背，故曰杜口結舌。巽爲母，震爲伯，震巽相往來，故曰代伯受患。兌爲患，兌口爲禱。○免，依汲古，宋元本作冤。

兌。免冠進賢，步出朝門。儀體不正，賊孽爲患。通《艮》。艮爲冠，互震爲進、爲賢。進賢，冠名也。《漢書·貢禹傳》："見責免冠謝"，故曰免冠進賢。震爲步、爲出，艮爲朝門，互坎爲賊、爲患。坎曲故不正。艮爲身體。○步出朝門，儀體不正，依汲古，宋元作"步行出朝，門體不正"，非。

渙。娶於姜女，駕迎新婦。少齊在門，夫子悅喜。巽爲姜，震爲娶、爲駕，巽爲婦、爲少齊。《左傳·昭二年》："晉人謂之少齊"是也。艮爲門，震爲夫子、爲悅喜。○少齊，依宋元本，汲古等本皆作少妻，非。夫子，亦依宋元本，汲古等本作之子，尤謬。

節。牧羊稻園，聞虎喧讙。畏恐悚息，終无禍患。詳《屯》之《復》。

中孚。老妾据機，緯絕不知。女功不成，冬寒無衣。兌爲妾，老妾，本《大過·九五》也。巽爲進退、爲機、爲緯，兌折故緯絕、故女功不成。《左傳·昭二十四年》："嫠不恤其緯而憂宗周之隕"。乾爲冬、爲寒、爲衣，今上下乾象皆缺，故无也。○据，依宋元本，汲古作踞。

小過。黑龍吐光，使陰復明。燎獵載聖，六師以昌。震爲龍，艮爲黔，故曰黑龍。兌口爲吐，艮爲光明，故曰吐光、曰使陰復明。艮爲火，故曰燎。震車爲載，坎爲聖，言文王出獵載太公以歸也。坎數六，坎衆，故曰六師。震爲昌也。○明，依宋本，汲古作陽。燎，依宋元本，汲古作熊。惟黑依汲古，宋元本作乘。

既濟。東鄰嫁女，爲王妃后。莊公築館，以尊王母。歸於京師，季姜悅喜。詳《屯》之《觀》。○季姜，汲古作姜姬，依宋元本。《左傳·桓九年》："紀季姜歸於京師，爲桓公后"是也，莊當爲桓。

未濟。灌頡東從，道頓跌踦。日辰不良，病爲身禍。离爲惡人，故曰灌頡。离爲東，言顛頡從公子重耳於東也。灌疑爲顛之音訛字。离爲日，坎爲病、爲禍、爲跌踦。○東從，依宋元本，汲古作同徒。日辰不良，依汲古，宋元本作日食不退，非。

焦氏易林注卷四

行唐尚秉和節之注

受業蒲城仵道益、豐潤董維城堃校刊

同人之第十三

同人。櫜置山顛，銷鋒鑄刃。示不復用，天下大歡。通《師》。坤爲櫜，震爲陵，乾亦爲山陵、爲顛。艮爲鋒刃，艮覆故銷、故不用。坤爲天下，震樂故曰大歡。○櫜置，宋本作密櫜，疑非，茲依汲古。

乾。一臂六手，不便於口。莫肯爲用，利棄我走。○便於，從宋本，汲古作使堵，非。

坤。獐鹿逐牧，飽歸其居，安甯無悔。○甯，從宋本，汲古作息，此用《同人》伏象。

屯。鴻魚逆流，至人潛處。蓬蒿代柱，大屋顛仆。艮爲鴻，坤爲魚、爲水、爲逆，故曰鴻魚逆流。鴻，大也。坎爲聖人，在下故曰潛處。坤爲蓬蒿，震木爲柱。坤在艮屋下，故曰代柱。坎陷故顛仆。○大，從宋元本，汲古作天屋。處，宋元本作渚，依汲古。仆，依《觀》之《需》校，各本皆作倒。《五行志》："衆逆同志，河魚逆流上"，故林詞不吉。

蒙。三羖五?，相遇俱行。迷入空澤，經涉六駁，爲所傷賊。伏兌爲羊，故曰羖、曰?。艮納丙，故曰三羖。坎納戊，故曰五?。互震爲行，坤爲迷、爲虛，故曰空澤，坎陷故曰澤。艮爲駁，能食虎豹，然曰經涉則非獸也。《詩·秦風》："隰有六駁"，《傳》：駁，如馬。陸機云：駁馬，梓榆也。樹皮青白駁犖，遙視似駁馬，故謂之駁。下章云"山有苞棣，隰有樹檖"，皆言木，此不應言獸，茲林詞曰經涉六駁，爲所傷賊，正用詩語。亦以六駁爲木，與陸詁合。坎數六，故曰六駁。坎又爲賊。○駁，依宋本，汲古訛駿。末句汲古作爲賊所傷，依宋元本。爲所傷賊者，言羊爲駁木觸傷也。

需。黃帝出遊，駕龍乘馬。東上泰山，南過齊魯，邦國咸喜。离爲黃，乾爲帝、乾爲馬，故曰駕龍乘馬。离爲東，乾爲山，兌爲魯。伏坤爲邦國。兌悅爲喜。○東，依宋本，汲古訛乘。

訟。履危不安，心欲東西。步走逐鹿，空無所得。通《明夷》。震爲履，坎爲危，故履危不安。坎爲心，爲西，离爲東，震爲鹿、爲走，坤虛，故空無所得。○坎西、离東證。

師。望尚阿衡，太宰周公。藩屏湯武，立爲侯王。伏离爲望，伏巽爲權衡。震爲主、爲周，故曰太宰周公。又乾爲聖人，伏重乾，故聖人多也。坤爲城、爲屏藩，坎水故曰湯。震爲武、爲王，故曰湯武也。○太宰周公，依宋本，汲古作大半周公，皆訛字。

比。白龍黑虎，起伏俱怒。戰于阪泉，蚩尤敗走，死於魚首。詳《蒙》之《坎》。魚首，地名。坎爲首，坤爲魚，故曰魚首。○魚首，宋元本、汲古皆作魯首，非。敗走作走敗，茲從《益》之《比》較改。

小畜。載石上山，步跌不前。嚬眉之憂，不得所歡，長思憂歎。通《豫》。艮爲石、爲山，坤爲載，故曰載石上山。震爲步，坎陷，故步跌不前。坎爲憂，故曰嚬眉，艮爲眉也。震爲歡，坎伏故不得。坎爲憂。○嚬，汲古訛顯，依宋元本。汲古无"長思憂歎"四字，依宋元本。

履。周德既成，行軸不傾。申酉昳暮，耄老衰去，箴石不祐。通《謙》。震爲周，艮爲成，故曰周德既成。震爲行，坎爲軸，坎平故不傾。坤居申，坎先居酉，故曰昳暮，言日至申酉而暮也。坤爲老衰，坎爲箴。艮爲石，箴，鍼也，石，砭石，即石箴也。丁晏云：《山海經》："高氏之山，其下多箴石"，注：可以爲砥鍼者是也。坤死，故雖有箴石，不能祐助。○行軸，依汲古，宋本作杼軸。申酉昳暮，依宋元本，汲古作"中酉跌墓"。

泰。乘雲帶雨，與飛鳥俱。動舉千里，見我慈母。坤爲雲，兌爲雨，震爲乘，伏巽爲帶。震爲飛、爲鳥、爲舉動、爲千里。坤爲母、爲我。兌爲見。○坤爲雲、兌爲雨證，可解《易》。動舉，依宋本，汲古作舉動。

否。賚貝贖狸，不聽我辭。繫於虎須，牽不得來。詳《需》之《睽》。○艮爲貝、爲虎、爲須證，可釋《易》。於，宋元本作我，依汲古。

大有。三翼飛來，是我逢時。俱行先至，多得大利。离數三，爲飛、爲翼，伏艮爲時。坤爲我，乾爲行、爲先，伏坤爲利。○是，依宋本，汲古作字。

謙。兩足四翼，飛入我國。甯我伯姊，與母相得。坤數二，震爲足、爲翼，卦數四，故曰兩足四翼。震爲飛，坤爲國、爲我。震爲伯，伏巽爲姊。坤爲母。○我國，從汲古，宋本作家國。震數四證、爲翼證。

豫。按民呼池，玉杖文案。魚如白雲，一國獲願。艮手爲按。坤爲民、爲河，震言坎水故曰呼池。呼池，即呼沱河。《周禮·職方氏》作虖池，《戰國策》作呼沱，并同。震爲玉、爲杖，坤爲文，艮爲案，故曰玉杖文案。《後漢書·禮儀志》："仲秋，縣道皆案民比戶，年七十授以玉杖，八十九十禮有加文案，乃養老加禮"。坤爲魚、爲雲，震白，故曰魚如白雲。○按民呼池，依宋元本，汲古作案民湖池。文案，依宋本，汲古等本皆訛爲天授。願，依宋本，與案爲韻，汲古等本並訛爲鯉。

隨。季姬踟躕，望我城隅。終日至暮，不見齊侯，居止無憂。兌爲季姬，艮止故踟躕。艮爲日、爲望、爲城、爲終，兌昧，故曰終日。巽爲齊，震爲諸侯，故曰齊侯，巽伏故不見。艮爲居止，震樂，故无憂。陳樸園云：案：《左傳》："齊桓公有長衛姬、少衛姬"，《易林》所云季姬即指少衛姬。《衛風·靜女》云："俟我於城隅"，戴震云："此媵俟迎之禮，諸侯惟親迎嫡夫人，媵則至乎城下，以俟迎者而後入"，故《易林》《師》之《同人》云"結衿待時，終日至暮"也，謂林詞全說《靜女》詩而與毛異。○望我，依宋元本，汲古作望還。居止，宋元本作君上，非，依汲古。君者，居之訛。上者，止之訛。

蠱。龍渴求飲，黑雲影從。河伯捧觴，跪進酒漿，流潦滂滂。震爲龍，兌口爲飲。艮爲求，互大坎爲黑、爲雲、爲河。震爲伯，故曰河伯。震爲觴，艮手爲捧。坎爲酒漿、爲流潦。○龍渴求飲，汲古作"龍隅求泉"，黑作置，均依宋元本。

臨。出門逢患，與福爲怨。更相擊刺，傷我手端。震爲出，坤爲門、爲患，坤禍，故不福。伏艮爲擊，對遯臨，正反艮，故相擊。兌爲傷，伏艮爲手，坤爲我。○福，從宋元本，汲古等本皆訛爲怒。

觀。播天舞，光地乳。神所守，樂无咎。艮爲天、爲手、爲播、爲舞。坤地，互艮爲乳，艮爲守，伏震爲樂。坤爲安。○此三字四句宋元本作"播天舞地，神明所守，安樂无咎"，汲古訛爲"播衣樂天，乾坤所命，安樂无咎"，皆改作四字三句，茲依《剝》之《兌》宋本校。地乳，詳《泰》之《大有》。

噬嗑。兩金相擊，勇氣鈞敵。終日大戰，不破不缺。震爲金，正反震，故曰兩金。艮手爲擊，正反艮，故曰相擊。震爲勇，正反震，故曰鈞敵。艮爲終，离爲日，震爲戰。兌爲破缺，兌伏，故不破不缺。○勇氣鈞敵，依宋本，汲古等本作"武勇敢敵"，將林詞用覆之妙全失。

賁。車雖駕，兩矧絕。馬奔出，雙輪脫。行不至，道遇害。震爲車、爲駕，伏巽爲靷。兌卦數二，故曰兩靷。兌折故絕。震爲馬、爲奔出。坎爲輪，兌卦數二，兌毀，故曰雙輪脫。坎陷故行不至。震爲道，坎陷爲害。○汲古作四字句而添二字作五句，爲"大車難駕，兩靷如繩，馬奔山後，輪脫不行，中道遇害。"不有宋元本誰復知廬山真面，誰復知林詞奇妙如此。此與上六卦凡常本詞意失解者，皆賴宋元本復明，其可貴如此。

剝。文山紫芝，雍梁朱草。長生和氣，王以爲寶。公尸侑食，福祿來處。詳《師》之《夬》。

復。抱珠入口，爲我畜寶。得吾所有，欣然嘉喜。震爲口、爲珠玉、爲寶。坤爲我、爲吾、爲畜。震爲嘉喜。

无妄。負牛上山，力盡行難。烈風雨雪，遮遏我前。中道復還，憂者得歡。艮爲負、爲山、爲牛，艮止，故力盡行難。互巽爲風，乾爲冰，故曰雨雪，艮止，故曰遮遏。艮爲道，震反，故曰還。坎爲憂，震樂，故曰得歡。○力盡，依汲古，宋本作劣。負牛，依宋本，汲古作負車。

大畜。陶朱白圭，善賈息資。三致千金，德施上人。艮火，故曰陶，乾爲大赤，故曰陶朱。震爲玉、爲白，故曰白圭。二人皆善治生致富。乾爲富，故曰息資。伏巽爲商賈，艮數三，乾爲金、爲千，故曰三致千金。乾爲德，震爲人。上人者，及人也。○人，依宋本，汲古作仁。

頤。子鉏執麟，春秋作經。元聖將終，尼父悲心。詳《訟》之《同人》。○經，依釋文。元，依汲古，宋本作作元、作陰聖，非。

大過。春日載陽，福履齊長。四時不忒，與樂爲昌。通《頤》。震爲春，乾爲日、爲陽。震爲福履，巽齊，故曰齊長。艮爲時，震數四，故曰四時。震爲樂、爲昌。○昌，依汲古，宋本作倡。

坎。孔德如玉，出於幽谷。飛上喬木，鼓其羽翼，輝光照國。詳《坤》之《比》。○輝，依汲古，宋本作大。照國，依宋本，汲古及常本作耀光照目，非。

离。區脫康居，慕仁入朝。湛露之歡，三爵畢恩。復歸穹廬，以安其居。注：詳《訟》之《恒》。○穹，宋本作窮，非。

咸。秋冬夜行，照覽星辰。道理利通，終身無患。兌爲秋，乾爲冬，互大坎爲夜。艮爲明、爲觀，故曰照覽。艮爲星辰、爲道里。巽爲利，艮爲身、爲終。坎爲患，兌悅，故无患。○理，應作里。無患，依汲古，宋本作何患。

恒。鳴鵠抱子，見蛇何咎。室家俱在，不失其所。注詳《否》之《鼎》，古鵠鶴通用。

遯。安如泰山，福壽屢臻。雖有豺虎，不能危身。艮爲山、爲安、爲壽。乾爲福，艮爲豺虎、爲身，艮安故不危。○艮爲身證。宋本如訛和。

大壯。耆蒙睡眠，不知東西。歲君失理，命直爲曲。王稱爲寶。乾老故曰耆。《說文》："耆，老也"。伏艮故曰蒙。耆蒙，即老少也。艮止坤迷，故曰睡眠。震東兌西，坤迷故不知。乾爲君、爲年，故曰歲君。坤爲理，坤伏故失理。伏巽爲命。孟氏逸象乾爲直、爲王、爲寶。震口爲稱。○耆蒙睡眠，依汲古，宋本作老目瞢眠。老目者，耆之訛，瞢，蒙之訛。歲君失理，命直爲曲，王稱爲寶。依汲古，宋本作"君失理命，以直爲傴，王珍爲寶"，非。此又汲古勝宋本處。

晉。植璧秉珪，請命于河。周公克敏，沖人瘳癒。此用《同人》象。伏震爲珪璧。艮手故曰秉、曰植。坎水坤水故曰河。艮爲沖人。沖，幼也。震爲公、爲周。艮堅故瘳癒。○植璧秉珪，依宋本，汲古等本作載璧秉珪，非。植璧秉珪，金滕文。癒，依汲古。《說文》："病瘳也"。徐鍇曰：今人作愈，非。由是證宋本作愈非。○《史記·魯世家》："成王有疾，周公揃爪沈河以祈病瘳"。

明夷。太王執政，歲熟民富。國家豐有，王者有喜。震爲王，坤老，故曰太王。坤爲政、爲歲、爲利，故曰歲熟。坤爲民、爲富、爲國家、爲豐。震爲王，震喜。○太，依宋本，汲古作大，他本或作天。

家人。訟爭相背，和氣不處。陰陽俱否，穀風無子。离爲有言，故爭訟。坎爲和，坎伏故不處。穀，毛詩作谷。傳云：東風也。巽爲風，离東，故曰東風。震爲子，震伏故無子。谷風詩，毛傳謂刺夫婦失道，茲曰无子，蓋齊詩義也。○訟爭，依汲古，宋元本作爭訟。

睽。齊魯爭言，戰於龍門。搆怨結禍，三世不安。兌魯齊，似用半巽象。正反兩兌口相背，故曰爭言。餘詳《坤》之《离》。

蹇。鹿得美草，鳴呼其友。九族和睦，不離邦域。此用《同人》象。伏震爲鹿、爲草、爲鳴，伏坤爲族，震數九，故曰九族。震樂故和睦。坤爲邦域。

解。百里南行，雖微復明。去虞適秦，爲穆國卿。百里奚自虞適秦，故曰南行。震爲百、爲南、爲行。离爲明，坎爲憂虞，震樂故去虞。坎位西，故曰秦。○南，從宋元本，汲古訛難。微，從汲古，宋元本作徵，非。

損。梅李冬實，國多寇賊。亂擾並作，王不能制。詳《屯》之《師》。

益。府藏之富，王以賑貸。捕魚河海，笱網多得。巨蛇大，戰於國郊，君遂走逃。詳《比》之《臨》。笱，依汲古，宋元訛苟。後三句定爲衍文，應依《比》之《臨》校刪。

夬。牡飛門啟，憂患大解。修福行善，不爲身禍。詳《需》之《兌》。○修福行善，依《需》之《兌》校，宋元本皆作"去老乘馬"，汲古无第三句。又牡，宋元本訛杜。

姤。宜昌娶婦，東家歌舞，長樂歡喜。巽爲震婦，震爲娶、爲昌、爲東、爲歌舞、爲歡樂。伏坤爲家。

萃。正陽之央，甲氏以亡。禍及留吁，煙滅爲墟。《左傳·宣十六年》："正月，晉人滅赤狄甲氏及留吁"，春正故曰正陽。央，中也，言正月之中也。伏乾爲陽，互大坎爲中。艮爲甲，坤喪兌毀，故曰甲氏以亡。坤爲禍，兌口爲吁。坤爲墟、爲滅。○甲，汲古訛申，依宋元。

升。鳧過稻廬，甘樂??。雖驅不走，田畯懷憂。震爲鳧、爲稻、爲樂、爲??。??，大麥也。巽爲，坤亦爲魚。震爲驅、爲走，坤爲田畯、爲憂。○鳧，從汲古，宋元本作鳥，非。《詩·小雅》："田畯至喜"。

困。跛踦俱行，日暮車傷，失旅乏糧。通《賁》。坎蹇故曰跛踦。震爲行，离爲日，坎爲夜，故曰日暮。震爲車，坎折故傷。震爲行旅、爲糧，兌毀，故曰失旅乏糧。

井。龍門水穴，流行不害。民安其土，君臣相保。通《噬嗑》。震爲龍，艮爲門、爲穴，坎水爲流，流順故不害。坎爲民，艮爲安、爲土，震君艮臣。○艮爲臣證。○水，汲古作小，依宋元本。《集韻》害，音曷，與穴韻。

革。山陵四塞，遏我徑路。欲前不得，復還故處。通《蒙》。艮爲山、爲塞、爲遏、爲徑路。坎陷艮止，故欲前不得。震卦數四，故曰四塞。○四，依宋元本，汲古作西，前作全，非。

鼎。兩虎爭鬬，血流漂杵。城郭空虛，蒿藜塞道。通《屯》。艮爲虎，坤數二，故曰兩虎。又正反艮，故曰爭鬬。坎爲血、爲杵，艮爲城郭，坤爲空虛，震爲藜蒿，艮爲道。

震。依叔牆隅，志下心勞。楚亭晨食，韓子低頭。艮爲牆、爲叔、爲依。坎爲志、爲心、爲勞。震爲楚、爲晨、爲食，艮爲亭，坎爲信，故曰韓子。韓子者，韓信也。艮爲頭，坎下首，故低頭。《史記·淮陰侯傳》："常數從南昌亭長寄食，亭長妻患之，不爲具食，信怒絕去"。○叔，依宋元，汲古作東。

艮。龍生無常，或託空桑。憑乘風雲，爲堯立功。震爲龍、爲生、爲桑，互大离，离虛，故曰空桑。坎爲雲，伏巽爲風。震爲乘，艮手爲憑。震爲帝，故曰堯。按：皇甫謐云：伊尹生于空桑，堯時諸臣。禹生石紐，見史記注。無生空桑者，西漢時古籍多，或別有所據。○空桑，依汲古，宋元本作葉。

漸。魁行搖尾，逐雲吹水。汙泥爲陸，下田宜稷。艮爲星、爲尾。魁，北斗星也。巽進退，故曰搖尾。坎爲雲，水兌口向坎，故曰逐雲吹水。坎爲汙泥，坎陷故亦爲下田。艮爲陸，巽爲稷，言宜種黍稷也。○水，汲古作火，依宋元本。宜稷，多作爲稷，依《巽》之《師》校。

歸妹。跛踦相隨，日暮牛罷。陵遲後旅，失利亡雌。坎蹇故跛踦。离爲日、爲牛。坎夜坎勞，故曰日暮牛罷。震爲商旅、爲後，巽爲利，巽伏，故曰失利亡雌。巽爲震婦，故曰雌也。

豐。三人俱行，北求大牂。長孟病足，倩季負糧。柳下之寶，不失我邦。震爲人、爲行，數三，故曰三人俱行。互大坎爲北，兌爲羊，震爲長孟、爲足，坎病，故曰病足。按：《家語》："叔梁紇之妾生孟皮，孟皮病足"。季，季路也。《家語》子路曰："吾爲親負米百里之外"。互巽爲糧，伏艮爲季、爲負。震爲柳，伏坤爲下、爲邦。○糧，宋元、汲古作囊，依汲古《革》之《恒》校。孟，從宋元，汲古作子。寶，從宋元，汲古作責，非。按：《呂氏春秋》："齊伐魯，求岑鼎，魯以他鼎往，齊侯曰：柳下季謂是則因受之，魯侯請柳下季，季曰：君以賂欲免國也，臣亦有國，破臣之國以免君之國，所不願也，魯侯乃以真岑鼎往"。我邦，各本皆作驪黃，依汲古《渙》之《豫》校。

旅。鳳凰在左，麒麟處右。仁聖相遇，伊呂集聚。傷害不至，時無殃咎，福爲我母。离爲鳳凰、爲麒麟。离東爲左，兌西爲右。坎爲聖、爲集聚。兌口爲伊。巽爲齊、爲呂。○處右，從宋元，汲古作在右。

巽。乘筏渡海，雖深不殆。曾孫皇祖，累累俱在。伏震爲筏、爲乘，互大坎爲海、爲深，兌悅故不殆。伏艮爲曾孫、爲祖。○海，從宋元，汲古作河，不協，非。

兌。比目四翼，來安吾國。齎福上堂，與我同牀。詳《比》之《离》。

渙。娶于姜呂，駕迎新婦。少齊在門，夫子悅喜。詳《否》之《渙》。呂、齊，汲古作女、作妻，依宋元本。

節。螟蟲爲賊，害我稼穡。盡禾殫麥，秋無所得。坎爲賊、爲害，伏巽爲螟蟲。震爲禾稼，兌正秋，兌毀折，故秋無所得。○盡禾，汲古作冬禾，依宋元本。

中孚。衣裳顛倒，爲王來呼。成就東周，邦國大休。震爲衣裳，正反震，故曰顛倒。震爲王、爲呼、爲東周，艮爲成、爲邦國。按：《齊風》："東方未明，顛倒衣裳；顛之倒之，自公召之"，《毛詩敘》謂朝廷興居无節，焦意似指太公佐周，與毛異。

小過。王孫季子，相與爲友。明允篤誠，升擢薦舉。震爲王，艮爲孫、爲季子、爲友。震爲明允，艮爲篤誠，震爲薦舉，艮手爲擢。詞似用《史記》舜舉八元八愷事。○篤，元本訛駕，依宋本、汲古。薦，依汲古，宋元本皆訛慶。

既濟。踴泉滑滑，流行不絕。汙爲江海，敗毀邑里，家無所處。聞虎不懼，向我笑喜。坎爲泉，重坎，故流行不絕、故汙爲江海。坤爲邑里，三坤爻隔絕，故云敗毀。坎爲懼，虎與笑喜蓋用半象。○踴，汲古作漏，依宋元。懼，從宋元，汲古作悖。又按：似用《同人》伏象。

未濟。桑扈竊脂，啄粟不宜。亂政無常，使心孔明。离爲鳥，故曰桑扈竊脂。坎爲竊、爲脂。竊脂，即桑扈，一物也。《左傳·襄四年》："桑扈竊脂爲蠶驅雀者也"，《詩·小雅》："交交桑扈"，餘似用半象。○扈，宋元本作戶，從汲古。心，依宋元本，汲古作我。

大有第十四

大有。白虎張牙，征伐東萊。朱雀前驅，贊道說辭。敵人請服，銜璧而趨。兌爲虎、爲牙，西方色白，故曰白虎張牙。白虎，西方宿。离爲東，兌爲決、爲斧鉞，故曰征伐東萊。萊，汲古本作東華。按：《史記》云：師尚父封于營邱，未至國，萊人來伐，爭營邱。營邱，邊萊。萊，夷人也。但太公征萊今史不詳，不知華萊孰是，姑從宋元。朱雀，南方宿。离爲雀，南方色赤，故曰朱雀。兌口，故曰贊道說辭。道導通。乾爲玉，兌口故曰銜璧。○東萊，汲古本作東華，依宋元。

乾。南山太行，困於空桑。老沙爲石，牛馬无食。此用《大有》象。乾爲山、爲行，位南，故曰南山。太行，亦山名也。伏坎爲困，艮爲桑，坤虛，故曰空桑。艮爲沙石。坤爲老、爲牛馬，兌爲食，坤閉，故曰无食。○无食，宋元本作无糧，依汲古。

坤。播木折枝，與母別离，絕不相知。依《訟》之《謙》校。播，種也，言折枝種於他所，與母樹分离也。○宋元、汲古皆作"蟠木失歧"，誤。按：此亦用《大有》伏象。

屯。噂噂所言，莫如我垣。歡樂堅固，可以長安。詳《乾》之《困》。○宋元本作譐譐，依汲古。莫如我垣，亦依汲古，宋元作"莫知我恒"，誤。

蒙。雹梅零墜，心思憒憒。懷憂少愧，亂我魂氣。艮爲果、爲梅，坎爲冰，故曰雹梅。《爾雅》葖蘆萉注：紫花大根，俗呼雹突，由此例之，是雹梅爲象形之字，作李者非也。坎折故零墜。坎爲心思，坎憂故憒憒。坤爲我、爲亂、爲魂氣。○憒憒，依宋元本，汲古作積憒。雹，各本作李，依《頤》之《否》校。

需。火雖熾，在吾後。寇雖多，在吾右。身安吉，不危殆。离爲火，伏坤爲吾，在下故曰在後。坎爲寇，兌爲右，伏坤爲身、爲安。殆，音以。

訟。虎臥山隅，鹿過後朐。弓矢設張，猬爲功曹，伏不敢起，遂至平原，得我美草。乾爲虎、爲山，伏震爲鹿、爲後。《廣韻》："朐，山名"，《史記·始皇本紀》："立石上朐界中"，由是例之，後朐或山名也。坎爲弓矢、爲棘、爲猬、爲伏，伏坤爲平野、爲我。震爲美草。○遂，依宋元本，汲古作逐。平，汲古、元本作洋，依宋本。坎爲矢證。《後漢書·百官志》："功曹主選署及衆事爲郡吏長"，《論衡》云："人謂虎食人，功曹爲姦所致。"其意以爲功曹爲吏率虎爲獸雄，而猬能伏虎，故虎畏見。《史記·龜策傳》注：猬能伏虎。

師。三火起明，雨滅其光。高位疾顛，驕恣誅傷。伏离爲火，數三，故曰三火。坎爲雨、爲黑，故无光。坎爲疾。坤爲誅傷。○顛，宋元作巔，依汲古。誅，汲古作深，依宋元。

比。疋居楚烏，遇讒無辜，久旅离憂。丁云："疋，雅同"，《說文》："雅，楚鳥也，一名鸒，一名卑居，秦謂之雅"，言雅居楚即謂烏也。艮爲烏，故曰烏、曰雅。坎上下兌口相背，故曰讒。坎爲憂。○疋居楚烏，依汲古，宋元本作"匹君楚馬"，非。旅，依宋元，汲古作散。○艮烏確證。

小畜。一室百子，同公異母。以義防患，禍災不起。通《豫》。坎爲室，數一。坤爲百，震爲子、爲公。坤爲母，上下坤相背，故曰異母。坎爲患，坤爲禍災，坎伏，故不起。○百子、同公，依宋元本，汲古作十子、作同心，似非。

履。商人行旅，資所無有。貪其利珠，流連王市。還家內顧，公子何咎。通《謙》。震爲商旅、爲行人、爲珠，巽爲利市，乾爲王，故曰王市。艮爲家，离爲顧，震爲公子。○所無，依宋元本，資所無有者，言資無所出也。汲古作"資無所有"，非。

泰。禹將爲君，北入崑崙。稍進揚光，登入溫湯。代舜爲治，功德昭明。乾爲君王，故曰禹。伏艮爲崑崙。坤位北，艮陽在上爲光，艮手，故曰揚光。坤水爲湯，艮火，故曰溫湯。震爲帝，故曰舜。○揚光，依宋元本，汲古作陽光，非。代舜爲治，依宋元本增，汲古無。○坤北證。

否。乾行天德，覆幬無極。嘔呼烹熟，使各自得。乾爲天，故覆幬無極，伏震兌，故曰嘔呼。艮火坤釡，故曰烹熟。○天，汲古作大，烹作享，均依宋元本。

同人。南國盛茂，黍稷醴酒。可以享老，樂我嘉友。乾爲南，伏坤爲國。震爲盛茂、爲黍稷，伏坎爲酒。乾爲老，震爲樂。○盛茂，汲古作茂盛，醴作醲，均依宋元本。

謙。方船備水，傍河燃火，終身无禍。震爲船，坤爲船，坤爲方，方，并也。《詩》"方舟爲梁"，故可備水。坎水坎河，艮爲火，故曰傍河燃火。坤爲身、爲禍，震喜，故无禍。○汲古多"與夫吉昌，永得安康"二句，依宋元本。

豫。雷行相逐，無有休息。戰於平陸，爲夷所覆。詳《坤》之《泰》。

隨。躑躅踟躕，拊心搔頭。五晝四夜，睹我齊侯。震足故躑躅、踟躕。坎爲心、爲首，艮手，故拊心搔頭。艮爲日、爲晝，兌爲夜，震卦數四，巽五。巽爲齊。○睹，依宋元本，汲古作賭。○上二句用《邶詩》注，詳《同人》之《隨》。

蠱。大口宣唇，神使伸言。黃龍景星，出應德門。與福上堂，天下安昌。詳《需》之《萃》。

臨。陰衰老極，陽建其德。履離戴光，天下昭明。詳《否》之《无妄》。第三句各本皆訛"離載陽光"，依《坤》之《未濟》校。

觀。三塗五岳，陽城太室。神明所伏，獨無兵革。詳《需》之《蒙》，汲古多"下有保國"四字，依宋元本。

噬嗑。年豐歲熟，政仁民樂。利以居止，旅人獲福。震爲年歲、爲豐熟、爲仁樂，伏巽爲利。艮爲居止，震爲旅人。○政仁，依宋元，汲古作仁政，非。

賁。楚烏逢矢，不可久放。離居無群，意昧精喪。作此哀詩，以告孔憂。楚烏，即雅，見《說文》。艮爲黔啄，故曰烏。震爲叢木，故曰楚烏。坎爲矢，故曰楚烏逢矢。艮爲居，坎爲孤，故曰离居無群。坎爲心、爲隱伏，故曰意昧。震神坎陷，故精喪。坎爲哀憂，震爲告。《詩·四月篇》："君子作詩，維以告哀"。○烏，從宋元本，汲古作鳥。矢，宋元本訛天，從汲古。可，宋元本作時，從汲古。群，汲古作辜，從宋元本。汲古無意昧精喪句。

剝。出門大步，與凶惡忤。罵公詈母，爲我憂恥。坤爲門戶、爲凶、爲母、爲我憂。伏乾爲行、爲公，兌爲罵詈。○凶，依宋元本，汲古作兄，非。恥，亦從宋元本，汲古作趾，非。

復。火至井谷，陽芒生角。犯厯天市，闚觀太極。登上玉牀，家易六公。天市，依汲古。《天官書》："旗中四星曰天市"，宋元本作天戶，非。太極，依汲古，即北極也，宋元作太微，不韻。又陽宜作楊，古楊柳不分，即柳星也。按：此亦用《大有》象。離爲星、爲火，兌爲井谷，伏艮爲角，離爲觀。太極謂五。乾爲玉，伏艮爲床。

无妄。牧羊逢狼，雖憂不傷。畏怖惕息，終無禍殃。震爲羊，震艮對，故曰逢狼。艮爲狼，坤爲牧、爲憂傷，乾惕，故曰惕息。坤爲禍殃，坤伏故無。○惕，依汲古，宋元本訛既。

大畜。繭栗犧牲，敬事鬼神。神嗜飲食，受福多孫。望季不來，孔聖厄陳。上四句詳《乾》之《旅》。艮爲季，艮止，故不來。乾爲聖，震爲孔、爲陳。○鬼，宋元本作貴，神嗜作享者，茲依汲古。

頤。大澤治妝，南歸牧羊。長伯爲我，多得牛馬，利於徙居。坤爲水、爲海，故曰大澤。妝，俗作娤，爲裝之訛字。震爲行，故治裝。伏兌爲羊，坤爲牧，震爲歸、爲南、爲伯、爲長。坤爲我、爲牛、爲馬，震行故徙居。○大澤治妝，宋元本作大蓋治牀，依汲古。歸羊，從宋元本。牧，從汲古。牛馬，依宋元本，汲古作馬牛。

大過。枯樹無枝，與子分離。飢寒莫養，獨立哀悲。通《頤》。震爲樹，互大离科上槁，故曰枯，巽寡故无枝。震爲子，風散故分離。乾爲寒，离虛爲飢，坤死故莫養。坤爲哀悲。

坎。天地九重，堯舜履中。正冠垂裳，宇宙平康。互震爲帝，故曰堯舜。震爲履，坎爲中，艮爲冠，坤爲裳，坎爲平。○履，汲古作治，依宋元本。

离。鳧鷖遊涇，君子以甯。履德不衍，福祿來成。伏震爲鳧鷖，坎爲涇，艮爲君子，震爲履、爲福祿。○涇，元本作滛，從宋本、汲古。履，從宋元本，汲古訛復。

咸。裸裎逐狐，爲人觀笑。牝雞雄晨，主作亂根。通《損》。坤爲身，故曰裸裎。艮爲狐，震爲逐、爲人、爲笑，艮爲觀，互巽爲雞，震爲雄、爲旦、爲鳴，故曰雄晨。震爲主，坤爲亂。○裸裎，宋元本作臝襢，依汲古。觀，汲古作所，雄作司，均依宋元本。《書》：牝雞之辰，惟家之索。

恒。典冊法書，藏在蘭台。雖遭亂潰，獨不遇災。詳《坤》之《大畜》。○書、亂，從宋元本，汲古作言、作禍，《論衡》："連山藏在蘭臺"。

遯。三癡且狂，欲之平鄉。迷惑失道，不知昏明。通《臨》。坤爲癡，震數三，故曰三癡。震起故曰且狂。《詩·鄭風》："不見子都，乃見狂且"，《說文》："且，薦也，薦，進也"，《集韻》："且，徂也"，且狂，猶狂且也。坤爲平鄉，震爲之，坤爲迷惑、爲失，震爲大塗，坤夜震旦，故曰昏明，坤迷故不知。全用对象。○且狂，依汲古，宋元本作俱，非。且，音徂。

大壯。癭瘤瘍疥，爲身瘡害。疾病癃痾，常不危殆。通《觀》。艮多節，故曰癭瘤痬疥、曰癃痾。坤爲身、爲害、爲疾病，艮安故不危殆。○害，依宋元本，汲古作患，不協。痾、危殆。皆依汲古，宋元本作痢、作屬逮，似非。

晉。三豕俱走，鬬於谷口。白豕不勝，死於坂下。坎爲豕，离卦數三，故曰三豕。艮爲谷，伏兌爲口。兌剛魯毀折故鬬。兌，西方色白，故曰白豕。坤死艮坂，故曰死於坂下。○谷，宋元本作虎，依汲古。

明夷。賴主之光，受德之佑。雖遭顛沛，獨不凶咎。震爲主，离爲光，震爲德。○主，依汲古，宋元本作先。遭，依宋元本，汲古作造。

家人。上義崇德，以建大福。明哲且聰，周武立功。通《解》。震爲德、爲福、爲建，离爲明、爲哲、爲聰，震爲周、爲武、爲功。○哲、立功，從宋元本，汲古作德、作功立，非。

睽。四亂不安，東西爲患。身止無功，不出國城。乃得全完，賴其生福。兌數四，离爲亂，坎險故不安。离爲東，坎爲西、爲患，伏艮爲身、爲止、爲國城，艮止故不出。

蹇。金牙鐵齒，西王母子。無有患殆，涉道大利。詳《小畜》之《大有》，此亦用《大有》象。○涉道大利，依汲古，宋元本作滅害道利。

解。賀喜從福，日利蕃息，歡樂有得。震爲喜樂、爲賀、爲福，伏巽爲利，离爲日，震爲蕃息。

損。昊天白日，照臨我國。萬民康甯，咸賴嘉福。艮一陽在上故爲天、爲日，納丙，故曰昊天。昊天，夏日也。坤爲我、爲國，艮爲光明，故曰照臨。坤爲萬民，震爲康甯、爲嘉福。○嘉福，依宋元本，汲古作受福。

益。左眇右盲，視闇不明。下民多孽，君失其常。震爲左，伏兌爲右，互大离故曰眇、曰盲、曰不明。坤爲黑暗、爲下、爲民、爲孽，震爲君。

夬。吾有黍粱，委積道傍。有囊服箱，運到我鄉，藏於嘉倉。通《剝》。艮爲道，坤爲委積、爲囊、爲箱、爲鄉，坤載故曰運。坤爲藏，艮爲倉，又爲果蓏。蓏，草實也。黍粱故爲艮象。○吾有，從汲古，宋元本作吾家。囊，從宋元，汲古作架。

姤。殊類異路，心不相慕。牝豕无猳，鰥無室家。通《復》。坤爲類、爲心，震爲大塗，坤爲牝，巽爲豕，故曰牝豕。猳，牡也。坤寡故曰鰥。○牝豕，宋元本作牝猭，依汲古。

萃。雀行求食，出門見鷂。顛蹶上下，幾無所處。艮爲雀、爲求，兌爲食，艮爲門、爲鷂，兌折故顛蹶。

升。野有積庾，穡人駕取。不逢狼虎，暮歸其宇。坤爲野、爲積、爲庾。震爲稼穡、爲人，故曰穡人。艮爲虎狼，艮伏故不逢。坤爲莫，震爲歸。○積庾，宋本作積庚，元本作種庾，依汲古。狼虎，亦依汲古，宋元本作虎狼，與下宇不韻。

困。膚敏之德，發憤晨食。虜豹禽說，爲王求福。詳《師》之《觀》。○虜，依汲古，宋元本訛虎。晨，各本皆作忘，依宋元本《師》之《觀》校改。說，從宋元，淮陰伐趙禽夏說，汲古作越，非。

井。光祀春成，陳寶雞鳴。陽明失道，不能自守，消亡爲咎。《漢書·郊祀志》："秦文公獲若石于陳倉北坂城，祠之，其神來，常以夜光煇若流星從東方來，集于祠城，其聲殷殷，若雄雉野雞夜鳴，名曰陳寶"。茲云春城，疑祠城之訛，疑原句無春字，祀成即祠城，或爲光集祠城也。卦通《噬嗑》。离爲光，坎爲集，艮爲祠城，震爲陳、爲鳴，本卦巽爲雞。○光祀，從宋元本，汲古作光禮。禮，即集之音訛字。陳寶，宋本、汲古皆作陳項，非，依元本。

革。左抱金玉，右得熊足。常盈不亡，獲心所欲。通《蒙》。震爲左、爲玉，艮爲金、爲抱，兌爲右，艮熊震足，坤爲多，故曰常盈。坤爲亡，震樂故不亡。坎爲心、爲欲。○艮金證。熊足即熊掌。

鼎。履泥汙足，名困身辱。兩仇相得，身爲痛瘧。通《屯》。震爲足、爲履，坤爲土、爲水，故曰履泥汙足。艮爲名，坎陷，故名困。坤爲身，坤下故辱，坤數二故曰兩。正反艮故相仇。○爲痛瘧，依宋元本，汲古作其爲虐。

震。安居重遷，不去其??。禾米相間，樂得常産。艮爲居，艮止，故安居不遷。震往，艮??，艮止，故不去其??。震爲禾米，爲樂。○??，從汲古，宋元本作亶，音訛字。

艮。天災所游，凶不可居。轉徙獲福，留止憂危。互坎爲災凶，震爲游，上下卦陽在上故曰天災。艮爲居，坎險，故不可居。震爲徙、爲福，艮止坎危。○憂危，從汲古，與居韻，宋元作危憂。

漸。昧昧墨墨，不知白黑。景雲亂擾，光明隱伏。犬戎來攻，幽王失國。坎隱伏故曰昧墨，故不知白黑。巽爲白，坎爲黑、爲雲，离明，故曰景雲。离爲亂、爲光明，坎伏艮犬，坎爲幽、爲失，艮爲國，震爲王，震伏，故曰幽王。○白黑，依宋元本，汲古作日黑。

歸妹。鳧雁啞啞，以水爲宅。雌雄相和，心志娛樂。得其所欲。詳《大畜》之《鼎》。○心志，依宋元，汲古作常共。

豐。長生無極，子孫千億。柏柱載梁，堅固不傾。震爲長生、爲子，伏艮爲孫。震爲千億、爲柏柱、爲載、爲梁，伏艮爲堅固。○梁，從汲古，宋元本作器。

旅。麒麟鳳凰，善政得祥。陰陽和調，國無災殃。离爲文明，故曰麟鳳。卦一陰從一陽，二陰從二陽，故曰和調。

巽。天之奧隅，堯舜所居。可以存身，保我室家。伏艮爲天，震爲帝，故曰堯舜。艮爲居、爲身、爲室家、爲保。全用旁通。○室家，從宋元，汲古作家室，非。家，音姑，與居韻。

兌。配合相迎，利之四鄰。昏以爲期，與福笑喜。兌昧爲昏，震爲福、爲笑喜。迎鄰爲韻，鄰，音靈。

渙。砥德礪材，果當成周。拜受大命，對爲齊侯。震爲德、爲材，艮石，故曰砥礪。震爲周，艮爲拜，巽爲命、爲齊。

節。與福俱坐，蓄水備火，終無災禍。震爲福，艮爲坐，坎水艮火，坎爲積蓄、爲災禍。○宋元本多"思患預防"四字爲第三句，依汲古。

中孚。晨昏潛處，候時煦煦。卒逢白日，爲世榮主。震爲晨，兌爲昧、爲昏，巽爲潛，艮爲待、爲時，震爲煦。煦，和也。巽爲白，艮爲日，震爲主、爲榮。○晨，元本作畏，依宋本、汲古。候時煦煦，宋元本作候明昭昭，茲從汲古。煦主爲韻。

小過。視日再光，與天相望。長生歡悅，與福爲多。艮爲日、爲光、爲望、爲天，巽長震生，震歡悅爲福、爲多也。○再，從汲古，宋元本作載。多，從宋元本，汲古作兄。與，從汲古，宋元作以。○艮爲天證。

既濟。大頭明目，載受嘉福。三雀飛來，與祿相觸。坎爲大首，离爲明目，震爲載、爲嘉福。离爲鳥，卦數三，故曰三雀飛來。震爲飛、爲祿。除坎离外，皆用半象。○載受嘉福，從宋元本，汲古作再受喜福。三，從宋元本，汲古作二。觸，從汲古，宋元訛單。

未濟。楩生荊山，命屬輸班。袍衣剝脫，夏熱冬寒。立成枯槁，衆人莫憐。詳《乾》之《既濟》。楩，汲古訛梗，依宋元本。

謙之第十五

謙。王喬无病，狗頭不痛。亡跛失履，乏我徒從。艮爲壽，故曰王喬。王喬，古仙人。坎爲病，震樂故无病。艮爲狗，坎爲首、爲痛，震爲履，坎蹇故跛。坤爲我。○狗，依汲古，宋元本作苟。跛，依汲古，宋元本作破。亡疑爲足之訛。震足坎蹇，故曰足跛。

乾。喋囁噱嚾，昧冥相摶。多言少實，語无成事。此取遇卦《謙》象。注解詳卷九《明夷》之《豫》。《豫》與《謙》同象。喋，汲古作嗛，依宋元本。噱嚾，宋元本訛處曜，汲古作噱嚶。摶，宋元作待，汲古訛持，依汲古，《中孚》之《升》校有詳說。

坤。北辰紫宮，衣冠立中。含和建德，常受大福。鉛刀攻玉，堅不可得。詳《坤》之《觀》。多下二句。此亦用《謙》象。艮爲刀、爲金，坤柔故曰鉛刀。震爲玉，艮爲堅。○艮爲刀、爲金證。

屯。東壁餘光，數暗不明。主母嫉妬，亂我事業。震爲東，艮爲壁，故曰東壁。艮又爲火、爲光明，坎爲暗，故不明。坤爲母，震爲主，故曰主母。坎爲嫉妬，坤爲亂、爲事業。《列女傳》："貧婦徐吾與鄰婦會燭，夜續燭，數不給，鄰婦欲擯之，吾曰，一室之內，增一人，燭不爲闇，少一人，不爲明，何愛東壁之餘光乎？"林用其事。

蒙。下背其上，盜明相讓。子嬰兩頭，陳破其墟。坤爲下，艮爲背、爲上、爲明，坎爲盜，震爲言，正反震相對故曰相讓。震子、震嬰。坎爲首，坤數二，故曰兩頭。震爲陳，坎爲破，坤爲墟。兩頭於象甚合，其義未詳，疑爲面縛之訛。○相讓，從宋元本，汲古作其，非。讓，責也。子嬰，從汲古，宋元本作嬰子，非。陳，陳涉也，言陳涉亡秦滅子嬰也。

需。鳳生會稽，稍巨能飛。翺翔桂林，爲衆鳥雄。离文爲鳳，伏艮爲山。會稽，山名。艮陽在上爲飛、爲翺翔、爲林、爲鳥，坤爲衆。全用伏。○能飛，從宋本，元本作飛翔，非。巨，汲古作其，依宋元本。

訟。鑿井求玉，非和氏寶。名困身辱，勞无所得。坎陷爲井，乾爲玉、爲寶，坎爲和，伏坤爲身、爲辱。艮爲名，艮覆故名困。坎爲勞。○非和氏寶，依宋本及汲古，元本作"非卞氏室"，非。

師。邦桀載殳，道至東萊。百僚具舉，君王嘉喜。坤爲邦、爲惡，故曰桀。艮爲殳，兵器也。《詩·衛風》："邦之桀兮，伯也執殳"。震爲大塗、爲陵，震東故曰東萊。東萊，山名。坤爲百，艮爲官，互震爲君王、爲嘉喜。○邦桀，從宋元本，汲古訛拜桀。殳，從陳本，元本、宋本、汲古皆訛役。道，從宋元本，汲古作送。《漢書·郊祀志》："東萊山，黃帝所常游"，林詞似指此事。

比。安息康居，異國穹廬。非吾邦域，使伯憂戚。詳《蒙》之《屯》。○穹、戚，依汲古，宋元本作同、作惑。

小畜。江河淮海，天之都市。商人受福，國家富有。詳《否》之《乾》。

履。同本異業，樂仁尚德。東鄰慕義，來興吾國。通《謙》。震爲木，正反震而以三爻爲本，故曰同本異葉。震爲仁德、爲樂、爲東、爲興，坤爲吾、爲國。○鄰，依宋元本，汲古訛林。

泰。白鶴銜珠，夜室爲明。懷我德音，身受光榮。震爲白、爲鶴、爲珠，兌爲口，故曰銜。坤爲夜、爲室，震爲明、爲音，坤爲懷、爲我、爲身，乾爲光榮。《搜神記》："噲參行遇黔鶴，爲弋人射傷，收養之，放去，一夜，雌雄各銜一明月珠來以報參"。○室，宋元作食，從汲古。爲，從宋元，汲古作反。我，元本作吾，從宋本、汲古。

否。踐履危難，脫厄去患。入福喜門，見吾邦君。伏震爲踐履，坤爲患，乾在外，故脫厄去患。艮爲門，乾爲福喜，巽爲入，坤爲吾、爲邦，乾爲君。○福，依宋元本，汲古作臨。

同人。宮商既和，聲音相隨。驪駒在門，主君以歡。通《師》。震爲樂，故曰宮商、曰聲音。震爲隨、爲馬，坤爲門，震爲主、爲君、爲歡，又震爲行。驪駒，爲送行之詩。

大有。天地配享，六位光明。陰陽順敘，以成厥功。詳《訟》之《震》。

豫。江河淮海，天之奧府。衆利所聚，可以饒有，樂我君子。詳《否》之《坤》。

隨。雙鳥俱飛，欲歸稻池。徑涉萑澤，爲矢所射，傷我胸臆。詳《屯》之《旅》。○萑，依《屯》之《旅》校，宋元本作雚，汲古作藿，皆非。

蠱。伯仲叔季，日暮寢寐。臝臥失明，喪我貝囊，銜却道傍。震爲伯，大坎爲仲，艮爲叔季，坎爲莫、爲寢寐，艮爲身、爲臝、爲臥、爲明，兌昧故失明，兌毀折故曰喪。艮爲貝，震爲道、爲囊。○伯，從汲古，宋元本作留。臝，汲古作裸，宋元本作羸，由汲古證之可見宋元本原作臝。羸裸同，故從之。明、喪、貝，從汲古，宋元本作限、虐、具，非。却，汲古作缷，依宋元本。

臨。受終文祖，承衰復起。以義自閑，雖苦无咎。坤爲文，伏艮爲終、爲祖，故受終文祖。坤爲衰，震爲起，坤爲義、爲咎，震樂故无咎。○閑，依汲古，宋元本作閉。

觀。据斗運樞，順天无憂，與樂並居。詳《益》之《節》。

噬嗑。周師伐紂，戰於牧野。甲子平旦，天下悅喜。震爲周、爲伐，坎衆爲師，离爲惡人，故曰紂。艮爲城。《尚書》注：牧野城，周武王所築。震爲旦、爲子，艮爲甲，故曰甲子。坎爲平，故曰平旦。艮爲天，震爲下、爲樂。《周書》："武王伐紂，甲子昧爽，王朝至於商郊牧野"，林所本也。

賁。十雌百雛，常與母俱。抱雞搏虎，誰敢害諸。通《困》。巽爲雌，兌爲雛，數十故曰十雌。震爲百、爲子，故曰百雛。巽爲母、爲雞，艮爲虎、爲抱，故曰抱雞搏虎。○百，元本作伯，從宋本、汲古。諸，依宋元本，汲古作者，與俱不協。○巽母證。

剝。桀跖並處，人民愁苦。擁兵荷糧，戰於齊魯。此用《謙》象。坤爲惡，故曰桀。坎爲盜，故曰跖。震爲人民，坎爲愁苦，艮爲兵，震爲糧，艮手爲擁，艮背爲荷。震爲戰，伏兌爲魯，巽爲齊，故曰齊魯。

復。南山昊天，刺政閔身。疾悲無辜，背憎爲仇。詳《乾》之《臨》。

无妄。百川朝海，流行不止。道雖遼遠，无不到者。乾爲海、爲百川。震爲行、爲道、爲遠、爲至，故无不到。

大畜。目不可合，憂來搖足。悚惕危懼，去其邦域。大离故目不合。震爲足、爲搖，乾爲憂、爲危惕。艮爲邦域，艮在外故曰去。○危，依汲古，宋元本作爲。

頤。鳥升鵲舉，照臨東海。尨降庭堅，爲陶叔後。封於英六，履福綏厚。詳《需》之《大畜》。

大過。北方多棗，橘柚所聚。何囊載黍，盈我筐筥。通《頤》。坤爲北，艮爲棗、爲橘柚，正反艮故曰聚，坤亦爲聚也。坤爲囊，艮爲何，震爲黍、爲載、爲筐筥。

坎。懸貆素飡，食非其任。失望遠民，實勞我心。《詩·小雅·伐檀篇》："胡瞻爾庭有懸貆兮？不素餐兮？"互艮爲貆，震爲素、爲餐，坎爲食，伏巽爲繩，故曰懸。艮爲望，坎失，故曰失望。坎爲民、爲勞、爲心。○貆，宋元本作狟。飡，汲古作餐，依宋元本。食非其任，言不稱職也。

离。羔羊皮革，君子朝服。輔政扶德，以合萬國。詳《晉》之《臨》。

咸。齊魯爭言，戰於龍門。搆怨致禍，三世不安。詳《坤》之《大畜》。○世，依宋元本，汲古作三歲。

恒。久陰霖雨，塗行泥潦。商人休止，市空无有。互大坎故曰陰、曰霖雨、曰泥潦。震爲大塗、爲行、爲商人，坎陷故休止。巽爲市，兌毀故空无所有。○市空无有，依汲古，宋元本作市无所有。

遯。桃雀竊脂，巢於小枝。搖動不安，爲風所吹。心寒慄慄，常憂殆危。艮爲鳥故曰桃雀。竊脂，《詩·大雅》："肇允彼桃蟲"，《傳》"桃虫，鷦鹩也"。鷦鹩，即桃雀。《爾雅》："桑扈、竊脂，皆小鳥"，艮爲小也。艮爲巢、爲枝，巽風進退故動搖。乾爲寒、爲惕，故曰慄慄、曰危殆。○巢，依宋元本，汲古作來，非。心寒，依《旅》之《晉》校。

大壯。防患備災，凶禍不來，雖困无災。通《觀》。坤爲患、爲災，艮爲防，坤爲凶禍，坤閉故困。○均依汲古，宋元本禍作惡，無災作無憂，多"未獲安休"四字。

晉。引頸絕糧，與母異門。不見所歡，孰與共言。艮爲頸，震爲糧，震覆坤輿閉故絕糧。坤爲母、爲門，艮亦爲門。坤西南、艮東北，故曰異門。震爲歡、爲言，震覆坤閉，故不見所歡，故无與共言。○頸，依汲古，宋元本作順，非。

明夷。蝦去海，藏於枯里。街巷褊隘，不得自在。南北極遠，渴餒成疾。坤爲魚，故曰蝦。坎爲海，坤在外，故曰去海。坤爲里、爲藏，离爲枯、爲巷。坎爲褊隘，离南坎北，坎爲疾，离爲渴餒。○褊，汲古作偏，從宋元本。極遠，汲古作无極，從宋元本。

家人。恭寬信敏，功加四海。辟去不詳，喜來從母。坎爲信，巽爲母，伏震爲喜。

睽。歲飢無年，虐政害民。乾谿驪山，秦楚結怨。离虛故飢。坎爲衆、爲民，兌毀折故曰虐、曰害。坎爲谿，离火故曰乾谿。坎爲馬，伏艮爲山，故曰驪山。兌西故曰秦，离南故曰楚。楚靈王死於乾谿，秦始皇葬驪山，故曰秦楚結怨。坎爲怨也。

蹇。右目無瞳，偏視寡明。十步之外，不知何公。此用《謙》象。伏兌爲右，艮离目不全故无瞳，故偏視，坎黑故寡明。坤數十，震爲公、爲步，正反震，故不知何公。

解。蜩螗歡喜，草木嘉茂。百果蕃熾，日益庶有。此用《謙》象。震爲鳴，伏巽故曰蜩螗。《豳風》注：蜩，蟬也。宋曰螗。震爲歡喜，《詩·大雅》："如蜩如螗，如沸如羹"，箋云：言飲酒歡呼之聲似蜩螗之鳴，茲曰歡喜，用詩意也。震爲草木、爲嘉茂、爲百、爲蕃熾。艮爲果、爲日。○果、庶，從汲古，宋元作菓、作多。

損。常德自如，安坐無尤。幸入貴鄉，到老安榮。艮止故曰常德、曰安坐。艮爲鄉、爲貴，坤爲老，震爲榮。○幸入，宋本作華萃，元本作華入，依汲古。○艮貴可解《易》。

益。狡兔趯趯，良犬逐咋。雄雌爰爰，爲鷹所獲。震爲兔、爲行，互艮爲大。震爲逐，震口爲咋、爲雄，巽爲雌，爰爰，行貌。艮爲鷹、爲獲，《詩·小雅》："躍躍毚兔，遇犬獲之"，《釋文》："躍，他厯反，與趯同"，又《王風》："有兔爰爰"，《傳》："爰爰，行緩也"。○雄雌爰爰，依《未濟》之《師》校，各本作雄雉受害，非。

夬。春桃生花，季女宜家。受福多年，男爲邦君。詳《師》之《坤》。

姤。山石朽弊，消崩墮落。上下离心，君受其祟。乾爲山、爲石，巽爲朽弊、爲消崩墮落。乾爲君，陰消陽，故曰受祟。○消墮，從汲古，宋元本作稍墮。

萃。水壞我里，東流爲海。龜鳧讙譁，不睹我家。詳《泰》之《兌》。

升。七竅龍身，造易八元。法天則地，順時施恩，富貴長存。元本注：聖人心有七竅，伏羲蛇身。《左傳》："高辛氏有才子八人，天下謂之八元"，互兌爲穴、爲竅，數七，故曰七竅。震爲龍，坤爲身，故曰龍身。坤數八，又爲地，伏乾爲天，故曰法天則地。震爲時，坤順，故曰順時。伏乾爲富貴。翟云升謂伏義龍身，八元即八卦。○易，汲古作化，施恩作施行，均從宋元本。

困。四夷慕德，來興我國。文君陟降，同受福德。坎爲夷，伏震，卦數四，故曰四夷。坎爲慕，伏艮爲國。震爲君，互离故曰文君。正反震，故曰陟降、曰福德。○同福，依宋元本，汲古作合其，《詩·大雅》："文王陟降"，文君即文王。

井。華首山頭，仙道所游。利以居止，長无咎憂。伏艮爲山，坎爲首，兌爲華，故曰華首。艮爲壽，故曰仙道。伏震爲游，巽爲利、爲長，艮爲居止，坎爲憂。

革。鸇鳩徙巢，西至平州。遭逢雷雹，損我葦蘆。家室飢寒，思吾故初。通《蒙》。艮爲鸇鳩、爲巢，震行，故曰徙巢。坎爲平、爲西、爲冰雹，震爲雷、爲葦蘆，兌毀坤我，艮爲家室，坤爲飢寒。○損，從汲古，宋元本作闢。

鼎。狗無前足，陰謀叛北，爲身害賊。詳《小畜》之《明夷》。艮爲狗，初二半艮，无初爻，故无前足。震爲足，震伏亦无。○北，依汲古，宋元本作背。《說文》："背，乖也"。二人相背，《史記·魯仲連傳》："士無反北之心"，背乃妄人所改。

震。陽孤亢極，多所恨惑。車傾蓋亡，身常驚惶。乃得其願，雌雄相從。詳《乾》之《屯》。○從，依宋元本，汲古作存，乃音訛。

艮。空槽注器，豚彘不到。張弓祝雞，雄鳩飛去。鳩皆作父，依《師》之《旅》校。祝，呼也。

漸。長夜短日，陰爲陽賊。萬物空枯，藏於北陸。巽爲長，坎爲夜，离日坎隱，故短日。坎爲賊，北方陰，离日爲陽，陽爲坎陰所蔽，故曰陰爲陽賊。巽爲草莽、爲萬物，离虛故空枯。坎爲藏、爲北，艮爲道，故曰北陸。冬日行北陸。

歸妹。爪牙之士，怨毒祈父。轉憂於已，傷不及母。兌爲爪牙，震爲士、爲父，故曰祈父。坎爲怨毒、爲憂，巽爲母，巽伏，故傷不及母。《詩·小雅·祈父》："予王之爪牙，胡轉于予恤，有母之尸饔"。祈父，司馬也，言司馬令我久役，移憂於已，不及事母，令母主爨也。林全說詩意。○震父巽母證。

豐。拜跪請兔，不得臭腐。俛眉銜指，低頭北去。伏艮爲拜跪，震爲兔，震言，故請兔。巽爲臭腐，巽伏故不得。艮爲眉，坎陷，故俛眉。艮爲指，兌口，故銜指。坎爲首、爲低、爲北。多用伏象。○俛，從汲古，宋元本訛挽。眉，依宋元本，汲古作首。低頭，依宋元本，汲古作不得。

旅。有莘季女，爲夏妃后。貴夫壽子，母字四海。巽爲草莽、爲莘，兌爲季女，离爲夏，艮貴艮壽，震夫震子，巽爲母，兌爲海，震卦數四，故曰四海。○夏，從宋元，汲古作王。○巽母可解《易》。

巽。季姬躊躇，待孟城隅。終日至暮，不見齊侯。詳《同人》之《隨》。○季姬、暮，從宋元本，汲古作姜、作旦，非。

兌。邯鄲反言，父兄生患。涉叔憂恨，卒死不還。詳《坤》之《睽》。叔，從宋元本，汲古作此，非。叔，吳廣字也。憂恨，從汲古，宋元作援殂。卒，從汲古，宋元作一。

渙。逐鹿山巔，利去我西。維邪南北，所求不得。艮爲鹿、爲山、爲巔，震爲逐，巽爲利，坎爲西，震爲言，故曰維邪。維邪，呼聲。震爲南，坎爲北，艮爲求。○所求不得，依汲古，宋元作利无不得。

節。穿鼻繫株，爲虎所拘。王母祝福，禍不成災，突然自來。艮爲鼻，坎爲穿，伏巽爲繫，震爲株，言既穿其鼻又繫於木也。艮爲虎、爲拘，震爲王，伏巽爲母，故曰王母。震爲福、爲祝，坎爲禍、爲災。○株，汲古作珠，依宋元本。福，依汲古，宋元本訛榴。

中孚。虎豹熊羆，遊戲山谷。君子仁賢，皆得所欲。艮爲虎豹熊羆、爲山谷。《易·井·九二》"井谷射鮒"，以伏艮爲谷也。震爲游，艮爲君子、爲仁賢。○皆，汲古作亦，從宋元本。

小過。梅李冬實，國多盜賊。擾亂並作，王不得制。詳《屯》之《師》。此以正反巽爲盜賊，故曰多。

既濟。望幸不到，文章未就。王子逐兔，犬踦不得。此用《謙》象。艮爲望，坤爲文章，震爲王、爲子、爲逐、爲兔，艮爲犬，坎爲踦。○王子，依宋元本，汲古作三。

未濟。千柱百梁，終不傾僵。仁智輔聖，周宗甯康。此用《謙》象。坤爲千、百，艮爲柱，坎爲極、爲梁，震仁，坎智，坎聖，震爲周。

豫之第十六

豫。冰將泮散，鳴雁噰噰。丁男長女，可以會同。生育聖人。坎爲冰，下臨艮火，故曰泮散。艮爲雁，震鳴，故曰噰噰。伏兌納丁，《晉書·李密傳》："零丁孤苦"，丁男，言孤男无配偶也。巽爲長女，震爲生，坎爲聖，言少男長女及冰未泮而婚嫁也。《周禮·媒氏》疏引《韓詩傳》：古者霜降逆女，冰泮殺止。按：《詩·邶風》："士如歸妻，迨冰未泮"，據《韓詩》是冰泮後禁嫁也，荀子及家語皆同韓詩說，鄭誤。○聖，從宋元本，汲古作賢。噰噰，從宋元本，汲古作雍雍，與毛詩字異。

乾。龍馬上山，絕无水泉。喉焦唇乾，口不能言。詳《乾》之《訟》，此用《豫》象。

坤。蔡侯朝楚，留連江濱。逾時厯月，思其后君。左氏定五年：蔡侯朝，楚子常求其裘，弗與，乃留蔡侯弗使歸。豫震爲草莽、爲蔡、爲楚、爲諸侯，坎陷，故流連，坎水故曰江濱。艮爲時，坎爲月、爲思，震爲君。全用《豫》象。

屯。文厄羑里，湯困夏臺。仁聖不害，數困何憂。免於縲絏，爲世雄侯。中爻坤爲文、爲里，坤閉故厄。坎爲水，艮火，故曰湯、曰夏。艮爲臺，震爲仁，坎爲聖，坤爲害。坎爲困、爲憂，巽爲縲絏，巽伏故免。震爲雄、爲侯。○絏，從汲古，宋元本作索。雄，依宋元本，汲古作明。《史記·周本紀》："紂囚文王於羑里"，《殷本紀》："夏桀囚湯于夏臺"。

蒙。典冊法書，藏在蘭臺。雖遭亂潰，獨不遇災。詳《坤》之《大畜》。

需。氊裘膻國，文禮不飭。跨馬控弦，伐我都邑。伏坤爲裘、爲文禮、爲馬、爲我、爲都邑，謂匈奴寇邊也。

訟。星隕如雨，力弱無輔。強陰制陽，不得安土。《左傳·莊七年》："星隕如雨"。离爲星，坎爲雨，風隕，伏象，明夷，明入地中，故曰陰制陽。坤爲土。○第三句宋元本作"強陽制陰"，從汲古。

師。蝗嚼我稻，驅不我去。實穗無有，但見空藁。詳《小畜》之《大壯》。

比。虎飢欲食，爲蝟所伏。禹導龍門，避咎除患，元醜以安。艮爲虎，坤虛，故飢。伏兌爲食，坎爲蝟、爲伏，伏乾爲王、爲龍、爲門，故曰禹導龍門。坎爲患、爲隱伏，故曰避咎除患。坤爲醜、爲安。○所伏，依汲古，宋元本作而伏，非。《史記·龜策傳》："蝟能伏虎，見鵲而仰。"

小畜。蝙蝠夜藏，不敢晝行。酒爲酸漿，魴臰鮑羹。巽爲蝙蝠，伏坎爲夜、爲藏，离爲晝，震爲行，震伏，故不晝行。坎爲酒漿，巽爲魚、爲臰，故曰魴臰鲍羹。○鮑，元本作飽，非，依宋本、汲古。臰同臭。

履。精華墜落，形體醜惡。齟齬挫頓，枯槁腐蠧。兌爲華，風隕，故墜落。伏坤爲形、爲醜惡，兌爲口，正反兌相對故齟齬。离爲枯槁，巽爲腐蠧。○兌爲華可釋《大過》。

泰。兩足不獲，難以遠行。疾步不能，後旅失時。互震爲足，兌卦數二，故曰兩足，兌毀故不獲，故不行。震爲後、爲時，坤喪故失時。

否。令妻壽母，宜家無咎。君子之歡，得以長久。巽爲妻，乾善故曰令妻。坤爲母，艮壽，故曰壽母。艮爲家、爲君子，伏震爲樂，故曰歡。巽爲長，艮爲久。

同人。飢蠶作室，緡多亂纏，端不可得。巽爲蟲、爲蠶，离虛，故曰飢蠶。伏坎爲室，巽爲緡，离爲亂。○飢蠶，宋元本作蠶飢。緡，宋本作昬，元本作緒，均依汲古。端，丁宴依《御覽》校，宋本、汲古皆作緒。

大有。子鉏執麟，春秋作經。元聖將終，尼父悲心。詳《訟》之《同人》。○經，宋本作元，元作陰，皆非，依汲古《訟》之《同人》校，汲古只此不訛，餘皆訛作陰，蓋以經字不協而妄改，豈知麟音苓，心音惺，古與經字皆協，而宋元本改爲陰聖尤失解。

謙。螟蟲爲賊，害我稼穡。盡禾殫麥，秋無所得。詳《同人》之《節》。○殫，宋元本皆作單。

隨。憂在腹內，山崩爲疾。禍起蕭牆，竟制其國。互大坎爲憂，离爲腹，艮爲山，震爲覆艮，故曰山崩。巽爲草莽，艮爲牆，故曰蕭牆。艮爲國。○以覆艮爲山崩可知京謂"崩來无咎"之所本以艮爲國，可得《易》各處國邑之象。

蠱。茹芝餌黃，飲食玉瑛。神與流通，長无憂凶。震爲芝、爲黃，兌口故曰茹、曰餌、曰飲食。震爲玉、爲神、爲樂，故不憂。此言神仙導引之事。黃，黃精也。

臨。一夫兩心，歧刺不深。所爲無功，求事不成。震爲夫，坤爲心，數二，故曰兩心、曰歧。兌毀折故无功，故不成。坤爲事。○歧，宋元本作?、作拔，皆非，依宋本《噬嗑》之《豐》校。《隴上記》："狄梁公墓棘直而不歧"，歧，尖也，故曰棘刺。又《後漢·張堪傳》："麥穗兩歧，注：一莖兩穗"。亦一證也。又《易坤靈圖》引亦作拔刺。

觀。十里望烟，渙散四分。形容滅亡，終不見君。坤爲里，數十。艮爲望。烟，音因，與氤通。班固典引烟烟煴煴，烟煴，天地氣也，與絪縕同。艮陽在上，坤在下，天地氣接，故曰望烟。巽風爲散，數四，故曰四分。坤爲形、爲死，故滅亡。乾伏故不見君。○四分，依宋元本，汲古作四方，以與亡協，豈知烟音因，作分乃協。

噬嗑。張弓控弩，經涉山道。雖有伏虎，誰敢害諸。坎爲弓、爲弩，震爲張，艮爲山道、爲虎，坎伏，故曰伏虎。坎爲害。○諸，依宋元本，以與虎韻，汲古作者。

賁。泉閉澤竭，主母飢渴。君子困窮，乃徐有說。坎爲泉，坎伏故閉，下火故竭。震爲主，伏巽爲母，离虛而燥，故飢渴。艮爲君子，坎爲困。說脫通，言脫去困窮也。○主母，宋元本作王母，依汲古。

剝。野鳶山鵲，弈棋六博。三梟四散，主人勝客。艮爲鳶、爲鵲、爲梟、爲山，元本注三梟四散，皆古局戲名，按：《戰國·楚策》云："夫梟棊之所以能爲者，以散棊佐之也，夫一梟之不勝，五散亦明矣"，按：黃山谷詩："安知樗蒲局，臨關敗三梟"，今博戲失傳，故不知其義。○鳶，從宋元本，汲古作猿。

復。羊驚馬走，上下揮擾。鼓音不絕，頃公奔敗。震爲驚、爲羊、爲馬、爲走、爲鼓、爲音，坤爲頃，震爲公，故曰頃公。震爲奔，坤爲敗。《左傳·成二年》："晉卻克與齊頃公戰，晉人援桴而鼓之，頃公奔敗"。○頃，汲古訛項，依宋本。

无妄。黃帝神明，八子聖聰。俱受大福，天下康平。震爲黃、爲帝、爲神，艮爲明，數八，震子，故曰八子。乾爲聖聰、爲大福、爲天，震陽在下，故曰天下。《左傳》："高陽氏有才子八人"，林所本也。○康平，依宋元本，汲古作平康。

大畜。輕車醊祖，猋風暴起。泛亂祭器，飛揚鼓舞。明神降祐，道無害寇。震爲車、爲祭祀，故曰醊祖。祖者，將行犯軷之祭，《詩·大雅》"仲山甫出祖"是也。伏巽爲風，進退，故曰猋風。震爲器，兌毀故泛亂。震爲飛揚、爲鼓舞、爲明神、爲福祐、爲道，坤爲害、爲殺，坤伏故无。○首句原作"住馬醊酒"，猋作疾，第四句作"飛揚位卓"，卓，宋元本又作草，茲依汲古《坎》之《巽》校，祇泛字依本文。

頤。螣蛇乘龍，宋鄭飢凶，民食草蓬。《左傳·襄二十八年》："梓慎曰：蛇乘龍，龍，宋、鄭之星也，宋鄭必飢"。震爲龍，坤爲蛇，在震上故曰乘龍。《說文》以木架屋爲宋，故艮爲宋。鄭，《說文》地町町然平也，故坤爲鄭、爲凶、爲民。震爲食、爲草莽。

大過。揚水潛鑿，使石潔白。裏素表朱，遊戲皋沃。得君所欲，心志娛樂。詳《否》之《師》。○按：汲古作"衣素表朱"，宋元本作"裏素表朱"，《毛詩》詁襮爲領，謂衣素而黼領朱也，與《爾雅》合，後儒據高誘《呂覽》注及班賦詁襮爲表以攻毛，豈知素衣朱表語已不合，茲按林詞亦詁襮爲表，然曰裏素，則讀衣爲裏也。素裏朱襮，義始分明。○沃，汲古作澤，依宋元本。

坎。西過虎廬，驚我前驅，雖憂不危。坎位西，中爻艮爲虎、爲廬，震爲驚，坎爲憂危。○危，從汲古本，宋元作尤，非。

离。衣成無袖，不知所穿。客指東西，未得便安。通《坎》。震爲衣，坎爲穿，震爲袖，中爻正覆震相對，故曰無袖。又中爻亦正覆艮，艮止，故不知所穿。震爲客、爲東，兌爲西。○袖，依宋本，汲古作開。

咸。晨風文翰，隨時就溫。雌雄相和，不憂殆危。《詩》："鴥彼晨風"，《傳》鹯也。巽爲風，伏震爲晨、爲翰，坤爲文，故曰文翰。文翰，即晨風。詳《大過》之《豫》。艮爲時、爲火，故曰溫。震雄巽雌，兌口震鳴，故曰和。○殆危，依汲古，宋本作危殆。

恒。心多恨悔，出言爲怪。梟鳴室北，聲醜可惡，請謁不得。通《益》。坤爲心、爲悔恨，震爲言、爲出、爲鳴，艮爲梟、爲室，坤北，故曰室北。震爲聲，坤爲醜、爲惡，震爲請謁，坤閉故不得。○恨悔，從元本，汲古作悔恨。《說苑》："齊景公爲露寢之臺，成而不通，柏常騫曰：臺成，君何爲不通？公曰：梟昔者鳴，其聲無不爲，吾惡之甚。"

遯。離女去夫，閔思苦憂。齊子無良，使我心愁。下艮爲夫，巽風故曰离女，風散故曰去夫。伏坤爲苦憂，巽齊震子，坤惡故无良。坤爲我、爲心、爲愁。○愁，依宋元本，汲古作悲。

大壯。過時不歸，雌雄苦悲。徘徊外國，與叔分离。詳《比》之《隨》。

晉。鵲巢柳樹，鳩奪其處。任力薄德，天命不祐。艮爲鵲，离爲巢，艮爲木，故曰柳樹。离又爲鳩，正居巢中，故曰鳩奪其處。

明夷。鶴盜我珠，逃於東都。鵠怒追求，郭氏之墟。不見蹤迹，使我心憂。震爲鶴、爲珠，坎爲盜，故曰盜珠。震爲逃、爲東，坤爲都、爲郭、爲墟，震爲鵠、爲怒、爲伯，坎爲心憂。○鵠，依汲古，宋元本作懷，此有故實，今不能攷。

家人。夫婦相背，和氣弗處。陰陽俱否，莊姜無子。此用《豫》象。震巽爲夫婦，巽伏故曰相背。艮爲背，正反艮故曰相背。坎爲和，震起故弗處。卦一陽陷群陰中，而陰多无應，陰乘陽故曰俱否。巽爲姜，震子，坤殺，故无子。震爲莊。《詩》綠衣篇注：衛莊公惑于嬖，妾賢而无子。

睽。日走月步，趣不同舍。妻夫反目，主君失位。此用《豫》象。艮日坎月，上震，故曰步、曰走，正反震，故曰趣不同舍，艮爲舍也。震爲夫，坤爲妻，《文言》云臣道也，妻道也，是以坤爲妻也。艮爲目，正反艮故曰反目。震爲玉、爲君，艮爲位，震在外，故曰失位，坎爲失也。又《說文》："睽，兩目不相聽也"，互坎爲夫，离爲坎妃，故曰夫妻。坎上下兩半目相背，故反目，是睽原有反目象也。○日走月步，從元本，宋本、汲古本皆作"月走日步"。趣，依汲古，宋元本作逃。位，依宋元本，汲古作居。

蹇。雒陽嫁女，善逐人走。三寡失夫，婦妬無子。此亦用《豫》象。坎水故曰洛，坤爲都，故曰雒陽。坤爲女，震爲歸，故曰嫁女。震爲人、爲逐、爲走，故曰善逐人走。坤爲寡，震爲夫，數三，坎失，故曰三寡失夫。坎爲妬，震爲子，坤爲婦、爲殺，故曰婦妬无子。

解。周德既成，杼軸不傾。太宰東西，夏國康甯。震爲周，坎爲杼軸，震爲宰、爲東，坎爲西，离爲夏。夏國，大國也。坎又爲平，故不傾。

損。日中爲市，交易資寶。各利所有，心悅以喜。通《咸》。乾爲日，在中爻，故曰日中。中巽爲市、爲交易，巽爲寶，巽爲利，兌悅震喜，坤爲心。○各，依宋元本，汲古作名。○坤爲心證。

益。童妾獨宿，長女未室，利無所得。伏兌爲妾、爲少女，故曰童妾，坤寡故獨宿。巽爲長女，艮爲室，巽寡故未室。巽爲利，坤喪故无得。○童，依宋元本，汲古作僮。

夬。忠言輔成，王政不傾。公劉兆基，文武綏之。乾爲王、爲成、爲言。

姤。牛驥同槽，郭氏以亡。國破爲虛，主君奔逃。詳《小畜》之《晉》。郭亡見《說苑》，詳前。

萃。中原有菽，以待饔食。飲御諸友，所求大得。詳《小畜》之《大過》。惟各本饔皆作雉，茲依《大過》林改。

升。多虛少實，語不可知。尊空無酒，飛言如雨。陰多陽少，故曰多虛少實。震爲言語，坤亂故不可知。震爲樽，兌爲酒，坤虛故空無。震言，兌亦爲言，言多故如雨。兌爲雨。○知，依汲古，宋元本作覆。

困。青蠅集蕃，君子信讒。害賢傷忠，患生婦人。蕃，《毛詩》作樊，義皆通藩。《周官·大司徒》蕃樂，杜子春讀蕃爲藩，是其證，刺幽王詩也。巽爲蠅，東方本色青，故曰青蠅。伏艮爲蕃、爲君子，三至上正覆兌相背，故曰讒。《困》彖曰"有言不信"，林所本也。坎爲忠、爲害、爲患，巽爲婦，伏震爲人。○汲古作"君信讒言"，依宋本。

井。履株覆輿，馬驚傷車，步爲我憂。通《噬嗑》。震爲株、爲輿、爲履，二至四震覆，故曰覆輿。震爲馬、爲驚，坎破，故車傷。震爲步，坎爲憂，言行路難也。

革。商風召寇，來呼外盜。間諜內應，與我爭鬬。殫已寶藏，主人不勝。兌西正秋，互巽，故曰商風。巽爲伏、爲寇盜。《史記·天官書》："風從南方來，大旱；西方，有兵。"，故曰召寇，二至上正覆兌，故曰間諜、曰爭鬬。乾爲寶，震爲主人，震伏故不勝。○第二句汲古作"呼我北盜"，依宋元本。

鼎。逸豫好遊，不安其家。惑於少姬，久迷不來。伏震爲樂，故曰逸豫。震爲遊，伏艮爲家，坎險故不安。兌爲少姬，伏坤爲迷。此有故實，不能確指。○惑於少姬，依宋元本，汲古作惑有，非。

震。吾有驊騮，畜之以時。東家翁孺，來請我駒。價極可與，後無賤悔。震爲馬，艮爲止、爲畜、爲時、爲家，震東，故曰東家。艮爲祖、爲少男，故曰翁孺。震爲請、爲駒、爲後，坎爲悔。○賤，從宋元，汲古作賊，林意言馬已得善價，可與之不致後悔也。

艮。厄窮上通，與堯相逢。登升大麓，國无凶人。陽窮在上故曰厄窮上通。互震爲帝，故曰堯，三上正反震故曰相逢。震爲登、爲升，艮爲山麓、爲國，震爲人，震樂，故无凶人。《虞書》："納於大麓，烈風雷雨弗迷"，謂舜。

漸。衆兔俱走，熊羆在後。踦不能進，失信寡處。伏震爲兔、爲走，坎衆，故曰衆兔俱走。艮爲熊羆，震爲後，坎蹇故踦，艮止故不進。坎爲信、爲失，巽爲寡。○踦，依宋元本，汲古作騎，非。

歸妹。旁行不遠，三思復返。心多畏惡，日中止舍。震爲行、爲返，坎爲思，震數三，故曰三思。坎爲心、爲畏、爲中，离爲日，伏艮爲止、爲舍。○惡，依宋元本，汲古作患。

豐。倉唐奉使，中山以孝。文侯悅喜，擊子徵召。元本注：魏太子擊封中山，三年不召，其傅趙倉唐請使，魏文侯大悅，召擊子立之。伏艮爲倉、爲山，巽順故曰孝。离爲文，震爲侯、爲喜、爲子，艮手故曰擊子。震爲召。○倉唐，從宋元本，汲古作倉皇，非。

旅。入天門，守地戶。君安樂，不勞苦。艮爲門，陽在上爲天，巽入，故曰入天門。先天艮居戌亥，《乾鑿度》以乾爲天門，與艮同位，故艮亦爲天門，巽爲地戶，而艮爲守、爲戶牑，故曰守地戶。伏震爲君、爲樂。○地戶，依宋元本，汲古作城戶，非。○汲古下有"文山蹲鴟，肥腯多脂。王孫獲願，載福巍巍"四句，宋元本同，惟勞苦下多"一說"二字，顯爲另一林詞，與上三字句文不相屬。○艮爲天證。

巽。登階上堂，見吾父兄。左酒右漿，與福相迎。通《震》。爲登。艮爲堂、爲階，震爲父、爲兄、爲左，兌爲右，互大坎爲酒漿，震又爲福。

兌。秋蛇向穴，不失其節。夫人姜氏，自齊復入。兌正秋，巽爲蛇，兌爲穴，互巽爲齊、爲姜，伏震爲人、爲夫。《左傳》："莊姜與齊襄通，屢赴齊會齊侯。"

渙。忍醜少羞，無面有頭。耗減寡虛，日以削消。象多未詳。○耗滅、削消，依汲古，宋元本作滅耗、作削瑣，非。

節。景星照堂，麟遊鳳翔。仁施大行，頌聲大興。艮爲星，伏离爲日，亦爲星，故曰景星。艮爲堂，伏离爲文，故曰麟鳳。互震爲游翔、爲仁、爲聲、爲行。○麟游鳳翔，依汲古，宋元作"麟鳳游翔"。

中孚。干旄旌旗，執幟在郊。雖有寶珠，無路致之。詳《師》之《隨》。

小過。李華再實，鴻卵降集。仁德以興，蔭國受福。詳《小畜》之《离》。

既濟。白馬赤烏，戰於東都。天輔有德，敗悔爲憂。此用《豫》象。震爲白、爲馬，艮爲烏，坎赤，故曰白馬赤烏。震爲東，坤爲都，正反艮，故曰戰於東都。艮爲天，坎爲憂。《史記》："武王渡河，有火流于王屋，化爲赤烏"，丁晏云《詩》"有客有客，亦白其馬"，蓋白馬爲殷人昕尚。東都指牧野。○第三句汲古無，依宋元本補。

未濟。採薪得麟，大命隕顛。豪雄爭名，天下四分。詳《屯》之《坤》。此取遇卦《豫》象。坤爲薪、爲麟，艮手爲採，坎爲獲，故曰採薪得麟。伏巽爲命、爲隕顛，乾爲大，故大命隕顛。震爲豪雄，艮爲名，正反艮故爭名。坤爲天下，坎爲分，震卦數四，故曰天下四分。

焦氏易林注卷五

隨之第十七

隨。鳥鳴東西，迎其群侶。似有所屬，不得自專，空返獨還。艮爲鳥，震爲鳴、爲東，兌西，初四正覆艮，故迎其群侶。震爲返、爲還，震虛故空反，巽寡故獨還。○似有所屬四字，宋元無，依汲古。

乾。鼻目易處，不知香臭。君迷於事，失其寵位。此取《隨》象。艮爲鼻，大离爲目，艮在离上，故曰易處。巽爲臭，兌昧，故不知香臭。震爲君，坤爲迷、爲事，一陽居二陰下，故曰君迷於事。陽在下故失位。

坤。唐虞相輔，鳥獸喜舞。安樂无事，國家富有。此仍取《隨》象。震爲帝、爲唐虞，正反震，故曰相輔。艮爲鳥、爲獸，震爲喜、爲舞、爲樂，坤爲國家。○安樂，依宋元本，汲古作康。

屯。左輔右弼，金玉滿堂。常盈不亡，富如厫倉。詳《蒙》之《坤》。

蒙。蒼龍單獨，與石相觸，摧折兩角。詳《坤》之《屯》。

需。釣曰厭部，善逐人走。來嫁無夫，不安其廬。曰，從宋元本，汲古、局本作目，均未詳其義，似用遇卦《隨》象。隨下震爲人、爲走、爲逐，故曰善逐人走。震爲嫁、爲夫，二四震覆故無夫。艮爲廬山，震動故不安。首句有訛字。

訟。逐虎驅狼，避去不祥。凶惡北行，與喜相逢。通《明夷》。乾爲虎，震爲驅逐，坎爲避，坤爲不祥、爲凶惡，坎位北，故北行，遇震而喜也。○虎，汲古作兔，喜作善，均依宋元本。

師。齎貝贖狸，不聰我辭。繫於虎須，牽不得來。詳《需》之《睽》。

比。同載共輿，中道別去。喪我元夫，獨與孤居。詳《比》之《革》。○同，元本訛岡，依宋本、汲古。居，汲古作苦，依宋元本。

小畜。奮翅鼓翼，將之嘉國。愆期失時，反得所欲。通《豫》。震爲翅、爲翼、爲鼓、爲之、爲嘉，坤爲國，艮爲時，坎陷，故愆期失時。震爲樂，故曰反得所欲。○反，汲古作乃，從宋元本。

履。目傾心惑，夏姬在側。申公顛倒，巫臣亂國。离目，伏坎爲心、爲惑。兌爲姬，离爲夏，故曰夏姬。伏震爲公，离明，故曰申公。巽爲顛，正反巽故曰顛倒。兌爲巫，伏艮爲臣、爲國，离爲亂，故曰巫臣亂國。《左傳》："楚滅陳，取夏姬，楚王及子反等皆欲娶之，皆爲申公巫臣諫止，後巫臣自娶夏姬，奔晉，楚滅其家，巫臣乃遣其子適吳，教吳伐楚，子重、子反一歲七奔命。"

泰。摶鳩彈鵲，逐兔山北。丸盡日暮，失獲無得。坤爲文，故爲鳩。震爲鵲，伏艮爲手，故爲摶、爲彈。震爲兔、爲逐，乾爲山，坤爲北，故曰山北。乾爲日、爲丸，坤爲暮、爲失，故無得。○坤爲鳩、爲北證。○逐，汲古作獵，依宋元本。

否。鹿求其子，虎廬之里。唐伯李耳，貪不我許。艮爲鹿、爲求、爲虎、爲廬、爲里，伏震爲子、爲伯、爲李，伏兌爲耳。丁云：《方言》，江淮南楚之間謂虎爲李耳，關東西謂之伯都。唐伯、李耳，皆虎名也。○李，宋本訛季，從元本、汲古。

同人。敗魚鮑室，臭不可息。上山履塗，歸傷我足。巽爲魚、爲敗、爲鮑、爲臭，乾爲山，伏震爲履、爲塗、爲足，坎折故傷足。又初二半震足不全，亦爲傷也。○乾爲山，《同人》三爻"升其高陵"，《易》即以乾爲陵。

大有。華燈百枝，消暗衰微。精光訖盡，奄如灰糜。离爲燈，乾爲百，兌爲華，伏坎故暗，兌毀折，故衰微、故光盡。○宋元本作消衰暗微，依汲古。末句如、糜，各本作有、作縻，茲依《艮》之《蹇》校。

謙。顔叔子夏，游遨仁宇。溫良受福，不失其所。艮爲顔、爲叔，震爲子，伏离，故曰顔叔子夏。元刊注：顔叔，顔無繇也。震爲游、爲仁、爲福，艮爲宇，言顔叔、子夏同游聖門也。

豫。梁柱堅固，子孫蕃盛。福喜盈積，終無禍悔。震爲梁柱，艮爲堅固，震爲子，艮爲孫，坤衆坎衆，故曰子孫蕃盛。震爲福喜，坤爲積、爲禍悔。艮爲終，震樂故無。○盛，依宋元本，汲古作熾。

蠱。邊鄙不聳，民狎於野。穡人成功，年歲大有。艮居西北，故曰邊鄙。震爲穡、爲人、爲功、爲年歲。○聳，依宋元本，汲古作甯，非。於，依汲古，宋本作其。穡，依宋元本，汲古作嗇。

臨。鼃池鳴呴，呼求水潦。雲雨大會，流成河海。震爲鳴、爲鼃，兌爲池，坤爲水潦，艮爲求。兌爲雨，坤爲雲、爲江海，重坤故大會。○鼃，汲古聲訛爲蝸，宋本又訛爲虵池、爲牛，以兩本形聲定之必爲鼃字。鼃，古文蛙字也。鳴呴呼求，依宋元本，汲古作鳴呵、作呼我。按：《春秋繁露》求雨法"取五蝦蟇置池中，具酒脯陳請"。

觀。志合意同，姬姜相從。嘉耦在門，夫子悅喜。坤爲志、爲意，重坤故曰同。伏震爲周，故爲姬。巽爲齊，故爲姜。坤爲耦、爲門，伏震爲夫子、爲悅喜。

噬嗑。白馬駮騮，更生不休。富有商人，利得如邱。震爲白馬、爲玄黃，故曰駮騮。爲生，正反震，故更生不休，故富有。震爲商人，伏巽爲和，艮爲邱。○駮騮，依宋元本，汲古作騮駮。

賁。太姒夏禹，經啓九道。各有攸處，民得安所。禹，姒姓。离爲夏，互震爲王，故曰夏禹。震爲啓、爲大塗，數九，故曰九道。艮爲處，坎爲民，艮爲安。

剝。甲戊己庚，隨時轉行。不失其心，唐季發憤，擒滅子嬰。此用遇卦《隨》象。隨互艮，艮外堅爲甲，隨上互大坎，坎納戊，下互大离，离納己，震納庚，甲東方春，庚西方秋，坎戊冬，離已夏，故曰甲戊己庚，隨時轉行。震爲帝，故曰唐，艮少故曰唐季、曰子嬰。艮手故曰擒，兌折故曰擒滅。唐季，謂高祖。刘向高祖颂：漢帝本系出自唐帝。班固述贊：皇矣大漢，纂堯之緒。○四五句宋元本作樂且安甯，依汲古。

復。穆違百里，使孟厲武。將師襲戰，敗於殽右。《左傳·僖公三十三年》："秦穆公不聽蹇叔之諫，使百里孟明視襲鄭敗於殽"，而《史記》謂百里奚與蹇叔並諫，故曰穆違百里。坤爲百里，震爲諸侯，故曰穆。震爲孟、爲武、爲將師、爲戰伐，坤喪故曰敗。○孟，依宋元本，汲古作明。

无妄。茅茹本居，與類相投。願慕群旅，不离其巢。伏坤爲茅茹，與乾爲類，故相投合、故願慕群旅。震爲旅，艮爲巢，伏坤爲願慕。○茅，汲古作茆。投，宋元本作扶，疑投是。易林每以十一尤與四豪協。

大畜。伯仲叔季，日暮寢寐。坐臥失明，喪其貝囊。震爲伯，伏大坎爲仲，艮爲叔季，乾爲日，伏坤爲暮、爲寢寐，艮爲坐臥，乾爲明，坤失、坤喪、坤囊，艮爲貝。○艮爲貝證。

頤。亡羊補牢，張氏失牛。騂駟奔走，鵠盜我魚。兌爲羊，兌伏故亡羊。艮爲牢，震爲張，坤爲牛，坤喪故失牛。震爲騂駟、爲奔走、爲鵠，坤爲魚、爲我。

大過。雀自燕顙，畏昏無光。思我狡童，不見子充。通《頤》。艮爲雀，大离爲目，兌爲燕，艮爲顙，故曰雀目燕顙。坤爲昏、爲畏，艮爲光，坤黑，故无光。坤爲思、爲我，艮爲童，震爲子。狡童，《鄭風》篇名，淫女見絕於人之詩，故曰思、曰不見。不見子充，亦《鄭詩》語。

坎。入暗出明，動作有光。運轉休息，常樂允康。伏巽爲入，坎爲暗，震爲出，艮爲光明，震爲動作、爲運轉，艮止故休息。震爲樂、爲康強。

離。不勝私情，以利自嬰。北室出狐，毀其良家。互巽爲利，伏坎爲室、爲北、爲狐，伏艮爲家，兌毀折艮伏，故曰毀其良家。嬰，絆也。陸機詩：世網嬰吾身。

咸。稱幸上靈，媚悅於神。受福重重，子孫蕃功。兌爲媚悅，伏震爲神、爲福，伏坤爲重，震爲子，艮爲孫。蕃，多也。

恒。齊姜叔子，天文在手。實沈參墟，封爲康侯。巽爲齊、爲姜，伏震爲子，艮爲叔、爲天，坤爲文，艮爲手，齊姜，武王后。叔子，即太叔。《左傳·昭元年》："邑姜妊太叔時，夢天謂己曰：余命爾子曰虞，及生，有文在其手曰虞"，故曰天文在手。實沈、參墟，晉分野，皆艮象。震爲諸侯、爲康樂，故封爲康侯。○文，依宋元本，汲古作命。多用伏象。

遯。遨游無患，出入安全。長受其歡，君子萬年。伏震爲遨游，坤爲患，震樂故無患。震出巽入，艮爲安，故出入安全。巽爲長，震爲歡，艮爲君子，乾爲萬年。

大壯。被服文德，升入大麓。四門雍肅，登受大福。乾爲被服，伏坤爲文，故曰文德。艮爲山麓，震爲升，震卦數四，乾爲門，故曰四門。乾爲福、爲大，震爲登。《堯典》："賓於四門，四門穆穆。內于大麓，烈風雷雨弗迷"，謂舜也。○汲古下有"慈烏鳲鳩"四句，與《乾》之《蒙》同，顯爲另一林詞，宋元本无。

晉。負金懷玉，南歸嘉國。蜂繭不螫，利入我室。艮爲負、爲金，乾爲玉，乾伏，故曰懷玉。离爲南，艮爲國，坎爲刺、爲蜂蠆、爲螫、爲室。坤爲我。

明夷。日在阜顛，嚮昧爲昏。小人成群，君子傷倫。离日艮阜，艮倒首向下與日連，故日在阜顛。坎爲昧、爲昏，言日至是不明也。坤爲小人，坤坎皆爲衆，故曰成群。艮爲君子，艮倒故傷倫。倫，常也，言反常。

家人。水父火母，先來鳴呴。澤皋之士，從高而處。伏震爲父，與坎水連故曰水父。巽爲母，與离火連故曰火母。《左傳》火爲水妃是也。隨震爲鳴呴、爲士，兌爲澤，艮爲澤，艮爲皋，澤皋之士，蓋猶山澤之士也。巽爲高。○汲古作水火父母，此妄人不知震巽父母象，故將父火二字顛倒也。宋元本作水父海母，此音訛也。然由宋元及汲古三本互證其爲水父火母無疑。士，從宋本，汲古訛上。皋，汲古訛高，依宋元本。

睽。東鄰少女，爲王長婦。柔順利貞，宜夫壽子。是用《隨》象。下震爲東鄰，上兌爲少女。震爲王，巽爲長婦、爲柔順、爲利，艮爲貞，故曰柔順利貞。震爲夫、爲子，艮爲壽。

蹇。戴缾望天，不見星辰。顧小失大，福逃於外。艮形似戴瓶，艮爲望，爲缾所障，故不見天。艮爲天、爲星辰、爲顧，兌爲小。○顧，依宋元本，汲古作願。

解。王喬无病，狗頭不痛。亡跛失履，乏我徒從。震爲王、爲喬木，王子喬，古仙人。坎爲病，震解，故無病。遇卦《隨》互艮爲狗、爲頭坎、爲痛，震解故不痛。坎爲蹇、爲跛，震爲亡。亡，往也。爲履，坎爲失，故往跛失履。震爲從。○亡跛徒從，依汲古，宋元本作三尸，作逆從。

損。使燕築室，身無庇宿。家不容車，後我衣服。兌爲燕，艮爲室、爲築、爲身，身在外故無庇宿。艮爲家，坤爲大輿，燕室狹小，故家不容車。坤爲衣服、爲我，震爲後。○後，從汲古，宋元本作微。

益。威權分离，烏夜徘徊。爭蔽月光，大人誅傷。震爲威，巽爲權，風散故分离。艮爲鳥，坤爲夜，震起艮止，故徘徊。伏兌爲月，巽爲伏，故光蔽。乾爲大人，坤死乾伏，故誅傷。又對象恒象，《大過》亦誅傷象也。○烏，從宋本，汲古、元本作烏，非，此似有故實。

夬。辯變黑白，巧言亂國。大人失福，君子迷惑。此用《隨》象。兌爲言，震亦爲言，故曰辯、曰巧言。巽爲白，兌爲昧，故爲黑。艮爲國，乾爲大人、爲福，兌毀折，故失福。艮爲君子，巽疑故迷惑。

姤。衣踞鎧甲，敝筐受貝。大人不顧，少婦不取。棄捐於道。此用《隨》象。震爲衣，艮爲堅、爲鎧甲、爲貝，震爲筐，巽爲敝，故曰敝筐受貝。乾爲大人，《大過》巽爲女妻，故巽爲少婦。伏震爲大塗、爲道，巽爲隕落、爲棄捐。林義未詳，韻亦不叶。○踞，汲古作鋸，受貝作爲具，均依宋元本。首句似言鎧甲非常衣，次句言敝筐非盛具之器，故人皆不顧而棄捐於道也。

萃。燕雀銜茅，以生孚乳。兄弟六人，姣好孝悌。得心歡欣，和悅相樂。詳《小畜》之《兌》。○茅、姣，依宋元本，汲古作泥、作交。

升。登几上輿，駕駟南游。合從散橫，燕齊以強。詳《乾》之《泰》。○齊，依《泰》之《乾》，各本皆作秦。

困。黷黷許許，仇偶相得。冰入炭室，消亡不息。黷黷，闇昧也。兌爲闇昧，坎爲衆，故曰許許。許許，同力合作之貌。《詩·伐木》許許是也。坎离爲夫婦，故曰仇偶。仇，匹也。坎爲冰、爲室，离火故曰炭室。兌毀折故不息。○偶，從宋元本，汲古作禍，非。

井，鴟鴞破斧。邦人危殆，賴其忠德，轉禍爲福，傾亡復立。伏艮爲鴟鴞，兌爲斧，兌毀故曰破斧。伏艮爲邦，震爲人，坎險故危殆。坎爲忠，伏震爲福。鴟鴞破斧，皆《豳風》篇名，皆詠周公，言三監叛，國勢危殆，周公復轉危爲安也。○傾亡，依宋元本，汲古作傾危。兌爲斧可解《易》斧象。

革。載金販狗，利棄我走。藏匿淵底，悔折爲咎。通《蒙》。艮爲金、爲狗，震爲載、爲販、爲走，巽爲利，坎爲藏匿，坤為淵、爲悔，兌爲折。○底，依《震》之《復》校，各本皆作渠。坤爲淵證。

鼎。淵坑復平，宇室安甯。憂患解除，賴福長生。通《屯》。坤爲淵，坎爲坑、爲平，艮爲宇室、爲安甯，坎爲憂患，震樂故解。震爲福、爲長生。○淵，依汲古，宋元本皆作泉。宇室，依宋元本，汲古作宇穴。

震。孋姬讒喜，與二嬖謀。譖我恭子，賊害忠孝。申生以縊，重耳奔逃。詳《比》之《履》。震爲馬、爲周、爲姬，初四正反震，故曰讒、曰譖。震爲生，伏巽爲繩，故曰縊。坎爲耳。○喜、嬖，從宋元本《比》之《履》校，各本皆作喜、作孽。又各本五六句皆作"駕出嘉門，商伯有害"，亦依《比》之《履》校。

艮。刲羊不當，血少無羹。女執空筐，不得採桑。互震爲羊，艮爲刲，互坎爲血。震爲筐、爲桑，艮手爲執、爲采。全取《歸妹》上六爻詞。○刲，宋元本作刺，非。

漸。牧羊稻園，聞虎喧讙。畏懼悚息，終無禍患。詳《同人》之《節》。

歸妹。明德隱伏，麟鳳遠匿。周室傾側，不知所息。离爲明，坎隱伏。离爲文、爲麟鳳，坎匿故麟風遠匿。震爲周、爲室，艮覆故曰周室傾仄。艮止爲息，艮覆故不知所息。

豐。鄰不我願，而求玉女。身多禿癩，誰肯媚者。离爲東鄰、爲願，互大坎，坎隱伏故不願。震爲玉，兌爲女，伏艮爲求、爲身，艮多節，故曰禿癩。兌爲媚。林詞大意言不自知而妄求，必不得也。○玉女，汲古作寶玉，依宋元本。

旅。初雖無輿，後得戰車。賴幸逢福，得離兵革。震爲車，震伏故無。伏節，中爻正覆震，亦正覆艮，兩車兩手相對故曰戰車。震爲福，正覆震故曰逢福。离爲兵革，在外故离兵革。○戰車，依宋元本，汲古作載車。得离，從汲古，宋元本作不离。

巽。水壞我里，東流爲海。龜鳧歡囂，不睹王母。詳《泰》之《兌》。兌巽象同。

兌。兩心不同，或欲西東。明論終始，莫適所從。通《艮》。坎爲心，兌卦數二，故曰兩心。兌西，互震爲東，故或欲西東。震爲始，艮爲終，震爲言論。適，主也。震爲主、爲從，艮三至上正反震，故莫適所從也。

渙。天帝懸車，廢禮不朝。攘服不制，失其寵家。中爻艮爲天，震爲帝、爲車，三至五震覆，故曰懸車。元刊注天文有帝車星，故曰天帝懸車。震爲晉、爲朝，三至五震覆，故曰不朝。艮手爲攘，震爲服，艮手爲制，正反艮故不制。艮爲家，坎失。又攘服者，蓋遠於要服荒服，必待攘而後服也。攘服，依汲古，宋元本作欀福，非。又或謂制當作至，亦非。末句汲古作失寵其家，依宋元本。

節。交川合浦，遠濕難處。水土不同，思吾皇祖。坤爲水，陽入坤成坎，故曰交川合浦。交川，即交州，皆南越地名。坎爲交、爲合也，坎爲濕，坎險故難處。震爲皇，艮爲祖，坎爲思。○艮爲祖證。

中孚。勾踐之危，棲於會稽。太宰機言，越國復存。震爲足、爲踐、爲王，故曰勾踐。兌毀折故危，艮止故曰棲，艮山故曰會稽。震爲主、爲宰、爲言，坎爲機，艮爲國，震爲南，故曰越國。《史記》："越王兵敗，棲會稽山，賂太宰嚭，說吳王，王竟許越平"。○機，汲古作譏，依宋元本。

小過。慈烏鳲鳩，執一無尤。寢門內治，君子悅喜。《詩·曹風》："鳲鳩在桑，其子七兮；淑人君子，其儀一兮"。艮爲烏，兌悅故曰慈烏。艮爲鳲鳩。《爾雅》注：布穀也。艮爲執，互大坎數一，故曰執一。艮爲寢、爲門、爲君子。震爲喜。○鳲，宋元本訛鳴，依汲古。

既濟。富年早寡，獨立孤居，雞鳴犬吠。無敢問諸，我生不遇，獨罹寒苦。此多取《隨》象。震爲年、爲早，巽爲寡，艮爲孤，震爲獨，艮爲居，《既濟》坎亦爲孤，《睽·九四》"睽孤"是也。巽爲雞，震爲鳴吠，艮爲犬，震爲問、爲生。坎爲寒。○富年，依汲古，宋元本作當年。獨立孤居，汲古作獨與孤居，諸作者，均依宋元本。

未濟。江海變服，淫湎无側。高位顛崩，寵祿反覆。《書·洪範》："無反無側"，注：不偏邪也。重坎故曰江海、曰淫湎。高位顛崩，似仍指《隨》象，《隨》艮覆在下故曰崩。○無側，從宋元本，汲古作測，義均未協。

蠱之第十八

蠱。魴生江淮，一轉爲百。周流四海，無有難惡。巽爲魚、爲魴，互大坎爲江淮，數一，震爲百，故曰一轉爲百，言生殖速也。震爲周，兌爲海，震卦數四，故曰四海。○魴，汲古作紡，依宋元本。四海，宋元本作天下，汲古作四浸，依局本。

乾。首澤與目，載受福慶。我有好爵，與汝相迎。此用《蠱》象。艮爲首、爲目，震爲福慶、爲爵，三至上正反震故曰相迎。《易·中孚·九二》："我有好爵，與爾靡之"。靡，共也。亦以二至五正反震故曰共。凡林詞用象，多本之《易》。○汝，從宋元本，汲古作喜。

坤。??????，歲暮偏蔽。寵名捐棄，君衰在位。此用《蠱》象。震爲輿、爲聲，故曰??????，皆車聲也。坤爲歲、爲莫，艮爲名，兌毀故曰捐棄。震爲君。○??，宋元本作轠，依汲古。偏，依宋元本，汲古作編。捐棄，汲古作棄損，非。棄蔽爲韻。?，音田。??，音雷。哀，汲古作襄，依宋元本。

屯。折若蔽日，屏遮王目。司馬無良，平子沒傷。《楚詞》："折若木以指日兮"，注：若，木名。震爲木，坎折坎蔽，离伏，故蔽日、故遮目。震爲王、爲馬，坤惡故無良。坎爲平，震爲子。《左傳》："魯伐季平子，平子登臺三請，弗許，叔孫氏之司馬鬷戾言於衆曰：无季氏是无叔孫氏也，遂救季氏"，公徒敗事在昭二十五年。○若，依宋元本，汲古作箬，非。

蒙。家在海隅，繞旋深流。王孫單行，无妄以趨。艮家坤海，坎水坤水，故曰深流。震爲王，艮爲孫，坤寡，故曰王孫單行。震爲行，坎險故曰无妄。妄，西漢人多作望。○汲古下多"固陰沍寒"四句，與上義不屬，顯爲別一林詞，故從宋元本。

需。執義秉德，不危不殆。延頸盤桓，安其室垣。屯耗未得，終无大恤。伏《晉》。坤爲義，乾爲德，艮手爲執、爲秉，坎爲危殆，艮爲安，故不危殆。艮爲頸，艮止故盤桓。艮爲室垣、爲安。○垣，從汲古，宋元本作檀，非。

訟。長舌亂家，大斧破車。陰陽不得，姬姜衰憂。通《明夷》。兌爲舌，震形亦兌而長，故曰長舌。坤爲亂，艮覆，故曰亂家。兌爲斧，震形長，故曰大斧。坎破坤車。訟乾上升，水下降，故陰陽不相得。震姬巽姜，坎憂。姬姜婚媾，今陰陽既不相得，故姬姜衰憂也。○得，依宋元本，汲古作順。

師。二人共路，東趨西步。千里之外，不相知處。震爲人，坤數二故曰二人。震爲路、爲東、爲趨步，坎爲西，故東趨西步。坤爲千里，坎爲隱伏，故不相知處。○共，宋元本作異，依汲古。

比。視暗不明，雲蔽日光。不見子都，鄭人心傷。离爲視、爲明、爲日光，坎爲雲、爲隱伏，离伏故曰暗、曰蔽、曰不見。《詩·鄭風》、《毛傳》"子都，男子之美稱"，蓋艮象也。坎爲平、爲鄭，《說文》："鄭，地町町然平也"。坎爲心、爲憂傷。○不明，依汲古，與下光韻，宋元本作不見，非。

小畜。初憂後喜，與福爲市。八●列陳，飲御嘉友。伏《豫》。坎爲憂，震爲喜、爲福，巽爲市，坤卦數八，震爲樂，故曰八●。八●，樂舞也。震爲陳、爲飲御，陰遇陽爲朋友，謂《豫》四也。

履。童妾獨宿，長女未室，利無所得。兌爲妾、爲少女，故曰童妾。巽爲伏、爲寡，故曰獨宿。巽爲長女，艮爲室，艮伏，故未室。巽爲利，兌毀折，故无得。○童，依宋元本，汲古作僮，伏艮爲僮僕，象亦得。

泰。玄黃四塞，陰雌伏謀。呼我牆屋，爲巫所識。震爲玄黃，卦數四，坤閉，故曰四塞。坤爲陰、爲雌、爲謀，伏巽爲伏，故曰伏謀。震爲呼，上坤爲牆屋，兌爲巫。

否。中歲摧頹，常恐衰微。老復賴慶，五羖爲相。坤爲歲，巽爲隕落、爲摧頹，坤爲老、爲衰微，乾爲慶，在後，故老復有慶也。巽數五，伏兌爲羊。《史記》："穆公以五羖羊皮贖百里奚相秦"。 ○頹，從宋元本，汲古作隤。

同人。伯氏殺牛，行悖天時。亳社夷燒，朝歌邱墟。伏《師》。震爲伯，坤爲牛、爲殺，故曰伯氏殺牛。震爲行，坤爲悖，乾爲天，乾伏，故悖天時。震爲子，商，子姓。亳社，朝歌，子姓之社稷都城也。离爲火，坤爲社、爲墟，又震爲旦、爲歌，故曰朝歌。○殺牛，依汲古，宋元作羊。《既濟》云"東鄰殺牛，不如西鄰之禴祭，實受其福"，漢儒皆謂東鄰指紂，林詞本此。

大有。日短夜長，祿命不光。早离父母，免見憂傷。不光，宋元本作分張，依汲古。卦旁通《比》。比上坎，坎爲冬、爲夜，離不見，故日短夜長。乾爲祿，坤黑故不光。大有、比、坎、離皆在外，乾坤在內，故曰早離父母。

謙。采唐沬鄉，徼期桑中。失期不會，憂思忡忡。詳《師》之《噬嗑》。 ○徼期、忡忡，依汲古，宋元本作期於、作約帶。失期，依宋元本，汲古作失心。

豫。昧視無光，夜不見明。冥抵空床，季葉逃亡。艮爲視、爲光，坎昧故无光，坎夜故不見明。坎爲晦冥，艮爲牀，坤虛故曰空牀。艮手爲抵，艮爲季，震爲葉，坤爲亡。

隨。舉趾振翼，南至嘉國。見我伯姊，與惠相得。震爲趾、爲翼、爲舉、爲振、爲南，艮爲國，故南至嘉國。互巽爲長女，故曰伯姊。兌爲見也。

臨。則天順時，周流其墟。與樂並居，无有咎憂。坤爲順，震爲時，伏乾，故則天順時。震爲周、爲樂，坤水爲流、爲墟、爲憂，震樂故无憂。○无有，宋本作无元，依元本、汲古。

觀。蠆室蜂戶，螫我手足。不可進取，爲吾害咎。詳《履》之《泰》。《泰》通《否》。巽坤與觀同象。巽爲蟲，故曰蠆蜂，艮室坤戶，艮爲手，伏震爲足，坤爲毒，故螫我手足。

噬嗑。公孫駕驪，載游東齊。延陵悅産，遺季紵衣。詳《乾》之《益》。《益》震艮巽，《噬嗑》震艮伏巽，故語同。

賁。轉作驪山，大失人心。劉季發怒，禽滅子嬰。艮山震馬，故曰驪山。震爲人、爲大，坎爲心、爲失，艮爲季、爲嬰，言秦役萬民築驪山，劉季因民怨而滅秦也。震爲怒、爲子，坎滅。○人心，汲古作元心，禽，汲古作命，均依宋元本。

剝。羊腸九縈，相推稍前。止須王孫，乃能上天。伏兌爲羊，坤爲囊、爲腸，伏乾，數九，故曰九縈。艮手爲推、爲前，艮爲孫，乾爲王，故曰王孫。艮爲天，在上故曰上天。《史記·佞幸傳》："鄧通南安人，孝文帝夢欲上天不能，有一黃頭郎從後推之上天，覺而求得鄧通"。○能，汲古作得，從宋元本。羊腸阪在蒲阪九折，《史記》："魏伐趙，斷羊腸"是也。

復。螮蝀充側，佞人傾惑。女謁橫行，正道壅塞。伏巽爲蟲，震玄黃，故曰螮蝀。螮蝀，虹也。震爲人、爲言，故曰佞人。坤爲惑，伏巽爲傾。震爲謁、爲行，坤陰故曰女謁。震爲道，坤閉故壅塞。○螮，《毛詩》作蝃，謂刺淫，林謂刺佞，與毛異。

无妄。福祿不遂，家多怪祟。麋鹿悲鳴，思其大雄。乾爲福祿，艮爲家，震爲麋鹿、爲鳴，乾爲大雄，伏坤爲悲、爲思。○鳴，宋元本作啼，從汲古。

大畜。雲雷因積，大雨重疊。久不見日，使我心悒。震爲雷，伏坤爲雲，兌爲雨，乾大故曰大雨，艮止故曰因積、曰重疊。又伏坤亦爲水、爲重也。○使我心悒，宋本作使心悒悒，依汲古。

頤。三河俱合，水怒踴躍。壞我王屋，民困於食。震數三，坤爲水，重坤，故曰三河俱合。震爲怒、爲踴躍、爲王，艮爲屋，故曰王屋。坤爲壞、爲民，震口爲食，坤虛，故無食。

大過。冒雨夜行，早遍都城。更相覆傾，終無所成。伏震爲行，艮爲冒，兌爲雨，坤爲夜，故冒雨夜行。坤爲都城，巽隕落故曰傾，正反巽故更相覆傾。艮爲終、爲成，坤亡故无成。全用伏象。○都，依汲古，宋元本作辟。汲古多"三頭兩眼，不見其真"二句，宋本无。

坎。褒后生蛇，垂老皆微。倒跌衰耄，酉滅黃离。震爲生，伏巽爲蛇，艮爲老耄，坎蹇，故倒跌。《說文》："酉，就也，老也"。坎爲滅。黃离，火也，离伏故曰滅。周以火德王，言褒姒滅周也。褒后生蛇者，言后生于龍漦也。餘似有故事，而注家皆不詳。○垂，依元本，汲古作經，皆依《大壯》之《大有》校，汲古作盲。倒，宋本、汲古作側，依元本。衰耄二字，亦依《大壯》之《大有》校，汲古作哀公，元本作衰公。酉，汲古作酒，依元本。滅，汲古作減，依宋本。

离。鴻雁南飛，隨陽休息。轉逐天和，千里不衰。伏《坎》。互艮爲鴻雁，震爲南、爲飛，离日爲陽，艮爲休息。震爲轉逐，艮陽在上爲天，坎爲和，震爲千，艮爲里。○陽，宋元本作時，依汲古。逐，汲古作送，依宋元本。里，宋元本作歲，依汲古。衰，汲古作哀，依宋元本。

咸。後時失利，不得所欲。艮爲時，巽爲利，兌折故失利，風散故不得所欲。○汲古祇上二句，宋元本多"莫亨偕結，自逐自逐"八字。

恒。心多恨悔，出言爲怪。梟鳴室北，聲醜可惡，請謁不得。伏坤爲心、爲恨悔，震爲言、爲鳴，伏艮爲梟、爲室，坤位北，故鳴室北。震爲聲。《說苑》："齊景公築臺，臺成而不通，問之曰：有梟夜鳴，其聲可惡"。 ○聲醜，元本作醜聲。○坤北證。

遯。駟馬過隙，時難再得。尼父孔聖，繫而不食。乾爲馬，互巽數四，故曰駟馬。《史記·留侯世家》："人生一世間，如白駒過隙"。巽爲隙，艮爲時、爲山，乾父故曰尼父。乾爲聖，伏震爲孔，巽繩爲繫，兌爲食，兌覆故不食。《論語》："吾豈匏瓜也哉，焉能繫而不食"。 ○駟馬，宋本、汲古作四，從元本。

大壯。陰變爲陽，女化爲男。治道得通，君臣相承。通《觀》。坤伏乾出，巽伏震出，故曰陰變陽、女化男。震爲道、爲通，乾爲君，伏艮爲臣。

晉。崑崙源口，流行不止。龍門砥柱，民不安處。母歸扶子，黃麑悅喜。艮山坎水，伏兌口，故曰崑崙源口。坤亦爲水，與坎水合，故曰流行不止。艮爲門，伏乾，故曰龍門。艮爲石、爲木，故曰砥柱。坤爲民、爲安處、爲母，艮爲少男，故曰扶子。艮爲麑。坤爲黃，伏兌爲悅。○扶，依汲古，宋元本作孩子。

明夷。葛藟蒙棘，華不得實。讒佞亂政，使恩壅塞。詳《泰》之《蒙》。蒙坎震，明夷亦坎震，象同。藟，汲古作纍，依宋元本。

家人。公無長驅，太王駿馬。非其所當，傷折爲患。通《解》。震爲公、爲長驅、爲王、爲馬，坎爲患，坎蹇故傷折。○太，汲古作夭，依宋元本。所當、患，依汲古，宋元本作當所、作害。

睽。大倉充盈，庶民蕃盛，年歲熟榮。伏艮故曰太倉。坎爲衆，故曰充盈、曰庶民蕃盛。坎冬离夏，兌正秋，故曰年歲。离爲火、爲光明，故曰熟榮。○庶民蕃盛，依宋元本，汲古作萬物蕃成。

蹇。執蕡炤犧，爲風所吹。火滅無光，不見玄黃。此用《蠱》象。艮爲執、爲犧、爲火、爲炤，巽爲蕡。蕡，香草也。巽爲風，兌爲吹，艮爲火、爲光，坎黑巽伏，故火滅無光。震爲玄黃，巽伏故不見。《周禮·司煊》注：賁，燭，麻燭也，言執蕡火炤牲，使熟而食也。○蕡，汲古作簧，依宋元本。

解。鳥反故巢，歸其室家。心平意正，與叔相和。登高隕墜，失其寵貴。震爲鳥、爲反、爲歸，坎爲巢、爲室、爲心意、爲平正、爲和，震爲登，伏巽爲高、爲隕墜，艮爲貴，艮覆故失其寵貴。

損。弩弛弓藏，良犬不行。內無怨女，征夫在堂。通《咸》。互大坎爲弩、爲弓，艮止故曰弛。巽伏故曰藏。艮爲犬，坎蹇故不行。以上皆用伏象。損內兌女，與上艮爲夫婦，兌悅故不怨。互震在外故曰征夫。艮爲堂也。

益。特犧孔博，日新其德。文君燎獵，姜氏受福。坤爲牛，故曰特犧。震爲孔，艮爲日、爲新，坤爲文，震爲君，故曰文君。艮爲火，震爲獵，故曰燎獵。巽爲姜，震爲福，言文王出獵遇姜尚，後受卦於齊也。○特，依宋元本。《書·舜典》："格於藝祖，用特"，注：特，一牛也。《禮·郊特牲》注：用一牛故曰特牲。特犧，猶特牲也，汲古作牡，非。文君，從汲古，宋元本作文公，非。燎，從宋元本，汲古作出。

夬。季秋孟冬，寒露霜降。大陰在庭，品物不生。雞犬夜鳴，家擾數驚。兌爲秋，伏艮，故曰季秋。乾爲冬，當亥，故曰孟冬。兌爲露，伏坤爲霜，故曰寒露霜降。伏坤爲大陰、爲品物，坤殺故不生。艮爲庭、爲犬，坤爲夜，兌爲雞、爲鳴，乾爲惕、爲驚。艮爲家。○季秋，汲古作秋季，依宋元本。品，依宋元本，汲古作庶。雞犬夜鳴，宋本、汲古作雞鳴犬吠，元本作雞矢，非。擾，依宋元本，汲古作憂，非。

姤。心多恨悔，出門見怪。有蛇三足，醜聲可惡。嫫毋爲媒，請求不得。通《復》。坤爲心、爲恨悔、爲門戶，震爲出，巽爲蛇，震爲足，數三，故曰有蛇三足。震爲聲，坤爲醜、爲惡、爲嫫毋，嫫毋，醜婦也。震爲請，坤喪故不得。丁云：任昉《述異記》："江中有獸名能，蛇精化也"，《爾雅》三足能。○有，依宋元本，汲古作反。

萃。虎豹爭強，道閉不通。小人讙訟，貪天之功。艮爲虎豹，坤爲文，兌剛魯，三至上正反兌故曰爭強。艮爲道，坤爲閉，故不通。坤爲小人，三至上正反皆兌口，故曰訟。《困》"有言不信"，即如是取象。○第四句依汲古，宋元本作"貪夫受空"。

升。雞方啄粟，爲狐所逐。走不得食，惶怖惕息。巽爲雞、爲粟，兌爲啄，艮爲狐，震爲逐、爲走，艮反向內，故曰爲狐所逐。兌爲食，坤閉故不得食。坤爲憂，故惶怖惕息。○怖，宋本作懼，依汲古。

困。陳嬀敬仲，兆興齊姜。乃適營丘，八世大昌。詳《屯》之《噬嗑》。

井。昊天白日，照臨我國。萬民康甯，咸賴嘉福。詳《比》之《晉》。

革。雲夢大藪，索有所在。虞人共職，驪駒悅喜。通《蒙》。坤爲雲、爲夢、爲藪，《易》震索索，疏：心不安之貌。《釋文》懼也。坎坤皆爲憂懼，故曰索。震爲驩虞、爲人、爲驪駒、爲悅喜。○索，依汲古，丁云：即八索也，元本作嘉。又按：此二句似指漢高僞遊雲夢事，言其意別有所在，而不在獵也。

鼎。獐鹿雉兔，群聚東國。盧黃白脊，俱往追逐。九齚十得，主君有喜。詳《蒙》之《復》。《鼎》通《屯》，坤震象與復同。雉，宋本及汲古皆作雞，非，依元本。

震。德惠孔明，主君復章，保其室堂。震爲德、爲孔，艮爲明，震爲主、爲君，艮爲章、爲室堂。

艮。天之所壞，不可強支。衆口嘈嘈，雖貴必危。詳《蒙》之《夬》。艮爲天，陽在上而窮，故壞，初至五正反兩震言相背，故曰嘈嘈。艮爲貴，艮窮於上故雖貴必危也。

漸。天之奧隅，堯舜所居。可以全身，保我邦家。詳《否》之《觀》。艮爲天，坎隱故曰奧。伏震爲帝、爲堯舜。

歸妹。下泉苞稂，十年无王。荀伯遇時，憂念周京。坎爲衆。稂，蕭蓍之屬。震爲稂、爲年、爲王，兌數十，故曰十年，坎隱伏，故十年无王。震爲伯、爲時、爲周，坎爲憂念。下泉，《曹風》詩，《毛詩序》謂刺共公，劉毓崧云何楷世本古義，據《易林》謂此詩爲曹人美晉荀躒納敬王於成周而作，其說自昭二十二年王子朝作亂，至昭三十二年城成周爲十年无王。《左傳》："天王使告於晉，曰：天降祸于周，俾我兄弟竝有亂心，以爲伯父憂，於今十年"，正與《易林》合。荀，郇國後，稱荀伯，猶稱荀躒爲知伯，荀字不誤也。○稂，元本訛恨，依宋本、汲古。无，依宋元本，汲古訛九。荀，元本作●，依宋本、汲古，是焦與《毛詩》異讀。

豐。江淮海隅，衆利聚居。可以遨遊，卒歲無憂。互大坎故曰江淮海隅。巽爲利，坎爲聚，震爲遨遊、爲歲，震樂故无憂。

旅。南山黃竹，三身六目。出入制命，東里宣政。主尊君安，鄭國無患。丁云：《穆天子傳》："天子命歌南山"，又《詩》曰"我徂黃竹"，又曰予歸東土，和治諸夏。又曰吉日丁亥，天子入于南鄭"，《易林》全用其意。离南艮山，伏震爲竹、爲黃，故曰南山黃竹。艮爲身，納丙數三，离爲目，納已數六，故曰三身六目。巽爲命、爲入，伏震爲出、爲東，艮爲里、爲尊、爲安，震爲君主，伏坎爲平、爲鄭、爲患。艮爲國，兌悅故无患。○東里，從元本，以下三句似指鄭子産事，而宋本、汲古皆作東皇，與《穆天子傳》"予歸東土，和治諸夏"語偶合，然下曰鄭國則皇似爲訛字也，觀下《离》之《損》詞同，而黃竹作大木、三作丈是其證，丁詁未必然。

巽。重譯貢芝，來除我憂。喜樂俱居，同其福休。伏震故曰重譯。巽爲香，故曰芝。坎爲憂，坎伏，故憂除。兌爲喜樂，伏震爲福。○貢芝，依汲古，宋元本作置之，非。

兌。南山高岡，麟鳳室堂。含和履中，國無災殃。伏艮爲南山、爲高岡，离爲文、爲麟鳳，艮爲室堂，兌爲和、爲口、爲含，伏震爲履，伏坎爲中，伏艮爲國。

渙。紫芝朱草，生長和氣。公尸侑食，福祿來下。巽爲芝、爲草，九宮之色，七赤九紫，震納庚，五行數九，故曰紫芝。坎赤故曰朱草。坎爲和，震爲生、爲公、爲尸。尸，主也，又爲福祿。三四句，《鳧鷖》詩也。○生長和氣，依汲古，宋元作與仙爲侶，《神農經》："山川雲雨五行四時、陰陽畫夜之精生五色神芝"，皆爲聖王休瑞。

節。宮成室就，進樂相舞。英俊在堂，福祿光明。艮爲宮室，坎亦爲室，艮爲成，故曰宮成室就。震爲樂舞、爲英俊、爲祿。艮爲光明。

中孚。商人子孫，資無所有。貪狼逐狐，留連都市。還轅內鄉，嘉喜何咎。巽爲商旅，震爲人、爲子，艮爲孫，巽爲利、爲資，風散故无。艮爲狼、爲狐，《史記·天官書》："狼變色多盜賊，下有四星曰弧，弧矢向狼多盜。"然則狼弧二星皆主盜賊，貪狼逐狐者，言流爲盜賊也。弧亦作狐。《秦本紀》據狼狐是其證。艮爲流連、爲都市，震爲逐、爲轅、爲嘉喜。○人、有，依宋本，汲古作之、作食。貪狼，依宋元本，汲古作貪貝，誤。林意謂商人子孫流落都市爲盜賊，若回心向善則无咎也。

小過。執贄入朝，獻其狐裘。元戎變安，沙漠以歡。艮手爲執、爲獻、爲贄，巽入震朝，故曰執贄入朝。艮爲狐，震爲裘、爲武人、爲主，故曰元戌。艮爲沙，震歡。

既濟。湧泉汩汩，南流不絕。洿爲淮海，敗壞邑里，家無所處。重坎故曰汩汩、曰不絕。离爲南，故曰南流。重坎故曰淮海。坎折故敗壞。艮爲邑里、爲家。○汩汩，元本作滑滑，從宋本、汲古。元本无第三句，非。

未濟。固陰沍寒，常冰不溫。凌人惰怠，大雹爲災。詳《泰》之《噬嗑》。

臨之第十九

臨。弱水之西，有西王母。生不知老，與天相保。行者危殆，利居善喜。坤爲水，坤柔，故曰弱水。坤爲母，震爲王，兌西，故曰有西王母。震爲生，坤爲老，震樂而健，故不知老。伏乾爲天，艮爲保，震爲行，坤喪故危殆、故不行，而居則利也。伏艮爲居。○之西，依汲古，宋元本作之上。

乾。黃獹生子，以戌爲母。晉師在郊，虞公出走。《初學記》："獹，韓良犬也"。臨坤爲黃，伏艮爲獹。震爲子，坤爲母，候卦居戌，戌狗，故曰以戌爲母。震爲晉，坤爲師、爲郊，震爲公、爲出走、爲歡虞。全用遇卦象。○以戌，各本皆作白戌，依《坤》之《震》、《蒙》之《訟》校改。又：生子，依汲古，宋元本作生馬，非。虞滅見僖二年《左傳》。

坤。倉唐奉使，中山以孝。文侯悅嘉，擊子徵召。詳《豫》之《豐》。此仍用遇卦《臨》象。○倉唐，依宋元本，汲古訛倉皇，擊訛繫。

屯。機關不便，不能出言。精誠不通，爲人所冤。坎爲機關，坎陷故不便。坤閉故不能出言。震爲言、爲出、爲精、爲通、爲人，坤閉故不通。坎爲冤。

蒙。白茅醴酒，靈巫拜禱。神嗜飲食，使君壽攷。詳《小畜》之《坎》。

需。重瞳四乳，耳聰目明。普仁表聖，爲作元輔。《淮南子》："舜重瞳，文四乳"。《需》通《晉》。坤爲重，离爲目，故曰重瞳。艮爲乳，兌納丁，數四故曰四乳。坎爲耳，离爲目、爲聰明，乾爲仁聖、爲元。○三四句依汲古，宋元本作"普爲仁表，聖作元輔"。

訟。水長無船，破城壞堤。大夫從役，一朝亡殞，不見少妻。通《明夷》。坎爲水，坤水，震爲長、爲船，坎伏故無船。艮爲城、爲隄，艮覆故壞。震爲夫，坤爲役，故大夫從役。震爲朝，坎數一，故曰一朝。巽爲少妻，坤亡故不見。○長，依宋元本，汲古作漲。宋元本從役下多"困於泥塗"四字。

師。二人俱行，各遺其囊。鴻鵠失珠，無以爲明。震爲人，坤數二，故曰二人。坤爲囊、爲亡，故各遺其囊。震爲鴻鵠、爲珠，坤爲失，故曰失珠。离爲明，离伏無无明。他林屢有鶴盜我珠、鵠怒追求等繇辭，然則鴻鵠失珠必有故實，今不能攷。○二人，依宋元本，汲古作六。

比。隨時轉行，不失其常。咸樂厥類，身无咎殃。艮爲時，坤爲身、爲咎殃，咸樂厥類者，言九五與群陰爲類而樂也。○咸樂，依宋本，汲古作各樂，非。

小畜。蔡女蕩舟，爲國患憂。褒后在側，屏蔽王目，搔擾六國。《左傳·僖二年》："齊侯與蔡姬乘舟于囿，蕩公，公懼變色，怒歸之，未絕之也，蔡人嫁之，明年侵蔡"，褒后，幽王后。巽爲蔡、爲女，伏震爲舟，坤爲國、爲憂患、爲后，乾爲王，伏坎爲屏蔽，离爲目。○搔擾六國，依宋元本，汲古作早衰六畜，非。

履。駕龍騎虎，周遍天下。爲神人使，西見王母，不憂危殆。伏《謙》。震爲龍，艮爲虎，故曰駕龍騎虎。震爲周，坤爲天下。震爲神、爲人、爲行，故曰爲神人使。坎位西，震爲王，坤母，故曰王母。坎憂震樂，故不憂。○爲神人使，依汲古，宋本作爲人所使。危殆，元本作不殆，依汲古。此用穆王西巡狩事。

泰。員怨之吳，畫策闔閭。鞭平服荊，除大咎殃。威振敵國，還受上卿。伍子胥名員，平王既殺其父兄，員犇吳，佐吳王闔閭伐楚，鞭平王之尸。震爲員，員，云也。震爲行、爲南，故之吳。伏艮爲手、爲畫、爲閭，伏巽爲鞭、爲荊，坤爲殃咎，在外故曰除。坤爲國，震爲威、爲公，故曰上卿。○員怨，從宋本，汲古作胥恐。閭廬通。

否。唐邑之墟，晉人以居。虞叔受福，實沈是國，世載其樂。坤爲邑、爲墟，伏震爲唐。《玉篇》堯稱唐者，至大之貌，乾大，故曰唐邑之墟。《說文》："唐，大言也"，《莊子·天下篇》荒唐之言是也。震爲晉、爲人，艮爲居，故曰晉人以居。艮爲叔，乾爲福，實沈，星次晉分。《左傳》"參爲晉星"，實沈，參神也。艮爲星，坤國故曰實沈是國。坤爲世、爲載，伏震爲樂。《史記·晉世家》："唐叔虞者，成王弟，封于唐，至子爕徙居晉水，是爲晉侯"。 ○墟，依宋本，汲古作廬，非。以，依汲古，宋本作之。

同人。管鮑相知，至德不离。三言相桓，齊國以安。《史記》："管仲少與鮑叔牙遊，鮑叔知其賢，薦於桓公，管子曰："倉廪實而知禮節，衣食足而知榮辱，上服度則六親固"，三言蓋指此。《韓詩外傳》"君子有三言可貫而佩之"是也。《同人》通《師》。震爲管，坤爲魚、爲鮑，震爲言、爲桓，數三故曰三言。坤爲國、爲安。巽爲齊。○相桓，依宋元本，汲古作於，非。

大有。三十無室，長女獨宿。心勞未得，憂在胸臆。离卦數三，兌數十，坎爲室，坎伏故曰三十無室。兌爲老婦，故爲長女。坎爲宿、爲孤，故曰獨宿。坎爲心、爲勞、爲憂，伏坤爲胸臆。按：《大過·九五》云老婦指兌也。

謙。散渙水長，風吹我鄉。火滅無光，隳敗桓公。坎水坤水故曰水長，伏巽風故曰散渙、曰風吹。坤爲我、爲鄉，艮爲火、爲光，上臨坎水坤水，故火滅無光。震爲桓、爲公，坤喪故曰隳敗，言桓公死，齊亂如火滅也。

豫。蜎飛蠕動，各有配偶。小大相保，咸得其所。蜎、蠕，皆蟲行貌，伏巽爲蟲，故曰蜎飛蠕動。巽震爲夫婦，故曰各有配偶。坤爲小，伏乾爲大，艮止故曰相保。○蜎飛，從汲古，宋元本作飛蜎，《詩》"蜎蜎者蠋"。

隨。安樂几筵，未出王門。艮安震樂。艮几震筵，震爲王，艮爲門，艮止故未出。

蠱。火生月窟，下土恩塞，觝亂我國。巽先天位西南，爲月窟，兌爲月，艮爲火，故曰火生月窟。下互大坎，坎爲土、爲塞，兌爲恩澤、爲羊，故曰觝。艮爲國，兌毀，故曰觝亂我國。○艮爲火、巽爲西南、坎爲土之確證。

觀。長生无極，子孫千億。柏柱載梁，堅國不傾。巽爲長，伏震爲生、爲子，艮爲孫，坤爲千億，巽爲柏、爲梁柱，艮爲堅固，巽爲傾。○梁，從汲古，元本作青，非。

噬嗑。欽敬昊天，厯象星辰。宣授民時，陰陽和調。离爲夏，故曰昊天。艮爲星辰、爲時，坎爲衆、爲民，离坎爲夫婦，故曰陰陽和調。○宣，從宋本，汲古作宜，非。

賁。三河俱合，水怒踴躍。壞我王屋，民困於食。坎爲河，震數三，故曰三河。坎爲合、爲水，震爲怒、爲踴躍、爲王，艮爲屋，伏巽爲壞。坎爲民，兌爲食，又：河東、河南、河內亦曰三河。○屋，汲古作室，依宋本。

剝。壽如松喬，與日月俱。常安康樂，不離禍憂。艮爲壽、爲木、爲仙，故曰松喬。赤松、王喬，古之仙人。與日月俱，言壽永也。伏兌爲月，艮爲日。兌爲悅，故曰康樂。坤爲禍憂，一陽在上故不罹禍憂。○離，同罹，依汲古，宋本作不見，非。

復。天之所與，福祿常在，不憂危殆。伏乾爲天、爲福祿，坤爲憂、爲殆，震樂故不憂。

无妄。受讖六符，招搖室虛。雖跌無憂，保我命財。讖，《說文》驗也。《漢書·東方朔傳》"願陳泰階六符"，《藝文志》泰階六符一卷，李奇注：三台謂之泰階，兩兩成體，三合故六觀，色以知吉凶，故曰六符。招搖室虛，皆星宿名。乾數六，艮爲星，巽爲跌，震樂故無憂。巽爲命，乾爲財，互艮爲安，故命與資財可保也。○室，依汲古，宋本訛空，六符，三台星名。三台共六星，故曰六符。雖跌無憂者，艮爲星，艮覆爲震，故无憂。又末二字汲古作命則，宋元本作全財，茲命字依汲古，財依宋元本。

大畜。齎金賈車，失道後時，勞罷爲憂。乾爲金，艮手爲齎，震爲車、爲後，艮爲道、爲時，在外故失道後時。伏大坎爲勞、爲憂。○宋元本多"我心則休"四字，汲古无。

頤。華首山頭，仙道所游。利以居止，長無咎憂。艮爲山、爲首，伏兌爲華，艮爲壽、爲仙道、爲居止。坤爲憂，震樂故无憂。○利以，依宋元本，汲古作利於。咎憂，依汲古，宋元本作憂咎。華、首，皆山名。

大過。采唐沬鄉，要期桑中。失信不會，憂思約帶。詳《師》之《噬嗑》。《詩》"我心蘊結"，又曰"心如結兮"，即約帶之義。楊慎謂即衣帶日以緩之意，非。

坎。人面鬼口，長舌爲斧。斲破瑚璉，殷商絕後。詳《否》之《謙》。○人面，依汲古，宋元本作八面，非。鬼，各本皆作九，依《否》之《謙》校改，實鬼與九皆通用，紂臣鬼侯亦作九侯是其證。

离。臨溪橋疚，雖恐不危，樂以笑歌。兌爲溪，伏艮爲橋，伏坎爲恐、爲危，震爲樂、爲笑歌。○橋疚，宋元本作蟠枝，汲古作橋疚。疚，疑爲仄，故雖恐不危。蟠當爲播，播，種也。播枝，言種樹也。

咸。洋洋沸溢，水泉爲害，使我無賴。互大坎故曰洋溢、曰水泉爲害，兌毀爲害。伏坤爲我。

恒。蝗螟爲賊，害我稼穡。秋飢於年，農夫鮮食。巽爲蝗蟲、爲稼穡，巽爲賊、爲害，兌毀亦爲害。兌爲秋，乾爲年，伏坤爲飢。震爲農夫，兌爲食，兌毀巽落故鮮食。○害我、秋飢，依汲古，宋本作傷害、作愁飢。

遯。八百諸侯，不期同時。慕西文德，興我宗族，家門雍睦。巽爲辛，數八，艮後天數亦八，乾爲百，伏震爲諸侯，故曰八百諸侯。艮爲時，伏兌爲西，坤爲文、爲門、爲族，乾爲宗，艮爲家。○雍睦，依汲古，宋本作雍雍。八，汲古訛六，族訛旅，依宋元本。《史記》："武王觀兵孟津，諸侯不期而會者八百"。

大壯。長男少女，相向笑語。來歡致福，和悅樂喜。震爲長男，兌爲少女，震爲笑語、爲歡、爲和樂、爲喜。乾爲福。

晉。平國不君，夏氏作亂。烏號竊發，靈公殞命。坤爲國，坎爲平，震爲君，震覆故不君。平國，陳靈公名。离爲夏、爲亂，夏氏，徵舒也。离爲烏，坎爲弓、爲竊。烏號，弓名。坤爲殞，言徵舒恥靈公與其母夏姬亂，射杀靈公也。事在《左傳·宣十年》。

明夷。春多膏澤，夏潤優渥。稼穡成熟，畝獲百斛。震爲春，坎爲膏澤，离爲夏，坎爲潤渥。震爲稼穡，离火故曰熟。坤爲畝、爲百，震爲斛。○成熟，依汲古，元本作熟成。

家人。客宿臥寒，席蓐不安。行危爲害，留止得歡。此用《臨》象。震爲客，坤爲宿，伏乾爲寒，巽爲伏，故曰臥寒。巽爲蓐、爲進退，故不安。○行危爲害，留止得歡。汲古作"行爲危害，留不得歡"，依宋元本。《左傳》不行之謂臨，故三四句云云。

睽。乘桴浮海，雖懼不殆。母載其子，終焉何咎。此用《臨》象。臨震爲桴、爲乘，坤水兌澤，故曰海。坤爲懼、爲母，震爲子，故母載其子。伏艮爲終。○桴，依宋本，汲古作槎。浮，依宋本，汲古作於。桴，編竹木代舟也，大曰筏，小曰桴。《論語》乘桴浮於海。

蹇。手拙不便，不能伐檀。車无軸轅，行者苦難。艮爲手，坎陷故不便。艮爲伐、爲檀。檀，堅木也。艮止故不能。坎爲車，多眚，故无軸轅。震爲行，震反爲艮，故難行。《詩》"檀車煌煌"，古嘗以檀造車，今不能伐檀，故无軸轅。

解。唐虞相輔，鳥獸率舞。民安無事，國家富有。震爲帝，故曰唐虞，爲鳥、爲舞，坎爲衆、爲民，《臨》坤爲國家、爲富有。

損。秋蛇向穴，不失其節。夫人姜氏，自齊復入。兌爲秋，坤爲蛇，艮爲穴，震爲夫、爲人，伏巽爲姜、爲齊、爲入。

益。病篤難醫，和不能治。命終永訖，下即蒿廬。伏《恒》。坎爲病，互大坎，故曰病篤。坎爲和，坤死，故曰難醫、曰和不能治、曰命終永訖。巽爲命，艮爲終，巽爲蒿，艮爲盧，故曰蒿盧。蒿盧，即蒿里。《左傳》："晉景公疾，秦伯使醫緩爲之，緩曰：是在肓之上、膏之下，攻之不可，達之不及，无能爲也，既而公果卒"。 ○永訖，依汲古，元本作斯訖。

夬。青蛉如雲，城邑閉門。國君衛守，民困於患。青蛉，即蜻蛉。《漢志》"越巂有青蛉縣"，《水經注》引作蜻蛉，《埤雅》蜻蜓一名蜻蛉，《呂氏春秋》"海上有人好蜻蛉，每至海上，蜻蛉從游者數萬"。《夬》通《剝》。坤爲雲、爲城邑、爲閉、爲國、爲民、爲患，艮爲守，蜻蛉大首薄翼。艮一陽在上，疑即《剝》艮象也。○閉，依元本，汲古本、宋本作關。

姤。牙蘖生達，室堂啓戶。出入利貞，鼓翼起舞。此亦全用《臨》象。震爲牙蘖、爲生，坤爲堂戶，震爲出，巽入，故曰出入利貞。震爲鼓、爲翼、爲起舞。○出入，依汲古，宋元本作幽人。貞，依宋元本，汲古訛真。首句各本作牙孽生齒，依《小畜》之《睽》校。

萃。鳧遊江海，沒行千里。以爲死亡，復見空桑，長生樂鄉。艮爲鳧，坤爲江海、爲千里。坤爲死亡，巽爲桑，坤虛，故曰空桑。伏震爲生，兌悅故曰樂鄉。坤爲鄉。林意謂鳧沒江海，不見以爲死亡矣，後復見于空桑，不惟未死，且甚安樂也。○海沒，依宋元本，汲古作湖役。

升。黃帝出遊，駕龍乘馬。東上泰山，南遊齊魯，邦國咸喜。震爲黃、爲帝、爲游、爲龍、爲馬、爲東，伏艮爲山，故東上泰山。震又爲南，巽齊兌魯，故南游齊魯。坤爲邦國，震爲喜。○馬，依宋本，汲古作鳳，非。

困。履危不止，與鬼相視。驚恐失氣，如騎虎尾。通《賁》。坎爲危，在震下，故曰履危。坎爲鬼，离爲視，离坎連體，故曰相視。震爲驚、爲騎，艮爲虎尾，謂遇鬼驚恐如履虎尾也。

井。秋南春北，不失消息。涉和履中，時無隱匿。通《噬嗑》。兌秋离南，震春坎北，雁秋南鄉，春北歸，故不失消息。又消息卦起坎离，亦不失也。坎爲和、爲中，震爲涉、爲履，艮爲時，坎爲隱匿，四時畢見，故无隱匿。○隱，汲古作陰，依元本。

革。龍門砥柱，通利水道。百川順流，民安其居。通《蒙》。震爲龍，艮爲門、爲柱、爲石，故曰龍門砥柱。震爲通，巽爲利，坎水艮道。《禹貢》："道河積石，至於龍門，東至砥柱"是也。震爲百，坎爲川、爲流、爲民，艮爲安、爲居，故曰民安其居。

鼎。千歲廟堂，棟橈傾僵。天厭周德，失其寵光。通《屯》。坤爲千歲，艮爲廟堂。巽爲棟、爲隕落，故曰橈、曰傾僵。震爲周，艮爲天、爲光，坎失，故曰失其寵光。○橈，依宋本，汲古本作撓，非。

震。折若蔽目，不見稚叔。三足孤鳥，遠离室家。坎爲折，震爲若。若木也。离爲目，离伏坎隱，故曰蔽目、曰不見稚叔。艮爲叔、爲少男，故曰稚叔。震爲足，數三，艮爲烏，坎孤，故曰三足孤烏。艮爲室家。

艮。望叔山北，陵隔我目。不見所得，使我心惑。艮爲望、爲叔，互坎爲北，故曰山北。坎爲隱，离伏，故曰陵隔我目、曰不見所得。坎爲心、爲憂，故曰心惑。○心，依汲古，元本作憂。

漸。匏瓠之息，一畝千室。萬國都邑，北門有福。艮爲果、爲匏瓠。息者，生也，子也。艮爲室。《說文》："室，實也"，言匏瓠之實一畝得千也。伏震爲千，坎數一，故曰一畝千室。艮爲國、爲都邑、爲門，坎北，故曰北門。○息，依汲古，宋元本作恩，非。千，依宋元本，汲古訛十。

歸妹。域域牧牧，憂禍相伴。隔以巖山，室家分散。通《漸》。坎爲憂，离爲禍，坎离連體，故曰相伴。艮爲山、爲室家，艮止，故曰隔。伏巽故曰分散。○以，依宋元本，汲古作我。

豐。騏驥騄耳，游食萍草。逍遙石門，循山上下，不失其所。通《渙》。震爲馬，故曰騏驥騄耳。震爲食、爲草，草在坎水上，故曰萍草。震爲逍遙、爲食，艮爲門、爲山，中爻正反震艮，故曰循山上下。○所，依宋本，汲古作子。

旅。天所祚昌，文以爲良。篤生武王，姬受其福。艮爲天，伏震為祚、爲昌。离爲文，伏震爲生、爲武、爲王、爲姬、爲福。

巽。羊腸九榮，相推稍前。止須王孫，乃能上天。詳《蠱》之《剝》。此皆用伏震象，以互艮爲天。

兌。貧鬼守門，日破我盆。孤牝不駒，雞不成雛。通《艮》。互坎爲鬼，艮爲守、爲門，震爲盆，坎爲破。兌爲牝，震爲駒，震伏，故不駒。巽爲雞，艮爲雛，艮伏，故不雛。

渙。飽食從容，入門上堂。不失其常，家无咎殃。坎爲飲食，震樂故從容。艮爲門、爲堂，巽爲入，艮爲家，坎爲殃，震解故无。○入門，依汲古，宋元本作出門，非。

節。陰淫不止，白馬爲海。臯澤之子，就高而處。坎爲水，故曰陰淫。震爲白、爲馬，兌爲海。白馬，津名，在大伾山南，言水多，津變爲海也。震爲子，艮爲臯，兌爲澤，言臯澤之人，因水多皆就高而處也。○海，依汲古，宋元本作洶。臯澤，依宋元本，汲古作澤皋，非。臯澤，猶山澤也。

中孚。執戈俱立，以備暴急。千人守門，因以益卑，終安何畏。艮爲戈、爲執，震爲立、爲暴急、爲千人，艮爲守、爲門，兌爲澤、爲下，故曰卑。艮爲終、爲安，震樂故无畏。○守門、因以益卑，依宋元本，汲古作舉龍、作困危得海。

小過。夾河爲婚，水長无船。槌心失望，不見所歡。互大坎故曰夾河、曰水長。震爲船，兌毀故无。艮爲槌，坎爲心，艮爲望，坎失故曰失望。震爲歡。○水長，依宋元本，汲古作漲。槌心，依釋文，汲古作追，元本作遙，皆非。

既濟。陰陽變化，各得其宜。上下順通，奏爲膚功。言陰陽六爻各當位。

未濟。任劣德薄，失其臣妾。田不見禽，犬無所得。臣妾與犬，皆用《臨》伏象艮。

觀之第二十

觀。厯山之下，虞舜所處。躬耕至孝，名聞四海。爲堯所薦，纘位天子。艮爲山、爲時，故曰厯山。坤爲下，伏震爲帝，故曰虞舜、曰堯。艮爲躬，巽順爲孝。艮爲名，坤爲海，巽數四，故曰四海。伏震爲子，艮爲天，故曰天子。○虞舜、孝，依宋元本，汲古作虞唐、作教。纘位，依宋元本，汲古作禪。纘者，繼也。

乾。蜎飛蠕動，各有所配。歡悅相迎，咸得其處。詳《臨》之《豫》。此用《觀》象。巽蟲，故曰蝟、曰蠕。

坤。繼祀宗邑，追明成康。光照萬國，享世久長。坤爲邑、爲萬國。《觀》艮爲光明、爲照、爲久。

屯。秋冬探巢，不得鵲雛。銜指北去，媿我少姬。伏兌爲秋，坎爲冬。艮爲穴、爲巢，艮手爲探，兌爲鵲雛，兌伏故不得。艮爲指，坎爲北，伏巽爲少姬。坤爲媿，巽少姬。本《大過》。

蒙。僮妾獨宿，長女未室，利无所得。艮爲僮妾、爲獨，坎爲宿，艮爲室，巽爲長女、爲利，巽伏故无得。

需。洪波逆流，至人潛處。蓬蒿代柱，大屋顛仆。通《晉》。坎爲水，坤水，故曰洪波。洪波，大波也。伏坤爲逆，坎爲聖，故曰至人。坎爲潛，坤爲薪，在艮屋下，故曰蓬蒿代柱。艮爲屋柱，坤柔故顛仆。○洪，宋元本作鴻，從汲古。波，汲古作魚，依宋元本。至人，宋元本作主人，依汲古。處皆作去，依《同人》之《屯》校。

訟。日闇不明，讒夫在堂。右臂疾痺，君失其光。离爲日、爲明，坎隱故闇。坎爲夫，坎上下兌口相背，故曰讒夫。《觀》艮爲堂、爲臂，坎爲疾。乾爲君，离爲光，坎隱故失光。○臂、痺，依汲古，宋元本訛辟、訛瘁。

師。王孫季子，相與孝友。明允篤誠，升擢薦舉，爲國幹輔。此用遇卦《觀》象。《觀》艮爲孫、爲季子，伏震爲王，故曰王孫季子。坤順故曰孝友。艮爲明允、爲篤誠，伏震爲薦舉、爲幹，坤爲國。○輔，依宋本，汲古作柱。

比。麟趾龍身，日馭三千。南上蒼梧，與福爲婚。道里夷易，安全无患。比亦用《觀》象。坤爲麟、爲身，伏乾爲龍，爲日、爲千，艮納丙，數三，故曰三千。伏震爲南、爲蒼梧，乾爲福，與坤配，故曰與福爲婚。艮爲道里，坎爲平，故曰夷易。艮爲安，坎爲患，安故无患。○馭，依汲古，宋元本作取，非。

小畜。三子成駒，破其堅車。輪載空輿，後時失期。伏震爲子，數三，故曰三子。震爲駒、爲車，坎爲破。伏艮爲堅，故曰破其堅車。坎爲輪，艮爲時，震爲後，故曰後時失期。全用伏象。○破其堅車，依宋元本，汲古作損折轅軸，不協。

履。逐禍除患，道德神仙。遏惡萬里，常歡以安。坎爲禍患，坎伏故曰逐禍除患。伏艮爲道，震爲神，艮爲仙，坤爲萬里、爲惡，坤閉故曰遏惡。兌爲歡。○禍，汲古作福，依宋元本。

泰。黃池之盟，吳晉爭強。勾踐爲患，夷國不安。兌爲池，震黃，故曰黃池。震爲南，故曰吳，爲進，故曰晉。震爲健，乾亦爲健，故曰爭強。震爲足，故曰踐。坤爲夷、爲國，坤喪故不安。○國，依宋元本，汲古作門，非。汲古多二句，爲下《復》林詞，宋元本皆無。

否。青牛白咽，招我于田。厯山之下，可以多耕。歲藏時節，人民安甯。坤爲牛，巽爲白，伏兌爲咽。坤爲我、爲田，艮爲山、爲時，故曰厯山，舜耕處也。坤爲下，伏震爲耕，坤爲歲，艮爲時，坤爲民人、爲安甯。○歲藏，依汲古，宋元本作歲露。人民，依宋元本，汲古作人保。歲藏時節者，言秋收冬藏之時也。

同人。有頭无目，不見菽粟。消耗爲疾，三年不復。乾爲頭，离目，目應在頭上，今在下，故曰无目、故不見菽粟。巽爲菽粟也。伏坤爲消，坎爲疾。坤爲年，震數三，故曰三年。○不見菽粟，依宋本，汲古作赫赫粟粟，非。

大有。山沒邱浮，陸爲水魚。燕雀無巢，民無室廬。通《比》。艮爲山邱，在坎水坤水上，故曰山沒邱浮。坤爲陸、爲水、爲魚，兌爲燕雀，艮爲巢、爲室廬，坤爲民，坎陷故曰無巢、無室廬也。

謙。高岡鳳凰，朝陽梧桐。雍雍喈喈，菶菶萋萋。陳辭不多，以告孔嘉。詩《卷阿》篇："鳳凰鳴矣，于彼高岡；梧桐生矣，于彼朝陽。菶菶萋萋，雝雝喈喈"。又曰"矢詩不多，維以遂歌"。林全用詩語。艮爲高岡，坤文爲鳳，震爲朝，伏离爲日。震爲鳴，故曰雍喈，爲茂盛，故曰萋菶。震爲言，故曰辭、曰告，爲孔，故曰孔嘉。○雍雍，與《毛詩》異文，宋元本作噰。

豫。鰥寡獨宿，憂動胸臆，莫與宿食。艮爲鰥，坎爲宿，坤爲寡，故曰鰥寡獨宿。坎爲憂，坤爲腹、爲胸臆，震口爲食。○宿食，汲古作笑食，依宋元本。

隨。馬蹄躓車，婦惡破家。青蠅汙白，恭子离居。震爲馬、爲蹄，蹄，音弟，與踶同，蹋也，馬踶故車躓。震爲車，二至四震覆，故曰躓車。巽爲婦，坤爲惡，艮爲家，兌毀，故曰破家。巽爲蠅，震爲青，故曰青蠅。巽爲白，震爲子，巽順，故曰恭子，謂申生也。艮爲居。○馬蹄躓車，依《革》之《解》校，各本皆作"躓馬破車"，與下句不對。青蠅，《小雅》篇名，傷讒而作。

蠱。長女三嫁，進退無羞。逐狐作妖，行者離憂。巽爲長女，震爲嫁，數三，故曰三嫁。巽爲進退，艮爲狐，震爲逐、爲行，互坎爲憂、爲妖。

臨。人无足，法緩除。牛出雄，走羊驚。陽不制陰，男失其家。震爲人，伏巽下斷，故无足。除，授官也。坤柔故緩，言人有疾不能授官也。坤爲牛，震爲雄，坤在上，故曰出雄。兌爲羊，震爲走、爲驚，故曰走羊驚，陽少陰多故曰不制。震爲男，艮爲家，艮伏故失。○前四爲三字句，各本皆作"人无定法，緩除才出，地雄走歸"，汲古除才出又作行長姦，大都皆作四字句，茲依《既濟》之《屯》校。

噬嗑。茹芝餌黃，飲食玉英。與神流通，長無憂凶。伏巽爲芝，伏兌爲茹、爲餌，震爲黃、爲玉、爲英，坎爲飲食。震爲神、爲通，坎憂震樂，故无憂。芝，靈芝。黃，黃精，服之延年益壽。

賁。東行无門，西出華山。道塞畏難，游子爲患。震爲東、爲行，艮爲門，坎隱故无門。艮山，伏兌爲西、爲華，故曰華山。艮爲道，坎爲塞、爲畏、爲患，震爲游子。

剝。壽如松喬，與日月俱。常安康樂，不罹禍憂。詳《臨》之《剝》。

復。探鷇得螽，所願不喜。道值小人，君子咎蹇。震爲鷇，伏巽爲螽，坤憂故不喜。坤爲小人，震爲大塗、爲道、爲君、爲子，坤爲咎。○下二句依宋元本，汲古將前《泰》林羼入此處，非。

无妄。??蠃生子，深目黑醜。雖飾相就，衆人莫取。詳《需》之《恒》。??，即蜾字。蠃音騾，《說卦》离爲蠃是也。

大畜。喜怒不時，霜雪爲災。稼穡无功，后稷飢寒。震爲喜、爲威，故爲怒。艮爲時，三至上正覆震艮，故曰不時。乾爲冰、爲霜雪，兌毀故災。震爲稼穡、爲稷，乾爲后、爲寒。○飢寒，依汲古，元本作飢憂。

頤。烏升鵲舉，照臨東海。尨降庭堅，爲陶叔後。封圻蓼六，履祿綏厚。詳《需》之《大畜》。

大過。黃离白日，照我四國。元首昭明，民賴其福。伏《頤》爲大离，《离·六二》曰"黃离元吉"，故离爲黃、爲日、爲照，下震爲白，故曰白日。坤爲國，震卦數四，故曰四國。乾爲元首、爲福，坤爲民。

坎。黍稷醕釀，敬奉山宗。神嗜飲食，甘雨嘉降。獨蒙福力，時災不至。詳《比》之《需》。

离。福過我里，入門笑喜，與吾利市。通《坎》。震爲福、爲里，艮爲門，震爲笑喜，巽爲利市。○汲古首句多"禍不更生"四字，依宋元本。

咸。晝臥里門，悚惕不安。目不得闔，鬼搔我足。艮爲里門、爲臥，乾爲日、爲晝、爲悚惕，伏大离故目不得闔。闔，閉也。伏坤爲鬼，震爲足，艮手故曰搔足。○闔，宋元本作閡，依汲古。

恒。春草榮華，長女宜夫。受福多年，世有封祿。震爲春、爲草、爲榮華，巽爲長女，震爲夫、爲福，乾爲多、爲年、爲祿，伏坤爲世。長女宜夫者，以震巽爲配偶，故能受福也。

遯。雍門內崩，賊賢傷仁。暴亂狂悖，簡公失位。艮爲門，伏兌悅故曰雍門。巽爲隕、爲崩，在內卦故曰內崩。乾爲仁賢，陰消陽故曰賊賢傷仁。巽爲賊也。遯弑君父，故曰亂悖。震爲竹、爲簡、爲公，震伏故曰失位。《論語》："陳成子弑簡公"，事在《左傳·哀十四年》，陳成子既殺闞止，大陸子方亡出雍門"，注：雍門，齊城門也。內崩，蓋言內亂。○仁，依汲古，宋元本作人。

大壯。心志无良，昌披妄行。觸壁抵牆，不見戶房。伏坤爲心志，坤惡故无良。震爲昌、爲行、爲觸，伏艮爲墻壁、爲戶房，坤黑故不見。○心志、昌披，依宋元本，汲古作心壯、作猖獗。

晉。膠車木馬，不利遠賈。出門爲患，安止得全。互坎爲膠，坤爲車，故曰膠車。坤爲馬，坎艮皆爲木，故曰木馬。膠車不堅，木馬不動，故不利遠賈。艮爲門，坎爲患，艮爲安止。○木馬，從宋元本，汲古作秣，與下句不接。得全，汲古作不危，依宋元本。

明夷。家在海隅，橈短流深。企立望宋，无木以趨。坤爲海，坎爲室，故曰家在海隅。坎爲橈、爲流，坤坎皆爲水，故曰流深。震爲行，故曰企立。离爲望。《說文》："以木架屋曰宋"，故艮爲宋，三至五互艮覆，故曰无木以趨。

家人。冬葉枯槁，當風失道。蒙被塵埃，左右勞苦。坎爲冬，巽爲葉，离爲枯槁，巽爲風，坎爲失，言葉埋道上而失道也。坎爲勞。○冬葉，依宋本，汲古作冬桑。失，依汲古，宋元本作于。

睽。過時不行，妄逐王公。老女無夫，不安其居。通《蹇》。艮爲時、爲反震，故不行、故妄逐。兌爲老女，本《大過》也。艮爲兌夫，艮伏故曰無夫。坎險故不安。○無夫，依汲古，宋元本作失度，非。

蹇。履泥汙足，名困身辱。兩仇相當，自爲痛疾。坎爲泥、爲汙，履足似用半震象。艮爲名、爲身，坎爲困辱、爲仇，重坎故曰兩仇、曰痛疾。○自爲痛疾，依汲古，宋元本作身爲疾病。

解。精華墮落，形體醜惡。齟齬挫頓，枯槁腐蠧。震爲精華，伏巽故墮落。离正反兌口相對，故曰齟齬。巽蟲故腐蠧。离火故枯槁。○形體，依元本，汲古作形容。

損。長生无極，子孫千意。松柏爲梁，堅固不傾。詳《臨》之《觀》。

益。去辛就蓼，毒愈酷毒。避穽入坑，憂患日生。《說文》"蓼，辛菜"。巽納辛，震爲蓼，坤爲毒、爲憂患，震爲生，《詩》周頌云："莫予茾蜂，自求辛螫。未堪家多難，予又集於蓼"。 ○毒、穽、坑，依元本，汲古作甚、作井、作坎，又元本多"不思我家"一句。

夬。行堯欽德，養賢致福。衆英積聚，國無寇賊。《夬》乾爲帝王、爲德，故曰行堯欽德。乾爲賢爲福，兌食故曰養賢致福。伏艮爲君子，坤爲衆、爲聚、爲國，故曰積衆。巽爲寇賊，巽覆故無。

姤。狗逐兔走，俱入谷口。與虎逢晤，迫不得去。象多未詳，疑用遇卦《觀》象。

萃。望尚阿衡，太宰周公。藩屏湯武，立爲侯王。詳《同人》之《訟》。

升。清人高子，久屯外野。逍遙不歸，思我慈母。詳《師》之《睽》。

困。三虫作蠱，削迹無與。勝母盜泉，居不安處。巽爲虫。《左傳》"三虫爲蠱"。伏震爲迹，艮手艮刀，故曰削迹。巽爲母，兌剛，故曰勝母。坎爲水、爲盜，故曰盜泉。艮爲居、爲安，艮伏兌折故不安。○虫，依宋元本，汲古作蟲。《尸子》："孔子至勝母縣，暮矣而不宿，遇盜泉，渴矣而不飲"。

井。獹牝龍身，進无所前。三日五夜，得其所歡。通《噬嗑》。震爲龍，艮爲狗。獹，良犬也。艮犬止震龍上，故曰獹牝龍身。艮爲身，艮止故不進。离爲日，震數三，故曰三日。坎爲夜，納戊數五，故曰五夜。震爲歡。○獹，宋元本作驢，今依汲古。牝，宋本、汲古作今，依元本。歡，宋元本作欽，依汲古。

革。黃裹綠衣，君服不宜。淫湎毀常，失其寵光。《詩·衛風》："綠兮衣兮，綠衣黃裹"，《傳》謂衛莊公惑於嬖妾衣上僣也。《革》通《蒙》。震爲衣、爲黃、爲君，《箋》謂綠衣當爲素裹，今黃裹逾制，故曰不宜。坎爲淫湎、爲失，离爲光。○《毛傳》謂姬妾衣服逾制，此則謂刺衛君，蓋以黃爲正色，反以爲裹而不宜也。與毛異。

鼎。天所顧祐，禍災不到，安吉無懼。互乾爲天，离爲顧，坤爲禍災，坤伏，故不到而安吉也。○到，宋元本作至，無作不，依汲古。

震。盤紆九回，行道留難。止須于邱，乃睹所歡。艮止故盤紆。震數九爲歸，故曰九回。震爲行，艮爲道，艮止故留難。艮爲邱、爲須，震爲歡，艮爲觀，故曰睹。○于，宋元本作子，今依汲古。

艮。暴虐失國，爲下所逐。北犇陰胡，主君旄頭。互震爲暴虐，坎爲失，艮爲國，故曰失國。坎爲下，震爲逐、爲犇，坎爲北、爲陰胡。震爲主君、爲毛羽，坎爲首，故曰旄頭。旄頭，被髪也。《漢官儀》"選羽林爲旄頭被髪先驅"是也。樂彥《括地志》"夏桀死，其子葷粥北奔，逐水草而居，號曰匈奴"。林詞全用其事。○胡，元本作月，依汲古。

漸。御騂從龍，至霍華東。與禹相逢，送致于邦。騂，赤馬。坎爲馬、爲赤，故曰御騂。伏震爲從、爲龍，故曰御騂從龍。艮爲山，坎西，故曰霍華。霍華，西方大山也。离爲東，伏震爲王，故曰禹。艮爲邦。○霍、禹，依汲古，宋元本作于、作离。于，汲古作子，依宋元本。

歸妹。銅人鐵距，雨露勞苦。終日卒歲，无有休息。伏艮爲銅鐵，震爲人、爲距，故曰銅人鐵距。坎爲雨露、爲勞苦，互离爲日，伏艮爲終，震爲歲，故終日卒歲。艮止爲休息，艮伏故不息。○鐵，宋元本作?，依汲古。

豐。大人失宜，盈滿復虧。長成之木，盛者復衰。震爲大人，巽爲虧，震爲成長、爲木、爲盛，巽爲隕落、爲衰，蓋震巽相往來反復。故林詞云爾。○長成，宋元本作長冬，依汲古。木，元本作禾，依宋本、汲古。

旅。梅李冬實，國多盜賊。亂擾並作，王不能制。詳《屯》之《師》。此以巽爲盜賊。

巽。澤枯無魚，山童无株。長女嫉妬，使身空虛。兌爲澤，离枯，巽爲魚枯，故无魚。伏艮爲山，兌上缺爲童。《莊子·徐無鬼》"堯聞舜賢，舉之童土之地"，注：童，无草木也。巽爲株、爲長女，伏坎爲嫉妬。艮爲身，离爲空虛。○无株，汲古作難株，從宋元本。

兌。天門冬虛，既盡爲災。膉??黯蒼，秦伯受殃。通《艮》。艮居戌亥，故曰天門。坎爲冬，陽窮在上故曰既盡。《廣韻》："膉，肥也，??，醜也"，膉??黯蒼，言戌亥空亡渺冥无有也。兌爲西，故曰秦。伏震爲伯，坎爲殃。○既盡，汲古作晉季，今依宋元本。黯蒼，依宋元本，汲古作默蒼。

渙。牽衣涉河，水深漬罷。幸賴舟子，濟脫无他。罷，依《訟》之《萃》校，各本皆訛衣。罷，音婆。

節。推車上山，高仰重難。終日至暮，不見阜巔。震爲車，艮手爲推、爲山，故曰推車上山。艮爲高仰，坎爲暮，伏离爲日，艮爲重、爲阜巔，坎隱伏故不見。○不見，宋本作不惟，元本作唯見，皆非，依汲古本。

中孚。鼎煬其耳，熱不可舉。大路壅塞，旅人心苦。通《小過》。震爲鼎，兌爲耳，艮火在下，故煬其耳、故熱不可舉。震爲大塗，互坎故壅塞。震爲旅、爲人，坎爲心，《鼎·九三》云"鼎耳革，其行塞"，茲依《睽》之《比》，皆作"大塗壅塞"，是以行爲道，與常解異。○煬，從局本《睽》之《比》校改，宋元本、汲古本皆作易，非。兌亦形坎，故《易林》往往以兌爲耳。

小過。四亂不安，東西爲患。退身止足，无出邦域。乃得完全，賴其生福。震卦數四，兌毀，故曰四亂不安。震東兌西，互坎爲患，艮爲身，在下故曰退身。震足艮止，故曰止足。艮爲邦域，震爲生、爲福，艮止巽伏，故無出邦域。

既濟。班馬遠師，以息勞罷。役夫嘉喜，入戶見妻。坎爲馬，重坎故曰班馬。坎爲衆，故曰師。坎爲勞疲，艮止，故曰以息勞罷。坎爲役、爲夫，震爲喜，艮爲戶，离爲坎妻。既未濟用半象，易通例也。

未濟。積德不怠，遇主逢時。載喜渭陽，身受榮光。坎爲積，震主艮時，故曰遇主逢時。震車爲載、爲喜，坎水故曰渭。艮爲身，离爲光榮。多用半象。林意謂姜太公垂釣，遇文王於渭水，後受封也。○喜，依宋元本，汲古作善，爲喜之訛。

焦氏易林注卷六

行唐尚秉和節之注

受業蒲城仵道益、豐潤董維城堃校刊

噬嗑之第二十一

噬嗑。麒麟鳳凰，善政得祥。陰陽和調，國无災殃。离爲文，下互大离，故曰麒麟鳳凰，卦水火俱備，故曰陰陽和調。艮爲國，坎爲災，震樂故无災殃。

乾。北風相牽，提笑語言。伯歌叔舞，燕樂以喜。詳《否》之《損》。此全用遇卦《噬嗑》象，不及之卦。

坤。甲戊己庚，隨時運行。不失常節，咸逢出生。各樂其類，達性任情。此亦全用《噬嗑》象。坎納戊，离己震庚，震，東方木，故曰甲戊己庚。艮爲時，震爲運行、爲出生、爲樂，蓋《噬嗑》震春离夏坎冬，伏兌爲秋，四時俱備，故林云爾。○五六句宋元本倒置，今依汲古。

屯。破亡之虛，神祇哀憂。進往无光，留止有慶。坎爲破，坤爲亡、爲虛，虛墟同。震爲神，坤爲地，故曰神祇。祇，地神也。坎爲憂，震爲進，坎隱故无光。艮止故有慶。○神祇哀憂，汲古作神所憂衰，依宋元本。

蒙。注斯膏澤，扞衛百毒。防以江南，虺不能螫。坎爲膏澤、爲注，艮守爲扞衛。坤坎皆爲毒，故曰百毒。艮爲防，坤爲江河，震爲南，坎爲虺、爲螫。○扞，汲古作祈，依宋元本。

需。日月相望，光明盛昌。三聖茂功，仁德大隆。坎月离日，坎西离東，故曰相望。离爲光明，坎爲聖，离卦數三，故曰三聖，謂文、武、周公也。乾爲功、爲德、爲大、爲隆。○隆，汲古訛降，茂作成，依宋元本。

訟。大蛇巨魚，戰於國郊。上下隔塞，衛侯廬漕。《左傳·莊十四年》"內蛇與外蛇鬥於鄭南門"，中互巽爲蛇、爲魚，乾爲大，伏坤爲郊、爲國，故曰國郊。伏震爲戰，乾上坎下，伏震爲衛。坎爲室、爲廬，坎水，故曰廬漕。衛，衛侯戴公也。時狄滅衛，故暫居漕。漕，《左傳》作曹，《毛詩》作漕。

師。龍入天關，經厯九山。登高上下，道里險難。日晏不食，絕无甘酸。此用《噬嗑》象。震爲龍，艮爲天、爲關，故曰龍入天關。艮爲山，震數九，故曰九山。震爲登，艮爲高、爲上，坎爲下，故曰登高上下。艮爲道里，坎陷，故曰道里險難。離爲日，坎爲暮，故曰日晏。震爲日、爲食，坎憂故不食。巽爲臭，巽伏不見，故絕無甘酸。

比。沙漠北塞，絕无水泉。君子征凶，役夫力殫。互艮爲小石、爲沙、爲塞，坎北，故曰北塞。坎爲水泉，艮火在下，故无水泉。艮爲君子，震爲征，震覆故征凶。坤爲役，震爲夫，震覆故力殫。○絕无，汲古作純无，依宋元本。力殫，宋元本作苦艱，依汲古。

小畜。關折門啟，衿帶解墮。福與善生，憂不爲禍。伏坎爲關。關，門牡也。兌爲折，乾爲門，巽爲帶、爲解墮。乾爲福、爲善，故曰福與善生。坤爲憂、爲禍，坤伏故不禍。○生，宋元本作坐，從汲古。折，汲古作柝，從宋元本。

履。狼虎所嗥，患害必遭。不利有爲，宜以遁逃。乾爲虎狼，兌爲嗥，伏坎爲患害，巽爲利，兌折故不利。巽爲伏，故曰遁逃。言遭遇危險，不利於進利退也。

泰。金精耀怒，帶劍過午。兩虎相距，弓弩滿野，雖憂无苦。乾爲金，震爲耀怒。金精，虎也。《河圖帝覽嬉》"月者，金之精虎"，西方宿故亦爲金精。《噬嗑》离爲午，艮爲劍、爲虎，正反艮，故曰兩虎相距。艮爲野，坎爲憂、爲弓弩。○苦，汲古作咎，依宋元本。

否。朽根枯樹，華葉落去。卒逢火焱，相隨偃仆。巽爲樹、爲隕落，故曰朽根枯樹，華葉落去。艮爲火焱，巽隕爲偃仆。○華葉落去，依汲古本，宋元本作葉落死去。○艮爲火證。

同人。入暗出明，動作有光。轉運休息，常樂永康。通《師》。坎爲暗，震爲出，巽爲入，离爲明、爲光，坎隱伏，故轉運休息。震爲樂。○入暗出明，從宋元，汲古本作"入和出暗"。永，汲古作允，依宋元本。

大有。國多忌諱，大人恒畏。結口无患，可以長存。通《比》。坤爲國，坎爲忌，乾爲大人，乾惕，故曰大人恒畏。坎爲患，兌爲口，坤閉，故曰結口。言當忌諱之時，宜括囊自守，免於患害也。

謙。天地渟厚，六合光明。陰陽順序，厥功以成。艮爲天、爲光明，坤地爲厚，坎爲合，數六，故曰六合。坤爲順，九三陽遇陰通行无阻，故曰順序。震爲功，艮爲成。○厚、陰陽順序，依宋元本，汲古作亨、作陰序陽順。

豫。裸裎逐狐，爲人觀笑。牝雞雄晨，主作亂妖。詳《大有》之《咸》。○雄晨，依宋元本，汲古作鳴晨。

隨。陰升陽伏，桀失其室，相餧不食。上下卦皆陰在上、陽居下，故曰陰升陽伏。艮爲室，兌剛魯，故曰桀。下卦艮覆，故曰桀失其室。震爲食，初至四正反震，故曰相餧，艮止故不食。○首句從宋元本，汲古作陰失陽復，非。

蠱。蜎飛蠕動，各有配偶。大小相保，咸得其所。詳《臨》之《豫》。

臨。鬼守我廬，欲呼伯去。曾孫壽考，司命不許，與生相保。坤爲鬼、爲我，伏艮爲守、爲廬，震爲呼、爲伯，震往，故曰欲呼伯去。伏艮爲曾孫、爲壽，伏巽爲命，震爲生，故不許也。言鬼雖呼伯去，無如命本壽考，司命不許其去也。

觀。禍走患伏，喜爲我福。凶惡消亡，菑害不作。伏《大壯》。坤爲禍患，震爲走，言陽長陰消。震爲喜，乾爲福，坤爲凶惡、爲菑害，陰消故曰不作。

賁。智不別揚，張狂妄行。蹈淵仆顛，傷殺伯身。坎水爲智，震爲張狂、爲行、爲蹈，坎爲淵，震在上，故曰蹈淵，伏巽故仆顛。震爲伯，艮爲身，伏兌爲毀折，故傷殺伯身。○狂、蹈，汲古作誑、作陷，依宋元本。

剝。凶憂災殃，日益明章。禍不可救，三卻夷傷。坤爲凶災，艮爲明、爲日，坤爲禍、爲死，故曰夷傷、曰不可救。卻者，退也，坤消故退。正互三坤，故曰三卻。《左傳·成十七年》："晉厲公殺卻至、卻錡、卻犨。○明章，依汲古，宋元本作章明。按：明與殃亦韻。救，宋元本作休，依汲古。卻，汲古訛都，依宋元本。

復。長尾蜲蛇，畫地爲河。深不可涉，絕無以北，悵然嘳息。詳《師》之《咸》。 ○蜲，同蟡。《管子·水地篇》："蟡，一頭而兩身，其形若蛇，其長八尺"，然則蜲蛇，二虫名也，故曰長尾。《師》之《咸》作委蛇。《咸》互巽，巽爲虫，亦宜作蜲，故依此校改。第四句依汲古，宋元本作阻絕以無。噴，汲古作憤，依宋元本。

无妄。愛我嬰女，牽引不與。冀幸高貴，反得賤下。通《升》。坤爲我，兌爲嬰女，艮手爲牽引。巽爲高，乾爲貴，坤爲賤。《无妄》皆事出意外，非所期望之事，故林辭如此。○愛，汲古訛受。反得賤下，汲古作反曰下賤，均依宋元本。

大畜。鳧遊江湖，甘樂其餌。既不近人，雖驚不駭。艮爲鳧，兌爲江湖，鳧在兌水上，故曰鳧遊江湖。震爲餌、爲甘樂、爲人，艮鳧在上，故不近人。震爲驚。

頤。明滅光息，不能復食。精魄既喪，以夜爲室。艮爲光明，坤黑，故息滅。震爲食，坤死，故不食、故曰喪。震爲精，坤爲魄、爲夜，艮爲室。

大過。奇適无偶，習靜獨處。所願不從，心思勞苦。奇，隻也。《禮·投壺》"一算爲奇"，適，往也。奇適无偶，言獨往也。巽爲寡，正覆巽相背，又陽陷陰中，故所願不從。伏坤爲心、爲思，坤萬物致役，故爲勞苦。○偶，依元本，宋本汲古作耦。靜，宋元本作靖，依汲古。

坎。葛藟蒙棘，華不得實。讒侫亂政，使忠壅塞。詳《師》之《中孚》，说诗異毛。

离。鵲笑鳩舞，來遺我酒。大喜在後，授我龜紐。龍喜張口，超拜福祉。离爲鳩，伏震爲鵲、爲笑舞，故鵲笑鳩舞。伏坎爲酒，震爲喜、爲後，故曰大喜在後。艮爲遺、爲授、爲龜，震爲龍、爲口，龜紐、龍口，皆印飾。《後漢·輿服志》："諸王金印龜紐"，注引《漢舊儀》"傳國璽盤五龍"，龜紐龍口，言得印綬也。震爲福祉，艮手爲拜。全用伏象。○超，依汲古本，宋元本作起。

咸。搖尾逐災，雲沉孽除。洿泥生梁，下爲田主。艮爲尾，伏坤爲災，震爲搖、爲逐，坤爲雲、爲孽、爲水、爲洿泥，震爲梁、爲主，坤爲田、爲下。多用伏象。○第二句汲古作雲孽辟除，依宋元本。

恒。白鶴銜珠，夜食爲明。膏潤優渥，國歲年豐。震爲鶴、爲珠，兌口爲銜、爲食，兌昧爲夜。乾爲光明，兌水故曰膏潤優渥。乾爲年歲。按：《搜神記》有鶴爲弋人射傷，噲參爲療養之，創愈放之，後鶴銜珠雌雄各一到門外爲報。

遯。內執柔德，上訟以默。守邑賴德，禍災不作。陰柔在下故曰內執柔德。乾爲言，兌爲言，而兌反與乾言相背，故曰訟。下卦艮止，故嘿爾不訟。艮爲邑，乾爲宗、爲德，坤爲災禍，坤伏故不災。○默，元本作嘿，依宋本、汲古。

大壯。犬吠驚駭，公拔戈起。玄冥厭火，消散瓦解。伏艮爲犬，震爲吠、爲驚、爲公、爲起，艮爲戈、爲拔，故曰公拔戈起。玄冥，水神。《月令》"孟冬之月，其神玄冥"。水尅火故曰厭火。伏坤爲水，艮爲火，火在水上當然消散。震爲瓦、爲解。玄冥，北方水神，伏坤位北而地黑，故曰玄冥。

晉。公悅嫗喜，子孫俱在。榮譽日登，福祿來處。象多未詳，或用遇卦象。

明夷。鳥鳴哺鷇，長欲飛去。循枝上下，適與風遇。顛隕樹根，命不可救。离爲鳥，震爲鳴、爲子、爲食，故曰哺。鷇，小鳥也。震爲長、爲飛、爲枝、爲上，坤爲下，伏巽爲風、爲顛隕、爲樹、爲命，坤死故不可救。○哺，汲古訛捕，依宋元本。

家人。析薪熾酒，使媒求婦。和合齊宋，姜子悅喜。巽木爲薪，坎爲破，故析薪。坎爲酒，火在下，故曰熾酒。坎爲通，故曰媒。巽爲婦、爲齊。《說文》："以木架屋曰宋"，故艮爲宋。遇卦《噬嗑》互艮。姜，齊姓。子，宋姓。伏震爲喜。《詩·齊風》："析薪如之何，匪斧不克；娶妻如之何，匪媒不得"，毛謂文姜歸魯，齊襄思之，茲曰齊宋是齊詩，不指文姜。

睽。鄰不我顧，而望玉女。身多疣癩，誰當媚者。詳《師》之《小過》。○我，依汲古，宋元本作可，非。而望玉女，汲古作而望至女，依宋元。

蹇。遠視无光，不知青黃。黈纊塞耳，使君闇聾。此用《噬嗑》象。艮爲觀、爲光，坎隱故无光。离爲黃，震爲青、爲黃，《漢書·東方朔傳》："黈纊垂耳所以塞聰"，注：以黃綿爲圈懸於冕之兩旁，示耳不外聽。坎爲耳、爲塞，故耳塞。伏巽爲綿，纊黈黃色，亦震象。震爲君，耳塞故闇聾。

解。尅身整己，逢禹巡狩。賜我玄圭，蒙福受祐。艮爲身，艮覆，故曰尅身。震爲王、爲禹，爲巡狩、爲玉、爲玄黃，故曰玄圭。又爲福祉。○整己，依汲古，宋元本作己整。祐，依汲古，宋元本作祉，上聲，與狩不協。

損。遠望千里，不見黑子。離婁之明，无盈於光。坤爲千里，艮爲望，震爲子，坤黑故曰黑子，坤閉故不見。离爲光明，互大离，故曰离婁。离婁，古明目人，見孟子。

益。斧斤所斫，瘡痏不息。鍼石不施，下即空室。伏兌爲斧，艮手爲斫、爲節、爲瘡痏、爲石、爲室，坤死，故曰下即空室。

夬。南國少子，才略美好。求我長女，賤薄不與。反得醜陋，後乃大悔。詳《比》之《漸》。南國，依校改，各本作齊侯，非。此以乾爲南之證。

姤。失儷後旅，天門地戶。不知所在，安止无咎。巽與震爲儷偶、爲伴旅，巽寡，故失儷後旅。《內經》："乾居西北，爲天門，巽居東南，爲地戶"，巽進退，故不知所在。懼陰消陽，故安止无咎。

萃。烏孫氏女，深目黑醜。嗜欲不同，過時无偶。艮爲孫、爲黔，故曰烏孫。兌爲女，伏大离，故曰深目。坤爲黑、爲醜，艮爲時，巽寡，故无偶。

升。伯駕純騮，南至東萊。求索車馬，道闕中止。震爲伯、爲駕、爲馬。純，黑也，坤爲黑，故曰純騮。震爲南，又爲東、爲草莽，故曰東萊，山名。坤爲車、爲馬，伏艮爲求、爲道、爲止。○伯，宋元本作叔，闕作悅，依汲古。萊，汲古作華，依宋元本。車，宋元本作駒，依汲古。

困。二女寶珠，誤鄭大夫。交父無禮，自爲作笑。丁云：《初學記》引《韓詩》："鄭交甫過漢臯，遇二女佩兩珠，交甫索其珠，二女與之，去十步亡矣"，故曰誤。兌爲女，卦數二，故曰二女。伏震爲珠、爲夫，坎爲鄭，震爲父、爲笑，言交甫無禮於二女，致招笑侮，由自取也。○交，宋元、汲古皆作君，依王先謙校。

井。陽城太室，神明所息。仁智之居，獨无兵革。詳《需》之《蒙》。伏震爲仁，坎爲智。○仁智之居，依宋元本，汲古作仁者之君，非。

革。大蛇爲殃，使道不通。歲收尠少，年榖敗傷。巽爲蛇，乾大，故曰大蛇。伏震爲道路，坤閉故不通。《史記》："高祖夜徑澤中，有大蛇當徑"是也。乾爲歲，巽隕落，故歲收鮮少，故年榖傷。巽爲榖也。○歲收，依汲古，宋元本作歲露。尠，依宋元本，舊注云音鮮，汲古作甚，非。

鼎。三足孤烏，靈明爲御。司過罰惡，自殘其家，毀敗爲憂。詳《坎》之《渙》。此以离爲烏，伏震爲足。

震。車雖駕，兩靷絕。馬欲步，雙輪脫。行不至，道遇害。震爲車、爲駕，伏巽爲靷，巽隕故絕。震爲馬、爲步，互坎爲輪，伏兌卦，數二，故曰兩靷、曰雙輪。震爲行、爲道，坎爲害。○無輪明刊、清刊各本皆刪去雖字、不字，作爲四字句，而汲古本下注一本作云云，仍按原文改竄成四字句尤爲妄謬，茲依宋元本。

艮。鬱映不明，爲陰所傷。衆霧集聚，共奪日光。艮爲明，坎黑，三上皆乘重陰，故曰鬱映不明。映，日食色也。坎爲衆、爲雲霧、爲積，离日伏，故奪日光。○映，依汲古，宋元本作怏。集聚，依宋元，汲古作麗集，映音決。

漸。鸋鴂鴟梟，治成遇災。周公勤勞，綏德安家。艮爲鳥，故曰鸋鴂。鴟鴞，《豳風》周公貽成王詩也。坎爲災，伏震爲周、爲公，坎爲勞，艮爲家。按：《毛傳》鴟鴞，鸋鴂也，以喻管蔡，此作鴟梟，梟鴞同。梟長大食母，故曰治成遇災，言其母養成而遇害也。此與《韓詩》說合，《韓詩》鴟鴞所以愛其子者，適以病之，正以喻成王也。疑較毛傳訓切。○鸋，依宋本，汲古作鸇，非。治成，元本、汲古皆作治城，依宋本。遇災，宋元本、汲古皆作禦災，依局本。

歸妹。名成德就，項領不試。景公耄老，尼父逝去。詳《履》之《剝》。

豐。一夫兩心，歧刺不深。所以无功，求事不成。詳《豫》之《臨》。○歧，宋元本作岐，依汲古。歧，尖也。《後漢·張湛傳》"麥秀兩歧"是其證。又隴上記："狄梁公墓棘直而不歧"，言不尖也。

旅。羿張烏號，彀射天狼。柱國雄勇，敗於滎陽。羿，古之善射者。《論語》曰羿善射是也。烏號，弓名。天狼，星名。《淮南子》："堯時十日並出，命羿射之，落其九"，此云射天狼與《淮南子》異，《史記·陳涉世家》："以房君蔡賜爲柱國，後戰死而不著其處"。柱，各本皆作趙，惟丁晏釋文作柱，恐趙國是人名，今姑依丁本。兌剛魯故曰羿。离爲烏，兌爲號，艮爲天、爲狼、爲星、爲柱、爲國，兌爲雄勇、爲毁折，故敗。滎，水名，伏坎爲水。○柱，宋元、汲古作趙，依丁本。滎，元本訛榮，依宋、汲古本。

巽。東家殺牛，污穢腥臊。神背西顧，命衰絕周。互离爲東、爲牛，伏艮爲家，兌毀折，故曰殺。巽爲臭，故曰腥臊。伏震爲神，艮爲背，互兌爲西，离爲顧，巽爲命、爲衰絕，伏震爲周。神背西顧者，言神背東鄰紂，西顧于周。命衰絕周者，言殷命衰歇而絕于周也。義本《既濟·九五》爻詞，蓋漢儒說多如此，然實非也。○穢，汲古作臭，背作皆，依宋元。衰絕，宋元本作絕衰，依汲古。

兌。火起吾後，喜炙我廡。蒼龍銜水，泉噀屋柱，雖憂无咎。通《艮》。艮爲火，震爲起、爲後，故曰火起我後。震爲喜、爲口、爲蒼龍、爲銜，坎爲水，水泉。艮爲屋、爲柱，坎爲憂，言火雖近，以龍銜水噀洒屋柱而无咎也。○吾後，汲古作我後，憂作難，均依宋元本。我廡，宋元本訛我鹿，汲古作吾廬，依《既濟》之《恒》校。屋柱，宋元作柱屋，期與鹿韻，尤非，依汲古。

渙。桃雀竊脂，巢於小枝。搖動不安，爲風所吹。寒心慄慄，常憂殆危。詳《謙》之《遯》。○慄慄，汲古作飄搖，依宋元本。殆危，宋元本作不殆，依汲古。桃雀，既桃蟲，《毛詩》注：鷦鷯也。

節。徙足去域，飛入東國。有所畏避，深藏遠匿。震爲足、爲去、爲飛、爲東，艮爲域、爲國，坎爲畏避、爲藏匿。○徙，汲古作徒，依宋元本。遠，宋元作隱，依汲古。

中孚。瓊英朱草，仁政得道。鳧鷖在渚，福祿來下。《齊詩》："尚之以瓊英乎"，而箋瓊英，猶瓊華也。元本注朱草，百草之精王者，德盛則生。互震爲英、爲草、爲玉，艮納丙，色赤，故曰朱草。艮爲道，震爲仁、爲福祿，艮爲鳥、爲鳧鷖。三四句《小雅》詩語。○瓊，依宋元本，汲古作璚。

小過。陳蔡之厄，從者飢罷。明德上通，憂不爲凶。震爲陳、爲蔡、爲從，互大坎爲厄、爲勞，故曰飢罷。艮爲明，震爲通，坎爲憂凶，震出，故不憂凶。○罷，音婆，依宋元本，汲古作瘦。厄，依汲古，宋元本作危，亦非。《論語》："子厄於陳蔡，從者病，莫能興"。

既濟。春桃生華，季女宜家。受福多年，男爲邦君。詳《師》之《坤》。

未濟。徑邪賊田，政惡傷民。夫婦呪詛，泰山覆顛。艮爲徑、爲田，坎爲邪、爲賊，徑邪則侵田，故曰賊田。坎爲傷、爲衆、爲民、爲惡，政惡虐民，故曰傷民。坎夫离婦，离兩兌口相對，故曰呪詛。艮爲山，巽下斷，故覆顛。多取半象。○泰山，依汲古，宋元本作太山，似非。

賁之第二十二

賁。仁政不暴，鳳凰來舍。四時順節，民安其居。震仁坎和，故曰不暴。离爲鳳凰，艮爲舍，震春、离夏、坎冬，伏兌爲秋，故曰四時順節。艮爲節。坎爲民，艮爲安、爲居。○首句依汲古，宋元作政不暴虐。

乾。八口九頭，長舌破家。帝辛沈湎，商滅其墟。此用《賁》卦象。震爲口，艮數八，故曰八口。乾爲首，數九，故曰九頭。帝辛，紂也。震爲帝，伏兌爲秋。《月令》："秋，其味辛，其音商。"故曰帝辛。互坎，故曰沈湎。艮爲虛，坎伏，故曰滅。長舌指賁下震。兌爲舌，震形長於兌，故曰長舌，謂妲已。艮爲家，坎爲破，故曰破家。

坤。鬼守我門，呼伯入山。去其室家，舍其兆墓。此亦用《賁》象。坎爲鬼，艮爲門，震爲伯，爲呼。艮爲山、爲墓、爲舍，坎爲室。○舍，依宋元本，汲古作捨。坤爲兆，《孝經》"卜其宅兆而安厝之"，注：塋墓界域曰兆。舍，居也。

屯。日出阜東，山蔽其明。章甫薦屨，箕子徉狂。艮爲山阜，震爲東，离伏故明。蔽艮爲冠、爲章甫。震爲屨、爲草。薦，草也。震爲箕、爲子、爲狂，上朝服下草履不類，故曰狂。○屨，依宋元本，汲古作履。

蒙。戴盆望天，不見星辰。願小失大，福逃牆外。震爲盆，艮爲戴、爲天、爲望、爲星辰，坎隱，故不見。艮爲小，震爲大，坎失，故曰失大。震爲福，艮爲牆。

需。兩輪並轉，南山大阪。四馬共轅，無有重難，與語笑言。坎爲輪，兌卦數二，故曰兩輪。离爲南，乾爲山、爲阪、爲馬，兌數四，故曰四馬。兌爲笑言。轅象似指坎。坎爲棟，故爲轅。古牛車兩轅，馬車一轅。轅，左右各兩馬，轅居正中。正《坎》象也。○並轉，汲古作日轉，依宋元本。

訟。羊驚狼虎，聳耳羣聚。行旅稽難，流連愁苦。此用《賁》象。震爲羊，艮爲狼虎，震爲驚，故曰羊驚狼虎。坎爲耳、爲衆，故曰羣聚。震爲行旅，艮止，故曰稽難，坎陷，故曰流連、曰愁苦。全用遇卦象。

師。楩生荊山，命制輪班。袍衣剝脫，夏熱冬寒。飢餓枯槁，衆人莫憐。詳《大有》之《未濟》。 ○楩，汲古作梗，非。

比。鳥飛无翼，兔走折足。不常其德，自爲羞辱。艮爲鳥，震爲兔、爲翼、爲足，震覆故无翼、故折足。又震爲德，震覆，故曰不常其德。坤爲羞辱。

小畜。條風制氣，萬物出生。明庶長養，花葉茂榮。巽爲風、爲氣，巽木，故曰條風。乾爲生，伏坤爲萬物，兌爲花。《史記·律書》："條風居東北，主生萬物，故曰長養"。 ○出生，依汲古，宋元本作生出。茂榮，宋元本、汲古皆作壯茂，依局本。

履。坤厚地德，庶物蕃息。平康正直，以綏大福。通《謙》。坤爲厚、爲庶物，震爲蕃息，坎爲平正，乾爲直、爲大福。○庶，汲古作萬，依宋元本。

泰。昴畢附耳，將軍乘怒。徑路隔塞，燕雀驚駭。伏艮爲星，故曰昴畢附耳，皆星名也。震爲武人，故爲將軍、爲怒、爲徑路，坤閉，故曰隔塞。兌燕雀，震爲驚駭。翟云升《天官書》："昴主旄頭，畢主邊兵，其大星旁有小星曰附耳，動搖，主有讒亂臣在側"。 ○乘，依汲古，宋元本作求怒，非。

否。東风啓戶，黔啄翻舞。各樂其類，咸得生處。巽風艮戶，艮爲黔啄、爲翻舞，六爻皆有應與，故曰各樂其類。○啄，無論何本皆同，是焦讀黔喙爲黔啄，專主鳥象。

同人。兩足四翼，飛入家國。甯我伯姊，與母相得。通《師》。震爲足，坤數二，故曰兩足。震爲翼，卦數四，故曰四翼。坤爲我、爲國，震爲伯，巽爲姊，故曰伯姊。坤爲母。

大有。歲暮花落，陽入陰室。萬物伏匿，藏不可得。通《比》。坤爲歲、爲暮，兌爲花，兌毀故落。坎爲室，九五居羣陰之中故曰陽入陰室。坤爲萬物，坎爲伏，故曰匿、曰藏。○藏，依宋元本，汲古作歲。

謙。釋然遠咎，避患高阜。田獲三狐，以貝爲寶。坤爲咎，在外故曰遠。坤爲患害，在外故曰避。艮山故曰高阜。震爲田，艮爲狐，震數三，故曰三狐。艮爲貝，震爲寶。○高阜，依汲古，宋元本作害早，係形訛。汲古寶下多"君子所在，安寧不殆"二句，宋元本无。

豫。遷延卻縮，不見頭目。日以困急，不能自復。艮止故遷延卻縮。乾爲頭，离爲目，乾离皆伏故不見。坎爲困急，地雷《復》，今雷在上故不能復。○遷，宋元本作鵲，依汲古。不能自復，汲古無，依宋元本添。目復爲韻，故知汲古非。

隨。秋隼冬翔，數被嚴霜。雞犬夜鳴，家擾不甯。兌秋艮隼，互大坎故曰冬、曰霜。巽爲雞，艮爲犬，震爲鳴，兌爲夜，故曰雞犬夜鳴。艮爲家，震爲驚擾。○雞，依宋元本，汲古作雄，非。

蠱。班馬還師，以息勞疲。役夫嘉喜，入戶見妻。此用《賁》象。震爲馬、爲反，故曰班馬、曰還師。坎爲勞，艮止，故曰以息勞疲。震爲夫、爲喜，艮爲戶，巽爲入，震巽爲夫婦，故入戶見妻。○戶，依宋元本，汲古作室，亦可從。

臨。老楊日衰，條多枯枝。爵級不進，逐下摧隤。震爲楊，坤敝，故曰老楊。伏巽故曰枯。震爲爵。《左傳》不行之謂臨，故曰不進。坤喪兌毀，故曰摧隤。震爲逐，坤爲下，逐下者，言漸流而下也。○逐下，依宋元本，汲古作遂至。

噬嗑。六人俱行，各遺其囊。黃鵠失珠，无以爲明。詳《臨》之《師》。 ○鵠，宋元本作鶴。

剝。依叔牆隅，志下心勞。楚亭晨食，韓子低頭。詳《同人》之《震》。第二三句依汲古，宋元本作"志下勞苦，楚相辰食"，非，此用韓信寄食亭長事，勞與頭古協。

復。三牛生狗，以戌爲母。荊夷上侵，姬伯出走。詳《坤》之《震》。

无妄。鶴盜我珠，逃於東都。鵠怒追求，郭氏之墟。不見蹤跡，反爲禍災。詳《豫》之《明夷》。 ○怒，依宋元本，汲古作起，元本此林及《大畜》皆列《恒》下，非。此以巽爲盜。

大畜。升輿中退，舉事不遂。餔糜毀齒，失其道理。震爲車、爲升，上艮爲反震，故曰中退、曰舉事不遂。兌口爲餔、爲齒，震爲糜。糜，至爛之食。乃餔之而齒毀，故曰失道。艮爲道，兌毀。○升輿，從局本，宋元本、汲古本皆作外輿。餔，宋元本作哺，義同。糜，從汲古，宋元本作麋。

頤。鴻鵠高飛，鳴求其雌。雌來在戶，雄哺嘻嘻。甚獨勞苦，炰鱉膾鯉。艮爲鴻鵠、爲高飛，震爲鳴，艮爲求，坤爲雌、爲戶，震爲雄、爲哺、爲嘻嘻。坤役萬物，故曰勞苦。艮爲鱉，坤爲鯉。○炰，元本作缹，從宋本、汲古。

大過。褰衣涉河，水深漬罷。幸賴舟子，濟脫無他。詳《剝》之《賁》。 ○罷，音婆，同疲。漬罷，宋本、汲古作漬衣，依元本。

坎。虎齧龍指，泰山之崖。天命不佑，不見其雌。互艮爲虎，震爲龍、爲齧，艮爲指，故曰虎齧龍指。艮爲山崖、爲天，巽爲命，巽伏，故曰天命不佑、故曰不見其雌。

离。明不處暗，智不履危。終日卒歲，樂以笑歌。离爲明智，伏坎爲暗、爲危，离爲日，伏震爲歲。艮爲卒，震爲笑樂。○日，依宋元本，汲古作年。

咸。三足俱行，傾危善僵。六指不便，慁累弟兄。樹柱閡車，失其正當。通《損》。震爲足、爲行，數三，故曰三足。兌爲傾危，艮止爲僵、爲指，乾後天數六，故曰六指。足，指原恃以行動，乃三足行，宜速而善僵。六指宜便利而爲累，皆以有餘而不利。坤爲車，艮木在上而止，故曰樹柱閡車。坤爲失、爲慁累。《左傳·昭六年》"生不圂賓"，注：慁，猶患也。坤爲憂患，亦失傳象。○車，依宋元本，汲古訛居。

恒。舍車而徒，亡其駁牛。雖喪白頭，酒以療憂。震爲徒行、爲駁，坤爲車、爲牛，坤伏，故曰舍車、曰亡牛。乾爲頭，巽白，故曰白頭。互大坎爲酒、爲憂。

遁。析薪熾酒，使媒求婦。和合齊宋，姜子悅喜。詳《噬嗑》之《家人》。

大壯。夜視無明，不利賈商。子反笑歡，與市爲仇。通《觀》。坤爲夜，艮爲視，坤黑故無明。震爲商賈，兌折，故不利。震爲子、爲歸，故曰子反。震爲笑歡，伏巽爲市。○不利，汲古作不離，依宋元本。賈商，元本、汲古作商賈，從宋本，與明韻。

晉。徒行離車，冒厭泥塗，利以休居。震爲車、爲行，震覆，故曰徒行、曰離車。震爲冒，上坎故曰泥塗。艮止故休。○冒厭，宋元本作不冒，依汲古。厭，當也。《史紀·高祖紀》"因東遊以厭之"是也。

明夷。作室山根，人以爲安。一夕崩顛，破我壺飱。坎爲室，艮爲山，艮覆故曰崩。震爲人，坎爲夕，數一，故曰一夕。坎爲破，震爲壺。○夕，依汲古，元本作昔。按：此亦或作《賁》象。

家人。東山西山，各自言安。雖相登望，竟未同堂。此似用《賁》象。艮山、震東、坎西，三至上正反震艮，故曰相登望。震爲登，艮爲望、爲堂，正反艮相背故未同堂。○首句依汲古，宋元本作山東山西。

睽。君子在朝，凶言去消。驚駭逐狼，不見雄英。此亦用遇卦《賁》象。雄英，依汲古，宋元本作英雄。艮爲君子、爲朝，震爲言，坎險故曰凶言。《左傳》艮爲壞，故曰凶言去消。震爲驚駭，艮爲狼，震爲行，故曰逐狼。

蹇。????填填，火燒山根。不潤我鄰，獨不蒙恩。????，車聲。填填，厚重貌。《莊子·馬蹄篇》："故至德之世，其行填填"是也。此亦用遇卦《賁》象。火在山下，故曰火燒山根。震爲鄰，火在坎下，水涸故不潤我鄰。○??，依宋元本，汲古訛●。填，宋元本作墳，存左半。汲古作慎，存右半。依兩本證之的是填字。

解。南山之蹊，真人所在。德配唐虞，天命爲子。保佑歆享，身受大慶。詳否之豫。在，汲古作游，依宋元本。

損。龍蛇所聚，大水來處。泱泱霈霈。濙濙濭濭，使我無賴。詳《泰》之《豐》。 ○霈，宋元本作濡，依汲古。第四句汲古作淡淡磕磕，依元本。

益。旃裘苫蓋，慕德獻服。邊鄙不聳，以安王國。坤爲裘、爲服、爲邊鄙、爲國，震爲毛羽、爲旃、爲草、爲苫，艮爲蓋、爲獻。不聳者，言夷狄來服而邊鄙不震聳也。○苫蓋，汲古作若闔，聳作悚，均依宋元本。

夬。光祀春成，陳寶雞鳴。陽明失道，不能自守，消亡爲咎。詳《大有》之《井》。 ○光祀，依《大有》之《井》校，宋元、汲古本皆作光體。

姤。下泉苞狼，十年無王。荀伯遇時，憂念周京。詳《蠱》之《歸妹》。 ○荀，依汲古，元本作郇。

萃。仁德不暴，五精就舍。四序允釐，民安其居。○序，宋元作牧，依汲古。

升。隋和重寶，衆所貪有。相如睨柱，趙王危殆。震爲珠玉，故曰隋和重寶。隋珠和璧也。坤爲衆、爲多，震爲柱、爲王，坤爲危殆。○所，宋元本作多，依汲古。《史記·藺相如傳》："相如以璧至秦，察秦人無意與城，乃持璧睨柱，而言曰：臣頭將與璧俱碎"。

困。鳳生五雛，長於南城。君子康甯，悅樂身榮。互离爲鳳，巽卦數五，故曰五雛。兌爲雛。伏震爲長、爲南，艮爲郭、爲君子，震爲康樂。

井。二人爲旅，俱歸北海。入門上堂，拜謁王母。勞賜我酒，女功悅喜。通《噬嗑》。震爲人，正覆艮，故曰二人。坎爲北、爲海，震爲歸，故俱歸北海。艮爲門、爲堂，巽入。震爲王，巽爲母，艮爲拜，故曰拜謁王母。坎爲酒，兌爲女、爲悅喜。○旅，宋元本作侶，依汲古。悅喜，汲古作不喜，非，依宋元本。

革。逐憂去殃，洿泥生梁，下田爲王。○通《蒙》。震爲逐，坤爲憂、爲殃，坤坎皆爲水，故曰洿泥。震爲生、爲粱，坤爲下、爲田，震爲王。○去，汲古作除，茲依宋元本。

鼎。東門之壇，茹藘在阪。禮義不行，與我心反。通《屯》。震東，互艮爲門、爲壇，震爲茹藘。《毛傳》茹藘，茅也。艮爲阪，坤爲禮義，坤閉故不行。坤爲我、爲心。《鼎》巽爲心，初至五正反巽，故曰心反。黃丕烈云：正義云：徧檢諸本皆作壇，今定本作墠，释文云："壇者，音善，依字當作墠"云云，今《易林》正作壇，可見作《易林》時仍是壇字，與孔疏合。今作堚，似是，實非是，《易林》可證經誤字。○壇，汲古作墠，依宋元本。○按：此詩毛以爲刺淫奔，焦以爲賢人居鄭東門，君若臣不以禮致之，室近人遠也。義較毛長。

震。鳧遇稻蘆，甘樂??，雖驅不去。艮爲鳧，震爲蘆稻、爲??。??，《廣韻》、《集韻》皆音礦，《玉篇》："大麥也"。伏巽爲魚、爲，震歸，故不去。○蘆，宋元本作廬，今依汲古。

艮。清人高子，久屯外野。逍遙不歸，思我慈母。詳《師》之《睽》。 ○依《師》之《睽》校作慈母，各本皆作君母。又各本多"公子奉請，王孫嘉許"二句，與上文語意不合，亦依《師》之《睽》校刪。

漸。讒佞所言，語不成全。虎狼之患，不爲我殘。伏震爲言，伏兌亦爲言，故曰讒佞。坎破，故語不成全。艮爲虎狼，坎爲患、爲殘，巽順，故不殘。○佞，汲古作人，依宋元本。

歸妹。張羅捕鳩，兔麗其災。雌雄俱得，爲網所賊。互离爲羅網、爲鳩，震爲兔，坎爲災。麗，《左傳·宣十二年》"射麋麗龜"注：麗，著也，言張羅本以捕鳩，不意兔當其災而被捕也。卦震兔，居离網中，而兌爲毀折，故有此象。坎雄离雌。坎爲賊。○兔，各本皆作鳥，依《歸妹》之《節》校改。

豐。安仁尚德，東鄰慕義，來安吾國。震爲仁德，离爲東鄰，伏艮爲國、爲安。

旅。猾醜假誠，前後相違。言如鱉咳，語不可知。艮爲鱉，兌爲言、爲咳、爲語，巽伏故不知。又离爲惡人、為猾醜，坎爲信、爲誠，假誠者，言心本猾而託爲誠實，故前後相違。因二至五正反兌相背，故語不信實。困有言不信義同也。○假，宋元本作如，依汲古。又按前後相違亦謂二至五正反兌相背。

巽。懷璧越鄉，不可遠行。蔡侯兩裘，久苦流离。伏震爲璧，艮爲鄉，震爲行、爲蔡、爲諸侯、爲裘。重震，故曰兩裘。《左傳·定二年》：蔡侯如楚，有兩裘，一獻楚王，一自御。子常求之，不與，留之三年。

兌。伯氏歸國，多所恨惑。車傾蓋亡，身常驚惶。乃得其願，雌雄相從。詳乾之屯伏震爲伯。

渙。火石相得，乾無潤澤。利少囊縮，祇益促迫。互艮爲火、爲石，皆燥無潤澤，故曰相得。巽爲利，坤爲囊，中祇二陰爻，故曰囊縮，曰促迫。○汲古無第四句，非，依宋元本。

節。君明聖哲，鳴呼其友。顯德之徒，可以禮仕。震爲君，艮爲明，坎爲聖哲，震爲鳴，艮爲友，爲顯，爲仕。○明，宋元本作知，依汲古。

中孚。騎豚逐羊，不見所望。徑涉虎廬，亡豚失羊。詳乾之蹇。○亡豚，宋元本作亡羝，從汲古。此以巽爲豚。

小過。玄黃瘣隤，行者勞疲。役夫憔悴，處子畏哀。震爲玄黃、爲行，兌折，故曰瘣隤。瘣隤，病也。互大坎爲勞、爲役，震爲夫，巽爲震妻而伏，故曰處子。坎爲畏哀也。○瘣隤，依宋元本。《說文》："瘣，病也"，音回，汲古作虺隤，與今本詩合。虺瘣音同。又釋文云《說文》作?隤，《爾雅》同。?亦音回，訓病，然則瘣、?、虺三字音義皆同，特焦作瘣，與毛許異耳。畏哀，汲古作猥衰，依元本。

既濟。右手掩目，不見長叔。失其所得，悔吝相仍。此用《賁》象。艮手离目，震長艮叔，坎隱故不見。

未濟。免冠進賢，步出朝門。儀體不正，賊孽爲患。詳《否》之《兌》。

剝之第二十三

剝。行觸大諱，與司命忤。執囚束縛，拘制於吏，幽人有喜。坤死，故曰大諱。坤惡，故曰忤。艮爲官，故曰司命。《天文志》："斗魁六星，五曰司命，主壽"。艮爲吏、爲手，故曰執，爲拘囚、爲束縛、爲高尚，故曰幽人。○幽，汲古作憂，依宋元本。

乾。穿胸狗邦，僵離旁舂。天地易紀，日月更始。詳《師》之《謙》。

坤。從風縱火，荻芝俱死。三害集房，十子中傷。剝艮爲火，坤爲荻芝、爲死、爲害，艮數三，故曰三害。艮爲房，坤爲集，數十，故曰十子。《左傳·昭十四年》："三言而除三惡，暴虐頗也"，三惡即三害。《論衡》進用也，而蒙三害。《書·胤征》："辰弗集於房"。

屯。北山有棗，橘柚所聚。荷囊載擔，香盈筐筥。坎北。艮爲山、爲棗、爲橘柚，坤爲聚，艮爲負荷、爲擔，坤爲囊、爲載，震爲筐筥，伏巽爲香。○所，宋元本作於。載擔、香盈，宋元本作載香、盈我，今依汲古本。

蒙。齎貝贖狸，不聽我辭。繫於虎須，牽不得來。詳《否》之《革》。 ○艮爲貝證。

需。上下惟邪，寡婦無夫。歡心隔塞，君子離居。惟邪，歎息聲也。坎上下皆兌口，二至四互兌，故曰上下惟邪。离爲夫，伏坤爲寡，故曰寡婦，坎隱伏故无夫。坎爲塞、爲心、爲憂，故不歡。伏艮爲君子。○惟，元本作唯，依宋本、汲古。寡婦無夫，宋元本作戾其無夫，依汲古。

訟。二人輦車，徙去其家。井沸釜鳴，不可安居。伏明夷。震爲人，坤數二，坎爲車，故曰二人輦車。坎爲室家，震出，故徙去其家。坎爲井，坤水在井上，故曰井沸。坤爲釜，震鳴，故釜鳴。坎險，故不安。水經注：曲阿季子廟前井及潭皆沸。楚辭：瓦釜雷鳴。然此似另有故實，爲今所不解。

師。蹇驢不材，俊驥失時。筋力勞盡，疲於沙邱。詳履之巽。○俊，汲古作駿，筋作觔，依宋元本。宋元本三四句倒置，依汲古。

比。明夷兆初，爲穆出郊。以讒復歸，名曰豎牛。剝亂叔孫，餒於虛邱。坎隱伏，故曰明夷。初動，故曰兆初。坤爲傷，坎上下兌口相背，故曰讒。艮爲豎，坤爲牛、爲餒，艮爲叔孫、爲沙邱。《左傳·昭四年》：叔孫穆子出亡，至庚宗，遇婦人，宿焉。生豎牛。及自齊歸，遂使爲豎。後叔孫田於丘蕕遇疾，豎牛遂爲亂，穆子餒死。又五年云：初，叔孫穆子之生莊叔，噬之，遇明夷之謙，故曰明夷兆初。林全用此事，惟沙邱傳作丘蕕而李善《文選·運命論》注引作蒲丘。據此則虛丘應作蒲丘。○郊，元本作交，依宋本、汲古。夷兆，各本作傷之，依大壯之比校。大壯之比第二句作三旦爲災。餒，汲古本作飫，宋元本作餧，亦依大壯之比校。

小畜。天火大起，飛鳥驚駭。作事不時，自爲身咎。乾天离火，伏艮爲鳥，震爲驚駭，艮爲時，艮伏故不時。伏坤爲自、爲身。○身，汲古作多，依宋元本。

履。土與山連，共保歲寒。終無災患，萬世長安。通《謙》。坤土艮山，故曰土與山連。坤爲歲，坎爲寒、爲災患，坤爲萬、爲世，艮爲安。

泰。日出阜東，山蔽其明。章甫薦履，箕子佯狂。詳《賁》之《屯》。

否。龍馬上山，絕无水泉。喉焦唇乾，口不能言。詳《乾》之《訟》。

同人。雄處弱水，雌在海濱。將別持食，悲哀於心。通《師》。坤爲水、爲柔，故曰弱水，九二居坤中，故曰雄處弱水。《同人》乾爲海，六二居海中，故曰雌在海濱。坎爲心、爲悲哀。○將別，宋元本作別將，依汲古。

大有。庭燎夜明，追古傷今。陽弱不制，陰雄生戾。通《比》。艮爲庭、爲燎、爲明，坎爲夜，《比》祗九五一陽故曰陽弱、曰陰雄。陳樸園云："宣王中年怠政，而庭燎詩作，后脫簪珥諫曰：妾不才使君王宴朝，請待罪永巷，宣王悟"，林曰追古傷今，指其事也。義與毛異。○第二三兩句依《頤》之《損》校，宋元、汲古本皆作"追嗣日光，陽軟不至"。

謙。三婦同夫，忽不相思。志恒悲愁，顔色不怡。震爲夫，數三，坤爲婦，坤震連，故三婦同夫。坎爲思、爲志、爲悲愁，艮爲顔色，坤爲惡，故相惡而不思。○悲愁，依宋元本，汲古作不愁，非。

豫。鶴盜我珠，逃於東都。鵠怒追求，郭氏之墟。不見武跡，反爲患災。詳《豫》之《明夷》。

隨。獮猴冠帶，盜載非位。衆犬共吠，狂走蹶足。艮爲獮猴、爲冠，巽爲帶、爲盜，震爲載，艮爲位。冠帶者，有位之服，今獮猴冠帶，乃盜用耳，故曰非位。艮犬震吠，正反艮故曰衆。震爲狂、爲走、爲足，兌折故蹶足。○獮猴，汲古作沭猴，《史記·項羽本紀》："如沭猴而冠耳"，今依宋元本。又載汲古作在，亦依宋元本。狂走，宋元本作麏走，汲古作倉狂，今依《大壯》之《屯》校。

蠱。黍稷禾稻，垂畝方好。中旱不雨，傷風病槁。詳《乾》之《蹇》。

臨。雄聖伏，名人匿。麟遠走，鳳飛北。亂禍未息。詳《否》之《大過》。 ○前四句句三字，第五句句四字。漢魏叢書本皆按四字斷句，非。

觀。王母多福，天祿所伏。居之寵光，君子有福。坤爲母，伏乾故曰王母、曰福、曰天祿。巽爲伏，艮爲居、爲光、爲君子。

噬嗑。被服文德，升入大麓。四門雍肅，登受大福。詳《隨》之《大壯》。离爲文，互艮爲山麓、爲門，震卦數四，故曰四門。震爲登、爲福。○宋本作《復》林。

賁。褰衣涉河，水深漬罷。幸賴舟子，濟脫无他。依《訟》之《萃》校。震爲舟證。衣，宋元本、汲古皆作裳。水，宋元本作流。罷，宋元本、汲古作衣。

復。班馬還師，以息勞疲。役夫嘉喜，入戶見妻。詳《觀》之《既濟》注。○宋本作《噬嗑》林。

无妄。東鄰嫁女，爲王妃后。莊公築館，以尊王母。歸于京師，季姜悅喜。詳《屯》之《觀》。莊當爲桓。

大畜。百足俱行，相輔爲強。三聖翼事，王室寵光。詳《屯》之《履》。

頤。危坐至暮，請求不得。膏澤不降，政戾民忒。詳《泰》之《离》。

大過。百川朝海，泛流不止。路雖遼遠，無不到者。兌爲海，乾亦爲河海，重乾故曰百川，而海爲水王，故曰朝海、故曰泛流。伏震爲路，坤爲遠●止，故曰到。○泛流，宋元作流行，依汲古。

坎。乘騮駕驪，東至於齊。遭遇仁友，送我以資，厚得利歸。互震爲馬、爲乘、爲駕、爲東，伏巽爲齊、爲利、爲資，艮爲友。○齊，汲古作濟，依宋元本。

离。禮壞樂崩，成子傲慢。欲求致理，力疲心爛。陰請不當，爲簡生殃。通《坎》。坤爲禮，坎陽居坤中故禮壞。震爲樂，三至五震覆故樂崩。艮爲成，震爲子、爲傲，艮爲求。理，法也，欲求致理，言欲致之於法也。坎爲法、爲勞，故曰力疲。坎爲心，离中虛，故曰心爛。震爲請、爲簡，坎爲殃。《論語》："陳成子弑簡公，孔子沐浴而朝，請討之"，林詞全指此事。○汲古第五句在第二句，六句在第四句，茲依元本，音皆諧。宋第五句作"陰陽不調"，多成子驕傲句，非。又陰字必有誤。

咸。三人輦車，乘入虎家。王母貪叨，盜我犁牛。通《損》。震爲人，數三，故曰三人。坤爲車，故曰輦車。輦車，以人力行也。艮爲虎、爲家，艮在上，故入虎家。坤爲母，對乾，故曰王母，兌食故曰貪叨。坤爲牛，震爲耕，故曰犁牛。犁，耕也。《咸》互巽爲盜。○三，汲古作一，依宋元本。叨，汲古作饕，依元本，義同。

恒。羊頭兔足，少肉不飽。漏囊敗粟，利無所得。乾首兌羊，故曰羊頭。震爲兔、爲足，故曰兔足。坎爲肉，伏坤中虛，故曰少肉、曰不飽。坤爲囊，巽下斷故曰漏囊。震爲粟，兌毀故敗。巽爲利，兌折故无得。

遯。新田宜粟，上農得穀。君子唯好，以紆百福。通《臨》。坤爲田，《爾雅》："二歲曰新田"。震爲粟、爲農人、爲穀，本卦《艮》爲君子，乾爲百、爲福。○唯好，汲古作懷德，紆作于，依宋元本。

大壯。夷羿所射，發輒有獲。雙鳧俱得，利以伐國。夷羿，即后羿。《左傳·襄四年》："寒浞伯明氏之讒子弟也，伯明氏棄之，夷羿收之，夷羿善射，簒夏"，故云發輒有獲。震爲射，兌爲剛魯，故曰夷羿。震爲發、爲鳧，兌卦數二，故曰雙鳧。震爲征伐，坤爲國，卦陽長陰消，故曰利以伐國。○以伐，汲古作伐王，茲依宋元本。

晉。鳧舞鼓翼，嘉樂堯德。虞夏美功，要荒賓服。象多未詳。

明夷。登邱上山，對酒道歡。終年卒歲，優福無患。震爲登、爲上、爲陵，故曰邱山。坎爲酒，震樂震言，故曰道歡。坤爲年歲，坎爲冬，故曰終年卒歲。坎爲患，震爲福，故无患。○道，汲古作遇，依宋元本。歡，依汲古，宋元作觀。

家人。歲慕花落，陽入陰室。萬物伏匿，藏不可得。詳《賁》之《大有》，惟此詞兼用對象解。

睽。螟蟲爲賊，害我禾穀。簟瓶空虛，飢无所食。詳《同人》之《節》。

蹇。陽虎脅主，使德不通。炎离爲殃，年穀病傷。艮爲虎，納丙，故曰陽虎。震爲主，震覆故曰脅主，坎塞故不通，离火故曰炎曰殃。震爲年穀，震覆故傷。丁云：定二年，雉門及兩觀災，正陽虎脅主之時。○使德，宋元本作使得，炎作火，茲依汲古。病，汲古作患，依宋元。

解。四馬共轅，東上泰山。騂驪同力，无有重難，與君笑言。震爲馬，卦數四，坎爲轅，故曰四馬共轅。震爲東爲馬，故曰騂驪。震爲君、爲笑言。○驪，宋元本作驤，依汲古。

損。牧羊稻園，聞虎喧讙。畏懼悚息，終無禍患。詳《隨》之《漸》。

益。揚華不時，冬實生危。憂多橫賊，生不能服。崑崙之玉，所求不得。震爲華，艮爲時，坤履霜爲冬，故不時。艮爲果實，坤爲危憂，巽爲盜賊，故曰憂多橫賊。艮爲山，震爲玉，故曰崑崙之玉。互艮爲求，坤喪故所求不得。○所求不得，汲古作取求必得，非，依宋元本。

夬。高阜所在，陰氣不臨。洪水不處，爲家利寶。通《剝》。艮爲山，故曰高阜。坤爲陰，一陽居衆陰之土，故曰陰氣不臨。坤爲水，山高，故曰洪水不處。艮爲家、爲貝、爲金，故曰賓。○臨，汲古作淋，依宋本。

姤。釋然遠昝，避患高阜。田獲三狐，以貝爲寶。君子所在，安甯不殆。詳《賁》之《謙》。 ○高阜，汲古作革害，依《賁》之《謙》校。

萃。兩目失明，日奪無光。脛足跛曳，不可以行。頓於邱旁，亡妾莫逐，嵬然獨宿。兌半离，數二，故曰兩目失明，离爲日，半离故曰無光。震爲脛足，兌半震，故跛不能行。《履》象云：眇能視，不足以有明，跛能履，不足以有行。林所本也。艮爲邱，艮止，故曰頓于邱旁。兌爲妾，在外故曰亡妾。震爲逐，震覆故曰莫逐。坤爲宿，巽爲寡，故曰嵬然獨宿。

升。鴻飛遵陸，公歸不復，伯氏客宿。震爲鴻，坤爲陸，在上故曰鴻飛遵陸。震爲公、爲歸，坤亡故曰不復。震爲伯、爲客，坤爲宿。首二句《豳風》詩。

困。佩玉纍蘃，無以繫之。孤怨獨處，愁哀相憂。伏震爲玉累蘃垂貌。巽爲繩、爲繫，巽爲寡，故曰孤獨。坎爲憂愁。○累蘃，宋本作累蕊，元本作累蘂，今依汲古。《左傳·哀十三年》："佩玉橤兮余無所繫之"。

井。載船渡海，雖深何咎。孫子俱在，不失其所。伏震爲船，兌爲海，坎爲深，艮爲孫，震爲子。○何，宋元本作難，依汲古。

革。鵠求食魚，道遇射弋。繪加我頸，繳縛兩翼。欲飛不能，爲羿所得。通《蒙》。震爲鵠，坤爲魚，艮爲求，震日故曰食。艮爲道路，震爲射，巽爲弋，弋，繫矢射也。爲繒繳。艮爲頸，震爲翼、爲飛，艮止故不能飛。坤爲惡，故曰羿。○第二句元本作"道過射失"，今依宋本、汲古。兩翼，宋元本作羽翼，依汲古。

鼎。泥面亂頭，忍恥少羞，日以削消。通《屯》。坤爲泥，艮爲面，坤爲亂，坎爲首，故曰泥面亂頭。坤爲羞恥，坤亡故曰削消。○宋元本下多"凶其自搯"四字，依汲古。頭、消，古音亦協。

震。桑之將落，隕其黃葉。失勢傾倒，如无所立。詳《履》之《噬嗑》。 ○桑之，元本作葉芳，宋本、汲古本作桑方，今依宋本《履》之《噬嗑》校。

艮。巨蛇大鰌，戰於國郊。上下隔塞，主君走逃。詳《噬嗑》之《訟》。 ○主君，宋元本作逐君，依汲古。

漸。己動死，連商子。揚砂石，狐狢擾。軍鼓振，吏士苦。艮者，震之反，故曰己動。互坎爲棺槨、爲死，巽爲商賈，伏震爲子，艮爲砂石，巽風故揚。艮爲狐狢，伏震爲軍鼓、爲士，坎爲恐。○狐狢擾，吏士苦，宋元本作"石流狐狢，擾軍鼓振，吏士恐落"，增流字、落字，足成四字句，豈知盡爲三字句，惟汲古尚存其真。狐字作胡。

歸妹。張羅搏鳩，兔麗其災。雌雄俱得，爲網所賊。詳《賁》之《歸妹》。 ○兔，汲古作烏，賊作滅，依宋元本。

豐。三聖相輔，鳥獸喜舞，安樂富有。通《煥》。坎爲聖，震數三，故曰三聖。艮爲鳥、爲獸，震爲喜舞，巽利三倍故曰富有。○汲古下多"三人諧偶"四字，宋本無，元本爲又一林。

旅。三奇六耦，相隨俱市。王孫善賈，先得利賓。居止不安，大盜爲咎。三奇，乾也，六耦，坤也。旅三陽三陰，而一陰隨一陽，二陰隨二陽，故曰相隨。巽爲市，艮爲王孫、爲貝，巽爲利，故曰利寶。艮爲居止，兌折故不安。巽伏爲盜。○安，汲古作移，依宋元本。大盜，宋元本作洪水，依汲古。

巽。三人俱行，一人言北。伯仲欲南，少叔不得。中路分道，爭鬬相賊。通《震》。爲人、爲行，上下震，二至四覆震故曰三人。震爲南，震覆即北，故曰言北。震爲伯，互坎爲仲，艮爲少叔。不得者，言不隨伯仲，獨北行也。震爲道路、爲爭鬬，坎爲賊，全用對象。○一人，宋元本作二人，道爭作爭道，均依汲古。

兌。播天舞，光地乳。神所守，樂无咎。言不信誤。通《艮》。爲天，天舞者，天之樂舞也。《史記·趙世家》："簡子寤曰：余之帝所，甚樂，與百神游於鈞天廣樂九奏萬舞，不類三代之樂，其聲動人心"，林詞似指其事。艮爲乳，地乳，山也。《洛書甄耀度》："政山在崑崙東南，爲地乳"，王勃《九成宮頌》："峰橫地乳"。艮爲光，互震爲舞。《易林》既以陽在上爲天，陽在下必爲地也，謂震也，震爲神、爲樂。艮爲守，信者宿也。《左傳·莊三年》："一宿爲舍，再宿爲信"，《詩·豳風》："於女信宿"，《周頌》："有客信信"，注：四宿也，言不信誤，即言不遲悮也。艮三至上，正反震言，下言如何上，即如言而反，故不宿誤也。○此前四句三字句，第五句四字句，漢魏叢書及俗本皆作四字句，非。光地乳，汲古作地擾亂，守作居，今依宋元本，惟元本无誤字。

渙。坐爭立訟，紛紛洶洶。卒成禍亂，災及家公。艮坐震立，三至上正反震言，故曰爭訟。坎爲禍災，艮爲家，震爲公。○洶洶，宋元本作匆匆，依汲古。卒，汲古訛幸，家作我，均依宋元本。

節。蛇行蜿蜒，不能上阪。履節安居，可以无憂。伏巽爲蛇，艮爲阪，震爲履，艮爲安、爲居，坎爲憂，震樂故无憂。上坎爲陷，故不能上阪。

中孚。隙大牆壞，蠹衆木折。虎狼爲政，天降罪罰。高殺望夷，胡亥以斃。詳《乾》之《大壯》。 ○罰，依《乾》之《大壯》校，各本多作伐。又宋元本無末二句，依汲古。

小過。陽不違德，高山多澤。顔子逐兔，未有所得。艮爲高山，互兌爲澤，艮爲顔，震爲子、爲兔、爲逐，在外故无得。

既濟。心多畏惡，時愁日懼。雖有小咎，終无大悔。坎爲心、爲畏、爲愁、爲懼，离爲日。○日，宋元本作自，依汲古。

未濟。衆神集聚，相與議語。南國虐亂，百姓愁苦。興師征伐，更立賢主。半震爲神，坎爲衆，故曰衆神。坎爲集聚，离正反兌口相對，故曰議語。离爲南、爲虐亂，坎爲衆、爲憂，故曰百姓愁苦。震爲征伐、爲主。除坎离外，皆用半象。○興，汲古作舉，更作別，均依宋元本。

復之第二十四

復。周師伐紂，尅於牧野。甲子平旦，天下悅喜。震爲周、爲伐，坤爲師、爲惡，故爲紂。坤爲野、爲養，故曰牧野。牧者，養也。乾初爻正值甲子，震爲晨，故曰甲子平旦。坤爲天下，震爲悅喜。

乾。任武負力，東征不伏。蹈泥履塗，雄師敗覆。此用遇卦"復"象。震爲武、爲東征、爲蹈，履坤爲水、爲泥塗、爲師，坤喪故敗覆。○第三句汲古作"陷履泥塗"，宋本作"陷泥履塗"，茲依元本。

坤。義不勝情，以欲自營。覬利危躬，折角摧頸。坤爲義、爲情欲、爲躬，坤死故危躬。艮爲角、爲頸，《復》下震爲覆艮，艮覆故曰折角摧頸。此亦全用遇卦象。○覬，元本作爲，依宋木、汲古。躬，宋元本作寵，從汲古。

屯。懸貆素飡，食非其任。失輿剝廬，休坐徙居，室家何憂。艮貆，艮陽在上故曰懸貆。震爲口、爲白，故曰素飡。《詩·魏風》："胡瞻爾庭有懸貆兮，彼君子兮，不素餐兮"，飡，即餐也。震爲食、爲輿，坤喪故失輿。艮爲廬，坎破故剝廬。艮爲坐、爲居，震行故徙居。艮爲室家，坎爲憂，震樂故无憂。○貆，宋元本、汲古本作狟，依湖北局本，與詩合。飡，元本作飱，依宋本、汲古。按：《說文》狟，犬行也。《廣韻》狟與貆通。然三本皆作狟，是焦詩本作狟。

蒙。●●娶婦，深目●身。折腰不媚，與伯相背。艮爲●●。震爲娶，坤爲婦，互大离故曰深目。坤爲身、爲黑，故曰●身。坎爲腰、爲折，震爲武、爲健，故曰不媚。震爲伯，艮爲背。○鶹●鶹亦●屬，宋元作鷂，依汲古。

需。東風解凍，河川流通。西門子産，陞擢有功。坎爲凍，离爲東，故曰東風解凍。坎爲河川，位西，乾爲門，故曰西門。魏西門豹、鄭子産皆循吏，乾爲貴，故曰陞擢有功。

訟。三足俱行，傾危善僵。六指不便，慁累弟兄。樹柱閡車，失其正當。詳《賁》之《咸》。 ○慁累，汲古作累慁，宋元作恩累，茲依《賁》之《咸》校。

師。京庾積倉，黍稷以興。極行疾至，以饜飽食。坤爲倉庾、爲積，震爲黍稷、爲行、爲亟，爲疾、爲食，坎爲飽。○宋元本極上多己字，飽下无食字，非，依汲古。惟汲古行作其，亦非。《詩·小雅·甫田》篇："曾孫之庾，如坻如京；乃求千斯倉，黍稷稻梁。"極當爲亟。

比。南山之蹊，真人所在。德配唐虞，天命爲子。保佑歆享，身受大慶。詳《賁》之《解》。

小畜。車馳人趨，卷甲相仇。齊魯寇戰，敗於犬邱。詳《坤》之《兌》。

履。十五許室，柔順有德。霜降既嫁，文以爲合。先王日至，不利出域。兌數十，巽卦數五，故曰十五。伏坎爲室，震爲言，故曰許室，言以女字人也。坤爲柔順，坎爲霜，震爲嫁，坤爲文，坎爲合，詩文定厥祥是也。震爲王，《謙》三至上復爲日至。丁晏云：《周禮·媒氏》疏王肅引《韓詩傳》："古者霜降，逆女冰泮殺止"，《荀子·大略篇》說同。又引《家語》云"霜降而婦功成，嫁娶者行焉；冰泮而農業起，昏禮殺於此"，茲云"霜降既嫁"，是焦氏說與《荀子》、《韓詩》說合，由是證《詩》"迨冰未泮"，言及冰未泮而歸妻，若已泮則殺止。《鄭箋》謂正月中冰未泮，至二月可以昏者，非也。○既，汲古作歸，文作夫，均依宋元本。《復》象云"先王以至日閉關，商旅不行，后不省方"，故云不利出域。

泰。任力劣薄，遠託邦國。輔車不彊，爲癰所傷。震健故曰任力。坤爲邦國、爲車，坤柔故曰不彊。伏艮爲節、爲癰，兌爲傷。○託，汲古作托，彊作僵，依宋元本。

否。千歲舊室，將有困急。荷糧負囊，出門直北。坤爲千歲，乾爲舊，艮爲室，巽爲隕落，故曰困急。艮爲荷、爲負，巽爲糧，坤爲囊、爲門、爲北，故曰出門直北。

同人。凶憂災殃，日益章明。禍不可救，三卻夷傷。詳《噬嗑》之《剝》。○首句依《噬嗑》之《剝》校改，各本皆作"惡災殆盈"，惟三卻彼取象於退，此以巽隙取象，离數三，故曰三卻。

大有。冠危戴患，身驚不安。與福馳逐，凶來入門。通《比》。坎爲危患，艮爲冠戴、爲身，坎陷故不安。艮爲門，坤爲凶。○戴，汲古作載，依宋元本。

謙。虎狼並處，不可以仕。忠謀輔政，禍必及己。退隱深山，身乃不殆。艮爲處，狼正覆艮故曰並處。艮爲仕，坎險故不可仕。坎爲忠、爲謀，坤爲禍、爲己，艮爲山，坎爲隱，坤爲身、爲殆，震樂故不殆。○仕、輔政，汲古作事、作輔改，皆非，今依宋元本。殆音以，言與宵小並仕，雖忠必獲禍，退隱則免也。

豫。卵與石鬬，糜碎無處。挈瓶之使，不爲憂懼。震爲卵，艮爲石，震艮相反故曰鬬。坤爲漿、爲糜，震爲瓶，艮手爲挈，坎爲憂懼。《左傳》："雖有挈瓶之知"，注：汲者，喻小知。按：古汲用瓶。

隨。五心六意，歧道多怪。非君本志，生我恨悔。巽卦數五，互大坎，爲心意數六，震爲道路、爲君。

蠱。雨雪載塗，東行破車，旅人無家。震爲大塗、爲東、爲車，互大坎爲雨雪，兌折故曰破車。震爲商旅、爲人，艮爲家，在外故曰无家。○宋元本多"利益咨嗟"四字，依汲古。家與塗、車韻。

臨。尚利壤義，月出平地。國亂天常，咎徵滅亡。伏巽爲利，坤爲義，兌毀故曰壞義。兌爲月，坤爲平地、爲國、爲滅亡。月出平地，用象神妙。○首句宋元本作"尚刑懷義"，依汲古。

觀。東行破車，步入危家。衡門穿射，無以爲主。賣袍續食，糟糠不飽。此用《復》象。震爲東、爲車，坤喪故曰破車。震爲步、爲射、爲主、爲袍、爲糟糠，坤爲門，坤虛故无以爲主、故不飽。○危，汲古作范，從宋元本。

噬嗑。逐禽出門，并失玉丸。往來井井，破甑缺益。震爲逐、爲出，艮爲禽、爲門。坎爲失、爲彈丸，震爲玉，故曰玉丸。兌爲井，初四伏正反兌，故曰往來井井。震爲甑、爲益，坎爲破、爲缺。○破甑，元本作破甕，汲古作甑破，依宋本。

賁。孟春醴酒，使君壽考。南山多福，宜行賈市。稻梁雌雉，所至利喜。震爲春、爲長，故曰孟春。坎爲酒，震爲君，艮爲壽考、爲南山。伏巽爲賈市、爲稻梁。离爲雌。○孟春，汲古作春孟，依宋元本。稻梁，汲古作秋梁，依宋元本。

剝。持刃操肉，對酒不食。夫亡從軍，少子入獄，抱膝獨宿。艮手爲持、爲操、爲刃，坤爲軍，艮爲夫，在上，故曰夫亡從軍。亡，往也。艮爲少子，坤爲宿。酒肉象均不詳。獄象膝象，疑皆指艮。

无妄。踦牛傷暑，不能成畝。草萊不鬬，年歲无有。京房以《无妄》爲大旱之卦。艮爲火故曰暑，爲牛，巽下斷，故曰踦牛。坤爲畝，二陰故不成畝。巽爲草萊，乾爲年歲，巽隕落故无年。

大畜。南邦大國，鬼魅滿室。讙聲相逐，爲我行賊。乾爲南，艮爲邦國，伏巽爲鬼魅。艮爲室，震爲樂、爲聲、爲逐，伏巽爲賊。《雜卦》巽伏也，伏故爲鬼、爲盜賊。○國，汲古作域，依宋元本。

頤。噂噂所言，莫如我垣。歡樂堅固，可以長安。《毛傳》："噂，對語也"。震爲言，正覆震相對，故曰噂噂。艮爲垣，正覆艮相對而艮爲止，故曰莫如。如，往也。震爲歡喜，艮爲堅固、爲安。○垣，宋元本訛恒，依汲古。

大過。堯舜禹湯，四聖敦仁。允施德音，艮安无窮。旅人相望，未同朝鄉。乾爲帝王、爲聖、爲仁，巽數四，故曰四聖。乾爲德，兌爲口，故曰德音。伏坤爲民，艮爲安、爲望，震爲商旅、爲向，正反震相對。故曰旅人相望，曰未同朝鄉。鄉，向也。○鄉，汲古、宋本皆訛卿，依元本。下二句與上四句意不屬，疑爲衍文。

坎。桎梏拘獲，身入牢獄。髠刑受法，終不得釋。耳閉道塞，求事不得。坎爲桎梏、爲牢獄，伏巽爲髠，坎陷故不得釋。坎爲耳、爲閉塞，艮爲道路、爲求。

离。桀跖並處，民困愁苦。行旅遲遲，留連齊魯。离爲惡人，故曰桀。巽爲盜，故曰跖。伏坎爲衆、爲民、爲愁苦，伏震爲行旅，艮止故曰遲、曰留連。巽爲齊，兌爲魯。○首句元本作蹠桀並處，汲古作跖並桀處，今依宋本。

咸。求雞獲雉，買鱉失魚。出人鈞敵，租得无餘。齊姜宋子，婚姻孔喜。艮爲求，巽爲雞、爲魚，伏坤爲文、爲雉，艮爲鼈。雞、雉、魚、鼈相等，故曰鈞敵。巽爲利、爲齊姜。艮爲宋，少男少女相遇故曰婚姻。兌爲悅，故曰孔喜。○敵，汲古作貨，依宋元本。餘，宋元作饒，依汲古。雉，宋元本作雛。

恒。雨師駕駟，風伯吹雲。秦楚爭彊，施不得行。互兌爲雨，伏坤爲師，震爲馬，故曰雨師駕駟。巽爲風，震爲伯，伏坤爲雲，兌口故曰吹雲。兌爲秦，震爲楚、爲爭，乾健故曰爭彊。獨斷云：雨師，畢星；風伯，箕星也。

遯。仲冬無秋，鳥鵲飢憂。困於米食，數驚鸇鵰。通《臨》。復居子，故曰仲冬。兌爲秋，坤虛故無秋，言仲冬之時，百物凋落也。艮爲鳥鵲，坤爲飢、爲憂困，震爲米，兌爲食，艮爲鸇鵰。○無，汲古訛兼。鳥鵲飢憂，汲古作鳥散飲憂，依宋元本。

大壯。三羝上山，俱至陰安。遂到南陽，見其芝香。兩崖相望，未同枕牀。兌爲羊，震數三，故曰三羝。艮爲山，艮反故曰陰，言至山北也。乾爲南、爲陽，兌爲見，伏巽爲芝、爲吞，伏艮爲崖，兌卦數二，故曰兩崖，大壯上形似之。艮爲枕、爲牀，艮伏故曰未同枕牀。○見，汲古作完，同作有，均依宋元本。

晉。飛之日南，還歸遼東。雌友相從，和鳴雍雍，解我胸舂。离爲日、爲南、爲飛，艮東北，故曰遼東。坎雄离雌，坎爲和，艮爲胸，艮手爲春。胸舂者，言胸臆上下不定，如舂米於胸中也。○之，宋元本作至。胸舂，宋本作逈舂，元本作逈春，均依汲古。

明夷。堯飲舜舞，禹拜上酒。禮樂所豐，可以安處，保我淑女。震爲帝，故曰堯舜禹。震爲飲、爲舞，坎爲酒，坤爲禮，震爲樂。

家人。大一置酒，樂正起舞。萬福攸同，可以安處，綏我齯齒。大一，即北辰。《史記·天官書》："中宮天極星，其一明者大一，常居也"，注：天神最尊貴者。离爲星，故曰大一。坎爲酒，伏震爲樂、爲舞、爲萬福，兌爲齒，卦有兩半兌形故曰齯齒。《爾雅》："黃髮齯齒"，注：齒隳更生細者。古單作兒。按：今詩正作兒齒。○大一，宋本、汲古俱作大乙，依元本。齯，汲古作見，依宋元本。

睽。白馬騧騮，生乳不休。富我商人，得利饒優。坎爲馬，兌西方，色白故曰白馬。伏艮爲乳，馬乳可爲酒。《漢書·禮樂志》："以馬乳爲酒"，撞挏乃成。卦有兩半艮，故曰生乳不休。三四句疑亦用半象。○騧，汲古作騂，從宋元本。

蹇。宛馬疾步，盲師坐御。目不見路，中止不到。宛，踠之省。《後漢書·班固傳》："馬踠餘足"，注：踠，屈也。又《說文》宛：屈草自覆也，是宛亦有屈意。宛馬疾步者，言馬足既屈而使之速行也。互坎爲馬，坎爲屈，故曰踠馬。坎爲衆，爲師，艮离目不全，故曰盲師。艮爲坐，御本立，爲今以盲師而坐禦，故不見路而不到也。艮爲路、爲止。

解。春桃萌生，萬物華榮。邦君所居，國樂无憂。震爲桃、爲春、爲萌、爲生、爲華榮、爲君、爲樂。

損。把珠入口，蓄爲玉寶。得吾所有，欣然嘉喜。震爲珠玉，兌爲口，坤爲吾，震爲喜，艮手爲把。

益。襦燒袴燔，羸剝飢寒，病虐凍攣。震爲襦，巽爲袴，艮爲火，故曰燒燔。坤爲羸，艮手爲剝，坤爲飢寒、爲病虐、爲凍。攣，係也。《說文》凡拘牽連繫者皆曰攣。○第三句病虐汲古作病症，依宋元。攣，宋本作孿，依汲古。孿，《說文》雙生也，宋本非。

夬。水沫沉浮，沮濕不居，爲心疾憂。通《剝》。坤爲水，一陽在上故曰水沫沉浮、曰沮濕。坤爲心、爲疾憂。

姤。行如樂紂，雖禱不祐。命絕衰周，文君乏祀。通《復》。坤爲惡，故曰桀紂。震爲行、爲言，故曰禱。震爲周、爲君，巽爲命，坤喪故命絕。坤爲文，故曰文君，謂文王也。○祐，宋元本作祥，君作王，均依汲古。

萃。蜱蜉戴盆，不能上山。腳摧跛蹶，損傷其顔。巽爲虫，故曰蜱蜉，艮形似覆盆，故曰戴盆。艮爲山，震爲足，震覆故曰腳摧、曰跛蹶。兌爲損，艮爲顔。○蜱蜉，汲古作蜉蝣，顔作頭，均依宋本。摧損，宋元本作推頓，均依汲古，元本注云：蚍蜉有翼者曰蜱蜉。

升。長子入獄，婦饋母哭。霜降愈甚，嚮晦伏法。震爲長子，互大坎爲獄，巽爲婦，坤爲母，兌口爲哭。坤爲霜、爲晦，坤死故曰伏法。○愈，汲古作旬，依宋元，疑旬字音訛爲甚字。《周禮·小司寇》："至于旬，乃弊之"，而宋本作愈，疑原文爲霜降逾旬。

困。求犬得兔，請新遇故。雖不當路，踰吾舊舍。通《賁》。艮爲犬、爲求，震爲兔，离爲新，坎爲故，艮爲路、爲舍。

井。鳥鳴葭端，一呼三顛。動搖東西，危而不安。靈祝禱祉，疾病无患。對《噬嗑》。震爲葭、爲鳴呼，艮爲鳥，坎數一，震數三，离爲東，坎爲西，坎險故危。震爲言，故曰祝禱。坎爲疾病，震喜故无患。全用對象，祇顛字用本卦《巽》。○動搖，宋元本作搖動，依汲古。祝，汲古作符，依宋元本。

革。天厭禹德，命興湯國。祓社釁鼓，以除民疾。通《蒙》。艮爲天，震爲王，故曰禹。坤爲國、爲水，故曰湯國。坤爲社，震爲鼓，坤爲民，坎爲疾，震樂故除疾。○第三句元本作祅社釁鼓，依宋本、汲古。

鼎。陰霧作匿，不見白日。邪徑迷道，使君亂惑。通《屯》。坤爲霧、爲陰，坎爲匿，故不見。离日，震爲白，故曰白日。艮爲徑、爲道，坤爲迷、爲亂，震爲君。○迷道，汲古作迷通，依宋元本。

震。猿墮高木，不踒手足。握珠懷玉，還歸我室。艮爲猿，震爲木、爲足，艮爲手。踒，折也。艮在震上，故猿墮高木。震爲珠玉、爲歸，艮爲握、爲室。○踒，汲古作跛，依宋元本。

艮。三驪負衡，南取芝香。秋蘭芬馥，盈滿篋筐，利我少姜。互震爲馬，數三，艮爲負、爲衡，震爲南，伏巽爲芝、爲香、爲蘭、爲芬馥，伏兌爲秋，震爲筐，巽爲利、爲姜。○第四句宋元本作盛滿匣匱，汲古作盈滿匣匱，依局本。

漸。春生夏乳，羽毛成就。舉不失宜，君臣相好。盜走奔北，終无有悔。离爲夏，艮爲乳，伏震爲春、爲生、爲羽毛、爲君，艮爲臣，坎爲盜、爲北，艮爲終。○夏，汲古作孚，依宋元本。有悔，宋本作有晦，汲古作所悔，依元本。

歸妹。東行破車，遠反失家。天命訖終，无所禱凶。震爲東、爲行、爲車，兌毀故破車。震爲反，艮爲家，艮伏故失家。伏巽爲命，艮爲天、爲終，兌口爲禱。○遠反失家，言反目遠處而无家也，與上句對文，汲古作還反室家，宋本作遠反室家，皆非，今依元本。

豐。九雁列陣，雌獨不羣。爲罾所牽，死於庖人。震爲雁，數九，故曰九雁。震爲陣，巽爲雌，在後，故曰不羣。离爲罾，兌折故死。震爲人。

旅。二人輦車，徙去其家。井沸釜鳴，不可以居。詳《剝》之《訟》。 ○徙，汲古訛從。下有艮火故井沸。

巽。閉塞復通，與善相逢。甘棠之人，解我憂凶。通《震》。互坎爲閉塞，震爲通、爲棠、爲人，坎爲憂，震通故解。《詩·召南·甘棠》篇、魯韓詩說皆謂召公聽訟棠下，茲曰解我憂凶是齊說，謂召公平反冤獄於其下也。

兌。賦歛重數，政爲民賊。杼柚空虛，去其家室。詳《否》之《豐》。第四句汲古作"家去其室"，依宋元本。

渙。怒非其願，貪妬腐鼠。而呼鵲鴟，自令失餌，致被殃患。震爲怒，坎爲妬，艮爲鼠，巽腐，故曰腐鼠。震爲呼，艮爲鵲鴟，坎爲失、爲殃患，震爲餌。○貪妬，宋本作貪垢，元本作含垢，茲依汲古。致被殃患，汲古作倒被災患，茲依宋元本。《莊子》："鴟得腐鼠，鵷雛過之，仰而視之曰：嚇"。林用其意。

節。簪短帶長，幽思苦窮。瘠蠡小??，以病之癃。艮爲簪，兌折，故簪短。伏巽爲帶、爲長，坎爲幽思、爲瘠??。??，音陶，病也。○短，各本皆作跌，蠡作貌，依《恒》之《咸》校改。蠡，音祼。《左傳·桓六年》："謂其不疾瘯蠡也"，注：疥病。小??，宋本作小瘦，汲古作小疲，依元本。又苦窮各本皆作窮苦。病之隆，各本皆作疾病降，均依《恒》之《咸》校。

中孚。三人俱行，各別採桑。蘊其筐筥，留我嘉旅。得歸無咎，四月來處。震爲人、爲行，數三，故曰三人俱行。艮手爲採，巽爲桑，震爲筐筥、爲行旅、爲歸，兌爲月，數四，故曰四月。艮爲處。○旅，汲古作侶，非，依宋元本。

小過。逐鳩南飛，與喜相隨。並獲鹿子，多得利歸，雖憂不危。震爲逐，艮爲鳩，震爲南、爲飛、爲喜、爲子、爲鹿、爲歸、爲利。

既濟。驅羊南行，與禍相逢。狼驚吾馬，虎盜我子，悲恨自咎。此用《復》象。震爲羊、爲驅、爲南、爲行，坤爲禍、爲狼虎，震爲馬、爲驚、爲子，伏巽爲盜。坤爲悲恨。

未濟。東鄰西國，福喜同樂。出得隋珠，留獲和玉，俱利有息。离爲東鄰，坎爲西國。《既濟·九五》爻詞正如此也，徒以先天象失傳，致解者皆誤。復震爲福喜、爲樂、爲珠玉、爲出，坤閉故曰留。○有息，宋元作有喜，失韻，依汲古。

焦氏易林注卷七

行唐尚秉和節之注
受業蒲城仵道益、豐潤董維城堃校刊
无妄之第二十五
无妄。夏臺羑里，湯文卮處。皋陶聽理，岐人悅喜。西望華首，東歸无咎。艮爲臺，納丙，故曰夏臺。艮爲里、爲道，故曰羑里。羑，道也。乾爲王，故曰湯文。艮爲拘，巽爲繫，故曰卮處。昔桀囚成湯于夏臺，紂囚文王於羑里也。艮爲臯、爲岐山，震爲樂、爲陶、爲人，故曰岐人悅喜。伏兌爲西，艮爲望、爲華岳。乾爲首，震爲東、爲歸。○理，汲古作斷，依宋元本。首，宋元本作夏，依汲古。首與咎韻。
乾。儋耳穿胸，僵離旁舂。天地易紀，日月更始。蝮螫我手，痛爲吾毒。詳《師》之《謙》。○第二句依《師》之《謙》校改，各本皆作"緾離勞舂"，非，《漢書·武帝紀》："定越地曰珠崖儋耳"。
坤。慈母之恩，長大无孫。消息襁褓，害不入門。此用《无妄》象。乾爲恩，巽爲母、爲長，乾爲大，艮爲孫，巽隕落，故曰无孫。巽爲繈褓、爲入，乾爲門。
屯。譌言妄語，轉相詿誤。道左失跡，不知狼處。震爲言，初至五正覆震相背故曰譌妄、曰詿誤。震爲道、爲左、爲跡，坎伏故失跡、故不知狼處。艮爲狼也。○狼，宋元本作鄉，依汲古。
蒙。鬱映不明，陰積無光。日在北陸，萬物彫藏。艮爲光明，坤坎皆黑，故曰鬱映、曰无光，坤爲陰、爲積。艮爲日，坤爲陸，位北，故曰北陸。坤爲萬物，坤死故彫藏。《左傳》："日在北陸而藏冰"，言冬日也。○映，宋元本作快，依汲古。映，音決，日食色。鬱映，言黑暗也。
需。王母多福，天祿所伏。君之寵光，君子有昌。乾爲王，伏坤爲母，故曰王母。王母，大母也。乾爲福、爲天祿，坎爲伏，乾爲君、爲寵，离爲光，乾爲君子。○君，汲古作居，光作昌，昌作光，今依宋元本。
訟。不耕而穫，家食不給。中女无良，長子跛足。疏齒善市，商人有喜。震爲耕、爲穫，震伏，故曰不耕。伏坤爲飢，故曰不給。离爲中女，离惡故曰无良。震爲長子、爲足，坎蹇故曰跛足。兌爲齒，震比兌形長故曰疏齒。巽爲市，震爲商人、爲喜。○跛，宋元本作徒，依汲古。按：此多用伏象。
師。火起上門，不爲我殘。跳脫東西，獨得生完。不利出鄰，疾病憂患。伏离爲火，乾爲門戶，故曰上門。震爲跳脫、爲東、爲生，坎爲西，坎險故不利，故病憂。震爲鄰。
比。持刀操肉，對酒不食。夫亡從軍，少子入獄。抱膝獨宿。詳《復》之《剝》。○少，宋元本作長，非，依汲古。
小畜。??去海，遊於枯里。街巷迫狹，不得自在。南北四極，渴餒成疾。巽爲魚，乾爲海，巽在外，故曰去海。离爲枯，伏坤爲里。離中虛，故爲街巷、爲迫狹。离爲南，伏坎爲北，坤爲餒、爲疾，《易·睽·九二》云"遇主於巷"，即以上離爲巷。
履。啞啞笑語，與歡飲酒。長樂行觴，千秋起舞，拜受大福。通《謙》。震爲啞啞、爲笑語、爲歡，坎爲酒，震爲觴、爲長樂、爲起舞，兌爲秋，乾爲千，故曰千秋。艮手爲拜，震爲福。○笑語，宋元本作喜笑，今依汲古。
泰。登高上山，賓于四門。士伍得懽，福爲我根。震爲登，伏巽爲高，艮爲山、爲門，震爲賓，坤爲師、爲士伍，震爲懽、爲福，坤爲我。○士伍，宋元本作吾士，茲依汲古。
否。天厭周德，命我南國。以禮靜民，兵革休息。厭，滿足也。乾爲天、爲周，天厭周德，即天與周德。巽爲命，坤爲我、爲國，乾南故曰南國。坤爲禮、爲民，艮爲兵革，艮止故休息。○命我，汲古作命與，依宋元本。
同人。壅遏隄防，水不得行。火光盛陽，陰蜺伏藏，走歸其鄉。通《師》。坤閉故爲壅遏、爲隄防，下與坎遇故曰水不得行。离爲火、爲光，坎爲陰蜺、爲伏，震爲走、爲歸，坤爲鄉。○蜺，汲古作魄，依宋元本。
大有。河海都市，國之奧府。商人受福，少子玉食。通《比》。坤爲河海、爲都市、爲國、爲奧府，艮爲少子，兌爲食，乾爲玉，故曰玉食。
謙。東行避兵，南去不祥。西逐凶惡，北迎福生，與喜相逢。震爲東行，艮爲刀兵，坎爲避，故曰東行避兵。震爲南，在外故去不祥。坎爲西，震爲逐，坤爲凶惡，故曰西逐凶惡，言坎遇坤也。坎爲北，震爲福喜。○迎，汲古作逃，非，依宋元本。
豫。東家中女，嫫母最醜。三十无室，媒伯勞苦。震爲東，艮爲家，伏离爲中女，坤爲母、爲醜，故曰嫫母。嫫母，黃帝妃貌醜。震數三，坤數十，艮爲室，坤寡，故曰三十無室。坎爲和、爲媒，震爲伯，坎爲勞苦。
隨，破亡之國，天所不福，難以止息。兌毀折故曰破亡。艮爲國、爲天、爲止息。
蠱。驂駕蹇驢，日暮失時。居者無憂，保我樂娛。震爲驂駕、爲馬，艮小故曰驢，兌折故曰蹇驢。艮爲日，兌爲昧、爲暮，艮爲時，兌折故曰失時。艮爲居、爲保，震爲樂。
臨。●蝀充側，佞倖傾惑。女謁橫行，正道雍塞。詳《蠱》之《復》。○充，汲古作之。正道雍塞，汲古作王道充塞，非，今依宋元本。
觀。三羖五牂，相隨並行。迷入空澤，循谷直北。徑涉六駮，爲所傷賊。通《大壯》。兌爲羊，故曰羖、曰牂，艮數三，巽卦數五，故曰三羖五牂。震爲行，坤爲迷，兌爲澤，坤虛故曰空澤。艮爲谷，坤爲北，艮爲駮，伏乾數六，故曰六駮。《詩·秦風》："隰有六駮"，疏：陸機云：駮馬，梓榆也，其樹青白皮，駮犖遙視似駮馬，據是是六駁爲木，徑涉六駮者，言循谷走，經厯林木，爲雜樹所傷也。若作獸詁，則徑涉不合矣，然則《焦詁》六駮正與陸合，與毛鄭異也。巽伏爲賊。○徑，汲古作經，依宋元本。
噬嗑。戴喜抱子，與利爲友。天之所命，不憂危殆。荀伯勞苦，西來王母。震爲喜、爲子，艮爲戴、爲抱、爲友，伏巽爲利，震巽同聲，故曰與利爲友。艮爲天，巽爲命，坎爲憂、爲危殆，震喜故不憂殆。荀伯，晉荀躒也，城成周，定王室，故詩美之曰郇伯勞之。荀即郇國後也，與毛鄭說異。震爲伯，坎爲勞、爲西，震爲王，伏巽爲母。○戴，宋元作載。荀，宋元本作●，均依汲古。殆，音以。
賁。織縷未就，針折不復。女工多能，亂我政事。伏巽爲縷，艮手爲織，坎爲針、爲折。巽爲女工，离爲亂。○第二句宋元本作"勝折无後"，依汲古。能，汲古作態，依宋元本。
剝。行露之訟，貞女不行。君子無食，使道壅塞。行露，《召南》篇名，美女能以禮自守也。坤爲霜、爲露，震爲言，艮爲反震，《左傳》謂爲敗言故曰訟。艮爲貞，坤女艮止故不行。艮爲君子，坤飢故無食。艮爲道，坤爲積聚，故曰壅塞。○元本作《復》林。
復。羿張烏號，彀射天狼。鐘鼓不鳴，將軍振旅。趙國雄勇，鬬死滎陽。詳《噬嗑》之《旅》。此多二三兩句，震爲鐘鼓、爲鳴，坤閉故不鳴。坤爲師、爲軍，震爲振。○旅，汲古作攘，依宋元本。趙國或爲人名，未必爲訛字。《噬嗑》之《旅》同他林有作柱者，亦未必是。
大畜。延頸望酒，不入我口。商人勞苦，利得无有。夏臺羑里，雖危復喜。艮爲頸、爲望，坎爲酒，此无《坎》象，疑以兌澤爲酒也。兌爲口，震爲商人，伏巽爲利，艮爲臺，納丙故曰夏臺。艮爲里，兌折爲危，震爲喜。湯囚夏臺，文囚羑里。○雖危，汲古作難爲，依宋元本。
頤。冠帶南遊，與喜相期。邀於嘉國，拜位逢時。艮爲冠，伏巽爲帶，震爲南、爲遊、爲喜、爲嘉，坤爲國，艮爲拜、爲位、爲時。○邀於嘉國，元本作儌於家國，依宋本、汲古。位，元本作爲，依汲古。
大過。東西觸垣，不利出門。魚藏深水，无以樂賓。爵級摧頹，光威減衰。伏震爲東，兌西，艮爲垣，震爲觸，《頤》正反艮，故曰東西觸垣。巽爲利，艮爲門，巽爲魚，坤爲深水，震爲賓、爲樂，言魚藏水底難得，不能饗賓，故曰无以樂賓。震爲爵，坤喪，故曰摧頹、曰減衰。艮爲光，震爲威，故曰光威減衰。○減，汲古作咸，依宋元本。
坎。兩母十子，轉息无已。五乳百雛，騂駁驪駒。通《离》。互巽爲母，兌數二，故曰兩母。震爲子，兌數十，故曰十子。震爲生，正反震，故曰轉息无已。艮爲乳，坎數五，故曰五乳。震爲百、爲雛、爲馬，故曰驪駒。震爲玄黃，故曰騂駁。騂，馬色赤黃。駁，馬色不純也。○駁，宋元作駮，依汲古。
离。重黎祖後，司馬太史。陽氏之災，雕宮悲苦。丁云：太史公自序："昔在顓頊，命南正重以司天，北正黎以司地，當周宣王時，失其守而爲司馬氏"，首二句言重祖、黎祖之後爲司馬氏、爲太史公也。离南坎北，故曰重黎。伏艮爲祖，震爲馬、爲言、爲太史。太史，紀言之官也。○陽，宋元本作陸，依汲古。春秋時晉殺陽處父故曰災。林或指此。宮，宋元本作害，依汲古。
咸。內執柔德，止訟以嘿。宗邑賴福，禍災不作。通《損》。伏坤爲柔，二至上正覆震，故曰訟，艮止故嘿。乾爲宗，坤爲邑、爲禍災，震福故不災。
恒。采唐沫鄉，邀期桑中。失信不會，憂思約帶。詳《師》之《噬嗑》。
遯，官成立政，衣就缺袂。恭儉爲衛，終无禍尤。艮爲官、爲成，乾爲衣，震爲袂，震伏故缺。艮爲恭儉、爲終，坤爲禍尤，坤伏故无。○官，宋元本作宮，依汲古。
大壯。麒麟鳳凰，子孫盛昌。少齊在門，利以合婚。振衣彈冠，貴人大歡。對《觀》。坤爲文，故曰麒麟鳳凰。艮爲子孫，震爲盛昌，巽爲齊，艮少故曰少齊。《左傳·昭二年》："韓須如齊，逆女少姜，少姜寵，晉人謂之少齊"是也。艮爲門，巽爲利，坤爲衣，艮爲冠、爲振、爲彈、爲貴人，震爲歡。○第五句依宋元本補，汲古無。大，宋元本作所，依汲古。
晉。亂危之國，不可涉域。機發身頓，遂至僵覆。离爲亂，坎爲危，坤爲國、爲域，震爲涉，震覆艮止，故不可涉。坎爲機，坤爲身、爲死，故曰頓。《釋名》頓，僵也。○下二句汲古作"機機發發，身頓僵覆"，今依宋元本。
明夷。千雀萬鳩，與鷂爲仇。威勢不敵，雖衆無益，爲鷹所擊。坤爲千萬，离爲雀鳩，反艮爲鷹鷂。坎爲仇，震爲威，坎爲衆，反艮首向下故曰爲鷹所擊。○勢，宋元本訛挈，茲依汲古。汲古下多"萬事皆失"四字，依宋本刪。
家人。衆神集聚，相與議語。南國虐亂，百姓愁苦。興師征討，更立聖主。詳《屯》之《節》。○聖，汲古作賢，依宋元本。坎爲聖也。
睽。顔淵閔騫，以禮自閑。君子所居，禍災不存。通《蹇》。艮爲顔，坎爲淵、爲悲閔，艮手爲騫，故曰顔淵閔騫。艮爲閑、爲君子、爲居，坎爲禍，在外，故曰不存。
蹇。三桓子孫，世秉國權。爵世上卿，富於周公。桓，木名。艮爲木，离卦數三，故曰三桓。艮爲子孫，艮手爲秉，秉，持也。艮爲國、爲爵、爲上卿，遇卦"无妄"震爲周、爲公，乾爲富。魯季孫、孟孫、叔孫，皆桓公後，故曰三桓，與魯相終始也。○爵世，汲古作爵勢，依元本。《論語》："季氏富於周公"。
解。鶴鳴九臯，處子失時。載土販鹽，難爲功巧。震爲鶴、爲鳴，數九故曰九臯。鶴鳴，《小雅》篇名，毛謂教宣王求賢，茲曰處子失時，義與毛異。巽爲伏，故爲處子。震爲載、爲商販，坎爲土，坎土象後，只邵子與《易林》同，他未見也。鹽象，《說文》："古宿沙煮海水爲鹽"，鹽，鹹也。又按：《洪範》："水潤下作鹹"，疑仍坎水象。卦有重坎，故既曰土又曰鹽。○巧，汲古作力，依宋元本。子爲土之訛。
損。方軸圓輪，車行不前。組囊以錐，失其事便。還師振旅，兵革休止。坤爲方、爲軸，伏乾爲圓，故曰方軸圓輪。震爲車、爲行，艮止故不前。坤爲帛、爲囊，故曰組囊。艮爲刀刃、爲錐，軸方車不行，以囊盛錐必脫穎，二者皆不便也。坤爲師旅，震爲反，故曰還師。艮爲兵革，艮止故休。○車，宋元本訛東，依汲古。
益。魚擾水渴，桀亂我國。駕龍出遊，東之樂土。天賜我祿，與生爲福。坤爲魚、爲水、爲濁，震爲擾，故曰魚擾水濁。坤爲惡，故曰桀。坤爲亂、爲國，震爲龍、爲出遊、爲東、爲桀，坤爲邑，故曰樂邑。伏乾爲天、爲祿、爲福。○天賜我祿，汲古作"尺賜我桀"，今依宋元本。
夬。白虎黑狼，伏伺山陽。遮遏牛羊，病我商人。伏艮爲虎狼，兌西方金，故曰白虎，坤色黑，故曰黑狼，艮止故曰伏伺、曰遮遏。艮爲山陽，坤爲牛，兌爲羊，坤爲病、爲我，巽爲商旅。○伏伺山陽，宋元本作"伏司亦長"，依汲古。
姤。履危不安，跌頓我顔，傷腫爲瘢。伏震爲履，巽殞落故曰不安、曰跌頓我顔。腫瘢，疑用《无妄》《艮》象。○瘢，宋元本作癩，依汲古。
萃。三人輦車，東入旁家。王母貪叨，盜我資財，亡失犂牛。對《大畜》。震爲人、爲車，震數三，故曰三人輦車。震爲東，艮爲家，巽爲入，坤爲母，對《乾》故曰王母，兌食故曰貪叨。互巽爲盜，坤爲資財、爲亡失、爲牛。○東，宋元本作乘，依汲古。
升。三雁南飛，俱就塘池。鰕饒有，利得過倍。震爲雁、爲南，數三，故曰三雁南飛。兌爲塘池，坤巽皆爲魚，故曰鰕饒有。巽爲倍利。○塘池，宋元本作井地，茲依汲古。雁，汲古作鶴，依宋元本。
困。鷹棲茂樹，候雀來往。一擊獲兩，利在枝柯。對《賁》。艮爲鷹，震爲茂樹，艮在震上，故曰鷹棲茂樹。离爲雀，巽爲進退、爲往來。艮爲擊，坎數一，故曰一擊。坎爲獲，兌卦數二，故曰獲兩。巽爲利、爲枝柯，利在枝柯，言以枝柯爲隱蔽也。○第四句宋元本作伏不枝梧，候作猴，茲依汲古。
井。堯舜欽明，禹稷股肱。伊尹往來，進履登堂。顯德之徒，可以輔王。對《噬嗑》。震爲帝，故曰堯舜。离爲明，艮爲臣，故曰禹稷、曰伊尹。巽爲往來、爲股肱，震爲履、爲進、爲登，艮爲堂，故進履登堂。艮貴爲顯，震爲王。○履，宋元本作禮，依汲古。
革。枯旱三年，草萊不生。粢盛空乏，無以供靈。詳《需》林。○乏，元本訛之，依宋本、汲古。萊，宋元本作葉，依汲古。
鼎。方口緩唇，爲知樞門。解釋鉤帶，商旅以歡。兌爲口，伏坤，故曰方口。兌又爲唇，坤柔，故曰緩唇。伏坎爲樞、爲智，坤爲門，言口舌爲智慧之樞機也。震爲解釋，巽爲帶、爲商旅，兌悅故歡。坎爲矯輮，或爲鉤。○首句宋本作口方緩唇，汲古作方口圓舌，依元本。知，宋元本作和，依汲古。
震。鳧池水溢，高陸爲海。江河橫流，魚鱉成市。千里無墻，鴛鳳遊行。震爲鳧，坎爲池、爲水，艮爲陸，四爻艮覆成坎，故高陸爲海。又四爻上下皆重陰，而坤爲河海故曰橫流。伏巽爲魚、爲市，艮爲鱉、爲墻，震爲千里，艮覆故无墻。伏离爲鴛鳳，震爲遊行。○首句宋元本作鳧鷖池水，依汲古。
艮。烹魚失刀，駕車馬亡。錫刃不入，魴鯉腥臊。伏巽爲魚，艮爲刀，坎爲矢，故曰失刀。震爲車、爲馬，坎隱故馬亡。艮爲刃，下柔故曰錫刃。伏巽爲魴鯉、爲臭，故曰腥臊。又巽爲入，巽伏故不入。○車馬，宋元作馬車。入，宋元作及。錫刃，宋元作鉛刀，均作[當作依]汲古。
漸。戎狄蹲踞，無禮貪叨。非吾族類，君子攸去。此用遇卦象。《无妄》伏坤爲戎，狄震爲箕，故曰蹲踞。蹲踞，即箕踞也。伏震兌皆爲口，故曰貪叨。坤爲禮、爲族類，坤伏故曰无禮、曰非吾族類。艮爲君子。
歸妹。渡河踰水，狐濡其尾，不爲禍憂。捕魚遇蟹，利得无幾。坎爲河、爲水、爲狐、爲濡，伏艮爲尾，坎爲禍憂，震樂故不憂。伏巽爲魚、爲利，艮爲蟹，言占得此者雖无憂患而利得甚少也。○狐濡，宋元本作濡洿，今依汲古。
豐。河出小魚，不宜勞煩。苛政害民，君受其患。伏坎爲河，巽爲魚，兌小故曰小魚。坎爲勞、爲民、爲患，震爲君，言政苛害民而卒受患者仍在君也。○出，宋元本作水，害作苦，依汲古。
旅。偃武修文，兵革休安。清人遙逍，未歸空閒。震爲武，震伏故曰偃武，禹在上故曰修文。艮爲兵、爲革，艮止故休。○未歸，汲古作來歸，依宋元本。清人，《詩·鄭風》篇名，"河上乎逍遙。"
巽。九疑鬱林，沮濕不中。鸞鳥所去，君子不安。伏《震》，數九，坎爲疑，震爲叢木，故曰九疑鬱林，皆南方郡，震爲南也。互坎故沮濕。震爲鸞鳥，震往故曰去。艮爲君子、爲安，坎險故不安。○所，汲古作茲，從宋元本。
兌。搏猥逢虎，患厭不起。遂至懽國，與福笑語，君子樂喜。通《艮》。爲虎、爲搏，互坎猬爲患，猬能伏虎，故患厭不起。艮爲國，互震爲懽、爲笑語，艮爲君子。○君子，宋元本作君王，依汲古。
渙。狗生龍馬，公勞嫗苦。家無善駒，折悔爲吝。艮爲狗，震爲龍馬、爲生，震爲公，巽爲嫗，坎爲勞苦，故曰公勞嫗苦。艮爲家，震爲駒，坎爲折。○善駒，汲古作筐筥，從宋元本。因震在艮下，故曰狗生龍馬。
節。嬰孩求乳，慈母歸子。黃麑悅喜，得其甘餌。震爲嬰孩，艮爲乳、爲求，故曰嬰孩求乳。伏巽爲慈母，震爲子、爲歸，故曰慈母歸子。震爲玄黃、爲鹿，故曰黃麑，又爲喜、爲餌。
中孚。有兩赤鷂，從五隼噪。操矢无筈，趣釋爾射。扶伏聽命，不敢動搖。艮爲鷂、爲隼，正覆艮，兌卦敷二，故曰兩鷂。巽卦數五，故曰五隼。兌納丁，故曰赤。艮爲矢、爲操。筈，箭未受弦處也。《兌》象也。艮矢在上卦，上卦兌覆故无筈。震爲射，矢无筈則不能射，故釋不射也。艮爲扶，巽爲伏、爲命，扶伏，即匍匐，伏地以手行也。艮震象也，動搖應作搖動，與命協。○筈，宋元本作括，射作財，茲從汲古。
小過。伊尹智士，去桀耕野。執順以強，天祐无咎。震爲士、爲耕，兌剛魯故曰桀，艮手爲執，巽順故曰執順。震爲強健，艮爲天。○天祐，宋元本作文和，茲依汲古。
既濟。逐鹿西山，利入我門。陰陽和調，國无災殃。《无妄》艮爲鹿、爲山、爲門，震爲逐，巽爲利、爲入，《既濟》陰陽平均，六爻當位，故曰陰陽調和。○各本下多"長子東遊，須其三仇"八字，與上文義不協，汲古注曰疑衍文，故不錄。
未濟。龍興之德，周武受福。長女宜家，與君相保。長股遠行，狸且善藏。《无妄》震爲龍、爲德、爲周、爲武、爲君，巽爲長女、爲長股、爲藏，艮爲家、爲狸。○受，汲古作成，保作德，均依宋元本。
大畜之第二十六
大畜。朝鮮之地，箕伯所保。宜人宜家，叢處子孫，求事大吉。震爲朝，艮在東北，故曰朝鮮。伏坤爲地，震爲箕、爲伯、爲人，艮爲家、爲子孫、爲求。《後漢書》："箕子封朝鮮，教以禮義，其人終不相盜，无門戶之閉"。○箕伯，汲古作姫伯，依宋元本。
乾。金柱鐵關，堅固衛災。君子居之，安无憂危。此全用《大畜》象。艮爲金鐵，震爲柱，艮爲關、爲堅固、爲君子、爲居。○堅，汲古作膠，危作疑，茲依宋元本。
坤。轉禍爲福，喜來入屋。春城夏國，可以飲食，保全家室。《大畜》震喜艮屋，兌悅，故喜來入屋。艮爲城、爲國，震爲春，故曰春城。艮納丙，故曰夏國。兌爲飲食，艮爲室家，艮爲守，故室家可保。
屯。水暴橫行，浮屋壞墻。泱泱溢溢，市師驚惶。居止不殆，與母相保。坎坤皆爲水，故曰橫行。艮爲屋、爲墻，艮在上，故曰浮屋，坎破故曰壞墻。坤爲師，震爲驚惶，伏巽爲市，艮爲居止，坤爲母。
蒙。虎豹熊罷，遊戲山隅。得其所欲，君子无憂。艮爲虎豹熊罷。震爲遊戲，在艮下故曰山隅。艮爲君子，坎爲憂，震解故无憂。○各本下有"旅人失利，市空无人"二句，與上吉凶不類，斷爲衍文刪。
需。躬禮履仁，尚德止訟。宗邑以安，三百无患。乾爲仁，伏坤爲躬、爲禮。天水《訟》、《需》坎水下降，乾陽上升，陰陽交故止訟。乾爲百，离卦數三，故曰三百。坎爲患。丁云："齊管仲奪伯氏駢邑三百，沒齒无怨"，林或指此。○禮，宋元本作體，依汲古。以，汲古作已，百作伯，茲依宋元本。
訟。江淮易服，玄黃朱飾。靈公夏徵，衷衵無極。高位崩顛，失其寵室。對《明夷》。坤坎皆爲水，故曰江淮。震爲玄黃，坎爲赤，故曰朱飾。震爲公、爲神，故曰靈公。离爲夏，震爲衣，坎伏，故曰衷衵。衵，褻衣，衷，懷也。艮爲位、爲室，艮覆故曰崩、曰失。○衷衵，宋元本作哀相，汲古作哀禍，顧千里曰哀相乃衷衵之訛，《左傳·宣九年》："陳靈公與孔寧、儀行父通夏姬，皆衷其衵，徵舒恥之，射殺靈公"。衵，音日。
師。不虞之患，禍至無門。奄忽暴卒，痛傷我心。詳《蒙》之《明夷》。
比。三塗五岳，去危入室。凶禍不作，桀盜堯服。失其寵福，貴人有疾。艮山故曰三塗五嶽，艮數三，坎數五也。坎危在外故曰去危。艮爲室，坤爲凶禍、爲惡，故曰桀。坎爲盜、爲聖，故曰堯。坤爲服也。乾爲寵福，乾伏故失。艮爲貴，坎爲疾，故曰貴人有疾。
小畜。配合相迎，利之四鄉。昏以爲期，明星煌煌。欣喜奭懌，所言得當。巽爲利，正反巽相合故曰相迎，巽數四，故曰四鄉。伏坤爲鄉、爲昏，艮爲時，故曰昏以爲期。离爲星、爲明，故曰明星煌煌。兌悅故欣喜。奭，盛也。懌，悅也。奭懌，猶大悅也。兌口爲言，正反兌故曰得當。○煌煌，宋元本作熠熠，不協。奭懌，宋元作君奭，均依汲古。當，汲古作償，依宋元本。
履。三手六身，莫適所閑。更相搖動，失事便安。箕子佯狂，國乃不昌。伏《謙》。艮爲手，數三，故曰三手。坤爲身，坎數六，故曰六身。艮爲閑，正反艮，故曰莫適所閑，正反震，故曰更相搖動。坤爲事，坎爲失，失事便安者，言事不得安也。震爲箕子、爲狂，坤爲國，坤喪故不昌。全用旁通。○第四句汲古作動失事宜，依宋元本。
泰。虎臥山隅，鹿過後朐。弓矢設張，彙爲功曹。伏不敢起，遂全其軀，得我美草。詳《大有》之《訟》。○彙，宋本作會，會爲音訛字，元本、汲古作猬，猬即蝟，見《爾雅》。
否。麟鳳執獲，英雄失職。自衛反魯，猥昧不起，祿福訖已。坤爲文，故曰麟鳳。艮爲拘，故曰執獲。乾爲英雄，巽隕落故失職。伏震爲衛、爲及，兌爲魯，又爲昧。猥，曲也，坤死故曰不起、曰訖已。乾爲祿福。《公羊傳·哀十四年》："獲麟，孔子觀之，反袂掩泣，自傷將死"。○英，宋元本作陰，依汲古。猥，汲古作畏，祿福作福祿，均依宋元。
同人。欒子作殃，伯氏誅傷。州犂奔楚，失其寵光。《左傳·成十五年》："晉三卻害伯宗，譖而殺之，及欒弗忌，伯州犂奔楚"。卦通《師》。震爲木、爲子，故曰欒子。爲伯、爲楚、爲奔，坤死故曰殃、曰誅、曰失。
大有。黃帝出遊，駕龍乘馬。東至泰山，南過齊魯。王良御右，文武何咎。不利市賈。此用《大畜》象。震爲黃，乾爲帝、爲行，故曰出遊。乾爲龍馬，震爲東，艮爲山，故東至泰山。乾爲南，兌爲魯，伏巽爲齊，故南過齊魯。乾爲王，兌爲右，伏坤爲文，巽爲市賈，巽伏故不利。○乘，宋元本作騎，右作左，今依汲古。
謙。齊魯爭言，戰於龍門。遘怨致禍，三世不安。詳《坤》之《离》。齊魯用伏象。
豫。道禮和德，仁不相賊。君子往之，樂有其利。震爲道，坤爲禮，坎爲和、爲賊，震爲仁，故不相賊。震爲樂，艮爲君子。○禮，元本作理，茲依宋本、汲古。
隨。嫗妬公妮，毀益亂類。使我家憒，利得不遂。巽爲嫗，震爲公，兌爲毀，艮爲家，巽爲利。妮者，泥也，滯也。《論語》："致遠恐泥"，公泥者，公怠於事也，有此二因致家事毀亂，利得不遂也。○妮，從元本，疑爲怩訛，宋本、汲古作姥。類，宋元本作賴，依汲古。利得不遂，汲古作利不得遂，依宋元本。憒，汲古作憤，依宋元本。
蠱。一巢九子，同公共母。柔順利貞，出入不殆，福祿所在。艮爲巢，坎數一，故曰一巢，震爲子，數九，故曰九子。震爲公，巽爲母、爲柔順、爲利、爲入，震爲福祿、爲出。○出入，汲古作君子，依宋元本。
臨。崔崽北岳，天神貴客。溫仁正直，主布恩德。閔哀不已，蒙受大福。詳《師》之《豐》。
觀。三蛆逐蠅，陷墮釜中。灌沸渰殪，與母長訣。巽爲蛆蠅，艮數三，故曰三蛆。巽爲墮，坤爲釜、爲母、爲死，故渰殪。○蛆，宋元本作睢，依汲古。
噬嗑。東山西陵，高峻難升。滅夷掘壘，使道不通。商旅无功，復反其邦。艮爲山陵，离東坎西，故曰東山西陵。艮爲高陵，坎險，故難升。坎爲平，故曰滅夷。艮爲壘，艮手爲掘、爲道、爲邦，震爲商旅、爲反，坎陷坎險，居中爻，故道不通而商旅困也。○掘壘，元本作握累，依宋、汲古本。
賁。常德自如，不逢禍災。樂只君子，福祿自來。坎爲禍災，震出故不逢。艮爲君子，震爲樂、爲福祿。
剝。范子妙材，戮辱傷膚。後相秦國，封爲應侯。詳《師》之《井》。
復。虎狼結集，相聚爲保。伺嚙牛羊，道絕不通。病我商人。此用《大畜》象。艮爲虎狼，正反艮，艮止，故曰虎狼結集，相聚爲保。伏坤爲牛，兌爲羊、爲口，艮止，故曰伺嚙牛羊。艮爲道，震爲商人，艮止故道不通而商旅困也。○集，汲古作謀，保作儔，伺訛同，均依宋元本。
无妄。不直杜公，與我爭訟。媒伯无禮，自令壅塞。震爲杜、爲公，杜公，未詳所指。初至四正反震，故曰爭訟。震爲伯。○直，汲古作宜，從宋元本。杜公，疑即杜伯，周宣王殺之，非其罪，即爲人見王訴其無罪，後射死宣王于鎬，事見《周語》及《周春秋》。媒伯无禮者，言王妾以無禮之事媒孽杜伯而王不知也。
頤。上天樓臺，登拜受福，喜慶大來。艮爲天，坤爲樓臺，艮爲拜，震爲登、爲喜。○拜，宋元本作降，大作自，茲依汲古。
大過。三羊上山，東至平原。黃龍服箱，南至魯陽。完其珮囊，執綏車中，行人有慶。伏《頤》。震爲羊，艮爲山，數三，故曰三羊上山。震爲東，坤爲平原，震爲黃龍、爲箱、爲南，兌爲魯，魯陽，在南陽郡。坤爲囊、爲車，巽爲綏，震爲行人。○原，汲古作康，依宋元本。宋元本完作貌，珮作佩，綏訛綬，有慶作无功，均依汲古。
坎。天地閉塞，仁智隱伏。商旅不行，利深難得。艮爲天，坎爲閉塞，震爲仁，坎爲智、爲隱伏，故曰仁智隱伏。震爲商旅、爲行，巽爲利，巽伏故曰難得。
离。延陵適魯，觀樂太史。車轔白顛，知秦興起。卒兼其國，一統爲主。兼用對象。坎艮爲少男，故曰延陵。延陵，季子也。兌爲魯，震爲樂，离爲觀。太史者，掌樂之官，觀樂太史，言觀樂於太史也。震爲車、爲的顙，故曰白顛。兌爲秦，震爲興起，艮爲國，正覆艮，故兼其國。震爲主，坎數一，言秦兼併六國，一統天下也。轔，與毛詩異，全用吳季札在魯觀樂事。
咸。櫜戢甲兵，歸放馬牛。徑路開通，國无凶憂。艮爲甲兵，艮止故橐戢，互乾爲馬，艮爲牛、爲徑路，艮爲國，震樂故无憂。
恒。牛驥同槽，郭氏以亡。國破爲墟，主君走逃。○槽，各本作堂，依《小畜》之《晉》校。主君，各本作君奔，依《豫》之《姤》校。兌爲羊，象形故亦爲牛，震爲馬，故曰牛驥同槽。槽，亦震象。震爲主，君在外故曰走逃。
遯。大尾小腰，重不可搖。棟橈榱壞，臣爲君憂。湯火之言，消不爲患。使我復安。乾爲大，艮爲尾、爲棟榱，巽隕故橈壞。艮爲臣，乾爲君，遯陽消卦，故臣爲君憂。乾爲言，艮火在下，故曰湯火之言。湯者，九家、荀爽皆以乾爲河，疑乾有水象，有水故不畏火，故曰消不爲患。艮止故安。○湯火，元本作陽火，茲依汲古。
大壯。大一置酒，樂正起舞。萬福攸同，可以安處。綏我齯齒。詳《復》之《家人》。
晉。飲酒醉酗，跳起爭鬬。伯傷叔僵，東家治喪。坎爲酒，坤迷，故醉。《大畜》正反艮震，故曰爭鬬。震爲伯，兌傷，故曰伯傷。艮爲叔，艮止，故曰叔僵。震東艮家，皆用遇卦象。
明夷。山險難登，澗中多石。車馳■021擊，重載傷軸。擔負善躓，跌踒右足。詳《乾》之《謙》。○澗，宋元本作渭，■021作■022，均依汲古。
家人。爭訟不己，更相擊訽。張季弱口，被髪北走。詳《訟》之《損》。顧千里云《明夷》之《臨》作擊訽，與下走韻，當從。各本皆作咨詢，詢，即訽之訛字。按：顧說是也，今從之。○宋元本下多"耳順從心，躬行至仁。不須以兵，天下太平"四句，依汲古。
睽。心志无良，傷破妄行。觸墻觗壁，不見戶房。先王閉關，商旅委棄。坎爲心志，兌爲傷破，伏艮爲墻壁戶房，坎隱故不見。艮爲關，坎閉。
蹇。鸋鴂●鴞。治成遇災。綏德安家，周公勤勞。詳《噬嗑》之《漸》。○鴂，宋元本作夬，依汲古。遇，汲古作御，依宋元本。
解。清人高子，久屯外野。逍遙不歸，思我慈母。詳《賁》之《艮》。
損。兩虎爭鬬，股創无處。不成仇讐，行解卻去。艮爲虎，正反艮，故曰兩虎爭鬬。伏巽爲股，兌爲創，巽伏故曰無處。○股，元本訛服，依汲古。
益。天女踞床，不成文章。南箕無舌，飯多沙糠。虐衆盜名，雄雞折頸。巽爲女，艮爲天。天女，織女星也。艮爲床，坤爲文章，震爲南、爲箕，艮爲星。箕，二十八宿星名。艮爲沙，巽爲糠。《詩·小雅》："跂彼織女，終日七襄。雖則七襄，不成文章。"又："維南有箕，不可以●揚。" 不●揚故飯多沙糠。坤爲衆，巽爲盜、爲鷄，震爲雄，艮爲頸，巽隕故折。○踞多作摧，依小過之比改。虐衆，宋本作虛象，非，依元本、汲古。
夬。太子扶蘇，出於遠郊。佞幸成邪，改命生憂。慈母之恩，无路致之。通《剝》。艮在上故曰太子。艮手爲扶，坤爲薪蘇、爲郊。乾爲言，兌口亦爲言，故曰佞。巽爲命，兌爲反巽，故曰改命，言太子扶蘇遠出備邊，李斯、趙高竟改始皇璽書，殺扶蘇也。《革·九四》云"改命吉"，即謂巽覆也。坤爲憂、爲母。○出於，元本作走出，依汲古。
姤。寒暑相推，一明一微。赫赫宗周，光榮滅衰。《姤》夏至一陰生消陽，故曰寒暑相推。乾爲宗，震爲周，震伏，故光滅。
萃。雞狗相望，仁道篤行。不吠昏明，各安其鄉。周鼎和餌，國富民有，八極蒙祐。巽雞艮狗，艮望，兌爲吠，坤爲鄉、爲安。○後三句與前四句不類，象亦不合，疑衍。
升。窗牖戶房，通利明光。賢知輔聖，仁施大行。家給人足，海內殷昌。伏《无妄》。艮爲窗牖戶房，震爲通利，艮爲明光。乾爲聖、爲仁，艮爲家，坤爲海。
困。雨雪三日，鳥獸飢乏。旅人失宜，利不可得。幾言解患，以療紛難，危者復安。坎爲雨雪，离卦數三，故曰三日。伏艮爲鳥獸，离虛故飢。巽爲旅人、爲利，伏震爲言、爲解，坎爲患、爲危，艮爲安。多用伏象。○日，汲古作月，幾作機，紛作篤，者作身，均依宋元本。
井。白鵠銜珠，夜食爲明。膏潤優沃，國嵗年豐。中子來同，見惡不凶。伏震爲白鵠、爲珠，兌爲銜，故曰白鵠銜珠。坎爲夜，离爲明，坎爲膏潤，艮爲國，震爲年歲。坎爲中男，故曰仲子。○嵗，疑富之訛。
革。從豕牽羊，與虎相逢，雖驚不凶。兌爲羊，巽爲豕，互乾爲虎，言有羊豕，虎即不咥人。
鼎。鳧雁啞啞，以水爲宅。雌雄相合，心志娱樂，得其所欲。詳《大有》之《歸妹》。○宋元本下多"絕其患惡"四字，依汲古。
震。逐狐平原，水遏我前。深不可涉，暮无所得。艮爲狐、爲震、爲逐，坎水艮止，故曰水遏我前。坎爲暮、爲失，故无得。
艮。窟室蓬戶，寒賤所處。千里望烟，散渙四方。形體滅亡，下入深淵，終不見君。艮爲窟室、爲戶，互震故曰蓬戶。坎爲寒、爲煙，震爲千里，坎爲深淵，震爲君，坎隱故不見。
漸。桀討[當作紂]之主，悖不堪輔。貪榮爲人，必定其咎。聚斂積實，野在鄙邑，未得入室。离爲惡人，故曰桀紂。伏震爲主，坎爲悖。艮爲榮、爲邑、爲室，坎爲聚斂，巽爲人。○斂，宋元本作鈠，依汲古。鄙，汲古作都，得入作來我，茲依宋元本。
歸妹。倉庫盈億，年嵗有息。商人流連，雖久有得。陰多陽少，因地就力。伏艮爲倉庫，坎衆故盈億。震爲年嵗、爲生、爲息、爲商人，坎陷故流連。
豐。火山不然，釣鯉失綸。魚不可得，利去我北。离火，伏艮故曰火山，兌水在上故曰不然。巽爲係，故爲釣、爲魚、爲綸，兌折故失綸，巽隕落，故魚不得而失利也。○火，汲古作泰，依宋元本。《神異經》："南荒外有火山"。
旅。童女无媒，不宜動搖。安其室廬，傅母何憂。兌少故曰童女。坎爲媒，坎伏故无媒，无媒故不宜動。艮爲安、爲室，巽爲母。○宜，汲古作利，依宋元本。室，宋元本作居，依汲古。
巽。載風雲母，遊觀東海。鼓翼千里，見吾愛子。巽爲風、爲母，此句疑有訛字，或爲載風乘雲也。兌爲海，伏震故曰遊觀東海，离爲觀也。震爲翼、爲鼓、爲千里，兌悅、震子，故曰愛子。
兌。鶴盜我襦，逃於山隅。不見武迹，使伯心憂。伏《艮》。互震爲鶴、爲衣，坎爲盜，艮爲山，故逃於山隅。震爲武迹。《詩·大雅》："履帝武敏歆"，《傳》："武，迹也"。震爲伯，坎爲心、爲憂，坎爲隱伏，故不見武迹。○武，汲古作其，依宋元本。
渙。夜視無明，不利遠鄉。閉門塞牖，福爲我母。坎爲夜故不明。艮爲視、爲鄉、爲門戶，坎爲閉塞，震爲福，巽爲母，言夜黯不明，不宜遠行，杜門不出或致福也。○無，汲古作失，依宋元本。
節。三狗逐兔，于東北路。利以進取，商人有得。艮爲狗，數三，故曰三狗。震爲兔、爲逐，艮居東北爲路，故曰于東北路。震爲進、爲商人。○于，宋元本作子，依汲古。北，汲古作門，依宋元本。
中孚。武王不豫，周公禱謝。載璧秉圭，安寧如故。《書·金縢》：武王不豫，周公冊祝，植璧秉圭，請以身代，翊日王瘳。震爲武、爲王、爲周、爲公、爲言，故曰禱。爲玉故爲圭璧。艮爲秉。○載，今書作植，《史記》作戴，未知孰是。
小過。同載共車，中道別去。爵級不進，君子下輿。震爲車、爲載，艮爲道、爲反震，故曰別去，言背震別行也。震爲樽爵，艮爲君子，艮止故不進。古君子方得乘輿，下輿言不仕也。○下輿，宋元本作不，依汲古。
既濟。六雁俱飛，遊戲稻池。大飲多食，食飽无患。坎數六，震爲雁、爲飛，卦有三半震故曰俱飛。震爲遊、爲稻，坎爲池，兌爲飲食。
未濟。符左契右，相與合齒。乾坤利貞，出生六子。長大成就，風言如母。卦一陰一陽相間皆相交，故曰符契、曰合齒。震左兌右，兌齒，坎爲合也，卦氣至亥陰凝於陽，故曰利貞。《未濟》亥月之卦也，至子則震出矣，故出生六子。○依《兌》之《大過》校刪末句"不利爲咎"四字。合齒，宋元本作虐亂。出生，元本作幸生，汲古作季生。風言，宋元本作颯然，皆非。
頤之第二十七
頤。家給人足，頌聲並作。四夷賓服，干戈卷閣。艮爲家，震爲人，坤多故給足。震爲聲。坤陰，故爲夷狄，震卦數四，故曰四夷。震爲賓，艮爲干戈，艮止故卷閣。
乾。思初道古，哀吟無輔。陽明不制，上失其所。乾爲初、爲古，《頤》互坤爲思、爲哀，震爲道、爲吟，一陽在上故曰失所。陽明不制者，言陽不能制陰也。全用遇卦象。○道，元本作悼，依宋本、汲古。
坤。江河淮海，天之奧府。衆利所聚，可以饒有，樂我君子。詳《乾》之《觀》。
屯。三雁俱行，避暑就涼。適與矰遇，爲繳所傷。震爲雁，數三，故曰三雁。坎爲寒，离伏，故曰避暑就涼。伏巽爲矰繳，兌爲傷。○矰，元本作繒，依宋本、汲古。行，汲古作飛，依宋元本。
蒙。秋南春北，隨時休息。處和履中，安無憂凶。伏兌爲秋，艮納丙，故曰秋南。震爲春，坤爲北，故曰春北。艮爲鴻雁，雁隨陽轉故曰隨時。艮爲時、爲休息。坎爲中和，震爲履，艮爲安。
需。履危無患，跳脫獨全。不利出門，傷我左膝。疾病不食，鬼哭其室。坎爲危、爲患，跳脫在外故无患。乾爲門戶，出門遇險故不利。兌爲傷膝象，疑爲坎股之屈信全在膝，而坎爲矯輮，又爲美脊，以義、以形皆有膝象。互离爲東，故曰傷我左膝。坎爲病，兌爲食，坎憂，故云不食。坎爲鬼、爲室，兌爲口，故曰鬼哭其室也。○跳，汲古作逃，依宋元本。膝，宋元本作踝，今依汲古。
訟。東家凶婦，怨其公姥。毀柈破盆，棄其飯飡，使吾困貧。巽爲婦，坎凶，伏震爲東、爲公，巽爲姥。姥，母也。伏震爲柈、爲盆，坎爲破，巽爲飯飡，風散故曰棄。伏坤爲吾、爲貧。○怨，元本作怒，姥作姑，依宋本、汲古。柈，汲古作盤，依宋元本。
師。泥滓汙辱，棄捐溝凟。衆所笑哭，終不顯錄。坤土坎水故曰泥、曰汙，坎爲溝凟、爲衆，震爲笑哭，坤賤坎隱，故曰終不顯錄。○汙，宋元本作洿，依汲古。
比。旦往暮還，各與相存，身无凶患。《頤》震爲旦、爲往，坤爲暮，艮者，震之反，故曰暮還。坤爲身，坎爲患。○凶患，汲古作患凶，依宋元本。
小畜。六翮長翼，夜過射國。高飛冥冥，羿氏无得。伏《豫》。震爲翮、爲翼，坎數六，故曰六翮長翼。坤爲夜、爲國，震爲射，故曰射國。震爲飛，坤惡，故曰羿，坤虛故无得。
履。蜂蠆之門，難以止息。嘉媚之士，爲王所食。從去其室。巽爲蟲，伏坎爲毒，故曰蜂蠆。乾爲門，風散故難以止息。兌爲媚、爲食，乾爲王，伏坎爲室，言王食養嘉士，士皆歸王室也。伏震爲士。○門，汲古作國，今依宋元本。
泰。被狐乘龍，爲王道東。過時不返，使我憂聾。伏艮爲狐，震爲龍，言被狐裘乘龍馬也。震爲道、爲東，乾爲王，震往故不返。坤爲憂，坤迷故聾。○被，宋元本作放，依汲古。
否。雹梅零墜，心思憒憒，亂我魂氣。乾艮皆爲果，而乾爲冰，故曰雹梅。《方言》："大袴謂之倒頓"，郭注：即今之雹袴。雹袴、雹梅皆象形語，巽隕故曰墜。坤爲心，坤迷故曰憒憒。○汲古多"懷憂少愧"四字，在第三句，依宋元本。按：乾爲魂，坤爲亂，故曰亂我魂氣。
同人。長女三嫁，進退無羞。牝狐作妖，夜行离憂。巽爲長女，伏震爲嫁，數三，故曰三嫁。巽爲進退，坤爲羞，坤伏故无羞。伏坎爲狐、爲妖、爲夜、爲憂，巽爲牝。○無羞，各本皆作多態，依《觀》之《蠱》校。
大有。轟轟??，馳東逐西。盛盈必毀，高位崩顛。此用遇卦象。震爲車、爲聲，故曰轟?。震爲東、爲馳逐，兌爲西。乾爲盛盈，兌爲毀，故曰盛盈必毀。艮爲高位，艮覆爲震，故曰崩顛。○第二句宋元本作驅車東西，茲依汲古。
謙。乘船涉濟，載水逢火。賴得無患，蒙我生全。震爲船，坎爲水、爲濟，艮爲火，故曰載水逢火。坎爲患，震爲樂，故曰無患。○生全，汲古作全生，依宋元本。
豫。至德之君，政仁且溫。伊呂股肱，國富民安。震爲君、爲仁，坤爲政，艮爲火，故曰政仁且溫。伏巽爲股肱，伊吾，語聲。呂，從口，皆震象也。又艮爲臣，亦或爲艮象，坤爲國、爲民。○至德，汲古作德至，依宋元本。
隨。生不逢時，困且多憂。无有冬夏，心常悲愁。震爲生，艮爲時，兌向晦，故生不逢時。艮爲困，巽爲憂，正反巽，故多憂。震春兌秋，故曰无有冬夏，言无時不悲愁也。
蠱。南歴玉山，東入生門。登福上堂，飲萬嵗漿。震爲南、爲玉，艮山，故曰南歴王山。艮門，震東，巽入，故東入生門。震爲登、爲福，艮爲堂，故曰登福上堂。兌口爲飲，兌澤故曰漿，震爲萬嵗。
臨。大斧斫木，讒人敗國。東關二五，禍及三子。晉人亂危，懷公出走。兌爲斧，震爲木，兌震爲口、爲言，故曰讒人。坤爲國、爲關，兌數十，故曰二五。《左傳·僖二十八年》："姬賂外嬖梁五與東關嬖五"是也。震數三，故曰三子，申生、夷吾、重耳也。震爲晉、爲人、爲公，坤爲禍亂、爲心，故曰懷公。○斫，宋元本作破，依汲古。
觀。一室百孫，公悅嫗歡。相與笑言，家樂以安。艮爲室、爲孫，坤爲百，故曰一室百孫。巽爲嫗，伏震爲公、爲歡笑，艮爲家。
噬嗑。隨陽轉行，不失其常。君安於鄉，國無咎殃。离爲日，震爲隨、爲行、爲轉運，而离上震下，故曰隨陽轉行。震爲君，艮爲鄉、爲國，艮止，故君安而國無殃咎也。
賁。群虎入邑，求索肉食。大人禦守，君不失國。艮爲虎、爲邑，正覆艮，故曰群虎。艮爲求，坎爲肉，故求索肉食。震爲大人、爲君，艮爲守、爲國，能守故不失也。
剝。弱足刖跟，不利出門。商賈無贏，折崩爲患。湯火之憂，轉解喜來。此用《頤》象。震爲足、爲跟，艮刀，故曰刖，坤柔，故曰弱，故出不利，坤爲門也。震爲商賈，上震覆故无贏、故崩折。坤爲患、爲水，艮火故曰湯火。○商，宋元本作市，崩作朋，皆非，依汲古。
復。夏臺羑里，湯文卮處。鬼侯飲食，岐人悅喜。此用遇卦《頤》象，義詳前《无妄》林。《史記》："西伯、九侯爲紂三公，紂烹九侯"，徐廣曰，九一作鬼。○首二句依《无妄》校。羑里，各本皆作幽戶，湯文作文君。
无妄。棟橈榱壞，廊屋大敗。宮闕空廓，如冬枯樹。震爲榱棟，巽隕落故橈壞。艮爲廊屋、爲宮闕，巽隕故大敗，震虛故空廓。乾爲冬，震爲樹，巽爲枯。○空廓，宋元本作空廊，茲依汲古。
大畜。讒以內安，不利其國。室家大懼，幽囚重閉。疾病多求，罪亂憒憒。三至上正反震，故曰讒。艮爲國、爲室家，伏坤爲懼、爲幽閉、爲重、爲疾病、爲罪亂，言內有讒人，群臣被讒，幽囚重閉，不利其國也。坤迷故曰憒憒。○讒，宋元本作說，利作离，大懼作相懽，均依汲古。
大過。六龍俱怒，戰於坂下。蒼黃不勝，旅人艱苦。乾數六，故曰六龍。震爲怒，《頤》正反震，故曰戰。艮爲坂，坤爲下，震爲蒼黃、爲旅人。皆用伏象。○坂，汲古作陂，蒼作倉，均依宋元本。
坎。天下雷行，塵起不明。市空无羊，疾人憂凶。三木不辜，脫歸家邦。艮爲天，震爲雷，艮上震下，故曰天下雷行。艮爲塵，坎黑故不明。兌爲羊，巽爲市，兌巽皆伏，故曰市空无羊。坎爲疾、爲憂，震爲木，數三，故曰三木。三木，拲、桎、梏，亦坎象也。艮爲家邦，震爲脫，三木不辜，言雖被三木之刑而非其罪也。
离。一指食肉，口無所得。染其鼎鼐，舌饞於腹。伏《坎》。艮爲指，坎爲肉，兌爲口，震爲鼎，鼎兌爲舌，离爲腹。《左傳》："子公染指於鼎，嘗之而出"，林似指其事。一當作以。
咸。喜笑不常，失其福慶。口辟言疥，行者畏忌。兌爲喜笑，正反兌故曰不常。乾爲福慶，巽隕落故曰失。兌爲口，乾爲言，辟，邪也，疥，瘡也，言口邪言穢也。伏坤爲畏忌，艮爲節，故曰疥。○辟，汲古作辨，依宋元本。疥，宋元本作??，依汲古。
恒。毛生豪背，國樂民富。侯王有德。《山海經》：竹山有獸，狀如豚，白毛，名曰豪彘。注：夾髀有麄毫，能以脊上毫射物，故曰毛生豪背。震爲毛，伏艮爲背、爲國，坤爲民、爲富，乾爲侯王。○豪，汲古作毫，依宋元本。
遯。豶豕童牛，害傷不來。三女同堂，生我福仁。巽爲豕，艮爲牛，艮少，故曰豶豕童牛，象本《大畜》也。互巽爲女，艮數三，艮爲堂，故曰三女同堂。乾爲福仁。伏震爲生。○害，宋元本作童，依汲古。女，汲古作光，依宋元本。
大壯。江海淮濟，盈溢爲害。邑被其瀨，年困无嵗。乾爲河、爲盈，兌毀故曰害。伏坤爲邑，乾爲年嵗。○濟，宋元本作海，依汲古。
晉。兩虎爭鬬，股創無處。不成仇讐，行解卻去。詳《大畜》之《損》。
明夷。五嶽四凟，潤洽爲德。行不失理，民賴恩福。震爲山，坎爲五，故曰五岳。震卦數四，坤坎皆爲水，故曰四凟、曰潤洽。《淮南子》："河潤百里"。坤爲理、爲民。○潤，元本作??，依宋本、汲古。
家人。載車乘馬，南逢君子。與我嘉福，雖憂无咎。此用《頤》象。震爲車、爲馬、爲載、爲乘、爲南，艮爲君子，故曰南逢君子。震爲嘉福，坤爲憂。○福，宋元本作喜，依汲古。
睽。缺囊破筐，空无黍粱。不媚如公，棄於糞牆。此用《頤》象。坤爲囊，震爲筐，伏兌毀，故曰缺、曰破。震爲稻粱、爲黍稷，坤虛故曰空。震爲公，兌爲媚，兌伏故曰不媚。艮爲牆，坤柔，故曰糞牆。○粱，元本作稷，依汲古。
蹇。殺行桃園，見虎東還。螳螂之敵，使我无患。此用《頤》象。震爲行、爲桃，艮爲園、爲虎，震爲東、爲反，故曰東還螳螂，疑伏兌象。《左傳·宣二年》："趙穿攻靈公於桃園，●之"，《淮南子》："齊莊公出行，有螳螂奮臂當車，迴車避之"。○還，元本作西，使作仁，均依汲古。
解。箕仁入室，政衰弊極。抱其彜器，奔於他國，因禍受福。此用《頤》象。震爲箕、爲仁，艮爲室，入室謂箕子囚於圜室也。坤爲政、爲弊，艮爲抱，震爲彜器、爲奔，坤爲國。抱其彜器，《周本紀》："少師彊抱其祭器以犇周"，《宋世家》又云："微子持祭器造於軍門"是也。○箕仁，元本作飢人，依宋本、汲古。黃丕烈從元本，非，因不知入室之義，而據《殷本紀》"西伯伐飢國"爲說，然於下文義愈不協。
損。庭燎夜明，追古傷今。陽弱不制，陰雄坐戾。詳《剝》之《大有》。
益。懸貆素飱，食非其任。失輿剝廬，休坐徙居。詳《乾》之《震》。○貆，宋元本作狟，徙作從，茲依汲古。
夬。嘉門福喜，繒帛盛熾。日就爲得，財寶敵國。乾爲門、爲福，兌悅故喜。伏坤爲繒帛，乾爲盛、爲日、爲財寶，伏坤爲多，故曰敵國，言富可敵國。○喜，宋元本作善，依汲古。
姤。執綏登車，驂乘東遊。說齊解燕，霸國以安。《史記·蘇秦傳》："臣居燕不能使燕重，而在齊則燕重"，林用其事。巽爲綏，伏震爲車、爲東、爲燕、爲解，巽爲齊，伏坤爲國，乾健故目[當作曰]霸國。
萃。水深無桴，蹇難何游。商伯失利，庶人愁憂。坤爲水，震爲桴，震伏故無桴，艮止故蹇。巽爲利，坤喪故失利。坤爲庶人、爲憂。
升。三鳥鴛鴦，相隨俱行。南到饒澤，食魚與粱。君子長樂，見惡不傷。震爲鳥，數三，故曰三鳥，坤文故曰鴛鴦。震爲隨、爲行、爲南，兌爲澤，坤多，故曰饒澤。坤爲魚，震爲粱，互兌，故曰食魚與粱。伏艮爲君子，坤爲惡，震樂，故見惡不傷。○長樂，宋元本作樂長，依汲古。
革。言無要約，不成券契。殷叔季姬，公孫爭之。彊人委禽，不悅于心。正反兌相背故曰言无要約，不成券契。《左傳·昭元年》："鄭徐吾犯之妹美，公孫楚聘之矣，公孫黑彊委禽焉"。伏震爲姬、爲公，艮爲季孫，正反艮故曰爭。艮爲禽，兌悅，伏坎爲心。○殷叔未詳，或徐吾犯出自殷。
鼎。牛馬聾聵，不知聲味。遠賢賤仁，自令亂憒。伏《屯》。坤牛、震馬、坎耳，坤迷，故聾瞆。震爲聲，本卦巽爲味，震爲賢仁，在下故曰遠賢賤仁。坤爲賤、爲亂。○各本下有"疾病无患，生福在門"八字，語意與上文不協，斷爲衍文，依《小過》之《謙》刪。瞆，汲古作憒，依宋元本。令，宋元本作合，依汲古。
震。從商進遊，飽食无憂。囹圄之困，中子見囚。震爲商、爲遊、爲食，坎中滿故飽食。坎爲憂，震樂故无。坎爲囹圄、爲中男，艮止故見囚。○飽食，汲古作食飽，依宋元本。
艮。据斗運樞，順天无憂，與樂並居。艮爲星，卦數七，故曰斗。互坎爲樞，艮爲天，坤順，卦二陰承一陽，故曰順天坎憂。震樂故曰並居。
漸。姬奭姜望，爲武守邦。屏藩燕齊，周室以彊，子孫億昌。伏震爲姬、爲奭，巽爲姜，离爲望，故曰姬奭姜望。震爲武，艮爲守、爲邦、爲屏藩，艮爲燕，巽齊，言姬奭封燕，姜望封齊，屏藩周室，爲武王守上也。震周坎室，震子艮孫。億，大也。
歸妹。亡羊東澤，循堤直北。子思其母，復返其所。兌爲羊、爲澤，震東故曰東澤，震往故曰亡羊。坎爲北，震爲阪，故曰循堤直北。震爲子，坎爲思，巽爲母，巽伏故思母。震爲歸，故復返其所。○復，汲古作隨，依宋元本。
豐。張目關口，舌直距齒。然諾不行，政亂无緒。离爲目，震爲張，兌口伏艮，故曰關口。兌爲舌、爲齒，二至五正反兌相背故曰距。距，抗也。相背，故然諾不行。巽爲緒，二至五正反巽，故亂而无緒。此皆用覆象，自覆象失傳，《困》"有言不信"等詞皆失解。○關，汲古作開，依宋元本。
旅。載船逢火，憂不爲禍。家在山東，入門見公。通《節》。震爲船，艮爲火，故曰載船逢火。坎爲憂、爲禍，船近水故雖逢火不爲禍患。艮爲家、爲山，震爲東，故曰家在山東。震爲公，艮爲門，巽入，故曰入門見公。
巽。絕國異路，心不相慕。蛇子兩角，使我相惡。通《震》。艮爲國、爲路，坎爲心、爲慕，二至上兩震相反，故不相慕。巽爲蛇，伏艮爲角，兌卦數二，故曰兩角。《新序》："孫叔敖爲兒時，出遊，見兩頭蛇殺而埋之，歸而泣"，林似指其事。○國，宋元本作言，依汲古。
兌。鼻頂移徙，居不安坐。枯竹復生，失其寵榮。伏艮爲鼻、爲頂，互震故曰移徙。艮爲居、爲坐，震動故不安坐。震爲竹，离科上槁，故曰枯竹。震爲復、爲生，艮陽在上爲寵榮，互坎故失其寵榮。坎爲失也。○頂，汲古作項，復作後，依宋元本。居，宋元本作君，依汲古。
渙。火息无光，年嵗不長，殷商以亡。艮火在坎水上故无光。震爲年嵗、爲子，故曰殷商。子，殷姓也，坎失故曰亡。○殷商以亡，汲古作殷湯遠明，元本作殷湯光明，而首句多殷商以亡一句。按：殷湯以亡，即殷湯遠明，元本誤爲上句耳，宋本與汲古皆作三句可證。又年字汲古作千，依宋元本。
節。文王四乳，仁愛篤厚。子畜十男，夭折無有。震爲王，伏离，故曰文王。艮爲乳，震卦數四，故曰四乳。震爲仁愛，艮爲篤厚，震爲子，兌數十，故曰十男。兌爲折，震生故不折。《帝王世紀》："文王身長十尺有四乳"，《詩》："大姒嗣徽音，則百斯男"，《傳》："太姒十子"，據《史記索隱》注十子"伯邑考、武王、管、蔡、霍、魯、衛、毛、聃、曹"是也。○夭，元本作叐，音跋，《周禮》有赤犮氏，注：赤犮，猶捇拔除去之也，亦可通，茲依宋本、汲古，惟各本皆作无有夭折，依《鼎》之《蒙》校，有厚爲韻。
中孚。熊羆豹狼，在山陰陽。伺鹿取獐，道??畏難。二至五正反艮故曰熊羆豹狼。艮納丙故曰山陽，艮反則山陰矣，故曰山陰。易《中孚》："鳴鶴在陰"，亦山陰也，解者皆誤。艮止故曰伺，艮手故曰取。震鹿艮麞。??，斥??也，掌檢行道路伺候盜賊。○??，汲古作伏，非，依宋元本。
小過。凋葉被霜，獨蔽不傷。駕入喜門，與福爲婚。震爲葉，巽落故曰凋葉。艮爲門，震爲喜福，霜或用兌澤象，抑或取大坎。○凋，宋本、汲古作彫，依元本。
既濟。黃离白日，照我四國。元首昭明，民賴恩福。《离·九二》：曰"黃离"。离爲日、爲照。艮爲國。震卦數四。故曰四國。艮爲首，坤爲民，頤本大离，林詞全取《頤》象。○恩，從宋元本，汲古作爲。
未濟。順風直北，與歡相得。嵗熟年豐，邑无盜賊。似亦取《頤》象。
大過之第二十八
大過。典冊法書，藏在蘭臺。雖遭亂潰，獨不遇災。詳《坤》之《大畜》。○在，元本作閣，依汲古。
乾。日在北陸，陰蔽陽目。萬物空虛，不見長育。此用《大過》象。乾爲日、爲寒，故曰日在北陸。大過本末陰，故曰陰蔽陽目。伏坤爲萬物、爲空虛，坤死故不長。
坤。鬼泣哭社，悲商无後。甲子昧爽，殷人絕祀。坤爲鬼、爲社，《大過》兌爲哭泣，坤爲傷、爲悲。伏震爲子，位東故曰甲子。震爲晨，兌爲昧，故曰昧爽。震爲子，殷，子姓。坤殺故曰絕祀。○商，從宋元本，汲古作"鬼傷哭社"。按《墨子·非攻篇》："至商王紂，婦妖宵出，有鬼宵吟"，又《論衡》云"紂之時，夜郊鬼哭"，又云"紂郊鬼哭"，惟《虞初志》亡，不能得其詳耳。
屯。涉塗履危，不利有爲。安坐垂裳，乃无災殃。門戶自開，君憂不昌。震爲塗、爲涉、爲履，坎爲危，故涉塗履危，險在前，故不利有爲，艮止故宜安坐。坤爲裳、爲災殃。安坐垂裳，高拱无爲，故无災殃。坤爲門戶，震爲君，坎爲憂。○裳，汲古作堂，依宋元本。
蒙。陽失其紀，枯木復起。秋華冬實，君不得息。上陽在上，二陽陷陰中皆不當位，故曰失紀。震爲木、爲起，坤虛故曰枯木。震爲華，艮爲實，伏兌爲秋，坎爲冬，故曰秋華冬實。震爲君。○秋華冬實，宋元本作秋葉冬華，依汲古。息，汲古作失，依宋元本。
需。大樹之子，百條共母。當夏六月，枝葉盛茂。鸞鳳以庇，召伯避暑。翩翩偃仰，各得其所。此用《大過》象。巽爲大樹，伏震爲子，故曰大樹之子。巽爲條、爲母，乾爲百，故曰百條共母。兌爲月，乾數六，故曰六月。伏坤爲文、爲鸞鳳，巽爲枝葉，乾爲盛茂，鸞鳳居枝葉之中，故曰鸞鳳以庇。伏震爲召伯，坤爲暑，一陽潛坤下，故曰避暑。正反震故曰翩翩偃仰。用遇卦象兼及遇卦伏象，《易林》象學之難窺如此。○鳳，宋元本作鳥，翩作偏，各作甚，均依汲古。
訟。秉鉞執殳，挑戰先驅。不從元帥，敗破爲憂。《詩》："伯也執殳，爲王前驅"，《左傳》：邲之戰，晉軍不用命，遂敗，言先榖不從元師荀林父命而挑戰也。离爲戈兵，故曰鉞殳。伏震爲戰、爲驅，坎爲破敗、爲憂。○從，汲古訛役，依宋元本。
師。啓室開關，巡狩釋冤。夏臺羑里，湯文悅喜。坎爲室，震爲啓、爲開，坤爲關，故曰啓戶開關。震爲巡狩、爲釋，坎爲冤，坤爲臺、爲里，夏离故曰夏臺，震大塗故曰羑里。羑，亦道路也。震爲王，坤爲文，故曰湯文。震爲喜。○巡狩，宋元本作逃得，非。羑作牖，均依汲古。
比。衰來无成，淵溺在傾。狗吠夜驚，家乃不寧。坤死故衰滅，坤爲淵，坎陷故曰溺傾。艮爲狗，伏兌爲吠，坤爲夜，故曰狗吠夜驚。艮爲家，坎險故不寧。○成，汲古作幾，傾作頃，狗吠作吠狗，均依宋元本。
小畜。西鄰少女，未有所許。志如委衣，不出房戶。心无所得，傅母何咎。兌爲西、爲少女，伏坎爲志，坤爲衣裳，坤柔故曰委衣。未有所許，謂未字人也。志如委衣，言柔順也。艮爲戶房，艮止故不出。坎爲心，坤爲母。全用伏象。
履。狗吠夜驚，履鬼頭頸。危者弗傾，患者不成。伏《謙》。艮爲狗，震爲吠、爲驚，坎爲夜、爲鬼，震在坎上，故曰履鬼頭頸。坎爲大首，故曰頭也。坎爲危患，震解，故危患皆免也。○患者，宋元本作患滅，依汲古。
泰。當年少寡，獨與孤處。鷄鳴犬吠，無敢難者。我生不辰，獨嬰寒苦。通《否》。乾爲年，巽爲寡，艮少故曰少寡。坤亦爲寡，故曰獨與孤處。巽爲鷄，艮爲犬，震爲鳴吠、爲辰、爲生，坤喪，故曰不辰。乾爲寒，坤爲獨。
否。無道之君，鬼哭其門。命與下國，絕不得食。乾爲君，坤惡，故曰無道。坤爲鬼、爲門，艮爲哭。巽爲命，坤爲國。兌口爲食，兌覆故不得食。《論衡》："紂之時鬼泣哭社"。
同人。乘龍南遊，夜過糟邱，脫厄無憂。伏《師》。震爲龍、爲南遊、爲糟、爲陵，故爲邱。坤爲夜，坎爲厄，震出故脫厄。
大有。馬躓車傷，長舌破家。東關二五，晉君出走。事詳《頤》之《臨》。
謙。瓜葩瓠實，百女同室。醯苦不熟，未有妃合。艮爲果蓏，故曰瓜、曰瓠。震爲葩，艮爲實、爲室，坤爲百、爲女，故曰百女同室。坎爲醯、爲合。妃，匹也。醯苦不熟，言或酸或苦，尚未成熟，故未有所遇，猶室女之未有妃合也。○妃，汲古作配，依宋元本。
豫。晨風文翰，大舉就溫。昧過我邑，羿無所得。震爲晨，坤爲風晨。風，隼也。艮爲隼，震爲翰，坤文，曰文翰。《逸周書·王會篇》："蜀人以文翰，文翰若臯雞"，而《說文》翰下引《逸周書》曰"大翰若翬雉，一名??風，然則晨風、文翰爲一物，不有《說文》焉知《易林》以晨風與文翰連文之故哉。坎爲昧，坤爲邑、爲惡，故曰羿。坤喪故无得。《詩·秦風》："鴥彼晨風，鬱彼北林"，鬱，《齊詩》蓋作溫，詳《小畜》之《革》。○昧，汲古作時，依宋元本。按：《說文》作大翰，大爲文之訛。
隨。瀺瀺浞浞，塗泥至轂。馬濘不進，虎嚙我足。兌澤，互大坎故曰瀺浞。瀺，水聲。浞，濡也。坎爲轂、爲泥濘，震爲馬，艮止故不進。艮爲虎，兌口爲囓，震爲足。○浞，依元本，汲古作促。
蠱。膠車駕東，與雨相逢。五楘解墮，頓輈獨坐，憂爲身禍。震爲車、爲東，兌爲雨，故曰膠車、故曰與雨相逢，言膠車遇水即解，故五楘解墮也。《詩·秦風》："五楘梁輈"，《毛傳》："五，五束也，楘，厯錄也，言以皮五處束輈上，其文厯錄章美也。"巽數五，故曰五楘。巽隕落故曰解墮，艮止故曰頓、曰坐。○五楘解墮，宋元本作故革懈惰，汲古作放革懈惰。頓輈，宋元本作頓輪，汲古作頓禹爲身，各本皆作不爲，均依《遯》之《益》校改。
臨。六家作權，公室剖分。陰制其陽，唐叔失明。晉六卿擅權剖分公室，唐叔，晉始封之君。伏乾數六，艮爲家、爲室，震爲公，兌折故剖分。臨陰多陽少，陽又在下，故爲陰制。艮爲叔、爲明，艮伏故失明，言失其明祀也。
觀。去室离家，來奔大都。火息復明，姬伯以昌，商人失功。艮爲室家，風散故曰去。离坤爲大都，伏震故曰來奔大都。艮爲火、爲明，伏震爲姬、爲伯、爲昌、爲商人。
噬嗑。牧羊稻園，聞虎喧讙。危懼喘息，終无禍患。詳《否》之《節》。
賁。嬰兒求乳，母歸其子，黃麑悅喜。詳《无妄》之《節》。○汲古多"乃得甘飽"四字，依宋元本刪。兒，宋元本作孩，依汲古。
剝。廓落失業，跨禍度福，利无所得。坤虛故曰廓落，坤喪故失業。
復。出入無時，憂患爲災。行人失牛，利去不來。老馬遺駒，勿與久居。冬至震出，夏至巽入，震巽相往來，故曰出入无時。坤爲災、爲憂患、爲牛、爲失，震爲行人，故曰行人失牛。巽爲利，巽伏，故曰利去不來。坤爲馬、爲老，震子爲騎，坤上震不，故曰遺駒。震出故不居。○無，元本作不，從宋本、汲古。患，宋元本作禍，遺作少，均依汲古。老，汲古訛若，依宋元本。
无妄。風怒漂木，女惑生疾。陽失其服，陰孽爲賊。巽風，震巽皆爲木，故曰漂木。巽爲女、爲進退、爲疾病，故曰女惑生疾。《左傳·昭元年》："女，陽物而晦時，淫則生內熱惑蠱之疾"。乾爲陽，卦二至上遯陰銷陽，故曰陽失其服。服，職也。巽爲賊。○木，宋元本作水，依汲古。惑，汲古作感，服作時，依宋元本。
大畜。車馬病傷，不利越鄉。幽人元亨，去晦就明。震爲車馬，兌毀故傷。艮爲鄉，艮止故不利。艮爲幽人，兌鄉晦，艮在上故曰元亨、故曰去晦就明。○病，汲古作疾，元亨作無貪，均依宋元本。
頤。三奇六耦，各有所主。周南召南，聖人所在。德義流行，民悅以喜。震數三，伏乾數六，乾奇坤耦，震爲主，言陰陽各有所主也。震爲周、爲召、爲南，故曰周南召南。伏乾爲聖人，坤爲民，震悅喜。
坎。坐爭立訟，紛紛詾詾。卒成禍亂，災及家公。中爻正反艮震故曰爭訟。艮坐震立，艮家震公，坎爲禍災。○詾詾，宋元本作忽忽，非，依汲古。
离。凶憂爲殘，使我不安。從之南國，以除心疾。兌折故曰心殘、曰不安。离爲南，伏艮爲國，震爲從、爲之，言從往南國也。坎爲心、爲疾，坎伏故曰除。
咸。愛我嬰女，牽衣不與。冀幸高貴，反得賤下。詳《屯》之《未濟》。○第二句各本皆作牽引不得，第四句宋元本作反得不興，汲古作反目下賤，均依《屯》之《未濟》校。
恒。宜行賈市，所聚必倍。載喜抱子，與利爲友。巽爲賈市、爲近市利三倍。上震爲喜、爲子、爲車，故曰載喜，伏艮手故曰抱子。巽爲利，震巽同聲，又互兌故曰友。○聚，汲古作取，依宋元本。友，宋元本作市，依汲古。
遯。坐席未溫，憂來扣門。踰墻北走，兵交我後，脫於虎口。艮爲坐、爲火，風散故未溫。巽爲憂，乾爲門，艮手故曰扣門。艮爲墻、爲兵戈、爲虎，伏震爲踰、爲走、爲脫、爲後，兌爲口。
大壯。赤帝懸車，廢職不朝。叔帶之災，居於氾廬。乾爲赤、爲帝，震爲車，伏巽爲係，車在上故曰懸車。伏艮爲叔，巽爲帶，艮爲廬。氾，水名，《左傳·僖三[當作二]十四年》："天王出居於鄭，來告難，曰：不榖得罪於母之寵子帶，鄙在鄭地泛。"首二句義未詳。
晉。子畏于匡，厄困陳蔡。明德不危，竟自免害。詳《師》之《鼎》。○免，宋元本作克，依汲古。
明夷。逐雁南飛，馬牛疾罷。不見漁池，失利憂危。牢戶之冤，脫免無患。震爲雁、爲南、爲飛，故曰逐雁南飛。震爲馬，坤爲牛，震健坤柔，故馬疾牛罷。坎爲池，坤爲漁，坎隱故不見。坤爲戶，坎爲獄，故曰牢戶。坎爲憂患，震出故脫免无患。
家人。推輦上山，高仰重難。終日至暮，不見阜顛。此用《大過》伏象。坤爲輦，艮爲推、爲山、爲高、爲終、爲日、爲阜顛，坤爲暮也。
睽。憂不爲患，福在堂門，使吾偃安。坎爲憂患，兌悅故不患。伏艮爲門堂、爲安、爲吾。
蹇。春桃生華，季女宜家。受福多年，男爲邦君。詳《師》之《坤》。
解。高山之顛，去地億千。雖有兵寇，足以自守。地，元本作俗，依汲古。此仍用《大過》對象頤。頤上艮爲高山、爲顛，坤爲地、爲億千、爲師旅，故爲兵寇。艮爲守。
損。過時厯月，役夫顦顇。處子嘆室，思我伯叔。艮時兌月，故日過時厯月。震夫坤役兌折，故役夫顦顇。兌爲處子、爲口，故爲嘆息。《東山》詩，婦歎于室是也。艮爲室、爲叔，震爲伯，坤爲我、爲思，故曰思我伯叔。
益。太微復明，說升傅巖，乃稱高宗。艮爲星、爲明，故曰太微復明。艮爲巖，震爲說，又爲主，故曰高宗。《史記》："殷武丁求得傅說於傳險中，殷道復興"，《晉書·天文志》："太微，天子庭也，五帝之坐也"，喻殷道復興。○元本下有"疾在頭頸，和不能生，滅其令名"三句，與上文義戾，宋本无，汲古作一作云云，以三句爲另一林辭尚可，均依宋本刪。
夬。旁多小星，三五在東。早夜晨興，勞苦无功。通《剝》。艮爲星，艮少故曰小星。《詩·召南》、《毛傳》云："三心星，五噣星"，噣即柳也。以下用《大過》象，大過伏震爲早、爲晨，坤爲夜、爲勞苦。
姤。東鄉煩煩，相與笑言。子般鞭犖，圉人作患。通《復》。震爲東、爲笑言。巽爲鞭，坤牛故曰鞭犖。犖，駁牛也。坤爲圉，震爲人，故曰圉人。《周禮·夏官》："圉人掌牧馬芻秣之事"。坤爲患，《左傳·莊三十二年》："雩講于梁氏女，公子觀之圉人犖自墻外與之戲，子般怒，使鞭之，後圉人犖賊子般於黨氏"。○犖，汲古訛革，依宋元本。
萃。鼻移在頭，枯葦復生。下朽上榮，家乃不寧，其舍不成。艮爲鼻，又爲頭，在一處故曰鼻移在頭。伏震爲葦、爲生，巽下斷故曰下朽。兌爲華，在上故曰上榮。艮爲家舍，巽隕故不寧、不成。
升。蝦蟆群聚，從天請雨。雲雷集聚，應時輒與，得其願所。巽爲蝦蟆，坤爲群聚。伏乾爲天，兌爲雨，坤爲雲，震爲雷。元本注云：《續漢書·禮儀志》："春旱求雨，取蝦蟆置社中"。○與，宋元本作下，依汲古。願所，汲古作所願，依宋元本。
困。大步上車，南到喜家。送我貂裘，與福載來。伏震故曰步、曰車、曰南、曰喜。艮爲家、爲貂，震爲裘、爲福。全用伏象。
井。賊仁傷德，天怒不福。斬刈宗社，失其土宇。通《噬嗑》。坎爲賊、震爲仁、爲怒、爲福，坎破故不福。艮爲天、爲宗社、爲土宇。艮爲刀兵，故曰斬刈。○上宇，宋元本作宇守，依汲古。
革。從猬見虎，雖危不殆，終已无咎。《史記·龜策傳》注："猬能伏虎"，故不危殆。乾爲虎，伏坎爲猬、爲危殆。○无咎，汲古作不處，從宋元本。殆，音以。
鼎。履素行德，卒蒙祐福。與堯佑食，君子有息。通《屯》。震爲履、爲白，故曰履素。震爲福祐、爲帝，故曰堯。兌爲口，故曰食。艮爲君子。○素行，汲古作行素，依宋元本。
震。利在北陸，寒苦難得。憂危之患，福爲道門。商叔生存。坎爲北陸、爲寒，震生於子，故曰利在北陸。坎爲危，震爲福，艮爲道、爲門、爲叔。震爲商、爲生，故曰商叔生存。
艮。四蹇六盲，足痛難行。終日至暮，不离其鄉。坎爲蹇，震卦數四，故曰四蹇。互大离爲盲，坎數六，故曰六盲。震爲足、爲行，坎痛故難行。艮爲終日、爲鄉，坎爲暮，坎陷艮止，故不离其鄉。○鄉，與行韻，依宋元本，汲古作鄰。按：震爲鄰，三至上正反震，故曰不离其鄰。鄰、行，古亦協。
漸。臺駘昧子，明知地理。障澤宣流，對居河涘。艮爲臺，坎爲昧，《左傳·昭元年》："昔金天氏有子曰昧，爲玄冥，是生臺駘，能業其官，宣汾洮，障大澤，帝用嘉之，封諸汾水"，臺駘昧子，言昧子臺駘能治水障澤。宣，流也。坎爲澤，艮止爲障，坎爲流、爲河也。○流，汲古訛德，依宋元。居、涘，宋元本作君、作水，依汲古。
歸妹。蓄水待時，以備火災。柱車絆馬，郊行出旅，可以无咎。通《漸》。坎水艮止，故曰蓄。艮爲時、爲待，故蓄水待時。互离爲火，艮亦爲火，故曰火災。震爲車馬，坎陷故曰柱、曰絆。○待，宋元本作得，非，依汲古。
豐。嵗暮花落，君衰於德。榮寵隕墜，陰奪其室。互兌爲秋，故曰嵗暮。兌爲華，巽隕落故曰花落。震爲君、爲榮寵，巽爲隕墜。○第三句宋本作勞寵損墜，元本作勞寵損墮，今依汲古。奪，汲古作弃。茲依宋元本。
旅。夏敗蔡悲，千里爲市。黃落潱鬱，利得无有。未詳。敗、落，宋元本作販、作葉。
巽。仲春巡狩，東見群后。昭德允明，不失其所。震爲春、爲巡狩，坎爲仲，故曰仲春巡狩。震爲東、爲后，重震故曰群后。震爲昭明。全用伏象。《虞書》："嵗二月，東巡狩，至于貸宗，肆覲東后"。
兌。挒絜堁堁，締結難解。嫫母衒嫁，媒不得坐，自爲身禍。詳《坤》之《晉》、《比》之《大有》。
渙。鳥鳴庭中，以戒凶災。重門擊柝，備憂暴客。艮爲鳥，震爲鳴，艮爲庭，故曰鳥鳴庭中。坎爲災，《左傳·襄三十年》："或叫於宋太廟曰譆譆出出，未幾果災"。艮爲門，正反艮故曰重門。震爲鳴、爲柝，艮手爲擊。震爲客，震躁而武故曰暴客。坎爲憂。○鳴，汲古作嚕，庭作夜，茲依宋元本。
節。朝霽暮露，瀐我衣襦，道无行牛。震爲朝，坎爲暮、爲露，震爲衣襦，瀐，濡也。艮爲道、爲牛，坎伏故无。○露，宋元本作霞，依汲古。瀐，汲古作纎，襦作濡，依宋元本。第三句依汲古，宋元本作退无得牛。
中孚。抱璞懷玉，與桀相觸。詘坐不申，道无良人。震爲玉，上艮爲懷抱，兌剛鹵，故曰桀，正反兌故曰相觸。艮爲坐，巽伏故曰詘坐、曰不申。詘，屈也，折也。申，舒也。震爲道、爲人，艮爲良，巽伏故曰无良人。○申，宋元本訛中，從汲古。
小過。兩心相悅，共其茅藘。夙夜在公，不离房中，得君子意。巽爲心，正反巽故曰兩心。兌爲悅，正反兌故曰相悅。互巽爲茅茹，故曰茅藘。艮手爲共，故曰共其茅藘。按：《鄭風》："東門之壇，茹藘在阪"，《傳》："茹藘，茅蒐也，疏，蒨也，可染赤色"，又云"出其東門，縞衣茹藘，聊可與娛"，箋：茹藘，茅蒐染巾也。聊可與娛者，且可留與我爲樂，茲云兩心相悅，正《詩》所謂聊可與娛也，云共其茅藘，正箋所謂留與我爲樂也。茹與茅義通，然林讀爲茅藘，是齊詩與毛異讀也。夙，早也。震爲旦，坎爲夜，艮爲房、爲君子。○茅藘，宋本作柔筋，汲古作茀??，依元本，藘與下意韻，又與首句意合，此明用東門詩意。劉毓崧以柔筋茀??不合，云宜作薇蕨，豈知薇蕨與相悅何涉，且與下意韻不協，而丁宴等仍采之。古書之難校若是。
既濟。載餽如田，破鉏失餐。苗穢不闢，獨飢於年。○餐，依汲古，宋元本作食。穢，依宋元本，汲古作稼。
未濟。甘露醴泉，太平機關。仁德咸應，嵗樂民安。○咸，汲古作感，依宋元本。

行唐尚秉和節之注
                      受業蒲城仵道益、豐潤董維城堃校刊
坎之第二十九
坎。有鳥黃足，歸呼季玉。從我睢陽，可避刀兵。與福俱行，有命久長。互艮爲鳥，震爲足、爲黃，故曰黃足。震爲歸、爲呼、爲玉，艮爲季，故曰季玉。震爲從，艮爲我，納丙，又爲視，故曰雎陽。艮爲刀兵，坎隱，故可避刀兵。○鳥黃，宋元本作黃鳥，從汲古，此似有故事。
乾。太王爲父，季厯孝友。文武聖明，仁德興起。孔張四國，載福綏厚。乾爲王、爲父、爲始，故曰太王。下兼用遇卦坎象。互艮爲季、爲時、爲友，故曰季厯孝友。季厯，文王父也。伏离爲文，震爲武，坎爲聖，艮爲明，故曰文武聖明。震爲仁德、爲興起、爲孔、爲張，艮爲國，震卦數四，故曰四國。震爲福、爲車，故曰載福也。○孔，宋元本作弘，依汲古。
坤。猿墮高木，不踒手足。保我金玉，還歸其室。詳《否》之《臨》。惟此全用坎象。艮猿震木，艮手震足，艮金震玉，艮室震歸。○金玉，汲古訛金生，依宋元本。
屯。重耳恭敏，遇讒出處。北奔戎狄，經涉齊楚。以秦伐懷，誅殺子園，身爲伯主。坎爲耳，坤爲重，故曰重耳。初至五正覆震，故曰讒。震爲出奔，坤爲北、爲戎狄，故曰北奔戎狄。伏巽爲齊，震爲楚、爲伐、爲伯主，坤爲誅殺、爲圉、爲身。○伐，汲古作伐，從宋元本。
蒙。倚鋒據戟，傷我胸臆，耗折不息。艮爲鋒戟，坤爲胸臆、爲傷、爲耗，震爲息，坤死故不息。○耗，宋元本作拜，依汲古。
需。狗冠雞步，君失其所。出門抵山，行者憂難。水灌我園，高陸爲泉。伏《晉》。艮爲狗、爲冠，雞步，猶雞禍，凡烖害之神皆曰步。乾爲君，坎爲失，坤爲門，坤上艮故曰出門抵山。震爲行，震覆故難。艮爲園，坎水坤水，故曰水灌我園。高陸爲泉，高陸艮也。○狗冠，《五行志》："昌邑王見大白狗冠方山冠而无尾，未幾，廢"，《周禮·夏官·校人》"冬祭馬步"注：馬步，謂神爲馬災害者。又《地官》注：凡人物災害之神皆曰步。雞步，即五行志所謂雞禍。宋元本訛雛，依汲古。兌爲雞。
訟。衆鳥所翔，中有大怪。丈身長頭，爲我驚憂。坎衆離鳥，故曰衆鳥。坎爲中、爲怪，乾爲大，伏坤爲身，坎爲憂。○丈身，宋元本作爪牙，依汲古。頭，汲古作頸，依宋元本。乾首互巽爲長，故曰長頭。
師。雷行相逐，未有休息。戰於平陸，爲夷所覆。詳《坤》之《泰》。雷，依宋元本，汲古作虎。
比。禹鑿龍門，通利水泉。同注滄海，民得安土。艮爲門、爲鑿，伏乾爲王，故曰禹，爲龍，故曰龍門。坎水坤水，故曰通利水泉。坤爲海、爲民、爲安、爲土。○土，汲古作然，依宋元本。
小畜。堯舜仁德，養賢致福。衆英積聚，國無寇賊。乾爲帝，故曰堯舜。乾爲仁、爲賢、爲福，兌爲食，故曰養賢。伏坤爲積聚、爲國，坎爲賊，坎伏故無。○元本下多"商人失利，來爭寶貨"二句，與上文不協，依宋本、汲古刪。
履。陸居少泉，山高無雲。車行千里，塗不污輪，渴爲我怨。伏震爲陸、爲居、爲山，坤爲雲，坎爲泉，坤坎皆伏，故曰少泉、曰无雲。震爲車、爲行，坤爲千里，坎爲泥塗、爲輪、爲污，坎下震上，故輪不污。坎爲怨，艮火故渴。全用伏象。
泰。朝視不明，夜不見光。暝抵空床，季女奔亡，愴然心傷。震爲朝，坤黑故不明。坤爲夜、爲暝，故不見光。伏艮爲床，兌爲季女，震往故曰奔，坤爲亡、爲心、爲憂。○首二句汲古作"朝不見光，暮不見明"，茲依宋元本。暝，宋作本作皆，元本作沓，茲依汲古。
否。齊魯永國，仁聖輔德。進禮雅言，定公以安。巽齊，伏兌爲魯，坤爲國，乾爲永，故曰齊魯永國。乾爲仁聖，坤爲禮，乾爲言，艮爲定、爲安，乾爲公，故曰定公以安。○永，宋元本作求，依汲古。進，汲古作造，依宋元本。《左傳·定十年》："會齊侯於夾谷，孔子相，齊人鼓譟以進，孔子厯階數之，齊人服罪"。
同人。朿帛玄圭，君以布德。伊呂百里，應聘輔國。互巽爲帛，乾爲玉、爲圭、爲玄，故曰朿帛玄圭。乾爲君，伏震爲音，故曰伊吾。伊，讀書聲也，爲樂故曰呂。伏坤爲百里、爲國，言湯、文、秦穆以璧帛聘伊尹、呂望、百里奚爲輔也。
大有。棘鈎我襦，爲絆所拘。靈巫拜祝，禍不成災。東山之邑，中有土服，可以饒飽。伏《比》。坎爲棘，坤爲襦，艮止故曰絆、曰拘。本卦兌爲口，故曰巫祝。坤爲禍災，艮爲山、爲邑，离位東故曰東山。艮爲果蓏、爲土服，服菔同，《詩·小雅》："象弭魚服"，《周禮·素服》箋與注皆作菔是其證。土服，即蘆菔，《爾雅·釋草》"葖蘆萉"注："萉，宜爲菔，蘆菔，蕪菁屬，今俗所謂蔓菁可食。"故下云可以饒飽，坎爲飽。○祝，宋本、元本作禱，依汲古。土服，汲古作肥土，依宋元本。
謙。門燒屋燔，爲下所殘。西行出戶，順其道里。虎臥不起，牛羊歡喜。艮爲門屋、爲火，故燔燒。坤爲下、爲殘、爲戶，震爲行，坎西故曰西行。艮爲道里、爲虎，艮止故不起。坤爲牛，伏兌爲羊，震爲喜。○里，汲古作理，依宋元本。
豫。墻高蔽目，崑崙翳日。遠行无明，不見懽叔。艮爲墻、爲山，离爲目、爲日，离伏故曰翳蔽、故曰无明。震爲行、爲懽，艮爲叔。○目，宋元本作日，日作月，今依汲古。
隨。天地際會，不見內外。祖辭遣送，與世長訣。艮陽在上爲天，震陽在下爲地，艮震相對，故曰際會、曰內外。震爲祖，道祭也。兌毀折、巽隕落，故曰與世長訣。
蠱。深水難涉，泥塗至轂。牛罷不進，濘陷爲疾。互大坎故曰深水、曰泥塗。坎爲轂，艮爲牛，艮止故不進，坎陷坎疾。○泥塗，宋元本作塗難，爲作我，今依汲古。
臨。羊警虎狼，聳耳群聚。无益於僵，爲齒所傷。兌爲羊，震爲警，伏艮爲虎狼。兌爲耳，坤爲群、爲聚，兌爲齒、爲傷。○虎狼，宋元本作狼虎，茲依汲古。第二句各本作獮猴群走，依《既濟》之《巽》校。
觀。履蛇躡虺，與鬼相視。警恐失氣，如騎虎尾。巽爲蛇虺，伏震在上，故曰履蛇躡虺。坤爲鬼，艮爲視。震爲警恐，巽爲臭，故曰氣，巽隕故失氣。震爲騎，艮爲虎、爲尾。○恐，宋元本作哭，依汲古。
噬嗑。車警人墮，兩輪脫去。行者不至，主人憂懼。締結復解，夜明爲喜。震爲車、爲警、爲人，在下故曰人墮。坎爲輪，伏兌數二，故曰兩輪，坎破故脫去。震爲行，坎隱伏故不至。震爲主人，坎爲憂、爲夜，離爲明，故曰夜明。《禮記》："夜明，祭月也"，《左傳》："恒星不見夜明也"，又《拾遺記》："炎帝時有石磷之玉，號曰夜明，以闇投水浮而不滅"。○墮，汲古作傾，至作止，主人作人生，均依宋元本。
賁。南販北賈，與怨爲市，利得百倍。震爲商賈、爲南，坎爲北，故曰南販北賈。坎爲怨，《論語》："放於利而行多怨"，伏巽爲市、爲利，震爲百，巽爲倍。○怨，汲古作喜，依宋元本。百倍，宋元本作自治，依汲古。
剝。延陵適魯，觀樂太史。車轔白顛，知秦興起。卒兼其國，一統爲主。詳《大畜》之《离》。轔，汲古訛鄰，依宋元本。
復。出門逢患，與福爲怨。更相擊刺，傷我手端。此用遇卦《坎》象。互艮爲門，震爲出，坎爲患，故曰出門逢患。震爲福，坎爲怨，艮爲擊刺，正反艮，故更相擊刺，相擊故手受傷。○患，汲古作惡，怨、更作患、反，均依宋元本。福，宋元本作禍，依汲古。
无妄。獐鹿群走，自然燕喜。公子好遊，他人多有。艮爲獐鹿，伏坤爲群，震爲走、爲喜、爲公、爲子。○群，宋元本作同，然作燕，燕作嘉，均依汲古。
大畜。恭寬信敏，履福不殆。從其邦域，與喜相得。乾爲福，上震故曰履福、曰喜。艮爲邦。
頤。欲飛无翼，鼎重折足。失其福利，苞羞爲賊。震爲飛、爲翼，坤亡故无翼。震爲鼎、爲足，坤爲重、爲敗，故折足。乾爲福，巽爲利，乾巽皆伏，故曰失其福利。坤爲羞，在中故曰苞羞。○福，宋元本作喜，依汲古。苞，汲古作庖，依宋元本。
大過。府藏之富，王以賑貨。捕魚河海，罟網多得。伏《頤》。坤爲府藏、爲富，震爲王、爲賑，言王以其富賑民也。坤爲魚、爲河海，艮手爲捕，互大离故曰罟網，坤爲多。
離。陰生麏鹿，鼠舞鬼哭。靈龜陸處，釜甑塵土。仁智盤桓，國亂無緒。通《坎》。震爲鹿，艮爲鼠，坎爲鬼，震爲哭、爲釜甑、爲仁，艮爲龜、爲鹿、爲塵土、爲盤桓、爲國。○麏，汲古作麓，土作生，均依宋元本。處，宋元本作蒙，塵作草，均依汲古。緒，汲古作歡，茲依宋元本。
咸。風塵暝迷，不見南北。行人失路，復反其室。伏《損》。坤爲風、爲迷，艮爲塵，震南坤北，兌昧故不見。震爲行人、爲道路，坤迷故失路。艮爲室，震爲反。○瞑迷，汲古作坎坷，行人失路作行迷失利，茲依宋元本。
恒。金革白黃，宜利戎市。嫁娶有息，商人悅喜。通《益》。艮爲金、爲革，巽白震黃，故曰金革白黃。坤爲戎狄，巽爲利市，故曰宜利戎市。震爲嫁、爲商人、爲喜。○戎，元本訛戒。
遯。匏瓜之德，宜繫不食。君子失輿，官政懷憂。艮爲匏瓜，巽爲繫，兌口爲食，兌覆故不食。《論語》："吾豈匏瓜也哉，焉能繫而不食"。艮爲君子，震爲輿，震覆故失輿。艮爲官。○輿，元本訛與，依汲古。政，汲古作正，依宋元本。
大壯。乘船渡濟，載水逢火。賴得免患，我有所恃。震爲船，乾爲江河，故曰渡濟。伏坤爲水，艮爲火，故曰載水逢火。坤爲患、爲我。○我有，宋元本作蒙我，依汲古。
晉。道險多石，傷車折軸。與市爲仇，不利客宿。艮爲道、爲石，坎險，故曰道險多石。坎爲車、爲軸、爲多眚，故傷車折軸。艮爲宿，震爲客，震覆故不利。○險，宋本作途，元本作塗，依汲古。
明夷。託寄之徒，不利請求。結衿無言，乃有悔患。艮爲請求，艮覆故不利。震爲襟，坤閉故曰結衿。震爲言，坤括囊故無言。坎爲患。結衿，乃罪人就刑時結朿之狀。坤爲死，坎爲刑，故有此象。
家人。三羊爭雌，相逐犇馳。終日不食，精氣竭罷。詳《乾》之《大畜》。○首句汲古作三年爭妻，茲依宋元本，然卦无羊象，《易·大壯·上六》有羊象，上六體震，疑《易》以震爲羊，茲曰三羊，似亦以伏震爲羊。
睽。退惡防患，見在心苗。日中之恩，解釋倒懸。第二句汲古无，依宋元本增。日中之恩，汲古作日之中息，依宋元本。苗應爲田，與下懸韻，梁簡文帝大法頌：澤雨無偏，心田受潤。
蹇。兩足四翼，飛入嘉國。寧我伯姊，與母相得。詳《賁》之《同人》。
解。寒露所淩，漸至堅冰。草木瘡傷，華落葉亡。坎爲寒、爲露、爲冰，又爲堅，故漸至堅冰。震爲草木，坎爲破，故爲瘡。震爲花葉，伏巽爲落，故葉落花亡。○所淩，宋元本作所降，漸作淩，茲依汲古。冰，宋本訛水。
損。后稷農功，富利我國。南畝治理，一室百子。震爲稷，坤爲富利、爲國、爲畝，震爲南，故曰南畝。艮爲治理、爲室，震爲子，坤爲百，故曰百子。室，實也，言農家治理菓蓏，一實之中有百子也。
益。設網張羅，捕魚園池。網罟自決，雖得復失。危訴之患，受其忻懽。上巽爲繩，坤中虛，艮手，故曰設網張羅。巽爲魚，坤爲園池，艮擊，故捕魚園池。巽爲敝漏，故網決。決，絕也，網決故得而復失。坤爲失、爲患。末二句有訛字，義未詳。○忻，元本作低，依汲古。訴，汲古作許，依宋元本。
夬。路輿縣休，侯伯恣驕。上失其威，周室衰微。威，宋元本作盛，依汲古。衰，汲古作相，依宋元本。輿多訛爲與，路輿，大車也，見《左傳·桓二年》疏。又《周禮·春官》："王之五路。"路車乃天子之乘，縣休不用，其衰可知。天子之所以衰，以侯伯嬌恣，不奉王命也。夬伏剝，坤爲大輿，故曰路輿；艮一陽止於上，故曰縣休。震爲諸侯、爲威、爲周，震反於上故曰驕恣，震覆故失其威，故周室衰微。坤爲失，艮爲室也。
姤。逐走追亡，相及扶桑。復見其鄉，使我悔喪。伏《復》。震爲逐、爲走，震爲桑，又爲東，故及於扶桑。坤爲鄉、爲我、爲悔、爲喪。《山海經》"日浴扶桑"。
萃。履祿綏厚，載福受祉。衰微復起，繼世久長。疾病獻麥，晉人赴告。通《大畜》。震爲履，乾爲祿、爲厚、爲福、爲祖，巽隕落，故曰衰微。震爲起，故曰衰微復起。坤爲世，巽爲長，坤爲疾病，震爲麥、爲晉、爲人、爲告，《左傳·成十年》："晉侯欲麥，使甸人獻麥，將食而卒。"赴告者，赴君喪於各國也。○祿，元本作福，依宋本、汲古。福受，汲古作受福，依宋元本。獻麥，汲古作无危，宋元本作獻淩，宋本云當作麥，從之。
升。鰥寡孤獨，祿命苦薄。入宮无妻，武子哀悲。坤巽皆爲寡，故曰孤獨。震爲祿，巽爲命，巽寡故苦薄。伏艮爲宮，巽爲妻、爲入，坤喪故曰无妻。震爲武、爲子，坤爲哀悲。武子，崔杼，杼將娶棠姜，筮得《困》三爻曰"入其宮，不見其妻"，後果得禍。
困。山沒邱浮，陸爲水魚。燕雀無巢，民无室廬。詳《觀》之《大有》。
井。冠帶南遊，與福喜期。徼於嘉國，拜位逢時。伏《噬嗑》。艮爲冠，巽爲帶，离爲南，故冠帶南遊。伏震爲福喜，艮爲國、爲位、爲時。○徼於，汲古作遨遊，依宋元本。位，宋元本作爲，非，依汲古。
革。東行亡羊，失其羝牂。少女无夫，獨坐空廬。通《蒙》。震爲東，兌爲羊，坤喪故亡羊。兌爲少女，震爲夫，坤喪故无夫。艮爲坐、爲廬，坤虛故曰空廬。
鼎。探雀捕魚，耕田捕。費日无功，右手空虛。通《屯》。艮爲雀，艮手故曰探、曰捕。坤爲魚、爲田，震爲耕夫，探雀得魚，耕田得，二者皆必无之事，故曰无功。艮爲日，兌右坤虛。○空虛，汲古作虛空，依宋元本。
震。東行飲酒，與喜相抱。福爲吾家，利來從父。水澤之徒，望邑而處。震爲東，坎爲酒，震口故曰飲酒。震爲喜，艮手爲抱，正反艮故曰相抱。艮爲家，震爲父，伏巽爲利。坎爲水，艮爲望、爲邑。○父，汲古作母，從宋元本。
艮。妄怒失精，自令畏悔。忪忪之懼，君子无咎。震爲怒，坎爲畏懼，艮爲君子。○第三句汲古作怡怡之懽，依宋元本。
漸。白雲如帶，往往來處。飛風送迎，大雹將下。擊我禾稼，僵死不起。巽爲白、爲帶，坎爲雲，巽進退故曰往來、曰送迎。艮爲雹、爲擊，巽爲禾稼，坎陷故曰僵。○來，宋元本作旗，依汲古。
歸妹。南至之日，陽消不息。北風烈寒，萬物藏伏。离爲南、爲日，曰南至、冬至，純陰極寒，故曰陽消不息。伏巽互坎，故曰北風。坎爲寒。爲伏，震爲萬物，故曰萬物藏伏。
豐。火中仲夏，鴻雁解舍。體重難移，未能高舉。君子顯名，不失其譽。《月令》："季夏之月，昬火中"，火，心星也。仲當爲季，火謂鶉火，屬南方。离爲星、爲火、爲夏，伏艮爲季，故曰季夏。震爲鴻雁，中互大坎故曰難移，故不能高舉。伏艮爲君子、爲名譽。解舍，言天暑而棄其巢也。○舉，宋元本作舞，解作來，均依汲古。季夏，各本皆作仲夏，與《月令》不合，定爲訛字。
旅。北行出門，履蹈躓顛。踒足據塗，污我襦袴。伏《節》。坎北震行，艮門，故曰北行出門。震爲履蹈，坎爲蹇，故曰躓顛、曰踒足。躓踒，皆跌也。坎爲污，震爲襦袴。
巽。輕車醊祖，疾風暴起。促亂祭器，飛陽鼓舞。明神降佑，道无害寇。兼用《震》象，詳《豫》之《大畜》。○疾，宋元本作焱，依汲古。佑，元本作祐。鼓舞，宋元本作錯華，均依汲古。
兌。酒爲歡伯，除憂來樂。福喜入門，與君相索，使我有得。伏《艮》。互坎爲酒，震爲歡、爲伯，《酒譜》："昔人謂酒爲歡伯"。坎爲憂，艮爲門，震爲福喜、爲君，艮爲求，正反艮故曰相索。艮爲我。○得，宋元本作德，依汲古。
渙。三足孤烏，靈明督郵。司過罰惡，自賊其家，毀敗爲憂。《五行志》："日中有三足烏"，震爲足，數三，故曰三足。爲黔啄，故曰烏。艮爲龜，故曰督郵。詳《小畜》之《未濟》。震爲郵。○靈明，汲古作虛鳴，依宋元本。督郵，爲郡督察官，自西漢至魏晉皆有之，陶淵明不肯爲督郵折腰者是也。
節。三河俱合，水怒湧躍。壞我王屋，民飢於食。詳《蠱》之《頤》。節中互頤，故詞同。○湧，宋本、汲古作踴，茲依元本。
中孚。南行棗園，惡虎畏班。執火銷金，使我无患。震爲南，艮爲果、爲園、爲虎、爲班。班，亦虎也，楚人謂虎爲班。惡，憎也。艮爲火、爲手，故曰執火。艮爲金、爲我，虎爲金精，以火銷金，故無虎患。○金，汲古作鋒，艮爲刀鋒亦合，今依宋元本。
小過。求鹿過山，與利爲怨。闇龍不言，誰知其懽歡。艮爲求、爲山，震爲鹿，鹿在山外，故曰過山。巽爲利，兌爲耳、爲昧，故闇聾。震言艮止故不言。○聾，汲古訛襲，依汲古。
既濟。行旅困蹴，失明守宿。囹圄之憂，啓蟄出遊。此用《坎》象。震爲行旅，艮止坎陷故曰困。坎爲宿、爲隱伏，故曰失明守宿。坎爲囹圄、爲憂、爲蟄，震出故曰啓蟄出遊。○蟄，宋元本作執，依汲古。
未濟。據棘履杞，跌刺爲憂。夫婦不和，亂我良家。此仍用《坎》象。坎爲棘、爲杞、爲刺、爲夫，离爲婦，婦前夫後故曰不和。○杞，宋元本作危，今依汲古。
离之第三十
离。時乘六龍，爲帝使東。達命宣旨，無所不通。通《坎》。互艮爲時，震爲龍，坎數六，故曰六龍。震爲帝、爲東，本卦巽爲命，風散故達命宣旨，無所不通。
乾。執轡四驪，王以爲師。陰陽之明，載受東齊。遇卦離爲東，互巽爲齊。
坤。春秋禱祝，解禍除憂，君子无咎。此與上皆兼用《离》象。离互兌爲秋，兌口故禱祀。离伏震故曰春秋，坎故曰禍憂。伏艮爲君子。○祝，依宋元本，汲古作祀。禍，依汲古，宋元本作過。
屯。坐朝乘軒，据國子民。虞叔受命，六合和親。坤爲朝、爲軒車，艮爲坐，震爲乘，故曰坐朝乘軒。艮爲據、爲國，震爲子，坤爲民，故據國子民。艮爲叔，震爲懽。虞伏巽爲命，故曰虞叔受命。坎爲和、爲合，數六，故曰六合。○坐朝，宋元本作坐車，依汲古。六合和親，宋本、汲古作和合六親，茲依元本。
蒙。開戶下堂，與福相迎。祿于公室，曾祖以昌。坤爲門戶，艮爲堂，震爲門，坤爲下，故曰開戶下堂。震爲福祿，正反震，故曰與福相迎。震爲公，坎爲室，艮爲祖。
需。高木腐巢，漏濕難居。不去甘棠，使我无憂。坎爲木，离爲巢，在上故曰高木，坎水故曰腐巢，故曰漏濕。下二句言巢雖漏濕，只不伐甘棠即无傾覆之憂也。
訟。三女爲姦，俱遊高園。背室夜行，與伯笑言。不忍主母，爲失醴酒，冤尤誰告。通《明夷》。坤爲女，震數三，故曰三女。坎爲姦，巽爲高，坤爲園，故俱遊高園。艮爲背，坎爲室、爲夜，艮覆故曰背室夜行。震爲伯、爲笑言、爲主，坤爲母，故曰主母。坎爲酒、爲冤尤。《列女傳》："周大夫主父妻淫于鄰人，恐主父覺，置毒酒使婢進之，婢知之，佯僵覆酒，受笞"。○忍，汲古訛認。末二句各本皆作"爲設歡酒，冤尤誰禱"，依汲古《履》之《既濟》校。告，音垢，林意謂女行不端，婢不忍從主母毒主父，佯失酒，反遭笞也。
師。漏巵盛酒，无以養老。春貸黍稷，年嵗實有。履道坦坦，平安无咎。坎爲酒，震爲巵，伏巽，故曰漏巵。坤爲老，坤喪，故不能養老。震爲黍稷、爲春，坤爲年嵗。震爲履、爲大塗，故曰履道坦坦。○无，宋元本作何，依汲古。
比。松柏枝葉，常茂不落。君子惟體，日富安樂。艮爲木、爲堅，故曰松柏、曰不落。艮爲君子、爲安，坤爲身，故曰體。○惟體，汲古作懽寧，安作求，均依宋元本。
小畜。夫婦不諧，爲燕攻齊。良弓不張，騎刼憂亡。互《离》。下震上巽，震夫巽婦，而正反兩兌口相對故曰不諧。兌爲燕，巽爲齊，坎爲弓，坎伏，故曰不張。騎刼，燕將，代樂毅戰死，故曰亡。○第四句宋元本作騎駟憂凶，茲依汲古。
履。出令不勝，反爲大災。強不克弱，君受其憂。巽爲令、兌爲反巽、爲毀折，故曰不勝，曰反爲大災，卦以一陰爲主，故強不克弱，言五陽不能勝此一陽也。乾爲君。君受其憂者，言上乾恐被陰消也。
泰。犇牛相錯，敗亂緒業，民不得作。坤爲牛，震爲奔，坤爲敗亂，伏巽爲緒，坤爲民，坤僵故不作。○犇牛，汲古作奔走，緒業作諸緒，依宋元本。
否。載璧秉圭，請命於河。周公克敏，冲人瘳愈。乾爲玉，坤爲車，故曰載璧。艮爲手，故曰秉圭。巽爲命，乾爲河，伏震爲周、爲公、爲冲人，艮堅故曰瘳。冲人者，成王，言成王有疾，周公以圭璧禱於河，使王疾愈也。事見《史記·魯世家》。
同人。素車僞馬，不任重負。王侯出征，憂危爲咎。通《師》。震爲車、爲白，故曰素車。震爲馬，坤虛故曰僞馬，蓋芻靈之屬。坤柔故不任重負。震爲王、爲諸侯、爲出征，坎爲憂危。○僞，汲古作爲，依宋元本。
大有。大樹之子，同條共母。比至火中，枝葉盛茂。通《比》。艮坎皆爲木，坤爲母，本卦离爲火。《左傳·昭三年》："火中，寒暑乃退。"注：心星，以季夏昏中而暑退。季夏之時，草木長成，故曰枝葉盛茂。○同，汲古作百，至作之，均依宋元本。
謙。壅遏堤防，水不得行。火盛陽光，陰蜺伏藏，走歸其鄉。詳《比》之《大畜》。○末句宋元本作走婦其歸，依汲古。
豫。五岳四瀆，潤洽爲德。行不失理，民賴恩福。○潤洽，依《頤》之《大畜》校，宋元本作合潤，汲古作含潤。
隨。駕駿南遊，虎驚我牛。陰不奉陽，其光顯揚。言之謙謙，奉義解患。震爲馬、爲南，艮爲虎、爲牛，震爲驚，上下卦陰皆居上，故曰陰不奉陽，即不承陽也。艮爲光，初至四正反震，故曰言之謙謙。震爲解也。○牛，宋元本作羊，雖合兌象，然與遊不協，依汲古。艮牛象，雖見於《易》，久失傳，《易林》屢見，汲古不誤。
蠱。早霜晚雪，傷害禾麥。損功棄力，飢无所食。震爲禾麥，兌毀故曰傷害，巽隕落，故損功棄力。兌爲食，震爲虛，故曰飢無所食。震虛象。《歸妹·上六》"承虛筐也"即以震爲虛。
臨。岐周海隅，有樂无憂。可以避難，全身保財。震爲周，坤爲海、爲憂，震樂故无憂。坤爲財。○有，汲古作獨，依宋元本。按：《孟子》："伯夷避紂，居北海之濱，太公避紂，居東海之濱，聞西伯善養老而歸於周"，林似述其事。
觀。陰蔽其陽，日暗不明。君憂其國，求騂得黃。駒犢從行。卦陰盛陽衰，故曰陰蔽其陽。艮爲日，坤黑故不明。坤爲國、爲憂，伏震爲君，坤爲馬，故曰騂黃。騂，赤色，黃，黃色馬也。乾爲赤，坤爲黃，乾伏，故不得騂而得黃。艮爲求、爲少，故曰駒，坤牛故曰犢，坤母故駒犢從行。○日，宋本、汲古皆作目，惟元本作日，艮爲日亦失傳象也。
噬嗑。金城鐵郭，上下同力。政平民歡，寇不敢賊。艮爲城郭、爲金鐵，正反震，故曰上下同力。坎爲平、爲民、爲寇賊。○鐵，元本作佳，依宋本、汲古。
賁。平公有疾，迎醫秦國。和不能愈，晉人赴告。坎爲平、爲疾，震爲公，艮爲國，伏兌，故曰秦國。坎爲和，震爲晉。按：《左傳·成十年》："晉景公有疾，秦伯使醫緩爲之，醫言病入膏盲[當作肓]，不能爲，公果卒"。赴告者，言赴告列國公喪也。○愈，宋元本作知，汲古作治，皆非，依《需》之《巽》校。赴告，宋元本作赴國，汲古作疑惑，皆不合，依《坎》之《萃》校。告，音谷，與國協。
剝。戴堯扶禹，松喬彭祖。西遇王母，道路夷易，无敢難者。乾爲王，一陽在上，群陰戴之，故曰戴堯扶禹。艮爲壽，故曰松喬彭祖。赤松子、王子喬、彭籛，皆仙人而享大年者。伏兌爲西，坤爲母，伏乾，故曰王母。坤爲道路。○戴作載，非，依宋元本。松，宋元本作從，依汲古。
復。羔羊皮革，君子朝服。輔政扶德，以合萬國。詳《謙》之《离》。
无妄。振鐘鼓樂，將軍受福。安帖之家，虎狼爲憂。履危不殆，師行何咎。震爲鍾、爲樂。鼓樂，言奏樂也。震爲武人，故曰將軍。艮爲安、爲家、爲虎狼，震爲履，伏坤爲師。○振、樂，宋元本作據鐘鼓翼，爲作與，殆作強，均依汲古。
大畜。嫡庶不明，孽亂生殃，陳失其邦。震爲長子，嫡也，乃三至上正反震，故曰嫡庶不明。震爲陳，四至上震覆，故陳失其邦。艮爲邦。
頤。鳥驚狐鳴，國亂不甯。上弱下強，爲陰所刑。震爲鳥、爲驚、爲鳴，艮爲狐，坤爲國、爲亂，艮孤陽在上，故曰上弱。震爲健，故曰下強。坤爲刑，中四爻重坤，故曰爲陰所刑。○狐鳴，宋本、汲古作孤鴻，茲依元本。
大過。被繡夜行，不見文章。安坐于堂，乃无咎殃。長子帥師，得其正常。卦通《頤》。坤爲夜，震爲行，坤爲繡、爲文章，坤黑故不見。艮爲坐、爲堂，震爲長子。坤爲師。三四句言艮止義，五六句言震動義也。○于，宋元本作玉，茲依汲古。宋本作《坎》林。
坎。六月采芑，征伐无道。張仲方叔，克勝飲酒。六月采芑，《小雅》篇名，頌周宣王也。張仲、方叔，皆宣王臣，《詩》："張仲孝友，方叔召虎"是也。坎爲月，數六，故曰六月。互震爲芑，艮手爲采，震爲征伐。坎爲仲，艮爲叔，坎爲酒。○克，元本作尅，從宋本、汲古，宋本作《大過》林。
咸。昧暮乘車，東至伯家。踰梁越河，濟脫无他。伏《損》。坤爲黑、爲夜，故曰昧暮。震爲車、爲乘、爲東、爲伯，艮爲家，故東至伯家。艮爲梁，坤爲河，震往，故曰踰越、曰濟脫。
恒。東風解凍，和氣兆升，年嵗豐登。震東巽風，乾爲寒、爲凍，震爲解，故曰東風解凍。巽爲氣，兌悅，故曰和氣。坤爲年嵗。○末句元本作年豐嵗登，依宋本、汲古。
遯。三狸捕鼠，遮遏前後。死於圜城，不得脫走。古貓未爲家畜，故以狸捕鼠，狸，狐屬。艮爲狸，數三，故曰三狸。艮爲鼠，艮止，故曰遮遏前後。伏坤爲死，乾爲圜，艮爲城，艮止故難脫。○死于圜城，宋本作無於圜城，元本作無於遠域，茲依汲古。圜城者，獄城也，《周禮·司圜》：鄭司農云："圜，土獄城也"。
大壯。綏德孔明，履祿久長。貴且有光，疾病憂傷。震爲履，乾爲祿、爲久長、爲貴、爲光，伏坤爲疾病憂傷。
晉。三虎搏狼，力不相當。如摧腐枯，一擊破亡。艮爲虎，數三，故曰三虎。艮爲狼、爲手，故搏狼。离中虛，故曰枯腐。艮爲擊，坎爲破，坤爲亡。○腐枯，宋元本作壅祜，茲依汲古。
明夷。使伯采桑，狠不肯行。與叔爭訟，更相毀傷。震爲伯、爲桑，坎爲狠，坎陷故不肯行。坎上下兌口相背，故曰爭訟。坎破故曰毀傷。○采桑，宋元本作東乘，狠作恨，茲依汲古。
家人。抱空握虛，鴞驚我雛，利去不來。此用遇卦象。离中爻伏艮，故曰抱、曰握。离爲空虛。艮爲鴞，震子故曰雛。震爲驚，巽爲利，風散故不來。○抱，元本作把，依宋本、汲古。
睽。李華再實，鴻卵降集。仁哲以興，蔭國受福。詳《小畜》之《离》。第四句宋元本作隆國无賊，汲古作不賊，茲依《比》之《訟》等林校改。
蹇。東山臯洛，勇悍不服。金玦玩好，衣爲身賊。《左傳·閔二年》："晉侯使太子申生伐東山臯洛氏，佩之金玦，後太子果敗"。离東艮山，离爲赤，東山臯洛，赤狄別種，故用以爲象。艮爲金，伏兌爲玦。坎爲賊。○洛，依宋元本，汲古作落，雖與今《左傳》同，然《易林》用經往往字與今經異，疑宋本是、汲古非也。第二句元本作一朝隕落，宋元悍作捍，茲依汲古。又汲古多絲麻不作句，宋元本均无，依之。
解。飛蚊污身，爲邪所牽。青蠅分白，貞孝放逐。伏巽爲蚊，震爲飛，坎水故曰污。震爲青，伏巽爲蠅、爲白。○蚊，宋元本作文，依汲古。牽，汲古作率，貞作真，均依宋元本。青蠅，《詩》篇名，傷讒而作。貞孝放逐，言伯奇、申生爲後母所讒而被放也。
損。南山黃竹，三身六目。出入制命，東里宣政。主尊君安，鄭國无患。震爲南、爲竹，艮山，數三，坤身，故曰三身六目。未詳。伏巽爲命令，坤爲里，震東故曰東里，指子産也。震爲主，坤爲安、爲居，坤爲國、爲鄭。《說文》："鄭，地町町然平也"，象坤形。○黃竹，各本皆作大木。三身六目，宋元本作文身其目，汲古作丈身六目。第三四五句，宋元本作"制命出命，東里田畝。尊主安居"，汲古作"制命出文，東里宣敷。尊主安居"，茲依《蠱》之《旅》校改，韻皆協矣。按：此皆指子産治鄭事。
益。泉起崑崙，東出玉門。流爲九河，无有憂患。艮山坤水故曰泉起崑崙。艮爲門，震爲東、爲玉，故東出玉門。坤爲河，震數九，故曰九河。坤爲憂患，震解故无。言河出崑崙山，過玉門關，播爲九河也。
夬。命短不長，中年夭傷。思及哭堂，哀其子亡。巽爲命、爲長，巽覆兌折，故曰命短不長。乾爲年，兌少，伏坤爲死，故曰中年夭傷。坤爲思，伏艮爲堂，兌口爲哭。震爲子，伏艮，震覆故子亡。○思及，宋元本作鬼泣，依汲古。
姤。君臣不和，上下失宜，宗子哀歌。通《復》。坤爲臣，震爲君，臣上君下故曰不和、曰失宜。震爲宗、爲子、爲歌，坤憂故曰哀歌。○末句宋本作宗子哭歌，元本作宋子哭歌，依汲古。
萃。苛政日作，螟食華葉。割下啖上，民被其賊。秋無所得。坤爲政，艮爲日。巽爲螟，兌爲食、爲華，故曰暝食華葉。坤爲下，艮爲刀，故曰割下，兌口在上故曰啖上。坤爲民，互巽爲賊，故曰被其民賊。兌爲秋，巽隕落故无得。
升。南行載鎧，登履九魁。車傷牛罷，日暮嗟咨。震爲南，伏艮爲鎧。《說文》："鎧，甲也"。坤爲車、爲牛、爲暮，伏艮爲日，坤憂震語故嗟咨。第二句義未詳。○載，宋元本作戴，從汲古。履，宋元作塲，從汲古。罷，音疲。魁當爲疑。
困。春東夏南，隨陽有功，與利相逢。伏《賁》。互震爲春、爲東，离爲夏、爲南，故曰春東夏南。離爲陽，震爲隨，本卦巽爲利。
井。頭尾顛倒，不知緒處，君失其國。伏《噬嗑》。艮爲首、爲尾，初至四正反艮，故曰顛倒。巽爲緒，震爲君，艮爲國，互坎故曰失國。
革。言无要約，不成契券。殷叔季姬，公孫爭之。強入委禽，不悅於心。詳《頤》之《革》。○於心，各本皆作子南，依《頤》之《革》校。禽，汲古訛命。
鼎。缺破不成，胎卵不生，不見其形。互兌爲缺破，震爲胎、爲卵，震伏巽隕故不生。○破，汲古作陷，茲依宋元本。
震。見蛇交司，惜蚖畏惡，心乃无悔。伏巽爲蛇、爲蚖，互坎爲心。義未詳。○悟，汲古作卧，蚖作蜓，依宋元本。
艮。河水孔穴，壞敗我室。水深无涯，魚鱉傾倒。坎爲河水，震爲孔，艮爲穴，故曰河水孔穴。艮爲室、爲鱉，伏巽爲魚。○倒，元本作側，依宋本、汲古。
漸。五獄四凟，地得以安。高而不危，敬慎避患。艮山，坎數五，故曰五獄。坎爲凟，巽數四，故曰四凟。巽爲高，艮安，故不危。坎爲患，巽順故曰敬慎。○敬慎，汲古作驚懼，茲依宋元本。
歸妹。南至之日，陽消不息。北風冽寒，萬物藏伏。离日震南，故曰南至之日，上下卦陰在陽上故曰陽消不息。坎爲北、爲寒，伏巽，故曰北風。震爲萬物，坎爲藏伏。○冽，宋元本作烈，藏伏作伏藏，茲依汲古，然伏仍不協，疑爲匿字。
豐。五利四福，俱田高邑。黍稷盛茂，多獲高稻。巽爲利，卦數五故曰五利。震爲福，卦數四，故曰四福。艮爲邑，巽爲高，震爲耕，故曰俱田高邑。震爲黍稷、爲盛茂、爲稻。○田，宋元本作佃，高作居，稻作積，均依汲古。
旅。公孫駕車，載遊東齊。延陵說産，遺季紵衣。詳《乾》之《益》，各本下多疾病悲哀四字，與上文不類，斷爲衍文，依《乾》之《益》校刪。
巽。蛟虯當道，民困愁苦。望羊置群，長子在門。巽爲蛇，故曰蛟虯，伏震爲道，故曰蛟虯當道。坎爲民、爲愁苦，坎陷，故曰民困愁苦。互兌爲羊，艮爲門，震爲長子。
兌。金玉滿堂，忠直乘危。三老凍餓，鬼奪其室。求魚河海，網舉必得。伏艮爲金、爲堂，震爲玉，故曰金玉滿堂。坎爲忠直、爲危、爲凍，震數三，艮壽，故曰三老。三老，鄉官也。坎爲鬼、爲河海，艮爲求，互巽爲魚，离爲網。○堂，宋元本作室，非，茲依汲古。其，汲古作我，茲依宋元本。按：林詞義吉凶不協，疑中二句爲衍文。
渙。日入明匿，陽晶隱伏。小人勞心，求事不得。离伏，故曰日入明匿。晶精通。坎爲隱伏、爲心、爲勞，震爲人，艮爲小，故曰小人勞心。艮爲求，風散故不得。○明匿，宋元本作幽慝，晶作明，均依汲古。
節。頻逢社飲，失利後福。不如子息，舊居故處。申請必得，乃无大悔。艮爲社，兌口爲飲。古社日最重春秋兩社，皆祭後鄉飲，故曰頻逢社飲。巽爲利，巽伏故失利。震爲後、爲福，故曰後福。震爲子息、爲申請，艮爲居處。○社，依宋元本，汲古作招，非。必得，宋元本作必與，依汲古。
中孚。南有嘉魚，駕黃取??。魴鱮詡詡，利來无憂。震爲南，巽爲魚，震福故曰嘉魚。震爲黃，黃馬也。正反巽故曰??、曰魴鱮。巽爲利。○??，汲古、宋本皆作遊，茲依元本，嘉魚，《小雅》詩篇名。
小過。黃裳建元，文德在身。祿祐洋溢，封爲齊君。震爲衣、爲黃，《坤·六五》："黃裳元吉"，故曰建元。艮爲身，坤爲文，卦上下皆坤爻，故曰文德在身。震爲福祐、爲君，巽爲齊。○宋元本下多"賈市无門，股肱多根"二句，根當爲恨，豈有上文如是之吉、下忽凶乎，其爲衍文无疑，故從汲古不錄。
既濟。口不從心，欲東反西。與意乖戾，動舉失便。离東坎西。○舉，元本作步，依宋本、汲古。便，依汲古，宋元本皆作使。
未濟。虎狼之鄉，日爭凶訟。叨爾爲長，不能定從。卦有三艮形，故曰虎狼之鄉。離正覆兌相背，故曰爭訟。不能定從，言不能定從約。虎狼之鄉，謂秦也。○從，汲古訛証，依宋元本。
咸之第三十一
咸。雌單獨居，歸其本巢。毛羽憔悴，志如死灰。巽爲雌、爲寡，故曰單獨。艮爲巢，巽寡髪，故曰毛羽憔悴。伏坤爲志、爲死。
乾。小窗多明，道里利通。仁賢君子，國安不僵。○小，宋元本作十，依汲古。里，汲古作理，依宋元本。○此用《咸》象。咸伏損，艮爲小、爲窗、爲明，坤爲道里。震爲利通、爲仁賢，艮爲君子、爲國、爲安。
坤。心惡來怪，衝衝何懼。顔淵子騫，尼父聖誨。淵，宋本作伯，誨作毋，依汲古。咸艮爲顔，兌爲淵，故曰顔淵。艮手爲騫，故曰子騫。乾爲父、爲聖，艮山故曰尼父，兌言故曰聖誨。
屯。鳥鳴呼子，哺以酒脯。高棲水處，來歸其母。艮爲鳥，震爲鳴、爲子，故曰鳥鳴呼子。震爲口，故曰哺。坎爲酒、爲脯。脯，肉也。艮高，故曰高樓，坤水坎水，故曰水處。坤爲母，震爲歸，言鳥聞呼，或高棲或水處皆至也。○棲，宋元本訛樓，依汲古。
蒙。國馬生角，陰孽萌作。變易常服，君失于宅。坤爲國、爲馬，艮爲角，互震故曰生角。坤爲陰、爲服、爲失，艮爲宅，震爲萌、爲君。《漢書·五行志》："文帝十二年，有馬生角於吳，劉向以爲吳舉兵向上之萌"，又《史記》："燕太子丹爲質於秦，求歸，秦王曰：待馬生角，既而馬果生角，乃放歸"，此皆反常之事，故曰變易常服。
需。入宇多悔，耕石不富。衡門屢空，使士失意。○宇，汲古作年，從宋元本。似多用伏象。
訟。諸孺行賈，遠涉山阻。與旅爲市，不危不殆，利得十倍。伏《震》爲孺、爲商賈，坤衆故曰諸孺。乾爲陵，故曰山阻。伏巽爲市、爲利、爲三倍。○諸孺，宋本作情懦，茲依汲古。
師。梁破橋壞，水深多畏。陳鄭之間，絕不得前。艮爲橋梁，艮覆故曰破壞，坎爲破也。坤水坎水故曰水深。坎爲畏，震爲陳，坎爲平、爲鄭，坎陷故不前。
比。雙鳧俱飛，欲歸稻池。經涉萑澤，爲矢所射，傷我胸臆。此兼《咸》象。艮爲鳧，兌數二，故曰雙鳧。兌爲池，巽爲稻、爲萑，坎爲矢，坤爲胸。○射傷，汲古作傷損，依宋元本。
小畜。謾誕不成，倍梁滅文。許人賣牛，三夫爭之。失利後時，公孫懷憂。未詳。○倍、賣。汲古作佶、作買。依宋元本。夫，宋元本作失，依汲古。按：伏《豫》正反震故曰謾誕、曰爭、曰三夫。艮爲牛、爲時。
履。南國饑凶，民失糟糠。少子困捕，利无所得。乾爲南，伏坤爲國，離爲饑，巽爲糟糠，兌爲食。○饑凶，宋元本作凶饑，依汲古。
泰。狗吠非主，狼虎日擾。驚我東西，不爲家咎。震爲鳴吠、爲主，伏艮爲狗、爲虎狼，震爲驚、爲東，兌爲西，艮爲家。狗吠非主，言非其主人而必吠也。
否。望龍无目，不見手足。入水求玉，失其所欲。乾爲龍，艮爲目，巽伏故无。震爲足，震伏故不見。艮爲手，巽伏故亦不見。乾爲玉，坤爲水，巽入艮求，故曰入水求玉。坤爲失，故所欲不得也。
同人。以鹿爲馬，欺誤其主。聞言不信，三日爲咎。黃龍三子，中樂不殆。伏《師》。震爲鹿，坤爲馬，故曰以鹿爲馬。震爲主，离上下兌口相背，故曰欺誤、曰聞言不信。與《明夷·初九》之"有言"義同也。离數三，故曰三日。震爲黃龍、爲子，爲樂，《史記·秦本紀》："趙高獻鹿於二世，曰馬也"。
大有。養幼新婚，未能出門。登宋望齊，不見太師。此用《咸》象。少男少女故曰養幼，六爻皆交，故曰新婚。乾爲門，巽伏，故曰未能出門。架木爲屋曰宋，艮爲宋、爲望，巽爲齊，乾爲太師，巽伏故不見。
謙。王也季子，相與爲友。明允篤誠，升擢薦舉。艮爲王孫、爲季子。艮爲友，正反艮，故曰相與爲友。艮爲明、爲升擢。○季，汲古作貴，依宋元本。
豫。山水暴怒，壞梁折柱。稽難行旅，留連愁苦。艮爲山，坤水坎水，上震，故曰山水暴怒。艮爲梁柱，坎折，故曰壞梁折柱。坎陷艮止，故曰稽難、曰留連，震爲行旅，坎爲愁苦。
隨。鸇鳩徙巢，西至平州。遭逢雷電，碎我葦蘆。室家飢寒，思吾故初。艮爲鸇鳩、爲巢，下震故曰徙巢。兌爲西，震爲雷、爲葦蘆，艮爲室家。○碎，宋元本作破，依汲古，兌毀折故碎。
蠱。登高傷軸，上阪弃粟。販鹽不利，賈牛折角。互震爲軸、爲登，兌爲折，故傷軸。艮爲阪，巽爲粟，在下故曰弃粟。震爲商販，兌爲鹽鹵。艮爲牛、爲角，兌爲折。○買牛折角，元本買作賣，汲古作市賈折閱，非，茲依宋本。
臨。祝鮀王孫，能事鬼神。節用綏民，衛國以存。饗我旨酒，眉壽多年。《論語》："祝鮀治宗廟，故曰能事鬼神"，注：祝鮀，衛大夫子魚也。疏：《左傳》：子行敬子謂靈公曰："會同難，其使祝鮀從。"將盟，果長衛侯，故曰衛國以存。坤爲鮀，震言故曰祝鮀。震爲王、爲神，坤爲鬼、爲民、爲國。○鮀，元本作施，依宋本、汲古。第五句依宋元本，汲古无。
觀。九里十山，道卻峻難。牛馬不前，復返來遠。坤數十，互艮故曰十山。朱震云，坤亦數九，故曰九里。艮爲道，卻，退也。巽爲進退，故曰道卻。坤爲牛、爲馬，艮止坤下，故不前。
噬嗑。枯樹不花，空淵无魚。舊鳥飛翔，利棄我去。震爲樹，离火故枯。坎爲淵，巽爲魚，巽伏故无魚。艮爲鳥、爲飛。○舊，宋元本作蕉，茲依汲古。亦未安。疑爲鷙字。
賁。雄狐綏綏，登上崔嵬。昭告顯功，大福允興。艮爲狐，陽卦，故曰雄狐。震爲登，艮山，故曰崔嵬。震言故曰告。○綏綏，宋元本作唯唯，汲古作綏遺，依局本。上，汲古作山，依宋元本。崔，宋元本作山，依汲古。《詩·齊風》："南山崔崔，雄狐綏綏"，序謂刺襄公禽獸之行，林義似異。
剝。啞啞笑喜，相與飲酒。長樂行觴，千秋起舞，拜受大福。此用《咸》卦伏象。○笑喜相與，汲古作笑言與歡，依宋元本。
復。大椎破轂，長舌亂國。牀第之言，三世不安。兌爲舌，震形較兌多一陰，故曰長舌。坤爲國、爲亂，伏巽爲牀，震爲言，數三，坤爲世，故曰三世。椎轂疑皆爲震象。○椎，汲古訛推，宋元本。
无妄。男女合室，二姓同食。婚姻孔云，宜我孝孫。艮爲室，震男巽女俱在艮體中，故曰合室。震爲口，爲食，正反震相對，故曰同食。艮爲孫，巽順，故曰孝孫。○二，汲古作三，從宋元本。
大畜。千仞之牆，禍不入門。金籠鐵疏，利以辟兵。欲南上阪，軸方不轉，遠車復反。艮爲牆，在上故曰千仞。乾爲門，坤爲禍，坤伏故禍不入門。乾爲金，艮亦爲金，故曰金籠鐵疏。疏梳同。艮爲刀兵，艮止故辟兵。震爲南，艮爲阪，伏坤爲軸、爲方，艮止故不轉。震爲車、爲反也。○禍不，汲古作不得，辟作避，南上作上南，均依宋元本。軸方，宋元本作轉萬，今依汲古。
頤。華言風語，自相詿誤。終無凶事，安甯如故。震爲旉，故曰華言，伏巽，故曰風語，正反震故詿誤。坤爲凶、爲事，艮爲終，故終無凶事，艮止故安甯如故。
大過。汎汎柏舟，流行不休。耿耿寤寐，心懷大憂。仁不遇時，退隱窮居。詳《屯》之《乾》。心，依校各本皆作公。
坎。大尾小頭，重不可搖。上弱下強，陰制其雄。艮爲尾，坎爲頭，陽陷陰中故曰陰制其雄。
離。一身三口，語無所主。東西南北，迷惑失道。兌爲口，离數三，故曰三口。伏坎，數一，伏艮爲身，故曰一身。正反兌故曰語無所主。兌爲西，伏震爲更，离爲南，伏坎爲北，伏艮爲道，正反艮故迷惑失道。
恒。南行求福，與喜相得。封受上賞，鼎足輔國。震爲南、爲行、爲喜、爲鼎、爲足，乾爲福，伏坤爲國。
遯。過時不歸，雌雄苦悲。徘徊外國，與母分离。艮爲時，震爲歸，二至四震伏故曰不歸。互巽爲雌，震爲雄，震伏不見，故曰苦悲。艮爲國，艮止故徘徊。坤爲母，坤伏不見，故曰與母分離。○第二句宋本作苦悲雄惟，元本作苦悲雄雌，茲依汲古。
大壯。堯舜在國，陰陽和得。涿聚衣裳，晉人无殃。震爲帝，故曰堯舜。《左傳·哀二十三年》："晉伐齊，智瑤禽顔涿聚。"故曰晉人无殃，然語意與上二句不屬。衣裳，宋元本作衣常，仍難解。
晉。周成之降，越裳夷通。疾病多祟，鬼哭其公。狼子野心，宿客不同。此用《咸》象。伏震爲周，艮爲咸，故曰周成。坤爲裳，震爲南，故曰越裳。坤爲夷、爲疾病、爲鬼，艮爲哭，震爲公，震覆坤死，故曰鬼哭其公。艮爲狼，坤爲野、爲心。巽爲旅客，坤爲夜，故曰宿客。○首句宋本作周成之降，汲古成作公，茲依《遯》之《坤》，然義皆與下四句不協，闕疑待攷。又狼子，宋本作鳥子，尤非。
明夷。申酉脫服，牛馬休息。君子以安，勞者得懽。坤居申方，坎先天居酉方，坤爲牛，震爲馬，坎隱故曰脫服。服，轅外馬脫服即休息也。坎爲勞，震爲懽，言申酉日暮牛馬與人皆安息也。
家人。凱風無母，何恃何怙。幼孤弱子，爲人所苦。巽爲風、爲母，巽隕落，故無母。坎爲孤、爲苦。凱風，《邶風》篇名，毛謂母不安其室，茲謂无母，義與毛異。○第二句宋元本作何怙何恃，依汲古。
睽。出門上堂，從容牖房，不失其常。天牢地戶，勞者憂苦。伏《艮》爲門室牖房。坎爲牢，艮爲天，故曰天牢。坎爲北、爲勞憂，《晉書·天文志》："天牢六星在北斗下，貴人之牢也"，《河圖括地象》："西北爲天門，東南爲地戶"，兌居東南，伏艮爲戶也。
蹇。天厭周德，命與南國。以禮靜民，兵革休息。艮爲天，震爲周、爲德，故曰天厭周德。艮爲國，离南，故曰南國。离爲兵革，艮止故休息。厭，足也，滿也，言周德盛天，與以南國也。
解。堂桑折衝，佐鬬者傷。暴臣失國，良臣被殃。未詳。堂桑，宋元本作常葉，姑依汲古，皆未安。衝，汲古作衡，姑依宋元本。失，汲古作反，亦姑依宋元本。
損。合歡之國，嘉喜我福。東岳西山，朝齊成恩。震爲歡，坤爲國，正反震相對，故曰合歡之國。震爲喜、爲福，艮爲山岳，震東兌西，故曰東岳西山。震爲朝、爲齊，齊，同隮，《詩·鄘風》："朝隮于西，崇朝其雨"，《傳》："隮，升也"，按：《樂記》"地氣上齊"注：齊，躋也。而躋與隮皆訓升，是齊詩本作齊字，與毛異，而義同也，言雲升雨降故曰成思。
益。耕石不生，弃禮无名。縫衣失針，襦袴不成。震爲耕，艮爲石，坤死，故曰不生。坤爲禮、爲失，震爲衣、爲襦袴，巽敝，故不成針，爲坎象，四五半坎，故失針。
夬。聾瞢闇盲，跛倚不行。坐尸爭骸，身被火災，困其多憂。《履·六三》云："眇能視，跛能履"，謂兌爲半离半震也，故茲亦曰盲、曰跛。推之夬亦半坎也，故曰聾。伏艮爲坐，坤爲尸，兌爲骸，坤爲身，艮爲火，故曰身被火災。艮爲困，坤爲憂，故曰困其多憂。爭，《廣韻》云諫諍也，止也。坐尸爭骸，言不能行之人有類於坐尸止骸而不能動，故遇火而困，伏坤爲災憂。○盲，宋元本作瞢，依汲古。第三句宋本、汲古作坐戶孚骸，依元本。火，汲古作大，依宋元本。困，宋元本作因，依汲古。
姤。生長太平，仁政流行。四方歸德，社稷康榮。生長，宋元本作長生，此用《復》象。震爲生，震樂故曰太平。坤爲政，震爲仁，故曰仁政流行。坤爲四方、爲社稷，震爲德、爲康榮。
萃。桀跖並處，民人愁苦。擁兵荷糧，戰於齊魯。合卺同牢，姬姜竝居。坤惡故曰桀，巽爲盜，故曰跖。坤巽連體，故曰並處。坤爲人民、爲愁苦。艮爲兵、爲荷，巽爲糧、爲齊，兌爲魯。五六句與上意不屬，定爲衍文。○同牢，汲古作得牢，非，依宋元本。《昬禮》："同牢而食"。民人，宋元本作民之，從汲古。
升。南與凶居，破車失襦。西行無袴，亡其寶賂。震爲南，坤爲凶、爲車，兌毀故破車。震爲襦，坤亡故失襦。兌爲西，巽爲袴，震爲玉，坤亡故曰无袴、曰亡其實[當作寶]賂。
困。空槽注器，豚彘不至。張弓祝雞，雄父飛去。伏震爲槽、爲器。注，擊也。伏艮爲擊，巽爲豕，故曰豚彘，坎陷故不至。凡飼豕擊槽即至，今槽空無食，故雖擊不至。巽爲雞，坎爲弓，兌口故曰祝雞。祝，呼也。張弓呼故懼而飛去也。○父，《師》之《旅》、汲古作鳩，《說文》："父，家長率教者"，然則雄父是雞之首領。父同甫。
井。望尚阿衡，太宰周公。屏藩湯武，立爲王侯。詳《同人》之《師》。
革。朝鮮之地，箕子所保。宜家宜人，業處子孫。詳《大畜》林。
鼎。息憂解笑，故貧今富。載樂履善，與福俱遇。息，宋元本作昔，依汲古。遇，汲古作憂，依宋元本。貧，宋元本作貪，樂作筞，依汲古。伏坎爲憂，震爲解、爲笑，伏坤爲貧，乾爲富，故曰故貧今富。伏震爲樂、爲善、爲履、爲車，故曰載樂。震爲福也。
震。叔迎伯兄，遇巷在陽。君子季姬，並坐鼓簧。震爲伯、爲兄，互艮爲叔，伏離爲巷、爲陽，言遇伯兄于巷之陽也。艮爲君子、爲季，震爲姬，故曰季姬，爲樂故曰鼓簧。○巷，宋元本作卷，益難解，姑依汲古。《詩·秦風》："既見君子，並坐鼓簧"。
艮。順風縱火，芝艾俱死。三害集房，十子中傷。詳《剝》之《坤》。○俱死，汲古作俱亡，依宋元本。
漸。駕車入里，求鮮魴鯉。非其肆居，自令失市。君子所在，安无危殆。坎爲車，艮爲里、爲求，巽爲入、爲魚，故曰求鮮魴鯉。所求非地，故曰非其肆居。巽爲室，艮爲君子、爲安。○其，汲古作吾，依宋元本。殆，宋元本作咎，依汲古。
歸妹。拔劍傷手，見敵不起。良臣无佐，困辱爲咎。伏艮爲劍、爲手，坎破故傷手。坎爲隱伏故不起。艮爲臣，坎爲困辱。○咎，汲古作苦，依宋元本。
豐。亂君之門，佐鬬傷跟。榮私貪祿，身爲悔殘。東下泰山，見我所歡。离爲亂，震爲君，伏艮爲門，故曰亂君之門。伏震爲跟，正反震相對故曰鬬，兌折故曰傷。艮爲身、爲山，震東故曰東下泰山。
旅。慈母望子，遙思不已。久客外野，使我心苦。巽爲母，巽順故曰慈母。离爲望，巽爲旅客，艮爲外野，伏坎爲心。
巽。魴生淮卻，一轉爲百。周流四海，无有患惡。詳《蠱》林。淮卻，元本作江淮，依宋本、汲古。卻，隙同。
兌。甘露醴泉，太平機關。仁德感應，嵗樂民巡。詳《屯》之《謙》。
渙。采薇出車，魚麗思初。上下役急，君子免憂。采薇、出車、魚麗，皆《小雅》詩。《詩序》采薇，遣將率戍役也；出車，勞遠率也；魚麗，美萬物盛多面備禮也。又云文武以天保。以上治內，采薇以下治外，故林曰思初，言思文武周初之盛美也。震爲薇，艮爲采，震爲出、爲車，巽爲魚，艮爲君子，坎憂震解，故免憂。○采，元本作採，依宋本、汲古。役，宋元本作從，依汲古。
節。豕生魚魴，鼠舞庭堂。雄佞施毒，上下昏荒，君失其邦。詳《蒙》之《比》。此以坤爲魚，坎入坤，故曰豕生魚魴。
中孚。三頭六目，道畏難宿。寒苦之國，利不可得。丁云：《山海經》："一身三頭"，《淮南子·地形訓》有三頭氏。艮爲頭，數三，故曰三頭。
小過。鷰雀銜茅，以生孚乳。昆弟六人，姣好孝悌。各同心願，和悅相樂。詳《小畜》之《兌》。兌爲燕。○鷰，宋元本作驚，依汲古。姣，依宋元本，汲古作懽。孝悌，宋元本作悌孝，依汲古。
既濟。文君之德，仁義致福。年无胎夭，國富民實。君子在室，曾累益息。此用《咸》象。伏坤爲文，乾爲君、爲仁、爲年，伏震爲胎，震生故不夭。艮爲國、爲君子、爲室，乾爲富實，伏坤爲層累。○之德，汲古作德義，仁義作仁聖，君子在室作臥者在室，均依宋元本，惟元本室作堂。息，宋元本作恩，茲依汲古。曾累益息者，言生息層累而益勝也，古曾層同。
未濟。愁梁未成，无以至陳。水深難涉，使我不前。此似用《咸》象。兌秋艮梁，兌毀故不成，互大坎故曰水深，艮止故不前。
恒之第三十二
恒。黃帝所生，伏羲之宇。兵刃不至，利以居止。震爲帝、爲玄黃，故曰黃帝。坤爲牛，坤伏，故曰伏羲。羲，犧同，牛牲也。艮爲兵刃，艮覆故曰至。巽爲利。○宇，宋本訛宗，依元本、汲古。刃，宋元本作刀，依汲古。
乾。登墀踒足，南行折角。長夜之室，不逢忠直。此用《恒》象。震爲足，兌折故踒足。震爲南，艮爲角，艮覆故折角，伏坤故曰夜、曰室。
坤。燕雀衰老，悲鳴入海。憂在不飾，差池其羽。頡頑[當作頏]上下，寡位獨處。此仍用《恒》象。兌爲燕雀，坤爲老、爲海，四五二句《詩·邶風·燕燕》文，乃莊姜送戴嬀大歸于陳之詩，故曰寡位獨處，義與毛合。○鳴，宋元本作鴻，第三句作憂不在鄉，寡作在，均依汲古。
屯。開閡除憂，伯自外來。忉忉无患，无心得歡。坤爲門，震爲開、爲除，坎爲憂，在外故開門除憂。震爲伯，伯自外來，言由外來內也。坎爲患、爲心，震樂故无。○无，汲古作之，依宋元本。心，宋元本作之，依汲古。
蒙。郊耕釋耜，有所疑止，空虛無子。坤爲郊，震爲耕、爲耜，坎爲疑，坤爲虛。釋耜，言輟耕也，故因疑而止。坤爲虛，震爲子，坤亡故无子。○郊，宋元本作効，耜作秬，均依汲古。釋，汲古作擇，依宋本。
需。張牙切齒，齗怒相視。禍起蕭墻，牽引吾子。患不可解，憂驚吾母。互兌爲牙齒，兌剛魯故曰齗怒。离爲視，故曰齗怒相視。離爲禍，伏艮爲墻、爲牽引，坎爲患、爲憂，伏坤爲母。○齗怒相視，宋元本作斷怒相及，依汲古。齗齗，爭辯貌。
訟。履不容足，南山多棘。毋出房闥，乃无病疾。伏《明夷》。震爲足、爲履、爲南，坎爲棘、爲室，故曰房闥，坎隱伏，故曰毋出。坎爲病疾，震解故无。○闥，汲古作閨，依宋元本。
師。牛騂无子，鳴於大野。申后陰微，還歸其母。騂，《玉篇》云:馬赤黃也。坤爲牛、爲黃，故曰騂牛。震爲子，坤殺，故曰子。坤爲野，震爲鳴，故曰鳴於大野。坤爲后、爲母，震爲歸，周幽王后，申國女，幽王寵褒姒，廢申后，故曰遠歸其母。○三四句宋元本作"申後陰微，罡歸其母"，茲依汲古。
比。龍生於淵，因風昇天。章虎炳文，爲禽敗軒。發輗溫谷，暮宿崑崙。終身无患，光精照耀，不被禍難。首二句兼用《恒》象。震爲龍、爲生，兌為淵，故曰龍生於淵。巽爲風，乾爲天，龍在天上，故曰因風昇天。比坤爲文，艮爲虎，震爲車，震覆故曰敗軒。禽者，田獵也。輗，轅端持衡者。坤爲車，一陽在坤上若轅端衡木，蓋艮象也。《水經注》渭水右有溫谷，然此溫谷即暘谷。《書》宅嵎夷曰暘谷。《淮南子》日出於暘谷，言發輗東海，夕至崙崑[當作崑崙]也。坤爲暮，艮爲崑崙，坤爲身，艮爲終、爲光明，坎爲患難。○昇，宋元本作身，禽作凶，光作充，均依汲古。照，元本作炤，依宋本及汲古。禍，汲古作患，與上患字複，依宋元本。
小畜。既嫁宜吉，出入无咎。三聖並居，國安无災。通《豫》。震爲嫁、爲出，巽爲入，坎爲聖，震數三，故曰三聖。坤爲國，震樂故无咎災。○咎，宋元本作憂，依汲古。
履。北陸陽伏，不知白黑。君子傷讒，正害善人。通《謙》。坎爲北，陽陷陰中，故曰陽伏。《左傳》："日行北陸而藏冰"，言天寒也。坎爲黑，巽爲白，巽坎皆爲伏，故不知。艮爲君子，正反震故曰傷讒。○白黑，汲古作黑白，依宋本。
泰。一身兩頭，近適二家，亂不可治。坤爲身，乾數一，故曰一身。乾爲頭，坤數二，故曰兩頭。伏艮爲家，坤爲亂。○近，汲古作延，依宋元本。
否。牝馬牡駒，嵗字不休。君子衣服，利得有餘。乾坤合體故曰牝牡，故嵗字不休，字，息也。乾爲嵗，互艮爲君子，巽爲利，乾爲衣。○牡駒，宋元作牝駒，依汲古。字，汲古作孳，依宋元本。
同人。南行懷憂，破其金輿。安坐故廬，乃无灾患。通《師》。震爲南，坤爲憂患、爲車，乾爲金，故曰金輿。坎爲破、爲室廬。○灾，依宋元本，汲古作殃。
大有。憂人之患，履傷浮願。爲身禍殘，篤心自守，與喜相抱。通《比》。坤爲憂患，震爲履，震覆故曰履傷。坤爲身、爲禍，坎心，艮爲抱。第二句或有訛字，或謂浮願猶不及料也。願，汲古作顔，依宋元本。
謙。咸陽辰巳，長安戌亥。丘陵生心，非魚市。可以避水，終無凶咎。《謙》震、坎、艮三陽俱備，震乾初坎乾中，艮乾上三陽成乾，故曰咸陽。辟卦乾居辰巳，故曰咸陽辰巳。震爲長，坤爲安，故曰長安。辟卦坤居戌亥，故曰長安戌亥。坎先天位西，坤爲都邑。咸陽，長安，西方都邑也。艮爲丘陵，坤爲魚、爲水，言丘陵可避水不可得魚也。○水，宋元本訛不，依汲古。按：《韻補》云亥音喜，引《易林》將戍繫亥，陽藏不起爲證，此處亦然，韻補說是也。
豫。不知何孫，夜來扣門。我慎外寢，兵戎且來。艮爲孫，坎爲夜，坤爲門，艮手故曰扣門。外寢，外室也。艮爲外、爲寢，爲刀兵。○寢，汲古訛寇，依宋元本。
隨。昧旦不明，日暗無光。喪滅失常，使我心傷。震爲旦，兌爲昧，故曰昧旦不明。艮爲日、爲光，兌嚮晦故无光。○日暗，依汲古，宋元本作暗我，我爲夜之形訛字，疑原作暗夜無光，暗夜與昧旦爲對文，今姑從汲古。
蠱。江陰水側，舟楫破乏。狐不得南，豹无以北。雖欲會盟，河水絕梁。坤爲大川，故曰江水。震爲舟，兌毀故破乏。艮爲狐、爲豹，震爲南，震反爲艮則北矣，艮止故不得南。北艮爲梁，兌折故梁絕。○狐，宋元本作孤，依汲古。北，元本訛比，依宋本、汲古。絕梁，汲古作梁絕，依宋元本，梁與盟韻。
臨。神之在丑，破逆爲咎。不利西南，商人休止。震爲神，先天居丑方，又臨爲丑月卦，故曰神之在丑。兌爲破，易至於八月有凶，言至未遯，丑未衝，故曰破逆爲咎、曰不利西南。西南，遯未也。震爲商人，因逆破故休止。○第四句宋元本作人休止後，依汲古。
觀。然諾不行，欺天誤人。使我露宿，夜歸溫室。神怒不直，鬼擊其目。欲求福利，適反自賊。震爲言，震覆，故曰然諾不行、曰欺天誤人。艮爲天、爲室，坤爲宿、爲夜，艮爲火，故曰溫室。伏震爲神、爲怒，坤爲鬼，艮爲目，艮手故曰鬼擊其目。艮爲求，巽爲利、爲賊。○天，汲古作訟，露作虛，均依宋元本。
噬嗑。攘臂極肘，怒不可止。狼戾愎佷，無與爲市。艮爲臂肘。極，放也。《儀禮·大射》"贊設決朱極三"注：極，放也，極肘，即放肘也。震爲怒，艮爲狼，巽爲市，巽伏，故曰无與爲市。○極，汲古作拯，依宋元本。愎，宋本訛復，依元本、汲古。佷，汲古作狠，依宋元本。
賁。販馬買牛，會值空虛。利得尠少，流連爲憂。离爲牛，震爲馬、爲商旅，故曰販買。离爲空虛，巽爲利，巽伏，故利得鮮少。坎爲憂，艮止故曰流連。○買，宋元本作賣，依汲古。
剝。高樓陸處，以避風雨。深室邃宇，君安其所。牝雞之晨，爲我利福，請求弗得。此用《恒》象。伏坤爲重故爲樓，巽爲高故曰高樓。坤爲陸，故曰陸處。巽爲風，兌爲水，故亦爲雨。巽爲伏，故曰以避風雨。艮爲堂宇，下乘坤故曰深邃。震爲君，艮爲安，故曰君安其所。震爲晨，巽爲雞、爲利，艮爲請求，坤虛故弗得。○之晨，元本作之息，汲古作司晨，依宋本。福請求，宋元本作弗求得，茲依汲古。
復。阿衡服箱，太乙載行。逃時厯舍，所之吉昌。《天官書》："北斗帝車運乎中央"，《晉書·天文志》："北斗杓三星爲玉衡"，衡，平也，轅端橫木也。坤爲平、爲方、爲車箱，故曰阿衡服箱。《詩》："睆彼牽牛，不以服箱"，《毛傳》："服，牝服也；箱，大車之箱也"，疏：牝服長八尺謂較也，今俗爲平較，兩較之內謂之箱。按：大車牛車兩轅，今車兩邊之墻古謂之較，兩較之中即爲箱，以其中虛故名牝服，茲曰阿衡服箱。與太乙並稱，則阿衡指玉衡，服箱指牽牛，言太乙居中御斗牛以行也。震爲君，故曰太乙。太乙，即北辰極尊，象君臣復出入無疾，故所之吉昌。○之，汲古作求，非，依宋元本。逃，疑爲巡之譌。
无妄。飛來之福，入我嘉室，以安吾國。乾爲福，震爲飛，巽爲入，艮爲室、爲國。○嘉，汲古作居，依宋本。
大畜。不孝之患，子孫爲殘。老耄莫養，獨坐室垣。巽爲孝，二至四巽覆，故曰不孝。伏坤爲患，震爲子，艮爲孫，皆履乾上，而兌毀折故曰殘。乾爲老，坤爲養，坤伏故莫養。艮爲垣、爲坐、爲獨。○子孫爲殘，宋元本作子爲母殘，茲依汲古。
頤。南過棘門，鈎裂我冠。斷衣傷襦，使君恨憂。通《大過》。乾爲南、爲門，互大坎故曰棘門。艮爲冠、爲鈎，兌毀故冠裂。乾爲衣襦，巽下斷，故斷衣傷襦。乾爲君，坤爲恨憂。○鈎，汲古作駒，依宋本。斷衣，宋元本作鬬之，茲依汲古。
大過。重弋射隼，不知所定。質疑蓍龜，孰可避之。明神答報，告以肌如，宜利止居。以繩繫矢而射曰弋，正反巽故曰重弋。伏艮爲隼，震爲射，正反震故不能定射的在何所也。震爲蓍，艮爲龜，坤爲疑，震言故曰質疑。震爲往，正反震故曰孰可避之。震爲神，艮爲明，上艮爲反震故曰答報。艮爲止，巽爲肌。肌，蟲名，《爾雅·釋蟲》："密肌，繼英，皆蟲名"，注云未詳，茲曰止居或密肌爲蟄伏之蟲，正巽象也。○弋，宋元本作或，汲古作卒，之訛六，均依《困》之《蹇》校。肌如，汲古作犧牲，依宋元本。宋元本无末句，依汲古。
坎。麟麑鳳雛，安樂无憂。捕魚河海，利踰徙居。伏离爲文，故曰麟鳳。艮亦爲獸、爲鳥，艮少故曰麑曰雛。麑，鹿子也。坎爲憂，震樂，故无憂。伏巽爲魚、爲利，艮爲捕，坎爲河海，故曰捕魚河海。艮爲居，震行故曰徙居。○雛，宋元本作稚，徙作從，均依汲古。
離。新田宜粟，上農得榖。君子懷德，以千百祿。离爲新，伏艮爲田，二嵗爲新田，巽爲粟、爲榖，中爻正反巽故曰宜粟、曰得榖。伏艮爲君子、爲求，故曰千。震爲百、爲祿。○二三句宋元本作"君子惟德，千百以福"，茲依汲古。
咸。簪短帶長，幽思苦窮。瘠蠡小瘦，以病之癃。詳《復》之《節》。第四句宋元本癃作隆，依汲古。蠡，元本作蟸，非，癃，創也。艮象，言小瘦之故因病癃也。
遯。爭訟之門，不可與鄰。出入有爲，憂生我心。乾爲言，艮亦爲言，兌爲口，二至四兌反，與乾言相背，故曰爭訟，義本《夬·九四》也。艮爲門，伏震爲出，巽爲入，伏坤爲憂、爲心。○心，汲古作患，依宋元本。
大壯。朽根枯株，不生肌膚。病在心腹，日以焦枯。伏巽爲木、爲隕落，故曰朽根枯株。艮爲肌膚，上卦艮覆，故肌膚不生。伏坤爲心腹、爲病，巽隕故枯。按：壯者，傷也，故林詞如此而象則用伏。○腹，汲古作腸，焦作燋，均依宋元本。焦枯，宋元本作焦勞，依汲古協。
晉。雨師娶婦，黃巖季子。成禮既婚，相呼南去。潤澤田里，年嵗大喜。此用恒伏象。兌爲雨，坤爲師，巽爲婦，卦六爻皆有應予，易所謂婚媾也，故曰雨師娶婦。震爲黃，艮爲巖、爲季子，故曰黃巖季子。坤爲禮，艮爲成，震巽爲夫婦，故曰成禮既婚。震爲呼、爲南，兌爲潤澤，坤爲田里、爲年嵗。震爲喜，言田里得雨澤，年嵗豐熟而大喜也。元本舊注：《博物志》太公爲灌壇令，武王夢婦人當道夜哭，問之曰：我是東海神女，嫁于西海神童，我行必有風雨云云。按：此注于林詞不甚合，恐別有故實，爲今所不能攷。○南去、潤澤田里，依《井》之《坤》宋元本校，各本去作上，潤作膏，田里作下圭。子，汲古作女，依宋元本。
明夷。冬採薇蘭，地凍堅難。利走室北，暮无所得。坎爲冬，震爲薇蘭。坤爲地，坎爲凍、爲險難，爲室、爲北，震行故曰利走室北。坤爲暮，坤虛故无得。○薇，宋元本作微，依汲古。室，宋本、汲古作失，依元本。
家人。昧之東域，誤過虎邑。失我熊胔，飢无所食。此用《恒》象。震爲東，兌爲昧，伏艮爲虎、爲邑、爲熊，伏坤爲失、爲虛，故爲飢。○熊胔，依宋元本，汲古作熟羆，非。熊胔，熊肉也。
睽。日暮閉目，隨陽休息。箕子以之，乃受其福。舉首多言，必爲悔殘。离爲日、爲目，坎爲閉、爲暮，故曰日暮閉目。离爲陽，兌嚮晦宴息，故曰休息。兌爲口舌，故曰箕。坎爲首，坎上下兌口故曰多言。○首，依宋元本，汲古作事。箕星司口舌。
蹇。蓼蕭瀼瀼，君子龍光。鳴鸞雍雍，福祿來同。蓼蕭，《小雅》篇名，天子燕諸侯之詩。龍，寵也。爲龍、爲光，和鸞雝雝，萬福攸同，皆詩語。遇卦恒下巽爲蓼蕭，震爲龍、爲鳴，鸞爲雍雍，乾爲福祿。○雍雍，汲古作噰噰，依宋元本，字與毛詩異。
解。鳥飛无翼，兔走折足。雖不會同，未得醫工。震爲鳥、爲兔、爲翼、爲足，坎折巽寡髪，故无翼，坎蹇故折足。坎爲醫，巽爲工，巽伏坎隱故不得，言不得醫折足之患也。○會同，汲古作同會，醫工作利達，均依宋元本。
損。五勝相賊，火得水息。精光消滅，絕不能續。卦兌金，尅震木，震木剋坤土，而兌又爲水，艮又爲火，故火得水而息滅也。元本注五勝者，言五行相勝之義。伏巽爲賊，卦數五，故曰五勝相賊。艮爲光，坤消兌絕。○能，宋元作長，依汲古。
益。東資齊魯，得騂大馬。便辟能言，巧賈善市。八鄰併戶，請火不與。人道閉塞，鬼守其宇。震爲東，巽爲齊，伏兌爲魯。震爲馬，伏乾爲赤，故曰騂。騂，赤色也。正反震，故曰便辟能言。巽爲賈市，坤爲戶，卦數八，艮亦爲戶，數亦八，故曰八鄰併戶。併屏同，併戶即閉戶也。艮爲火，下乘坤水，故不得火。坤爲道路、爲閉塞，孟子：請火於鄰無弗與者。今八鄰閉戶不與。故曰人道閉塞。坤爲鬼，艮爲守、爲宇，故曰鬼守其宇。巧賈善市，汲古作市人善賈，八鄰作鄰人，守作祟，均依宋元本。
夬。爭雞失羊，亡其金囊。利不得長，陳蔡之患，賴楚以安。遇卦互兌爲羊，巽爲雞，而兌巽相反覆，故得雞則失羊，得羊必失雞，不可得兼也。坤爲囊，坤伏故亡。乾金巽利，震爲陳、爲蔡、爲楚，伏坤爲患。《史記·孔子世家》：陳蔡聞楚聘孔子，懼，發徒役圍孔子，不得行，絕糧，於是使子貢至楚，楚昭王興師迎孔子，然後得免。
姤。九登十陟，馬跌不前。管子佐之，乃能上山。通《復》。震數九，坤數十，震爲登、爲陟、爲馬，坤失，故曰馬跌不前。震爲竹，故曰管子。乾爲山，言管子佐齊桓乃能霸天下也。○首句元本作十登九涉，依宋本、汲古。
萃。東鄰愁苦，君亂天紀。日貪祿寵，必受其咎。通《大畜》。震爲東鄰，坤爲愁苦、爲亂，乾爲君、爲天、爲祿寵。義多未詳，或指紂。○日，宋元本作甘，依汲古。宋元本下有"意合志同，內外相從，見吾伯公"三句，與上文義相反，斷爲衍文，否則只用此三句象甚合，語亦較有味，惟不能並用。
升。三狸捕鼠，遮遏前後。死於環城，不能脫走。詳《离》之《遯》。○環城，宋元本作壞城，汲古作外問，依《明夷》之《頤》校。
困。虎狼爭強，禮義不行。兼吞其國，齊魯无王。上兌爲虎狼，正反兌故曰爭強。兌爲吞、爲魯，巽齊，震爲王，震伏故曰齊魯无王，言秦併合六國，致列國無主也。
井。五嶽四瀆，合潤爲德。行不失理，民賴恩福。伏艮爲山岳，巽卦數五，故曰五岳。坎爲江河，巽後天數四，故曰四瀆。坎爲合、爲潤、爲衆，故曰民伏。震爲恩福。○恩，宋元本作息，依汲古。
革。六月種黍，嵗晚無雨。秋不宿酒，神先其所。先困後通，與福相從。通《蒙》。坎爲月，數六，震爲黍，故曰六月種黍。坎爲雨、爲暮，坤爲嵗，坤虛故无雨。兌爲秋，坎爲酒。宿，肅也。《儀禮》"宿尸"注：宿與《曲禮》"主人肅客"之肅同。又《禮·祭統》"先期旬有一日，宮宰宿夫人"注：宿讀爲肅，戎也，茲云秋不宿酒，言无黍不能釀，至秋祭不能先期戒備酒醴也。震爲神，坤失，故曰失所。坎爲困，震爲通、爲後、爲從。震爲福，正反震，故曰相從。○從，宋元本作逢，依汲古。
鼎。騋牝龍身，日馭三千。南上蒼梧，與福爲婚。道里夷易，身安無患。詳《觀》之《比》。
震。出入休居，安止无憂。上室之懽，虎爲季殘。震出，伏巽爲入，艮止，故曰休居、曰安止。艮爲室、爲虎、爲季。○无，宋元本作相，懽作權，均依汲古。虎，汲古作虐，依宋元本。第三四句費解，疑有訛字。
艮。南山昊天，刺政閔身。疾病无辜，背憎爲仇。詳《謙》之《復》。○閔，宋元本作關，依汲古。憎，宋元本作增，非，依元本、汲古。
漸。蒼耳東從，道頓跂踦。日辰不良，病爲祟禍。元本注：蒼耳，馬也。《遯》之《小過》曰騎騅與蒼蓋即蒼耳。坎爲耳，伏震爲東、爲青，故曰蒼耳。艮爲道，坎蹇故曰跂踦。离爲日，艮爲時，故曰日辰，坎破故不良。坎爲病。○第二句元本作潼頓東徙，非，依宋本、汲古。
歸妹。兄征東燕，弟伐遼西。大克勝還，封居河間。震爲東、爲兄，兌爲燕，故曰兄征東燕。兌爲西，坎爲弟，坎水，故曰弟伐遼西。坎爲河。○居，宋元本作君，依汲古。
豐。播輪折輻，馬不得行。豎牛之讒，賊其父兄。布衣不傷，終身无患。互大坎爲輪輻，兌毀，故曰播輪折輻。震爲馬，坎陷故馬不行。离爲牛，伏艮爲豎，正反兌口，故曰豎牛之讒。震爲兄、爲父，坎爲賊。○輪，宋元本訛輸，衣作裘，患作殘，均依汲古。豎牛事在《左傳·成十六年》，見前。
旅。駕之南海，晨夜不止。君子勞罷，僕夫憔苦。通《節》。震爲南，兌爲海，震車，故曰駕之南海。震爲晨，坎爲夜，艮爲君子、爲僕夫，坎爲勞罷、爲苦。○夫憔，宋元本作使燋，依汲古。
巽。怨虱燒被，忿怒生禍。褊心作難，意如爲亂。巽爲蟲，故曰虱。震爲被，离火，震伏不見，故曰燒被。兌爲附決、爲剛魯，故曰怨、曰忿怒。伏坎爲心，坎陷，故曰褊心。意如，季平子名也。《左傳·昭二十五年》："公伐季氏"，褊心，謂昭公也，後公卒，爲季氏所逐，故曰意如作亂。○首句汲古作怨重被燒，難作事，均依宋元本。
兌。張狂妄行，竊食盜粮。狗吠非主，囓傷我足。通《艮》。互震爲張狂、爲行，坎爲盜竊，震爲粮，故曰竊食盜粮。艮爲狗，兌爲吠，震爲主，震覆故曰非主。兌爲囓，震爲足，兌毀故傷足。○盜粮，汲古作稻粱，茲依宋元本。
渙。警蹕戒道，先驅除咎。王后親桑，以率群功，安我祖宗。首二句皆震象。艮爲道、爲王，巽爲桑，艮爲安、爲祖。○咎，宋元本作害，依汲古。
節。門戶乏食，困死誰告。對門不通，安所歸急。積藏五穀，一華千葉，市賈有息。艮爲門戶，坎爲困，互震爲虛，故乏食。艮敗言，故困死誰告。二至五正反艮相對，故曰對門，艮止坎陷，故曰不通。不通則緩急難恃，故曰安所歸急。震爲歸也。坎爲積藏，卦數五，震爲穀，故曰積藏五穀。震爲旉、爲華葉、爲商賈，震生故曰息。○死，宋元本作無，安作莫，千作百，无第七句，均非，均依汲古。
中孚。破敝復完，危者得安。鄉善无患，商人有息，利來入門。兌爲破敝、爲毀折，故爲危。艮成終故復完而得安也。震爲商人，巽爲利入，艮爲門。○首句宋元本作被蔽復貌，依汲古。患，汲古作損，依宋元本。鄉同向。
小過。疊疊累累，如岐之室。一息十子，古公治邑。艮爲山、爲室，震爲生、爲息、爲子，兌數十，故曰一息十子。震爲公，艮爲邑。按：《詩·大雅》云："古公亶父，陶復陶穴，未有家室"，言古公初至岐，未有家室，暫陶覆陶穴而居。疊疊累累，穴居之狀，故曰如岐之室。○首句宋元本作壘壘壘壘，又岐作其，均依汲古。息，汲古作身，依宋元本。
既濟。三嫗治民，不勝其任。兩馬爭車，敗壞家室。
未濟。蔽鏡无光，不見文章。少女不市，棄於相望。离爲鏡、爲光，坎爲蔽，故无光，故不見文章。离爲文也。○第四句宋元本作棄其卻王，茲依汲古，未知孰是。

焦氏易林注卷九

行唐尚秉和節之注
                      受業蒲城仵道益、豐潤董維城堃校刊
遯之第三十三
遯。三塗五岳，陽城太室。神明所保，獨無兵革。艮爲徑，納丙，數三，故曰三塗。艮爲山，互巽，卦數五，故曰五岳。三塗、五岳、太室，皆山名。陽城，谷名，艮爲谷也。乾爲神明、爲保佑，乾數无，故曰獨无兵革。艮爲刀兵、爲膚革。○保，汲古作住，依宋元本。
乾。軟弱無輔，不能自理。意在外野，心懷勞苦，雖憂不殆。此用遇卦《遯》象。遯伏臨，上坤爲柔，故曰軟弱。坤爲野、爲心、爲憂苦，震往故曰意在外野。坤爲萬物，役故曰勞。○不殆，宋元本作无但，依汲古。
坤。周成之隆，刑措无凶。太宰讚佑，君子作仁。此仍用遇卦象。遯伏臨，震爲周。坤爲刑，震爲主，故曰太宰。艮爲君子，震爲仁。○太宰，汲古作大衆，依宋元本。佑，元本作右，依宋本、汲古。太宰謂周公。
屯。穴有孤烏，坎生蝦蟆。象去萬里，不可得捕。艮爲穴、爲黔啄、爲烏，坎孤故曰穴有孤烏。上坎震爲生，伏巽爲蝦蟆，艮爲象，又爲鼻，象鼻最大故取之。坤爲萬里，艮手爲捕，坤亡故不可得捕。○孤，依宋元本，汲古作狐。去，宋元本作出，依汲古。
蒙。俱爲天門，雲過吾西。伯氏嫉妬，與我無恩。艮坤皆居戌亥，故曰俱爲天門。坤爲吾，坎爲雲，位西，故曰雲過吾西。震爲伯，坎爲嫉妬、爲恩澤，坤爲我，坤虛故无恩。○門，汲古作民，西作面，伯氏作治民，均依宋元。
需。三首六目，政多煩惑。臯陶瘖聾，亂不可從。乾首，离卦數三，故曰三首。离目，坎數六，故曰六目。通《晉》。坤爲政、爲多，离爲煩，坎爲惑，故政多煩惑。艮爲臯，离火爲陶，坎耳坤閉，故曰臯陶瘖聾。离爲亂，震爲從，震覆故不可從。○首，宋本作手，依元本。
訟。德積不輕，辭王釣耕。三媒不已，大福來成。通《明夷》。坤爲積、爲重，故曰不輕。震爲言、爲王、爲耕，故曰辭王釣耕。坎爲合、爲媒，震數三，故曰三媒。三媒，即三聘。乾爲福、爲大，故曰大福。用伊呂事。○辭王釣耕，汲古作辭出真心，依宋元本、局本。
師。堅固相親，日篤无患。六體不易，執以安全。雨師駕西，濡我轂輪。張伯李季，各坐關門。坎爲堅固，坤順故相親，坤厚故曰篤。坎爲患，震樂故无患。坤爲身體，坎數六，故曰六體。坤爲安全。坎爲雨師，位西，故曰雨師駕西。又爲輪轂、爲濡，震爲伯、爲張、爲李。遯艮爲季、爲坐，坤爲門，坤閉故關門。○第二句汲古作日用自完。執以作孰爲，坐作噬，均依宋元本。
比。方內不行，輻摧輪傷。馬楚踶甚，受子閔時。坤爲方、爲內，坎陷艮止故不行。坎爲輪輻，坎破故摧傷。震爲馬，震倒足向上故踶。坤爲受，艮爲時，坎爲閔。楚，不馴貌。受子應爲壽子。《桓·十六年》："衛朔搆急子，使於齊，將以盜殺諸塗，壽子閔其兄，乃自載其旌以行。"○第三句汲古作馬禁隄與，受作愛，均依宋元本、局本。
小畜。畜牝無駒，養雞不雛。群羊三歲，不生兩頭。五陽畜一陰故曰畜牝。震爲馬，震伏故无駒。兌爲雞，兌折故不雛。兌羊，乾爲歲，离卦數三，故曰三歲，二至上正覆雨兌，故曰群羊。乾爲頭，兌卦數二，故曰兩頭。乾爲生，巽隕落故不生。
履。老耄罷極，無取中直。懸輿致仕，得歸鄉國。通《謙》。坤老，坎爲勞卦，故曰疲極。坎矯輮故无取中直。艮手爲取，坤爲輿在上，艮爲手，故曰懸輿。艮爲官、爲清高，故曰致仁。坤爲鄉國，震爲歸。○國，宋元本作里，依汲古。
泰。縮緒亂絲，手與爲災。越畝逐兔，斷其褌襦。巽爲繩、爲緒、爲絲，巽倒故曰亂縮。伏艮爲手，坤喪兌折故曰爲災。坤爲畝，震爲兔、爲越、爲逐，坤震連體故曰越畝逐兔。兌爲決斷，伏巽爲褌，震爲襦，皆裏衣也。○宋本災作哭，褌作禪，均依汲古。
否。海老水乾，魚鱉蕭索。藁落无潤，獨有沙石。坤爲海水，乾爲老，故曰海老水乾。巽爲魚，艮爲鱉，坤敝故蕭索。巽爲藁，風散，故藁落，艮爲沙石，故无潤。○蕭，宋元本作盡，依汲古。藁，汲古作高，潤作澗，均依宋元本。
同人。入市求鹿，不見頭足。終日至夜，竟無所得。中爻巽爲市、爲入，故曰入市。旁通《師》。《師》震爲鹿，坎爲大首，震爲足，坎伏故不見頭足。離爲日，坎爲夜，故曰終日。坤喪坎失故无所得。○頭，汲古訛頓，依宋元本。
大有。築門壅戶，虎臥當道。驚我驊騮，不利出處。乾爲門戶，乾實故曰築壅。乾爲道，兌虎在前故曰當道。乾爲馬，故曰驊騮。乾在下，兌毀折故不利出處。
謙。陶朱白圭，善賈息資。公子王孫，富貴不貧。通《履》。乾爲朱，离火爲陶，故曰陶朱。乾爲玉、爲圭，巽白，故曰白圭。巽爲商賈、爲利，故能息資。本卦震爲公子、爲王，艮爲孫、爲貴，坤富故不貧。
豫。王良善御，伯樂知馬。周旋步驟，行中規矩。止息有節，延命壽考。震爲帝、爲王，艮爲賢良，故曰王良。震爲樂、爲伯，故曰伯樂。馬御亦震象也。震爲周、爲旋、爲步驟、爲行，坎爲規，坤爲矩。艮爲止息、爲節、爲壽考。○節，汲古作前，依宋元本。
隨。堯問尹壽，聖德增益。使民不懼，安無怵惕。震爲帝，故曰堯。艮爲壽，《新序》："堯學乎尹壽"。震爲言故曰問。坎爲聖，震爲生，故曰聖德增益。坎爲民、爲怵惕，震樂艮安故不懼。○尹壽，宋元本作伊舜，汲古作大舜，依《歸妹》之《小畜》校。翟云《小畜》作尹爵，爵即壽之訛字。
蠱。昭公失常，季氏悖狂。遜齊處鄆，喪其寵身。互大离爲昭，艮爲常，在外故失常，坎爲失也，事見前。艮爲季，震爲狂，巽齊坎陷故曰遜齊、曰處鄆。艮爲邑，故曰鄆。艮爲身，兌折故喪。○遜，汲古作遊，依宋元本。
臨。昬莫不行，候旦待明。復住止後，未得相從。坤爲昏暮，震爲行，坤閉故不行。伏艮止故曰候、曰待。震爲旦、爲明、爲復、爲後，艮止故不從。《左傳》云不行之謂臨，林義與左氏同。○復，宋元作從，依汲古。
觀。安上宜官，一日九遷。升擢超等，牧養常山。艮爲官、爲安，在上卦，故曰安上宜官。艮爲日，伏乾，乾卦數一，又數九，艮官在上，故曰一日九遷。艮手爲擢，巽爲高，故曰超等。坤爲牧養，艮山故曰常山。○上，汲古作止，依宋元本。
噬嗑。去惡就凶，東西多訟，行者无功。离爲惡人，坎爲凶，震往故去惡就凶。离東坎西，初至四兩震言相對故多訟。震爲行，坎失故无功。
賁。老馬垂耳，不見百里。君子弗恃，商人莫取，無與爲市。震爲馬，坎疾故老。坎爲耳，在下故曰垂耳。震爲百，艮爲里，坎隱故不見。艮爲君子，震爲商人，艮手爲取，坎失故莫取。巽爲市，巽伏故无與爲市，言馬老不能遠行皆不顧也。
剝。蝸螺生子，深目黑醜。似類其母，雖或相就，衆人莫取。艮爲蝸螺、爲觀、爲目，形長故曰深目。坤爲黑、爲醜、爲母、爲近，故曰似類其母。坤爲衆，艮手爲取，以其醜故莫取。○蝸，汲古作蟙，目作自，依宋元本。
復。百足俱行，相輔爲強。三聖翼事，王室寵光。百足，蟲名。震爲足、爲百、爲行、爲彊，坤爲輔，重坤，故曰相輔。坤伏乾，乾爲聖，震數三，故曰三聖。坤爲事，震爲翼、爲王、爲寵光。○王室，元本作不見，依宋本、汲古。
无妄。容民畜衆，履德有信。大人受福，童蒙憂惑，利无所得。乾伏坤，坤爲民、爲衆，艮止，故容民畜衆。震爲履，乾爲德、爲信、爲大人、爲福。艮爲童蒙，伏坤爲憂惑，巽爲利風散，故无得。
大畜。左跌右僵，前躓觸桑。其指據石，傷其弟兄。老蠶不作，家无織帛。貴貨賤身，留連久客。中爻震爲左，兌爲右，兌毀折，故左跌右僵。乾爲前，兌折故前躓。震爲桑，在前故觸桑。艮爲指、爲石，震爲兄，艮爲弟，兌折故傷其弟兄。卦通《萃》。萃中爻巽爲蠶，坤爲老，兌毀故不作蠒。艮爲家，坤爲帛，巽爲織，巽隕坎失故无織。艮爲貴，坤爲財貨、爲身、爲賤，故曰貴貨賤身。艮爲留連，震爲客。○末句宋元本作久流連客，依汲古。
頤。昏人旦明，賣食老昌。國祚東表，號稱太公。坤爲昏，震爲人、爲旦，艮爲明，故曰昏人旦明，言人由貧賤而富貴，如人處昏夜而忽遇旦明也。震爲食、爲商旅，故曰賣食。坤老震昌，故曰老昌，言姜尚始賣飯朝歌，老而受封也。坤爲國，震爲東，震言爲號、爲稱，坤伏乾，乾爲父、爲太公，譙周云呂望嘗屠牛於朝歌，賣飯於孟津。○旦，宋元本作宜，依汲古。
大過。敝笱在梁，魴逸不禁。漁父勞苦，焦喉乾口，虛空无有。通《頤》。坤爲敝，震爲笱，艮爲梁，故曰敝笱在梁。坤爲魚，震爲逸，故曰魴逸不禁。坤聚爲漁，伏乾爲父，坤役故勞苦。震爲喉、爲口，艮火，故焦喉乾口。坤虛故无有。○焦喉，宋元本作藏空，无第五句，均依汲古。敝笱，《齊詩》篇名，齊人以莊公不能防閑文姜而作，故曰魴逸不禁。
坎。盛中後跌，衰老復掇。盈滿減毀，疾羸肥腯。鄭昭失國，重耳興立。坎中滿故曰盛，中坎陷故跌，震爲後，故後跌。坎疾病故衰老。艮手爲掇，坎破故盈毀，坎疾故肥腯者羸，坎平故曰鄭。《釋名》云："鄭，町也，地多平町町然也"。艮爲昭、爲國，坎失故曰鄭昭失國，習坎故曰重耳。鄭昭被弑，在桓十七年，晉文入國在僖二十四年，事不相涉，此但取卦象耳。○老，汲古作者，減作或，羸作嬴，均依宋元本。興，宋元本作與，依汲古。
离。折亡破甕，使我貧困。與母生分，別離異門。伏震爲甕，中爻兌毀故曰折、曰破。离虛故貧。坎陷故困。坤爲母，坤二五之乾成离，乾二五之坤成坎，坎中爻震，震生，故曰與母生分，言坎居坤中，使坤分析，所謂坎折坤也。坎中爻艮，艮爲門，正覆兩艮相反故異門，亡疑爲缶之訛字。
咸。野有積庾，嗇人駕取。不逢狼虎，暮歸其宇。通《損》。坤爲野、爲積，艮爲庾，震爲嗇人、爲駕，艮手爲取，艮爲虎狼，艮在外故不逢。坤爲暮，艮爲守，伏震爲歸。○虎與宇韻，宋元本作虎狼，非，依汲古。
恒。襁褓孩呱，冠帶成家。出門如賓，父母何憂。巽爲襁褓，兌爲孩、爲呱，乾爲冠，巽爲帶，伏艮爲家，成家，言由孩提而成立也。乾爲門，震出，震爲賓客，故曰出門如賓。乾爲父，伏坤爲母，坎爲憂，乾福震樂故不憂。○呱，汲古作孤，依宋元本。
大壯。陳力就列，官職並廢。手不勝盆，失其寵門。通《觀》。震爲陳力、爲就列，孟子：陳力就列不能者止。艮爲官職，艮伏故並廢。艮爲手，震爲盆，坤弱故不勝盆。乾爲寵、爲門，坤喪故失。○並，汲古作無，依宋元本。
晉。積雪大寒，萬物不生。陰制庶士，時木冬貧。坎爲雪、爲積、爲寒，坤爲萬物，坤殺故不生。坤爲陰、爲庶，艮爲時，坎爲冬，坤爲貧。庶士二字必有訛。○冬，依宋元本，汲古作寒。
明夷。龍鬬時門，失理傷賢。內畔生賊，自爲心疾。震爲龍、爲門、爲時，坤爲門，故曰龍鬬時門。坤爲理，震爲賢，坎爲失、爲傷，故曰失理傷賢。坤爲內，离爲畔亂，震爲生，坎爲賊、爲心、爲疾。○時，汲古作海，依宋元本。《左傳·昭十九年》："龍鬬鄭時門外"。
家人。犬畏猛虎，依人爲輔。三夫執戟，伏不敢起，身安无咎。此用遇卦《遯》象。艮爲犬，乾爲虎，伏震爲人，兌爲輔，震爲夫，數三，故曰三夫。艮爲執、爲戟，震爲起，巽伏故不敢起。艮爲身、爲安，安故无咎。○犬，宋本作狗，汲古作不，依元本。猛，元本作狼，依宋本、汲古。戟，汲古作獸，依宋元本。起，宋元本作趨，依汲古。
睽。南山高岡，回隤難登。道路遼遠，行者无功。憂不成兇，惡亦消去。此仍用《遯》象。艮山納丙，故曰南山、曰高岡。巽進退不果，故曰回隤難登。艮爲道路，乾爲遼遠、爲行，巽隕故无功。坤爲憂、爲惡，坤伏故不凶、故消去。○崗，宋元本作罡，路作卑，均依汲古。
蹇。逢時陽遂，富且貴尊。艮爲時，陽居五故遂、故富且貴。艮爲尊貴。
解。求我所欲，得其利福，終身不辱。盈盛之門，高屋先覆，群失邦國。此仍用《遯》象。艮爲求，互巽爲利，乾爲福，故曰得其利福。艮爲終、爲身，艮貴故不辱。乾爲盈盛、爲門戶，巽爲高，艮爲屋，巽爲隕落故曰高屋先覆。艮爲邦國，乾爲君，在外故曰君失邦國。○先，汲古作光，末句作君先其固，茲依宋元本。
損。安坐至暮，禍災不到。利詰奸妖，罪人不赦。艮爲安坐，坤爲暮，故曰安坐至暮。坤爲禍災，震解故禍災不到。三至上兩震言相對故利詰。坤爲奸妖、爲罪過，震爲人，坤殺故罪人弗赦。○末句汲古作皇宥不赦。奸妖，汲古作妬姝，均依宋元本。
益。膠車駕東，與雨相逢。五楘解墮，頓輈獨坐，憂爲身禍。詳《大過》之《蠱》，此用伏象《恒》。恒蠱象多同，故詞同。○頓輈，汲古作頹杌，依宋元本。坐，宋本作宿，依汲古。
夬。擇日高飛，遠至東齊。見孔聖師，使我和諧。此用《遯》象。乾爲日，艮爲高，巽爲齊，伏震爲東、爲孔，乾爲聖。○遠，宋元本作遂，依汲古。末句汲古作徒我相諧，依宋元本。
姤。陳媯敬仲，兆興齊姜。乃適營丘，八世大昌。通《復》。震爲陳，乾爲敬，坤拆爲兆。巽爲齊姜，故曰兆與齊姜。震爲丘陵，巽數八，故曰八世大昌。震爲昌也。事詳《屯》之《噬嗑》
萃。缺埒无墠，難從東西。毀破我盆，泛棄酒食。埒，短垣也。《爾雅》："山上有水埒"，卦下坤爲水，艮爲埒，而兌上缺，故曰缺埒。坤爲墠，兌毀故无墠。兌爲西，震爲東、爲從，震覆故難從。震爲盆，震覆兌毀故破我盆。兌爲酒食，在外，中爻艮手，故曰泛棄酒食。○首句汲古作缺將无憚，非，依宋元本。
升。中夜犬吠，盜在廬外。神光佐助，消散歸去。通《无妄》。坤爲夜，艮爲犬，震爲吠，巽爲盜，艮爲廬，巽在艮上故曰盜在廬外。震爲神光，兌爲輔，故曰神光佐助。巽風爲散，震爲歸去。
困。雷車不藏，隱隱西行。霖雨三旬，流爲河江，使我憂凶。通《賁》。震爲雷、爲車，坎伏震出故不藏。坎隱兌西故曰隱隱西行。坎爲雨，互大坎，下坎故曰霖雨。中爻震數三，故曰三旬，坎水故曰流爲河江。坎爲憂凶。○我，依汲古，宋元本作國。
井。老河空虛，舊井无魚。利得不饒，避患東鄰。禍來入門，使多悔存。坎爲河、爲舊，故曰老河。离爲空虛，兌爲井，故曰舊井。巽爲魚，坎失故无魚。巽爲利，坎瘠故不饒。坎爲患，坎隱故避患。离爲東鄰、爲禍，伏艮爲門，巽入，故曰禍來入門。坎爲悔。○來入，宋元本作入我，依汲古。
革。福德之士，歡悅日喜。夷吾相國，三歸爲臣，貴流子孫。通《蒙》。震爲福德、爲士、爲歡喜，坤爲夷、爲吾、爲國，兌爲輔相，震數三，震反爲歸，坤爲臣，故曰三歸爲臣。艮爲貴、爲孫，震爲子，坤爲水故曰貴流子孫。○貴，宋元本作賞，依汲古。《論語》"管氏有三歸"注：取三姓女。朱子云臺名。
鼎。清人高子，久屯外野。逍遙不歸，思我慈母。通《屯》。艮爲清高，震爲人、爲子，故曰清人高子。艮止爲久、爲屯，坤爲野，震爲逍遙、爲歸，坤迷故不歸。坎爲思，坤爲我，慈母也。
震。驄??黑??，東歸高鄉。白虎推輪，蒼龍把衡。朱雀導引，靈鳥載遊。遠扣天門，入見真君，馬全人安。震馬故曰驄??。坎黑，對象巽，巽髪，故曰黑??。震爲東、爲歸，艮爲高鄉、爲虎，震白坎輪，艮手爲推，故曰白虎推輪。震爲龍，色青，故曰蒼龍。坎爲衡，互大离爲朱雀、爲靈鳥，震往爲導引、爲遊。艮爲天門，艮手爲扣，震爲帝，故爲真君、爲馬、爲人，艮爲安全。○全，元本作南，依宋本、汲古。靈鳥，宋元本作虛烏，遠作逐，作馬安人全，均依汲古。
艮。路多枳棘，前刺我足。不利旅客，爲心作毒。艮爲路，坎爲棘，中爻震爲足，坎棘故刺足。震爲旅客，坎爲毒、爲心。
漸。端坐生患，憂來入門，使我不安。艮爲端坐，坎爲患，故曰端坐生患。坎爲憂，艮爲門，巽入故曰憂來入門。艮爲安，坎險故不安。
歸妹。小陬之市，利不足喜。二世積仁，蒙其祖先。匪躬之言，狂悖爲患。通《漸》。巽爲市，坎狹故曰小陬之市。陬，隅也。巽爲利，坎憂故不喜。本卦兌卦數二，震仁坎積故曰二世積仁。艮爲祖，坎爲蒙，故曰蒙其祖先。坤爲躬，本卦震爲言、爲狂，坎爲悖、爲患。
豐。登高望時，見樂无憂。求利南國，與寶相得。巽爲高，震爲時、爲登，离爲目、爲望，故曰登高望時。坎爲憂，震樂故无憂。巽爲利，伏艮爲求、爲國，离南故曰南國。震爲玉、爲寶，坎爲得也。
旅。跛足息肩，有所忌難。金城鐵郭，以銅爲關。藩屏自衛，安土无患。通《節》。震爲足，坎蹇故跛足。艮爲肩，艮止，故息肩。坎爲忌難，艮爲金鐵、爲銅、爲城郭、爲關、爲藩屏，震爲衛，故曰藩屏自衛。艮爲安，坤爲上，坎爲患，震出故无患。○跛，宋元本作疏，土作上，依汲古。
巽。江有沱氾，思附君子。仲氏爰歸，不我肯顧，姪娣悔恨。艮震中爻坎爲江、爲沱氾、爲思，艮爲君子，故曰思附君子。坎爲仲，震反爲歸，女嫁曰歸。爰歸者，言仲氏已嫁也。艮爲顧，坎蔽故不顧。兌爲姪娣，坎爲悔恨。○《詩》："江有沱，江有氾，之子歸，不我顧"，林用其意，與毛合。○仲氏爰歸，宋元本作伯仲爰歸，汲古作伯仲處市，依局本《明夷》之《噬嗑》校。又江有汲古作江水，依宋元本。
兌。芽蘖生達，陽倡於外。左手執籥，公言錫爵。通《艮》。中爻震爲芽蘖、爲生，艮上下卦皆陽居上，故曰陽倡於外。震爲左、爲籥，艮手爲執，故曰左手執籥。震爲言、爲爵、爲諸侯，故曰公。二語皆詩辭。
渙。雲夢苑囿，萬物繁熾。犀象玳瑁，荊人以富。坎水爲雲夢，艮爲苑囿，震爲萬物、爲蕃熾。艮爲犀象、爲玳瑁，震爲荊、爲人、爲富。
節。渠戎萬里，晝夜愁苦。??甲戎服，雖荷不賊。鷹鸇之殃，害不能傷。坎爲戎、爲溝瀆，故曰渠戎，《後漢書》："義渠戎在涇北"。震爲萬里，伏离爲晝，坎爲夜，坎憂故愁苦。艮爲甲，坎隱故??甲，坎西爲戎，震爲服，故曰??甲戎服。艮爲負荷，坎爲賊，在外故不賊。艮爲鷹鸇，坎爲殃害，震解故不傷。○殃，宋元本作殘，依汲古。
中孚。鎡基逢時，稷契臯陶。貞良得願，微子解囚。市恐无虎，謾言妄語。鎡基，鉏也。震爲鎡基，艮爲時，震爲稷、爲竹，故爲契。艮爲臯、爲火，故爲陶，故曰稷契臯陶。艮爲貞良、爲小，震爲子，故曰微子。艮爲拘，故爲囚，震出故解囚。巽爲市，艮爲虎，風散故无虎。中爻正反兩震言相背，故曰謾言妄語。○恐，宋元作空，言作誑，均依汲古。汲古作《既濟》林，依宋元本。
小過。騎騅與蒼，南賈太行。逢駮猛虎，爲所吞殤，葬於渭陽。震爲馬，東方色青，故騎騅與蒼。騅蒼，青色馬也。震爲商賈、爲南，艮山故曰太行。艮爲駮、爲猛虎，兌口爲吞折、爲殤，坎爲葬、爲渭，渭濁，坎黑，故象之。水北爲陽，坎北故曰渭陽。凡《易林》用字取象之精皆如此。○駮，汲古作蛟，殤作飡，依宋元本。
既濟。出門東行，日利辰良。步騎與駟，經歴宗邦。暮宿北燕，與樂相逢。此用《遯》象。伏震爲出、爲東行，坤爲門，故曰出門東行。乾爲日，巽爲利，艮時，故曰日利辰良。伏震爲騎、爲駟、爲宗，坤爲邦，乾坤相間隔，故曰經歴宗邦。坤爲暮、爲宿、爲北，兌爲燕，震爲樂。○辰，宋元本作時，依汲古。宗，汲古作京，依宋元本。
未濟。酒爲歡伯，除憂來樂。福善入門，與君相索，使我有得。兼用半象。坎爲酒，震爲歡、爲伯，坎爲憂，震出故除憂，震福、艮善、巽入、艮門，故曰福善入門。震爲君，艮爲求索，离正反艮相對，故相索。坤我、坎得。
大壯之第三十四
大壯。左有噬熊，右有囓虎。前觸鐵矛，後躓彊弩，无可抵者。震爲左，兌爲右，伏艮爲熊虎，兌口，故曰左有噬熊，右有囓虎。乾爲前、爲鐵，震爲後，兌折故後躓。伏艮爲刀兵，故曰矛、曰弩。抵，禦也。艮爲禦，艮伏故无可禦者。
乾。金齒鐵牙，壽考宜家。年歲有儲，貪利者得，离其咎憂。《大壯》中爻兌，兌爲齒牙，乾爲金鐵，故曰金齒鐵牙。伏艮爲壽考、爲家，乾爲年歲、爲富，故有儲、故利得。乾爲吉慶，故离咎憂。
坤。家給人足，頌聲並作。四夷賓服，干戈??閣。《大壯》震爲人，伏艮爲家，坤富，故家給人足。震言爲頌、爲聲，坤陰爲夷順、爲服，震卦數四，爲賓客，故曰四夷賓服。艮爲干戈，艮伏，故曰干戈??閣，坤爲??也。○??，宋元本作囊，依汲古。
屯。獮猴冠帶，盜載非位。衆犬嘈吠，狂走蹶足。震爲獮猴，艮爲冠，伏巽爲帶。坎爲盜，震車爲載，艮爲位，古君子方許乘車，今載以盜，故曰非位。艮爲犬，坤衆震鳴，故曰衆犬嘈吠。震爲足、爲走，坎蹇故蹶足也。○嘈，汲古作持，依宋元本。蹶，宋元本作厥，依汲古。
蒙。心患其身，不念安存。忠臣孝子，爲國除患。坎爲心、爲患、爲念，坤爲身、爲安，言身之所以安存，由心時時慮患也。坤爲臣，坎爲忠，故曰忠臣。震爲子，坤順，故曰孝子。坤爲國，坎爲患，震解故除患。
需。君不明德，臣亂爲惑。丞相命馬，胡亥失所。乾爲君、爲德，坎隱故不明。乾伏坤，坤爲臣、爲亂、爲惑，故曰臣亂爲惑。兌爲輔相，兌口爲命，乾爲馬，伏坤爲胡，乾居亥，故曰胡亥。坎爲失，謂趙高命鹿爲马而弑胡亥。胡亥，秦二世名。乾爲君，居亥，胡亥，亦國君用字。取象神妙如此。○馬，汲古作駕，非，依宋元本。
訟。東行西窮，南北无功。張伯賣鹿，從者失羊。通《明夷》。震爲東、爲行，坎爲西，坎陷故窮。离南坎北，坤喪故无功。震爲伯、爲鹿，震爲商賈，故賣鹿。震爲從、爲羊，本《大壯·上六》也，坤爲失。○賣，汲古作賈，依宋元本。
師。鹿下西山，欲歸其群。逢羿鋒箭，死於矢端。震爲鹿、爲陵，坎西，故曰西山。坤爲群，群者，五陰也。震爲歸，坤爲惡，故曰羿。坎爲箭、爲矢、爲鋒，鋒，矢末也。坤爲死，在坎上，故死於矢端。○歸，汲古作保，鋒箭作箭鋒，依宋元本。死，元本作无，依宋本、汲古。
比。明夷兆初，三日爲災。以讒復歸，名曰豎牛。剝亂叔孫，餒卒虛丘。坎黑坤晦，故曰明夷。坤爲兆，《左傳·昭五年》："初，穆子生穆，莊叔筮之，遇《明夷》之《謙》"，初爻動，故曰明夷兆初。坎爲災，艮爲日，數三，故曰三日爲災。坎上下兩兌相背，故曰讒。大壯震爲歸，故曰以讒復歸。艮爲名、爲豎、爲牛，坤爲亂，艮爲剝、爲叔孫，故曰剝亂叔孫。坤爲餒、爲卒、爲虛，艮爲丘，言魯叔孫穆子爲豎牛所亂，三日不得食而饑死也。與《剝》之《比》參看。○日，汲古作旦，依宋元本。復，宋元本作後，依汲古。餒，元本作餧，依宋本、汲古。
小畜。秦失嘉居，河伯爲怪。還其銜璧，神怒不祐。織組无文，燒香不芬。通《豫》。兌西故曰秦。艮爲居，震爲嘉，坎失，故失嘉居。震爲伯，坎爲河、爲怪，故曰河伯爲怪。震爲璧、爲銜、爲還、爲神、爲怒。按：《秦紀》使者從關東夜過華陰，有人持璧遮使者曰：爲吾遺滈池君，今年祖龍死，因置其璧去，忽不見，始皇視之，乃二十八年過江所沈璧也，未幾，始皇果死，故曰還璧、曰不祐。坤爲文、爲帛，坎爲伏，故組織無文。本卦巽爲香、爲芬，互离爲燒，風散故不芬。
履。至德之君，禍不過鄰。使我世存，身无患災。乾爲德、爲君，离東爲鄰，离亂兌毀，故曰禍不過鄰，言不及乾也。通《謙》。坤爲我、爲身、爲世，坎爲災患，震解故无災患。○至德，宋元本作德至，依汲古。
泰。衆惡之堂，相聚爲殃。幽毒良人，使道不通。坤爲衆、爲惡，伏艮爲堂，故曰衆惡之堂。坤爲聚、爲殃、爲幽毒，震爲人，乾爲善，故曰良人。乾在下故曰幽毒良人。乾爲道，坤閉，故道不通。○幽，宋元本作出，依汲古。
否。三痴六狂，欲之平鄉。迷惑失道，不知昏明。通《泰》。坤爲痴，震數三，故曰三痴。震爲狂，乾數六，故曰六狂。震爲之，坤爲平鄉、爲迷惑，乾爲道，迷惑故失道。坤爲昏，震旦爲明。
同人。老弱无子，不能自理。郭氏雖憂，終不离咎。管子治国，侯伯來服。乘輿八百，尊祀祖德。通《師》。乾老坤弱，震子坤喪，故无子。坤爲自、爲理，柔弱故不能自理。坤爲郭，坎爲憂咎，郭爲齊滅，故曰終不离咎。震爲竹、爲管子，坤爲國，震爲侯伯，坤順爲服，坤爲乘輿，卦數八，故曰乘輿八百。乾爲祖、爲德、爲尊，坎爲祀也。○此林前四句與後四句吉凶不同意，亦不屬，顯爲兩林，非盡焦氏。
大有。褒后生蛇，經老日微。退跌衰耄，酒滅黃离。通《比》。坤爲后，昔周人發龍??化爲玄黿，後宮童女遭之而孕，生褒姒。玄黿，蜥蜴也，亦非蛇，且卦无蛇象，而各本皆作蛇，元如何也。坤帛爲經，坎爲跌，乾爲衰老，坎爲酒，离爲黃，於卦句雖偶合而語皆難解，疑訛字仍多。
謙。驄??黑??，東歸高鄉。白虎推輪，蒼龍把衡。遂至夷傷，不离咎殃。解詳《遯》之《震》。○??，汲古作鬣，高作南，均依宋元本。遂，元本作逐，非，依宋本、汲古。
豫。信譎龍且，塞水上流。半渡決囊，楚師覆亡。坎爲信，正反兩震言相背，故曰譎。震爲龍，故曰信譎龍且。艮爲防、爲塞，卦本坤體，亦爲水，陽在坤上，故曰塞水上流。坤爲囊，艮手爲決，震爲渡，陽居中，故曰半渡。震木爲楚，坤爲師，坤喪故覆亡。《史記》："韓信與項羽將龍且，戰于濰水，令萬餘人囊沙壅水上流，引軍半渡，佯不勝，走還，龍且追信。信令人決壅水大至，且軍大半不得渡，信急擊杀龍且"。○淓，宋元本作涉，亡作凶，均依汲古。
隨。有莘季女，爲王妃后。貴夫壽子，母字四海。莘，草也。震象，兌爲季女，大禹母有莘氏也。震爲王，兌爲妃，故曰爲王妃后。震夫艮貴，故曰貴夫，艮壽震子，故曰壽子。兌澤故曰海。震卦數四，故曰四海，巽爲母。○字，汲古作尊，依宋元本。
蠱。德被八表，蠻夷率服。蝥賊不作，道无苛慝。震爲德，艮爲表，數八，故曰德被八表。互大坎爲蠻夷，巽順，故曰率服。巽爲蝥賊、爲苛慝，艮爲道，艮在上，故无苛慝。
臨。載日精光，驂駕六龍。祿命徹天，封爲燕王。伏乾爲日、爲精光，坤爲載，乾爲龍，數六，乾行故曰驂駕六龍。乾爲天、爲祿，伏巽爲命，故曰祿命徹天。震爲王，兌爲燕，故曰燕王。巽爲誥命，故曰封。
觀。纓急縮頸，行不得前。五石示象，襄霸不成。巽爲繩、爲纓，巽躁故急，巽退故縮。艮爲頸，言纓急項不得伸也。震爲行，震覆故行不前，乾爲前也。艮爲石，巽卦數五，故曰五石。艮爲象，故曰五石示象。伏乾爲君，故曰襄。震爲霸，震覆故曰襄霸不成。《左傳·僖十四年》："隕石于宋五。"後宋襄圖霸不成而死，以隕石爲不祥。石，星石也。○不，元本作弗，非，依宋本、汲古。
噬嗑。蛇失其公，戴麻當喪。哀悲哭泣，送死离鄉。通《井》。巽爲蛇，震爲公，坎失，故曰蛇失其公。巽爲麻，艮爲戴，兌折爲喪，故曰戴麻當喪。卦正反兌口，故曰哀悲哭泣。坎爲死，艮爲鄉。○蛇失其公，汲古作蛇鄉其穴，非，依宋元本。
賁。回隤不安，兵革爲患。掠我妻子，客屢饑寒。中爻震爲馬，回隤病也。《詩》："我馬虺隤"是也。艮爲兵革，坎爲患，艮手爲掠，离妻震子，故曰掠我妻子。震客離饑，坎寒虺隤，《說文》又作?隤，蓋傳寫異文不得，以與詩異，即定回爲訛字。○回隤，汲古作四隤，依宋元本。屢，宋元本作屬，依汲古。
剝。乘風駕雨，與飛鳥俱。一舉千里，見吾愛母。坤爲風，伏兌爲雨，艮爲鳥、爲飛，乾卦數一，艮爲舉，坤爲里，故曰一舉千里。坤爲吾、爲母，伏兌爲見。○駕雨，宋本作雨橋，元本、汲古作禹，依《明夷》之《鼎》校。
復。雷霆所擊，誅者五逆。劘滅无迹，有懼方息。震爲雷霆，艮手爲擊，坤杀故曰誅。乾順行，坤逆行，五陰故曰五逆。坤死故劘滅。坤虛故无迹。乾爲惕、爲懼。息者，生也，言乾陽從此漸息也。
无妄。張氏揖酒，請謁左右。平叔枯槁，獨不蒙所。震爲張，艮手爲揖，伏兌爲酒，故曰張氏揖酒。艮爲求、爲請謁，震左兌右，故請謁左右。伏坤爲平，艮爲叔，离爲枯槁，离虛，故獨不蒙所。關西方言致力於一事爲所。《書·无逸》："君子所其无逸"、《召誥》"王敬作所"是也，言獨不致意於平叔也。按：《史記·陳丞相世家》："富人張負獨偉視平，歸謂其子仲曰：人固有美好如陳平而長貧賤者乎。乃以其孫女嫁之，並假以幣爲內婦酒食之資"，林用其事三四句，言平叔不能久枯槁也。○平叔，依宋元本，汲古作王時。
大畜。坐爭立訟，紛紛匈匈。卒成禍亂，災及家公。艮爲坐，震爲立，三至上正反兩震言相對，故有爭訟之象而紛紛匈匈也。离爲禍亂、爲災，艮爲家，乾父爲公。
頤。霜降閉戶，蟄蟲隱處。不見日月，與死爲伍。坤爲門戶、爲閉、爲霜，故曰霜降閉戶。通《大過》。巽伏爲蟄、爲隱處、爲蟲，艮爲日，兌爲月，巽伏故不見，坤爲死也。
大過。鼠聚生怪，爲我患悔。道絕不通，商旅失意。通《頤》。艮爲鼠，震爲生，坤爲聚、爲鬼怪、爲患悔，坤爲我，艮震皆爲道路，坤閉故不通。震爲商旅，坤喪故失意。《漢書·五行志》："昭帝元鳳元年，燕有黃鼠銜其尾舞王宮端門中。未幾。燕王誅死"。
坎。寒暑不當，軌度失常。一前一後，年歲鮮有。坎爲寒，伏离爲暑，震爲道，故曰軌度。艮爲常，坎失故曰失常。艮爲前，震爲後、爲年歲，离虛坎病，故年歲鮮有。
离。築室水上，危於一齒。丑寅不徙，辰巳有咎。通《坎》。中爻艮爲室、爲築，下坎，故曰築室水上。坎爲危險。後天坎數一，故曰危於一齒。齒字恐訛，未詳其義。先天震居丑寅，後天艮居丑寅，故曰不徙。坎中爻也，先天兌居辰巳，後天巽居辰巳。离中爻也，澤風成大過，大過死故曰有咎。
咸。畜鷄養狗，長息有儲。耕田得黍，主母喜舞。巽爲鷄，艮爲狗，旁通《損》。震爲長、爲息，艮止故有儲。坤爲田，震爲耕、爲黍，故耕田得黍。震爲主、爲喜、爲舞，坤爲母，故曰主母喜舞。○主，宋元本作王，依汲古。
恒。東壁餘光，數暗不明。主母嫉妬，亂我業事。震爲東，伏艮爲壁、爲明，故曰餘光。兌昧故暗而不明。震爲主，伏坤爲母、爲嫉妬，坤爲事業、爲我、爲亂。○業事，汲古作事業，依宋元本，事詳《謙》之《屯》。
遯。剛柔相傷，火爛銷金。雕鷹制兔，伐楚有功。通《臨》。遯陰消陽，臨陽消陰，故曰剛柔相傷。乾金，艮爲火，陰在下消陽，故曰火爛銷金。艮爲黔喙、爲雕鷹，震爲兔、爲楚、爲伐，震樂，故伐楚有功。
晉。鄭國讒多，數被楚憂。征夫愁苦，民困无聊。坤爲國、爲平，故曰鄭國。鄭，町也，地多平町町然也。离上下兩兌口相背，故曰讒多。大壯震木爲楚，坎爲憂，震爲征夫，坎爲愁苦，坤爲民，坎困故无聊。○征夫，宋元本作商人，依汲古。
明夷。弓矢斯張，把彈弦折。丸發不至，道遇患害。坎爲弓、爲矢，震爲張，坎爲彈、爲弦、爲折，故曰把彈弦折。坎爲丸，坎陷故不至。震爲道，坎爲患害。○斯，宋元本作其，依汲古。
家人。舉觴飲酒，未得至口。側弁醉酗，拔劍斫怒，武侯作悔。通《解》。坎爲酒、爲飲，震爲觴、爲舉、爲口，震伏故未得至口。艮爲弁，艮覆故曰側弁。离爲惡人，故醉酗。坎爲七、爲劍，震爲拔、爲怒、爲斫，故曰拔劍斫怒。震爲武，坎爲悔，故曰武侯作悔。按：《小雅》："賓之初筵，賓既醉止，載號載呶"，又曰"側弁之俄，屢舞傞傞"，乃衛武公飲酒悔過之詩，故曰武公作悔。○弁，汲古作棄，依宋元本。斫，宋元本作相，依汲古。
睽。蒼鷹群行，相得旅前。王孫申公，驚奪我雄。北天門開，神火飛災。如不敬信，事入塵埃。此用遇卦象。伏艮爲鷹，震色青，故曰蒼。伏坤爲群，震爲行、爲旅，旅者，侶也，言結爲伴旅而前行也。震爲王公，艮爲孫、爲明，故爲申，故曰王孫申公。震爲驚，艮手爲奪，震爲武、爲雄，伏坤爲北，艮爲天門，震爲開，故曰北天門開。震爲神，艮爲火、爲災、爲飛，故曰神火飛災。乾爲信，坤爲疑，艮爲塵埃。○宋元本缺此林。
蹇。穿屋相宜，利倍我北。循邪詭道，逃不可得。南北望邑，遂歸入室。艮屋，坎爲穿，故曰穿屋。坎爲北，巽利坤我，故曰利倍我北。坎爲邪，艮爲道，震往爲逃，震覆故不得逃离。南坎北离，目爲望，艮爲邑，故曰南北望邑。坎爲室，故曰入室。○屋，宋元本作空，依汲古。逃，汲古作迎，依宋元本。
解。壽如松喬，與日月俱。常安康樂，不罹禍憂。此用《大壯》象。伏艮爲壽、爲松喬，赤松子，王喬，皆古仙人名。艮日兌月，艮爲常、爲安，震爲康樂，在外故不憂。
損。出門望東，伯仲不來。疾病爲患，使母憂歎。艮門、震出、震東，艮爲觀，故曰望東。震爲伯，艮止故不來。坤爲疾病、爲患、爲憂、爲母，震爲歎也。
益。太姒之孫，周文九子。咸遂受成，寵貴富有。坤爲母后，故曰太姒。艮爲孫，太姒者，文王之妃。詩"太姒嗣徽音"是也。《春秋傳》曰武王同母弟八人，是并武王爲九子也。震爲周，坤爲文，震爲子，數九，故曰九子。艮爲成，坤爲受，艮爲寵貴，坤爲富有，言太姒教誨諸子，成武王周公之德而富貴。○姒，汲古作姬，依宋元本。
夬。桃李華實，纍纍日息。長大成熟，甘美可食，爲我利福。兌爲反巽，巽木故曰桃李。兌爲華，《大過·九五》"枯楊生華"是也。乾爲木果，故曰實，重乾故纍纍日息。乾爲日、爲長大、爲美好，兌爲食，乾爲福，伏坤爲成熟、爲我、爲利。○纍纍，宋元木作累累，依汲古。
姤。昬禮不明，男女失常。行露反言，出爭我訟。通《復》。坤爲昬、爲禮，故曰昬禮不明。乾男坤女，姤坤消乾，復乾消坤，故男女失常。震爲行，坤爲水、爲露，《詩》"厭浥行露"是也。震爲言、爲反，故曰反言，又言又乾爲言，巽爲覆兌，兌言與上乾言相背，故曰爭訟。《行露》詩 "何以速我訟"，用其事也。○昏，依元本，宋、汲古作婚。露反，依宋元本，汲古作路有，非。
萃。室穿敝漏，破桴殘缺。陰弗能完，瓦碎不全。艮爲室，兌毀故穿，巽爲敝漏，故曰室穿敝漏。伏震爲桴，兌毀折故曰破桴、曰殘缺。坤爲陰，兌折故弗完，故瓦碎不全。艮爲瓦也。
升。數窮廓落，困於厯室。往登玉堂，與堯侑食。中爻兌數十，坤納癸，亦數十，故曰數窮，坤虛故廓落。伏艮爲室、爲時，故曰厯室，震爲往、爲登、爲王，伏艮爲堂，故往登玉堂。震爲帝，故曰堯。兌爲食，震爲侑，故曰與堯侑食。○堯，汲古作老，依宋元本。
困。道濕爲坑，輪陷躓僵。南國作諱，使我多畏。伏震爲道，下坎，故道濕，故爲坑。坎爲輪、爲陷、爲躓、爲僵，离爲南，伏艮爲國，坎爲諱，諱，避也，言南國禁忌多也。坎爲畏，困正互兩坎，故多畏。○輪，依汲古，宋元本作輸。
井。鰥寡孤獨，福祿苦薄。入室无妻，武子悲哀。通《噬嗑》。艮爲鰥，巽爲寡，坎爲孤獨，震爲福祿，坎爲薄，故曰福祿苦薄。坎爲室，巽入，离爲坎妻，坎失，故入室无妻。震爲武人，井正覆皆兌口，故曰悲哀。《左傳·襄二十五年》："崔杼取棠姜，筮得入其宮不見其妻凶"，困三繇詞，林用其事。○武，汲古訛我，依宋元本。
革。舉袂覆目，不見日月。衣衾杖机，就其夜室。通《蒙》。震爲袂、爲舉，艮爲目，《士喪禮》"幎目用緇，尺二寸"注：覆目者也，坎隱故覆目，故不見日月。艮日坎月也。坤爲衣衾，震木爲杖，艮爲几，故曰衣衾几杖。坎爲夜室，古以坎有棺橔象，就夜室者言死也。首句似用吳王夫差幎目而死事。○袂，宋元本作被，依汲古。
鼎。長尾踒跎，畫地爲河。深不可涉，絕无以北，憫然憤息。通《屯》。艮爲尾，巽爲長，下互坤形長，故曰長尾，踒跎當爲委佗。《詩》"委委佗佗"是也，所以形容長尾。坤爲地、爲河，艮手爲畫，上坎水下坤水，故深不可涉。坎爲北，兌折，故絕無以北。坎爲憫、爲憤、爲太息。
震。晨風文翰，大舉就溫。昧過我邑，羿无所得。震旦爲晨，伏巽爲風，伏离爲文，震爲羽翰，故曰晨風文翰。《詩》"鬱彼晨風"《傳》：晨風，鸇也。《周書·王會篇》："蜀人以文翰，文翰若臯雞"。艮爲鳥，亦艮象也。震舉离溫，艮爲邑、爲我，坎爲昧，故曰昧過我邑，言夜過也。离爲惡人，故曰羿。离虛故无所得。羿，后羿，善射，纂[當作簒]夏，後氏者也。
艮。出入節時，南北无憂。行者亟至，在外來歸。中爻震出坎入，艮爲時、爲節，震爲南，坎爲北、爲憂，震樂故无憂。震爲行、爲亟，震反，故來歸。○來歸，宋元本作歸來，依汲古。
漸。陽氏狂惑，季孫亂憒。陪臣執政，平子拘折，我心不快。互离爲陽，伏震爲狂，謂陽虎也。坎爲惑，艮爲季、爲孫，离亂坎憒，故曰季氏亂憒，謂平子也。艮爲臣僕，艮手爲執，巽爲政令，故曰陪臣執政。坎爲平，震爲子，坎爲拘折，言平子被囚也。坎爲心、爲憂，艮爲我，故曰我心不快。按：《左傳》"陽虎爲季氏陪臣，專政作亂，囚季平子，欲殺之，遇救免"。
歸妹。五烏六鴟，相對蹲跂。禮讓不興，虞芮爭訟。伏艮爲烏、爲鴟，坎數五，又卦數六，故曰五烏六鴟。震爲立，故曰蹲跂。震決躁，兌附決，故禮讓不興。坎爲憂虞，震爲草莽，故曰虞芮。卦上震下兌，而震言與兌言相背，故曰爭訟。昔虞芮二國爭田不決，欲訟於西伯，及入周界耕，皆讓畔，乃慙而還。首句義未詳，八烏，星名。
豐。顧念所生，隔在東平。遭离滿沸，河川決潰。幸得无恙，復歸相室。离目爲顧，伏坎爲念，震爲生，坎爲隔，震東坎平，故曰東平。互大坎爲滿沸、爲河川、爲潰決、爲病恙，震出故得无恙。坎爲室，震爲歸。○顧，汲古作願，依宋元本，此有故事，未能確指。末句汲古作復生歸室，依宋元本。
旅。追獵東走，兔逃我後。吾銳不利，獨空无有。通《節》。震爲追獵、爲東走、爲兔、爲後，坎爲棘，故爲銳。巽爲利，坎蹇，故不利。离虛故空无有，坎爲獨也。
巽。犬吠非主，上下膠擾。敵人襲戰，閔王逃走。伏艮爲犬，震爲鳴、爲吠、爲主，震伏，故曰非主。艮爲上，震爲下，坎爲膏，爲膠，离亂，故曰上下膠擾。震爲人、爲戰，三至上正反震艮相對，故曰敵人襲戰。坎爲閔，震爲王、爲走，故曰閔王逃走。《戰國策》："樂毅伐齊，至濟西，閔王走莒"是也。○膠，依宋元本，汲古作渾。
兌。嵩高岱宗，峻直且神。觸石膚寸，千里蒙恩。通《艮》。艮爲山，互坎爲中，故曰嵩高。互震爲東，故曰岱宗。艮爲高峻，震爲神、爲觸，艮爲石、爲膚，故曰觸石膚寸。震爲千里，坎爲恩澤，故曰千里蒙恩。《公羊傳》："觸石而出，膚寸而合，不崇朝而雨遍天下者，惟泰山之雲耳"。注：側手爲扶，覆手爲寸。膚寸皆艮象。
渙。陳魚觀社，佷荒踰矩。爲民開緒，亡其祖考。巽爲魚，震爲陳，艮爲社、爲觀，《春秋·隱公五年》"公如棠陳魚而觀之"，又《莊二十三年》"如齊，公觀社，非禮也"，故曰佷荒踰矩，言荒淫踰越規矩也。坎爲曲、爲矩、爲民，巽爲緒，艮爲壽，故曰祖考。坎失故亡其祖考。佷，音恒，有驕癡二義。《後漢·蔡邕傳》"董卓自佷用"是也。○第二句汲古訛狼虎踰距，依宋元本。
節。四壁无戶，三步一止。東西南北，利不可得。艮爲壁，震卦數四，故曰四壁。坤爲戶，坎塞坤故无戶。震爲步，數三，故曰三步。艮止，坎數一，故曰一止。震東兌西，震南坎北，巽爲利，巽覆，故利不可得。
中孚。求君衣裳，情不可當。觸諱西行，爲伯生殃。君之上歡，得其安存。震爲君，艮爲求，震爲衣裳、爲健，故不可當。震爲觸、爲行，巽伏故曰諱。諱，避也。兌爲西，故曰觸諱西行。震爲伯、爲生，兌折故生殃。震爲君、爲歡，艮爲安，《春秋》："蔡昭侯如楚，有善裘，子常欲之，弗與，留楚三年，後蔡人聞之，固請獻之，遂得歸"。○上歡，汲古作上安，依宋元本。
小過。春鴻飛東，以馬貿金，利可得深。震爲春、爲鴻、爲飛、爲東、爲馬，巽爲商旅，故曰貿。艮爲金，故曰貿金。坎爲深也。巽爲利，利可得深，言得利多也。
既濟。禾生蟲蠹，遠自尅賊，使我无得。此用遇卦象。震爲禾、爲生，巽爲蟲、爲賊，伏坤爲我，坤虛故无得。
未濟。桀亂无道，民散不聚。背室棄家，遁逃出走。离爲惡人，故曰桀。离爲亂，震爲道，坎隱故无道。坤爲民、爲聚，三爻間隔，故民散不聚。坎爲室，艮爲背，故曰背室。艮爲家，坎失，故曰棄家。坎伏爲遁，震走爲逃也。凡震艮皆用半象。
晉之第三十五
晉。銷鋒鑄耜，休牛放馬。甲兵解散，夫婦相保。坎爲鋒耜，离火爲銷、爲鑄，离牛坎馬，艮止故休放。离爲甲兵，坎水尅火，故解散。坎夫离婦，坤聚艮安，故相保。
乾。一衣三冠，冠無所絆。元服不成，爲身災患。乾爲衣，卦數一，故曰一衣。晉艮爲冠，數三，故曰三冠，艮下坤，坤坼，故曰冠无所絆、曰元服不成。坤爲身、爲災患。○第二三句宋元本作"无所加元，衣服不來"，身作我，均依汲古。
坤。百足俱行，相輔爲彊。三聖翼事，王室寵光。詳《屯》之《履》、《比》之《无妄》，履用伏象。謙與无妄皆以震爲足，此則以坤形象百足蟲，坤爲百也。
屯。魚蛇之怪，大人憂懼。梁君好城，失其安居。坤爲魚、爲蛇，坎爲怪，震爲大人，坎爲憂懼，震爲君，震木爲梁，故曰梁君。艮爲城，正覆艮，故曰好城。艮爲安居，坎失，故曰失其安居。元本注：春秋：梁君好城而弗處，卒亡其國。
蒙。少無繮輔，長不見母。勞心遠思，自傷憂苦。艮爲少，兌爲輔、爲剛，兌伏故无。震爲長，坤爲母，坎隱故不見。坎爲勞、爲心、爲思、爲憂苦。
需。前涉溽暑，解不可取。離門二里，敗我利市。老牛病馬，去之何悔。乾爲前、爲行，离爲暑，與坎連，故曰溽暑。解懈同。《詩·大雅》"不解於位"注：怠惰也，坎勞故曰解不可取。乾爲門，兌卦數二，故曰離門二里。巽爲利市，二至四巽覆，故敗我利市。离爲牛，乾老故曰老牛。乾爲馬，坎病，故曰病馬。坎爲悔，在外，故去之无悔。○門二，宋元本作河三，依汲古。涉，汲古作不，依宋元本。
訟。君明有德，登天大祿。布政施惠，以成恩福。中子南遊，翺翔未復。乾爲君、爲德，离火爲明，乾爲天、爲大祿，巽爲政命，巽風爲布施，乾爲恩福。坎爲中男，乾爲南、爲行，故曰中子南遊。离爲飛，故曰翺翔，坎陷故曰未復，言未歸也。○成，宋元本作感，依汲古。
師。嘵然唯諾，敬上尊客。執恭除患，禦侮致福。坎正反兩兌口，震爲聲，故曰嘵然唯諾。震爲客，伏乾爲貴，故曰尊容。乾惕爲敬，坎爲患，震解故除患。坤爲禦、爲侮，震樂故致福。
比。黍稷禾稻，垂秀方造。中旱不雨，傷風病藁。坤爲茅茹，故爲黍稷禾稻。造，作也，言苗秀興起也。坎爲中、爲雨，艮火故中旱不雨。坤爲風，故傷風病藁。
小畜。三羸六罷，不能越跪。東賈失馬，往返勞苦。通《豫》。震數三，坎數六，坎病故羸，坎勞故罷。震爲越跪、爲東、爲賈、爲馬，坎失故失馬。震爲往反，坎爲勞苦。○羸，宋本作嬴，依元本、汲古。
履。倚立相望，引衣欲裝。陰雲蔽日，暴雨降集。使道不通，阻我歡會。通《謙》。震爲倚立，艮爲望，正反艮故曰相望。坤爲衣裳，艮手爲引、爲裝，裝朿也。坤爲陰雲、爲蔽，离日，故陰雲蔽日。坎爲暴雨、爲降集。震爲道，坎塞故不通，故阻我歡會。坤我震歡也。○裝，宋元本作莊。降，宋本作祈，元本作所。阻，宋元本作降。會，元本作惠。五六句宋元本倒置，均依汲古。
泰。高腳疾步，受肩善趨。日走千里，賈市有得。中爻震爲足，故曰腳步，震躁，故高腳疾步、故善趨、故日走千里。震伏巽爲賈市，巽利故有得。坤爲受，伏艮爲肩。○善，汲古作喜，依宋元本。
否。北風寒涼，雨雪益冰。憂思不樂，哀悲傷心。中爻巽風，坤爲北，乾爲寒、爲冰雪，故曰北風寒涼，雨雪益冰。乾惕故憂，震樂震倒故不樂。坤爲哀悲、爲心。
同人。貞鳥雎鳩，執一無尤。寢門治理，君子悅喜。离爲鳥、爲鳩，通《師》。坎爲尤，數一，震樂故執一无尤。坤爲門、爲寢、爲理，震爲君子、爲悅喜。○雎，宋元本作鳴，依汲古。
大有。蓼蕭露瀼，君子龍光。鳴鸞噰噰，福祿來同。通《比》。坤爲薪、爲蓼蕭，坎爲露。艮爲君子、爲貴。龍，寵也，坤文爲鸞，兌爲鳴，乾爲福祿。蓼蕭，義詳《恒》之《蹇》。○龍，汲古作寵，依宋元本。噰噰，宋元本作雍和，依汲古。
謙。南行求福，與喜相得。封受上賞，鼎足輔國。震爲行、爲南，艮爲求，震爲福、爲喜、爲受，坤閉爲封，艮爲賞，陽在上，故曰上賞。震爲足，數三，故曰鼎足。坤爲國，艮伏兌，兌輔，故曰輔國。○封受，依宋本，汲古作受封。
豫。桑葉腐蠹，衣敝如絡。女功不成，絲布爲玉。震爲桑葉，坎病，故腐蠹。坤爲衣裳，坎破故敝。震伏巽，巽繩，故曰如絡、故曰絲布。坤爲女，坤喪故功不成。震爲玉絲，爲玉者，言桑壞不能産絲，故值貴也。
隨。左服易右，王良心歡，喜利從己。震左兌右。服者，夾轅之馬。震爲馬。左服易右者，震爲左，兌爲右，言馬初在左，至上兌而右也。震爲王，艮爲良，故曰王良。坎爲心，震爲歡喜、爲從，巽爲利。王良，古善御者。○喜，宋元本作嘉，依汲古。
蠱。壽考不忘，駕駟東行。三適陳宋，南賈楚荊。得利息長，旅身多罷，畏晝喜夜。艮爲壽考，震爲馬，故曰駕駟。震東故東行。震爲陳，艮爲宋，震數三，故曰三適陳宋。互震爲南，巽爲賈、爲楚荊，故曰南賈楚荊。巽爲利、爲長、爲商旅，互大坎爲罷、爲畏、爲夜，离爲晝，晝動故畏，夜伏故喜。○駟，宋元本作騂，三作之，身作自，均依汲古。
臨。羔羊皮革，君子朝服。輔政扶德，以合萬國。兌爲羔羊，通《遯》。艮爲皮、爲革、爲君子，坤爲朝、爲衣服，故曰君子朝服。兌爲輔，坤爲政，艮手爲扶，乾爲德，故曰輔政扶德。坤爲國，坤衆故曰萬國，坤閉爲合，故曰以合萬國。《詩·召南》："羔羊之皮，素絲五紽；羔羊之革，素絲五緎"，美召公也。○國，宋元作福，依汲古。革，各本皆作弁，依《謙》之《離》校。
觀。鸇鳩徒巢，西至平州。遭逢雷塌，破我葦廬。室家饑寒，思吾故初。艮爲鸇，坤文爲鳩，艮爲巢，伏震爲徙，故曰鸇鳩徒巢。兌爲西，坤爲州、爲平，震爲雷塌，兌折爲破，艮爲廬，巽爲葦，故曰葦廬。艮爲室家，坤爲飢，乾爲寒，故曰室家飢寒。坤爲吾，乾爲初。○第四句宋本、汲古廬作蘆，依元本。
噬嗑。大尾小頭，重不可搖。上弱下強，陰制其雄。艮爲尾，震大，故曰大尾。坎爲首，艮爲小，故曰小頭。坤爲重，坎陷，故重不可搖。艮上震下，艮小故弱，震長故強，四陽陷陰中，故曰陰制其雄。
賁。疏足息肩，有所忌難。金城銅郭，以鐵爲關。藩屏自衛，安止无患。震爲足，艮爲肩，坎爲忌難，艮爲城郭，三至上正反兩艮，故又爲關。艮爲金，故曰金、曰銅、曰鐵。艮爲藩屏、爲安止，坎爲患，安止故无患。
剝。天命玄鳥，下生大商。造定四表，享國久長。通《夬》。乾爲天，兌爲言，故曰天命。乾爲立，艮爲黔喙、爲鳥，故曰玄鳥。玄鳥者，燕也。兌爲燕。震爲生，震反，故下生。震爲子，故生商。商，子姓也。艮爲定、爲表，伏兌數四，坤爲國，故曰造定四表。艮爲久長，據《詩·商頌》箋"高辛氏妃簡狄吞??卵生契，爲商祖"。
復。賦歛重數，政爲民賊。杼柚空虛，我去其室。坤聚故曰賦歛，重坤故曰重數。坤爲政、爲民，伏巽爲賊。震爲杼柚。《詩》"杼柚其空"《箋》云：杼，持緯者；柚，受輕者也。杼柚上下震動，故取象於震。坤虛，艮爲室，艮倒故去室。○歛，元本訛鈠，依宋本。
无妄。陰陽隔塞，許嫁不答。宛丘新臺，悔往歎息。初陽伏陰下，艮止，故曰隔塞，女嫁曰歸。震爲歸、爲言，故許嫁。二至四震反，故曰不答。艮爲丘、爲臺，宛丘，《陳風》篇名，悔嫁非其人而作也。震爲歎息，毛詩謂刺陳幽公淫亂无度。新臺，《邶詩》篇名，毛謂刺衛宣公娶其子伋妻，國人惡之，林意似謂婦爲夫棄也。
大畜。願望登虛，意常欲逃。賈辛醜惡，妻不安夫。艮爲丘墟、爲望，震爲登，故曰願望登虛。震爲逃，伏坤爲意，震伏巽，巽爲商賈，納辛，故曰賈辛。兌爲醜惡，震夫兌妻，兌毀折而躁，故不安。《左氏·昭二十八年》："昔賈大夫惡，娶妻而美，三年不言不笑。"辛，大夫名。
頤。踧行竊視，有所畏避。蔽目伏藏，以夜爲利。震爲踧行，艮爲視，坤藏故竊視，故有所畏避。艮爲目，坤爲夜、爲利。
大過。信敏恭謙，敬鬼尊神。五岳西凟，克厭帝心，受福宜年。乾爲信敏，伏坤爲恭謙，乾爲惕，故曰敬，伏坤故曰鬼。乾爲神，兌伏艮，艮爲尊，故曰敬鬼尊神。艮爲岳，巽卦數五，故曰五岳。互大坎爲河川，乾亦爲江河，巽後天數四，故曰四凟。坤爲心，巽伏震，震帝故曰帝心。震爲福，坤爲受、爲歲，故曰受福宜年。
坎。懸懸南海，去家萬里。飛兔腰褭，一日見母，除我憂悔。坎爲海，伏离，故曰南海。震爲萬里，故曰懸懸。艮爲家，震爲馬、爲兔，坎爲腰，故曰飛兔腰褭。飛兔腰褭，皆良馬名。离日，坎數一，故曰一日。本卦坤體，坤爲母，乾二五之坤，故見母。坎爲憂悔，震爲除。
離。雖汙不辱，因何跣足。童子褰衣，五步平復。通《坎》。坎爲汙，坤爲辱，坎折坤，故不辱。跣足者，赤足也。震足坎赤，故曰跣足。艮爲童子，艮手爲褰，震爲衣，故曰褰衣。震爲步，坎數五，坎平，故曰五步平復。○跣，宋元本作洗，步作年，依汲古。
咸。宮城立見，衣就袂裾。恭謙自衛，終无禍尤。通《損》。艮爲宮城，震立兌見，艮爲衣，震口爲袂、爲裾，巽爲恭謙，震爲警衛，坤爲自、爲禍尤，震解故无禍尤。○裾，宋元本作裙，依汲古。
恒。敝笱在梁，不能得魚。望食千里，所至空虛。巽爲繩故爲笱。笱，罟也。巽下斷故曰敝。艮爲梁，巽爲魚，巽敝漏故无得。伏艮爲望，震爲粒粟、爲食、爲千里，震爲虛，故所至空虛。首句齊風語。○食，宋元本作貧，依汲古。
遁。千里騂駒，爲王服車。嘉其驪榮，君子有成。乾爲馬、爲赤，故曰騂，艮少爲駒，乾爲千里，故曰千里騂駒。乾爲王，二至四通震，震爲車、爲服，乾爲嘉榮，艮爲君子、爲成。
大壯。鼎足承德，嘉謀生福。爲王開庭，得心所欲。乾爲德，震爲足，數三，故曰鼎足。乾爲福、爲生、爲嘉、爲王、爲開，伏艮爲庭，兌悅故得所欲。
明夷。右手无合，獨折左指。禹湯失佐，事功不立。艮爲手、爲指，先天坎西，故曰右手，艮覆故指折。震左，坎折，坤寡，故曰獨折左指。震爲王，故曰禹，水在火上故曰湯。震佐坎失，故曰禹湯失佐。坤爲事功不立。○佐，汲古作位，依宋元本。
家人。憂凶增累，患近不解。心意西東，事无成功。坎爲憂憎、爲凶、爲累、爲患，坎陷故不解。坎爲心意、爲西，离爲東，故曰心意西東。巽爲風，風散故事无成功。○增，宋元本作憎，依汲古。
睽。東行食榆，困於枯株。夫妻无家，志窮爲憂。离東兌食，坎爲榆，皮可食。坎上下皆离，离科上槁故困於枯株，株枯則无皮可食。坎夫离妻，艮爲家，艮伏故曰无家。坎爲志、爲憂。稽康《養生論》："榆令人瞑。"《博物志》"啖榆則眠不欲覺"，又《禮·內則》"枌榆以滑之。"古蓋常食榆皮。○夫，宋元本作失，依汲古。
蹇。五經六紀，仁道所在。正月繁霜，獨不離咎。离爲文，故曰經紀，坎納戌，數五，故曰五經。坎數六，故曰六紀。艮爲道路、爲反震，震爲仁，故曰仁道所在。坎爲中正、爲月、爲霜，重坎故曰正月繁霜。坎爲獨、爲咎。离，罹也，坎隱，故獨不罹咎。五經者，五常，《漢書·賈誼傳》："六親有紀"，六紀即六親也。《白虎通》："六紀者，諸父、兄弟、族人、諸舅、師長、朋友。"正月，《小雅》篇名，憂亂而作。
解。懈緩不前，怠惰失便。二至之戒，家无禍凶。刻木象形，聞言不信。震往爲前，坎陷故懈緩不前，故怠惰失便。坎爲冬，至离爲夏至，故曰二至。《復》象傳云：先王以至日閉關，商旅不行。又《月令》"是月齊戒掩身"，故云戒。坎爲室家、爲凶禍，知戒故无禍。刻木象形未詳。坎爲聞，震爲言，坎上下兩兌口相背，故云不信。○怠惰，宋元本作熖怠，依汲古、局本。木字，宋本汲古作水，依元本。解懈古通。觀首二句焦氏似讀解爲懈。
損。仁愛篤厚，不以所忿。害其所子，從我舊都，日益富有。震爲仁愛，艮爲篤厚，乾爲忿，乾三之上成艮故不忿。《象傳》所謂"懲忿"也。震子坤害，故害其所子。坤爲都，伏乾爲舊、爲我，震爲從，故曰從我舊都。坤輿爲富有，艮爲日，故曰日益富有。○從，汲古作徙，依宋元本。
益。缺破不成，胎卵未生，弗見兆形。巽隕落，故缺破不成。震爲胎卵，震生，坤拆爲兆、爲形，巽伏故弗見。
夬。摧角不傷，雖折復長。秉德无愆，老賴榮光。艮爲角，艮伏兌折，故摧角，然陽必長故摧而不傷，雖折而復長。乾爲德、爲老，陽長故无愆，故老而愈榮。○愆，宋元本作騫，依汲古。
姤。乘桴浮海，免脫厄中，雖困无凶。通《復》。震爲桴、爲乘，坤爲海，坤厄震出，故免脫，故雖困无凶。○浮，宋元本作渡，凶作咎，依汲古。
萃。孔鸞鴛雛，鵕?鵜鶘。翺翔紫淵，嘉禾之圃，君子以娛。通《大畜》。震爲竹、爲孔，坤爲文，故爲鸞鴛，艮鳥故爲鵕?鵜鶘。卦爲萃故多若是。震爲翺翔，兌爲淵，乾赤，故曰紫淵。震爲嘉禾，艮爲圃、爲君子，震樂故娛。○鵕?，宋元本作鵁鵝，依汲古。禾，元本作木，依宋本、汲古。
升。甘露溫潤，衆來得願。樂易君子，不逢禍亂。兌爲露、爲潤，坤爲衆，震樂，故衆來得願。通《无妄》。艮爲君子，震樂乾易，故曰樂易君子。坤爲禍亂，乾在外故不逢。○二三句宋元本倒置，依汲古。
困。東騎墮落，千里獨宿。高岸爲谷，陽失其室。通《賁》。震爲東、爲騎，坎陷故墮落。震爲千里，坎爲獨、爲宿，故曰千里獨宿。艮爲高岸，坎窞爲谷，故曰高岸爲谷。坎爲室、爲失，困剛掩，故曰陽失其室。《詩·小雅》："高岸爲谷，深谷爲陵"。
井。八才既登，以成嘉功。尨降庭堅，國无災凶。通《噬嗑》。後天艮數八，震爲才、爲登、爲嘉、爲功，艮爲成，故曰以成嘉功。震爲尨，艮爲庭，尨降庭堅，乃八元之二人。庭堅，即臯陶字也。艮爲國，坎爲災凶，震樂故无。○嘉，宋元本作善，尨作厖，茲依汲古。
革。邯鄲反言，父兄生患。意涉憂恨，卒死不還。通《蒙》。二至上正覆兩震言相反，坤爲國，故曰邯鄲反言。乾父震兄，坎爲患，震生，故曰父兄生患。坎爲憂恨、爲水，坤亦爲水，震爲涉，艮爲終，故曰竟涉憂恨。震爲還，坤死，故曰卒死不還。案此似用《史記·陳涉傳》事。邯鄲反言者，言武臣反，陳涉自立爲趙王，涉欲係其家屬，後涉竟戰死不得還也。○宋元本革鼎在震艮後，非。
鼎。玉銑鐵頤，倉庫空虛。賈市无盈，與利爲仇。元本舊注鍾口兩旁曰銑，蓋乾爲金玉，初至五正倒皆兌，兌爲口，故曰玉銑鐵頤。頤亦口。卦通《屯》，屯互頤也。屯艮爲倉庫，坤爲空虛，巽爲賈、爲市、爲利，坤虛故无盈，故與利爲仇。坎爲仇也。○玉銑，汲古作五銳，從宋元本。銳爲矛屬，與下鐵頤不相聯屬，自以取兌象作銑爲允當，自來校此書者不知以易象爲標準，故當否皆不知，此所以多舛也。
震。白鳥銜鉺，鳴呼其子。旋枝張翅，來從其母。震爲白，互离爲鳥，震口爲銜，坎爲鉺，故曰白鳥銜鉺。震爲子、爲鳴呼、爲木、爲枝、爲張翅、爲從、爲來，坤爲母，來從其母者，言陽反坤初也。○旋枝，宋元本作施技，依汲古。
艮。學靈三年，聖且神明。先見善祥，嘉吉福慶。鳱鵠知來，告我无憂。學靈者，學語也。三至上正反兩震言相對，下震如何言，上即如言反答，故曰學靈。震爲年，數三，故曰三年。坎爲聖，震爲帝、爲神，艮爲明，故曰聖且神明。震爲善祥、爲吉慶。艮爲鳱鵠，震爲來、爲告，坎爲憂，震出故无憂。○第五句宋本作餌吉知來，汲古作神馬來見，依《小畜》之《漸》校。又二三句元本作"仁聖且神，明見善祥"，今依宋本。嘉吉，元本作吉喜，汲古作吉盛，亦依宋本。鳱鵠，義詳《小畜》之《漸》。
漸。雲孽蒸起，失其道理。傷害年穀，神君乏祀。坎爲雲、爲孽，下得艮火，故能蒸起。伏震爲起、爲道，坎爲失，故失其道里。震爲年穀，巽隕落，故曰傷害年穀。震爲神、爲君。○理應爲里之訛，依顧校。
歸妹。春耕有息，秋入利福。獻豜大豵，以樂成功。震爲春、爲耕、爲生，故曰息。兌爲秋，震爲利福，秋收故曰入。坎爲豕，故曰豜、曰豵。震爲功、爲樂也。○大疑作私。豳風言私其豵，獻豜於公。
豐。羸豕躑躅，虎入都邑。遮遏左右，國門勑急。巽爲豕，巽繩，故曰羸豕。震爲躑躅，巽入，伏艮爲都邑、爲虎，故曰虎入邑都，艮止故遮遏。震左兌右，艮爲國門，坎險故急。○震爲勑，元本作敕，依汲古。
旅。東行西維，南北善迷。逐旅失群，亡我襦衣。通《節》。震爲東、爲行，兌爲西，巽繩爲維。維，係也。震南坎北，坎又爲疑，故曰南北善迷。震爲逐，陰以陽爲伴，旅卦下二陰隨二陽，上一陰隨一陽，故曰逐旅。坤衆爲群，坎爲失言，否二升五，遺二陰在下，故曰失群。否上乾爲衣，下坤爲襦，今變旅，乾坤形變，故曰亡我襦衣。
巽。居室之倫，夫婦和親。小人乘車，碩果失豢。通《震》。中爻艮爲居，坎爲室，震夫巽婦，兌悅故和親。震爲車、爲人，艮爲小，故曰小人乘車。艮爲碩果，兩艮皆覆，故失豢。豢，養也。○汲古多"車在夫家，不知孰是"二句，依元本。
兌。東方孟春，乘冰戴盆。懼危不安，終失所歡。通《艮》。中爻震爲東、爲孟春，坎爲冰，震爲乘，坎在下故乘冰。震爲盆，艮爲戴，故曰戴盆。坎爲危懼，艮爲終，兌爲歡。○首二句謂當春暖戴盆行冰上，故危而不安也。古人以頭戴物，孟子所謂斑白者不負戴於道路也，汲古作載，非，依宋元本。失，宋元、汲古皆作身，依周本。
渙。風吹塵起，十里无所。南國年傷，不可安處。巽爲風，震口爲吹，艮爲沙石、爲小，故爲塵。震爲起。艮爲里，伏兌數十，故曰十里，坎隱故无所也。震爲南，艮爲國、爲時，坎災風隕，故南國年傷。坎險故不安。
節。重載傷車，婦女无夫。三十不室，獨坐廬空。震爲車、爲載，艮山，在山故曰重載，兌折故傷車。兌爲婦女，震爲夫，坎失故无夫。震數三，兌數十，艮爲室，坎隱，故三十无室。坎爲獨，艮爲坐、爲廬，离虛，故曰空廬。
中孚。敗牛羸馬，與利爲市，不我嘉喜。中爻艮爲牛，震爲馬，兌毀折，故曰敗、曰羸。巽爲利市，震爲喜也。
小過。月出阜東，山蔽其明。章甫薦屨，箕子佯狂。震爲東、爲出，艮爲阜，兌月在山上，故曰月出阜東。艮山巽伏故明隱，艮爲冠，故曰章甫。震爲履、爲草，故曰薦屨。薦，草也。震爲箕、爲子、爲狂，御章甫之禮冠而下躡草履，不恭甚矣，故曰佯狂。○薦屨，汲古訛憂僂，茲從宋元本。
既濟。出入門所，與道開通。杞梁之信，不失日中。少季渡江，來歸其邦，疾病危亡。此用《晉》象。艮爲門、爲道，坎爲木、爲杞，艮爲梁，坎爲信，离爲爲日中。艮爲少季，坎爲江，艮爲邦，坎爲疾病危亡。杞梁，齊大夫，襄二十三年齊與莒戰，杞梁夜入莒地，莒子賄杞梁，使勿死戰，杞梁曰：昏而受命，日中棄之，亦君之所惡也。少季未詳，或指吳季札，林語似此者甚多，不能強解也。
未濟。邑居衛師，如轉蓬時，居之凶危。此仍用《晉》象。坤爲衆、爲兵、爲師、爲邑，坤爲薪、爲蓬，艮爲時、爲居，坎爲凶危。○居，宋元本作兵，茲依汲古，均不協。
明夷之第三十六
明夷。他山之錯，與璆爲仇。來攻吾城，傷我肌膚，邦家騷憂。震爲玉、爲璆，坤爲城、爲邦家，艮爲肌膚，三至五艮覆，故曰傷我肌膚。坎爲仇、爲憂。《詩·小雅·鶴鳴》篇："他山之石，可以爲錯"，《傳》"錯，石也"，可以琢玉，故與璆爲仇。
乾。踐履寒冰，十步九尋。雖有苦痛，不爲憂病。此用遇卦《明夷》象。震爲踐履，坎爲寒、爲冰，坤數十，震數九，故曰十步九尋。《禮·王制》注："六尺爲步"，《周禮·地官·媒氏》注："八尺曰尋"。坎爲苦痛、爲憂病，震在外故解也。
坤。太公避紂，七十隱處。卒逢聖文，爲王室輔。此仍用《明夷》象。震爲公，坤老故曰太公。坤爲惡，故曰紂。坎伏故曰避紂。坤爲文，坎爲聖、爲室，震爲王，故曰王室，言太公遇文王爲周室輔也。○逢，元本作遭，依宋本、汲古。
屯。日月之塗，所行必到，无有患悔。艮日坎月，震爲塗、爲行，坎爲患。
蒙。諷德誦功，美風盛隆。旦輔成周，光濟沖人。震爲功德、爲言，正反震，故曰諷誦。震爲周、爲盛、爲旦，艮爲光，坎爲和，沖，和也。震爲人，沖人，成王也；旦，周公也。○美風，宋元本作美周，依汲古。
需。童子无室，未有配合，空坐獨宿。伏艮爲童子，坎爲室，兌毀故无室。坎爲合，二五不相應，故无合。坎爲獨、爲宿。○子，宋元本作女，依汲古。
訟。穿鼻繫株，爲虎所拘。王母祝詞，禍不成災，惠然肯來。艮爲鼻，坎爲穿，初至四艮二陽穿其中，故曰穿鼻，此與入於淵入字同義，皆謂二也。巽爲繫、爲木，故曰繫株，言既穿其鼻復係於木上也。乾爲虎、爲王，巽爲母，故曰王母。伏震爲祝，坎爲禍，离爲災，風散故脫。
師。黃帝神明，八字聖聰。佚受大福，天下平康。震爲帝，坤黃故曰黃帝。坎爲聖、爲聰，坤卦數八，震爲子，故曰八子。震爲福，坤爲天下，坎爲平，故天下平康。
比。深谷爲陵，衰者復興。亂傾之國，民得安息。中婦病困，遂入冥室。艮爲谷、爲陵，坤爲國、爲亂、爲民，艮止爲安息。火爲水妃，火伏，故曰中婦病困。坎爲室、爲冥，坤爲死，入冥室，言死也。卦坎爲水，坤又爲水，故离火病也。《詩·小雅》："高岸爲谷，深谷爲陵"。
小畜。道遠遼絕，路宿多悔。頑囂相聚，生我畏忌。乾爲道路、爲遼遠，坎爲宿，坤爲悔，故曰路宿多悔。坤爲聚、爲惡，故曰頑囂相聚。震爲生，坎爲畏，皆用伏象。○忌，宋元本作惡，依汲古。
履。旦樹菽豆，暮成藿羹。心之所樂，志快心懽。伏《謙》。震爲旦、爲樹、爲菽豆，坎爲暮，巽爲藿，坎爲心，震爲樂。○羹、懽，依宋元，汲古本作藿葉、作心愜，韻似協，然不可從。
泰。切切之患，凶憂不成。虎不敢嚙，利當我身。坤爲患、爲凶憂，兌爲虎、爲嚙，坤爲我、爲身，伏巽爲利。○嚙，宋元本作齚，依汲古。
否。王伯遠宿，長婦在室。異庖待食，所求不得。震爲王、爲伯，坤爲宿，震伏不見，故曰遠宿。巽爲長婦，互艮爲室，故曰長婦在室。艮爲庖、爲待，伏兌爲食。艮爲求，言與庖廚離異不能得食也。○待，宋元本作恃，依汲古。
同人。寒燠失時，陽旱爲災，雖耗无憂。乾寒离火，故曰寒燠失時。离爲陽旱、爲災，巽隕落故曰耗，故爲憂。坎伏故无憂。
大有。雖窮復通，復危不凶，得其明功。此用遇卦《明夷》象。震爲通、爲履，坎在震下，故曰履危。
謙。狼虎所宅，不可以居，爲我患憂。艮爲虎狼、爲宅，坎坤皆爲憂患，故不可居。
豫。喋囁噱嚾，昧冥相摶。多言少實，語无成事。震言故曰喋囁。噱，大笑。嚾，喧囂也，卦正反艮，故曰相摶，正覆震相背，故曰多言少實，語无成事。○噱嚾，宋元本作處嚁，汲古作處耀。摶，宋元本、汲古訛傳，均依汲古《中孚》之《升》校。
隨。履冰蹈凌，雖困不窮。播鼓登巖，卒无憂凶。明夷坎爲冰凌，震爲蹈履、爲通，故不窮。震爲鼓，互艮手故曰播鼓。艮爲巖，震爲登，言登山擊鼓也。○鼓，宋元本作雀，茲依汲古。
蠱。文文墨墨，憂禍相雜。南北失志，東西不得。震東兌西，震亦爲南北象，或指大坎。○首句依宋元本，汲古作文墨且墨，文疑汶之訛，汶汶墨墨，言雜亂不明也。
臨。爭訟不已，更相談訽。張季弱口，被髪北走。詳《大畜》之《家人》。○口，宋元本訛日，依汲古。
觀。德積逢時，宜其美才。相明輔聖，拜受福休。長女不嫁，後爲大悔。坤爲積，艮爲時、爲明，伏乾爲聖、爲休福，艮爲拜，故拜受福休。巽爲長女，震爲嫁，震伏故不嫁。
噬嗑。江水沱氾，思附君子。仲氏爰歸，不我肯顧，姪娣悔恨。詳《遯》之《巽》。
賁。光祀春成，陳寶雞鳴。陽明失道，不能自守，消亡爲咎。詳《大有》之《井》。○祀，汲古作禮，寶作室，陽作師，均依宋元本。
剝。驚虎无患，虞爲我言，賴得以安。艮爲虎，坤爲患，艮安故无患。虞，虞人，守山澤之官，艮爲官、爲山，故艮爲虞人，反震爲言。
復。僞言妄語，轉相詿誤，不知狼處。震爲言，坤虛，故曰僞妄、曰詿誤。艮爲狼，艮覆坤迷，故不知。○相，汲古作爲，依宋元本。
无妄。履隙自敵，凶憂來到，痛不能笑。互巽爲隙，震爲履、爲笑，伏坤爲凶憂，故不能笑。○隙，宋元本作悖，依汲古。能笑，汲古作死哭，依宋元本。
大畜。牽尾不前，逆理失臣，惠朔以奔。艮爲尾、爲牽，艮止故不前。坤爲理、爲臣，坤伏故失臣。乾爲朔，互震爲奔，衛惠公名朔，初譖急子于宣公，公令急子使齊，其弟壽知之，先往，盜殺之，急子至，又殺之，及朔即位，爲諸公子所惡，故出奔，見《左傳·桓十六年》。
頤。三狸捕鼠，遮遏前後。死於環城，不得脫走。詳《离》之《遯》。
大過。言笑未畢，憂來暴卒。身加檻纜，囚繫縛朿。大過爲棺槨，故爲死卦，兌口故曰言笑。伏坤爲憂、爲身，艮爲檻。《史記·陳平傳》："即反接噲載檻車詣長安"，巽爲繩，故曰纜。縲，絏也。卦爲大坎，坎爲囚，巽爲繫縛，漢人以大過爲死卦，故象如此。○畢，宋元本作卒，依汲古。三四句宋元本汲古皆作"身墨丹索，檻囚裝朿"，茲依汲古《既濟》之《大過》校。
坎。陰積不已，雲作滛雨。傷害平陸，民无室屋。坎爲積、爲雲、爲雨，重坎故曰滛雨。艮爲平陸、爲室屋、爲民，坎陷，故傷害而无室廬也。
离。山林麓藪，非人所處。鳥獸无禮，使我心苦。伏艮爲山麓，巽爲林。
咸。新作初陵，踰蹈難登。三駒推車，跌頓傷頤。艮爲陵，震爲踰蹈、爲登，震伏，故難登，言始皇初即位，即穿治驪山爲陵，其高大難登也。震爲駒、爲車，數三故曰三駒，兌毀折故曰跌頓。兌又爲頤。○蹈。汲古作陷。頓作損。均依宋元本。
恒。魂微惙惙，屬纊聽絕。擴然大通，復更生活。乾爲魂，陷陰中成大過，大過死，故曰魂微惙惙。惙惙，短氣貌。巽爲纊，兌爲絕，震爲通、爲生，震在上出大過，故更生也。○屬，宋元本作行，依汲古。
遯。欒子作殃，伯氏誅傷。州犁奔楚，去其邑鄉。通《臨》。震木故曰欒子，坤爲殃、爲誅傷，震爲伯，故伯氏誅傷。震爲犁，坤爲州，震爲奔、爲楚，坤爲邑、爲鄉，《左傳·成十五年》："晉三卻殺伯宗及欒弗忌，伯宗子伯州犁奔楚"。○楚，宋元本作荊，依汲古。
大壯。驕胡犬形，造惡作凶。无所能成，遠自滅身。通《觀》。坤爲胡，艮爲犬，故曰驕胡犬形。坤爲兇惡、爲身，兌毀故无成，坤死故滅身。
晉。陳詞達情，使安不傾。增榮益譽，以成功名。艮爲榮譽、爲名。○情，宋元本作城，蓋誠之訛，茲依汲古。
家人。三杞无棗，家无積莠。使鳩求婦，頑不我許。巽爲杞，离卦數三，故曰三杞。巽爲不果，故无棗。巽爲茅、爲莠，坎爲積、爲室家，莠在火上故曰家无積莠。离爲鳩，巽爲婦、爲反，兌言反故不許。
睽。慎禍重患，顔子爲友，乃能安存。牢戶繫羊，乃能受福。坎爲禍患，伏艮爲顔，與下兌爲友。坎爲牢，兌羊在坎下，故曰繫羊牢戶，坎陷故曰繫。○患，宋元本作病，福作慶，依汲古。
蹇。鹿得美草，鳴呼其友。九族和睦，不憂飢乏。詳《同人》之《蹇》。
解。亡玉失鹿，不知所伏。利以避危，全我生福。甘雨時降，年穀有得。震爲玉、爲鹿，坎爲隱伏故亡失。坎爲甘雨，震爲年、爲穀。○穀，宋元本作嵗，依汲古。
損。逢時積德，身受福慶。○積德，宋元本作得當，依汲古。
益。鵠思其雄，欲隨鳳東。順里羽翼，出次須日。中留北邑，復反其室。艮爲鵠，坤爲鳳，震爲東、爲隨，故欲隨鳳東。震爲羽翼，艮爲日，艮止，故曰須日、曰中留。坤爲邑、爲北，艮爲室。○須日中，汲古作日中須，茲依宋元本。
夬。環堵倚鉏，升斗屬口。貧賤所處，心寒悲苦。此用《明夷》象。坤爲堵，震爲鉏、爲升斗、爲口，坤爲貧賤。坎爲心、爲寒、爲悲苦。○升斗，宋元本作升升，悲作昨，依汲古。堵，汲古作緒，依宋元本。
姤。孤獨特處，莫依爲輔，心勞志苦。巽爲寡，故曰孤獨。伏坤爲心志、爲勞苦。
萃。稷爲堯使，西見王母。拜請百福，賜我喜子，長樂富有。此用《明夷》象。互震爲稷，又爲帝、爲堯。坎爲西，震爲王，坤爲母，故曰王母。震爲百、爲福、爲富有，又爲喜子，喜子，蠨蛸也。劉向《新論》"野人晝見蟢子者，以爲有喜樂之瑞"。
升。鳴條之災，北奔犬胡。左袵爲長，國號匈奴。主君旄頭，立爲單于。詳《屯》之《无妄》。災，宋元本作郊，爲作尊，依汲古。
困。絕而復通，雖危不窮。終得其願，姬姜相從。兌爲絕，坎爲通，故絕而復通。坎爲危，巽爲姜，伏震爲姬。○危，宋元本作達，依汲古。
井。陽并悖狂，拔劍自傷，爲身生殃。并，依宋本、汲古，元本作氏。生，宋元本作坐，依汲古。翟云升云：《內經》：陰不勝其陽，則脈流薄疾并乃狂，注：盛，實也。
革。方圓不同，剛柔異鄉。掘井得石，勞而无功。互乾爲圓，伏坤爲方。乾剛坤柔故曰異鄉。兌爲井，乾爲石，互巽亦爲石。伏坎爲勞，掘井得石，不能再掘，故勞而无功。
鼎。乘風駕雨，與鳴鳥俱。動舉千里，見我愛母。通《屯》。震爲乘，坤爲風，故曰乘風。坎爲雨，故曰駕雨。震爲鳴，艮爲鳥，坤爲千里、爲母。○駕雨，宋元本作雨會，鳴作飛，均依汲古。
震。三塗五獄，陽城太室。神明所扶，獨无丘革。詳《需》之《蒙》。
艮。鴟鴞娶婦，深目??身。折要不媚，與伯相背。艮爲鴟鴞，震爲娶，伏兌爲艮婦，互大离故曰深目。艮爲身，坎隱，故曰??身。坎爲腰、爲折，兌爲媚，兌伏，故曰不媚。互震爲伯、爲反艮，故曰相背。○元本作鴞鴟，從宋本、汲古。背，汲古作悖，依宋元本。
漸。轉行軌軌，行近不遠。旦夕入門，與君笑言。伏震爲旦，坎爲夕，艮爲門，巽入。震爲君、爲笑言。
歸妹。求利離國，逃去我北。復歸其城，不爲吾賊。伏艮爲求、爲國、爲城，巽爲利，在外故曰離國、曰逃去。坎爲北、爲賊，巽亦爲賊，茲曰不爲吾賊。似用伏巽。○離，從汲古，宋元本作難。
豐。日月之塗，所行必到。无凶无咎，安甯不殆。离日兌月，伏震爲大塗、爲行，伏艮爲安甯。
旅。管仲遇桓，得其願歡。膠目啓牢，振冠无憂。笑喜不莊，空言妄行。通《節》。震爲管，坎爲仲，震爲桓，桓，木表也，故曰管仲遇桓。震爲懽，兌爲澤、爲膠，上离故曰膠目，坎爲牢，互震故曰啓牢。艮爲冠、爲手，故曰振冠。坎憂震解，故曰不憂。《呂氏春秋》："魯送管仲于齊，鞹其拳，膠其目"。○啓牢，汲古、丁本作殺糾，局本作膠口，依宋元本。
巽。出入蹈踐，動順天時。俯仰有節，禍災不來。巽入震出，伏艮爲天、爲時，巽順，离爲禍災。
兌。內崩中傷，上亂无常。雖有美粟，我不得食。互离爲亂，兌毀故曰內崩中傷。兌爲常，亂故无常。互巽爲粟，兌爲食。○中傷，宋元本作傷中，常作恒，依汲古。美，汲古作米，依宋元本。
渙。逐禍除患，道德神仙。遏惡萬里，福常在前，身樂以安。坎爲患，震爲逐，艮爲壽，故曰仙。震爲神、爲道德、爲福、爲樂，艮爲身。○遏，汲古作過，依宋元本。
節。牛驚馬走，上下渾擾。鼓音不絕，頃公奔敗。艮爲牛，震爲馬，正反艮震故曰牛驚馬走，上下渾擾。震爲鼓、爲音、爲公，兌毀折故敗。○頃，汲古及各本訛項，依宋元本。齊頃公與郤克戰，敗。見《左傳·成十三年》。
中孚。西上九阪，往來流連。止須時日，虛與有得。兌西，震爲阪，數九，故曰西上九阪，正覆艮震，故曰往來流連。艮爲時日，艮止故曰須。○阪，宋本、汲古皆作陂，依元本。止，汲古作心虛、作靈，依宋元本。
小過。虎怒捕羊，猬不能攘。艮虎兌羊，卦是坎形，故曰猬。猬能伏虎，見《龜策傳》注。
既濟。湧泉涓涓，南流不絕。卒爲江海，壞敗邑里。家无所處，將師襲戰，獲其醜虜。重坎，故泉流不絕，故爲江海。离爲南。○湧，元本作踴，依宋本、汲古。四五兩句依宋元本增，汲古无。
未濟。桃弓葦戟，除殘去惡，敵人執服。此用遇卦明夷象。震爲桃葦，坎爲弓，离爲戟。丁云《左傳·昭四年》："桃弧棘矢以除其災"，又《太平禦覽》引《禮稽命徵》曰"桃孤葦矢以除疾殃"。
焦氏易林注卷十

家人之第三十七

家人。天命赤烏，與兵徼期。征伐無道，誅其君傲，居止何憂。坎爲赤，离爲烏，巽爲命，离爲兵戈，伏震爲征伐。震爲大塗、爲君，震伏故曰无道、曰誅其君。坎巽皆爲伏，故曰居止。《史記·周本紀》："武王伐紂，有赤烏流于王屋"，首二句謂天以赤烏示瑞，示伐紂之期至也。○天，汲古作王，兵作君，均依宋元本。

乾。千歲槐根，身多斧瘢。傷夷倒掘，枝葉不存。乾爲千歲，家人巽爲槐，兌爲斧，初二三四皆兌形。艮爲節、爲瘢，二三四五皆艮形，故曰身多斧瘢。巽隕落故曰傷夷，故无枝葉。○瘢，汲古作痕，非，依宋元本。三句宋元作傷癕擣理，依汲古。

坤。喭喭諤諤，虎豹相齚。畏懼悚息，終无難惡。此亦取遇卦《家人》象。家人重离，离正反兌口相對，喭喭諤諤，語多貌，离正反兌相對艮爲虎豹，故曰相齚.齚，亦兌象也。坎爲畏懼。

屯。娶於姜呂，駕迎新婦。少齊在門，夫子歡喜。震爲娶，伏巽爲姜呂、爲震婦、爲少齊。坤爲門，震爲夫子、爲喜，《左傳·昭三年》："少姜有寵於晉，謂之少齊"。

蒙。膏壤肥澤，民人孔樂。宜利居止，長安富有。坎爲膏澤，坤爲壤、爲民人，互震爲孔樂，艮止故利居。坤爲安，震爲長，故曰長安，坤多故曰富有。

需。主有聖德，上配太極。皇靈建中，授我以福。乾爲聖、爲主，乾天故配太極，乾爲帝、爲皇、爲福，坎爲中。○主，元本訛坐，從宋本、汲古。《詩·大雅》："克配彼天"、"莫匪爾極"，《書》："建中于民，敛時五福"。

訟。耄老蒙鈍，不見東西。少者弗慕，君不與謀。懸輿致仕，退歸里居。乾爲老，离東坎西，坎隱故不見東西。兌爲少，乾爲君，今兌口向下，與乾君背，故曰弗慕、曰君不與謀。伏坤爲輿，在上故曰懸輿。艮爲官、爲仕，伏震艮覆，故曰致仕。震爲歸，坤爲里。

師。三狂北行，道逢大狼。暮宿患宅，爲禍堪傷。震爲狂，數三，故曰三狂，坤北故曰北行。震爲行、爲道，艮爲狼，狼首向內，與坎室連，故曰患宅。坤爲暮，坎爲宿、爲患、爲室，故曰暮宿患宅。○堪，汲古作所，依宋元本。

比。更旦初歲，振除禍敗。新衣元服，拜受利福。震爲旦，震覆，故曰更旦。坤爲歲、爲禍敗，艮手故曰振除禍敗。坤爲衣服，坤黑，故曰元服。艮手爲拜，坤爲受，一陽居五，群陰拱之，故云利福指五。

小畜。杲杲白日，爲月所食。損上毀下，鄭昭出走。互离爲日，兌爲月，兌侵入离體之半，故曰日爲月所食。巽爲損，在上故曰損上，兌毀折在下，故曰毀下。伏坎爲鄭，离爲昭，鄭昭名忽，桓十一年出奔。○下。汲古作上。依宋本。

履。君子失意，小人得志。亂擾並作，奸邪充塞。雖有百堯，顛不可救。通《謙》。艮爲君子，在下故失意。坤爲小人，在上故得志。坎爲失、爲志，坤爲亂、爲奸邪，震爲帝，坤爲百，故曰百堯。正反震故曰顛。○擾，汲古作憂，依宋元本。

泰。仁德利洽，恩及異域。澤被殊方，福慶隱伏。作蠶不織，寒无所得。乾爲仁德，兌爲恩澤，坤爲方域，乾爲福慶，在下故隱伏。巽爲蠶，巽覆故不織。乾爲寒。○利，汲古作擾，依宋本。

否。東求金玉，反得弊石。名曰无宜，字曰醜惡，衆所賤惡。伏震爲東，艮爲求，乾爲金玉，艮爲石，互巽故曰弊石。艮爲名，坤爲字、爲醜惡、爲衆、爲惡、爲賤。

同人。擊鼓合戰，士怯叛亡。威令不行，敗我成功。通《師》。震爲鼓、爲戰、爲士，坤柔故曰怯。震爲往、爲亡、爲威令，坤閉故不行，坤喪故敗。

大有。仲春孟夏，和氣所舍。生我嘉福，國无殘賊。伏《震》，與坎連故曰仲春，巽爲孟夏。坎爲和。舍，發也，伏艮爲國，坎爲賊，首二句言春夏之交，陽和之氣發生也。用《家人》象。

謙。尹氏伯奇，父子生离。无罪被辜，長舌爲災。震爲伯、爲父，又爲子，正反震相背故曰生离。坤爲罪辜，兌爲舌，震形似兌而長故曰長舌。坤爲災。伯奇，尹吉甫子爲後母所讒，被放逐。○生，汲古作相，依宋元本。

豫。五榖不熟，民苦困急。駕之新邑，嘉樂有得。震爲榖，坎納戊，數五，故曰五榖，坤喪故不熟。坤爲民，坎爲困苦，震爲駕、爲樂，坤爲邑。○五，宋元本作三，依汲古。第二句汲古作困民惡極，樂作禾，均依宋元本。

隨。登虛望貧，暮食无飡。長子南戍，與我生分。震爲登，艮爲虛，《詩》"登彼虛矣"。艮爲望，巽隕落，故曰貧。兌爲暮、爲食，震爲長子、爲南，艮守故曰南戍。艮爲我，正反艮故曰生分。震爲生。

蠱。東市齊魯，南賈荊楚。羽毛齒革，爲吾利寶。巽齊兌魯，震爲東、爲南，巽爲市、爲賈，震爲荊楚，故東市齊魯，南賈荊楚。震爲羽毛，兌爲齒，艮爲革，巽爲利，震爲寶。

臨。節情省欲，賦歛有度。家給人足，公劉以富。坤爲情欲、爲吝嗇，故曰節省。坤爲聚，故曰賦歛，坤多，故曰家給人足。坤爲輗，震爲公，故曰公劉。公劉，周祖也。○歛。宋元本作鈠。依汲古。

觀。恭寬信敏，功加四海。辟去不祥，喜來從母。坤柔故曰恭寬，止故信，風散故敏。坤爲海，巽數四，風散故功加四海，坤死故不祥，巽伏故避去不祥。伏震爲喜，坤爲母。

噬嗑。張狂妄行，與惡相逢。不得所欲，生我獨凶。震爲張狂、爲行，遇坎陷，故曰與惡相逢，故曰不得所欲。○行，宋元本作作，依汲古。

賁。畫龍頭頸，文章不成。甘言美語，詭辭无名。賁，飾也，故曰畫。震爲龍，艮爲頭頸，离爲文章，坎黑而隱伏，故文章不成。三至上正反震，故曰甘言美語，故曰詭辭。艮爲名，坎伏故无名。

剝。騎龍乘風，上見神公。彭祖受刺，王喬讚通。巫咸就位，拜夀无窮。伏乾爲龍，坤爲風，一陽在上故曰騎乘。乾爲神、爲公，艮爲壽，故曰彭祖，艮陽在上故曰刺。刺，謁札也。王喬，古仙人，亦艮象。巫咸，王逸，《離騷》注：古神巫也，殷中宗之世下降。伏兌爲巫。彭祖受刺者，言欲見神公彭祖受謁札；王喬贊通者，言見神公時王喬爲通其名也。艮爲拜、爲壽。○刺，汲古訛制，喬訛高，均依宋元本。

復。溫仁君子，忠孝所在。八國爲鄰，禍災不處。坤柔故曰溫仁，曰忠孝。震爲君、爲子，故曰溫仁君子。震爲鄰，坤爲國，卦數八，故曰八國爲鄰。坤爲禍災，震解故不處。○處，汲古作起，依宋元本。

无妄。威權分離，烏夜徘徊。群蔽月光，大人誅傷。震爲威，巽爲權，初至四正反震，故曰分离。艮爲鳥，伏坤爲夜、爲群，兌爲月，兌伏，故月爲坤黑所蔽也。乾爲大人，坤殺，故誅傷，此必有故實，或以左氏楚幕有烏及城上有烏，齊師其遁當之，皆不合，俟攷。○月，宋元本作日，非，依汲古。

大畜。學靈三年，仁聖且神。明見善祥，吉喜福慶。鳱鵠知來，告我无憂。詳《小畜》之《漸》，第五句宋元本作神烏來見，汲古烏作鳥，皆依《小畜》之《漸》校。

頤。東山辭家，處婦思夫。伊威盈室，長股羸戶。嘆我君子，役日未已。震爲東、爲夫，艮爲山、爲室家、爲君子，巽爲震婦，巽伏，故曰處婦。坤爲心、爲思，巽爲蟲，故曰伊威。《詩傳》："伊威，委黍也"，陸機云"生甕底似白魚"。長股，蠨蛸也，詩疏：即長腳小蜘蛛。羸，宋衷易羸豕注：以羸爲大索。陸績、虞翻皆讀作縲，長股羸戶者，言蜘蛛作網於戶。元本舊注疑羸爲臝，誤之遠矣，巽爲股、爲長，故曰長股。《詩》"蠨蛸在戶"《傳》"蠨蛸長踦"，是焦詩與毛同也。

大過。張頷開口，舌直距齒。然諾不行，政亂无緒。兌爲口、爲頷、爲舌、爲齒，乾爲直，兌爲言，正覆兌相背，故曰舌直距齒，曰然諾不行。伏坤爲政、爲亂，巽爲緒。○直距，汲古作宜絕，依宋元本。

坎。吹角高邦，有失牛羊。衆民驚惶，敬慎避咎，勑不行殃。互艮爲角、爲高邦，震口爲吹、爲羊，艮爲牛，坎爲失，故有失牛羊。坎爲衆、爲民，震爲驚，艮爲敬慎。○敬，宋元本作警，從汲古。

离。南行出城，世得福祉。王姬歸齊，賴其所欲。通《坎》。震爲南、爲行，艮爲城、爲世，震爲福祉、爲王、爲姬、爲歸，巽爲齊。○得，汲古作德，歸作嫁，均依宋元本。王姬嫁齊魯爲主在莊元年。

咸。心狂志悖，視聰聳類。政令无常，下民多孽。通《損》。坤爲心志，震爲狂，艮爲視，坤爲類，艮一陽在坤上，故曰聳類。坤爲政，巽爲令，二至上正反巽，故曰无常。坤爲下民、爲孽。○志，宋元本作老，茲依汲古。視聳，汲古作耳從，依宋元本。

恒。安上宜官，一日九遷。踰群越等，牧養常山。通《益》。艮爲山、爲上、爲官，乾爲日，卦數一，故曰一日，震數九，故曰九遷。坤爲群、爲等、爲牧養，震爲遷，故曰踰越。艮爲山，坤北故曰常山。常山，北岳也。

遯。東鄰嫁女，爲王妃后。莊公築館，以尊王母。歸於京師，季姜悅喜。詳《屯》之《觀》。莊當爲桓，事在桓九年紀季姜歸于京師。○王，汲古作主，非。

大壯。六甲无子，以喪其戊。五丁本親，庚失曾孫，癸走出門。乾納甲，震爲子，兌毀折，乾數六，故曰六甲无子。坎居子，方納戊，六甲始於子，今无子故曰以喪其戊。互兌，納丁，伏巽，卦數五，故曰五丁，乾健震健，兌剛，遠行故不親。震納庚，艮爲曾孫，艮覆故曰失。坤上卦納癸，乾爲門，震出，大壯五上皆坤爻，在外故曰癸走出門。○以，宋元本作已，從汲古。

晉。陰霧不清，濁政亂民。孟秋季夏，水壞我居。坎爲陰霧、爲混濁，坤爲政、爲民，伏兌爲秋，兌與离連，故曰孟秋。上离爲夏，离與艮連故曰季夏。坤坎皆爲水，艮爲居，坎破故曰壞。孟秋季夏用象之精，非夷所思。○秋，汲古作春，是不知象者妄改，依宋元本。

明夷。騎豚逐羊，不見所望。徑涉虎廬，亡豚失羊。震爲騎，坎爲豕，震爲羊，离爲望，坎隱故不見。又豚行緩亦不能及也。艮爲虎，艮反與坎室連，故曰虎廬。坤爲喪，故曰亡失。○羊，宋元本作羔，依汲古。

睽。安牀厚褥，不得久宿。棄我喜晏，困于南國。投杼之憂，不成禍災。伏《蹇》。艮爲牀，坎爲宿，离爲南，艮爲國，故曰南國。坎爲杼，《戰國策》甘茂曰：昔曾參之母方織，人謂曾參殺人，三告之，其母投杼而走。○得，宋元本作歸，晏作讌，不作弗，依汲古。

蹇。五方四維，安平不危。利以居止，保有玉女。坎納戊，數五，伏兌，納丁，數四，故曰五方四維。艮爲安、爲居止，坎爲危，艮安故不危。伏兌爲女，艮堅故曰玉女。○方，汲古作日，依宋元本。

解。西賈巴蜀，寒雪至轂。欲前不得，復反其室。坎位西，伏巽爲賈，巽在西南，故曰巴蜀。坎爲寒、爲雪、爲轂，坎陷故不能前。震爲反，坎爲室，此爲坎西、巽西南之確證。○復反，汲古作反復，依宋元本。

損。剛柔相呼，二姓爲家。霜降既同，惠我以仁。兌爲剛，互坤爲柔，正反震，故曰相呼。坤爲姓，數二，故曰二姓。艮爲家，坤爲霜、爲我，震爲仁。家，音姑，《荀子·大略》篇："霜降逆女，冰泮殺內"，言嫁娶始于霜降，至冰泮而止。

益。天馬五道，炎火分處。往來上下，相隨哭歌，凶惡如何。震爲馬、爲大塗，艮爲天，巽卦數五，故曰天馬五道。《晉書·天文志》："王良，五星，一名天馬"。艮爲火，正反艮，故曰分處。震爲往，正反震，故曰往來上下。震爲歌，震之反則哭矣。《中孚·六二》云："或泣或歌"，林所本也。坤爲凶惡。○宋元本第三句下多"住又亡駒，衣柔巾麻"二句，定爲衍文，依汲古刪。炎火，汲古訛夾大，如何訛好向，均依宋元本。

夬。出門懷憂，東上禍丘。與凶相遇，自爲災患。通《剝》。坤爲門、爲憂禍、爲凶災，艮爲丘，乾坤納甲乙，故曰東上禍丘。

姤。西行求玉，冀得隋璞。反見凶惡，使我驚惑。通《復》。震爲行、爲玉璞，坤爲凶惡、爲惑，震爲驚。○隋，宋元本訛隨，依汲古。

萃。出入无妄，動作失利。銜憂懷禍，使我多悴。伏震爲出，巽爲入，坤喪兌毀，故无妄。妄，西漢人皆讀爲望。兌口爲銜，坤爲憂禍、爲我。○入，汲古作門，妄作至，非，依宋元本。

升。高樓无柱，顛僵不久。紂失三仁，身死牧野。坤爲重，故曰高樓，本弱故无柱，巽隕故顛僵，坤惡故曰紂。震爲仁，數三，故曰三仁，兌毀折，故失三仁。坤爲身、爲野、爲養，故曰牧野。坤殺故曰身死。

困。避禍逃殃，身全不傷。高位疾顛，華落墜亡。坎爲災，故曰禍殃，坎隱故曰避逃。伏艮爲身，在外，故曰身全不傷。艮爲位，在上故曰高位，巽隕故顛。兌爲華，巽落故曰墜亡。○墜亡，宋本作墮凶，元本作墮亡，依汲古。

井。張牙反目，怒齚作怒。狂馬撓犬，道驚傷軫。兌爲牙，离爲目，坎兩半离相背，故曰反目。兌爲齚，伏震爲怒、爲狂，伏艮爲犬，艮止，故狂馬竟爲犬所撓，而車驚傷軫也。震爲道、爲驚，兌爲傷軫象，或屬坎。○作，汲古作忿，依宋元本。撓，宋元本作燒，依汲古。

革。泉涸龍憂，箕子爲奴。干叔隕命，殷破其家。詳《泰》之《剝》。

鼎。向食飲酒，嘉賓聚會。?羊大猪，君子饒有。通《屯》。坎爲酒，兌口爲飲，震爲嘉賓，坤爲衆，故曰嘉賓聚會。兌爲羊，巽爲豕，與乾連，乾爲牡、爲大，故曰?羊大猪。艮爲君子。

震。黃牛騂犢，東行折角。冀得百祥，反亡我囊。艮爲牛犢。震爲玄黃。故曰黃牛。坎赤故曰騂犢。艮爲角，震東坎破，故東行折角。震爲百、爲祥，坤爲囊，坤初變陽，囊之形毀矣，故曰亡。

艮。路多枳棘，步刺我足。不利旅客，爲心作毒。詳《遯》之《艮》。

漸。執斧破薪，使媒求婦。和合二姓，親御飲酒。召彼鄰里，公姑悅喜。艮手爲執，伏兌爲斧，巽爲薪，坎爲破，故曰破薪。《詩·豳風》："伐柯如何，匪斧不克；娶妻如何，匪媒不得"。坎爲合、爲媒，艮爲求，巽爲婦，坤爲姓，數二，坎入坤，故曰和合二姓。坎爲酒。按：《禮·昏義》："婿親御婦車三周，共牢而食，合卺而酳。"親御、飲酒，皆古禮也。艮爲鄰里，巽爲母，震爲公、爲悅喜。○召彼，宋元本作居比，依汲古。飲酒，依《小過》之《益》校，各本皆作斯酒，斯，析也，卺，半瓢也。以一瓢破爲二，各持其一以酳，故曰斯酒，亦可從。

歸妹。駕車出門，順時宜西。福祐我身，安甯无患。震爲駕、爲車，伏艮爲門，兌爲西，卦春夏秋冬皆備，故曰順時。

豐。日新東升，魁杓爲禍。僕臺爲秦，使我久坐。离爲日、爲新，震爲東、爲升、爲魁杓，又伏艮爲星，卦數七，斗七星故曰魁杓。魁杓者，斗柄也。斗柄所指，四時以成，《易》六二、九四皆不吉，皆曰日中見斗，故曰爲禍。又魁杓即魁罡也。亦謂天罡。《渙》之《比》云"行觸天罡，馬死車傷"，《睽》之《漸》曰"魁罡所當，初爲敗殃"。○升，宋元本作從，依汲古。

旅。山陵邱墓，魂魄室屋。精光竭盡，長臥无覺。艮爲山邱、爲室屋，震爲精光，震伏風隕，故曰竭盡。艮爲臥。○魄，汲古作空，依宋元本。

巽。孩子貪餌，爲利所說。探釜把瓶，爛其臂手。伏震爲孩子、爲餌，巽爲利，震爲說、爲釜瓶，巽爲爛，艮爲手、爲臂，言孩子无知，貪餅餌微利，探手釜瓶爲沸湯所傷也。○第三句宋元本作探把釜瓶，依汲古。臂手，汲古作手臂，依宋元本。

兌。何材待時，閉門獨愁。蚯蚓冬行，解我无憂。桑蠶不得，女紅不成。何荷同。伏艮爲材、爲負。何爲待、爲時，故何材待時。艮爲門，坎爲閉、爲愁，坎孤，故閉門獨愁。互巽爲蚯蚓，伏坎爲冬，震爲解，故无憂。巽爲桑、爲蠶、爲工，故曰女紅。紅同工。《漢書·酈食其傳》："紅女下機"，師古讀紅爲工，兌毀故无成。○愁，汲古作悲，不韻，非，依宋元本。紅，宋元作功，義同，依汲古。

渙。解商驚惶，散我衣裝，君不安邦。震爲解、爲商旅、爲驚惶、爲衣裝、爲君，艮爲邦，正反震故不安。○裝，汲古作裳，依宋元本。

節。害政養賊，背主人愆。跛行不安，國危爲患。坤爲政，坎折坤，故曰害政。坎爲賊，震爲主，艮爲背、爲覆震，故曰背主。震爲足，兌折故跛行。艮爲國，坎爲危。○國危爲患，汲古作國爲危患，依宋元本。

中孚。禍走患伏，喜爲我福。凶惡消亡，災害不作。巽爲伏，兌爲禍患，震行，故曰禍走患伏。震爲喜、爲福，兌剛魯故曰凶惡毀折，故曰災害。兌覆爲巽，巽敝漏，故曰凶惡消亡，曰災害不作。○亡，元本作去，依宋本、汲古。

小過。老馬爲駒，病雞不雛。三雌獨宿，利在山北。震爲馬，艮爲壽，故曰老馬，兌少故曰駒。巽爲雞、爲疾，故曰病雞。兌爲雛、爲雌，震數三，故曰三雌。巽爲獨、爲伏，故曰獨宿。巽爲利，上震爲覆艮，故曰山北。《中孚》二至四艮覆曰鳴鶴在陰，在山陰也，茲曰山北，義同。

既濟。播天舞，光地乳。神所守，樂无咎。此皆用半象。光地乳，各本皆作地撓亂，依《剝》之《兌》校。

未濟。異國殊俗，情不相得。金木爲仇，酋賊擅殺。第四句宋元本作酉賊檀榖，汲古作酋長擅役，茲酋字、擅字依汲古，賊字依宋元本。殺字，依《夬》之《比》校。

睽之第三十八

睽，倉盈庾億，宜稼黍稷，年歲有息。詳《乾》之《師》。

乾。被服文衣，游觀酒池。上堂見觴，喜爲吾兄，使我憂亡。此兼用遇卦象。乾爲衣，睽互离爲文，坎爲酒、爲憂，兌爲池。○觀，汲古作視，依宋元本。

坤。邑姜叔子，天文在手。實沈參虛，封爲晉侯。詳《隨》之《恒》。

屯。改柯易葉，飯溫不食。豪雄爭強，先者受福。震爲柯葉，坤殺，故更改。坎爲飲食，下有艮火，故曰飯溫，坤閉故不食。震爲雄強、爲福，初至五正反震，故曰爭強。

蒙。馨香陟降，明德上登。社神佑顧，命予大鄰。伏巽爲臭，故曰馨香，二至上正反震，故曰陟降。艮爲明，震爲德、爲登，艮陽在上，故曰上登。坤爲社，震爲神，艮爲顧，伏巽爲命，震爲鄰，震言，故曰命予大鄰。○予，汲古作爲，依宋元本。

需。老狼白獹，長尾大胡。前顛卻躓，進艮遇祟。此用《伏》象。艮爲狼，下坤故曰老狼。獹，犬也。艮爲犬，故曰白獹。艮爲尾、爲胡。胡，領肉下垂也，艮形長，故曰長尾大胡，坎陷故前顛卻躓。《詩》"狼跋其尾" "狼跋其胡"是也。○獹，宋元本作驢，汲古作駒，胡皆作狐，均非，依《震》之《恒》校。

訟。山沒邱浮，陸爲水魚，燕雀无廬。詳《觀》之《大有》。

師。懿公淺愚，不受深謀。无援失國，爲狄所賊。詳《比》之《家人》。○賊，汲古作滅，依宋元本。

比。鼎煬其耳，熱不可舉。大塗塞壅，旅人心苦。詳《觀》之《中孚》。○煬，汲古作易，依宋元本。

小畜。凶聲醜言，惡不可聞。君子舍之，往恨我心。通《豫》。坤爲凶、爲醜，震爲聲、爲言，坎爲聞，坤惡故不可聞。艮爲君子。坎爲恨、爲心。○惡，汲古作要，依宋元本。

履。昧暮乘車，履危蹈溝。亡失群物，摧折兩軸。見前。蹈，宋元本作陷，非，依汲古。

泰。南有嘉魚，駕黃取??。魴鱮詡詡，利來无憂。詳《离》之《中孚》。

否。隔在九山，往來勞難。心結不通，失其所歡。艮爲山，乾數九，故曰九山，艮止故曰隔。坤役萬物，故曰勞難。坤爲心、爲失，坤閉故不通。震爲歡，二至四震覆，故不歡。

同人。下流難居，狂夫多疲。貞良溫柔，年歲不富。通《師》。坤水坎水，一陽在下，故曰下流難居。震爲夫、爲狂，坤柔故曰疲，坎冬故曰貞。坤爲年歲，坤窮故曰不富。○狂夫，汲古訛任夫。疲，汲古作態，依宋元本。

大有。狐狸雉兔，畏人逃去。分首竄匿，不知所處。通《比》。离爲雉，艮坎皆爲狐狸。坎爲畏，坎隱伏故曰逃去，曰竄匿。坎爲首，乾亦爲首，乾在下，坎伏，故曰分首竄匿。○首，宋元本作走，依汲古。

謙。異體殊俗，各有所屬。西鄰孤嫗，欲寄我室。主母罵詈，終不可得。坤爲體、爲俗，中爲一陽所隔，故曰異體殊俗。伏兌爲西，震爲鄰，巽爲寡，故曰西鄰孤嫗。互坎爲室，艮止，故曰欲寄我室。震爲主，坤爲母，正反震相背，故曰罵詈。艮爲終。

豫。怒非怨妬，貪得腐鼠。而呼鷹鸇，自令失餌，致被困患。震爲怒，坎爲妬、爲鼠，伏巽故曰腐鼠。震爲呼，艮爲鷹鸇，坤爲失，震爲餌，坎爲困，言自得腐鼠而呼鷹鸇，致爲所奪，語襲莊子。○鷹，宋元本作鵲，依汲古。致作倒，依宋元本。

隨。五心六意，歧道多怪。非君本心，生我恨悔。巽卦數五，互坎爲心意，數六故曰五心六意。艮爲道路，正反艮故曰歧道。坎爲怪，互大坎故曰多怪。震爲君、爲生，坎爲心、爲恨。○心，宋元本作志，依汲古。

蠱。三班六黑，同室共食。日長月息，我家有德。楚人呼虎爲班，艮爲虎，數三，故曰三班。黑，豕也。《詩·小雅》"以其騂黑"傳：黑，豕也。巽爲豕，艮爲室，兌爲貪、爲月，艮爲日、爲家，震爲息，言德能感物使虎豕同居也。

臨。方船備水，旁河然火，終身无禍。震爲船，坤方，故曰方船。方，並也。坤爲水、爲河，伏艮爲火、爲終，坤爲身、爲禍，震解故无禍，言有船則无水患，旁河則无火患也。

觀。翳屏獨語，不聞朝市上。以利居服，兔跛後閗。艮爲屏，坤爲寡，故曰獨，伏兌爲語，巽爲翳，翳屏獨語，隔屏獨語也。坤爲朝市、爲利，兌爲耳，兌覆故不聞。艮爲居，震爲兔，兌折故曰兔跛。○以利，汲古作利以，兔跛後閗作究被後門，垮，依宋元本。

嗑噬。居處不安，徙反觸患。艮爲居處，正反艮故不安。震爲徙，前與坎遇故曰觸患。○徙，汲古作徒，依宋元。

賁。剠刖髠劓，子所賤棄。批捍之言，我心不快。通《困》。兌上缺故曰剠，巽下斷故曰刖，巽寡髪故曰髠。艮爲鼻，兌上缺故曰鼻。震爲人、爲言，艮手，故曰批捍。批捍之言，猶打之使言也。坎爲心、爲憂，故不快。

剝。阜田禾黍，堆壤麻枲。衣食我躬，室家饒有。艮爲阜，坤爲田、爲茅茹，故曰禾黍、曰麻枲。艮爲堆壤，坤爲衣，伏兌爲食，艮爲躬、爲室家，坤多，故曰饒有。麻枲可以爲衣，禾黍可食，故曰衣食我躬。○堆，宋元本作槌，依汲古。枲，各本皆訛阜，從王校。

復。兩目失明，日奪无光。脛足跛倚，不可以行，頓於丘旁。此兼用遇卦《睽》象。睽重离故曰兩目，坎黑故失明。离爲日光，爲坎所奪故无。震爲脛足，坤敝，故跛倚不行，坤閉故頓於丘旁。震爲陵丘。

无妄。金城朔方，外國多半。履霜不時，去復爲憂。艮爲城，乾金，故曰金城，乾西北故曰朔方，金城，亦西北郡也。伏坤爲國，在外卦故曰外國。震爲羊，正覆震，故曰多羊。坤初爲霜，初震爻故曰履霜。艮爲時，正反艮故不時。伏坤爲憂，去復爲憂者，言震往與坤遇也。

大畜。匿病不醫，亂政傷災。紂作淫虐，商破其墟。通《萃》。坤爲病，巽爲伏匿，艮止，故曰匿病不醫。坤爲政、爲亂、爲災、爲惡，故曰紂。坤爲虐、爲墟，兌爲破，震爲子，震覆，故曰商破其墟。商，子姓也。○病，汲古作痼，傷作生，均依宋元本。

頤。鬼哭泣社，悲傷無後。甲子昧爽，殷人絕嗣。坤爲社、爲鬼，震爲哭、爲後，艮爲覆震，故无後。震爲子，在東方故曰甲子，震爲旦，故曰昧爽。震爲子，殷，子姓，坤殺故殷人絕嗣。按：《論衡》云：世稱紂之時，鬼郊夜哭，又曰紂郊鬼哭，即所謂鬼哭泣社也。又《墨子·非攻》下云商王紂之時，婦妖宵出，有鬼宵吟。○社，宋元本作柱，從汲古。人字，汲古作湯，從宋元本。

大過。猋風卒起，車馳揭揭。棄古追亡，失其和節，憂心惙惙。正反巽故曰猋風。猋風，回風也。《月令》"猋風暴雨絕至"注：回風曰猋。伏震爲車、爲馳，乾爲古，大過死故曰棄古、曰追亡。伏坤爲失、爲憂、爲心。按：《詩·檜風》："匪風發兮，匪車偈兮"，《傳》云"偈偈疾驅"，茲作揭揭，是齊詩與毛異字。又按此詩思周道而作，棄古追亡者，言見今之人棄周道而蹈滅亡之道也。

坎。耄老失明，聞善不從。自令顛沛，反爲咎殃。互艮爲明、爲耄老，坎黑故失明。坎耳爲聞，互震爲善、爲從，艮止故曰不從。○反，宋元本作敗，依汲古。

离。隨風騎龍，與利相逢。田獲三狐，商伯有功。衝衝之邑，長安无他。互巽爲風，伏震爲龍，巽爲利。震爲田獲，艮爲狐，數三，故曰三狐。震爲伯、爲商旅，艮爲邑、爲安。○田，汲古訛日，依宋元本。

咸。三牛五牂，重明作福。使我有得，疾入官獄，憂在心腹。艮爲牛，數三，故曰三牛。兌爲羊，巽卦數五，故曰五牂。互乾爲大明，艮亦爲明，故曰重明。艮爲官，伏坤爲憂、爲疾、爲心腹，坤閉故曰入獄。○牂，汲古作?，依宋元本。入，宋元本訛人，依汲古。

恒。孟巳己丑，哀呼尼父。明德訖終，亂害滋起。巽居巳，巳四月爲孟夏，故曰孟巳。巽貞丑，故曰已丑。《左傳·哀十六年》四月己丑孔丘卒，公誄之曰：嗚呼哀哉尼父。乾爲父、爲山，故曰尼父。兌口爲呼，乾爲明德，伏坤爲死，故曰訖終、曰亂虐。○己丑，各本多作乙丑，與左傳不符，依《歸妹》之《夬》校。害，汲古作虐，依宋元本。

遯。華燈百枝，消暗衰微。精光訖盡，奄如灰糜。乾爲大明、爲百，艮亦爲明，巽爲枝，故曰華燈百枝，陰消陽故衰盡。糜，爛也。《孟子》"糜爛其民"。巽消象也。

大壯。鷹飛雉退，兔伏不起。狐張狼鳴，野雞駭驚。通《觀》。艮爲鷹，坤文爲雉，艮上故曰鷹飛，坤下故曰雉退。震爲兔，巽伏故曰兔伏不起。艮爲狐狼，震爲張、爲鳴，巽爲雞，坤爲野，故曰野雞。震爲驚駭。○狐，宋元本作弧，非，依汲古。退，汲古作遽，駭驚作驚駭，失韻，均依宋元本。

晉。鬬戰天門，身有何患。室家具在，不失其歡。《內經》以戌亥爲天門。艮爲刀兵，居戌亥爲天、爲門，故曰天門。坤爲身、爲患，坎爲室，艮爲家。

明夷。東家殺牛，行逆腥臊。神背西顧，命衰絕周。亳社災燒，宋人夷誅。詳《噬嗑》之《巽》。震爲周，坤爲社，下离故曰災。艮爲宋，坤殺故夷誅。

家人。陰陽辨舒，二姓相合。婚姻孔云，生我利福。坎爲合，巽爲利。二姓謂离坎。

蹇。東入海口，循流北走。一高一下，五邑无主。十日六夜，死于水涘。离爲東，坤爲海，伏兌爲口，坎入坤中故曰東入海口。坎爲流，重坎故曰循流，坎北故北走。艮高，坎下卦一陰一陽相間，故曰一高一下。坎納戊，數五，艮爲邑，震爲主，震覆，故五邑无主。伏兌數十，故曰十日坎爲夜，數六，故曰六夜。坎爲死卦，故曰死于水涘。

解。孤竹之墟，失婦无夫。傷於蒺藜，不見其妻。東郭棠姜，武子以亡。詳《需》之《剝》。

損。天門東墟，盡既爲災。跰??喑聾，秦伯受殃。艮居戌亥爲天門，震爲東，坤爲墟、爲災。跰??，足互貌。震爲足，兌爲口、爲耳，坤閉故曰喑、曰聾。喑，失音也。震爲伯，兌西故曰秦伯。義多不解。

益。賴先休光，受福之祉。雖遭亂潰，獨不危殆。伏乾爲先、爲休、爲光、爲福祉，坤爲亂潰、爲危殆，震解故不危殆。殆，古音以。

夬。折若蔽日，不風稚叔。三足孤烏，遠其元夫。詳《師》之《蒙》。○若，汲古作葉，非。

姤。二人同室，兄弟合食。和樂相好，各得所欲。通《復》。震爲人，坤數二，故曰二人。坤爲室，震爲口，故曰食。震爲樂。○欲，宋元本作敬，依汲古。

萃。繼體守藩，縱欲廢賢。君臣淫佚，夏氏失身。側室之門，福祿來存。坤爲體，艮爲藩，乾爲賢，乾伏故曰廢賢。乾爲君，坤爲臣，正反震故曰縱欲、曰淫佚。巽爲夏，坤爲身、爲失，故曰夏氏失身。艮爲室，兌毀，故曰側室。坤爲門，乾爲福祿，此似指陳靈公君臣通夏姬事。

升。老狐屈尾，東西爲鬼。病我長女，哭涕屈指。或西或東，大華易誘。通《无妄》。艮爲狐、爲尾，正反艮，故曰屈尾。震東兌西，坤爲鬼、爲病，巽爲長女。兌爲哭涕，艮爲指，艮覆故曰屈指。此似述狐祟人故事，自莊子即有孽狐爲祥之語，《虞初志》亡後不得其詳耳。○哭，宋元本作坐，依汲古。華，汲古作革，依宋元本。恐仍有訛，然太華爲近。

困。大樹之子，百條共母。當夏六月，枝葉茂盛。鸞鳳以庇，召伯避暑。翩翩偃仰，各得其所。第七句依《大過》之《需》校，各本皆作穉穉卭甚，恐非。

井。井堙木刊，國多暴殘。秦王失戍，壞我太壇。兌爲井，坎爲塞，故曰井堙。巽爲隕落，故曰木刊。伏艮爲國，震爲暴、爲王，兌西故曰秦王。戍，守也。艮爲守，艮伏故曰失戍。太壇者，社稷，言秦社稷之壞由於謫戍也。

革。駕黃賈蒼，與利相迎。心獲所守，不累弟兄。通《蒙》。震爲馬、爲黃、爲蒼，巽爲利，震巽相往復故曰相迎。坎爲心，艮爲守、爲弟，震爲兄。

鼎。倉盈庾億，宜稼黍稷。年豐歲熟，民得安息。詳《乾》之《師》。

震。龍生馬淵，壽考且神。飛勝上天，舍宿軒轅。居常樂安。震爲龍、爲馬、爲神，坤爲淵，艮爲壽考、爲天、爲星，故曰舍宿軒轅。《史記·天官書》"軒轅十二星"。○龍，各本皆作人，依《未濟》之《歸妹》校。考，宋本作若，依元本。馬淵指坤，坤初變震，故曰龍生馬淵。

艮。思顧所之，今乃逢時。洗濯故憂，拜我歡來。互坎爲思，震爲之，艮爲顧、爲時，坎爲洗濯、爲憂，震爲歡。○濯，各本多作我，依《節》之《震》校。

漸。魁罡所當，初爲敗殃。君子流連，困於水漿。求金東山，利在代鄉。賈市有息，子載母行。艮爲星，故曰魁罡。《參同契》："二月榆魁臨于卯，麥生天罡據西"注，天罡即北斗。《夢溪筆談》"斗杓謂之剛"。《史記·天官書》："魁枕參首"注：魁，北斗第一星也。《渙》之《比》云"行觸天罡，馬死車傷"，是罡星所指之地凶也。巽隕落故敗。艮爲君子，坎爲水漿，坎陷故困。艮爲金、爲求、爲山，离位東，故曰東山。巽爲利市、爲母，伏震爲子。

歸妹。鉛刀攻玉，无不鑽鑿。龍體具舉，魯般爲輔。三聖翼事，所求必喜。通《漸》。艮爲刀，巽柔故曰鉛刀。震爲玉、爲龍，艮手爲鑽鑿，兌爲魯，故曰魯般。坎爲聖，震數三，故曰三聖。震爲羽翼、爲喜。○具，宋元本作其，般作班，依汲古。

豐。喜來如雲，舉家蒙歡。衆才君子，駕福盈門。通《渙》。震爲喜，坎爲雲，艮爲家、爲君子、爲門，坎爲衆，震爲駕、爲福。○蒙歡，汲古作歡忻，從宋元本。

旅。響像无形，骨體不成。微行衰索，消滅无名。巽風響而无形，艮爲體、爲名，巽伏故无名。

巽。積水不溫，北陸苦寒。露宿多風，君子傷心。伏坎故曰積水、曰苦寒，坎北故曰北陸。坎爲露、爲宿，重巽故風多。艮爲君子，坎爲心。

兌。黃馬綠車，駕之大都。讚達才能，使我无憂。伏震爲玄黃、爲馬、爲車，兌西方，數四，九宮四色綠，故曰綠車。艮爲都，重艮故曰大都。兌口故曰讚達。互巽爲材，坎爲憂，坎伏故无憂。

渙。從風放火，艾芝俱死。三害積房，叔子中傷。巽風艮火，巽爲艾芝，在火上故死。震數三，坎爲害、爲積，艮爲房、爲叔子，坎爲中、爲傷，《論衡》："身蒙三害，雖孔丘、墨翟不能自免"。○房，汲古作聚，依宋元本。叔，宋元本作十，依汲古。

節。一身三手，无益於輔。兩足共節，不能克敏。艮爲身，坎數一，故曰一身，震數三，艮手故曰三手。兌毀坎破，故无益於輔。正反震故曰兩足。艮多節，正反震故曰共節。節者，止也，故不能克敏。

中孚。南向陋室，風雨並入。埃塵積濕，王母盲痺。偏枯心疾，亂我家次。震爲南，艮爲室，巽爲敝漏，故曰陋室。巽風故起埃塵，兌雨故積濕。艮爲埃塵，震爲王，巽爲母，故曰王母，互大离故曰盲。上風下濕故曰痺。痺，濕病也。巽枯在上故曰偏枯。○次，宋元本作資，依汲古。

小過。采薇出車，魚麗思初。上下促急，君子懷憂。采薇、魚麗，皆《小雅》詩篇名，毛序謂美萬物盛多能備禮。鄭注：鄉飲酒云，魚麗言太平年豐物多也，焦云思初念初時之盛而今不然也，與毛鄭異，艮手爲采巽爲薇，震爲車，巽爲魚，震爲初，艮上震下，風散兌毀，故曰上下促急。艮爲君子。

既濟。先易後否，告我利市。騷蘇自苦，思我故止。○吾，汲古作再，依宋元本。

未濟。生宜地乳，上皇大喜。隆我福祉，貴壽无極。此與上皆用半象。

蹇之第三十九

蹇。同載共輿，中道別去。喪我元夫，獨與孤居。坎爲輿，重坎故曰同載共輿。艮爲道，坎爲中，坎死故別去。震爲夫、爲元，震覆，故曰喪我元夫。坎爲孤，艮爲獨，故曰獨與孤居。

乾。叔肸居冤，祁子自邑。乘遽解患，羊舌脫免，賴得生全。肸，叔向名也。《左傳·襄二十一年》：欒盈之亂，范宣子殺羊舌虎，虎叔向弟，故囚叔向。大夫祁奚聞之，乘馹而見宣子，救叔向，免之。遽即馹。僖三十三年，且使遽告於鄭。注：傳車，即驛遞也，此似用遇卦象。蹇下艮爲叔、爲邑，坎爲車，重坎故曰遽。遽，傳車至驛而更有類，重坎象。坎爲患，兌爲羊、爲舌，兌伏故曰脫免。○肸居，宋元本作盻拘，依汲古。脫免，宋本、汲古作免脫，依元本校協。

坤。兔聚東郭，衆犬俱獵。圍缺不成，无所能獲。此仍兼用遇卦象。坎爲衆，离位東，艮爲郭、爲犬，坎爲衆，坤爲圍，中斷故圍缺。震爲兔，茲无震象，疑用艮。《戰國策》"東郭●，宋之狡兔也"。

屯。作室山根，人以爲安。一夕崩顛，敗我壺飱。艮爲室、爲山，震爲人，艮爲安。坎爲夕，數一，故曰一夕。震爲覆艮，故曰山崩。坤爲壺、爲漿、爲我，坎破故曰敗。○顛，宋元本作頹，壺作盤，依汲古。

蒙。疾風塵起，亂擾崩始。彊大並小，先否後喜。坤爲風、爲疾，艮爲塵，震爲起，坤爲亂擾，二四艮覆故曰崩。震爲始，言亂自此始也。震爲彊大，正反震，中互坤，坤小故曰彊大並小。坎陷故曰否。震爲喜、爲後，故曰先否後喜。○擾，汲古作我，依宋元本。始，疑爲殆，殆，古音以，亦叶。

需。潔齊沐浴，思明君德。哀公怯弱，風氏復北。《論語》："陳成子弑簡公，孔子沐浴而朝，請討之"。坎爲水，故曰潔、曰沐浴。乾爲君，互离爲明。思明君德者，言宜討齊以明君臣之分也。乾爲公，坎爲憂哀、爲怯，風疑爲姜。巽爲姜，二至四巽覆，故曰姜氏復北。北，敗也。坎爲北，言公不從孔子之請，姜氏自此滅也。丁晏等以風氏指顓臾季氏伐之爲解，似非。○君，汲古作不，非，依宋元本。

訟。土痟瘦薄，培塿无柏，使我不樂。通《明夷》。坤土，坎爲薄，震爲陵，故曰培塿。艮爲木、爲堅，故爲柏，艮覆故无柏。震爲樂，坎憂故不樂。

師。褰衣涉河，水深漬罷。賴遇舟子，濟脫无他。第二句汲古作澗流渦多，依宋元本。罷，音婆，詳《訟》之《萃》。

比。送我季女，至於蕩道。齊子旦夕，留連久處。詳《屯》之《大過》。

小畜。三孫六子，安无所苦。中歲廢殆，亡我所使。通《豫》。艮爲孫，數三，故曰三孫。震爲子，坎數六，故曰六子。艮爲安，坎爲勞苦、爲中，坤爲歲、爲喪，故曰廢殆。坤又爲亡、爲我。○歲，汲古作藏，依宋元本。廢，宋元本訛發，依汲古。

履。揚風偃草，塵埃俱起。清濁溷散，忠直隱處。互巽爲風、爲草，巽爲伏，故曰偃伏。艮爲塵，埃伏，坎爲水而與土連，故曰濁、曰溷。清濁溷散，言清濁不分也。坎爲忠，乾爲直，坎爲隱。○首句元本作偃風掦草，依宋本、汲古。

泰。履險登危，道遠勞罷。去家自歸，困涉大波。兌折故危險，震爲足，故曰履、曰登。震爲道，坤役萬物故勞疲。伏艮爲家，震爲歸、爲涉，坤水乾大，故曰大波。○去家，宋本作玄家，元本作元豕，依汲古。

否。六藝之門，仁義俱存。鎡基逢時，堯舜爲君。傷寒??溫，下至黃泉。乾爲門，數六，故曰六藝之門。六藝，六經也。乾仁坤義，艮爲時，乾爲堯舜、爲君、爲寒，艮火故曰??溫。坤爲水、爲泉、爲下，坤死，故下至黃泉。鎡基，《孟子》趙岐注：耒耜也。伏震象。五六二句與上意不屬，似爲他林溷入者。

同人。被服文衣，遊觀酒池。上堂見觴，喜爲吾兄，使我憂亡。乾爲衣，离爲文，故被服文衣。伏震爲游，离爲觀，伏坎爲酒池，故遊觀酒池。震爲觴、爲喜、爲兄，伏坤爲我、爲憂、爲亡。

大有。生時不利，天命災至。制於斧瘢，晝夜勤苦。伏艮爲時，巽爲利、爲命，巽覆故不利，故災至。乾爲天，坤爲災也。伏坎爲制，兌爲斧，艮多節，故曰斧瘢。离晝坎夜，坎勞故勤苦。

謙。天門開闢，牢戶寥闊。桎梏解脫，拘囚縱釋。《內經》以戌亥爲天門，艮先天居戌亥，故曰天門。坤爲門戶也。坎爲牢、爲桎梏，震解故脫。坎爲拘囚，震縱釋。

豫。川原難游，水爲我憂。多言少實，命鹿爲駒。建德開基，君子逢時，利以中疑。坤爲川原，坎陷故難遊。震爲言，正反震，坤虛故少實。震爲鹿，亦爲馬，故曰命鹿爲駒。命，名也。《史記》秦趙高命鹿爲馬。艮爲名、爲君子、爲時，伏巽爲利，坎爲疑、爲中，林文疑祇四句而止，後三句皆他人林文羼入者。○建，汲古作道，依宋元本。中，宋元本作仲，依汲古。

隨。鄉歲逢時，與生爲期。枝葉盛茂，君子无憂。震爲歲，艮爲時，震爲生、爲枝葉、爲茂盛，艮爲君子，震喜兌悅故无憂。

蠱。六鷁退飛，爲襄敗祥。陳師合戰，左股夷傷。遂崩不起，霸功不成。《左傳·僖十六年》："六鷁退飛，過宋都，周內史叔興對襄公曰：君將得諸侯而不終。後二十一年，楚人執宋公，二十二年，宋敗於泓，襄公傷左股，遂卒。"故曰爲襄敗徴。艮爲鷁，震反故曰退飛。震爲諸侯，故曰襄公，兌折故敗。祥猶徴也。震爲陳，坎爲衆，互大坎故曰陳師。巽爲股，震爲戰、爲左，兌折故傷。三至五艮覆故曰崩。震爲霸、爲功，四至上震覆，故霸功不成。○襄敗，宋元本作衰敗，汲古作衰殷，皆非。依《旅》之《萃》校。

臨。雷君出裝，隱隱西行。霖雨不止，流爲河江，南國以傷。震爲雷、爲君、爲出，故曰雷君出裝。雷君，即雷師也。兌爲西、爲雨，坤爲水、爲江河、爲國，震爲南，故曰南國。兌爲傷。○河，宋元本作巨，依汲古。以傷，汲古作凶憂，依宋元本。

觀。牙孽生達，室蟠啓戶。幽人利貞，鼓翼起舞。通《大壯》。震爲芽孽、爲生，艮爲室，坤爲戶。蟠，曲也，屈也，言室宇曲屈而啓戶也。震爲啓，艮爲高尚、爲幽人，巽爲利、爲伏，故曰利貞。震爲鼓、爲翼、爲起、爲舞。○汲古林詞與《小畜》之《睽》同，依宋元本。

噬嗑。火起上門，不爲我殘。跳脫東西，獨得生完。不利出鄰，病疾憂患。离火在艮門上，故不爲患。震爲跳脫，离東坎西故跳脫東西。震爲鄰、爲出，然出即與坎逢而疾病，故不利也。○上，汲古訛土，依宋本。

賁。舉事无成，不利出征。言不可用，衆莫能平。震爲舉，正反震故无成，故不利出征，故言不可用。坎爲平、爲衆。○莫，汲古作不，依宋元本。

剝。老狼白獹，長尾大胡。前顛却躓，進退遇祟。詳《睽》之《需》。獹、胡原作驢、狐，驢，獹之形訛字。狐，胡之音訛字，並依《震》之《恒》校。

復。日入道極，勞者休息。班馬還師，復我燕室。此用《蹇》象。坎爲暮，离在坎下故曰日入。艮爲道。極，盡也，言道止於此也。坎爲勞，艮止故休息。坎爲馬，重坎故曰班馬，坎衆故曰師，艮止故曰還師。坎爲室，伏兌故曰燕室。

无妄。林麓山藪，非人所處。鳥獸无禮，使我心苦。震爲林、爲藪，艮爲山、爲麓，乾爲人，在上故不處山林。艮爲鳥、爲獸，坤爲禮，坤伏故曰无禮。伏坤爲我、爲心。○首句依宋元本，汲古作山林麓藪。第三句疑。

大畜。蓄利積福，日新其德。高氏飲食，憂不爲患。乾爲福，伏巽爲利，艮止在上故曰蓄積。艮爲日、爲高，兌口爲飲食，故曰高氏飲食。坤爲憂患，坤伏故不憂。

頤。張羅百目，鳥不得北。縮頸掛翼，困於窘國。君子治德，獲譽受福。离爲目、爲網羅，大离故曰百目，坤爲百也。坤先天位北，震爲鳥，艮止在上故不得北。艮爲頸，震爲翼，坤退而閉，故縮頸，震反在上故掛翼。艮爲國，坤閉故曰窘國。艮爲君子、爲名譽，震爲福，艮爲獲，故獲譽。坤受，故受福。

大過。伯虎仲熊，德義淵宏。使布五教，陰陽順序。伏艮爲虎熊，震爲伯，坎爲仲，卦本大坎也。乾爲德，伏坤爲義、爲淵，故曰淵宏。巽卦數五，又爲命令，故曰使布五教。乾陽坤陰，巽順，伯虎仲熊，高辛子，八愷之二。

坎。跛踦相隨，日暮牛罷。陵遲後旅，失利亡雌。詳《大有》之《歸妹》。

离。嬴氏違良，使孟尋兵。老師不已，敗於齊卿。互兌爲西，故曰嬴氏。艮爲良，艮伏故曰違良。伏震爲孟，艮爲兵，坎爲衆、爲師，重坎故曰老師不已。兌爲敗，巽爲齊。齊卿，言孟明視、西乞術、白乙丙，皆卿爵。案：《漢書·食貨志》："世家子弟富人或走狗馬博戲，亂齊民。"如淳注：齊，等也，言无貴賤。又《詩·召南》："齊侯之子"，齊侯，猶通侯，即諸侯也，由此證敗於齊卿即敗於諸卿也。《左傳·僖三十二年》："秦穆公違蹇叔諫，使孟明等伐鄭，敗於崤函"。○老師，宋元本作師老，依汲古。

咸。日月並居，常暗且微。高山崩顛，丘陵爲谿。兌月艮日，故曰並居。兌爲暗昧故曰暗微也。艮爲高山，兌毀巽隕，故崩顛。艮爲丘陵，兌爲谿。○崩，宋本誤萌，依元本、汲古。谿，依宋元本，汲古作溪。

恒。鳥雀食榖，張口受哺。蒙被恩德，長大成就。柔順利貞，君臣合好。震爲鳥雀、爲穀，兌爲口，故曰食穀，曰受哺。乾爲大，巽爲順、爲利，乾君伏坤爲臣，六爻皆有應，故曰合好。○被恩，汲古作恩被，依宋元本。

遯。雖躓復起，不毀牙齒。克免平復，憂除无疾。通《臨》。兌毀折故曰躓。震爲起，兌爲牙齒，坤爲憂、爲疾，震解故除。

大壯。草木黃落，歲暮无室。虐政爲賊，大人失福。通《觀》。候卦爲八月，巽爲草木、爲隕落，坤黃故曰黃落。候卦坤居亥，故曰歲暮。艮爲室，巽隕故无室。坤爲政，巽爲賊，乾爲大人。壯，傷也，故失福。

晉。避凶東走，反入禍口。制於牙爪，骨爲灰土。坤爲凶，离位東，在外，故曰避凶東走。坤爲禍，伏兌爲口、爲牙爪、爲骨骸，坤爲土，艮火离火，故曰灰土。

明夷。欲飛不能，志苦心勞，福不我求。离爲飛，坎陷故不能飛。坎爲心志、爲勞苦。○求，依宋元本，汲古作來。

家人。羔裘豹袪，東與福遇。駕迎吾兄，送我驪黃。疑用半象。驪，從元本，餘多訛鸝。

睽。東耕破犁，西失良妻。災害不避，家貧无資。离爲東，兌爲西，坎爲災害。

解。魚陸失所，鳧鼃困苦。澤无雈蒲，晉國以虛。伏巽爲魚，震爲鳧，鼃坎爲困。

損。脫兔无蹄，三步五罷。南行不進，後市勞苦。震爲兔、爲蹄，《莊子》"得兔而忘蹄"注：蹄，兔罥也，係其腳故曰蹄，坤亡故无蹄。震數三，故曰三步，伏巽，卦數五，坤乏，故曰五罷。震爲南，艮止，故行不進。伏巽爲市，坤勞苦。○兔，元本訛足，依宋本、汲古。勞，宋元本作身，依汲古。

益。行役未已，新事復起。姬姜勞苦，不得休止。震行坤役，震爲姬，巽爲姜，坤爲勞苦，艮止故曰休止，正反艮故不得休止。

夬。白日楊光，火爲正王。消金厭兵，雷車避藏。陰雨不行，民安其鄉。通《剝》。艮爲日、爲光、爲火，乾爲王、爲金，艮爲兵戈，陰消陽故曰消金厭兵。震爲雷、爲車，震覆故曰避藏。兌爲雨，坤爲民、爲鄉，艮日在上故陰雨不行而民得安也。○白，宋本、汲古皆作向，依元本。

姤。放銜垂轡，奔馬不制。棄法作奸，君失其位。通《復》。震爲銜、爲轡、爲奔馬，陽遇陰則通，故曰奔馬不制。坤爲奸，震爲君，坤爲喪，故失位。

萃。司命下游，喜解我憂。皇母緩帶，嬰兒笑喜。巽爲命，《禮記》："大夫祭五祀"注：五祀：一曰司命。《漢書·天文志》："近魁六星，四曰司命"。《晉書·天文志》："司命主壽"。互艮爲星，故曰司命下游，主壽故解憂，兌悅故喜。坤爲母，伏乾故曰皇母。巽爲帶，兌爲嬰兒，兌悅故笑喜。○兒，宋元本作子，依汲古。

升。黃帝出遊，駕龍乘馬。東上泰山，南過齊魯，邦國咸喜。震爲帝，坤土色黃，故曰黃帝。震爲龍、爲馬、爲東，伏艮爲山，故東上太山。震又爲南，巽齊兌魯，故曰南過齊魯。坤爲邦國，震樂兌悅，故曰咸喜。○邦，宋本、汲古作郡，依元本。

困。既往不說，憂來禍結。比戶爲患，无所申雪。坎爲憂患，坎陷故禍結。伏艮爲戶，正反艮相對，故曰比戶，下與坎連，故曰比戶爲患。比戶，近鄰也。近鄰爲患，防禦難，故曰无所申雪。○雪，汲古作冤，以與患韻，今依宋元本，雪結爲韻。

井。何蕢隱居，以避亂傾。終身不仕，遂其潔清。通《噬嗑》。艮爲何，震爲蕢，坎隱伏故曰避亂。离爲亂也。艮爲終、爲身、爲仕，坎隱故不仕。坎水故曰潔清。

革。折梃舂稷，君不得食。頭癢搔跟，无益於疾。兌爲折，巽爲梃、爲稷，伏艮手故曰春。《孟子》"殺人以梃"趙岐注：梃，杖也，舂米須用槌，今以梃舂，非器。乾爲君，兌爲食，二至上大過，大過死，故不得食。伏艮爲頭，震爲跟，坤爲疾，故曰癢。正反震艮，故曰頭癢搔跟。搔不得所，與以梃舂稷无功同也。○梃，各本皆作挺，形訛字。孟子梃亦多訛挺，然唐本皆作梃，見阮校。

鼎。植根不固，華葉落去，便爲枯樹。巽下腐，故曰植根不固。兌爲華，巽爲落、爲枯、爲樹。

震。凶門生患，牢戶多冤。沙池禿齒，使叔困貧。艮爲門，坎陷故曰凶門。坎爲獄，故曰牢戶，坎爲憂患，故曰多冤。艮爲沙，伏兌爲齒，巽爲寡髪，故曰禿齒。艮爲叔，坎爲困。○患，汲古作意，池作陁，叔作我，貧作窮，均依宋元本。沙池，即差池，古通用，言齒差池不齊，正以狀貧困之貌，若作沙陁，何以與下句相屬，且禿齒亦无此國名，故陁字斷爲妄人所改，昔人不見易林善本，不知此爲訛字。輙據此及安民呼池之語，以疑易林，豈知安爲按、呼爲湖之訛字也。《詩》"差池其羽"。

艮。登山履穀，與虎相觸。猬爲功曹，班叔奔北，脫之喜國。艮爲山谷、爲虎，震爲登，坎爲猬，艮爲官，故曰功曹。艮爲叔，楚人謂虎爲班，故曰班叔。《史記·龜策傳》注：猬能伏虎。故虎見而奔北。艮爲國，震爲脫、爲喜，《論衛[當作衡]》云"人謂虎食人，功曹爲姦所致也"，其意以爲功曹衆吏之率虎亦諸獸雄。

漸。麟鳳所翔，國无咎殃。賈市十倍，復歸惠里。离爲麟鳳，艮爲國，巽爲賈市、爲利三倍，伏兌數十，故曰十倍。艮爲室。

歸妹。路險道難，水遏我前。進往不利，回車復還。震爲道路，坎險故曰道難。坎爲水，坎陷故，水遏我前。震爲進，坎險故不利。震爲車、爲反，故曰復還。○遏，汲古訛過，依宋元本。

豐。延頸望邑，思歸我室。臺榭不成，未得安息。通《渙》。艮爲頸、爲望、爲邑，坎爲室，震爲歸，故曰思歸我室。艮爲臺榭，巽隕落故不成，不得安息也。○我，宋元本作其，依汲古。艮爲我也。

旅。蒙生株瞿，棘掛我須。小人妬嫉，使恩不遂。通《節》。震爲蕃鮮，故曰蒙生。震爲木故曰株，爲草故曰瞿。《爾雅·釋草》："大菊蘧麥"注：即瞿麥藥草也。又《韓詩外傳》"直曰車前，瞿曰芣苢"。坎爲棘，艮爲須，坎在艮上，若須掛棘上也。艮爲小，震爲人，坎爲妬嫉，故曰小人妬嫉。○須，汲古作鬚，非，依宋元本。蒙，蓋蔓生之屬，施于株瞿之上。

巽。南至隱域，深潛處匿。聰明閉塞，與死爲伍。互离爲南，巽伏故曰隱、曰潛、曰匿、曰閉塞。伏坎爲聰，离爲明，初至四大過死，故曰與死爲伍。

兌。機餌設張，司暴子良。范叔不廉，凶害及身。通《艮》。坎爲機，震爲餌、爲張、爲暴、爲子，艮爲司、爲良，故曰司暴子良。《左傳》："鄭子良之父子孔爲政也專，國人殺子孔，子良奔楚"。互巽爲蟲，故曰范，范，蠭也。《禮·內則》"爵鷃蜩范"是也。艮爲叔，故曰范叔。坎爲凶害，艮爲身。《史記》"范睢從須賈使齊，齊王賜睢金牛酒歸，以此受折髂之辱"。○首句元本作機設餌張，依汲古。司，汲古作計，依宋元本。

渙。從騎出谷，游戲苦域。阪高不進，利无所得。震爲騎、爲出，艮爲谷、爲域，坎爲苦，艮爲阪、爲高，巽爲利，風散故无得。○谷，宋元本作門，苦域作空城，均依汲古。

節。西國強梁，爲虎作倀。東吞齊楚，并有其王。兌西艮國，震爲健，故爲強梁。強梁，多力也。艮爲虎，坎爲鬼，故曰倀。《本草》"人死於虎則爲倀鬼，導虎而行"。震爲楚，伏巽爲齊，兌口爲吞，震東，故曰東吞齊楚。震爲王，言西秦併吞六王也。

中孚。登山伐輻，虎在我側。王孫无懼，仁不見賊。艮山震登，艮爲伐、爲虎，巽爲輻，故曰登山伐輻。震爲王，艮爲孫，故曰王孫。震爲仁，巽伏故爲賊。

小過。六月騤騤，各欲有至。專征束裝，俟時旦明。兌爲月，震爲反，故曰至。震爲征、爲旦明，艮爲時，艮止，故曰俟時旦明。《詩·小雅》："六月棲棲，戎車既飭；四牡騤騤，載是常服。王于出征，以匡王國"，載是常服，即束裝之事，言尹吉甫奉宣王命出征獫狁而治裝也。○首句依元刊，宋本、汲古作六目，非。至，依汲古，宋元本作望。束裝，宋、汲古本作未壯，依元本。第四句汲古作候待明旦，依宋元本。俟即待也，故知待爲時之訛字。

既濟。道陟多阪，牛馬蜿蟺。車不利載，請求不得。用半象，重艮故曰多阪。

未濟。一口三舌，相妨无益。群羊百牂，不爲威強。亡馬失駒，家耗於財。用半象，重兌故曰三舌，故曰群羊。

解之第四十

解。駕言出游，鳥鬬車前。更相捽滅，兵寇旦來。回車亟還，可以无憂。震爲駕、爲言、爲游、爲車，离爲鳥，艮爲鬬，离正反艮相對，故曰鬬、曰捽。坎隱伏故曰滅。坎爲寇，震爲旦，故曰兵寇旦來。震爲反，故回車亟還。坎憂震解，故无憂。○寇旦，汲古作馬旦，依宋元本。

乾。大都之居，无物不具。抱布貿絲，所求必得。伏坤爲大都、爲萬物、爲布。抱布貿絲，《衛風》語。

坤。膠著木連，不出牢關，家室相安。此用《解》象。坎爲膠、爲木，與震木連體，故曰木連。坎爲牢、爲室，重坎故不出。

屯。孟伯食長，懼其畏王。賴四蒙五，抱福歸房。震爲孟伯、爲長、爲口，故曰食長。坎爲畏懼，震爲王，卦數四，坎納戊，數五，故曰賴四蒙五。艮爲抱、爲房，震爲福，故曰抱福歸房。

蒙。朽輿疲駟，不任銜佩。君子服之，談何容易。震爲車、爲馬，坤敝故曰朽、曰疲。震口爲銜，艮手爲佩。艮爲君子，坤爲服。服，用也，言車馬不良不易駕馭。

需。許嫁既婚，利福在身。適惠生桓，爲我魯君。《左傳·隱元年》："宋武公生惠子，惠子生而有文在其手，曰爲魯夫人，故歸"，惠公生桓公，因手文故曰利福在身。坎爲婚，伏坤爲身，兌爲魯，乾爲君。

訟。入門大喜，上堂見母。妻子俱在，兄弟饒有。巽爲入，乾爲門，伏震爲喜，故入門大喜。坎爲室，故爲堂。巽爲母，伏震故上堂見母。离爲坎妻，震爲子、爲兄，坎爲弟。○有，宋元本作友，依汲古。

師。推車上山，力不能任。顛蹶蹉跌，傷我中心。坤爲車，震往，故曰推車。震爲陵，故曰上山，坤弱故不能任，坎蹇故顛蹶蹉跌。坎爲心、爲中，坎破故傷。

比。鷹飛退去，不食其雛。禽尚如此，何況人乎。艮爲鷹、爲飛，坎隱伏故退去。兌爲食、爲雛，兌伏，故不食其雛。○乎，宋元本作與，依汲古。

小畜。福棄我走，利不可得。幽人利貞，終无怨慝。乾福，風隕，故福棄我走。巽爲利，在外，故利不可得。艮爲幽人、爲終，坎怨慝，正伏象雜用。

履。夫妻反目，不能正室。翁云于南，嫗言還北。並后匹嫡，二政亂國。伏坎爲夫，离爲妻、爲目，离上下兩半目相對，坎上下兩半目相背，故曰反目。坎爲室、爲邪曲，故曰不能正室。乾爲父，位南故曰翁云于南。伏坤爲母、爲北，故曰嫗言還北。坤爲后、爲政、爲國、爲亂，數二，故曰並后、曰匹敵、曰二政。震爲嫡也。○翁，汲古作公，嫗作姬，依宋元本。林意謂政權不一，國必亂也。

泰。陽衰伏匿，陰淫爲賊。賴幸王孫，遂至嘉國。陽在下故曰伏匿，陰在上故曰陰淫。坤殺兌折，故曰賊。震爲王、爲嘉，坤爲國。○賴幸，汲古作幸賴，依宋元本。嘉，汲古作家，依宋本。

否。入山求王，不見和璞。終日至暮，勞无所得。巽爲入，艮爲山、爲求，乾爲玉、爲璞，楚人卞和得璞玉，故曰和璞，巽伏故不見。艮爲日、爲終，坤爲暮、爲勞，坤虛故无得。○山，汲古作水，坤水亦可從。

同人。鳴鸞四牡，駕出行狩。合格有獲，獻公飲酒。通《師》。震爲鳴鸞、爲馬，卦數四，故曰四牡。震爲行、爲狩，坎爲獲、爲酒，震爲公。

大有。覆手舉牘，易爲功力。正月元日，平飲致福。通《比》。艮爲手爲舉。牘，木簡也，所以作書。坤爲文，坎爲木，故曰牘。坎爲月、爲中正，离爲日，乾爲元，故曰元日。坎爲平、爲飲。《史記·魏其侯傳》：灌夫與長樂衛尉飲，輕重不得其平，茲曰平飲。則兩人對飲輕重得平也。○正月，元刊作月正，依汲古。平飲，汲古作永平，依宋元本。舉牘，汲古作齊犢，依宋元本。

謙。三火起明，雨滅其光。高位疾顛，驕恣誅傷。詳《大有》之《師》。

豫。裹糗荷糧，與利相逢。高飛有得，君子獲福。震爲糗糧，艮爲荷，伏巽爲利，艮爲高飛、爲君子。○得，宋元作德，子作大，均依汲古。裹，汲古作裒，非，依宋元本。

隨。水土相得，萬物蕃殖。膏澤優沃，君子有德。兌爲水，艮爲土，震爲萬物、爲蕃鮮，故曰蕃殖。兌爲膏澤、爲優沃，艮爲君子。○德，汲古作得，依宋元本。

蠱。道理和得，人不相賊。君子往之，樂有利福。艮爲道，震爲人、爲樂，巽爲利。

臨。天孫帝子，與日月處。光榮於世，福祿繁祉。伏艮爲天、爲孫，震爲帝、爲子，故曰天孫帝子。伏乾爲日，兌爲月，《漢書·天文志》："織女，天帝孫也"，伏艮爲星，故曰與日月處。

觀。陪依在位，乘非其器。折足覆餗，毀傷寶玉。坤順故曰陪依。艮爲貴、爲位，坤爲車、爲小人，以小人而乘車故曰非器。又震爲器，震覆故非器。震爲足、爲餗、爲玉，震覆，故折足覆餗，故傷玉。○陪依，汲古作部衣，依宋元本，然部衣或爲布衣之訛。布衣在位，故乘非其器。

噬嗑。鷁飛中退，舉事不遂。且守仁德，猶恐失墜。《左傳》：六鷁退飛，宋襄圖霸不成，故曰舉事不遂。艮爲鷁、爲飛，震爲歸，故曰退。艮爲守，震爲仁，坎爲失。○恐，宋元作免，依汲古。

賁。經棗正冠，意盈不廉。桀紂迷讒，惑佞傷賢，使國亂煩。艮爲棗、爲冠艮手爲正，正冠舉手有類摘果，故曰不廉。盈，極也。离爲惡人，故曰桀紂。坎爲迷惑，三至上正反震，故曰讒佞。艮爲賢、爲國。离爲亂。○棗，宋元本作棘，依汲古。正，汲古作整，廉作厭，均依宋元本。讒惑，宋、汲古本作惑讒，今依元本。

剝。申酉退跌，陰慝前作。柯條華枝，復泥不白。候卦申否酉觀戌剝陽退，故曰跌。陰日增，故曰作。艮爲柯條，伏兌爲華，震爲白，震覆故不白。○慝，汲古作雨，非，依宋元本。華枝疑枝葉之訛。

復。平正賤使，主服苦事。震爲主，坤賤而役萬物，故主服苦事。

无妄。釣魴河湄，水泛无涯。振衣徒歸，上下昏迷。屬公遜齊。巽爲魚，艮手爲釣，乾爲河海，乾大故水无涯。乾爲衣，震爲歸、爲公，互巽爲齊，《左傳·昭二十五年》公孫于齊注："諱奔，猶遜讓而去也，孫音遜。"○泛，宋元本作長，衣作手，均依汲古。

大畜。胎養蒙生，始見兆形。遭逢雷電，摧角折頸。采?山頭，終安不傾。震爲胎、爲萌芽，艮爲龜，故曰兆形。震爲雷電，艮爲角、爲頸，兌毀故折角摧頸。震爲草莽，故曰?。《詩·鄘風》言采其蝱，注：蝱，貝母也。艮爲山頭、爲終、爲安。

頤。陽春枯槁，夏多水潦。霜雹俱作，傷我禾黍，年歲困苦。震爲春，坤死，故枯槁。坤爲水，互重坤，故曰多水。卦本大离，故曰夏。坤爲霜、爲冰，故曰雹。震爲禾稼，坤爲年歲。○作，宋元本作擊，依汲古。

大過。三耳六齒，痛疾不已。齲病蠧缺，墮落其宅。兌爲耳，艮數三，故曰三耳。兌爲齒，乾數六，故曰六齒。伏坤爲疾痛，正反兌故曰齲，齲，齒缺也。巽爲蟲，故曰蠧，巽隕故墮落。○耳，宋元本作身，依汲古。

坎。失時无友，嘉耦出走，傫如喪狗。坎爲失，艮爲時、爲友，震爲嘉、爲走，艮爲狗、爲家，二四艮覆，故如喪家之狗。《史記·孔子世家》："儽儽然如喪家之狗"。○時，宋元作恃，非，依汲古。傫儽同。

离。宣重微民，歲樂年息。有國无咎，君子安喜。重离故曰宣重，宣，明也，言宣重光於民也。微字恐有訛。伏震爲年歲、爲樂、爲息，伏艮爲國、爲君子。

咸。登几上車，駕駟南游。合從散橫，燕秦以強。詳《屯》之《否》。

恒。鳥集茂林，柔順利貞。心樂願得，感戴慈母。通《益》。艮爲鳥，正反艮故曰鳥集。震爲林，正反震故曰茂林。坤爲柔順，巽爲利，艮爲貞，坤爲心、爲慈母，艮爲戴。○林，宋本、汲古本作木，依元本。易林讀林略如凌，以與貞韻，其例甚多，今晉音仍如此，汲古願得下多"鳥鵲食榖，張口受哺"二句，今依宋元本。

遯。啓蟄始生，萬物美榮。祉祿未成，市賈无贏。通《臨》。震爲春、爲生，故曰啓蟄始生。震爲蕃鮮，故曰萬物美榮。乾爲祉祿，陽消故未成。巽爲市賈，巽隕故无贏。○祉祿未成，局本作福祿來成，來爲未之訛字，依宋元本。贏，元本作盈，義同。賈，汲古訛買，依宋元本。

大壯。驕胡犬形，造惡作凶。无所能成，還自滅身。詳《明夷》之《大壯》。○犬，汲古訛大，依宋元本。

晉。異國他土，出良駿馬。去如奔?，害不能傷。坤爲國土、爲馬，艮爲良，潘岳《閒居賦》"激矢?飛"，此云奔?，言馬疾如奔?也。又箭名飛?，《方言》云箭之三鐮長尺六者，謂之飛?。晉互坎爲矢，奔?，坎象也。

明夷。恪敬競職，心不作慝。君明臣忠，民賴其福。坎爲心，震爲君，坤爲臣、爲民。

家人。三女求夫，伺候山隅。不見復關，長思憂歎。詳《乾》之《家人》。

睽。駕福乘喜，東至嘉國。戴慶南行，离我室居。詳《小畜》之《賁》。

騫。四姦爲殘，齊魯道難。前驅執殳，戒守爲患。《左傳·僖二十四年》："富辰曰聾昧頑囂，狄皆有之，四奸具矣"，坎爲姦，伏兌數四，故曰四姦。伏兌爲魯，覆巽爲齊，艮爲殳、爲守，坎爲患。○殳，汲古訛役，從宋元本。

損。下擾上煩，蠧政爲患，歲飢无年。下互震爲擾，上互坤爲亂，故曰擾煩。坤爲政，伏巽爲蟲，故曰蠧政。坤爲患、爲年歲，坤虛故曰飢。○擾，汲古作憂，依宋元本。政，宋元本作蠱，依汲古。

益。雞雉失雛，常畏狐狸。黃池要盟，越國以昌。巽爲雞，坤文爲雉，艮少故曰雛，坤死故失雛。坤爲畏，艮爲狐狸，狐狸食雛，故畏之。坤爲黃，坤水故曰黃池，正反震故曰要盟。坤爲國，巽位東南，故曰越國。

夬。堅冰黃鳥，終日悲號。不見白粒，但觀蓬蒿。數驚鷙鳥，爲我心憂。乾爲堅冰，伏坤爲黃，艮爲鳥、爲終日，兌口爲號，坤憂，故曰悲號。巽爲白、爲粒，巽覆故不見白粒。坤爲茅茹，故曰蓬蒿。伏艮爲鷙鳥，坤爲心、爲憂。○第二句汲古作常哀悲愁，白作米，均依宋元本。第六句宋元本作孰爲我憂，依汲古。

姤。玉銑鐵頤，倉庫空虛。市賈无盈，與我爲仇。詳《晉》之《鼎》。○玉銑，元本作玉統，汲古作五銳，依宋本。无，汲古作爲，依宋元本。

萃。竊名盜位，居非其家。霜隕不實，爲陰所賊。艮爲名位，巽伏故曰盜名竊位。艮爲居、爲家，盜位故非其家。坤爲霜，艮爲果蓏，霜殺物故不實。巽爲賊。○元本多三句，汲古多一句，皆衍文，依宋本刪。

升。賊仁傷德，天怒不福。斬刈宗社，失其本域。巽爲賊，震爲仁德、爲怒，伏乾故曰天怒，坤殺故曰斬刈。震爲宗，坤爲社、爲失。○宗，汲古作家，依宋元本。

困。萬物初生，蟄蟲振起。益壽增福，日受其喜。巽爲草莽，故曰萬物，伏震爲春，故曰初生。巽爲蟲，坎蟄震起，震福，伏艮爲壽、爲日。○初生，汲古作和生，壽作爵，均依宋元本。

革。龍游鳳舞，歲樂民喜。伏震爲龍，坤爲鳳、爲歲、爲民，震爲喜樂。

鼎。行行窘步，次宿方舍。居安不懼，姬姜何憂。通《屯》。正反震故曰行行，艮止坎陷，故曰窘步。坎爲宿，艮爲舍，坤方故曰方舍。艮爲安居，震爲姬，巽爲姜，坎憂震解故不憂。○宿，汲古作伯，姜作妾，皆形訛字，依宋元本。

震。水深難游，霜寒難涉。商伯失利，旅人稽留。互坎水，坤亦爲水，四上下重陰，故曰水深。震爲游、爲涉，坎爲霜、爲寒，震爲伯、爲商旅，巽伏，故失利。坎陷艮止，故稽留。

艮。跛倚相隨，日暮牛罷。陵遲後旅，失利亡雌。詳《大有》之《歸妹》。

漸。一牛九鎖，更相牽攣。案明如市，不得東西。請讞得報，日中被刑。艮爲牛，坎數一，故曰一牛。坎爲桎梏，离數九，故曰九鎖。巽爲市，离爲明，位東，坎位西，艮止，故不得東西。艮爲請，坎爲刑、爲中，艮又爲首，否乾首自上落下，中互离，故曰日中被刑。虞翻刻關公首至得隨義同。案：明者，言案驗明白，赴市被刑。

歸妹。春桃生花，季女宜家。受福孔多，男爲邦君。詳《師》之《坤》。震爲春、爲桃花，兌季。

豐。雷鼓東行，稼穡凋傷。大夫執政，君贊其明。首句震象，巽爲稼穡、爲隕落，故凋傷。震爲夫、爲君，离爲明。

旅。季世多憂，亂國淫遊。殃禍立至，民无以休。艮爲季世，互大坎故多憂。离爲亂，艮爲國，伏坎爲殃禍、爲民。

旅。發輗溫湯，過角宿房。宣時布和，无所不通。湯，汲古作陽，角作雨，均依宋元本。○伏震爲車，故曰發輗。互坎爲水，艮火在下故曰溫湯。艮爲星，故曰角房，而角房皆巽方宿，故曰過角宿房。巽四月卦，正角房二宿當值之時，故曰宣時布和。

兌。水中大賈，求利食子。商人不至，市空无有。互巽爲賈、爲利，兌爲水，故曰水中大賈。震爲子，兌爲食，伏艮爲求，故曰求利食子，言食其資息也。震爲商人，震伏故云不至。巽爲市，离中虛，故曰市空。○食子，汲古作十千，依宋元本。三四句宋元本去不字，有上加所字，茲依汲古。

渙。春草萌生，萬物敷榮。陰陽和調，國樂无憂。巽草震春，震爲萌芽，艮國。○調，汲古作暢，依宋元本。

節。左眇右盲，目視不明。下民多孽，君失其常。震爲左，二五互大离，故曰盲，言目无睛也。兌半离，故曰眇。眇，小目也。兌右，故曰左眇右盲。眇象本履卦也。坎爲民，兌澤故曰下民。坎爲孽，震爲君。

中孚。悅以內安，不利出門。憂除禍消，公孫何尤。兌爲悅，在內卦故曰內安，艮爲安也。艮門震出，巽隕，故不利。震爲公，艮爲孫，震解，故憂禍消除。○第三句汲古作憂禍消除。

小過。丹書之信，言不負語。易我騏驎，君子有德。艮爲言，震爲言語，正反震相同，故曰不負。震爲馬，故曰騏驎，下艮爲反震，故曰易。艮爲君子。《左傳》裴豹隸也，著于丹書，注：以丹書其罪；又《大戴禮》："武王問黃帝顓頊之道可得聞乎，尚父曰：在丹書。"此丹書似用左傳。

既濟。上政騷擾，螟蟲並起。害我嘉穀，年歲无稷。半象，重巽故曰螟蟲並起。餘亦用半象。○螟蟲，汲古作蟲螟，依宋元本。

未濟。干旄旌旗，執職在郊。雖有寶玉，无路致之。詳《師》之《隨》。此用半象，職在，汲古作在載，依宋元本。玉，宋元本作珠，依汲古。

焦氏易林注卷十一

行唐尚秉和節之注
                      受業蒲城仵道益、豐潤董維城堃校刊
損之第四十一
損。路多枳棘，步刺我足。不利旅客，爲心所毒。詳《履》之《遯》。
乾。鯉鮪鯽鰕，積福多魚。資所无有，富我邦家。此用《損》象。坤爲魚、爲積、爲邦家，本卦乾爲福、爲富。○鮪鯽，宋元本作鮒鮪，積作??，均依汲古。邦，汲古作窮，依宋元本。
坤。景星照堂，麟遊鳳翔。仁施大行，傾聲作興。征者无明，失其寵光。此仍用遇卦象。詳《豫》之《節》。
屯。羊腸九縈，相推稍前。止須王孫，乃能上天。詳《臨》之《巽》。○上，汲古作至，依宋元本。
蒙。四手共身，莫適所閑。更相訪接，動失事便。坤爲身，震卦數四，艮手故曰四手共身。坤閉，故曰閑。震言，艮手，正反艮震，故曰更相訪接、失事便也。○閑，汲古作國，依宋元本。
需。水流趨下，遠至東海。求我所有，賈魴與鯉。詳《益》之《无妄》。
訟。春栗秋棗，山鮮希有。斗千石萬，貴不可販。詳《否》之《漸》。○山，元本作少，依汲古。
師。旦往暮還，相佑與聚，无有凶患。震爲旦、爲行、爲歸，坎爲暮，坤爲聚、爲凶患。
比。大蛇當路，使季畏懼。湯火之災，切近我膚。賴其天辛，歸于室廬。詳《屯》之《井》。○室，宋元本作生，依汲古。近，各本作直，依《屯》之《井》校。
小畜。徙足去域，飛入陳國。有所畏避，深藏邃匿。通《豫》。震爲足，艮爲域、爲飛、爲國，震爲陳，故曰飛入陳國。坎爲畏避、爲藏匿，全用伏象。○徙，宋元本作徒，依汲古。飛，汲古作亂，依宋元。
履。海爲水宗，聰聖且明。百流歸德，无有叛逆，常饒優足。詳《蒙》之《乾》。第二句宋本、汲古作聰明且聖，依元本。德，汲古作得，依宋元本。
泰。夏麥??，霜擊其芒。病君敗國，使年大傷。詳《泰》之《賁》。○?，汲古作麴，病作疚。
否。秋隼冬翔，數被嚴霜。雄犬夜鳴，家擾不甯。詳《賁》之《隨》。○擾，各本皆作憂，依《賁》林校。嚴，汲古作履，依宋元本。
同人。樂仁上德，東鄰慕義，來興吾國。乾爲仁德，离爲東鄰，伏坤爲義、爲國。
大有。逐憂除殃，污泥生粱。下田爲汪。坎爲憂、爲殃，坎伏故曰除。坎爲污泥，坤爲粱、爲水、爲下，故曰爲汪。汪，瀦水也。○汪，汲古作江，依宋元本。逐，汲古作還，非，依宋元本。
謙。暗昧冥語，轉相迷誤。鬼魅所居，誰知臥處。坎隱故暗昧，正反震故語迷誤。坤爲迷、爲鬼，艮爲臥，坤迷坎隱，故不知。
豫。南厯玉田，東入玉關。登上福堂，飲萬歲漿。震爲南、爲玉，艮爲田、爲關、爲堂，坤爲萬歲、爲漿。玉關，玉門關，《漢書·班超傳》："但願生入玉門關"。玉田，疑指和闐，和闐在南疆，出玉。
隨。比目四翼，來安我國。福善上堂，與我同牀。互大离，若兩目相比，故曰比目。比目，魚名。巽爲魚，震爲翼，卦數四，故曰四翼。艮爲國、爲堂、爲牀。
蠱。乘牛逐驥，日暮不至。路宿多畏，亡其騂騅。艮牛震馬，故曰乘牛逐驥。艮爲日，兌嚮晦，故曰日暮、曰路宿。艮爲路，納丙，色赤，故曰騂。震青，故曰騅。兌折，故亡。牛行遲，驥行速，乘牛逐驥，斷不能及，故亡其騂騅也。
臨。元吉无咎，安甯不殆。震爲元。
觀。奮翅鼓翼，翺翔外國。逍遙徙倚，來歸溫室。伏震爲翼、爲飛，坤爲國，艮陽在上故曰外國。艮爲室，艮火故曰溫室。
噬嗑。河伯娶婦，東山氏女。新婚三日，浮雲洒雨。露我菅茅，萬邦蒙祐。坎爲河，震爲伯，离爲坎婦，震爲娶、爲東，艮爲山，故曰東山氏女。坎爲婚，离日，震數三，故曰三日。坎爲雲雨、爲露，震爲草莽，在坎下，故曰露我菅茅。艮爲邦，震爲萬。《史記》西門豹爲鄴令，三老五更爲河伯娶婦。然下云東山氏女，似別有故實。○露，宋元本作雨，蒙作之，依汲古。茅，汲古作第，非。
賁。嬰兒求乳，慈母歸子，黃麑悅喜。依《履》之《同人》刪末句得見甘飽四字。
剝。貧鬼守門，日破我盆。毀罌傷瓶，空虛无子。坤爲鬼、爲貧、爲門，艮爲守、爲日，伏兌爲破。震爲罌瓶、爲子，震覆故曰破、曰傷、曰无子。坤爲虛。○瓶，元刊作缸，依宋本、汲古。
復。多載重負，棄捐於野。王母誰子，但自勞苦。坤厚故能多載重負。坤爲野，坤喪故曰棄捐于野。坤爲母，震爲王、爲子，坤死故曰王母誰子，言无子也。坤爲勞。○第三句宋元本作予无稚子，汲古作手无誰子，依局本。
无妄。雄狐綏綏，登山崔嵬。昭告顯功，大福允興。詳《咸》之《賁》。
大畜。嬰兒孩子，未有知誠。彼童而角，亂我政事。艮爲嬰兒，震爲孩子，艮爲角，伏坤爲亂、爲政事，《毛詩傳》"童，羊之无角"者也。○子，汲古作笑，非，依宋元本。彼，元本訛狄，依汲古。角，宋元、汲古作爭，依《巽》之《節》校。《大雅》"彼重而角實虹"。小子、孩子，本微子及《易·明夷·六五》。
頤。十丸同投，爲雉所離。獨得逃脫，完全不虧。坤數十，坎爲丸，伏大坎故曰十丸。坤爲雉，離罹同，遭也。震爲逃脫。○離，宋元本、汲古作維，依局本。逃，宋元本作跳，跳逃通。《史記》漢王跳是其證。不，汲古作所，依宋元本。
大過。狐濟濡尾，求橘得枳。季姜懷悔，鮑舍魚臰。伏艮爲狐、爲尾、爲求、爲橘、爲枳，巽爲姜，上兌故曰季姜。巽爲鮑魚、爲臭，伏坤爲悔、爲淮，上艮爲橘，下震爲反艮，而中隔坤水，《攷工記》"橘踰淮爲枳"。以反艮爲枳，其切當神妙，真不可思議矣。臰臭同，汲古作斃，非。○求橘，汲古作來揭，依宋元本。
坎。踆足息肩，所忌不難。金城銅郭，以鐵爲關。藩屏周衛，安全无患。震爲足，艮爲踆，止也。艮爲金銅、爲鐵、爲城郭、爲關、爲藩屏，震爲周、爲衛，艮爲安。○踆，宋元本作跌，依汲古。
離。戴堯扶禹，松喬彭祖。西過王母，道路夷易，无敢難者。詳《訟》之《家人》。○路，元刊作里，依宋本、汲古。
咸。京庾積聚，黍稷以極。行者疾至，可以厭飽。《爾雅》："丘絕高曰京"。《詩·小雅》："會孫之庾，如坻如京"，《傳》："京，高丘也"。艮爲京庾，互大坎，故曰積聚。巽爲黍稷，伏震爲行，中實故曰厭飽，厭饜同，足也。
恒。良夫孔姬，脅悝登臺。柴季不扶，衛輒走逃。《左傳·哀十五年》：渾良夫與太子蒯蕢脅孔悝使立之。柴，高柴。季，子路。不扶者，言不扶衛輒也。震爲夫、爲姬、爲孔，伏艮爲臺、爲季，艮手爲扶，艮伏故不扶。震爲衛，爲逃。○夫，宋本訛天，依元本、汲古。孔，汲古作●，脅悝作負理，均依宋元木。柴，宋元本作樂，或又作欒，謂爲欒甯，亦孔氏家臣，汲古又作昆，均非，依局本。孔姬，孔悝母。
遁。天之所與，福祿常在，不憂危殆。乾爲福祿。
大壯。行觸天剛，馬死車傷。身无寥賴，困窮乏糧。《參同契》天罡據西，注：天罡即北斗，《家人》之《漸》曰魁罡，所當初爲敗殃，故曰馬死車傷。伏艮爲星，故曰天罡。震爲馬、爲車，伏坤爲身、爲窮乏，震爲糧。○剛，汲古作綱，依宋元本。剛罡同。寥，宋元本作憀，依汲古。
晉。鉛刀切玉，堅不可得。盡我筋力，胝蠒爲疾。艮爲刀，坤柔故曰鉛刀，艮爲堅，多節，故曰胝蠒。坎爲疾，玉或爲艮堅象。○蠒，汲古作胼，依宋元本。蠒，繭俗字，胝蠒，言皮肉皴裂也。
明夷。穆違百里，使孟奮武。將軍帥戰，敗於殽口。詳《蹇》之《离》。坤爲百里，震爲孟、爲武、爲口。○違，汲古作逢，帥作師，均依宋元本。
家人。有人追亡，鳥言所匿，不日而得。通《解》。震爲亡、爲追、爲人、爲言，离爲鳥，坎隱，故曰匿。离爲日。此必有故事。如公冶長解鳥言之類，而今不能攷。○鳥，汲古作爲，依宋元本。日而，宋元本作旅日，依汲古。
睽。府藏之富，王以振貸。捕魚河海，罟網多得。此全用遇卦《損》象。坤爲府藏、爲多，故曰富。震爲王、爲振。振賑同，而古皆作振。坤爲魚、爲河海，离爲網罟，互大离，故曰多得。○罟，宋元作苟，笱之訛字，依汲古。
蹇。鴻飛遵陸，公歸不復，伯氏客宿。艮爲鴻、爲陸，震爲公、爲歸，震覆故不復。《豳風詩·九罭篇》："鴻飛遵陸，公歸不復"，公謂周公。
解。鳧過稻廬，甘樂鱑。雖驚不去，田畯懷憂。此仍用遇卦《損》象。震爲鳧、爲稻、爲樂，艮爲廬，坤爲魚，故曰鱑。震爲驚，艮止故不去。坤爲田，畯，農官也，艮爲官，坤爲憂。○鱑，汲古作?麴，依宋元本。
益。雨師娶婦，黃嚴季女。成禮既婚，相呼南去。膏澤田里，年豐大喜。詳《恒》之《晉》。南去，宋元本作面南，汲古作而南，依《師》之《恒》校。澤，元本作潤，依宋本、汲古。田里，依《恒》之《晉》校，各本作應時。
夬。積蓄有餘，糞土不居。美哉輪奐，出有高車。乾實故曰積，坤爲糞土，坤伏故曰不居。伏大艮爲宮室，故曰輪奐、曰高。坤爲大輿。○糞，宋元訛冀，依汲古。《禮·檀弓下》："美哉輪焉，美哉奐焉"，言高大也。
姤。重門擊柝，介士守護。終有他道，雖驚不懼。此仍用遇卦《損》象。損二至上正反兩艮相對，故曰重門。震爲柝，艮爲擊、爲介，介，甲也，爲守護、爲終、爲道路，震爲驚，坤爲懼。
萃。大都王市，稠人多寶。公孫宜賈，資貨萬倍。坤爲大都，巽爲市，伏震爲人、爲寶，坤爲多，故曰稠人多寶。震爲公，艮爲孫，巽爲賈，故曰公孫宜賈。坤爲資貨、爲萬，巽爲倍，故曰萬倍。○資貨，宋元作其貸，依汲古。
升。秋隼冬翔，數被嚴霜。甲兵充庭，萬物不生。詳《賁》之《隨》。宋元本多"雄父夜鳴，民擾以驚"八字，依汲古。
困。招禍致凶，來螫我邦。痛在手足，不得安息。通《賁》。坎爲禍、爲痛、爲螫，艮爲邦、爲手，震爲足，正反震故不得息。
井。秦失其鹿，疾走先得。勇夫慕義，君子率服。兌西，故曰秦。伏震爲鹿，坎爲●、爲疾，震爲走、爲勇夫，艮爲君子。○疾走，汲古作高足，依宋元本。率，宋元本作變，依汲古。
革。山陵四塞，遏我徑路。欲還不得，復我故處。已詳《同人》之《革》。
鼎。一指食肉，口无所得，舌饞於腹。詳《頤》之《离》。一當作以，饞，宋元本作讒。
震。晨夜驚駭，不知所止。皇母相佑，卒得安處。震爲晨，互坎爲夜，艮爲止，坎隱，故不知。伏巽爲母，震爲王，故曰王母。互艮爲安。
艮。豺狼所言，語无成全。誤我白馬，使乾口來。艮爲豹狼，互震爲言語，正反震，故曰誤。震爲馬、爲白、爲口，互大离，故曰乾口。○誤，汲古作設，非，依宋元本。
漸。呼精靈來，魄生无憂。疾病瘳愈，解我患愁。通《歸妹》。震爲呼、爲帝，故曰精靈。兌爲月，震生震樂，而納庚，初三月出庚，故曰魄生无憂。坎爲疾病、爲憂，震解，故病癒而不愁也。○愈，宋元本作癒，依汲古。
歸妹。牧羊逐兔，使魚捕鼠。任非其人，廢日无功，不免辛苦。兌羊震兔，伏巽爲魚，坎爲鼠，互离爲日，坎勞故曰辛苦。羊逐兔，魚捕鼠，皆失使，猶任人不當而无功也。○捕鼠，宋元本作相捕，非，依汲古。廢日，汲古作卒歲，依宋元本。
豐。堂祥上樓，與福俱居。帝姬冶好，國安无憂。堂祥，疑與徜徉同。伏艮爲堂、爲樓、爲居、爲國、爲安，震爲帝、爲姬，兌爲冶好，互坎爲憂，震解故无。○第三句宋元本作席地妃治，依汲古。
旅。禹召諸神，會稽南山。執玉萬國，天下康安。通《節》。震爲王，坎勞故曰禹。震爲神，坎衆，故曰諸神。艮爲山，震南，故曰會稽南山。震爲玉，艮爲執、爲國，坎衆，故曰萬國。艮爲天、爲安。○神，宋元本作臣，非，依汲古。張衡賦"嘉群神之執玉兮，疾防風之食言"，是自漢皆作群神，神，猶后也。
巽。太姒文母，仍生聖子。昌發受命，爲天下主。太姒，文王妃，生武王發，文母爲太任，《詩》"思齊大任，文王之母"是也。大任生昌，太姒生發，故曰仍生。《大雅》"大任有身，生此文王"，又曰"纘女維莘，長子維行，篤生武王"，林所本也。巽爲母，互离，故曰文母。伏震爲子，坎爲聖，巽爲命，伏震爲主，伏艮爲天，故曰爲天下主。
兌。兩罝同室，兔无誰告。與狂相觸，蒙我以惡。互离爲罝，兌卦數二，故曰兩罝。伏坎爲室，震爲兔，震伏，故兔无。伏震爲狂，三至上正反震相對，故曰與狂相觸。《說文》："室，實也"，言罝原有兔，因觸兔逸反疑我也。
渙。桃雀竊脂，巢於小枝。動搖不安，爲風所吹。心寒悚惕，常憂殆危。已詳《噬嗑》之《渙》。
節。陽春長日，萬物華實，樂有利福。震爲春、爲長，互大离故曰長日。震爲萬物、爲華，艮爲果蓏，故曰實。震爲樂、爲福，伏巽爲利。
中孚。鄰不我顧，而望玉女。身疾瘡癩，誰肯媚者。震爲鄰，艮爲顧，二四艮反，故不我顧。艮爲我、爲望，震爲玉，兌爲女、爲媚，故曰玉女。艮爲身而多節，故曰瘡癩。○我顧，汲古作顧我，依宋元本，言不反省。
小過。涸旱不雨，澤竭无流。魚鱉乾口，皇天不憂。艮爲火，故曰涸旱。兌爲雨澤，艮止，故不流。巽爲魚，艮爲鱉，兌爲口，艮火在下，故曰乾口。震爲帝、爲皇，艮爲天，震樂，故不憂。言災重如此而天不恤。
既濟。狼虎之鄉，日爭凶訟。受性貪饕，不能容縱。半象，重艮故曰狼虎、曰鄉。坎上下口相背，故訟。离爲日，又取損象，於爭訟尤切。
未濟。陰注陽疾，水離其室。舟楫大作，傷害黍稷。民饑於食，亦病心腹。三陰皆在內，故曰注。注，灌也。陽皆在外，故疾，《雜卦》未濟男之窮也，與此旨同。离罹同。坎爲水、爲室，半震爲舟，坎爲楫，重震重坎，故曰大作。震爲黍稷，坎爲病、爲心，离爲腹。
益之第四十二
益。文王四乳，仁愛篤厚。子畜十男，无有夭折。詳《頤》之《節》。
乾。下堂出門，東至九山。逢福值喜，得其安閒。此用遇卦《益》象。艮爲堂，坤爲下、爲門，震出，震東，數九故曰九山。震爲福喜，艮爲山、爲安。○至，汲古作西，依宋元本。
坤。城上有鳥，自名破家。招呼鴆毒，爲國災患。詳《坤》之《蒙》。○鴆，汲古作醜，依宋元本。
屯。伯虎仲熊，德義淵泓。使敷五教，陰陽順序。詳《泰》之《隨》。○泓，宋元本作聞，依汲古。敷教，汲古作布榖，依宋元本。
蒙。飲酒醉酗，跳起爭鬬。伯傷仲僵，東家治喪。依《比》之《鼎》校。○酗，宋元本作酣，且多手足紛拏四字。
需。四目相視，稍近同軌。日昳之後，見吾伯姊。互离爲目，兌數四，故曰四目。眣，日昃也。坎西，离與坎連，日向西，故曰日眣。兌爲伯姊，本《大過》也。○軌，宋元本作機，依汲古。姊，汲古作姨，依宋元本。
訟。隨時逐便，不失利門。多獲得福，富於封君。伏震爲時、爲逐，乾爲門，巽爲利，故曰利門。乾爲福、爲富、爲君。○多，汲古作靈，依宋元本。
師。隴西冀北，多見駿馬。去如猋颺，害不能傷。坎爲西，坤爲北，震爲馬，坤坎亦爲馬，故曰多見駿馬。坤爲風，故曰猋颺。猋，音標，回風也。坎爲害、爲傷，震解，故不傷。
比。白龍黑虎，起伏俱怒。蚩尤敗走，死於魚首。詳《蒙》之《坎》。汲古第三句多期戰盤空四字，依宋元本刪。
小畜。鴻飛戾天，避害紫淵。雖有鋒門，不能危身。通《豫》。巽爲鴻，在乾上，故曰戾天。坤爲淵、爲害，坎隱伏，故曰避害紫淵。离色紫也。鋒門，丁晏云《藝文志》有逢門射法二篇，師古曰：即逢蒙。艮爲鋒，坤爲門，坎爲矢，震爲射，故鋒門。坤爲身，《詩·大雅》鳶飛戾天，注：戾，至也。
履。平國不君，夏氏作亂。烏號竊發，靈公隕命。詳《臨》之《晉》。○君，汲古訛均，非，依元本。
泰。江漢上游，政逆民憂。陰伐其陽，雄受其殃。坤爲水，故曰江漢，在上故曰上游。坤爲政、爲逆、爲民、爲憂，陰上陽下，故曰陰伐其陽，雄受其殃。○受其，汲古作者受，依元本。
否。東家殺牛，聞臭腥臊。神怒不顧，命衰絕周。亳社災燒，宋公夷誅。詳《噬嗑》之《巽》。命衰絕周者，言殷命將絕于周也。
同人。西誅不服，恃強負力。倍道趨敵，師徒敗覆。丁云：似指項梁。徒，汲古作走，非。卦伏《師》，師坎爲西，坤爲誅，震健，故恃強負力。震爲大塗，巽爲倍，故曰倍道趨敵。坤爲師，徒爲敗。
大有。一婦六夫，亂擾不治。張亡季疾，莫適爲公。政道壅塞，周君失邦。此用《益》象。上巽爲婦，下震爲夫，震數三，互艮亦爲夫，亦數三，故一婦六夫。坤爲亂，震爲張，艮爲季，坤爲亡，坎爲疾，故曰張亡季疾。震爲公，初至五正反震，故曰莫適爲公。坤爲政，艮爲道，艮止故壅塞。震爲君、爲周，坤爲邦，坤喪故周君失邦。疾，汲古作莊，亡作王，依宋元本。後思王者強健，莊者嚴肅，張王季莊頗與下句莫適爲公意合，而韻又協，或汲古是也。
謙。配合相迎，利之四鄉。昏以爲期，明星煌煌。欣喜奭懌，所言得當。坎爲配合，坤爲鄉，震卦數四，故曰四鄉。坎爲昏，艮爲明、爲星，震爲喜、爲言。奭，盛也。○奭懌，宋元本作爽澤，依汲古。鄉，汲古作?，依宋元本。
豫。猿墮高木，不踒手足。握金懷玉，還歸其室。詳《蒙》之《臨》。
隨。卷領遁世，仁德不害。三聖攸同，周國茂興。詳《需》之《震》。○領，汲古作舌。攸，元刊作欣，依宋本。
蠱。去患脫厄，安无怵惕。上福喜堂，見我歡悅。互大坎爲患、爲厄、爲怵惕，震爲福喜，一陽上升，故去患脫厄而无懼也。艮爲堂、爲我，兌見。○患，汲古作危，歡作喜，均依汲古。
臨。帶季兒良，時利權兵。將師合戰，敵不能當，趙魏以強。通《遁》。艮爲季，巽爲帶，故曰帶季，即帶佗。震爲兒、爲良，故曰兒良。《藝文志》有兒良一篇，列兵家。過秦論，帶佗、兒良並稱兵家，故曰權兵。艮爲時，巽爲利，坤爲師，震爲戰、爲趙、爲強。○時利，宋元本作明智，依汲古。
觀。鵠思其雄，欲隨鳳東。順理羽翼，出次須日。中留北邑，復反其室。詳《明夷》之《益》。次須日中，汲古作自日中須，依宋元本。
噬嗑。耳如驚鹿，不能定足。室家分散，各走匿竄。互坎爲耳，震爲驚、爲鹿、爲足，艮爲室家，坎爲匿。○匿竄與散韻，汲古作鼠匿，非，依宋元本。耳，汲古訛且。
賁。甲乙丙丁，俱歸我庭。三丑六子，入門見母。震東方甲乙，离南丙丁，艮爲庭、爲我，震爲歸，故曰俱歸我庭。艮居北，數三，故曰三丑。坎居子，數六，故曰六子。艮爲門，伏巽爲母，离爲見。○歸，宋元本作位，依汲古。
剝。躡華顛，觀浮雲。風不搖，雨不薄。心安吉，无患咎。艮爲山、爲顛，伏兌爲西，故曰華顛。坤爲雲、爲風，兌爲雨，兌伏，故云不薄。坤爲心、爲患，艮安，故无。此皆三字句，元本刪不搖作四字句，非，依宋本、汲古。又薄元本作博，患作匿，亦非。
復。德施流行，利之四鄉。雨師灑道，風伯逐殃。巡狩封禪，以告成功。震爲德、爲行，卦數四，坤爲鄉，故曰四鄉。坤爲師、爲水，故曰雨師。坤爲風，震爲伯，故曰風伯。獨斷云，雨師畢星、風伯箕星也。古者天下太平，天子必巡狩四方，封四方，封太山，禪梁父。震爲言，故曰以告成功。
无妄。水流趨下，遂成東海。求我所有，買鱣與鯉。詳《損》之《需》。
大畜。和氣相薄，膏潤津澤，生我嘉穀。兌爲和、爲潤澤，震爲生、爲榖。
頤。憂驚以除，禍不成災，安全以來。坤憂，震驚，艮安，正反艮故曰憂驚以除，禍不成災。互坤爲災禍。
大過。堅冰黃鳥，常哀悲愁。不見白粒，但覩藜蒿。數驚鷙鳥，爲我心憂。詳《乾》之《噬嗑》。○白，汲古作甘，依宋元本，巽爲白也。末句宋元本作飄爲我憂，依汲古。
坎。翕翕??，隕墜崩顛。滅其令名，身命不全。詳《泰》之《謙》。下二句宋元本作滅其命身，依汲古。隕，各本皆作實，依《否》之《离》校。
离。因禍受福，喜盈其室。通《坎》。互艮爲室，震爲喜。○室，汲古作身，依宋元本。
咸。陸居千里，不見河海，无有魚市。坤爲陸、爲千里、爲河海，坤伏，故不見。巽爲魚、爲市，乾无，故曰无有魚市。○陸，宋元本作佳，依汲古。
恒。鹿得美草，鳴呼其友。九族和睦，不憂饑乏。詳《益》之《恒》。
遯。出門得黨，不逢禍殃。入戶自若，不見矛戟。乾爲門戶，艮爲黨，坤爲禍殃，坤伏故不逢。艮爲矛戟。巽爲入、爲伏，故不見矛戟。黨，助也。《論語》"君子不党"注：相助爲非曰黨。
大壯。罍尊重席，命我嘉客。福祐久長，不見禍殃。震爲尊罍、爲席，兌卦數二，故曰重席。震爲嘉、爲客、爲長，乾爲福祐，坤爲禍殃，坤伏故不見。○禍，汲古作咎，依宋元本。罍，汲古作累，依宋元本。
晉。鴻雁俱飛，北就魚池。鱣鮪鰋鯉，衆多饒有。一笱獲兩，利得過倍。詳《比》之《觀》。○鮪，汲古作鮎，依宋元本校。第四句宋元本作多饒所有，汲古作衆鳥饒有，皆非，依《比》之《觀》校。笱，汲古作鳴，依宋元本。利得，宋元本作利之，汲古作得之，皆非，仍依《比》之《觀》校。
明夷。當風奮翼，與鳥飛北。入我家國，見吾慶室。坤爲風，震爲翼，离爲鳥，坤爲北、爲家國，坎爲室，震喜，故曰慶室。
家人。麒麟鳳凰，善政得祥。陰陽和調，國无災殃。詳《大有》之《旅》。
睽。逐狐東山，水遏我前。深不可涉，失其後便。詳《大畜》之《震》。
蹇。丑戌亥子，饑饉所生。陰爲暴客，水絕我食。下艮，先天居戌，後天居丑，坎居亥子，丑戌亥子，皆在北方，北方屬水，《史記·貨殖傳》水毀木飢，故曰饑饉所生，曰陰爲暴客。北方坎水，故曰水絕我食。○所，宋元本作前，爲作陽，均依汲古。
解。狐狸雉兔，畏人逃去。分走竄匿，不知所處。詳《睽》之《大有》。○人，汲古作我。
損。桀跖惡人，使德不通。炎旱爲殃，年穀大傷。坤爲惡，故曰桀。伏巽爲盜，故曰跖。正反艮，故不通。震爲使也。艮爲火，故炎旱。震爲年穀，兌毀故傷。○德，汲古作得，非，依宋元本。
夬。兔乳在室，行來雀食。虎攫我子，長號不已。此用遇卦《益》象。震爲兔，艮爲室、爲雀、爲虎，艮手故曰攫。震爲子、爲長號，正反震故曰不已。○在，汲古作立，非，依宋元本。來，元本作求，攫訛懼，均依宋本、汲古。
姤。土階明堂，禮讓益興。雄雌相得，使我无疾。通《復》。坤爲上階、爲禮，震爲興。一陽臨五陰，故曰雄雌相得。坤爲我、爲疾，震解故无。
萃。送金出門，并失玉丸。往來井上，破甕壞盆。坤爲門，互艮爲金，震爲玉，互大坎爲丸，震伏故失玉丸。兌爲井，三至上正反兌，故曰往來井上。上疑爲井，以重文作上，故訛爲上也。震爲甕、爲盆，震覆故曰破，兌毀故也。往來井井，謂三至上正反兌也。井初至四亦正反兌，由此證《井·彖》"往來井井"亦由正反兌，焦氏說之甚明也。○丸，汲古作兔，依宋元本。
升。諷德誦功，美周盛隆。加其旦輔，光濟沖人。震爲德、爲功、爲言，故曰諷誦。震爲周、爲旦、爲沖人，言周公旦輔成王以成周德。○光，汲古作夬，依宋元本。
困。盜竊滅身，二母不親。王后无黨，毀其寶靈。互巽爲盜，艮爲身，艮伏，故滅身。巽爲母，正反巽相背，故曰二母，故曰不親。震爲王、爲寶，震伏故毀，兌爲毀也。
井。六月騤騤，各欲有至。專征束裝，俟時旦明。詳《蹇》之《小過》。旦明，汲古作明旦，非，明與裝韻，依宋元本。惟有首句各本皆作六目睽睽，非，因下云專征，故知用六月出師詩也。時，各本作待，均依《小過》校。
革。雀行求粒，誤入網罭。賴仁君子，復說歸室。离爲雀、爲網，巽爲粒，伏震爲仁、爲脫、爲歸，艮爲君子、爲室。○網，宋元本作罟，說作脫，均依汲古。說，古皆通脫。《易林》用古字多。
鼎。仁德孔明，患禍不傷。期誓不至，室人銜恤。通《屯》。震爲仁德、爲孔，艮爲明，故曰仁德孔明。坤爲患禍，艮爲室，震爲人，故曰室人。震爲銜，坤憂故曰銜恤。
震。龜厭江海，陸行不止。自令枯槁，失其都市，雖憂无咎。詳《泰》之《節》。末句汲古作憂悔咎生，非，依宋元本。
艮。孤獨特處，莫依爲輔，心勞志苦。坎爲孤，艮爲獨，坎爲心、爲勞。○汲古心上多正字，心下多允濟神三字，作四句，依宋元本。
漸。伯仲言留，叔子云去。雖去无咎，主母大喜。通《歸妹》。震爲伯，坎爲仲，艮爲叔，艮止故留，震往故去。巽爲母，震爲主、爲喜，故曰主母大喜。○雖，汲古訛誰，依宋元本。雖去，宋元本作雖自，汲古作誰云，依局本。
歸妹。初憂不安，後得笑歡，雖懼无患。互坎爲憂，震爲笑，在外卦故曰後。
豐。好戰亡國，師不以律。稱上隕墜，齊侯狠戾，被其災祟。震爲戰，坤爲國、爲師，坎爲律，坤坎皆伏不見，故曰亡國、曰師不以律。巽爲齊，震爲諸侯、爲狠，离爲災，似指頃公。○被其，宋元本作其被，依汲古。稱上二字疑有訛。
旅。鹿在澤陂，豺傷其麑，洋血獨哀。通《節》。震爲鹿，兌爲澤陂，艮爲豺，震爲麑。麑，鹿子也。兌折，故傷。坎爲血、爲獨、爲憂，故曰哀。○在，汲古作生，依宋元本。泣，汲古作淬，依宋元本。
巽。天地閉塞，仁智隱伏。商旅不行，利潤難得。初至四大過，故曰天地閉塞。震爲仁，坎爲智，皆伏不見，故曰隱伏。震爲商旅，震伏，故不行。巽爲利。○閉，汲古作鈐，依宋元本。
兌。福德之士，歡悅日喜。夷吾相桓，三歸爲臣，賞流子孫。通《艮》。互震爲福德、爲士、爲喜，本卦互离，故曰日喜。震爲桓、爲歸，數三，故曰三歸。艮爲臣、爲孫。夷吾，管仲字，《論語》"管氏有三歸"，三歸，臺名。
渙。上无飛鳥，下无走獸。擾亂未治，民勞於事。互艮爲鳥，上巽爲伏，故曰上无飛鳥。艮爲獸，下坎隱伏，故曰下无走獸。震爲走也。風散故擾亂。坎爲民、爲勞。○擾亂，宋元本作亂擾，依汲古。
節。握斗運樞，順天无憂，與樂並居。詳《謙》之《觀》。汲古多所行造德四字，依宋元本，汲古作《小過》林。
中孚。戴盆望天，不見星辰。顧小失大，福逃牆外。盆，宋元本作瓶，牆作廬，依汲古。艮爲戴，震爲盆，艮爲覆，震若戴盆於首，入不見天與星辰也。艮爲天、爲星，上巽爲伏，亦不見也。艮爲顧、爲小，震爲大，艮爲牆，伏小過，震在艮外，故曰福逃牆外。
小過。月削日衰，工女下機。宇宙滅明，不見三光。兌爲月，艮爲日，艮手爲削，巽爲工、爲女，互坎爲機，風散艮止，故曰工女下機。艮爲天、爲字宙，坎黑故滅明，故不見三光。艮爲光，數三。汲古作《節》林。
既濟。操戟剌魚，被髪立憂。虎脫我衣，狼取我袍，亡馬失財。此用《益》象。艮爲戟，巽爲魚、爲髪，艮爲虎狼，震爲衣、爲馬。○衣，汲古作輿，依宋元本。
未濟。兩人俱醉，相與悖戾。心乖不同，爭訟匈匈。此仍用《益》象。坤迷故曰醉。震爲人，坤數二，故曰兩人。坤爲悖戾、爲心，初至五正反震，故曰心乖、曰爭訟。
夬之第四十三
夬。戴堯扶禹，松喬彭祖。西遇王母，道路夷易，无敢難者。詳《訟》之《家人》。松，汲古作從，非。
乾。狼戾美謀，无言不殊。允厭帝心，悅以獲祐。此用遇卦《夬》象。伏艮爲狼，兌爲言，乾亦爲言，而兌言與乾言相背，故曰殊。乾爲帝、爲祐，伏坤爲心，兌爲悅。
坤。歲暮華落，陽入陰室。萬物伏匿，絕不可得。候卦坤居亥，故曰歲暮。遇卦夬爲華，後天乾本居亥，陽爲陰所牝，故《坤·上六》曰"龍戰於野"。戰，即交也，故曰陽入陰室。其義詳《焦氏易詁》中。坤爲萬物，坤藏，故曰伏匿。
屯。雞鳴失時，君騷相憂。犬吠不休，行者稽留。伏巽爲雞，震爲鳴，艮爲時，坎爲失，失時者，言至雞鳴而尚未治事，故下曰騷憂。震爲君、爲相，坤爲憂，艮爲犬，震爲吠、爲行，艮止故稽留。○相，汲古作於，依宋元本。
蒙。鳧鷖游涇，君子以甯。履德不愆，福祿來成。艮爲鳧鷖，坎水故曰涇。艮爲君子，震爲德，爲福，艮爲成。鳧鷖，《大雅》篇名。首句及第四句皆《詩》語。
需。魃爲災虐，風吹雲却。欲上不得，復歸其宅。通《晉》。坎爲鬼，离爲惡人，故曰魃。坎爲災、爲雲，坤爲風，艮止，故不能上。艮爲宅。○首句宋元本作"薄爲藩蔽，勁風吹郤"，汲古同，惟蕃蔽作蕃皮，茲依《小畜》之《中孚》校。
訟。東行破車，步入危家。衡門倒垂，无以爲主。賣袍續食，糟糠不飽。通《明夷》。震爲東行、爲車、爲步，坎爲破、爲室，故曰危家。艮爲門，坎平，故曰衡門。艮覆，故曰倒垂。震爲主、爲袍、爲食、爲商，故曰賣。震爲糟糠。坤虛，故不飽。○行，汲古作人，依宋元本。
師。青牛白咽，呼我俱因。厯山之下，可以多耕。歲稔時節，民人安甯。詳《觀》林。
比。異國殊俗，情不相得。金木爲仇，百賊擅殺。坤爲國、爲俗，重坤，故曰異國殊俗。坤爲心志，故曰情。艮爲金，坎爲木、爲仇，金克木，故相仇。坎爲賊，坤爲百、爲殺，故曰百賊擅殺。○殺，汲古作穀，依宋元本。
小畜。陰陽精液，膏熟脫拆。胎卵成魄，肇生頭目，日有大喜。通《豫》。乾陽坤陰，坎爲精液、爲膏，巽下斷，故曰拆。震爲胎、爲卵，坤爲魄，故曰胎卵成魄。艮爲頭，离爲目、爲日，震爲喜。○脫，宋元本作免，依汲古。胎，汲古作治，喜作吉，均依宋元本。晉語：其魄兆乎民矣。注：魄，形也。成魄者，言由精液而成胎卵之形，頭目以次生也。
履。饑蟲作害，偏多亂纒，緒不可得。离虛，故饑。巽爲蟲，故曰飢蟲。巽爲纒、爲緒，离爲亂，故難得緒。○蟲，宋元本作蠱，姑依汲古，疑蠶之訛。二三句汲古作"多亂纒綿，不可得秋"，依宋元本。
泰。青蛉如雲，爲兵導先。民人冤急，不知東西。伏巽爲蟲、爲青蛉，坤爲雲、爲衆，故爲兵。震爲民人、爲急，坤憂，故曰冤急。震東兌西，體連，故不知東西。○東西，宋元本作西東，依汲古。青蛉，宋元本作清冷，依《臨》之《夬》校。按：清蛉，淵名，見《山海經》，莊子：茲曰如雲則非淵也，疑清冷爲青蛉之訛，抑或古字通用。《呂氏春秋》有人好青蛉者，每朝至海上，蜻蛉從游者數萬；又《漢志》越巂郡有青蛉縣青蛉水，而《水經注》作蜻蛉，是青蛉與蜻蛉通用，故依《臨》之《夬》校，此似有故實，俟攷。
否。班馬旋師，以息勞疲。役夫嘉喜，入戶見妻。詳《觀》之《既濟》。
同人。坐爭立訟，紛紛匈匈。卒成禍亂，災及家公。詳《大過》之《离》。
大有。鹿食美草，逍遙求飽。趍走山間，過期乃還，肥澤且厭。通《比》。艮爲鹿，坤爲草，坎實故飽。艮爲求、爲山、爲時，故曰期。坎爲肥澤。厭，足也。○第三句宋元本作日暮後門，依汲古。
謙。田鼠野雉，意常欲去。拘制籠檻，不得搖動。詳《需》之《隨》。
豫。日趨月步，周遍次舍。厯險致遠，无有難處。艮日坎月，震爲步趨、爲周，艮爲次舍，坎險震出，故无難處。
隨。天孫帝子，與日月處。光榮於世，福祿祉祉。詳《解》之《臨》。祉祉，依宋元本，汲古作祺祉。
蠱。晨風文翰，大舉就溫。昧過我邑，羿无所得。詳《小畜》之《革》。文翰，鳥名，見《周書》。
臨。旦生夕死，名曰嬰鬼。不可得祀。○祀，宋元本作視，汲古作潛視，依《小畜》之《升》校。
觀。疾貧望幸，使伯南販。開牢擇羊，多得大牂。詳《訟》之《遯》。
噬嗑。長城驪山，生民大殘。涉叔發難，唐叔爲患。艮爲城、爲山，震爲長、爲馬，故曰長城驪山。坎爲民、爲殘破，故曰生民大殘。艮爲叔。涉，陳勝字。叔，吳廣字。坎爲患，言秦役民築長城、驪山，民不堪命，陳吳因以爲亂，而唐叔興起也。漢爲唐堯，後劉向高祖頌云漢帝本系出自唐帝，又《隨》之《剝》云：唐季發憤，禽滅子嬰，皆指漢高。牟庭謂唐爲廣，是不知涉叔爲二人，並不知唐季即劉季，故謬誤若斯也。○涉叔，汲古作涉并，依宋元本。牟庭云唐叔應作廣叔，非。
賁。娶于姜呂，駕迎新婦。少齊在門，夫子歡喜。詳《否》之《渙》。
剝。隨時草木，灌枝葉起。扶疏條桃，長大盛美，華沃鑠舒。艮爲時、爲木，坤爲草。○草木，宋元本作春草，依汲古。灌枝，宋元本作舊枝，汲古作灌時。今枝依宋元本，灌依汲古，第五句亦有訛字。
復。姬姜既歡，二姓爲婚。霜降合好，西施在前。震爲姬，伏巽爲姜，坤爲姓，數二，故曰二姓爲婚。坤爲霜，《荀子》：霜降婚嫁冰泮殺止。西施，吳王妃。陽息至二成兌，爲西，故曰在前。○既，汲古作悅，依宋元本。
无妄。戴笠獨宿，晝不見日。勤苦无伐，長勞悲思。艮爲戴、爲笠，巽伏，故曰宿。巽寡，故獨宿。乾爲晝、爲日，巽伏，故不見日。伏坤爲勞、爲悲思。○苦代，汲古作勞妄，依宋元本。
大畜。始加元服，二十繫室。新婚既樂，伯季有得。古者年二十行冠禮，艮爲冠，故曰元服。乾爲始，故曰始加。兌數二，又數十，艮爲室，伏巽爲繩，故曰二十繫室。易繫釋文云：繫，系也，續也。二十繫室者，言繼續將有室家也，故下曰新婚。或曰古男子三十而娶，然證以孔子伯魚之年亦不拘也。震爲嫁，故曰婚。爲樂、爲伯，艮爲季。○得，汲古作德，依宋元本。
頤。二至靈臺，文所止游。雲物備具，長樂无憂。震爲冬至，震之反則夏至矣，故曰二至靈臺。艮爲臺，坤爲文，艮止震游，故曰文所止游。坤爲雲、爲物、爲憂，震樂，故不憂。《左傳》：至日登臺望雲物。○具，宋元本作故，依汲古。文，謂文王，《詩·大雅》："經始靈臺，經之營之"，又曰"王在靈囿"。
大過。久陰霖雨，塗行泥潦。商人休止，市空无寶。伏坤爲陰、爲水，互大坎，故曰霖雨。伏震爲大塗，坤爲泥潦，震爲商人，艮止，故休。巽爲市，坤虛，故曰市空。震爲玉、爲寶，震伏，故曰无寶。○伏止，宋元本作休山，依汲古。寶，各本皆作有，依《革》之《睽》校。
坎。城壞厭境，數爲齊病。侵伐不休，君臣擾亂。上下屈竭，士氏乏財。互艮爲城，坎破，故曰城壞。艮爲境，伏巽爲齊，坎爲病，上下坎故曰數爲齊病。震爲侵伐，正反震故曰不休。震君艮臣，正反艮震，故曰擾亂、曰上下屈竭。巽爲利，巽伏，故乏財。震爲士也。林意似指吳伐齊事。○乏，宋元本作无，依汲古。
离。南國盛茂，黍稷醴酒。可以饗養，樂我嘉友。通《坎》。艮爲國，离南，故曰南國。震爲盛茂、爲黍稷，坎爲酒，兌口，故曰饗養。艮爲友，震爲樂。○友，依宋元本，汲古作祐。
咸。憂在心腹，內崩爲疾。禍起蕭牆，意如制國。通《損》。坤爲憂、爲心腹、爲內、爲疾，兌爲毀，與坤連體，故曰憂在心腹、內崩爲疾。坤爲禍、爲牆，震爲草莽，故曰蕭牆。坤爲心意、爲國。意如，魯三家季平子名也。《論語》："吾恐季氏之憂不在顓臾，而在蕭牆之內也"，制國言專政。
恒。朽根刖樹，華葉落去。卒逢大猋，隨風僵仆。巽木下斷，故曰朽根，故曰刖樹。兌華，震葉，巽隕，故曰落去。初至四正反巽，故曰猋。猋，回風也。巽隕落，故僵仆。○大猋，宋元本作火焱，非，依汲古。
遯。樹表爲壇，相與期言。午中不會，寵榮棄廢。《史記·田穰苴傳》："苴與莊賈期旦日日中會，先期至軍，立表下漏以待，莊賈日午不至，殺之"。艮爲壇、爲時、爲言，故曰期言。艮爲日，納丙，故曰日午。乾爲寵榮，陰消陽故曰寵榮廢棄。○榮，宋元本作名，依汲古。期，汲古作笑，非，依宋元本。
大壯。四足俱走，奴疲在後。兩戰不勝，敗於東楚。震卦數四，故曰四足。艮爲奴僕，艮伏，故曰在後。震爲戰，兌卦數二，故曰兩戰。震爲東、爲楚，兌毀故敗。○兩，宋元本作德，非，依汲古。
晉。執轡西朝，回還故處。麥秀傷心，叔父有憂。通《需》。兌爲西，艮手爲執、爲拘。轡，所以拘拂馬，疑艮象也。坤爲麥、爲心，艮爲叔，乾爲父，坤憂。言箕子朝周，遇殷墟，作麥秀之歌，箕子爲紂叔父。○西，汲古作在，依宋元本。有，宋本、汲古作无，依元本。
明夷。夜長日短，陰爲陽賊。萬物空枯，藏於北陸。震爲長，坤坎皆爲夜，故曰夜長。离日居坎，故曰短陽，皆在陰下，坎爲盜，故曰陰爲陽賊，言陰賊陽也。坤爲萬物、爲空虛，离爲枯，坤藏，坎北，故曰藏於北陸。○首句作長夜短日，依汲古。
家人。鳲鳩七子，均而不殆。長大成就，棄而合好。离爲鳩，伏震爲子，數七，故曰七子。巽爲長大，坎爲合。○鳲，各本訛鳴，非。殆，音以，與子韻。鳲鳩，《曹風》篇名，"鳲鳩在桑，其子七兮；淑人君子，其儀一兮"。
睽。三羊上山，馳至太原。黃龍負舟，遂到夷陽，究其玉囊。兌爲羊，离卦數三，故曰三羊。伏艮爲山，餘象未詳。○遂，汲古作逐。
蹇。首足易處，頭尾顛倒。公爲雌嫗，亂其蠶織。此用《夬》象。乾爲首，在下，伏震爲足，覆在上，故曰首足易處。乾爲頭，在下，伏艮爲尾，在上，故曰首尾顛倒。乾爲公，上兌故曰雌嫗。巽爲蠶、爲織，巽覆，故曰亂其蠶織。
解。登高望家，役事未休。王事靡盬，不得逍遙。詳《鼎》之《困》。
損。畏昏不行，候旦待明。燎獵受福，老賴其慶。兌爲昧，坤爲畏、爲昏，震爲行，坤爲閉，故曰畏昏不行。艮爲明，震爲旦，艮止，故曰候旦待明。震爲獵，艮爲火，故曰燎獵。坤爲老，震爲福慶。太公年八十遇文王田獵，後封於齊，故曰老賴其慶。
益。孤獨特處，莫依爲輔，心勞志苦。詳《益》之《艮》。
姤。山石朽破，消崩墮墜。上下离心，君受其祟。乾爲山、爲石，下斷，故朽破墜墮。乾爲上，巽爲下，坤爲心，坤伏，故离心。乾爲君，陰消陽，故君受其祟。○墮墜，汲古作墜墮，不協，依宋元本。祟墜皆去聲。
萃。文母聖子，无疆壽考，爲天下主。坤爲文、爲母，伏乾爲聖，震爲子，故曰文母聖子。艮爲壽，坤爲天下，伏震爲主。○宋元本多人受其福四字，依汲古。
升。倔傀無儀，前後相違。言如鱉咳，語不可知。坤爲儀，兌剛鹵，故爲倔傀。倔傀，倔強貌。兌見巽伏，故曰前後相違。震爲言、爲咳，伏艮爲鱉，初至四正反兌，故語不可知。《詩》："無非無儀，惟酒食是議"。
困。五龍俱起，強者敗走。露我苗稼，年歲大有。巽卦數五，伏震爲龍，故曰五龍。兌爲剛強，兌毀，故曰敗走。巽爲苗稼，兌爲雨澤，故曰露我苗稼。伏震爲年歲。○敗，宋元本作敢，依汲古。
井。豦除善疑，難爲攻醫。驥疲鹽車，困於銜箠。詳《艮》之《夬》。伏艮爲遽除，坎爲疑，震爲驥、爲車，兌爲鹵，故曰鹽車。坎勞故疲困。兌爲銜，震爲箠。○豦，宋元本作虎，汲古作雷，依《艮》之《夬》校。攻，宋本、汲古作功，元本作政，政者，攻形之訛，功者，攻音之訛，亦依《艮》之《夬》校。攻，治也。難，汲古作雖，依宋元本。
革。江南多蝮，螫我手足。冤煩詰屈，痛徹心腹。通《蒙》。坎爲江、爲螫、爲蝮，震爲南、爲足，艮爲手，坎爲冤煩、爲詰屈、爲痛、爲心，坤爲腹。○我，宋元本作於。
鼎。心无所據，射鹿不得。多言少實，語无成事。通《屯》。坎爲心，震爲射、爲鹿。正反震故曰多言，坤虛故少實。○所，汲古作可，依宋元本。无成，宋元本作成无，依汲古。
震。君明臣賢，鳴求其友。顯德之士，可以履土。震爲君，互艮爲臣、爲明、爲友、爲求，震爲鳴、爲德，艮爲顯，故曰顯德。震爲士、爲履，坎爲土。○土榮，元作事，依汲古。
艮。安上宜官，一日九遷。踰群越等，牧養常山。詳《履》之《節》。○上，汲古作士，群越作越群，均依宋元本。養，宋元作在，依汲古。
漸。峻詞解謝，除去垢汙。驚之成患，嬰去酷殘。艮山，故曰峻。峻詞，猶嚴詞也。坎爲垢汙，伏震爲驚，坎爲患。○峻，汲古作汙，汙作活，嬰作屢，均依宋元本。去酷，宋元本作氏醳，依汲古。嬰蓋攖之叚借字。
歸妹。翁狂嫗盲，相牽北行。欲歸高邑，迷惑不得。震爲翁、爲狂，伏巽爲嫗，兌半离，故曰嫗盲。伏艮爲牽，互坎故北行。震爲行、爲歸，艮爲高邑，坎疑，故曰迷惑不得，言不得高邑也。
豐。醉臥道傍，迷旦失明，不全我生。通《渙》。巽進退不果，故曰醉。震爲道傍、爲旦，艮爲明，坎隱，故曰失明。坎破，故曰不全我生。震爲生。○旦，汲古訛且，全訛合，均依宋元本。
旅。北登鬼丘，駕龍東遊。王叔御后，文武何憂。通《節》。坎爲北、爲鬼，艮丘，故曰北登鬼丘。震爲龍，位東，故曰駕龍東游。震王，艮爲叔，故曰王叔。王艮善御，故不憂。离爲文，伏震爲武。○叔，汲古作母，依宋元本。
巽。恬淡无患，游戲道門。與神往來，長樂以安。巽爲伏，故曰恬淡。坎伏，故无患。伏震爲游戲，艮爲道、爲門，震爲神，巽究成震，故曰與神往來。震爲樂。○往來，汲古作來往。樂，汲古作出，均依宋元本。
兌。以緡易絲，抱布自媒。棄禮急情，卒罹憂悔。詳《蒙》之《困》。○憂悔，汲古作悔憂，依宋元本。緡，元本作緍，依宋本、汲古。急情，汲古作怠惰，依宋元本。
渙。被服衣冠，游戲道門。以禮相終，身无災患。震爲衣，艮爲冠、爲道、爲門、爲終、爲身，坎爲災患，震解故无。○衣，宋元本作大，災作殃，皆依汲古。
節。大麓魚池，陸爲海涯。君子失行，小人相攜。中爻艮爲山麓，伏巽爲魚，兌爲池，故曰大麓魚池。兌爲海，艮爲陸，艮兌連體，故曰陸爲海涯。艮爲君子，艮止，故失行。震爲人，兌小，故曰小人。艮手爲攜，正反艮故曰相摧。○大，汲古作天，池作地，依宋元本。
中孚。淵泉溢出，爲我邑祟。道路不通，孩子心憒。兌爲淵泉，互震出，故曰淵泉溢出。艮爲我、爲邑，兌毀，故曰爲我邑祟。震爲道路，艮止故不通。震爲孩子，坎爲心，卦中虛无心，故曰孩子心憒。集韻：憒，亂也。孩子與箕子音同，易林以震爲孩子，是讀《明夷·六五》"箕子之明夷"爲孩子之明夷也。○我邑，汲古作邑之，依宋元本。憒，元本作貫，依宋本、汲古。
小過。十里望煙，散渙四方。形體滅亡，可入深淵，終不見君。詳《豫》之《觀》。○方，汲古作分，依宋元本。
既濟。傳言相誤，非干徑路。鳴鼓逐狼，不知迹處。詳《乾》之《无妄》。○干，毛作好，宋元作姧，依《无妄》校。徑，汲古訛經，誤作談，依宋元本。
未濟。東失大珠，西行棄稱。時多不利，使我後起。多用半象。漢書：終軍至關，棄襦於地。注：襦，關驗也。按：易既濟、漢書皆作繻，繻襦通用。周禮羅氏及弓人前鄭注，兩引易既作襦，又作繻，是通用也。
姤之第四十四
姤。河伯大呼，津不可渡。往復爾故，乃无大悔。詳《屯》之《大有》。
乾。蒙被恩德，長大成就。柔順利貞，君臣合好。此用《姤》象。上乾爲恩德、爲大，下巽爲柔，《姤·彖傳》："天地相遇"，天地即君臣，故曰君臣合好。
坤。東山西山，各自止安。心雖相望，竟不同堂。詳《漸》之《屯》。第三句汲古本作雖欲登望，依宋元本。竟，宋元本作意，依汲古。
屯。登山上谷，與虎相觴。猬爲功曹，班叔奔北，脫之嘉國。詳《解》之《艮》。
蒙。躓跌未起，失利後市，不得鹿子。坎蹇故跌。巽爲利市，巽伏，故失利後市。震爲鹿子，坤喪，故不得。宋元本无末句，依汲古。
需。結珠懷履，卑斯似鬼，爲君奴婢。通《晉》。震爲珠履，震覆，故曰結珠懷履，言不見也。艮爲奴婢、爲斯役，坤爲鬼。○似，汲古作以，依汲古。
訟。雞鳴失時，民僑勞苦。厖吠有威，行者留止。通《明夷》。巽爲雞、爲鳴，震爲時辰，坎失，故失時。坤爲民，與震連，故曰僑。僑，旅寓也。震爲商旅，坎爲勞，震爲厖。厖，多毛犬也。震多毛，故爲厖。震爲威，坎陷故留止。○三四汲古作"犬吠不休，留止作稽"。留，依宋元本，此似說鄭風女曰雞鳴詩意，故曰勞苦，非齊雞鳴詩也。召南无使尨也吠，茲作厖。說文：厖，多毛犬。《毛傳》：尨，狗也。是焦與毛義同而字微異。
師。陳媯敬仲，示兆興姜。乃適營丘，八世大昌。詳《屯》之《噬嗑》。第二三句汲古作兆興齊姜，營丘立適，依宋元本。
比。鹿畏人匿，俱入深谷。短命不長，爲虎所得，死於牙腹。震爲鹿，震覆坎爲隱、爲畏，故曰鹿畏人匿。艮爲谷，初至五形長，故曰深谷。艮爲虎，坤爲死，故曰短命。坤爲腹，伏兌爲牙，故曰死於牙腹。
小畜。言无約結，不成券契。殷叔季姬，公孫爭之。強人委禽，不悅於心，乃適子南。詳《頤》之《革》。姬，宋元本作女，依汲古。事在昭元年。
履。鼓瑟歌舞，歡遺於酒。龍喜張口，大喜在後。通《謙》。震爲鼓、爲瑟、爲歌舞、爲歡喜，坎為酒，震爲龍、爲口、爲後。○遺，汲古作悅，依宋元本。
泰。凶憂災殃，日益章明。禍不可救，三卻夷傷。詳《需》之《復》。○章明與殃傷韻，汲古作明章，以期韻協，豈知明殃古亦協，故依宋元本。
否。水流趨下，遂至東海。求我所有，買鱣與鯉。詳《益》之《无妄》。○至，汲古作成，非。
同人。陰爲陽賊，君不能克。舉動失常，利无所得。通《師》。上下五陰，坎爲盜，故曰陰爲陽賊。震爲君，陽寡，故不能勝陰。巽爲利，坤虛，故无得。○克，汲古訛充，動作連，均依宋元本。
大有。離牀失案，龜喪其願。都市无會，叔季懷恨。通《比》。艮爲案、爲牀、爲龜，坤喪，故曰離、曰失、曰喪。坎爲心，故曰願。坤爲都市，艮爲叔季，坎憂，故曰懷恨。
謙。壅遏隄防，水不得行。火盛陽光，陰霓伏藏，走歸其鄉。詳《比》之《大畜》。○火，汲古訛大，依宋元本。艮爲火也。盛，各本皆作慎，音訛字，依《比》之《大畜》校。
豫。躄屈復伸，東乘浮雲，貴寵毋前。坎蹇，故曰躄屈。震爲伸、爲東，坤爲雲，艮爲貴。毋前者，言莫過也。○東，宋元本訛本，依汲古。又按：《三國志·關張傳》：亮知羽護前，護前猶好勝。貴寵毋前者，言既貴寵宜退讓也。
隨。實沈參伐，以義斷割。次陸服刑，成我霸功。艮爲星辰，故曰實沈、曰參伐。《攷工記》：熊旗六斿以象伐也。注：伐屬白虎，宿與參連體而六星，《漢書·天文志》太白曰西方，秋，金義也。以義斷割，謂太白主兵殺也。次陸服刑者，謂鮑叔迎管仲至堂阜而脫其桎梏，仲持斧絀纓請罪也。○伐，宋元本作罰，依汲古，局本作虛，非。刑，依汲古，謂管仲也，宋元本作薪，非。
蠱。金泉黃寶，宜與我市。娶嫁有息，利得過母。艮爲金，震爲寶、爲玄黃，兌爲泉，故曰金泉黃寶。巽爲市，震爲歸，故曰娶嫁。震爲子，故曰息。息，生也。巽爲母、爲利，言以寶泉權子母，息過母也。○得，汲古作後，依宋元本。
臨。禹召諸神，會稽南山。執玉萬國，天下康安。詳《損》之《旅》。○安，依《損》之《旅》校，各本皆作康甯。
觀。三蟲作蠱，踐迹无與。勝母盜泉，君子不處。《左傳》"三蟲爲蠱"。巽馬蟲，艮數三，故曰三蟲爲蠱。蠱，壞也。震爲迹，震覆，故无迹。巽爲母、爲盜，坤水，故曰盜泉。《家語》孔子忍渴於盜泉，里名勝母，曾子回車，故曰不處。艮爲君子。
噬嗑。華葉隕落，公歸嫗宅。夷子失民，潔己不食。伏兌爲華，震爲葉，巽爲隕落、爲嫗，震爲公、爲歸，艮爲宅，故曰公歸嫗宅。坎爲平，故曰夷。坎爲民、爲失，巽爲白，故曰潔。言伯夷讓國，不食周粟也。○隕，宋元作墮，己作白，均依汲古。嫗，汲古作樞，依宋元本。
賁。履機懼毀，身王子廢。終得所欲，无有凶害。互震爲履，坎爲機，震在坎上，故曰履機。而坎爲破、爲懼，故曰懼毀。艮爲身，震爲子，上卦震覆，故曰子廢。艮爲終，坎爲欲、爲害。
剝。道理和得，仁不相賊。君子攸往，樂有利福。艮爲道。○樂，汲古作我，依宋元本。
復。合匏同牢，姬姜並居。震爲匏、爲牢。匏，合卺杯。牢，《史記·平准書》"官與牢盆"注：樂彥云：牢，盆名，《昏禮》同牢而食。震爲姬，伏巽爲姜，震巽皆在初，故曰姬姜並居。《禮記·昏義》："男迎婦以入共牢而食，合卺而酳"。○汲古多壽考長久四字，依宋元本。
无妄。關睢淑女，賢妃聖偶。宜家壽母，福祿長久。艮爲鳥，故曰關睢。乾爲吾，巽女，故曰淑女、曰賢妃、曰聖偶。乾爲聖也。艮爲家、爲壽，巽爲母，故曰壽母。乾爲福祿、爲久。此說關睢詩，意與毛同。
大畜。騅驥脫乳，不知子處。旋踵悲鳴，痛傷我心。乾爲馬，艮爲乳，在外故曰騅驥脫乳。震爲子，三上正反震，故不知。震爲踵，正反震故曰旋踵。震爲鳴，伏坤故曰悲、曰心痛。○騅，宋元本作騏，脫作晚，踵作動，均依汲古。
頤。知嚴絕理，陰孽謀主。十日不食，困於申亥。坤爲陰，數十，上艮爲日，故曰十日。震爲食，坤閉，故不食。坤居申，艮居亥，艮爲拘，故困於申亥。○知嚴，宋元作智岩，依汲古。主，宋本作生，依元本、汲古。《左傳·昭十三年》："楚靈王縊於芋尹申亥氏，申亥以其女殉而葬之"。
大過。監諸攻玉，无不穿鑿。龍體具舉，魯班爲輔。麟鳳成形，德象君子。通《頤》。丁云：《淮南子》"玉待礛諸而成哭"注：礛諸，攻玉之石。艮爲石，震爲玉，艮手故曰攻玉、曰穿鑿。震爲龍，震反在上，故曰具舉。兌爲魯，巽爲工，故曰魯班。魯班即公輸般，巧匠也。坤文爲麟鳳、爲形，艮爲君子，君子之德溫如玉，故玉象君子。○諸本皆无二三句，君子下多"三仁翼事，所求必喜"八字，與上文不類，茲依《艮》之《明夷》校。
坎。昧暮乘車，以至伯家。踰梁渡河，濟脫无他。坎爲昧暮，互震爲車、爲伯，艮爲家、爲梁，坎爲河。
离。吾有黍稷，委積外場。有角服箱，運致我藏，富於嘉糧。互巽爲黍稷，伏艮爲場、爲角。角謂牛，言有牛服箱而運也。伏震爲車箱、爲富、爲糧，巽伏，故曰藏。○稷，宋元本作粟，角訛用，嘉訛喜，均依汲古。
咸。喜笑且語，不能掩口。官爵並至，慶賀盈戶。兌悅故喜笑，兌口故語。艮爲官爵，乾爲戶、爲盈。○戶，汲古作門，依宋元本。兌口在上，故不掩。
恒。霧露霜雪，日暗不明。陰孽爲疾，年穀大傷。伏坤爲霧、爲雪霜，兌爲雨露，乾爲日，兌爲昧，故曰日暗不明。伏坤爲陰、爲疾，震爲年穀，兌折故傷。○爲，宋元本作生，依汲古。
遁。伯去我東，髪如飛蓬。寤寐長歡，展轉空牀。內懷悵恨，摧我肝腸。通《臨》。見前。第二句宋元作髪擾如蓬，依汲古。摧我，汲古作心摧，依宋元本。
大壯。亡羊補牢，張氏失牛。騂駟奔走，鵠盜我魚。兌爲羊，兌折故亡羊。伏艮爲牢，牢，《說文》牛閑也。艮手故曰補。震爲張，艮爲牛，艮伏，故張氏失牛。震爲馬、爲走、爲鵠，伏巽爲盜、爲魚。○宋元本補牢下作毋損於憂，祇二句，今依汲古。
晉。販鼠賣鼃，利少无謀，難以得家。此用遇卦《姤》象。下巽爲利市，故曰販賣。巽爲伏，故亦爲鼠、爲蟲，故爲鼃，二者皆小物，故曰利少。丁云：販鼠賣朴者，《戰國策》：周人謂玉未理者爲璞，鄭人謂鼠未臘者爲朴，鄭人懷朴至周，曰欲賣璞乎，出之，乃鼠。按：宋本作賣朴，元本作賣卜，汲古作賣鼃，鼃，古文蛙字。顧千里等皆主張作朴。然以韻言，鼃與家叶，賣鼃又與上販鼠等事類。以象言，姤下巽，巽伏亦可爲鼠，巽爲蟲，故爲鼃，蛙善鳴，巽同聲相應，尤切。疑汲古作賣鼃是，故從之。
明夷。西戎爲疾，幽君去室。陳子發難，項伯成就。坎爲西，坤爲戎、爲疾，故曰西戎爲疾。坎爲幽，震爲君，坎爲室，言幽王因犬戎失國也。震爲陳、爲子，陳涉首起反秦。震爲伯，坎爲項，言陳涉首發難，項氏因以興。又鴻門會項伯護高祖，亦通。
家人。秋風生哀，華落心悲。公室多難，羊舌氏衰。巽爲風，坎西，故曰秋風，坎憂，故曰哀。震爲華，震伏不見，巽隕落，故曰華落。坎爲室、爲難，伏震爲公，故曰公室。兌爲羊、爲舌，兌覆，故曰衰。○心，宋元本作生，依汲古。公室，指晉羊舌氏，晉大夫。至昭二十八年，叔向子楊食我爲六卿所滅。
睽。持福厭患，去除大殘。日長夜盡，喜世蒙恩。重离故曰日長。大，宋元本作天，非，依汲古。喜，汲古作嘉，依宋元本。
蹇。新受大喜，福履重來。樂且日富，足用豐財。此用遇卦《姤》象。姤通復，震爲喜、爲福，履坤爲重，故曰重來。震爲樂，坤爲多、爲財，故曰豐財。○履，宋元本作復，足用作是惟，皆非，依汲古。
解。前頓却躓，左跌右逆。登高安梯，復反來歸。重坎，故曰頓、曰躓、曰跌。震左，坎西爲右，震爲登、爲高，卦似梯形。震爲歸。却，退後也，言前後左右皆不可，祇有梯高而反耳。
損。夢飯不飽，酒未入口。嬰女雖好，媒雁不許。震爲粟米，故曰飯，坤迷，故曰夢。夢飯，虛也。坤爲虛，故不飽。兌爲口，坤爲水，亦爲酒，坤閉，故不入口。兌少爲嬰女，兌爲媚，故女好。震爲嫁，上卦震覆不能嫁，故媒雁不許。兌爲口舌、爲巫媒，亦以口舌爲用者也，故兌亦爲媒。《禮·昏義》壻親迎奠雁於廟，不成昏，即不奠雁，故曰媒雁不許。○雁，依宋元本，汲古作應，非。艮爲雁，漸卦以艮爲鴻，鴻雁一也。
益。大都王市，稠人多寶。公孫宜賈，資貨萬倍。坤爲大都，震爲王，巽爲市，震爲人、爲寶，坤多，故曰稠人多寶。艮爲孫，震爲公、爲商賈，坤爲資財，巽爲倍，坤多，故曰萬倍。○賈，汲古作買，貨作禍，依宋元本。
夬。兩人俱醉，相與背戾。心乖不同，訟爭匈匈。乾爲人，兌卦數二，故曰兩人。巽爲心，上卦巽覆，故曰心乖。乾爲言，兌言與乾言相背，故曰訟爭。《易·夬·九四》"聞言不信"，林所本也。
萃。身无頭足，超蹠空乖。不能遠之，中道廢休，失利後時。坤爲身，艮亦爲頭，艮伏兌見，上缺，故曰无頭。震爲足，震伏，故无足。无足則不能超越。坤爲乖、爲虛，故曰超蹠空乖。艮爲道，艮止故休。之，往也，言不能遠之，中道而廢也。巽爲利，艮爲時，兌折故失利後時。○廢，汲古作疲，時作市，均依宋元本。
升。三人俱行，六目光明。道逢淑女，與我驥子。震數三，故曰三人行，三人則六目。伏艮爲目、爲明，震爲善，兌女，故曰淑女。震爲大塗，故曰道。震爲馬、爲子，故曰驥子。○目，汲古作日，依宋元本。
困。進仕爲官，不若復田，獲壽保年。通《賁》。艮爲仁、爲官，震爲復，艮爲田，艮止，故復田。艮爲壽，震爲年。○仕，汲古作士，非，依汲古。復，反也，言仕宦在外，不如歸耕樂。
井。先易後否，失我所市。騷蘇自苦，思吾故事。下巽爲利，故曰先易。上坎爲陷，故曰後否。巽爲市，坎失，故曰失市。坎爲勞，故曰苦。坎爲憂，故曰思。坤爲事，坤變坎，故曰思吾故事。《易》曰：震蘇蘇，驚懼不安之貌。騷蘇自苦，言騷擾勞苦也。皆坎象。○事，宋元本作士，非，依汲古。
革。蘇秦發言，韓魏无患。張子馳說，燕齊以安。巽爲薪、爲蘇，兌西爲秦、爲言，故曰蘇秦發言。伏坤爲國，故曰韓魏。伏震爲張、爲子、爲言，故曰張子馳說。上兌爲燕，巽爲齊。張子，張儀也。張儀連橫，蘇秦合從，游說六國。
鼎。武庫軍府，甲兵所聚。非里邑居，不可舍止。詳《師》之《蹇》。此以伏震爲武，坤爲軍府，艮爲甲兵。
震。二桃三口，莫適所與。爲孺子牛，田氏生咎。《晏子春秋》：田開疆、公孫接、古冶子勇而无禮，晏子饋之二桃，使計功而食，三人二桃，田開疆、公孫接各言功持桃，古冶後言，二人慚，自殺，古冶亦自殺，所謂二桃殺三士也。艮爲桃，伏兌，卦數二，故曰二桃。震爲口，數三，故曰三口。震爲孺子，艮爲牛。按：《左傳》："爾忘君之爲孺子牛乎"注：孺子，荼也。景公常銜繩爲牛，荼牽之而折其齒，後田恒殺荼，故曰生咎。艮爲田也。○二桃，宋元本作一身，汲古作三桃。丁晏云《唐韻正》口字注引作二桃，依丁校。生，宋元本作主，依汲古。
艮。西山東山，各自止安。心雖相望，竟不同堂。詳《姤》之《坤》。第三句汲古作雖相登望，依宋元本。第四句宋元本作竟未上堂，依汲古。艮山，震東，坎西，故曰東山西山。又震爲東，震反爲艮，則西也，艮止故安。坎爲心，艮爲望，三上正反艮，故曰相望。艮爲堂。
漸。不改柯葉，和氣沖適。君子所在，安无怵惕。坎爲和，艮爲君子。○沖，宋元本作中，依汲古。此似用歸妹象，震爲柯葉，兌爲沖和。
歸妹。將戌繫亥，陽藏不起。君子散亂，太山危殆。兌居酉，下戌故曰將戌。坎居子上亥，故曰繫亥，言戌在兌下，若爲酉所將，坎在亥下，若繫於亥也。陽皆居陰下，故曰藏。艮爲君子、爲山，上卦艮覆，故曰散亂、曰危殆。○山，汲古作上，依宋元本。亥叶音喜，殆音以，皆古韻。
豐。天官列宿，五神舍室。宮闕完堅，君安其居。伏艮爲天、爲官、爲星宿，震爲神，巽卦數五，故曰五神。伏艮爲宮室、爲完堅，震爲君。五神，五星也。
旅。左手把水，右手把火。如光與鬼，不可得從。通《節》。震爲左，艮手坎水，故曰左手把水。兌爲右，艮火，故曰右手把火。艮爲光，坎爲鬼，光鬼皆虛物，故不可從。震爲從。○從，汲古作徙，依宋元本。
巽。逐狐東山，水遏我前。深不可涉，失利後便。詳《大畜》之《震》。
兌。水瀆魚室，來灌吾邑。衝沒我家，與狗俱游。巽爲魚，伏坎爲水、爲室，伏艮爲邑、爲狗，家與狗皆在水上，故曰俱游。○沒，汲古作破，依宋元本。
渙。山險難登，澗中多石。車馳轊擊，重載傷軸。擔負善躓，跌踒右足。詳《乾》之《謙》。
節。槽空无實，豚彘不食。庶民屈竭，离其居室。艮爲槽，震虛，故不實。巽爲豕，艮止，故豚彘不食。坎衆，故曰庶民。坎爲屈、爲室。○槽，宋元本作糟，依汲古。
中孚。執熱爛手，火爲災咎。公孫无賴，敗我王室。艮爲執，艮火，故曰熱。巽爲爛，故曰執熱爛手。《詩·大雅》："誰能執熱，誓不以濯"。震爲公，艮爲孫、爲室，震爲王，兌毀，故敗王室。○火，汲古訛大，依宋元本。王室，宋元訛玉寶，依汲古。
小過。三虎上山，更相噬囓。心志不親，如仇與怨。艮爲虎，數三，故曰三虎上山。兌口故噬囓，正覆兌相對，故曰更相噬囓。巽爲心志，正反巽故不親，而如仇怨也。○與，汲古作如，依宋元本。
既濟。西家嫁子，借鄰送女。嘉我淑姬，賓主俱喜。坎爲西，餘多用半象。震爲嫁、爲主。嫁子，汲古作嫁女，依宋元本。
未濟。克身潔已，逢禹巡狩。錫我玄龜，拜受福祉。用半象。詳《屯》之《大畜》。○克，元本作城尅，依宋本、汲古。
焦氏易林注卷十二

行唐尚秉和節之注
                      受業蒲城仵道益、豐潤董維城堃校刊
萃之第四十五
萃。蒙慶受福，有所獲得。不利出域，病人困棘。伏震爲福慶，艮止，故有獲，故不利出域。艮爲域，互大坎爲病、爲棘。○域，汲古作城，病棘作疾極，依宋元本。
乾。碩鼠四足，飛不上屋。顔氏淑德，未有爵祿。《說文》：鼫鼠五技，能飛不能上屋。此用萃象。艮爲鼠，伏震爲足，卦數四，故曰四足。艮爲飛、爲屋、爲顔、爲爵。○淑，汲古作淵，依宋元本。
坤。新受大喜，福履重職，樂且日富。兌爲悅，正反兌喜樂，坤爲重，坤多，故曰富。仍用萃象。
屯。克身潔已，逢禹巡狩。錫我玄龜，拜受福祉。坤爲身，坎水，故曰潔。震爲王，故曰禹。艮爲龜，震爲玄，故曰玄龜。《書·洪範》：天乃錫禹洪範九疇，注：天與禹洛出書，神龜負文而出，列於背，有數至九，禹因而第之以成九疇，故曰錫我玄龜，拜受福祉。艮爲拜，震爲祉。○克，宋元本作尅，潔作整，依汲古。
蒙。置筐失筥，輪破无輔。家伯爲政，病我下土。震爲筐筥，坎爲失、爲輪、爲破、爲家，震爲伯，《詩·小雅·十月篇》："家伯冡宰"，助幽王爲虐者也。坎爲病，坤爲下土，《小雅》"无棄爾輔"注：輔以佐車。
需。機言不發，頑不能達。齊魯爲仇，亡我葵丘。此用《萃》象。兌爲言，三至上正反兌，故曰機言，坤閉，故不發。艮止，故頑不能達。巽齊兌魯相背，故曰爲仇。艮爲丘，兌爲華，故曰葵丘。
訟。亡錐失斧，公輸无輔。抱其彝器，適君子處。坎爲錐，坎失，故曰亡錐。兌爲斧，兌覆，故曰失斧。巽爲工，故曰公輸。兌爲輔，兌折，故无輔。伏震爲彝器。萃艮爲抱、爲君子，言微子抱彝適周也。兼用萃象。
師。家在海隅，橈短深流。伯氏難行，无木以趨。詳《蠱》之《蒙》。
比。德施流行，利之四鄉。雨師洒道，風伯逐殃。巡狩封禪，以告成功。詳《益》之《復》。
小畜。筐傾筥覆，喪我公粒。簡伯无禮，太師正食。通《豫》。震爲筐筥，二至四震覆，故曰傾覆。震爲公、爲粒、爲竹簡、爲伯，故實未詳。○粒，汲古作置，依宋元本。
履。泥滓汙辱，棄捐溝瀆。爲衆所笑，終不顯錄。通《謙》。坤水坎水，故曰泥滓汙辱。坤死，故曰棄捐。互坎故曰溝瀆。坎衆，震笑，艮爲顯，在下故不顯。
泰。獮猴兔足，腥臊少肉。漏巵盛酒，利无所有。震爲獮猴、爲兔、爲足，伏巽爲腥臊，兌爲骸骨，故少肉。震爲巵，伏巽，下斷故曰漏巵。兌爲酒，與震連，故曰漏疤盛酒。巽爲利，巽伏，故无利。○有，宋元本作得，非，依汲古。
否。鹿畏人藏，俱入深谷。命短不長，爲虎所得，死於牙腹。詳《姤》之《比》。
同人。南山芝蘭，君子所有。東家淑女，生我玉寶。乾爲山，位南，故曰南山。巽爲芝蘭，乾爲君子，离爲東家，巽爲女，乾善，故曰東家淑女。乾爲玉、爲寶。○芝蘭，宋元本作蘭芝，依汲古。
大有。左指右揮，邪佞侈靡。執節无良，靈君以亡。通《比》。离東故曰左，坎西故曰右。艮爲指揮，乾言，兌亦爲言，而與乾背，故曰邪佞。离爲文，故曰侈靡。艮爲執、爲節，乾爲君，坤死，故曰靈君以亡。似指楚靈王。
謙。鬱??不明，爲陰所傷。衆霧群聚，共奪日光。艮爲明，坎隱，故鬱??不明。??，日食色也。坤陰在上，故曰爲陰所傷。坤爲衆、爲霧，故曰衆霧群聚。艮爲日，坎黑，地黑，故曰光被奪也。○鬱??，汲古作爵秩，陰作臣，霧作陰，依《噬嗑》之《艮》校。
豫。穿鼻繫株，爲虎所拘。王母祝禱，禍不成災。突然脫來。互艮爲鼻，坎爲穿，故曰穿鼻。伏巽爲繫、爲木，故曰繫株。艮爲虎，艮止，故爲虎所拘。坤爲母，震爲王、爲言，故曰王母祝禱。坎爲禍災，震出在外，故脫去禍災也。○禱，元本作福，依宋元本、汲古。
隨。貧鬼守門，日破我盆。毁罌傷缸，空虛无子。詳《臨》之《兌》。
蠱。襄王叔帶，鄭人是賴。莊公卿士，王母憂苦。互震爲王，艮爲叔，巽爲帶，震爲莊、爲公，巽爲母，互大坎爲鄭、爲憂苦。按：《左傳·僖二十四年》："大叔帶以狄師伐周襄王，奔鄭，大叔居溫，鄭伯與鄭大夫每日省視，官具干氾而後聽私政，叔帶亦依附鄭人"，故曰襄王叔帶、鄭人是賴。王母似指隗氏。○叔，元本訛束，依宋本、汲古。苦，汲古作喜，依宋元本。王，宋元本作皇，依汲古。
臨。昭君死國，諸夏蒙德。異類既同，宗我王室。震爲君，坤爲文，故曰昭君。坤爲死、爲國，昭君死國，言昭王南征不返也。坤爲衆，故曰諸夏。震爲德也。坤爲類，伏艮爲室，震爲宗、爲王。○死，汲古作守，依宋元本。宗，汲古作崇，依宋元本。
觀。冬藪枯腐，常風於道。蒙被塵埃，左右勞苦。坤爲冬、爲藪，《爾雅·釋地》："藪，大澤也"，藪至冬日蘆葦皆枯死，故曰冬藪枯腐。巽爲枯腐、爲風，艮爲道路。常風於道，言枯腐之物常爲風吹至道也。坤爲塵埃，伏震爲左，兌爲右。○枯，汲古作朽，依宋元本。常，汲古作當，依宋元本。
噬嗑。六爻既立，神明喜告。文定吉祥，康叔受福。坎數六，爻，交也。坎乾交坤，故曰六爻既立。左傳"六體不易"亦以六爲坎。震爲神、爲喜告，离爲明、爲文。詩：文定厥祥，震爲康，艮爲叔。○喜，汲古作所，依宋元本。
賁。泣涕長訣，我心不悅。遠送衛野，歸甯无咎。坎爲泣涕、爲心、爲憂，故不悅。震爲衛，艮爲野、爲甯，震爲歸，《詩·衛風》："遠送於野，泣涕如雨"，莊姜送戴嬀，歸國之詩。○悅，宋元本作快，咎作子，均依汲古。
剝。三宿无主，南行勞苦。東里失利，喪其珍寶。坤爲宿，正互三坤，故曰三宿。震爲主，震覆，故无主。坤爲勞苦，乾爲行，位南，故曰南行。乾爲金玉，故曰珍寶。乾伏，故喪其珍寶。坤爲里。東象，或取納乙。
復。大斧破木，讒佞破國。東關梁五，禍及三子。晉人亂危，懷公出走。詳《頤》之《臨》。兌爲斧，兌形長故曰大斧。梁五，宋本作東間良王，汲古作良工，依元本。危，汲古訛邑，依宋元本。
无妄。乘風上天，爲時服軒。周旋萬里，无有患難。巽爲風，乾爲天，艮爲時，震爲軒、爲周旋，乾爲萬里。
大畜。大樹百根，北與山連。文君作人，受福萬年。震爲木，乾大，故曰大樹。乾爲百，艮山，伏坤爲北，故曰北與山連。坤爲文，乾君，故曰文君。震爲人、爲福，乾爲萬年，言文王作人也。○北，汲古作比，人作義，均依宋元。
頤。陽伏在下，陰制祐福。生不逢時，潛龍隱處。陽在初，故曰伏在下。坤爲陰，震爲福祐、爲生，艮爲時，坤閉，故不逢時。震爲龍，乾初九曰潛龍勿用，故曰隱處。
大過。亂頭多憂，搔虱生愁。膳夫仲允，使我無聊。乾爲頭，伏坤爲亂、爲憂，巽爲虱，伏艮爲搔，伏震爲夫、爲餌，故曰膳夫。互大坎爲仲，乾爲信，故曰仲允。伏坤爲我，《詩·小雅·十月篇》："仲允膳夫"注：皆用后嬖進助幽王亂國者。○搔，丁云宜依《御覽》作蚤，按：蚤不生頭上，不可從。聊，元本作憂，以與愁韻，豈知聊愁古同韻，易林每如此，故依宋本、汲古。
坎。江河淮海，天之都市。商人受福，國家富有。詳《謙》之《小畜》。
离。泰山幽谷，鳳凰游宿。禮義有序，可以求福。通《坎》。互艮爲山，震東，故曰泰山。艮爲谷，與坎連，故曰幽谷。离爲文、爲鳳凰，坎爲宿，离爲夏、爲禮，兌爲秋、爲義，艮求，震福。
咸。山水暴怒，壞梁折柱。稽難行旅，留連愁苦。詳《咸》之《豫》。山水，汲古作水山，依宋元本。
恒。阿衡服箱，大一載行。巡時厯舍，所之吉昌。詳《恒》之《復》。
遯。三宿无主，南行勞苦。東里失利，喪其珍寶。詳本林《剝》。
大壯。生无父母，出門不喜。買菽失粟，亡我大利。震爲生，乾數无，坤伏，兌折，故生无父母。乾爲門戶，震出，震喜，父母毀折故不喜。震爲菽豆，巽爲粟、爲利，巽伏，故失粟，故无利。○菽，汲古、元本作椒，依宋本。利，宋元本作乘，依汲古。
晉。安坐玉堂，聰樂行觴。飲福萬歲，日壽无疆。詳《鼎》之《升》。歲，汲古作锺，壽作受，依宋元本。
明夷。登危入厄，四時變易。春霜夏雪，物皆凋落。震爲登，伏巽爲入，坎危，坤厄，震爲春，南爲夏，坎爲冬，坤爲秋，故曰四時變易。震又爲時，卦數四也。坤爲霜，與震連，故曰春霜。坎爲雪，與离連，故曰夏雪。坤爲死，故物皆凋落。○夏，宋元本作變，非，依汲古。
家人。衣穴履穿，无以禦寒。細小貧窶，不能自存。震爲衣履，震伏巽，下斷故曰穴、曰穿。坎爲寒，离虛，故曰貧窶。○穴，汲古作空，依宋元本。
睽。目不可合，憂來搔足。怵惕恐懼，去其邦域。睽，《說文》：兩目不相聽也，不相聽故目不可合。坎爲憂、爲恐懼，艮爲邦域，艮伏，故去其邦域。
蹇。齎貝贖狸，不聽我詞。繫於虎須，牽不得來。艮爲貝、爲狸、爲虎、爲須、爲牽，离爲有言，故不聽我詞。坎陷，艮止，故牽不得來。
解。伯夷叔齊，貞廉之師。以德防患，憂禍不存，聲芳後時。詳《泰》之《乾》。
損。張王子季，爭財相制。商君頑囂，不知所由。震爲張、爲王，艮爲季，坤爲財，正反艮故曰爭財相制。震爲君、爲商旅，故曰商君。兌魯，故曰頑囂。正反震故不知所由。○由囂爲韻，宋元本作申，依汲古。
益。長城既立，四夷賓服。交和結好，昭君是福。艮爲城，巽爲長，故曰長城。坤爲夷，震卦數四，故曰四夷。震爲賓客，故曰賓服。震喜，正反震，故曰交和結好。震爲君，坤爲文，艮爲明，故曰昭君。顧甯人謂昭君爲王嬙，豈知《萃》之《臨》曰昭君守國，《鼎》之《噬嗑》曰昭君喪居，皆因卦有坤离之象，固非指王嬙也。
夬。千歡萬悅，舉事爲決。獲受嘉慶，動作有得。兌爲歡悅、爲決，乾爲千萬。
姤。種一得十，日益有息。仁政獲民，四國睦親。姤伏復，一陽下生，坤數十，故曰種一得十。復陽日息。震爲仁，坤爲政、爲國、爲民，震卦數四，故曰四國。復出入无疾，故睦親。○睦親，汲古作親睦，依宋元本。
升。安子富有，東國不殃。齊鄭和親，顯比以喜。坤爲安、爲富有，震爲子，故曰安子富有。坤爲國、爲殃，震爲東，震解，故曰東國不殃。巽爲齊，坤爲鄭。《說文》："鄭，地町町然平也"，故坤形象之。兌悅，故和親。坤爲比，震爲喜。○以，宋元本作不，依汲古。安子事未詳。
困。九里十山，道仰峻難。牛馬不前，復反來還。通《賁》。震數九，兌數十，艮爲里、爲山，故曰九里十山。艮爲道，艮高，故曰峻難。離爲牛，震爲馬，艮止，故不前。震反，故曰還。
井。鳩杖扶老，衣食百口。曾孫壽考，凶惡不起。《風俗通》高祖戰敗，匿叢薄間，鳩鳴其上，因得脫，後作鳩杖，以賜老者。离爲鳩，巽爲杖，伏艮爲扶、爲壽，故曰扶老。兌爲食、爲口，上下卦正反皆有口形，故曰百口。又伏震爲百也。艮爲曾孫、爲壽考。○曾孫，宋元本作增添，依汲古。
革。霧露雪霜，日暗不明。陰孽爲疾，年穀大傷。詳《姤》之《恒》。
鼎。迷行數卻，不知東西。陰強暴逆，道里不通。通《屯》。坤爲迷、爲退，故數卻，故不知東西。震爲東，兌爲西也。坤爲陰、爲逆，震爲大塗，坎陷，故不通。○里，宋元、汲古皆作理，依局本。
震。登高上山，見王自言。信理我冤，得職蒙恩。震爲登，艮爲山，故曰登高上山。震爲伸、爲王、爲言，坎爲冤，震解，故曰伸理我冤。艮爲官職。
艮。三世爲德，天祚以國。封建少昊，魯侯之福。艮爲世，納丙，故曰三世。艮爲天、爲國，互震爲德，艮爲封建，震爲帝，故曰少昊。伏兌爲魯，震爲諸侯、爲福。魯國爲少昊之墟，言周公佐文王、武王、成王，有功於三世，故得建國於少昊之虛也。
漸。喬木无息，漢女難得。橘柚請佩，反手難悔。《詩·周南》："南有喬木，不可休息；漢有游女，不可求思"，《列仙傳》："江氾二女，鄭交甫悅之，下請其橘柚之佩，遂解佩與交甫，交甫受而懷之，去數十步，佩亡，二女亦不見"，黃丕烈云《韓詩內傳》亦載此事，所謂聘之以橘柚也，然則此事相傳甚古，詩詞是否指此誠不敢定，然焦韓二家則皆與列仙傳同也。巽爲木、爲高，故曰喬木。震爲息，震伏，故曰无息。坎水，巽女，故曰漢女。艮爲橘柚、爲手、爲佩，伏震爲反艮，故曰反手難悔。言一釋手即无也。○喬，元本作橘，依宋本、汲古。橘柚，汲古訛禱神，難悔作離汝，均依宋元本。
歸妹。東鄰西家，來即我謀。中告吉誠，使君安甯。离爲東鄰，坎爲西鄰、爲謀、爲中、爲誠，震爲告、爲君，伏艮爲安甯。
豐。褰衣出戶，心欲北走。王孫母驚，使我長生。通《渙》。艮爲褰、爲戶，震爲衣、爲出走，故曰褰衣出戶。坎爲心、爲北，故曰心欲北走。震爲王，艮爲孫、爲我，震爲生、爲驚，巽長，故曰長生。○北，汲古作奔，依宋元本。
旅。三日不飲，遠水无酒。晝夜焦喉，使我爲咎。离日，艮數三，故曰三日。兌口爲飲，艮止，故曰不飲。坎爲水、爲酒，坎伏在山上，故曰遠水无酒。离爲晝，坎爲夜，兌爲喉，上离火、下艮火，故焦喉。○使我，宋元本作傷鬼，依汲古。
巽。衆口銷金，愆言不驗。腐臭敗兔，入市不售。初四正反兌，故曰衆口。乾爲金，一陰下生銷陽，故曰銷金。正反兌，故曰愆者，言愆者，差也，爽也。巽爲臭腐，伏震爲兔，巽爛，故曰敗兔。巽爲入、爲市。
兌。姬冠應門，與伯爭言。東家失狗，意我不存。爭亂忘因，絕其所歡。伏艮。互震爲姬、爲伯，艮爲門，三至上正反震，故曰應門、曰爭言。震爲東，艮爲狗，艮伏，故曰失狗。坎爲意，艮爲我。意我不存者，意我有无也，不謂无，存謂有。○我，汲古作在，忘因作无怠，其作吾，均依宋元本。姬疑爲雞之音訛字，巽爲雞。易林亦以兌爲雞，《史記·孔子弟子列傳》："子路好勇，冠雞冠"。惟，汲古作嫗，似又與伯對文，茲姑從宋元本。
渙。祚加明德，興我周國。公劉文母，福流子孫。艮爲明，震爲周、爲德、爲公，伏离爲文，巽爲母。公劉，周祖文母大任也。《詩》："恩齊太任，文王之母"。震爲福、爲子，艮爲孫。○興，汲古作與，依宋元本。
節。針頭刺手，百病瘳愈。抑按捫灸，死人復起。坎爲針、爲刺，艮爲手、爲頭，故曰針頭刺手。坎爲病，震爲百，震解，故瘳愈。艮爲按捫。艮火，故曰灸。震爲人、爲起，坎爲死，故曰死人復起。
中孚。元龜象齒，大賂爲寶。稽疑當否，衰微復起。艮爲龜、爲象，震長，故曰元龜。兌爲齒，震爲寶，龜可卜，故曰稽疑。正反艮，故曰當否。巽隕落，故曰衰微。震爲起。《詩·魯頌》："元龜象齒，大賂南金"。
小過。故室舊廬，消散无餘。不如新創，可以樂居。上二句說上卦震，震爲覆艮，艮爲室、爲廬，艮覆，故曰消散。下二句說下艮，艮手爲創、爲居，形儼然新屋，震喜，故曰樂居。
既濟。老狐多態，行爲蠱怪。驚我王母，終无咎悔。多用半象。汲古本怪下多爲魅爲妖四字，依宋元本。
未濟。愛子多財，起迹空虛。避害如神，水不能濡。多用半象。
升之第四十六
升。禹鑿龍門，通利水源。東注滄海，人民得安。詳《乾》之《豫》。○源，宋元本作泉，末句作民得安全，均依汲古。
乾。白鹿鳴呦，呼其老小。喜彼茂草，樂我君子。此用遇卦《升》象。震爲白、爲鹿、爲鳴呼，坤老，兌小，震爲喜樂、爲茂草，伏艮爲君子。○小，汲古作少，依宋元本。
坤。百里南行，雖微復明。去虞適秦，爲穆國卿。百里奚仕虞，後適秦，相秦穆公。坤爲百里，遇卦升震爲南行、爲驩虞，兌爲秦，坤爲國。○復，宋元本作得，依汲古。
屯。王孫宜家，張名益有。龍子善行，西得大壽。震爲王，艮爲孫、爲家、爲名，震爲張，故曰張名，言張大其名也。震爲龍子，艮爲壽，坎居西，故曰西得大壽。
蒙。畫龍頭頸，文章不成。甘言善語，譎詞无名。詳《家人》之《賁》。二三句宋元本作"所求不得，失利後時"，今依汲古。
需。商子无良，相怨一方。引鬬交爭，咎以自當。商鞅變法，人民怨恨。鬬，宋元本作剛，依汲古。此用遇卦《升》象。震爲商旅、爲子，坤惡，故曰无良。坤爲怨、爲方，兌爲剛魯，故爭鬬，正反兌，故曰交爭。咎以自當者，言商鞅亡至客舍，无驗，舍人曰：商君之法，舍人无驗者，坐之。而自當其咎也。
訟。衰老困極，無齒不食。痔病痏瘵，就長夜室。乾爲老，坎爲困，兌爲齒，兌覆，故曰无齒，故曰不食。痔，《說文》：後病也。二至五巽，巽下腐，有類於痔漏。痏，創也。瘵，癆病也。坎爲勞、爲夜、爲室。○痏，宋元本作痟，依汲古。末句依《坤》之《隨》校，各本皆作就陰爲室。就長夜室，言死也。
師。鳶生會稽，稍巨能飛。翺翔桂林，爲衆鳥雄。震爲鳶、爲生，坤聚，故曰會稽。震爲飛、爲桂林、爲鳥，坤爲衆，故曰衆鳥。○鳶，汲古作鴛，依宋元本。
比。安平不傾，載福長生，君子以甯。坎爲平，艮爲安、爲君子。
小畜。牛驥同槽，郭氏以亡。國破爲墟，君奔走逃。詳《小畜》之《晉》。
履。日中明德，盛興兩國。仁聖會遇，君受其福，臣多榮祿。离爲甘、爲明，伏坤爲國，坤數二，故曰兩國。乾爲仁聖、爲君，伏艮爲臣。
泰。公劉之居，太王所業。可以長生，拜受福爵。乾君，故曰公劉、曰太王。震爲長生，伏艮爲拜、爲爵。公劉，周祖，言公劉遷邠，太王因以興起也。
否。時凋歲霜，君子疾病。宋女无辜，鄭受其殃。艮爲時，巽隕落，故曰時凋。坤爲歲、爲霜、爲疾病，艮爲君子、爲宋，與坤連體，故曰宋女。《說文》："宋，以木架屋也"，故艮形象之。坤爲鄭，鄭，地町町然平也，坤形象之。坤爲殃，故曰鄭受其殃。按：《左傳·桓十一年》："宋雍氏女於鄭莊公曰姞，生厲公，雍氏宗有寵于宋莊公，故誘祭仲而執之，曰：不立突，將死。亦執厲公而求賂，自是鄭公子更相立，亂屢起。"故曰鄭受其殃，然此自雍氏禍鄭，宋女何辜哉。○霜，汲古作寂，依宋元本。宋，宋元本訛宗，依汲古。
同人。濟河踰阨，脫母怵惕。四叔爲衛，使惠不廢。九家及荀爽皆以乾爲河，伏坎爲阨，坤爲母，坤伏，故曰脫母。乾爲惕，故怵惕。脫母字恐有訛。○叔，汲古作序，依宋元本。四叔或指四皓輔惠帝事。
大有。缺破不完，殘瘵側偏。公孫幽遏，跛倚後門。兌爲缺破，伏坎爲勞、爲瘵、爲幽遏、爲跛倚，乾爲門，事未詳。○跛，元本作跂，依宋本、汲古。瘵，汲古訛際，依宋元本。
謙。延頸遠望，眯爲目病。不見叔姬，使我心憂。艮爲頸、爲望，伏乾，故曰遠望。艮爲目，坎棘入居目中，故曰眯爲目病。眯，《說文》："物入目中也。"正坎象也。艮爲叔，震爲姬，坎隱，故不見。震爲伯，坎爲心憂。○眯，宋本、汲古作昧，依元本。
豫。上无飛鳥，下无走獸。擾亂未清，民勞於事。震爲鳥，爲飛，在上，艮爲獸，在下，中互坎隱，故曰无。震爲擾，坤爲亂，坎黑，故曰未清。坎爲勞，坤爲民、爲事。
隨。久陰霖雨，塗行泥潦。商人休止，市空无寶。詳《夬》《大過》。○商，汲古作民，依宋元本。市，元本訛布，依宋本、汲古。寶，各本作有，依《革》之《睽》校。
蠱。盲者目張，跛倚起行。瞻望日月，與主相迎。互大离故曰盲，言目无睛也。震爲足，兌折，故足跛。艮爲瞻望、爲日，兌爲月，故曰瞻望日月。震爲主，三至上正反震，故曰與主相迎。○目張，宋元本作張目，主作王，均依汲古。
臨。据斗運樞，高步六虛。權既在手，寰宇可驅。國大无憂，與樂並居。通《遯》。艮爲星、爲手，故曰据斗運樞。巽爲高，本卦震爲步，坤爲虛，乾數六，故曰六虛。繫詞"變動不居，周流六虛"，虞翻云：六虛，六位也。巽爲權，艮爲手，坤爲寰宇、爲國、爲憂，震解故无憂。○汲古樞下作"順天无憂，與樂並居，萬代歡娛"，依宋元本。
觀。稼穡不偏，重適不傾。巧言賊忠，傷我申生。巽爲稼穡，伏震爲適，子坤爲重，坤厚載物，故不傾。巽爲賊，伏震爲言，兌爲言，乾亦爲言，言多，故曰巧言賊忠。震爲生，兌毀，故傷我申生。○適，宋元本作過，非，依汲古。申生，晉太子，爲驪姬讒死。
噬嗑。金城鐵郭，上下同力。政平民親，寇不敢賊。艮爲城郭、爲金鐵，艮上震下，坎爲平，故上下同力。坎爲衆、爲民，又爲寇賊。○親，汲古作歡，依宋元本。
賁。日鏡不明，冬災大傷。盜華失實，十年消亡。离日爲鏡，坎黑，故不明。坎爲冬、爲災、爲盜，震爲華，故曰盜華，言不時也。春秋十二月書桃李華是也。艮爲果實，坎失，故曰失實。震爲年，伏兌，數十，故曰十年。○日，宋元本作目，依汲古。
剝。鰥寡孤獨，命祿苦薄。入室无妻，武子悲哀。艮鰥坤寡，艮爲室，兌爲艮妻，兌伏，故曰无妻。震爲武、爲子，震覆，故悲哀。坤爲悲也。武子，崔杼，杼娶棠姜，占得《困·六三》"入其室，不見其妻"，見《左傳》。
復。飲酒醉酗，跳起爭鬬。伯傷叔僵，東家治喪。詳《益》之《蒙》。○酗，各本皆作飽，非，依《益》之《蒙》校。
无妄。介紹微子，使君不殆。二國合歡，燕齊以安。震爲子，艮小，故曰微子，正反震，故曰介紹。《禮·聘儀》："介紹而傳命。"又《戰國策》："請爲紹介"注：相佐助也。震爲君，艮爲國，正反艮相對，故曰合。正反震相對，故曰合歡。艮爲燕、爲安，巽爲齊。殆，音以，與子韻。
大畜。牽牛繫尾，詘折幾死。彫世无仁，不知所比。通《萃》。艮爲牛，艮手爲牽，艮爲尾，巽爲繫，前牽後繫，故折幾死。兌爲折，坤爲死、爲世、爲敝，故曰彫世。《論語》："歲寒然後知松柏之後彫"。彫，殘也，零落也。○牛，汲古作頸，依宋元本。彫，元本作雕，依宋本、汲古，然恐仍訛。
頤。東龍冤毒，不知所觸。南北困窮，王子危急。震爲龍、爲東，坤爲毒，艮爲角、爲觸，正反艮，故曰不知所觸。震爲南，坤爲北、爲困窮，震爲王、爲子，坤爲危。○冤，汲古作究，非，依宋元本。王子似指王子帶，後爲晉文所殺。
大過。疾貧王孫，北陸无輝。祿命苦薄，兩守孤門。通《頤》。坤爲疾、爲貧，震爲王，艮爲孫，故曰疾貧王孫。坤爲北，故曰北陸。坤黑，故无輝。巽爲命，乾爲祿，故曰祿命。坤爲苦薄，兌卦數二，故曰兩。乾爲門，巽爲寡，故曰孤門。○輝，宋元本作禪，守作事，均依汲古。陸，汲古作極，依宋元本。
坎。公孫駕驪，載游東齊。延陵說産，遺季紵衣。震爲公，艮爲孫，震馬，故曰駕驪。震爲東，伏巽爲齊，艮爲魯，重艮，故曰延陵。又艮爲季子也。震爲悅、爲紵衣，事詳《乾》之《益》。○驪，宋元本訛釃，汲古作車，依局本。
离。王良善御，伯樂知馬。文王東獵，獲嘉賢士。開福祐周，發旦興起。震爲王，艮爲良，震爲馬、爲伯、爲樂、爲王、爲福、爲周、爲士、爲旦，离爲文，震爲東、爲獵，全用伏象。○第四句宋元作獲喜聖事，周發旦作賢周發，均依汲古。下四句言文王因獵獲姜尚，輔文武成王業。發，武王名；旦，周公名。
咸。日月不居，重耳趨舍。游齊入秦，晉國是霸。艮乾皆爲日，兌爲月，不居者，不息也。兌爲耳，伏坤爲重，故曰重耳。艮爲舍，巽爲齊，兌爲秦，巽入，故曰入秦。艮爲國，伏震爲晉、爲霸。
恒。假文翰翼，隨風偕北。至虞夏國，與舜相得。年歲大樂，邑无盜賊。震爲羽翰，伏坤，故曰文翰。文翰，鳥也。《周書》："蜀人以文翰"，文翰者，似臯雞。巽風，坤北，故曰隨風偕北。伏坤爲國，震爲帝，故曰舜。坤爲年歲、爲邑，巽爲盜賊，乾无也。○偕，汲古訛背，得訛傳，依宋元本。
遯。南行北走，延頸望食。舉正失利，累我子孫。乾爲南、爲行，伏坤爲北，震爲走，故曰南行北走。艮爲頸、爲望，伏兌爲食，巽爲利，艮止，故失利。艮爲我、爲孫，伏震爲子。○北走，宋元本作无遯，望作後，均依汲古。止，汲古作口，依宋元本。第四句宋本作累爲子孫，元本作累爲我孫，依汲古。
大壯。開市作喜，建造利事。平準貨寶，海內殷富。震喜，伏巽爲市、爲利，震爲玉，乾亦爲金玉，故曰貨寶。乾爲富、爲海。平準者，《史記索隱》云：大司農有平準令丞，貴則糶之，賤則買之，平賦以相準，輸于京師。○市，宋元本作元，依汲古。
晉。三犬俱走，鬬于谷口。白者不勝，死於阪下。艮數三，故曰三犬。艮爲谷，震爲白，震覆，故死於阪下。艮爲阪，坤爲死也。○阪，宋元本作坂，依汲古。
明夷。驕胡犬形，造惡作凶。无所能成，還自滅身。坤爲胡，覆艮爲犬，而與坤連體，故曰驕胡犬形。坤爲凶惡、爲喪亡，故无成。坤爲身，坤死，故曰滅身。○犬形，宋元本作大彤，依汲古。
家人。跪拜贊詞，无益於尤。大夫頑囂，使我心憂。《新序》："晉中行寅將亡，召其太祝而欲加罪焉，曰：子爲我祝而使我亡國，何也。曰：子不務德而厚歛於民，則民怨。一人祝之，一國詛之，國亡，不亦宜乎"。
睽。辰次降婁，王駕巡狩。廣佑施惠，萬國咸喜。詳《小畜》之《大畜》。
蹇。牽羭上樓，與福俱游。躬勞治國，安樂无憂。○羭，汲古作瑜，依宋元本。游，宋元作居，依汲古。此林或用升象。兌爲羭，坤爲樓，他林或言樓皆坤象，互震爲福、爲游。坤爲躬、爲國，坤役萬物，故勞。坤爲憂，震樂，故无憂。
解。白鳥銜餌，鳴呼其子。旋枝張翅，來從其母。詳《晉》之《震》。旋枝，宋元本作挾施，汲古作投杖，依《晉》之《震》校。
損。盲瞽獨宿，莫與共食。老窮於人，病在心腹。互大离若目之无睛，故曰盲瞽。坤爲寡、爲宿，故曰獨宿。兌爲食，獨則无與共也。坤爲老、爲窮、爲病、爲心、爲腹。於，依也。震爲人，言窮老依人也。○瞽，汲古作聾，依宋元本。
益。登木出淵，稍上升天。明德孔聖，白日載榮。震爲木、爲登，坤爲淵，故曰出淵。艮爲天，與震對，故曰稍上升天。艮爲明，震爲孔、爲德，伏乾爲聖，故曰孔聖。艮爲日，震爲白、爲榮，震車，故曰載榮。○載榮下汲古多寵祿再熒四字，依宋元本刪。
夬。彭離濟東，遷廢上庸。狠戾无節，失其寵功。元刊注：彭越後赦，遷蜀。上庸，蜀也。按：武帝元鼎元年，濟東王彭離有罪，廢，徙上庸，似指此事。○廢，汲古作之，狠作狼，均依宋本。
姤。讚揚上舞，神明正氣。禹拜受福，君施我德。伏震爲言，故曰讚揚。震爲舞、爲神、爲君，故曰禹。又爲福爲德，古臣謁君須贊名拜舞。艮爲首，艮覆，首至地，故曰禹拜受福。○正，宋元作生，禹拜作拜禹，施作使，均依汲古，惟汲古多居則厚祿四字，依宋元本刪。
萃。從首至足，部分爲六。室家离散，逐南乞食。通《大畜》。乾爲首，艮爲肩背，震爲足，乾數六，言首、肩、胸、腹、股、足共六部也。艮爲室家，三上正反艮，故曰離散。乾南，震逐，兌食，艮求，故曰逐南乞食。三四句似指伍子胥事。
困。民迷失道，亂我統紀。空使乾華，實无所有。通《賁》。坎爲衆、爲民，坎隱，故迷而失道。震爲道，正反震，故曰亂我統紀。震爲華，离火下熇，故曰乾華。艮爲實，華萎故无實。○華，宋元本訛革，依汲古。實，汲古訛賓，依宋元本。又汲古末有先憂後樂四字，依宋元本。
井。刻畫爲飾，嫫母无益。毛嬙西施，求事必得。通《噬嗑》。艮手爲刻畫，离爲惡人，故曰嫫母。震爲毛羽，坎爲西，而兌爲媚好，故曰毛嬙西施，皆古美人名。艮爲求。首二句言嫫母本醜，雖飾无益。○第二句依宋元本增加，汲古无。
鼎。衣裳顛倒，爲王來呼。成就東周，封受大侯。《詩·齊風》："顛倒衣裳，顛之倒之，自公召之。"毛謂剌无節，林意似指呂伋父子爲卿，王朝在公情狀。鼎通屯。震爲衣裳，正反震，故顛倒衣裳。震爲呼、爲王，震爲東、爲諸侯，坤爲國。○周，汲古作國，依宋元本。侯，宋元本作休，非，依汲古。
震。當變立權，摘解患難。渙然冰釋，六國以甯。伏巽爲權。互坎爲患難。震爲解，故曰渙然冰釋，坎爲冰也。艮爲國，坎數六，故曰六國。艮安，故甯。此指蘇秦說六國合從事。
艮。西戎獯鬻，病於我國。杖策之岐，以保乾德。互坎爲西，艮爲狗，故曰犬戎獯鬻。坎爲病，艮爲國，坎爲杖策、爲西，艮山，故曰杖策之岐。艮居西北，乾地，故曰以保乾德。顧千里云：扶陝之岐當作杖策之岐，尚書大傳：遂杖策而去，過梁山邑岐山。陳樸園《齊詩攷》引亦作杖策，故從之。○第三句宋元本作扶陝之岐，汲古作扶陽之正，依顧陳校。又汲古多終无患或四字，宋元无。
漸。南行逐羊，予利喜亡。陰孽爲病，復返其邦。伏震爲羊、爲南、爲行、爲子，巽爲利，坎爲陰孽、爲病，艮爲邦。○予疑爲好之形訛字，汲古作子，猶存其半。
歸妹。游戲仁德，日益有福。凶言不至，妖孽滅息。震爲仁德、爲游戲、爲福，离日，故曰日益有福。震爲言，坎爲凶、爲妖孽。
豐。春日新婚，就陽日溫。嘉樂萬歲，獲福大椿。震春，离日，故曰陽、曰溫。震爲嘉樂、爲萬歲、爲大椿，《莊子》："上古有大椿，以八千歲爲春秋"。○嘉，宋元本作喜，大椿作有年，均依汲古。
旅。陰升陽伏，鬼哭其室。相飾不食，安巢如棘。通《節》。陽皆在陰下，故曰陰升陽伏。坎爲鬼，艮爲室，震爲笑，震之反則哭也。震爲玄黃，故曰飾。正反震，故曰相飾。兌爲食，艮止，故不食。艮爲巢，坎爲棘，艮坎連，故曰安巢如棘。○鬼哭，宋元本作舜失，依汲古。
巽。臣尊主卑，權威日衰。侵奪无光，三家逐公。通《震》。震爲主，陰爲臣，陽下陰上，故曰臣尊主卑。震爲威，巽爲權，互离爲日，巽隕，故曰日衰。震爲侵，艮手爲奪，互坎故曰无光。艮爲家，數三，故曰三家。震爲公、爲逐，故曰三家逐公。三家，孟孫、叔孫、季孫合謀逐昭公也。
兌。反言爲賊，戎女生患。亂吾家國，父子相賊。互巽爲賊，三至上正反兌爲反言，兌爲女，兌西，故曰戎女。《禹貢》西戎即敘。伏艮爲家國，离爲亂，伏震爲父、爲子，正反震相背，中隔坎，故曰相賊。此指晉驪姬讒申生獻公殺申生事，故曰戎女、曰父子相賊。
渙。迎福開戶，喜隨我後。康伯愷悌，治民以禮。震爲開，艮爲戶，震爲喜、爲後、爲伯，坎爲民。按：《史記》"衛康叔卒，子康伯立"注：康伯，名王孫牟。左傳所稱王孫牟父是也。按：《左傳》"牟父與伯禽呂伋並事康王，必有賢德"特其事，今皆亡耳。○隨，汲古作逐，後作后，均依宋元本。
節。日就月將，昭明有功。靈臺觀賞，膠鼓作人。艮日兌月，艮爲昭明、爲靈臺，震爲鼓，坎水，故曰膠鼓。震爲作、爲人，《廣韻》："膠，太學也。"《禮·王制》："養國老於東膠。"《正字通》："東膠，周學名，即東序也。"○觀，宋元本作歡，依汲古。人，汲古作仁，依宋元本。觀賞謂游覽。鼓宜爲庠。
中孚。百草嘉卉，萌芽將出。昆蟲扶戶，陽明得所。震爲百草、爲嘉卉、爲萌芽，巽爲昆蟲，與艮連，故曰扶戶。此以震爲荄茲，與趙賓讀同。
小過。天所佑助，萬國日有。福至禍去，壽命長久。艮爲天、爲國、爲日，震福，故曰萬國日有。艮爲壽、爲長久，巽爲命。○第二句汲古无，第四句汲古作君主何憂，均依宋元本。
既濟。窮夫失居，唯守弊廬。初憂中懼，惟曰兢兢，无悔无虞。通《未濟》。未濟男之窮，故曰窮夫失居。多用半象。○惟，宋本、汲古作終，依元本。弊，汲古作舊，依宋元本。
未濟。賈玉得石，失其所欲。荷蕢撃磬，隱世无聲。震爲玉、爲蕢、爲磬、爲聲，艮石，皆半象。《論語》："子擊磬于衛，有荷蕢者曰有心哉，擊磬乎！"按：荷蕢，隱士。
困之第四十七
困。席多針刺，不可以臥。動而有悔，言行俱過。坎爲針刺，下坎互大坎，故多針刺。伏賁。賁下互坎，上互震，震爲席，與坎連，故席多針刺。艮爲臥，三至上正反艮，故不可臥。亦正反震，故言行俱過也。
乾。鳥鵲食穀，張口受哺。蒙被恩德，長大成就。柔順利貞，君臣合好。詳《履》之《咸》。
坤。六鷁退飛，爲襄敗祥。陳師合戰，左股夷傷。遂以薨崩，霸功不成。詳《蹇》之《蠱》。此與上乾皆用遇卦《困》象。
屯。匍匐出走，驚惶悼恐。白虎生孫，蓐收在後。居中无咎。震走，坎蹇，故匍匐出走。震驚，坎懼，故曰悼恐。互艮爲虎，震白，故曰白虎。震爲生，艮爲孫，伏兌爲秋，故曰蓐收。《月令》："孟秋之月，其帝少昊，其神蓐收"，《國語》："史囂曰：天之刑神也"。震爲後，坎爲中。○生，宋元本作王，依汲古。
蒙。庇廬不明，使孔德妨。女孽亂國，虐政傷仁。艮爲廬，坤坎皆爲黑，故不明。震爲孔，言齊人餽女樂妨害孔子不安其位也。坤爲女、爲孽、爲國、爲亂、爲虐政。○孔，汲古作禮，依宋元本。
需。鼫鼠四足，不能上屋。顔氏淑德，未有爵祿。詳《萃》之《乾》。
訟。襄送季女，至於蕩道。齊子旦夕，流連久處。詳《屯》之《大過》。元本作久流連處，依宋本。
師。麞鹿逐牧，飽歸其居。還反次舍，樂得自如。詳《屯》之《比》。反，汲古作於，依宋元本。
比。望尚阿衡，太宰周公。藩屏輔弼，福祿來同。詳《坤》之《鼎》。三四句宋元本作屏藩湯武，立爲侯王，依汲古，惟汲古屏訛居。
小畜。開郭宏緒，王迹所基，報以八子，功德俟時。定四年，武王母弟八人，周公爲太宰。基，汲古作居，報以八子作振以公子，均依宋元本。巽爲緒，伏震爲開、爲王、爲迹、爲子，伏坤，卦數八，故曰八子。艮爲時，艮止，故俟時。
履。八會大都，饒富有餘。安民利國，可以長居。巽數八，坤爲大都、爲饒富、爲民、爲國，巽爲利、爲長。○八，汲古作入，依宋元本，言八方會於大都也。
泰。陰雲四方，日在中央。人雖昏霧，我獨昭明。坤爲雲、爲方，震卦數四，故曰陰雲四方。乾爲日，震爲人，坤爲霧，乾爲大明，言震人居坤霧之中，雖昏黯无礙於乾之明也。
否。魃爲災虐，風吹雲卻。欲上不得，復歸其宅。坤爲鬼、爲惡、爲災，故曰魃爲災虐。坤雲巽風，而巽爲退，故曰風吹雲卻。艮止，故不得上。○第二句汲古作大風吹卻，非，依宋元本。魃，各本皆訛爲薄，茲依《小畜》之《中孚》校。《詩·大雅》"旱魃爲虐"《毛傳》："魃，旱神也"。
同人。昭昭略略，非忠信客。言多反覆，以黑爲白。离明，故曰昭昭。昭昭略略，似當時方言，形容不忠之象貌。巽爲客，乾爲信、爲言，离正反兌口相對爲有言，故曰言多反覆。巽爲白，乾天爲玄、爲黑。○多，宋元本作語，依汲古。
大有。三女爲姦，俱游高園。背室夜行，與伯笑言。禍反及身，冤无所禱。此用《困》象。互离，卦數三，故曰三女。坎爲姦，伏艮爲高園。坎爲室、爲夜，艮爲背，故曰背室夜行。伏震爲行，兌笑言，坎爲禍，艮爲身，艮者震之反，故曰禍反及身。坎爲冤，震爲禱。又多用困伏象。○反及，宋元本作及乃，无所作死誰，均依汲古。園，汲古作國，依宋元本。
謙。涉尸留鬼，大斧所視。文昌司過，簡公亂死。坤爲尸、爲鬼，涉疑爲移或徙之訛，言尸去而鬼留也。伏兌爲斧，离爲視，坤爲文，震爲竹簡、爲公，坤爲亂、爲死，《晉書·天文志》："文昌六星，四曰司農司隸，五曰司命"。簡公爲陳成子所弑，見《論語》。
豫。大足長股，利出行道。囷倉充盈，疎齒善市。宜錢富家，事得萬倍。震爲大足。伏巽爲長、爲股、爲利，震爲大塗、爲行，故曰利出行道。艮爲囷倉，坤多，故曰充盈。伏兌爲齒，震形兌而長，故曰疏齒。伏巽爲市，坤爲財貨，故曰宜錢富有。艮爲家，伏巽爲倍，坤多，故曰萬倍。按：大足、長股、疏齒，蓋皆夷狄名。《淮南·墜形訓》有跂踵民。大荒北經曰：跂踵國在拘纓東，其爲人大兩足，亦曰大踵，大踵即大足長股，亦西方戎名，詳《比》之《蹇》，疏齒疑即淮南所謂鑿齒民，在海外東南方。善市即善賈也。○第五句汲古作宜以錢富，囷倉訛困合，均依宋元本。
隨。筐筥錡釜，可活百里。伊氏鼎俎，大福所起。震爲筐筥錡釜。艮爲里，震爲百、爲生，故曰可活百里。《史記》："晉滅虞，以百里奚爲秦繆夫人媵。"《呂氏春秋》："百里奚飯牛於秦"，蓋其職賤，所司皆筐筥錡釜之事，反因以得活而相秦也。伊尹以鼎鼐干湯，震爲鼎俎、爲伊吾。伊，歌聲也。○可，汲古作河，依宋元本。百里，宋元本作百口，汲古作百呂，依局本。
蠱。升高登虛，欲有望候。駕之北邑，與喜相扶。巽爲高，艮爲墟、爲望，震爲登、爲南，震反爲艮，則北矣。艮爲邑，故曰駕之北邑。震爲喜，艮爲扶，正反艮，故曰相扶。
臨。用彼嘉賓，政平且均。螟蟲不作，民得安甯。伏巽爲暝蟲，震爲嘉賓，坤爲政、爲平均。
觀。桃夭少華，婚悅宜家。君子樂胥，長利止居。巽爲桃，兌爲華、爲少，故曰少華。兌爲悅，《詩·周南》："桃之夭夭，灼灼其華；之子于歸，宜其室家"。艮爲家、爲君子，伏震爲樂，巽爲利，艮爲居。長利止居，言女嫁得所也。○華，宋元本作葉，依汲古。三五伏兌。
噬嗑。東行失旅，不知何處。西歸无配，莫與笑語。震爲東、爲行旅，互坎故失旅，故不知何處。坎位西，坎孤，故无配，故无笑語。○配，宋元本作妃，依汲古。
賁。玩好亂目，巧聲迷耳。賊敗貞良，君受其殃。坎耳离目，坎隱伏，故曰迷耳。离亂，故曰亂目。震爲聲，正反震，故曰巧聲。坎爲賊，艮爲貞良，震爲君。○殃，宋元本作咎，依汲古。
剝。明德孔嘉，萬歲无虧。駕龍巡狩，王得安所。艮爲明，坤虛爲孔、爲萬歲，伏乾爲龍、爲王、爲行，故曰駕龍巡狩。○安所，汲古作所安，依宋元本。
復。同本異葉，安仁尚德。東鄰慕義，來興古國。震木，故曰本、曰葉。坤爲安，震爲仁德、爲東、爲鄰，坤爲義、爲國。○古，宋元本作吾。按：綿瓞瓞詩古公亶父傳：古公，猶先公，茲曰古國，義與毛異。
无妄。戴山崔嵬，日高无頹。君王我德，賜以嘉國。乾爲山，艮爲戴，在乾下，故曰戴山崔嵬。艮爲日，巽爲高，乾爲君王、爲德，艮爲我。我德，言德我也。艮爲國，震爲嘉。○日，宋元本訛曰，王作主，嘉作家，均依汲古。我，汲古作好，依宋元本。
大畜。築室合歡，千里无患。周公萬年，佑我二人，壽以高遠。艮爲室，震爲歡，正反震相對，故曰合歡。坤爲千里、爲患，坤伏，故无患。艮爲壽、爲高，乾爲遠。○二，汲古作三，依宋元本。宋元本无末句，依汲古。
頤。養雞生雛，畜馬得駒。明堂太學，君子所居。伏巽爲雞，震爲馬，艮少，故曰雛、曰駒。艮爲明堂、爲君子，坤文，故曰太學。
大過。雷行相逐，无有休息。戰於平陸，爲夷所覆。詳《坤》之《泰》。
坎。委蛇循河，北至海涯。涉厯要荒，君世无他。坎爲曲，故曰委蛇。伏巽爲蛇。坎位北，伏兌爲海，互震爲君。○北至，汲古作至北，君作在，從宋元本。
離。鴻聲大視，高舉神化。背昧向明，以通福功。伏震爲鴻、爲聲，离爲視，巽爲高，互兌爲夜，故曰背昧。离明，故曰向明。伏震爲福。○向，汲古作皆，形訛，依宋元本。通，宋元本作道，依汲古。
咸。比目四翼，來安吾國。福喜上堂，與我同牀。後三句汲古作"安我邦國，上下无患，爲吾家福"，從宋元本。咸伏損，上艮爲目，三至上正反艮，故曰比目。震爲翼，卦數四，故曰四翼。艮爲安、爲國、爲堂、爲牀，震爲福喜。
恒。先縠彘季，反謀桓子。不從元帥，遂行挑戰，爲荊所敗。《左傳·宣十二年》："楚子圍鄭，荀林父帥師救之，及河，聞楚與鄭平桓子欲歸，彘子曰不可，遂挑戰晉師，敗績"。巽爲縠、爲彘。震爲桓、爲子，巽震卦相反，故曰反謀桓子。震爲元帥、爲戰、爲荊楚，兌毀，故曰敗。○不，元本訛子，依宋本、汲古。先縠，汲古作士縠，依宋元本。先縠，彘子名。
遯。三頭六足，欲盜東國。顔子在庭，禍滅不成。乾爲頭，艮數三，故曰三頭。乾數六，故曰六足。伏震爲足、爲東，艮爲國，故曰東國。巽爲盜，艮爲顔、爲庭，坤爲禍滅，坤伏，故不成。三頭，似指魯三家。顔子或指顔淵。○庭，宋元本作邇，依汲古。
大壯。緣山升木，中墮於谷。子輿失勞，黃鳥哀作。通《觀》。艮爲山谷，巽爲木、爲隕落，故曰中墜于谷。震爲輿、爲子、爲黃，伏艮爲鳥，坤爲哀。《左傳·文六年》："秦伯任好卒，以子車氏之三子殉，國人哀之，爲賦黃鳥"。子輿，即子車也。○勞疑爲勢或榮之訛。
晉。南有嘉魚，駕黃取。魴鯉瀰瀰，利來无憂。离爲南，坤爲魚、爲黃。黃魴鯉，皆魚名。嘉魚，《小雅》篇名。
明夷。邃炁作雲，蒙覆大君。塞聰閉明，殷人賈傷。震爲大君，坤爲雲氣，炁氣同。坤雲在震上，故曰蒙覆大君。坎耳聰，离目明，坤爲閉塞，故曰塞聰閉明。震爲子，殷，子姓。震爲商賈，故曰殷人賈傷。○君，汲古作臣，非，依宋元本。賈，疑訛字。易林屢以震爲孩子，箕子之明夷，蓋讀箕子爲孩子，孩子爲昏蒙之代名，專指紂，故曰蒙覆大君，足證以箕子爲紂臣之誤。
家人。舉翅攄翼，跂望南國。延頸卻縮，未有所得。此用《困》象。伏《賁》。震爲翅翼、爲攄舉、爲南，艮爲國，下离，故跂望南國。艮爲頸，在上，故曰延頸。震爲返，故卻縮。坎失，故未有所得。
睽。坎中蝦蟆，乍盈乍虛。三夕二朝，形消无餘。此用遇卦《困》象。巽爲蝦蟆，下坎，故曰坎中蝦蟆。坎盈离虛，坎爲夕，离卦數三，故曰三夕，言晦日三十也。伏震爲朝，兌卦數二，故曰二朝。按：張衡靈憲云：嫦娥竊不死之藥，遂託身於月，是爲蟾蜍。坎中蝦蟆，即月中蝦蟆也，言月前盈後虛，至月朔而消滅无有也。
蹇。重弋射隼，不知所定。質疑蓍龜，執可避之。國安上樂，宜利止居。兵寇不至，民无騷憂。此仍用《困》象。《詩·鄭風》："弋鳧與雁"，《傳》以繩繫矢而射，曰弋。巽爲弋，正反巽，故曰重弋。伏艮爲隼，震爲射，巽進退不果，故曰不知所定。坎爲筮，故曰質疑。巽爲蓍，离爲龜，坎爲避，孰可避之，言孰可避免也。艮爲國、爲土，震樂，巽利。○首句宋元本作僮子射御，汲古作僮或射御。僮，重之訛，或弋之訛，茲依《中孚》之《復》校。可避之，之與龜韻，宋元本作孰知所避，茲依汲古。七八句疑衍文，故不釋。
解。陰淫寒疾，水离其室。舟楫大作，傷害黍稷。民飢於食，不无病厄。離，汲古作流，從宋元本。楫，元本作戢，非，依宋本、汲古。坎爲陰寒、爲疾、爲室，震爲楫、爲黍稷，坎破，故傷害黍稷。坎爲民、爲厄。离虛，故飢。
損。離友絕朋，巧言讒慝。覆白污玉，顔叔哀哭。艮友在外，故曰离。兌爲朋，兌附決，故曰絕。正反震，故曰巧言讒慝。震爲白、爲玉，坤蒙閉，故曰覆白污玉。覆，掩也。艮爲顔、爲叔，兌爲哭。顔叔未詳。○慝，宋元本作匿，依汲古。
益。童女无媒，不宜動搖。安其室廬，傅母何憂。巽爲女，艮少，故曰童女。艮止，故不宜動搖，言宜貞靜也。艮爲室廬，艮止，故曰安。坤爲母，震樂，故傅母不憂也。古女子皆有傅母以爲教導。
夬。作凶造患，北檄困貧。東與禍連，傷我左跟。此用遇卦《困》象。困通賁。坎爲凶患、爲北檄，以木簡爲牘，長尺二寸，以爲徴召。坎陷，故曰困。离虛，故貧。《後漢·安帝紀》："民窮困道路，欲歸本郡，在所爲封長檄"。震爲東，坎爲禍、爲傷，震爲左、爲跟。○檄，汲古作榭，禍作福，均依宋元本。左，宋元本作老，依汲古。
姤。東南其戶，風雨不處。??睆仁人，父子相保。乾爲門戶，巽居東南，故曰東南其戶。巽風進退无常，故曰不處。《毛詩》："??睆，好貌"。乾爲仁人、爲父，伏震爲子。○??睆，汲古作●睨，宋元本作??睨。丁云睨當爲睆是也，故從釋文。
萃。被髪獸心，難與比鄰。來如飄風，去似絕絃，爲狼所殘。巽爲髪，艮爲獸，坤爲心，巽爲飄風、爲繩，故爲絃。兌毀，故絕絃。艮爲狼，兌口，故曰爲狼所殘，言爲狼所噬也。
升。天覆地載，日月運照。陰陽允作，方內四富。坤爲地，伏乾爲天、爲日，兌爲月，坤爲方、爲多，故爲富。震卦數四，故曰四富。
井。桀亂无道，民散不聚。背室棄家，君孤出走。离爲惡人，故曰桀。震爲大塗，震伏，故曰无道。坎爲衆、爲民。風散，故曰不聚。艮爲室家，艮伏，故曰背、曰棄。震爲君，坎爲孤，震伏，故曰出走。
革。申酉稷射，陰慝萌作。荷葭載牧，泥塗不白。巽先天居申，兌後天居酉，丁云《穀梁·定十五年傳》日下稷注：稷，日仄也。下稷爲晡時，伏震爲射。申酉稷射者，言日至申酉晡時而射也。伏坤爲陰慝，震爲萌芽，故曰萌作。伏艮爲荷，巽爲葭，坤爲牧，坎爲泥塗，巽爲白，坎隱，故不白。○稷射，汲古作敗時，依元本。荷，宋元本作柯，依汲古。葭，疑蓑之訛，《詩》："何蓑何笠"是也。
鼎。踝踵足傷，左趾病痬。失旅後時，利走不來。詳《蒙》之《履》。
震。四足俱走，駑疲在後。俱戰不勝，敗於東野。震卦數四，故曰四足。震爲後，坎勞，故曰駑疲在後。震爲戰，坎陷，故不勝，故敗。震東，艮野。○俱戰，宋元本作戰既，從汲古。
艮。塗行破車，醜女无媒。莫適爲偶，孤困獨居。互震爲大塗、爲行、爲車，坎破，故曰塗行破車。伏兌爲女，离爲惡人，故曰醜女。坎爲孤，艮爲鰥，故曰孤困獨居。○偶，汲古作耦，依宋元本。
漸。拊髀大笑，不知憂懼。開立大路，爲王所召。髀，《說文》股也。巽爲股，艮手，故曰拊髀。伏震爲笑，坎爲憂懼，兌悅，震樂，故不知憂懼。震爲大路、爲王、爲召。○王，宋元本作主，依汲古。
歸妹。伯圭東行，與利相逢。出既遭時，孰不相知。震爲伯、爲玉，故曰伯圭。伯圭善貨殖，見《史記》、《孟子》。伏巽爲利，故與利相逢。震爲出、爲時。○圭，汲古訛主，依宋元本。宋元本時訛昧，下多憂不成凶四字，均依汲古。
豐。東行賊家，鄭伯失辭。國无貞良，君受其殃。震爲東行，巽爲賊，伏艮爲家。震爲伯，伏坎爲平、爲鄭，故曰鄭伯。正反震，故失詞。艮爲國、爲貞良，艮伏，故无。震爲君，离爲殃。東行賊家，指桓十五年鄭厲公居櫟，是東行也，後自櫟入。鄭殺傅瑕原繁逐昭公，是賊家也，殺原繁言不順，是失詞也。
旅。前屈後曲，形體飭急。絞黑大索，困於請室。通《節》。坎爲屈曲，艮前，震後，故曰前屈後曲。艮爲形體，兌剛魯，附決，故曰飭。急，猶緊急也。巽爲索，坎爲黑，正反巽故曰絞。絞，縛也。艮爲室，震爲請，坎陷，故曰困於請室。請室，大臣待罪之所也。○飭，汲古作勁，非，依宋元本。請，宋元本訛清，依汲古。
巽。鼓翼大喜，行婚飲酒。嘉彼諸姜，樂我皇考。伏震爲翼、爲鼓、爲喜。兌口爲飲，伏坎爲酒、爲婚，故曰行婚飲酒。巽爲姜，重巽，故曰諸姜。伏震爲父，爲大，故曰皇考。○翼，宋元本作腋，依汲古。婚，汲古作嫁，依宋元本。○言大喜之故在將婚飲酒也。
兌。狐嘈向城，三旦悲鳴，邑主大驚。伏艮爲狐、爲城，震爲鳴，故曰嘈。嘈，啼也。震爲旦，數三，故曰三旦。互坎爲憂，故曰悲鳴。艮爲邑，震爲主、爲驚，皆用伏象。此必有故事，爲今所不能攷，或以吳廣詐狐鳴事說之，似非。○宋元本首句多國將有事四字，將林詞奇肆突兀之神全失，故依汲古。
渙。明德克敏，重華貢舉。放勳徵用，濬哲蒙佑。震爲德，艮爲明，故曰明德。震爲華，正反震，故曰重華。震又爲帝，故又曰放勳。○克，汲古作光，依宋元本。言堯舜，天下蒙福。
節。秋隼冬翔，數被嚴霜。甲兵充庭，萬物不生。雞犬夜鳴，民人擾驚。詳《鼎》之《觀》。○充，汲古作克，依宋元本。犬，宋元本作父，依汲古。人，元本、汲古作大，依宋元。
中孚。絲紵布帛，人所衣服。摻摻女手，紡績善織。南國饒有，取之有息。巽爲絲紵布帛。震爲衣，艮手與巽連體，故曰女手。巽爲紡績、爲織。艮爲國，與震連，故曰南國。震生，故有息。
小過。鳳有十子，同巢共母。仁聖在位，歡以相保，興彼周魯。艮爲鳳，震爲子，兌數十，故曰十子。艮爲巢，巽爲母，震爲仁、爲歡、爲周，兌爲魯。○三四五句汲古作"歡以相保，富市之地，多財積穀"，依宋元本，此似指武王同母兄弟十人，故曰共母。而十人之中以周公爲最仁聖，周魯皆賴以興也。
既濟。雄雞不晨，雌鳴且呻。志疪心離，三旅生哀。此似用遇卦《困》象。巽爲雞，震爲晨、爲雄，震伏，故不晨。巽爲雌，兌口爲鳴、爲呻，坎爲心志、爲疾，故曰疪。疪痺同，《說文》濕病也。《內經》曰風痛也。亦巽象也。○鳴且，汲古訛雞具，依宋元本。呻，宋元本訛伸，疪作疵，生作出，均依汲古。旅，閭通用。三旅，屈子也。雌鳴指鄭袖。志疪心離，言作離騷。
未濟。光祀春城，陳寶雞鳴。陽明失道，不能自守，消亡爲咎。詳《大有》之《井》。首句汲古作光休出城，依宋元本。明，宋元本作鳥，爲作无，均依汲古。元本下多"舉事不成，自取凶咎"二句，依汲古。
井之第四十八
井。躓跛未起，失利後市，不得鹿子。詳《屯》之《困》。○鹿，汲古作麏，依宋元本。
乾。左輔右弼，金玉滿堂。常盈不亡，富如厫倉。詳《蒙》之《坤》。○厫，宋元本作敖，依汲古。
坤。雨師娶婦，黃巖季女。成禮既婚，相呼南去。膏澤田里，年歲大喜。詳《恒》之《晉》。南去，宋本作而歸，汲古作南上，依元本。田里，汲古作下土，依宋元本。又末句宋元本无，依汲古。
屯。螟蟲爲賊，害我嘉穀。盡禾殫麥，家无所得。詳《坤》之《革》。○嘉穀，宋元本作稼穡，家作秋，均依汲古。得，汲古作食。第三句汲古作中留空虛，均依宋元本。
蒙。跛躃難步，遲不及舍。露宿澤陂，亡其襦袴。震爲步，坎蹇，故曰跛躃難步。艮爲舍，艮止，故不及舍。坎爲露、爲宿、爲澤陂，震爲襦袴，坤爲亡，故又曰亡其襦袴。
需。大夫祈父，无地不涉。爲吾相土，莫如韓樂。可以居止，長安富有。乾爲父，兌言，故曰祈父。陳樸園云：《詩》："祈父予王之爪牙"，《毛傳》："祈父司馬"也。蹶父爲司馬之官，《尚書》稱司馬，亦曰祈父。圻祈古通用。《詩·大雅·韓奕篇》："蹶父孔武，靡國不到；爲韓姞相攸，莫如韓樂"，林所本也。伏坤爲土地，艮爲居止、爲安。乾爲富，兌悅，故曰樂。○祈，各本多作行，依汲古。
訟。少孤无父，長失慈母。悖悖煢煢，莫與爲耦。通《明夷》。坎爲孤，震爲父，坤喪，故无父。震爲長，坤爲慈母，坤亡，故失慈母。坤寡，故曰煢煢，故无耦也。
師。側弁醉客，長舌作凶。披髪夜行，迷亂相誤，亡失居處。艮爲冠，二四艮覆，故曰側弁。《詩·小雅》："側弁之俄，屢舞傞傞"。震爲客，坤迷，故曰醉客。兌爲舌，二至上兌形特長，故曰長舌。震爲髪，坤爲夜、爲迷亂、爲亡失。○處，宋元本作止，依汲古。
比。馬驚車破，王墜深津。身死魂去，離其室廬。震爲車馬，坎爲破，三至五震覆，故馬驚車破。九五爲王，坎陷，一陽陷坤水中，故曰王墜深津。坤爲死、爲身，乾爲魂，坤爲白色，乾伏，故曰魂去。艮爲室。○車破，宋元本作破處，依汲古。第二句依汲古，宋元本作王孫沈溝。死，各本作絕，依局本。第四句宋元本作自爲患害，依汲古。汲古末多貞難无虞四字，依宋元本刪。
小畜。東行述職，征討不服。侵齊伐陳，銜璧爲臣，大得意還。通《豫》。震爲東、爲征討、爲陳、爲璧，兌爲口，故曰銜璧。巽爲齊，艮爲臣，《左傳》"楚子圍許，許男面縛銜璧"。
履。百足俱行，相輔爲強。三聖翼事，王室寵光。詳《屯》之《履》。
泰。本根不固，華葉落去，更爲孤嫗。通《否》。巽隕落，故曰本根不固。兌爲華，巽落，故曰落去。巽爲嫗，巽寡，故曰孤嫗。
否。牧羊稻園，聞虎喧讙。畏懼怵惕，終无禍患。詳《否》之《節》。患，各本皆作焉，依《屯》之《復》校。喧讙，宋元本作喧喧，怵惕作休息，均依汲古。
同人。履位乘勢，靡有絕弊。爲隸所圖，與衆庶位。通《師》。震爲履、爲乘，坤賤，故曰隸。坤爲衆庶。與衆庶位，言初得位乘勢，後爲皂隸所圖，與齊民等也。
大有。大輿多塵，小人傷賢。皇甫司徒，使君失家。通《比》。坤爲大輿、爲小人，艮爲塵，故曰大輿多塵。艮爲賢良，坤喪，故傷賢。艮爲臣，故曰皇甫司徒。震爲君，艮爲家，震覆，坎失，故曰使君失家。《詩》："番維司徒，皇甫卿士"，皆幽王臣。又"无將大車，祇自塵兮；无思百憂，只自疷兮"，又"无將大車，維塵冥冥"。
謙。安如泰山，福祿屢臻。雖有狼虎，不能危身。○如，宋元本作和，祿作祐，依汲古。坤爲安，艮爲山，震東，故曰泰山。震爲福祿，艮爲狼虎、爲身，震出，故不能危身。
豫。同氣異門，各別西東。南與凶遇，北傷其孫。艮爲氣、爲門，正反皆艮，故曰同氣。兩艮相背，故曰異門。震東，坎西，故曰各別西東。震又爲南，坤爲凶，故與凶遇。坎又爲北，坤爲死，艮爲孫，故曰北傷其孫。孫，與東韻。
隨。蜆見不祥，禍起我鄉。行人畏懼，邑客逃藏。《爾雅·釋蟲》："蜆，縊女也，好自經死，故見者以爲不祥"。互巽爲蟲、爲係，正縊女象也，故曰不祥。艮爲我、爲邑、爲鄉，震爲行人、爲客，巽伏，故曰逃藏。○蜆，各本皆訛爲蜺。祇，宋元本未訛，牟庭謂黃丕烈刊宋本易林私改蜺爲蜆，以就爾雅，豈知巽爲繩、爲係，正易林用象之神妙，先儒從不知易林之詞皆由象生，故失言如此，且以好古之黃蕘圃何至改古書字乎。第四句宋元本作使命不通，依汲古。
蠱。養虎畜狼，必見賊傷。无事招禍，自取災殃。艮爲虎狼，艮止爲畜，巽爲盜賊，兌毀折，故曰招禍、曰災殃。○宋元本作"畜狼養虎，无事招禍。必見賊傷，自取災殃"，今依汲古。惟必見汲古作還自，與自字義皆重，故依宋元本。
臨。順風吹火，牽騎驥尾。易爲功力，因權受福。牽騎，汲古作幸附，依宋元本。○伏遯。互巽爲風，艮爲火，故曰順風吹火。艮手爲牽，乾爲驥，艮爲尾，故曰牽騎驥尾。巽爲權。
觀。五岳四瀆，潤洽爲德。行不失理，民賴恩福。詳《頤》之《明夷》。○潤洽，依校，各本作沾濡。
噬嗑。延陵聰敏，樂聽太史。雞鳴大國，姜氏受福。《左傳·襄二十九年》："吳季札聘魯，爲之歌，齊曰：美哉，洋洋乎，大風也哉。表東海者，其太公乎"。艮爲山、爲少，故曰延陵。札號延陵季子也。震爲樂，坎耳爲聽，离文，故曰太史。伏巽爲雞，艮爲國，巽爲姜。雞鳴，《齊詩》篇名。○樂聽，汲古作聽樂，依宋元本。
賁。神鳥五色，鳳凰爲主。集于王國，使君得所。震爲神，艮爲鳥，离文，故爲鳳凰。震爲主、爲王、爲君、爲國。○國，宋元本作谷，依汲古。《禮器》云："升中于天而鳳凰降。"《援神契》："鳳五色俱備，見則天下安甯"。
剝。媒妁无明，雖期不行。齊女長子，亂其紀網。此用遇卦《井》象。坎爲媒妁，坎隱伏，故无明。震爲行，震反，故不行。下巽爲齊女，伏震爲長子。互离爲亂，巽爲紀網。○无，宋元本作光，行作得，其作我，均依汲古。
復。明月作晝，大人失居。衆星宵亂，不知所據。此仍用《井》象。兌爲月，离爲晝，兌离連體，故曰明月作晝。乾爲大人，三陽皆陷陰中，故曰失居。离爲星，坎爲衆、爲夜，故曰衆星宵亂。离爲亂也。
无妄。少康興起，誅澆復祖。微滅復明，享祀大禹。震爲君，故曰少康、曰興起。伏坤爲惡，故曰澆。坤殺，故曰誅澆，言澆爲少康所誅也。艮爲祖，震爲復，故曰復祖。乾爲大明、爲王，故曰大禹。按：《帝王世紀》："后羿之相寒浞，既殺后羿，因羿之室生奡及豷，夏有力，殺夏帝相帝妃，仍氏女曰后緡逃于有仍，生少康，少康長，與夏舊臣靡誅奡，復夏室。"奡即澆也。○第四句宋元本作大禹享祀，依汲古。
大畜。千門萬戶，大福所處。黃屋左纛，龍德獨有。艮爲門戶，乾亦爲門戶、爲千萬，故曰千門萬戶。乾爲大福，艮爲屋，震玄黃，故曰黃屋。震爲旗、爲左，故曰左纛。纛，旗也。震爲龍、爲德，龍德獨有者，言非天子不能如此也。○左，汲古訛在，有作右，均依宋元本。
頤。乾作聖男，坤爲智女。配合成就，長生得所。伏乾爲聖、爲男，坤爲女，坎爲水、爲智，坤亦爲水，故曰智女。乾道成男，坤道成女，故曰配合成就。震爲長生。○成就，宋元本作既成，依汲古。
大過。羿張烏號，彀射天狼。鐘鼓夜鳴，將軍壯心。柱國雄勇，鬬死滎陽。通《頤》。坤惡，故曰羿。艮爲烏，震爲鳴，故曰烏號。烏號，弓名也。艮爲天、爲狼，天狼，星名。《楚辭》："青雲衣兮白霓裳，舉長弓兮射天狼。"彀，張弓也。彀射天狼，言羿暴戾也。震爲射、爲鐘鼓。坤爲夜、爲軍、爲心、爲國，艮爲柱，故曰柱國。坤爲死，正覆艮，故曰鬬死。坤水，故曰滎陽。柱國，房君蔡賜也，見陳涉世家，惟史不言其死處，林蓋別有所據。○彀，汲古訛殷。天，各本皆作驚，柱皆作趙，均依《師》之《否》校，然趙國或爲人名，戰死滎陽，未必爲訛字。
坎。炙魚棝斗，張伺夜鼠。不忍香味，機發爲祟，笮不得去。伏巽爲魚，下有离火，故曰炙魚。震爲棝斗。坎爲夜、爲鼠，艮止，故曰伺。震發，故曰張。言以炙魚置棝斗之中，至夜引鼠而射殺之也。伏巽爲臭，故曰香味。坎爲機、爲祟，震爲發，艮止，故曰笮。笮，音窄，狹也、迫也。○各本祟下多祟在頭頸四字，依《歸妹》之《師》校。棝，各本多作銅，丁云《說文》棝斗可以射鼠，疑銅爲棝之形訛字。愚按：《歸妹》之《師》作枯斗，枯，正棝之音訛字，由此證銅確爲棝，丁說是也，故竟從之。
离。高飛不視，貪饕所在。臭腐爲患，自害其身。离爲飛、爲視，巽伏，故不視。兌口爲食，正反兌故曰貪饕。巽爲臭腐，伏坎爲患。艮爲身。○其，宋元本作躬，依汲古。
咸。鉛刀攻玉，堅不可得。單盡我力，胝胼爲疾。詳《坤》之《豫》。第三句依宋元本。單，殫之省文，汲古作盡我筋力。第四句宋元本作齒爲疾賊，依汲古。
恒。方喙宣口，聖智仁厚。解釋倒懸，家國大安。詳《小畜》之《噬嗑》。解釋，宋元本作釋解，依汲古。家，汲古作厯，依宋元本。
遯。蜘蛛南北，巡行罔罟。杜季利兵，傷我心旅。此用遇卦《井》象。巽爲蟲，故曰蜘蛛。离南，坎北，离爲網罟。艮爲少、爲木，故曰杜季。艮爲刀劍，故曰利兵。坎爲心旅。杜季，即杜伯，《史記正義》引《周春秋》云：宣王殺杜伯而无辜，後三年宣王會諸侯，田于圃，日中，杜伯起於道左，衣朱衣冠，操朱弓矢射宣王，中心折脊而死。《國語》則云於鄗。○首二句各木皆作"踟躕南北，誤入喪國"，旅作腹，丁云依《御覽》蜘蛛引校改，旅即膂之省文。
大壯。公孫之政，惠而不煩。喬子相國，終身无患。通《觀》。艮爲公孫，坤爲政。喬，丁云喬僑通用，鄭子産也。艮爲喬木，故取象。坤爲國、爲終、爲身、爲患，艮安，故无患。
晉。孤矢大張，道絕不通。小人寇賊，君子壅塞。坎爲弧、爲矢，艮爲道路，坎陷，故不通。坤爲小人，艮爲君子，坎爲寇賊、爲壅塞。
明夷。藏戟之室，封豕受福。充澤肥腯，子孫蕃息。坎爲戟、爲室、爲隱伏，故曰藏。坎爲豕，震爲福、爲大，故曰封豕。伏乾爲肥腯。震爲子、爲蕃息。
家人。八子同巢，心勞相思，雖苦无憂。伏震爲子，巽數八，故曰八子。离爲巢，坎爲心、爲勞、爲憂。
睽。循理舉手，舉求取予。六體相摩，終无殃咎。通《蹇》。艮爲手，坤爲理，二陽分居坤中，故曰循理。艮爲舉求、爲取予，艮爲體，坎數六，故曰六體。重坎，故曰相摩。艮爲終。《左傳·閔元年》遇屯之比，曰六體不易。六體，即謂坎也。○舉求取予，汲古作典求相予，摩作磨，均依宋元本。殃咎，宋元本作咎殃，不協，依汲古。
蹇。公子王孫，把彈攝丸。發輒有獲，室家饒足。詳《比》之《小畜》。
解。井渚有悔，渴蜺爲怪。不亟徙鄉，家受其殃。坎爲井、爲渚、爲悔，震爲蜺，下有离火，故曰渴蜺。坎爲怪，《漢書·五行志》："上官桀謀廢昭帝，立燕王，是時天雨虹下屬宮中飲井水竭"，《淮南子》："虹蜺者，天之忌也"，故不避則受其殃。○宋元本悔字均缺，依汲古。
損。鄭會細聲，國亂失傾。弘明早見，止樂不聽。《左傳·襄二十九年》："吳季札聘魯，觀樂，爲之歌，鄭曰：美哉，其細已甚，民弗堪也，是其先亡乎？自鄶以下无譏焉"，林全用其意。坤爲鄭會，《左傳》作鄶，《毛詩》作檜。會，蓋其省字。震爲聲，坤柔，故曰細聲。坤爲國、爲亂、爲傾，艮爲明弘。明猶弘通，諝，季子也。震爲樂，兌爲耳、爲聽，艮止，故不聽。○會細，汲古作澮有，釋文同，依宋元本。
益。穿室鑿牆，不直生訟。褰衣涉露，雖勞无功。《詩·召南·行露篇》："厭浥行露"，又云"誰謂雀无角，何以穿我屋？誰謂鼠无牙，何以穿我墉"。艮爲室、爲墉，艮手，故曰穿鑿。正反震，故曰生訟。坤爲邪，故曰不直生訟。震爲衣，坤爲水，故曰露。艮手震行，故曰褰衣涉露。坤爲勞，坤喪，故无功。○露，汲古作河，非，依宋元本。
夬。脫卵免乳，長大成就。君子萬年，動有利得。震爲卵，今陽長至五，故曰脫卵。艮爲乳，艮伏，故免乳。乾爲長大、爲成就、爲君子、爲萬年。○首句汲古作胎卵胞乳，非，依宋元本。
姤。五心乖離，各引是非。莫適爲主，道路塞壅。巽卦數五，伏坤爲心、爲乖离。乾爲言，兌亦爲言，兌背乾，故曰各引是非。《夬·九四》云"聞言不信"，林用象所本也。震爲侯、爲主、爲道路，震伏，故曰莫適爲主。乾實，故壅塞。
萃。百柱載梁，千歲不僵。大願輔福，文武以昌。艮巽爲梁柱，下坤爲多，故曰百柱。坤爲車，故曰載。坤爲千歲、爲僵，艮堅，故不僵。伏乾爲大、爲福，坤爲文，伏震爲武、爲昌。
井。營城洛邑，周公所作。世逮三十，年厯七百。福佑豐實，堅固不落。坤爲城邑、爲世、爲年，震爲周、爲公，數三，坤數十，故曰世逮三十。震數七，坤數百，故曰年厯七百。伏乾爲福佑、爲實，伏艮爲堅。《左傳》周公城洛邑卜世三十，卜年七百。○逮，汲古訛連，依宋元本。
困。從叔旅行，食於東昌。嘉伯悅喜，與我芝酒。通《賁》。艮爲叔，震爲從、爲行旅，故曰從叔行旅。震爲食、爲東、爲昌。東昌，齊地名。震爲伯、爲嘉、爲喜，坎爲酒，巽爲芝，艮爲我，故曰與我芝酒。此似有故實，俟攷。
革。牛耳聾蔽，不曉聲味。委以鼎俎，方始亂潰。通《蒙》。坤爲牛，坎爲耳，坤閉，故耳聾。巽爲味，震爲聲，坤閉，故不知聲味。震爲鼎俎，离爲亂。○潰，汲古作憒，依宋元本。牛，汲古作失，未知孰是。
鼎。娵訾開門，鶴鳴彈冠。文章進用，舞韶和鸞。三仁翼政，國无災殃。詳《坤》之《明夷》。
震。游魂六子，百木所起。三男從父，三女隨母。至己而後，各得其所。震爲游、爲子，坎爲魂，數六，故曰游魂六子。震爲木、爲百，數三。互坎艮，皆男象，而震爲父、爲從，故曰三男從父。伏巽，互离兌，皆女象。巽爲母，故曰三女從母。离卦數三也。巽居己方，至己而反者，言震巽相反復，震究爲巽與震相反也。○反，汲古作足，非，依宋元本。
艮。南山蘭茞，使君媚好。皇女長婦，多孫衆子。《左傳》："鄭文公有妾曰燕姞，夢天與之蘭曰：蘭有國香，人服媚之"，艮納丙，故曰南山。震亦爲南。震伏巽，故曰蘭茞。震爲君，伏兌爲媚好，伏巽爲皇女、爲長婦。艮爲孫子，重艮，故曰多、曰衆。○首二句汲古訛爲"兩山萠使，苲君?好"，依宋元本。
漸。黃虹之野，國君在位。管叔爲相，國无災殃。巽爲虹，互离，故曰黃虹。艮爲野，伏震爲賢君、爲管，下艮，故曰管叔。管仲相齊，伯天下。《孝經援神契》曰黃虹抱曰輔臣納忠，又《帝王世紀》少昊母曰女節，見星如虹下流華渚，夢感而生少昊。○在位，汲古作所在，虹訛爲●，均依宋元本。管叔，宋本、汲古作榮段，依元刊。
歸妹。穿鑿道路，爲君除舍。開闢福門，喜在我鄰。坎爲穿，震爲道路、爲君、爲喜，伏艮爲門。《史記·呂后紀》："東牟侯興居曰誅呂氏，无功，請得除宫"。震爲喜、爲鄰。
豐。商風數起，天下昏晦。旱魃爲虐，九土兵作。兌爲秋，下互巽，故曰商風。互大坎，故曰昏晦。豐卦屢言日中見斗，林所本也。坎爲鬼，下离故曰旱魃。《詩·大雅》："旱魃爲虐"，《毛傳》："魃，旱神也"。震數九，伏艮爲兵。○九土，汲古作七凡，非，依宋元本。
旅。自衛反魯，時不我與。冰炭異室，仁道閉塞。詳《坤》之《頤》。○反，宋元本作歸，閉作隔，均依汲古。
巽。春陽生草，夏長條肄。萬物蕃滋，充實益有。伏震爲春陽、爲生、爲草。互离爲夏，巽爲枝條，震爲萬物、爲蕃滋。《詩·周南》："伐其條肄"，《傳》："斬而復生曰肄，即嫩條"。○肄，各本皆作枝，非，依《巽》之《睽》校。
兌。六蛇奔走，俱入茂草。驚於長注，畏懼啄口。互巽爲蛇，伏坎，卦數六，故曰六蛇。伏震爲走，巽爲入、爲茂草，兌爲口，坎爲畏，艮爲黔啄。蛇最畏鸛鶴之屬，以其啄也。易林讀黔喙爲黔啄，此又一證也。○俱，汲古作奔，依宋元本。注，汲古作作住，依宋本、元本。啄，各本皆作喙，依《中孚》之《家人》校。注，撃也。
渙。明月照夜，使暗爲晝。國有仁賢，君尊如故。坎爲夜、爲月，故曰明月照夜。坎隱伏，艮光明，故曰使暗爲晝。艮爲國，震爲仁、爲君。○宋元本缺此林。
節。避蛇東走，反入虎口。制于爪牙，骨爲灰土。震爲東，伏巽爲蛇，坎隱伏，故曰避蛇東走。艮爲虎，兌爲口、爲爪牙、爲骨，坎爲土。○蛇，汲古作地，爲作於，依宋元本。
中孚。傾迭不行，弱走善僵。孟縶无良，失其寵光。巽爲傾迭，震爲走，兌折，故曰弱走善僵。震爲孟，巽繩爲縶，故曰孟縶。艮爲良、爲光，巽爲伏，故曰无良、曰失其寵光。按：《左傳·昭七年》："衛襄公嬖人婤姶生孟縶，孟縶之足不良，孔成子曰：孟非人也，將不列於宗，後竟不得立"。孟縶无良，即謂孟縶之足不良也。
小過。十羊俱見，黃頭爲首。歲美民安，國樂无咎。兌爲羊，數十，又爲見，故曰十羊俱見。震爲黃，艮爲頭、爲首，故曰黃頭爲首。震爲歲、爲樂，艮爲國，又爲安。○羊，汲古作年，美作尾，均依宋元本。
既濟。望風入門，來到我鄰。餔吾養均。互用遇卦象。○餔，汲古作鋪，依宋元本。
未濟。登高車返，視天彌遠。虎口不張，害賊消亡。此仍用遇卦象。井通噬嗑。震爲車、爲返、爲登，巽爲高，故曰登高車返。艮爲天、爲虎，坎閉塞，故口不張。震爲口也。巽爲賊，風散，故消亡。○車，汲古訛連，天訛失，均依宋元本校。

焦氏易林注卷十三

行唐尚秉和節之注

                      受業蒲城仵道益、豐潤董維城堃校刊

革之第四十九

革。馬服長股，宜行善市。蒙祐諧偶，獲金五倍。乾爲馬，巽爲股、爲長，故曰馬服長股。服，猶駕也。乾爲金，巽爲市、爲倍，卦數五，故曰獲金五倍。○市，元本作布，依宋本。第三句汲古作俱蒙福祐，五作三，俱依宋元本。

乾。高原峻山，陸土少泉。草木林麓，喜得所蓄。此用《革》象。伏艮，故曰高原、曰峻山。伏坤爲陸土，坎爲泉，坎伏，故曰少泉。震爲草木、爲喜，艮止，故曰蓄。○陸土，汲古作阯大，依宋元本。

坤。一門二關，結緝不便。峻道異路，日暮不到。此用遇卦《革》象。坤爲門，伏坎，數一，故曰一門。坎爲關，坤數二，故曰二關。坤閉，故曰結緝。艮爲道路，山高故曰峻道。蒙二至上正反艮，故曰異路。艮爲日，坤爲暮，艮止，故不到。多用革伏象。關，門牡也。一門數關，故結緝不便。

屯。憂患解除，喜至慶來。坐立懽門，與樂爲鄰。坎爲憂患，震爲解，爲喜樂，艮爲門、爲坐。

蒙。殊類異路，心不相慕。牝牛牡猳，鰥无室家。坤爲類，艮爲路，二至上正覆艮，故曰殊類異路。坎爲心，二至上艮震相反，故不相慕。坤爲牝牛，坎爲牡猳，艮爲鰥、爲家，坎爲室，言牛豕殊類，雖一牝一牡，而不能配合，故无室家也。○殊，汲古訛疎，依宋元本。

需。太王爲父，季歷孝友。文武聖明，仁政興起。旦隆四國，載福綏厚。乾爲王、爲父、爲始，故曰太王。伏艮爲季，坤爲孝友、爲文，兌剛爲武，乾爲仁聖，互离爲晝，故曰旦。坤爲國，兌西方金，數四，故曰四國。○季歷，宋本、汲古作正季，依元本。林詞歷敍周王之由。旦，周公名。四國，猶四方，非管蔡商奄。

訟。臨河求鯉，燕婉失餌。屏氣攝息，不得鯉子。通《明夷》。坤爲水、爲河、爲魚，坤柔順，故曰燕婉。巽爲餌，坎失，故燕婉失餌。震爲氣息，坤閉，故屏氣攝息。震爲子，坤魚，故曰鯉子。坤喪，故不得。○失餌，汲古作笑弭，依宋元本。

師。賈利求福，莫如南國。仁德所在，金玉爲質。坤爲利，震爲福、爲南，坤爲國，故曰南國。震爲仁德，伏乾爲金，震爲玉。○質，宋元本作寶，依汲古。

比。白虎赤憤，闚觀王庭。宮闕被甲，大小出征。天地煩潰，育子不嬰。革兌爲虎、爲西，故曰白虎。坎爲赤、爲憂憤。赤憤，猶丹憤也。袁高詩：茫茫蒼海間，丹憤何由伸。蓋與赤心同義，茲曰赤憤，言虎猛也，或疑憤當爲幩，然虎旡飾朱幩之理，或又疑爲羵。羵爲土中怪羊，不能出遊也。离爲觀、爲甲，坤爲亂潰，乾爲王，坎爲宮室，伏震爲征，乾爲大、爲天，坤爲小、爲地，革二至上正反兌巽，兌毀折，巽散亂，而伏艮震，艮爲嬰兒，震爲覆艮，故嬰不能育也。○地，汲古作下，潰作憒，依宋元本。

小畜。子車鍼虎，善人危殆。黃鳥悲鳴，傷國无輔。秦風黃鳥詩哀三良殉穆公葬。子車鍼虎，三良名也。伏震爲子、爲車，艮爲虎，坎爲鍼，故曰子車鍼虎。震爲善、爲人，坎危殆。艮爲鳥，坤爲黃，故曰黃鳥。震爲鳴，坎爲悲，坤爲國。傷國无輔，言失賢人也。

履。兩目失明，日暮无光。脛足跛曳，不可以行，頓于邱傍。詳《剝》之《萃》。○曳，各本皆作步，依《剝》之《萃》校。

泰。羅網四張，鳥无所翔。征伐困極，飢寒不食。坤爲網羅，震卦數四，故曰四張。震爲鳥、爲翔、爲征伐。坤爲飢，乾爲寒，兌口爲食，坤閉，故不食。

否。伯夷叔齊，貞廉之師。以德防患，憂禍不存。震爲伯，震伏，故曰伯夷。艮爲叔，互巽，故曰叔齊。餘詳《比》之《剝》。

同人。疾貧望幸，賈販市並。開牢擇羊，多得大?。詳《否》之《坎》。○幸，宋元本作仕，非，依汲古。第二句各本皆作使伯行販，依元本《訟》之《遯》校。

大有。南山之楊，其葉牂牂。嘉樂君子，爲國寵光。首二句陳風詩。牂牂，《毛傳》盛貌。伏艮，納丙，故曰南山。艮爲木，故曰楊。艮爲君子、爲光，坤爲國。

謙。東壁餘光，數暗不明。主母嫉妬，亂我事業。震東，艮壁，艮又爲光，故曰東壁餘光，言燭在東壁。艮爲明，互坎故不明。坤母，震爲主，故曰主母。坎爲嫉妬，坤爲事業、爲亂，事詳《謙》之《屯》。

豫。厭浥晨夜，道多湛露。瀐衣濡袴，重難以步。《詩·召南》："厭浥行露，豈不宿夜，畏行多露"，《傳》："厭浥濕意"。震爲晨，坤坎皆爲夜，震爲道。坎爲瀐濕也，震爲襦袴。坤爲重，震爲步，坎陷，故難。○厭浥，各本皆作迷行。瀐衣濡袴，宋元本作瀐我襦袴，汲古作沾濡襦袴，難以步，宋元本步作涉，汲古作不可步，俱依元本《未濟》之《損》校，始知此林宋元汲古本皆訛錯也。

隨。目瞤足動，嘉喜有頃，舉家蒙寵。詳《乾》之《需》。第二句宋元本作喜如其願，不韻，依汲古。

蠱。鷹鸇欲食，短兔困急。逃頭見尾，爲害所賊。艮爲鷹鸇，震爲兔，雉，雞屬，疑用巽象也。艮爲頭、爲尾，艮在外，故曰逃頭。三至五艮覆，故曰見尾。兌爲見、爲毀折，故爲害。巽爲賊。○逃頭，汲古作延頸，害作我，均依宋元本。

臨。鼻移在項，枯葉傷生。下朽上滎，家擾不甯，失其金城。通《遯》。艮爲鼻，乾爲首，鼻在首下，故曰移鼻在項。震爲葉，巽隕落，故曰枯葉，故曰下朽。乾爲榮，故曰上榮。艮爲家、爲城，乾爲金，坤消，故失其金城。○下朽，汲古作下枯，依宋元本。

觀。飛不遠去，法爲罔待。祿養未富。乾爲祿、爲富，乾伏，故未富。○第二句汲古作汝爲內傷，姑從宋元本，仍未協。汲古多"終无災咎，君善安止"二句，依宋本。

噬嗑。倒基敗宮，重舌作凶。被髪夜行，迷亂相誤，亡失居止。艮爲基、爲宮，正覆艮，故曰倒基敗宮。伏兌爲舌，正覆兌，故曰重舌。震爲髪、爲行，坎爲夜，正反震，故曰迷亂相誤，而失居止也。○宮，汲古訛筥。夜行，宋元本、汲古皆作長夜，亡失居止皆作深亡吉居，均依丁本。

賁。亥午相錯，敗亂緒業，民不得作。离居午，艮居亥，离爲敗亂，伏巽爲緒，坎衆爲民。《詩汜歷樞》云：卯酉爲革政，亥午爲革命；又《漢書·翼奉傳》："易有陰陽，詩有五際。"孟康曰：五際，卯酉午戌亥，陰陽始終際會之歲，於此則有改變之政。

剝。野麋畏人，俱入山谷。命短不長，爲虎所得，死於牙腹。艮爲麋、爲山谷，坤爲畏、爲死，故曰命短。艮爲虎，坤爲復，伏兌爲牙。

復。秋冬探巢，不得鵲雛。銜指北去，愧我少姬。詳《觀》之《屯》。

无妄。雙鳧欲飛，俱歸稻池。經涉雈澤，爲矢所射，傷我胸臆。詳《屯》之《旅》。

大畜。天門開闢，牢戶寥廓。桎梏解脫，拘囚縱釋。詳《小畜》之《泰》。

頤。尼父孔丘，善釣鯉魚。羅網一舉，得獲萬頭，富我家居。上艮，故曰尼、曰丘。下震，坤虛，故曰孔丘。《史記·孔子世家》："叔梁紇禱尼丘，生孔子，字仲尼。"《左傳·哀十六年》："孔丘卒，哀公誄之曰：鳴呼哀哉，尼父无自律"。坤爲魚、爲羅網，爲萬。艮爲首，故曰萬頭。艮爲家，坤多，故曰富。○網，宋本作釣，元本作鉤，依汲古。

大過。彭生爲豕，暴龍作賊。盜堯衣裳，桀跖荷兵。青禽照夜，三旦夷亡。○豕，各本多作妖，於象不合。桀作聚，依《比》之《蒙》校。

坎。華言風語，亂相誑誤。終无凶事，安寧如故。詳《咸》之《頤》。○誑，宋本作狂，依元本、汲古。

離。延頸見足，身困名辱。欲隱避仇，爲害所賊。伏艮爲頸，震爲足，离爲見，艮爲身、爲名，二四艮覆，故曰困辱。伏坎爲隱伏、爲仇、爲害賊。○延，宋元本作逃，名作不，皆非，依汲古。賊，汲古作滅，依宋元本。

咸。无足斷跟，居處不安，凶惡爲殘。詳《夬》之《大過》。汲古多君臣相得四字，依宋元本。跟，汲古訛垠。

恒。三人俱行，北求大牂。長孟病足，倩季負糧。柳下之寶，不失我邦。詳《同人》之《豐》。寶，依校各本皆作貞。我邦，宋元本、汲古皆作驪黃，皆非，依汲古《渙》之《豫》校。糧，宋元本作囊，依汲古。此林屢見糧皆作囊，致難索解，獨此處存其真。季者，季路。《家語》子路曰：吾嘗爲親負米百里之外，心甚樂之。林用此事，以此見汲古本真可貴也。

遯。退飛見祥，傷敗毀墜。守小失大，功名小遂。艮爲飛，陰消陽，故曰退飛。祥，猶兆也。凡吉凶之兆先見者，皆曰祥。伏兌，故曰見。巽爲隕落，故曰傷敗毀墜。艮爲守，陰小陽大，陰消陽，故曰失大。艮爲名。《左傳·僖十六年》六鷁退飛，過宋都，宋襄公曰：是何祥也。注：祥，吉凶之先見者，後戰於泓，不擊半濟，不殺二毛，襄公果敗，故曰守小失大。

大壯。持心瞿目，善搖數動。不安其處，散渙府藏，利得无有。伏艮爲目，乾惕，故持心瞿目。震爲動搖，震往，故曰善搖數動，不安其處。伏巽風，故曰散渙。坤爲府藏，巽爲利，坤亡，故无利。○搖數，宋元本作數搖，末句作无有利得，均依汲古。瞿目，各本訛懼怒，從《震》之《离》校。瞿，驚視也。林意似指呂媭散棄財寶事。

晉。牽尾不前，逆理失臣。衛朔以奔。○衛，依《比》之《恒》校，各本皆作惠，非。

明夷。祿如周公，父子俱封。震爲周、爲公、爲父、爲子。○汲古多建國洛東，在第二句，宋元本无。

家人。君有八人，信允篤誠，爲堯所舉。通《解》。震爲君、爲人，巽數八，故曰八人。坎爲信、爲誠篤，震爲帝，故曰堯。○君，宋元本作吾，依汲古。誠，汲古作敏，元本訛畒，依宋本。

睽。久陰霖雨，泥塗行潦。商人休止，市空无寶。詳《夬》之《大過》。

蹇。无足斷跟，居處不安，凶惡爲殘。見前《咸》卦。

解。馬蹄躓車，婦惡破家。青蠅污白，恭子離居。詳《觀》之《隨》。蹄，音踶，足相躗曰蹄。

損。噂噂所言，莫如我垣。歡喜堅固，可以長安。詳《乾》之《困》。

益。懿公淺愚，不受深謀。无遠失國，爲狄所賊。詳《比》之《家人》。賊，汲古作滅，依宋元本。

夬。騏驥綠耳，章明造父。伯夙奏獻，衰續厥緒。佐文成伯，爲晉元輔。《史記·晉世家》造父幸於周繆王，取驥之乘匹驊騮綠耳獻之繆王，王使造父御西巡守，乃賜造父以趙城，十二世生趙夙，事晉獻公，夙之孫曰趙衰，事晉文公成伯業。乾爲馬、爲父、爲大明。章明者，言始顯也。遇卦革伏震爲伯，坤爲夙，艮手爲奏、爲獻。奏，進也。奏獻者，言進事獻公也。巽爲緒，离爲文，震爲晉。○驥，元本作鱗，依宋本、汲古。伯夙，汲古作夙伯，奏作所，依宋元本。衰，各本皆作襄，依《節》之《泰》校。

姤。駕車入里，求鮮魴鯉。非其肆居，自令後市。通《復》。坤爲車、爲里，震爲駕，巽爲魚、爲市肆，震爲後，言里非産魚之地，故求之不得。○入，汲古作十，依宋元本。

萃。求麞嘉鄉，惡地不行。道止中返，喜還其牀。艮爲麞、爲鄉，坤爲惡，坤閉，故曰惡地不行。艮爲道、爲止、爲牀，伏震爲反、爲還。○返，宋元本作遷，還作反，均依汲古。

升。杖鳩負裝，醉臥道傍。不知何公，竊我錦囊。坤文爲鳩，互震故曰杖鳩。白貼云：老人食多咽，刻鳩爲杖，取鳩食不咽之義。震爲裝、爲道，伏艮爲臥，坤迷，故曰醉臥。震爲公，巽爲盜，坤爲囊。坤文，故曰錦囊。○杖，汲古作使，錦作衣，均依宋元本。

困。登崑崙，入天門。過糟丘，宿玉泉。同惠歡，見仁君。詳《比》之《姤》。三字句。仁，宋元本作欣，非。

井。水爲火牡，患厭不起。季伯夜行，與喜相逢。《左傳·昭七年》：水，火之牡也。卦水火相交，故曰水爲火牡。坎爲患、爲夜，伏艮爲季，震爲伯、爲行、爲喜。○牡，宋元本皆訛莊，汲古訛木爲大牀，依丁本。喜，汲古訛善。

鼎。烏孫氏女，深目黑醜。嗜欲不同，過時无耦。通《屯》。艮爲烏、爲孫，坤女，互大离，故曰深目。坤爲黑、爲醜，坎爲嗜欲，艮時，坤寡，故過時无耦。

震。子鉏執麟，春秋作經。元聖將終，尼父悲心。詳《訟》之《同人》。○經元，宋元本作元陰，汲古作陰元，依汲古《訟》之《同人》校。

艮。灼火泉源，釣魴山巔。魚不可得，火不肯然。○火，宋元本訛炭，肯作可，依《比》之《屯》校。

漸。天馬五道，炎火久處。往來上下，作文約己。衣枲絲麻，相隨笑歌，凶惡如何。義不可曉，恐多訛字，故不釋象。

歸妹。鴟鴞破斧，沖人危殆。賴旦忠德，轉禍爲福，傾危復立。詳《否》之《蠱》。

豐。牡飛門啓，憂患大解，不爲身禍。詳《需》之《兌》。

旅。石門晨門，荷蕢食貧。遁世隱居，竟不逢時。《論語》子路宿於石門，晨門曰奚自。又子擊磬於衛，有荷蕢過門者曰：有心哉，擊磬乎。注：晨門荷蕢，皆隱者。艮爲石、爲門，伏震爲晨、爲蕢，艮爲荷，兌爲食，离虛，故曰食貧。艮爲世，巽伏，故曰遁世隱居。艮爲時。○晨門，宋元本作晨開，食作疾，皆非，從汲古。

巽。免聚東郭，衆犬俱獵。圍缺不成，无所能獲。詳《蹇》之《坤》。

兌。三羊羣走，雉兔驚駭。非所畏懼，自令勞苦。兌羊，离卦數三，故曰三羊羣走。离爲雉，伏震爲兔、爲驚駭，伏坎爲畏、爲勞。

渙。羽翮病傷，无以爲強。宋公德薄，敗於水泓。震爲羽翮，坎爲病，故曰羽翮病傷。震爲公，《說文》以木架屋曰宋，艮象也，故曰宋公。下坎，故曰泓水。《左傳》宋襄公與楚戰，敗於泓。

節。姬姜稚叔，三人偶食。論仁議福，以安王室。震爲姬，伏巽爲姜，艮少，故曰稚叔。震數三，兌食，兌卦數二，故曰三人偶食。震爲言、爲仁、爲王，坎爲室。○稚，宋元本訛雅，依汲古。

中孚。精誠所在，神人爲輔。德教之中，彌世長久。三聖乃興，多受福祉。震爲精誠、爲神、爲人、爲德教、爲福祉，數三，故曰三聖。革互乾爲聖，文、武、周公也。○之中，汲古作亡患，乃興作仍事，依宋元本。又神人爲輔，宋元本作神爲人輔，非，依汲古。

小過。岐周海隅，獨樂不憂。可以避難，全身保才。震爲周，艮山，故曰岐周。兌爲海，震爲樂，巽寡，故曰獨樂。巽伏，故曰避難。艮爲保、爲身。○才，汲古作財，依宋元本。

既濟。孤獨特處，莫依爲輔，心勞志苦。詳《益》之《艮》。

未濟。顧望登臺，意常欲逃。賈辛醜惡，妻不安夫。离爲顧望、爲醜惡，坎夫离妻，离卦在上，故妻不安夫。《左傳·昭二十八年》魏獻子謂賈辛曰：昔賈大夫惡，娶妻而美，三年不言不笑。

鼎之第五十

鼎。積德之君，仁政且溫。伊呂股肱，國富民安。伏《屯》。震爲德、爲君、爲仁，坤爲積、爲政、爲國、爲民、爲富，震爲伊，巽爲呂、爲股肱。○君，宋元本作至，仁作君，依汲古。

乾。傾筐卷耳，憂不能傷。心思古人，悲慕失母。此用遇卦《鼎》象。伏震爲筐，坎爲耳、爲憂、爲心、爲悲慕，坤爲母。卷耳，草名，《周南》"采采卷耳，不盈傾筐"，《毛傳》謂后妃思君子不在，茲謂失母，與毛異。○古，宋元本作故，依汲古。

坤。卻叔賈貸，行祿多悔，利无所得。此仍用《鼎》象。巽爲退，伏艮爲叔，故曰卻叔。震爲商賈、爲行、爲路，坤爲悔，巽爲利，坤亡，故无得。晉卻氏貪而好貸，數世不改，至成公十七年果爲厲公所滅，故林詞云云。

屯。蹶足狂跛，怪碎不行。棄捐乎人，名字无申。震爲足，坎蹇，故曰蹶、曰跛。坎爲怪、爲破，坤閉，艮止，故不行。坤爲棄捐。震爲人，艮爲名，坤爲文字。坤黑，坎伏，故曰无申。申，明也。○首二句宋元本作"蹙狂跛衽，辟坐不行"，捐乎作損平，申作中，均依汲古。

蒙。文王四乳，仁愛篤厚。子畜十男，夭折无有。見前《頤》之《節》。

需。容民蓄衆，不离其居。坎爲衆、爲民，伏艮爲居。○居，汲古作君，依宋元本。

訟。三雛相逐，蠅墜釜中。灌沸淹殪，與母長決。伏震爲子、爲行，故曰三雛相逐。巽爲蠅，伏坤爲釜、爲水、爲死、爲母。○雛，宋元本作摧。按：《訟·彖》"不利涉大川，入於淵也"，故林詞如此。

師。所望在外，鼎令方來。拭爵滌罍，灼食待之，不爲季憂。此兼用《鼎》象。离在外卦，故曰所望在外。震爲鼎、爲爵、爲罍，伏艮，故曰拭爵。坎水，故曰滌罍。艮爲待、爲季。○滌，宋元作澡，依汲古。又鼎令疑爲鼎命，即大命也。

比。陸居少泉，高山无雲。車行千里，塗汙爾輪，亦爲我患。坎爲泉，坤艮皆爲陸，故曰少泉。坎爲雲，艮爲高山，坎隱伏，故无雲。坤爲車、爲千里，坎爲輪、爲泥塗，故曰塗汙爾輪。坎爲患。

小畜。東家殺牛，聞臭腥臊。神背西顧，命衰絕周。亳社災燒，宋人夷誅。詳《噬嗑》之《巽》。聞，汲古本作污，依宋元本。西，宋元本作不，依汲古。衰絕，汲古作絕衰，非，依宋元。神背西顧，言背東家而西顧也。命衰絕周，言殷命已衰，而絕於周室也。

履。長子入獄，婦饋母哭。霜降旬日，嚮晦伏法。旁通《謙》。震爲長子，坎爲獄，坤爲母，伏巽爲入、爲婦，兌口，故曰母哭。坤爲霜，离日，坤數十，故曰旬日。坤爲晦、爲殺，故曰伏法。《隋書·刑法志》："聖王莫不先春風而播恩，後秋霜而動憲"，是自古殺人皆在霜降後，茲曰嚮晦，並用晦日也。

泰。溫山松柏，常茂不落。鳳凰以庇，得其歡樂。詳《需》之《坤》。

否。大屋之下，朝多君子。德施溥育，宋受其福。艮爲屋，上乾，故曰大屋。艮爲朝、爲君子，坤衆，故曰多。《說文》"以木架屋曰宋"，故艮爲宋。○溥，宋元本作博，依汲古。

同人。羅張目抉，圍合耦缺，魚鳥生脫。离爲網羅、爲目。抉決通。兌毀，故目決，言網目毀也。离中虛，故曰圍合。二人爲耦，按：《周禮·天官》掌次射則張耦次。疏：凡射耦，皆兩兩俱升南面而射，耦缺則射者無。巽寡，故曰耦缺。巽爲魚，离爲鳥，目抉耦缺，故魚鳥得脫也。○抉，汲古訛列，耦作月，多採捕无功四字，在第三句，俱依宋元本。

大有。羔裘豹袪，高易我宇。君子維好，至老无憂。兌爲羊，离文爲豹，乾爲衣，故曰羔裘豹袪。伏艮爲高、爲宇、爲君子。乾爲老，坤爲憂，坤伏，故不憂。羔裘，《唐風》篇名，毛謂晉人不恤其民，刺詩茲云君子无憂，與毛異。○宇，元本訛字，依宋本。第四句宋元本无，依汲古。

謙。大頭明目，載受嘉福。三雀飛來，與祿相得。坎爲大首，伏离爲明目，震爲載、爲嘉福。數三，艮爲雀，故曰三雀。○嘉福，宋元本作喜福，汲古更訛爲福善，依周[當作局]本。

豫。銷鋒鑄耜，休放牛馬。甲兵解散，夫婦相保。詳《晉》林。第二句宋元本作縱牛救馬，汲古作縱牛放馬，依晉林校。又耜宋元本訛刃。

隨。吉日車攻，田弋獵禽。反行飲至，以告嘉功。詳《履》之《夬》。車攻，宋元本作舉釣，依汲古。獵，汲古作雙，反行飲至作宣王飲酒，均依宋元本。嘉，宋元本訛喜，依汲古。

蠱。商人行旅，資无所有。貪貝逐利，留連王市。轘轅內安，公子何咎。震爲商旅，艮爲貝，巽爲利，艮止，故曰留連。巽爲市，震爲王，故曰王市。震爲轅、爲公子，艮爲安。按：《左傳·襄二十二年》：欒盈被掠於周，周王使候出諸轘轅。又《高祖紀》因張良遂掠韓地轘轅。是轘轅爲地名，而《管子》云：凡主兵者必先審知地圖，轘轅之險。又《東京賦》：邪徑捷乎轘轅，薛綜注：轘轅，十二曲道，將去復還，故曰轘轅。是轘轅爲曲徑，所以設險，故曰轘轅內安，公子无咎。蓋艮震皆爲道路，卦三至上艮震相反復像轘轅也。○王市，宋元本作玉帛，轘作馭，均依汲古。

臨。火入井口，揚芒生角。犯歷天門，窺觀太微。登上玉牀，家易其公。通《遯》。艮爲星、爲火，兌爲井、爲口，艮爲角。火，熒惑也，言熒惑入井。艮爲門，上乾爲天，《內經》以戊亥爲天門，乾艮皆位西北，故曰天門。艮爲觀，《天文志》太微爲五帝之庭，明堂之房。乾爲帝、爲玉，艮爲牀，故曰玉牀。艮爲家，震爲公，言熒惑入井，芒角犯太微，國君將易也。○首句宋元本作火井暘谷，依汲古。揚，汲古作陽，依宋元本。其，宋元本作共，又有作六者，依汲古。此自古星占，顧炎武謂林詞本《漢書·李尋傳》，《李尋傳》焉有火入井口之語，先儒從不知林詞皆本卦象，故誤解。

觀。秋隼冬翔，數被嚴霜。甲兵充庭，萬物不生。雞釜夜鳴，民擾大驚。通《大壯》。兌爲秋，艮爲隼，乾爲冬，震爲翔，故曰秋隼冬翔。坤爲霜，艮爲甲兵、爲庭，坤爲萬物，坤殺，故不生。巽爲雞，坤爲釜、爲夜，震爲鳴，故曰雞釜夜鳴。坤爲民，震爲驚。釜鳴，詳《復》之《旅》。雞夜鳴，言失時也。

噬嗑。東行西步，失其次舍。乾侯野井，昭君喪居。震爲東行，坎西，故曰西步。艮爲次舍。震爲諸侯、爲君，上离，故曰乾侯、曰昭君。艮爲野，伏兌爲井，《左傳·昭三十二年》公薨於乾侯。野井，齊地名。昭二十五年齊侯唁公於野井是也。

賁。腫脛病腹，陷廁污辱。命短時極，孤子哀哭。震爲脛，艮爲節，故曰腫脛。腫，《說文》癰也。离爲腹，互坎，故曰病腹。坎爲廁、爲陷、爲污，艮爲時，伏巽爲命，兌爲折，故曰短命。震爲子，坎孤，坎悲，故曰孤子哀哭。伏兌爲哭。《左傳》晉侯有疾，張，如廁，陷而卒。

剝。切膚近火，虎絕我鬚。小人橫暴，君子何之。艮爲膚、爲火、爲虎、爲須、爲君子，坤爲小人，重坤，陰盛銷陽，故曰橫暴。艮止，坤閉，故曰何之。○火，汲古作災，之亦作災，依宋元本。子，宋元本作復，非，依汲古。

復。女室作毒，爲我心疾。和不能治，晉人赴告。坤爲女、爲室、爲毒、爲心、爲疾，《左傳·昭元年》女陽物也，而晦時淫，則生內??惑蠱之疾，故曰女室作毒，爲我心疾。坤死，故和不能治。震爲晉、爲人、爲告，言平公死，赴告列國也。○不，汲古作弗，非。劉毓崧云：弗，昭帝名。易林諱當時君名，故不見弗字。果，宋元本皆作不。

无妄。兵征大宛，北出玉門。與胡寇戰，平城道西。七日絕糧，身幾不全。詳《屯》林。此以巽爲寇，餘象皆同。

大畜。九子十夫，莫適與居。貞心不壹，自令老孤。震數九，故曰九子。震爲夫，兌數十，故曰十夫。艮爲居，正反艮，故曰莫適與居、曰貞心不壹。艮爲貞，乾爲老，伏巽爲寡，故曰孤。○首句汲古訛十子夬九，壹訛宣，自令老孤訛至今名孤，均依宋元本。

頤。車行稻麥，遂至家國。樂土无災，君子何憂。震爲車、爲稻麥，坤爲家國、爲土、爲災、爲憂，震爲樂、爲解，故无災憂。○子，宋元本作父，車作東，均依汲古。車行者，言以車運行稻麥至家也。

大過。作室山根，所以爲安。一夕崩顛，破我饔飧。詳《賁》之《明夷》。

坎。六人俱行，各遺其囊。黃鵠失珠，无以爲明。詳《臨》之《師》。

离。伯蹇叔盲，莫爲守囊。失我衣裘，不離其鄉。伏坎。中爻震爲伯，坎蹇，故曰伯蹇。艮爲叔，中爻互大离，故曰叔盲，故曰囊。艮守，坎伏，故莫爲守囊。震爲衣裘，上下坎，故曰失。艮爲鄉也。○鄉，汲古作邦，依宋元本。此句各本皆作我是、陰鄉或陰邦，我是者失我之訛，陰鄉尤難解，今從《否》之《噬嗑》校。

咸。襃寵洒尤，敗政傾家。覆我宗國，秦滅周室。互乾爲王，巽爲母，有王母之象，故曰襃。襃，幽王后，襃姒也。伏坤爲尤。洒尤者，言龍??灑於王庭也。伏坤爲政，艮爲家室、爲國，兌毀，故曰敗傾。艮爲國，震爲宗，震覆爲艮，故曰覆我宗國。兌爲秦，震爲周，震伏，故曰秦滅周室。《詩》："赫赫宗周，襃姒滅之"，林詠其事。○洒，汲古作溢，依宋元本。

恒。詭言譯語，仇禍相得。冰入炭室，消滅不息。伏正反震，故曰詭言譯語。伏坤爲仇、爲禍、爲冰，艮爲室、爲火，火與坤連，故曰冰入炭室。坤消坤死，故曰不息。○詭，宋元本作該，非，依汲古。

遯。彭生爲豕，暴龍作災。盜堯衣裳，聚跖荷兵。青禽照夜，三日夷亡。詳《比》之《蒙》。此以巽爲豕、爲盜、爲跖，首句宋元本作彭名爲妖，汲古作彭生爲妖，依《比》之《蒙》校。

大壯。朝露白日，四馬過隙。歲短期促，時難再得。震爲朝、爲白，兌爲露，乾爲日、爲馬，震卦數四，故曰四馬。伏巽爲隙，乾爲歲，伏艮爲時期，伏觀爲消卦，故曰歲短期促也。《漢書·張良傳》人生如白駒過隙。

晉。耳闕道喪，所爲不成，求事匪得。伏坎，故耳闕。艮爲道，道喪，言无耳喪失人道也。艮爲求，坤爲事，坤喪，故所爲不成，求事不得也。○喪，宋元本作衰，依汲古。求事，汲古作所求，依宋元本。

明夷。申公患楚，危不自安。重耳出奔，側喪其魂。震爲申、爲楚，坎爲患危，坤爲重，故曰子重。耳訛字。震爲出奔、爲子，坎爲邪，故曰側。側，子反名也。乾爲魂，乾伏，故曰喪魂，坤爲喪也。《左傳·成七年》子重請取於申呂以爲賞，子反欲取夏姬，皆爲申公巫臣所止，後巫臣自取夏姬，奔晉，故子重子反皆怨巫臣而滅其族。巫臣遺二子書曰：余必使爾疲於奔命以死，後巫臣教吳伐楚，子重子反於是乎一歲七奔命。重耳爲子重之訛，然各本皆如此，不敢改也。

家人。南上太山，困於空桑。左沙右石，牛馬无食。此用《鼎》象。伏震爲南，艮爲山，坎爲困，巽爲桑，离枯，故曰空桑。震左，兌右，艮爲沙，巽爲石，故曰左沙右石。离牛，乾馬，兌爲食，离虛，故无食。○空，宋元本作此，依汲古。

睽。悔隅遼右，福祿所在。柔嘉蒙禮，九夷何咎。兌爲海、爲右，伏艮爲東北，故曰遼右。遇卦鼎，乾爲福祿。伏坤爲柔、爲禮，震爲嘉，數九，故曰九夷，坤爲夷也。《論語》子欲居九夷。

蹇。陽春生長，萬物壯茂。垂枝布葉，君子比德。此仍用《鼎》象。伏震爲陽春、爲生長、爲壯茂，伏坤爲萬物、爲枝葉，艮爲君子，震爲德。○枝，汲古訛秋，依宋元本。

解。低頭竊視，有所畏避。行作不利，酒酸魚敗，衆莫貪嗜。坎爲首、爲??，故曰低頭。离爲視，坎盜，故曰竊視。坎爲畏，坎隱伏，故曰畏避。坎險，故曰不利。坎爲酒菜，伏巽爲魚，巽木，木曲作酸，故曰酒酸。巽爲臭，故曰魚敗。坎爲衆。○作，宋元本訛伯，莫訛若，均依汲古。

損。左輔右弼，金玉滿堂。常盈不亡，富如敖倉。詳《師》之《歸妹》。堂，宋元本作櫃，如作於，均依汲古。

益。坐朝垂軒，據德宰民。虞叔受命，六合和親。艮爲坐，坤爲朝、爲軒、爲民，震爲德，艮手，故曰據德。艮官，故曰宰民。震爲驩虞，艮爲叔，故曰虞叔。巽爲命，坤爲合，伏乾數六，故曰六合，言虞舜坐朝堂爲天子也。

夬。東行西坐，喪其犬馬。南求驊騮，失車林下。此用《鼎》象。伏震爲東、爲行，伏坎爲西，艮爲坐，故曰西坐。艮犬，震馬，坤喪，故曰喪其犬馬。震爲南、爲馬，艮爲求，故曰南求，故曰南求驊騮。坤爲輿，震爲林，坎失，故曰失車林下。坤爲下也。○坐，汲古作走，依宋元本。

姤。砥德礪材，果當成周。拜受大命，封爲齊侯。此亦用《鼎》象。伏震爲德、爲材，艮爲石，故曰砥礪。艮爲果，震爲周，艮爲成，故曰果當成周。艮爲拜，本卦巽爲命，重乾，故曰大命。巽爲齊，震爲諸侯，故曰齊侯。果當成周者，言太公積德，果遇文王也。

萃。西逢王母，慈我九子。相對歡喜，王孫萬戶，家蒙福祉。兌在西，坤母，伏乾，故曰王母。伏震爲子，數九，坤爲慈，故曰慈我九子。伏象正反震相對，故曰相對歡喜。艮爲孫，伏震爲王，故曰王孫。坤爲戶、爲萬，故曰萬戶。艮爲家，伏震爲福祉。

升。安坐玉牀，聽韶行觴。飲福萬歲，曰壽无疆。伏艮爲坐，震爲玉，巽爲牀，故曰玉牀。震爲樂、爲觴，兌爲耳，故曰聽韶行觴。震爲福、爲萬歲，兌口，故曰飲。伏艮爲壽，坤廣，故曰无疆。○曰，宋元本作日，依汲古。

困。登高望家，役事未休。王事靡盬，不得逍遙。詳《夬》之《解》。○事，宋元本作政，依汲古。

井。擊鼓蹈陔，不得相踰。章甫文德，福厭禍消。元刊注云：陔，階次也。按：禮有陔夏，樂有擊鼓，爲登階之節，故曰不得相踰，言登階有節，不得亂也。伏震爲鼓，艮爲擊、爲陔、爲冠，故曰章甫。伏离爲文，震爲福，坎爲禍。厭，足也。○蹈，汲古作陷，非。消，宋本作涓，依元本、汲古。

革。追亡逐北，至山而復。稚叔相呼，反其室廬。依《需》之《渙》校。各本皆作"追亡逐北，呼還幼叔。至山而復，得反其室"。

震。老滑大?，東行盜珠。困於噬敖，幾不得去。《山海經》云：堯光之山有獸穴居而冬蟄，名曰猾餘。峩之山有獸焉，見人則眠，名曰狳。狳，即?也。皆艮象。震爲東、爲珠，坎爲盜，故曰盜珠。坎爲困。噬敖，按《詩》搏獸于敖《傳》：敖，地名。噬敖，疑亦地名也。○?，宋元本訛偷，珠作敖，均依汲古。困，汲古作國，依宋元本。

艮。禹召諸神，會稽南山。執玉萬國，天下康安。詳《姤》之《臨》。神，宋元本作侯，第二句作南山會稽，均依汲古。安，汲古作寜，依宋元本。

漸。忉忉怛怛，如將不活。黍稷之恩，靈輒以存，獲生保年。詳《蒙》之《損》。首句宋元本作忉怛忉怛，茲依汲古。

歸妹。侯叔興起，季子富有。照臨楚國，蠻荊是安。元刊注：季氏富於周公，然下曰照臨楚國，則上二句皆楚事也。按：《左傳·文元年》楚成王欲立商臣爲太子，令尹子上曰：楚國之舉，恒在少者，言楚君恒爲少子也。又昭十三年叔向曰：弃疾必有楚國，羋姓有亂，必季實立楚之常也。首二句言楚之興起，富有者恒在叔季之子，與子上叔向語同也。《左傳·昭七年》薳啓彊曰：將使衡父照臨楚國。震爲侯、爲興起、爲荊楚，伏艮爲叔季、爲安。○侯，宋本作俟，依元本。

豐。白馬駿騮，更生不休。富我商人，利得如丘。通《渙》。震爲白、爲馬，故曰白馬駿騮。震爲生，二五正反震，故曰更生不休。震爲商人，艮爲丘，巽爲利。○駿騮，宋元本作??駁，依汲古。

旅。灼火泉源，釣魴山顛。魚不可得，炭不肯然。詳《革》之《艮》。

巽。避患東西，反入禍門。糟糠不足，憂動我心。詳《否》之《需》。

兌。成王多寵，商臣惶恐。生其禍心，使君危殆。伏艮爲成，震爲王，兌爲媚、爲姬，重兌，故曰多寵。震爲商，艮爲臣，坎爲恐、爲心、爲禍、爲危殆。震爲君。○成，汲古作我，形訛字。臣作人，聲訛字。成，依宋元本，臣，依元本。宋本亦訛人。君，汲古作我，依宋元本。汲古多終无災咎四字，宋元本无。商臣，楚成王世子，後弑成王，見《左傳·文元年》。

渙。虎飢欲食，見蝟而伏。禹通龍門，避咎除患，元醜以安。艮爲虎，伏离，中虛，故曰飢。伏兌爲食，坎爲棘、爲蝟、爲隱伏。《史記·龜策傳》注：蝟能伏虎，言虎將食，見蝟而畏伏。震爲龍，艮爲門，震爲帝王，故曰禹。孟氏逸象坤爲醜，此似以坎爲醜。○飢，宋元本作飲，依汲古。患，汲古作禍，依宋元本。

節。按民呼池，玉杯文案。魚如白雲，一邑獲願。杯者，杖之訛。《後漢書·禮儀志》：仲秋縣道按戶比民，年七十者，授以玉杖。八十九十，禮有加。文案，蓋養老加禮也。坎爲民、爲池，艮爲按。震爲玉、爲椀、爲案。案，椀也。伏离，故曰文。伏巽，故曰魚、曰白。坎爲雲，故曰白雲。艮爲邑，坎數一，故曰一邑。此亦有故事，爲今所不能攷。牟庭等便謂呼池改爲安民縣在平帝二年，爲焦氏所不及見，疑爲崔篆所爲，豈知安爲按之訛字。《同人》之《豫》宋本、元本、汲古皆作按呼，汲古且作湖，安得據此訛字，以致疑乎。多見其不攷耳。丁晏卿謂牟庭私改按爲安，雖未必然，然按民呼池與安民呼池義孰爲優，可不煩言而解，乃牟氏故作安民縣解，固可疑也。○首句各本皆作安民呼池，依《同人》之《豫》校。文，汲古作大，依宋元本。魚，元本、汲古作泉，雲作蜜，皆形訛字，依宋本。邑，汲古作挹，乃後人妄改，以就泉蜜之訛，依宋元本。

中孚。雙鳧鴛鴦，相隨羣行。南至饒澤，食魚與粱，君子樂長。艮爲鳥，正反艮故曰雙鳧、曰鴛鴦、曰羣行。震爲行、爲南，兌爲澤、爲食，巽爲魚、爲稻粱。艮爲君子，震爲樂，巽爲長。○羣，宋元本訛君，樂作與，茲依汲古。

小過。蔡侯朝楚，留連江渚。踰時歷月，思其君后。詳《豫》之《坤》。

既濟。膠車駕東，與雨相逢。五楘解墮，頹杌獨坐，憂爲身禍。詳《大過》之《蠱》。楘、墮，元本作棨、墜。頹杌，宋本作頓阨，元本作頹輈，茲依汲古。

未濟。螟蟲爲賊，害我稼穡。盡禾殫麥，秋无所得。詳《同人》之《節》。

震之第五十一

震。枯匏不材，利以濟舟。渡踰河海，无有溺憂。艮爲匏，伏巽，故曰枯匏。震爲舟、爲濟，伏巽爲利，坎爲河海、爲憂，震出，故无有溺憂。○材，依顧校，各本皆作朽。顧云國語枯匏不材於人。河，汲古作江，依宋元本。首句言枯匏雖无用，然以爲舟可利濟也。

乾。陷塗溺水，火燒我履，憂患重累。此用遇卦《震》象。震爲大塗，坎爲水、爲陷溺，互艮爲火，震在艮上，故曰火燒我履。坎爲憂患。

坤。旦生夕死，名曰嬰鬼，不可得祀。詳《小畜》之《升》。祀，宋元本訛視。

屯。揚水潛??，使石潔白。裏素表朱，遊戲臯沃。得其所願，心志娛樂。詳《否》之《師》。○石，宋元本作君，表朱作附珠，均依汲古。沃，元本訛●，汲古作澤，其作君，依宋元本。裏，各本皆作衣，依《豫》之《大過》宋元本校。

蒙。衆鳥所翔，中有大怪。九身无頭，魂驚魄去，不可以居。詳《否》之《同人》。

需。刖根枯株，不生肌膚。病在於心，日以焦枯。此亦用震象。伏巽，下斷，故曰別根。巽殞落，故曰枯株。艮爲肌膚，本卦伏坤爲死，故曰不生。坎爲心病，离爲日、爲焦枯。

訟。府藏之富，王以振貸。捕魚河海，??笀多得。詳《坎》之《大過》。○貸，汲古作貧。??笀，元本作??網，汲古作罟網，依宋本。

師。一莖九纏，更相牽攣。宿明俯仰，不得東西。請讞當決，日午被刑。坎爲莖，數一，故曰一莖。震數九，故曰九纏。伏巽爲繩、爲纏，遇卦震互艮爲牽，初至四正反艮，故曰互相牽攣。震爲旦，故曰宿明。宿明，即黎明也。震東，坎西，艮閉，故曰不得東西。震爲請、爲讞，坤殺，故曰當決、曰被刑。伏离，故曰日午被刑。《史記》司馬穰苴與監軍莊賈期旦日日中會於軍門，及期，賈不至，召軍正問曰：軍法期而後至者云何，曰：當斬，乃斬之。○相，汲古作用，請作讚，均依宋元本。決，宋元本作報，午作中，均依汲古。

比。耋老鮐背，齒牙動搖。近地遠天，下入黃泉。坤爲老、爲魚，艮爲背，故曰鮐背。《詩·大雅》黃耇台背，《爾雅·釋詁》老人皮膚消瘠，若駘魚也。伏兌爲齒牙、爲毀折，故曰勸搖。乾伏，故曰遠天。坤爲水、爲黃、爲下、爲死，故下入黃泉。

小畜。羊舌叔虎，野心善怒。黷貨无厭，以滅其身。羊舌虎，叔向弟。襄二十二年以受賄爲范宣子所殺。兌爲羊、爲口舌，伏艮爲叔、爲虎，故曰羊舌叔虎。坤爲野、爲心，震爲怒，故曰野心善怒。坤爲貨財、爲身，坤殺，故曰以滅其身。○舌，汲古訛蛇，依宋元本。

履。訏疑八子，更相欺紿。管叔善政，不見邪期。伏《豫》。震爲子，坤卦數八，故曰八子。震爲言，正反震，故曰更相欺紿。震爲管，艮爲叔，故曰客叔。坤爲政，震爲善，故曰善政。管叔者，管仲，言桓公死，諸公子爲亂，管仲不及見也。○訏，宋元本作謀，依汲古。詩鄭風洵訏且樂，韓詩作恂盱，《爾雅·釋詁》盱，憂也。然則訏疑者，憂疑也。

泰。絆跳不遠，心與言反。尼丘顧家，茅簟朱華。震爲跳，伏巽爲繩，故曰絆跳。坤近，故曰不遠。坤爲心，震爲言，乾亦爲言，震言與乾言相背，故曰言反。伏艮爲尼丘、爲家，巽爲茅，兌爲華，乾爲大赤，故曰朱華。下二句義未祥，或有訛字。○絆，宋元本作伴，依汲古。跳，汲古作逃，逃跳古通。易林多古義。頗疑汲古是，今通俗從宋元本。

否。蜉蝣戴盆，不能上山。搖推跌跋，頓傷其顔。巽爲蟲，故曰蜉蝣。艮爲戴、爲盆，故曰蜉蝣戴盆。艮止，故不能上山。巽進退，故搖推跌跋。艮爲顔，坤爲傷。

同人。朝露不久，爲恩惠少。膏澤欲盡，咎在枯槁。通《師》。震爲朝，坎爲露，風散，故曰不久。震爲恩惠，坎爲膏澤，坤亡，故曰少、曰盡。离爲枯槁。

大有。河伯之功，九州攸同。載祀六百，光烈无窮。此用《震》象。震爲伯，互坎故曰河伯。互艮爲州，震數九，重震，故曰九州攸同。震爲百，坎數六，故曰六百。离爲光也。按：《竹書紀年》謂夏祀前後共四百七十一年，後儒疑之，茲謂九州攸同，確謂禹也。載祀六百，謂禹食報之久也，較竹書更多。

謙。三人北行，大見光明。道逢淑女，與我驥子。震爲人，數三，故曰三人。坎爲北，艮爲光明、爲道，坤女，震爲淑，故曰道逢淑女。震爲馬，故曰驥子。

豫。金精躍怒，帶劍過午。徘徊高庫，宿於木下。兩虎相拒，弓弩滿野。詳《噬嗑》之《泰》。劍過，宋元本作釗通，依汲古。拒，汲古作距，依宋元本。○《河圖帝覽嬉》：月者，金之精，又虎亦爲金精。艮爲虎，兩虎相拒者，言正反艮相背也。高庫，地名，《呂氏春秋》出高庫之兵以賦民，《越絕書》高庫在安成里，勾踐藏兵之所。

隨。江河淮海，天之奧府。衆利所聚，可以富有。樂我君子，百福是受。詳《乾》之《觀》。五六句宋元本作好樂喜友，汲古作安樂无憂，依《乾》之《觀》校。

蠱。不虞之患，禍至无門。奄忽暴卒，病傷我心。詳《蒙》之《明夷》。

臨。畫龍頭角，文章未成。甘言美語，說辭无名。詳《蒙》之《噬嗑》。角，宋元本作頸，依汲古。

觀。缺破不成，胎卵不生，不見兆形。詳《晉》之《益》。

噬嗑。旁行不遠，三里復反。心多畏惡，日中止舍。震爲行，艮止，故不遠。艮爲里，震爲反，數三，故曰三里復反。坎爲心、爲畏惡，离爲日，艮爲止、爲舍。○復反，汲古作反復，依宋元本。

賁。四隤不安，兵革爲患。掠我妻子，家復飢寒。震數四，《說文》隤，隊也，又壞也。司馬相如《上林賦》隤牆填??。坎爲破壞，故曰四隤不安。艮爲兵革，坎爲患，艮手爲掠，震爲子，伏巽爲妻，故曰掠我妻子。艮爲家，坎爲寒，离虛，故曰飢寒。○隤，汲古作凟，非，依宋元本。復，宋元本訛履。

剝。喜來如雲，嘉福盈門。衆才君子，舉家蒙歡。此兼用《震》象。震爲喜，坎爲雲，震爲嘉福，艮爲門、爲君子、爲家，坎衆，故曰衆才。震樂，故曰蒙歡。○汲古第二句作第四句，第四句作第二句，今依宋元本。

復。載金販狗，利棄我走。藏匿淵底，折毀爲咎。詳《隨》之《革》。毀，宋本、汲古訛晦，元本訛悔，依局本。

无妄。日中爲市，各抱所有。交易貲賄，函珠懷寶，心悅歡喜。詳《泰》之《升》。

大畜。日趨月步，周遍次舍。經歷致遠，无有難處。首句宋元本作月步日趨，茲依汲古。○乾爲日，兌爲月，震行，故日趨月步。震爲周，艮爲次舍。

頤。陽明失時，陰凝爲憂。主君哀泣，喪其元侯。艮爲時，坤失，乾伏，故曰陽明失時、曰陰凝爲憂。坤爲憂也。震爲主、爲君，震爲樂、爲歌，震反爲艮，故曰哀泣。震爲諸侯、爲長，故曰元侯。坤爲喪。

大過。年衰歲暮，精魂游去。形容銷枯，哀子相呼。乾爲年歲，乾老，故曰衰暮。乾爲精魂，大過死，故曰精魂游去。伏坤爲形容，巽隕落，故銷枯。伏震爲子，坤憂，故曰哀子。兌口，故曰呼，正反兌，故曰相呼。○哀，宋元本作喪，相作恩，依汲古。按：恩必是思之訛，喪子思呼亦通。

坎。少无功績，老困失福。跂行徙倚，不知所立。艮爲少，又爲老，震爲功績，坎困，故无功，故失福。震爲行、爲徙倚、爲立，上下坎，故不知所立。○跂，汲古作跌，徙作跛，均依宋元本。

离。持心瞿目，善數搖動。自東徂西，不安其處。散渙府藏，无有利得。伏坎爲心，重离，故曰瞿目。《禮·玉藻》視容瞿瞿，注：瞿瞿，驚遽不審貌。巽風，故搖動。离東，兌西，風散。艮爲府藏，艮伏，故曰散渙府藏。巽爲利，兌折故无。○瞿目，汲古作耀目，依宋元本。持心瞿目者，言驚懼不敢放逸也。

咸。齎貝贖狸，不聽我辭。繫於虎鬚，牽不得來。詳《需》之《睽》。

恒。老狼白獹，長尾大胡。前顛卻躓，无有利得。通《益》。艮爲狼、爲獹，《玉篇》韓獹，天下俊犬。艮爲尾，與巽連，故曰長尾。艮爲須，故爲胡。胡，領肉下垂也。《詩·豳風》狼跋其胡，《毛傳》老狼有胡，進則躐其胡，曰前顛後躓。乾爲前，巽爲顛、爲利。卻，退也。坤喪，故无利。○胡，元本作狐，依宋本、汲古。卻，汲古作後，依宋元本。第四句汲古作岐人悅喜，非，依宋元本。

遁。背地相憎，心志不同。如火與金，君猛臣慢，虎行兔伏。艮爲背，伏坤爲地、爲心志。艮火，乾金，火爍金申不同，與相憎之故也。乾君，艮臣，艮虎，震爲兔，震伏，故曰兔伏。○慢，汲古作懾，依宋元本。艮止，故曰慢。

大壯。夏臺羑里，湯文厄處。鬼侯歠醢，岐人悅喜。詳《頤》之《復》。

晉。牙蘖生達，螳螂啓戶。幽人利貞，鼓翼起舞。此亦兼用《震》象。震爲萌芽、爲生，故曰牙蘖生達。兌爲斧、爲螳蜋，艮爲戶。震爲人，互坎，故曰幽人，艮止，故曰利貞。震爲翼、爲鼓、爲啟舞。○達，依《小畜》之《睽》校，各本皆作齒。

明夷。烈女无夫，閔思苦憂。齊子无良，使我心愁。坤爲女，震爲夫，坤喪，故无夫。坤坎皆爲思、爲憂，伏巽爲齊子，《詩·齊風》齊子居止，《傳》文姜也，與其兄襄公通，故曰无良。坤爲我，坎爲心、爲愁。

家人。踐履危難，脫厄去患。入福喜門，見我大君。此用《震》象。互坎爲危難，上震，故踐履危難。震出，故曰脫厄去患。震爲福喜，互艮爲門，伏巽，故曰入。震爲君。○我，宋元本作悔，依汲古。

睽。折臂接手，不能進酒。祈祀閑曠，神怒不喜。此仍用《震》象。互艮爲臂、爲手，坎爲折、爲矯輮，故曰折臂。接手，手反接也，即反縛也。《史記·陳丞相世家》至即命武士縛信，反接之，又《前漢·陳平傳》噲受詔，即反接檻車詣長安。坎爲酒，艮止，故不能進。震爲言，故曰祈祀。坎隱伏，故曰閑曠。言曠絕不祀也。震爲神、爲怒。

蹇。蟻封穴戶，大雨將集。鵲起數鳴，牝雞歎室。相薨雄父，未到在道。此仍用《震》象。伏巽爲蟻，艮爲穴戶，坎閉，故曰封。坎爲雨、爲集，震爲鵲、爲鳴。伏巽爲雞，艮爲室。末二句有訛字，故義未詳。按：漢明帝禱雨曾筮得此林，召沛獻王輔詮敍其義，王傳京易者也。○起數，汲古作數起，末作來，均依宋元本。雄父疑爲雄犬，他林雄犬皆訛雄父是其證，汲古又作雄文，皆非。

解。胡俗戎狄，太陰所積。固冰沍寒，君子不存。古者以戎狄爲陰物，故易林皆以坤象戎狄。卦有重坎，坎爲月，月者，太陰之精，故亦象戎狄。重坎，故曰積。坎爲冰、爲寒，艮爲君子，上卦艮覆，故曰不存。○第三句元本沍作??，汲古冰作冽，茲從宋本。??者，沍之訛。《左傳》固陰沍寒。

損。翕翕??，消頹崩顛。滅其令名，身不得全。坤震皆爲車，而震爲聲，故曰翕翕??，皆車聲也。坤消，二至四艮山覆，故曰崩顛。艮爲名，震淑，故曰令名。坤喪，故滅其令名。坤爲身，坤死，故不得全。○消，汲古訛稍，依宋元本。

益。螟蟲爲賊，害我稼穡。盡禾殫麥，秋无所得。詳《坤》之《革》。螟，宋元本作災，殫作單，均依汲古。

夬。三鳥飛來，自我逢時。俱行先至，多得大利。伏艮爲鳥，數三，故曰三鳥。艮爲時，坤爲我。

姤。龍馬上山，絕无水泉。喉焦脣乾，渴不能言。詳《乾》之《訟》。絕，宋元本作焦，依汲古。焦脣，汲古作脣燋，能作可，皆依宋元本。

萃。春生孳乳，萬物蕃熾。君子所集，禍災不至。伏震爲春、爲生，坤爲孳乳、爲萬物，坤爲多，故曰蕃熾。艮爲君子，坤爲集、爲禍災。○孳，汲古作子，依宋元本。至，宋元本作到，依汲古。

升。王孫季子，相與爲友。明允篤誠，升擢薦舉。震爲王，艮爲孫、爲少男，故曰王孫季子。兌爲朋友，言舜舉八元八愷也。

困。六明並照，政紀有統。秦楚戰國，民受其咎。坎卦數六，互离，故曰六明並照。巽爲紀、爲統，兌西爲秦，伏震爲楚、爲戰，上艮，故曰戰國。坎爲衆、爲民。六明，指六國。

井。蝃蝀充側，佞人傾惑。女謁橫行，正道壅塞。詳《蠱》之《復》。傾，各本多作所，依《蠱》之《復》校。

革。登崑崙，入天門。過糟邱，宿玉泉。同惠歡，見仁君。三字句，詳《比》之《姤》。

鼎。體重難飛，未能越關，不离空垣。通《屯》。坤爲體、爲重，坎陷，故難飛。艮爲關、爲垣，坤虛，故曰空垣。○离空，宋元本作啻留，依汲古。

艮。玄黃虺隤，行者勞疲。役夫憔悴，踰時不歸。詳《乾》之《革》。不，汲古作得，依宋元本。

漸。孔德如玉，出於幽谷。飛上喬木，鼓其羽翼，輝光照國。詳《同人》之《坎》。○喬，汲古作高，依宋元本。

歸妹。火雖熾，在吾後。寇雖衆，在吾右。身安吉，不危殆。詳《大有》之《需》。在吾，宋元本作出我，依汲古。吉，元本作居，依宋本、汲古。

豐。旃裘羶國，文禮不飾。跨馬控弦，伐我都邑。詳《豫》之《需》。

旅。被髪八十，慕德獻服。邊鄙不聳，以安王國。巽爲髪，兌數十，艮數八，故曰被髪八十。伏震爲德，坎爲慕，此似言太公八十歸周也。艮爲邊鄙、爲國，伏震爲王，故曰王國。

巽。心得所好，口常欲笑。公孫蛾眉，雞鳴樂夜。伏坎爲心、爲夜，互兌爲口，伏震爲笑、爲公，艮爲孫，故曰公孫。巽爲蛾、爲雞鳴，艮爲眉，坎爲夜。《詩·衛風》螓首蛾眉，皆狀美人之貌。《齊風》雞既鳴矣，《毛傳》云雞鳴而夫人作，朝盈而君作，皆遵詩序思賢妃之說，茲云樂夜，與下匪雞則鳴蒼蠅之聲意合，然則焦謂此詩爲荒淫樂夜之詩，與毛序異。○夜，汲古作從，依宋元本。

兌。馬能負乘，見邑之野。井獲粱稻，喜悅无咎。伏震爲馬、爲乘，艮爲負、爲邑、爲野，巽爲稻粱。兌悅。○能，汲古作西，依宋元本。粱，宋元木作粢，依汲古。

渙。高飛視下，貪饕所在。腐臭爲患，害於躬身。艮爲飛，上巽，故曰高飛。艮爲視，坎爲下，巽爲臭腐，坎爲患害，艮爲身。

節。東行西步，失其次舍。乾侯野井，昭君喪居。詳《鼎》之《噬嗑》。君喪，汲古作公求，依宋元本。

中孚。神鳥五彩，鳳凰爲主。集於王谷，使年歲有。震爲神，艮爲鳥，巽卦數五，故曰神鳥五彩。震爲主，艮爲鳳凰，艮爲谷，震爲王，故曰五谷。《一統志》中條山有王官谷。盧思道《從駕玉照寺頌》：王谷蟲篆。震爲年歲。○王，汲古作山，有作育，均依宋元本。

小過。石門晨門，荷蕢食貧，遁世隱居，竟不逢時。詳《革》之《旅》。啓，宋元本作關，食作疾，均依汲古。

既濟。????齧齧，貧鬼相責。无有懽怡，一日九結。卦爲三，兌形，兌爲牙齒，故曰????齧齧。兌爲口，故相責。坎爲鬼、爲憂，故不怡。离爲日，數九，故一日九結。

未濟。白日揚光，雷車避藏。雲雨不行，各止其鄉。詳《否》之《困》。

艮之第五十二

艮。君孤獨處，單弱无輔，名曰困苦。互震爲君，坎爲孤，艮一陽在上，故爲鰥、爲獨、爲單弱。坎爲困苦。○汲古下有"輔心湧泉，碌碌如山"八字，明係衍文，依宋元本刪。

乾。憂驚已除，禍不爲災，安全以來。艮中爻坎，坎爲憂，中爻震，震爲驚，今艮之乾，坎與震象皆不見，故曰憂驚已除，禍不爲災。乾爲福，故曰安全。

坤。穿匏挹水，篝鐵然火。勞疲力竭，飢渴爲禍。艮爲匏，今化坤，上爻拆，故曰穿匏。又艮卦坎爲穿，坎水，艮手，故曰挹水。艮爲篝，篝，籠也。爲鐵、爲火，夫穿匏挹水篝鐵然火，皆不能之事，故勞疲无功。坎爲勞、爲禍，坤虛，故飢。艮火，故渴。

屯。蹇牛折角，不能載粟。災害不避，年歲无穀。坤爲牛，艮爲角，上坎，故曰蹇牛折角。坤爲載，震爲粟、爲穀，坤爲年歲、爲災害，故无穀也。

蒙。邑將爲墟，居之憂危。坤爲邑，坎破，故爲墟、爲憂危。

需。根刖樹殘，華葉落去。卒逢火焱，隨風僵仆。此仍用艮象。伏巽，下斷，故曰別、曰樹殘。伏兌爲華，震爲葉，巽隕，故曰華葉落去。艮爲火，重艮，故曰焱。焱，音??，火華也。班固《東都賦》焱焱炎炎。巽風，坎陷，故仆。

訟。元后貪欲，窮極民力。執政乖互，爲夷所覆。乾爲君，故曰元后。坎爲心，故曰欲。爲勞，故曰窮極民力。伏坤爲政、爲乖、爲夷狄，坤喪，故曰覆。○互，元本作牙，汲古作劣，依宋本。與下覆協，牙互同。

師。北山有棗，使叔壽考。東嶺多栗，宜行賈市。陸梁雌雉，所至利喜。此仍用艮象。艮爲棗栗，下艮與坎連，故曰北山。上艮與震連，故曰東山。艮爲叔、爲壽，伏巽爲賈市，離爲雉。○栗，汲古訛粟，依宋元本。喜，宋元本作害，依汲古。

比。高原峻山，陸土少泉。草木林麓，嘉禾所炎。艮爲高原峻山，坤爲陸土，坎爲泉，坎下乘坤土，艮火，故曰少泉。坤爲品物，故曰草木林麓、曰嘉禾。艮爲火，故曰炎。○炎，汲古作災，依宋元本。

小畜。辰次降婁，王駕巡狩。廣施德惠，國安无憂。通《豫》。艮居西北，降婁者戌次，故曰辰次降婁。震爲王、爲災狩、爲德惠，坤爲國，艮安，坤爲憂，震出，故无憂。○狩，宋元本作時，非。第三句宋本作廣祐德惠，元本作廣祐施惠，依汲古。

履。??轠轠，歲暮偏弊。寵名損棄，君衰於位。通《謙》。震爲車、爲聲，故曰??。?，車聲也。而坤亦爲車，故曰轠轠。轠，音雷，連屬不絕也。坎爲暮，坤爲歲，故曰歲暮。巽爲弊，故曰偏弊。艮爲名，坤喪，故曰損棄。震爲君，坤敝，故衰於位。艮爲位也。○損，汲古作復，轠作??，茲依宋元本。

泰。放銜委轡，犇亂不制。法度无恒，君失其位。互兌爲銜，伏巽爲轡，震出，故曰放銜委轡、曰奔亂不制，坤爲亂也。乾君在下，故曰失位。○犇，汲古作奔，字同。恒，汲古作常，均依宋元本。

否。獨坐西垣，莫與笑言。秋風多哀，使我心悲。艮爲坐、爲垣，伏兌，故曰西垣。震爲笑言，震伏，故莫與笑言。巽風，伏兌，故曰秋風。坤爲心、爲悲哀、爲我。○坐，汲古作登，依宋元本。

同人。脛急股攣，不可出門。暮速羣旅，必爲身患。伏震爲脛，巽爲股，巽風，故曰急。巽爲繩、爲係，故曰攣。攣，音戀，手足田病也。乾爲門，巽隕，故不可出門。坤爲暮、爲羣、爲身、爲患。暮速羣旅者，言使伴旅至暮戒備也。○羣，宋元本作歸，依汲古。

大有。情僞難知，使我偏頗。小人在位，雖聖何咎。通《比》。坎爲心，又爲隱伏，故曰情僞難知。坤爲我，坎爲邪曲，故曰偏頗。坤爲小人，艮爲位，故曰小人在位。坎爲聖、爲咎。

謙。黍稷醇醴，敬奉山宗。神嗜飲食，甘雨嘉降。庶物蕃茂，時无災咎。詳《比》之《需》。汲古多獨蒙福祉四字，依宋元本。

豫。公子王孫，把彈攝丸。發輒有獲，室家饒足。詳《比》之《小畜》。

隨。陰升陽伏，舜失其室。慈母赤子，相餧不食。陰上陽下，故曰陰升陽伏。震爲帝，故曰舜。艮爲室，兌毀，故舜失其室。巽母，故慈。震子，艮納丙，故曰赤子。震爲食，正覆震，故曰相餧。以飯哺人曰餧，艮止故不食。○慈母，汲古作元元，餧作餒，茲依宋元本。

蠱。七竅龍身，造易八元。法天則地，順時施恩，利以長存。詳《謙》之《升》。

臨。逐狐東山，水遏我前。深不可涉，失利後便。詳《蒙》之《蠱》。

觀。銜命辱使，不堪其事。中墜落去，更爲負載。巽爲命，伏兌，故曰銜命。坤爲事，巽爲隕落，故曰中墜落去。艮爲負，坤車，故曰載。

噬嗑。溫仁君子，忠孝所在。入閨爲儀，禍災不起。震爲溫仁，艮爲君子，坎爲忠，伏巽爲孝、爲入，艮爲閨，离爲禮，故曰入閨爲儀。离爲禍災，震解，故曰禍災不起。○入閨，汲古作八閏，依宋元本。

賁。春多膏澤，夏潤優渥。稼穡成熟，畝獲百斛。師行失律，霸功不遂。震爲春，离爲夏，坎爲膏澤、爲優渥。震爲稼穡，艮爲成、爲畝，震爲斛、爲百，故曰畝獲百斛。師行二句與上文不類，定爲衍文。○成熟與斛韻，汲古作熟成，非，依宋元本。

剝。二女同室，心不聊食。首髪如蓬，憂常在中。艮爲室，重坤，故曰二女。坤爲心，兌爲食，兌伏，故不食。艮爲首，坤爲憂，髪象蓬象疑用坤，否則用遇卦艮象，艮中爻互震爲蓬、爲髪，互坎爲中。

復。築闕石巔，立基泉源。病疾不安，老孤爲鄰。此用《艮》象。艮爲闕、爲石，重艮，故曰築闕石巔。互坎爲泉，震爲基，在坎上，故曰立基泉源。坎爲疾病、爲孤，艮爲壽，故爲老。震爲鄰也。○闕，宋元本作關，孤訛狐，均依汲古。基，宋元本作本，汲古作木，皆形訛字，依《漸》之《益》校。

无妄。欲避凶門，反與禍鄰。顛覆不制，痛薰我心。乾爲門，巽隕，故曰凶門。巽伏，故曰避。伏坤，故曰禍鄰。震爲鄰也。巽隕，故曰顛覆。坤爲心、爲痛、爲我，《艮·九三》云厲薰心，林所本也。

大畜。踧行竊視，有所畏避。狸首伏藏，以夜爲利。此用艮象。互震爲行，艮爲視，互坎爲險，故曰踧行。踧，敬畏不安之貌也。互坎爲盜，故曰竊視。坎爲伏，故曰畏避。艮爲狸、爲首，互坎，故曰伏藏。坎爲夜，言狸利夜動也。又狸首，逸詩篇名，《周禮·春官》鐘師凡射王奏騶虞，諸侯奏貍首。按：此言樂節。狸，《周禮》、《禮記》皆作貍，《莊子》、《史記》皆作狸，《廣韻》狸，貍俗字。

頤。人面鬼口，長舌爲斧。斲破瑚璉，殷商絕後。震爲人，艮爲面，坤爲鬼，震爲口，故曰人面鬼口。伏兌爲舌、爲斧，巽爲長，故曰長舌爲斧。艮手爲斲，震爲玉，故曰瑚璉。震爲子，殷商子姓，而坤爲殺、爲死，故曰殷商絕後。震爲後也。○斲，宋元本作劈，依汲古。人鬼，汲古作八九，九與鬼本通用，鬼侯作九侯是也，茲依宋元本。

大過。和氣相薄，膏澤津液，生我嘉穀。兌悅，故曰和。正反兌故曰相薄。兌水，故曰膏澤津液。巽爲穀，乾爲生。

坎。銷金●兵，雷車不行，民安其鄉。艮爲金，艮火故銷金。艮爲兵戈，艮止，故●兵。震爲車、爲雷，艮止坎陷，故不行。坎爲民，艮爲鄉、爲安，故曰民安其鄉。○●，汲古作鑄，非，依宋元本。

离。秦儀機言，解其國患。說燕下齊，作相以權。互兌爲秦，离爲禮，故曰儀。蘇秦、張儀也。中爻正反兌，故曰機言。伏艮爲國，坎爲患，震爲解，故曰解其國患。兌爲說，說燕指秦，下齊指儀。兌爲燕，巽爲齊、爲權。按：秦儀說齊燕見《史記》。作相以權者，言秦六國相，儀爲秦相魏，皆權詐之事。下，猶服也。○三四句各本皆作一說燕下，齊相以權，依王校。

咸。旦奭輔王，周德孔明。越裳獻雉，萬國咸康。通《損》。震爲旦、爲奭、爲王、爲周孔，坤爲裳、爲雉、爲萬國，艮爲安，故曰咸康。《史記》周召秉政，越裳氏獻白雉。○輔王，宋元本作王輔，非，王與明韻。

恒。弱足刖跟，不利出門。賈市无盈，折亡爲患。震爲足、爲跟，兌折，故弱足。初震爻下斷，故曰刖跟。伏艮爲門，是刖故不利出門。巽爲賈市，兌毀折，故不利也。

遯。堅冰黃鳥，常哀悲愁。不見白粒，但覩藜蒿。數驚鷙鳥，爲我心憂。詳《乾》之《噬嗑》。常，宋元本訛帝，依汲古。藜元訛蔾，依宋本。

大壯。魂微惙惙，屬纊聽絕。豁然大通，復更生活。詳《明夷》之《恒》。

晉。陰生麞鹿，鼠舞鬼哭，靈龜陸處。坤爲陰，艮爲麞鹿、爲鼠，坤爲鬼，震爲笑歌，震反爲艮則哭泣矣。《中孚·六三》即如此取象也。离爲龜，坤艮皆爲陸，故曰陸處。○汲古下多"釜甑草土，人知敗國，桀亂无緒"三句，元本同，惟釜作雨，土作坐，人作仁，依宋本，然似有三句而意始足。坤爲釜甑、爲草土、爲國，坎爲敗，离爲惡人、爲亂，故曰桀紂无緒。

明夷。諸石攻玉，无不穿??。龍體具舉，魯班爲輔。麟鳳成形，德象君子。詳《姤》之《大過》。諸石即監諸。具，宋本、汲古作吾，依元本。○大過伏頤，此則用艮，艮三至上亦頤，故語同。

家人。山作天時，陸爲海口，民不安處。此用艮象。艮爲天、爲時，故曰山作天時。艮爲陸，中爻坎爲海，震爲口，坎爲民，坎陷，故不安。天時，疑皆訛。

睽。東風啓戶，隱伏懽喜。氓庶蒙恩，復得我子。此仍用艮象。互震爲東，伏巽，故曰東風啓戶。坎爲隱伏、爲氓庶，震爲懽喜、爲子。

蹇。華燈百枝，消暗衰微。精光欲盡，奄如灰糜。詳《隨》之《大有》。消，宋元本作稍，汲古作植，依《隨》之《大有》校。糜，爛也。宋本作靡，依汲古。奄，汲古作命，亦通，茲依宋元本。

解。三十无室，寄宿桑中。上宮長女，不得樂同，使我失期。《衛風》期我乎桑中，要我乎上宮，淫奔詩也，此仍取艮象。互震數三，伏兌數十，坎爲室，坎伏，故曰三十无室。坎爲宿，震爲桑，故曰寄宿桑中。艮爲上、爲宮，巽爲長女，巽伏，故曰不得樂同。坎爲失，艮爲期。○樂，宋元本作來，依汲古。汲古无末句，依宋元本補。又宿字汲古作伯，形不全，依宋元本。

損。卵與石鬬，糜碎无疑。動而有悔，出不得時。震爲卵，艮爲石，震艮相對，故曰鬬。兌毀，故曰糜碎。震爲動，坤爲悔，艮爲時。○糜，宋元本作麋，依汲古。

益。秦兵爭強，失其貞良，敗於殽鄉。伏兌爲秦，坤爲兵，正反震故曰爭強。艮爲貞良，坤喪，故曰失。艮山，故曰殽鄉。《左傳》秦穆公違蹇叔，使孟明伐鄭，敗於殽。

夬。豦除善疑，難爲攻醫。驥窮鹽車，困於銜箠。豦除，即??篨。??籧同。《爾雅》籧篨口柔。《詩·邶風》《毛傳》云：籧篨不能俯者。郭云：口柔之人視人顔色常亦不伏，因以爲名。按：疏：口柔之人，必仰面察人顔色而爲辭，故曰善疑。豦除爲生成之病，故不能攻治也。此仍用艮象。艮爲豦除，互坎爲疑，三至上正反艮，故曰攻醫。坎陷，故難。互震爲車、爲馬，兌爲鹵，故曰鹽車，故曰銜。坎爲困窮，故曰驥窮鹽車，困於銜箠。箠，馬策也。艮爲小木，故曰箠。○豦，宋本、汲古訛虐，元本訛虎，然由次句視之，其爲豦无疑也。疑，宋元本作猛，亦後人從虎虐二字妄改，獨汲古尚存其真，益証豦字之確切。箠，汲古作御，依元本。按：《說文》豦，司馬相如說封豕之屬，封豕，亦不能俯。《太玄》閑首作遽除，皆不從竹，疑古文詩即如此，故易林太玄皆不從竹。從竹，後人所加。易女承筐，鄭作匡，謂從竹者誤，茲殆與同。

姤。操笱搏狸，荷弓射魚。非其器用，自令心勞。此仍用艮象。艮爲狸，艮手爲操、爲搏，伏离爲笱，故曰操笱搏狸。艮爲荷，坎爲弓，震爲射，伏巽爲魚，震爲器。坎爲心、爲勞。笱所以取魚，弓矢所以射狸，今施非物，故无功也。

萃。葵邱之盟，晉獻會行。見太宰辭，復爲還輿。兌爲華，艮山，故曰葵丘。兌爲口，爲巫，故曰盟。伏震爲晉、爲行，艮爲官，故曰太宰。坤爲輿，巽退，故曰還輿。按：《左傳·僖九年》會於葵丘，王使宰孔賜齊侯胙，既盟，宰孔先歸，遇晉侯，曰：可无會也，齊將亂，晉侯乃還。

升。臏詐龐子，夷竃書木。伏兵卒發，矢至如雨。魏師驚亂，將獲爲虜，涓死樹下。刖足曰臏。巽下斷，故曰臏。正反兌口，故曰詐。震爲子，坤亂，故曰龐子。坤爲夷、爲釜，故曰夷竃。夷，平也。震爲木，坤文，故曰書木。坤爲兵，巽爲伏，震出，故曰伏兵卒發。初四互坎，坎爲矢、爲雨，震爲魏、爲驚，坤爲師、爲亂，故曰魏師驚亂。震爲主、爲將，坤爲死喪，巽爲樹。《史記·孫臏傳》臏率齊兵與魏龐涓戰，日減竃，佯退兵，至馬陵道，設伏，並斫樹，使白大書曰：龐涓死此樹下。涓追至，鑽火視書，忽萬弩齊發，果被射死，公子卬被虜。○書木，宋元本作盡毀，伏兵作兵伏，均非，依汲古。末句依宋元本增，汲古无。

困。南行出城，世得大福。王姬歸齊，賴其所欲。伏《賁》。震爲南、爲行，艮爲城、爲世，震爲福、爲王、爲姬、爲歸，巽爲齊，《左傳·莊二年》王姬歸齊魯爲主。○大，元本作天，從汲古。

井。冬採薇籣，地凍堅難。利走室北，暮无所得。巽爲臭、爲草莽，故曰薇蘭。坎爲冬、爲冰，故曰地凍。伏艮爲堅，故曰堅難。坎爲室、爲北，巽爲利，伏震爲走，故曰利走室北。坎爲暮，离虛，故无得。薇，宋元本作微，依汲古。

革。王喬无病，狗頭不痛。亡屐失履，乏我送從。革伏《蒙》，艮爲壽，故爲仙人，王子喬，古仙人也。艮爲狗、爲頭，坎爲病痛，艮在上出險，故不病痛。互震爲屐履，坤爲亡失、爲乏。

鼎。宛馬疾步，盲師坐御。目不見路，中宵不到。通《屯》。震爲馬、爲步，坎爲疾，故曰疾步。屯初至五大离，故曰盲。坤爲師，艮爲坐、爲御，故盲師坐御。震爲大塗，坤坎皆爲黑，故目不見路。坤爲夜，坎爲中，艮止，故中宵不到。○不，汲古作弗，非，依元本。

震。求利難國，亡去我北。憂歸其城，反爲吾賊。中爻艮爲求、爲國，坎爲難，伏巽爲利，故曰求利難國。坎爲北、爲憂，艮爲城，震爲反，故曰歸城。坎爲盜賊。○吾賊，汲古作我賊，依宋元本。

漸。比目四翼，安我邦國。上下无患，爲吾喜福。通《歸妹》。互离，兌卦數二，故曰比目。震爲翼，卦數四，故曰四翼。本卦艮爲邦國，艮安，故曰安我邦國。艮山，故曰上。兌澤，故曰下。坎爲患，震出，故曰无患。震爲喜福，艮爲吾。○吾喜，汲古作我嘉，依宋元本。

歸妹。八材既登，以成股肱。尨降庭堅，國无災凶。股肱，汲古作嘉功，依宋元本。伏巽爲肘，艮爲臂、爲肱，震爲鳴、爲毛羽，故曰尨。尨，多毛犬也。伏艮爲庭、爲堅、爲國，互坎爲災凶，震解，故无。八材象或以震居東方。

豐。消弊穿空，家莫爲宗。奴婢逃走，子西父東，爲射作凶。巽隕落，故曰消弊。伏坎爲穿，离虛，故曰空。伏艮爲家，震爲主、爲宗，風散，故莫與爲宗。艮爲奴婢，艮伏，故曰逃走。震爲子，兌西，故曰子西。震爲父，故曰父東。伏艮爲身，巽隕，故凶也。○消，宋元、汲古皆作稍，依局本。

旅。鳥舞國城，邑懼卒驚。仁德不脩，爲下所傾。艮爲鳥、爲舞、爲國城、爲邑，伏坎爲懼。震爲驚、爲仁德，震伏，故曰仁德不脩。兌爲下，兌毀，故曰傾。

巽。五穀不熟，民苦困急。駕之南國，嘉樂有得。巽爲穀，卦數五，故曰五穀。巽隕落，故不熟。伏坎爲民、爲困急。伏震爲南，艮爲國。○五，宋元本訛三。駕，元本作亟，均依汲古。三四言巽究爲震，即安樂也。

兌。黃裳建元，福德在身。祿祐洋溢，封爲齊君，富貴多孫。遇卦艮。互震爲裳、爲黃、爲元、爲福德祿祐。艮爲身，互坎，故曰洋溢。震爲君，本卦互巽，故曰齊君。艮爲貴、爲孫。○宋元本、汲古多賈市无門四字，在第五句，此於上下句義絕不屬，斷爲衍文，刪去而存其語以俟校此書者。《坤·六五》黃裳元吉，五君位，故曰建元。

渙。齊東郭盧，嫁於洛都。駿良美好，利得過倍。詳《坤》之《坎》。嫁，汲古作嬪，過作萬，盧作廬，均依宋元本。駿良，宋元作驪婦，依汲古。嫁，往也。

節。安牀厚縟，不得久宿。棄我嘉宴，困於南國。投杼之憂，不成禍災。艮爲牀，伏巽爲縟，坎爲宿，兌毀折，坎險，故不得久宿。兌食，震嘉，故曰嘉宴。坎爲困，震南震國，故曰困於南國。坎爲機杼、爲憂、爲禍災。《戰國策》有人與曾參同姓名殺人，人告其母，不信，三告，母乃投杼而走。

中孚。內崩身傷，中亂无常。雖有美粟，不我得食。卦中虛，故曰內崩。艮爲身，兌爲傷，巽爲粟，震爲嘉，故曰美粟。兌爲食，上卦兌覆，故不得食。○末句汲古作不得其食，依宋元本。

小過。出門逢患，與禍爲怨。更相擊刺，傷我手端。此仍用艮象。艮爲門，震出，中爻坎爲患、爲禍、爲怨，艮爲擊刺，三至上正覆艮相對，故曰更相擊刺。艮爲手，坎爲傷。

既濟。出入節時，南北无憂。行者函至，在外歸來。此仍用艮象。震出，伏巽爲入，艮爲時，故曰出入節時。震爲南，坎爲北、爲憂。震爲行、爲歸，艮爲函，三至上震起艮止，故曰在外歸來。○函，汲古作即，依元本。

未濟。公孫駕驪，載遊東濟。延陵說産，遺季紵衣。此仍用艮象。震爲公，艮爲孫，震馬，故曰駕驪。震爲遊、爲東，伏巽爲齊，故曰東齊。艮爲山、爲季子，故曰延陵。吳延陵季子也。震爲生、爲樂，故曰悅産。産，鄭子産也。震爲衣、爲草莽，故曰紵衣。《左傳》吳季札至鄭，見子産如舊相識，與之縞帶，子産獻紵衣。○驪。汲古作車。依宋元本。

焦氏易林注卷十四

焦氏易林注卷十四
行唐尚秉和節之注
                      受業蒲城仵道益、豐潤董維城堃校刊
漸之第五十三
漸。別离分散，長子從軍。稚叔就賊，寡老獨居，莫爲種瓜。巽隕落，故別離分散。震爲長子、爲爭戰，震伏，故曰長子從軍。艮爲少男，故曰身叔。艮坎連，故曰就賊。巽爲寡，艮爲老，坎爲孤獨，故曰寡老獨居。艮爲果蓏，故曰瓜。○居，汲古作安，非，依宋元本。
乾。旦種穀豆，暮成藿羹。心之所願，志快意愜。詳前。以其爲乾卦，故再釋之，此用漸象。伏震爲旦，巽爲穀豆、爲藜藿，坎爲暮、爲羹。旦種暮食，言其速也。坎爲心志，兌悅，故曰快、曰愜。○穀，宋元本作菽，菽，亦豆也，故從汲古。
坤。牡飛門啓，憂患大解，不爲身禍。坎爲牡，艮爲門，漸變，坤中虛，故曰牡飛門啓。坎爲憂患，變坤，故曰憂患大解。坤爲身、爲禍，風散，故不爲身禍。
屯。東山西山，各自止安。雖相登望，竟未同堂。詳《姤》之《坤》。艮山，震東，坎西，艮爲止、爲望、爲堂，震爲登。
蒙。衆鳥所翔，中有大怪。九身无頭，魂驚魄去，不可以居。詳《否》之《同人》。丁云：郭璞《江賦》奇鶬九頭，《御覽》：《典略》云：齊園有九頭鳥，赤色，似鴨，九頭皆鳴，又引《嶺表錄異》云：鬼車入人家鍊人魂氣。又《酉陽雜俎》亦云鬼車十首，後爲犬爵落一首。
需。交侵如亂，民无聊賴。追戎濟西，敵人破陣。通《晉》。坤爲亂、爲民，坤喪，故民无聊賴。坤爲戎，坎爲西，坎水，故曰濟西。坎爲破，坤爲師，故曰破陣。《左傳·莊十八年》追戎於濟西，不言其來，諱之也。○戎，汲古訛我，敵人破陣作狄人便殫，均依宋元本。
訟。麟鳳所翔，國无咎殃。賈市十倍，復歸惠鄉。互離爲文，故曰麟鳳。伏坤爲國，巽爲賈市、爲倍，坤數十，故曰賈市十倍。坤爲鄉，震爲歸、爲惠。
師。鑿井求玉，非卞氏寶。身困名辱，勞无所得。互震爲寶玉，坎爲井、爲困辱、爲勞，坤爲身，艮爲名，二四艮覆，故曰名辱。○寶。宋元本作室。汲古作宅，依局本。
比。文山鴻豹，肥腯多脂。王孫獲願，載福巍巍。陸佃《埤雅》引郭璞曰鸿似雁，无後趾，毛有釣文，亦名鴻豹。易林文山鴻豹謂此也。坤爲文，艮爲山、爲鴻、爲豹，故曰文山鴻豹。伏乾爲肥，坎爲膏、爲脂，艮爲孫，伏乾，故曰王孫。艮山形長，故曰巍巍。
小畜。周成之隆，刑措除凶。太宰費石，君子作人。通《豫》。震爲周，艮爲成，坎爲刑法，坤爲凶，艮止，故曰刑措除凶。艮爲官、爲石，故曰太宰費石。按：《左傳·莊八年》反誅屨於徒人費，鞭之見血出，遇賊于門，袒而示之臂，請先入，伏公而出，鬬死于門中，石之紛如死于階下。費石皆忠於襄公者，故下曰作人。艮爲君子。○石，汲古作祐，依宋元本。
履。珪璧琮璋，執贄見王。百里甯戚，應聘齊秦。詳《需》之《井》。○璋，宋元本作璜。
泰。穿空漏徹，破壞殘缺。陶弗能冶，瓦甓不鑿。伏巽爲空漏，兌爲破缺，伏艮爲火，故曰陶冶破缺，故不能陶冶。艮爲瓦甓，坤虛，故不必鑿。
否。鴻飛遵陸，公出不復，伯氏客宿。詳《損》之《蹇》。
同人。蝦蟇羣聚，從天請雨，雲雷運集，應其願所。詳《大過》之《升》。末句汲古作"應時輙下，得其所願"，依宋元本。又運汲古作連，亦非。
大有。老弱无子，不能自理。爲民所憂，終不離咎。管子治國，侯伯賓服。乘輿八百，尊我桓德。通《比》。坤爲老弱，三至五震覆，故曰无子。坤爲民、爲咎，坎爲憂，艮爲終。離，同罹。後四句與上文意不屬，定爲崔篆虞翻等林辭所竄人者。○桓，元本訛恒，依宋本、汲古。
謙。播梅折枝，與母別離，絕不相知。詳《訟》之《謙》。播，種也，言折枝種於他處。與母別離者，言此枝與母樹分离也。震爲梅、爲枝、爲耕種，坤爲母，丁宴釋文引《說苑》執一枝梅事爲解，皆由播訛爲蟠之誤也。○播，各本皆作蟠，依《訟》之《謙》校。
豫。盛中不絕，衰老復拙。盈滿減虧，瘯??腯肥。鄭昭失國，重耳興起。震爲盛，坎爲中，坤爲老、爲減虧，艮爲節，故曰瘯??、曰肥腯。坎爲鄭，艮爲光明，故曰鄭昭。坎爲失，坤爲國，故曰失國。坎爲耳，坤爲重，震起，故曰重耳興起。○瘯，元本作癡，依宋本、汲古。《左傳·桓六年》謂其不疾瘯蠡也。注：瘯蠡，疥癬，蠡不從病即瘰字。
隨。聞虎入邑，必欲逃匿。走據陽德，不見霍叔，終无憂慝。艮爲邑、爲虎，巽爲入，兌爲聞，故曰聞虎入邑。《戰國策》夫市无虎明矣，然而三人言而成市虎。巽爲隱伏，故曰逃匿。震爲走，艮納丙爲山陽，故曰走據陽德。艮爲叔、爲山，故曰霍叔。巽伏，故不見。艮爲終，丁宴所釋至爲牽強，不可從，闕疑可也。○心，宋元本作必，走作无，陽作易，均依汲古。霍叔，元本作藿菽，依宋元本、汲古。終，汲古作絕，依宋元本。易林以兌爲耳，故爲聞。
蠱。隨時逐便，不失利門。多獲得福，富於封君。艮爲時，震爲逐，巽爲利，艮爲門，故曰利門。震爲福、爲君。
臨。禹作神鼎，伯益銜指。斧斤既折，憧立獨坐。賈市不讎，枯槁爲禍。詳《小畜》之《益》。憧，宋元本作撞，依汲古。坐，各本皆作倚，依《小畜》之《益》校。市，宋元本作萬，依汲古。讎，宋本、汲古皆作售，依元本。
觀。春鴻飛東，以馬貨金。利得十倍，重載歸鄉。詳《比》之《中孚》。
噬嗑。金齒鐵牙，壽考宜家。年歲有餘，貪利者得。雖憂无咎。艮爲金鐵、爲壽考，伏兌爲齒牙，震爲年歲、爲有餘。伏巽爲利，坎爲憂，震解，故无咎也。○餘，宋元本作儲，依汲古。
賁。膏澤沐浴，洗去污辱。振除災咎，更與福處。互坎故曰膏沐、曰洗去污辱。离爲災，震爲福。
剝。履階登墀，高升峻巍。福祿洋溢，依天之威。坤形似階墀，而一陽在上，故曰履階登墀，高升峻巍。伏乾爲福祿、爲天，坤水，故曰洋溢。○升，宋元本作登，依汲古。
復。坤厚地德，庶物蕃息。平康正直，以綏大福。坤爲庶物，震爲生，故曰蕃息。坤爲平、爲直，震爲福。
无妄。絕域異路，多所畏避。使我驚惶，思吾故處。伏升。坤爲域，兌決，故曰絕域。震爲大塗，巽爲歧，故曰異路。巽伏，乾惕，故曰畏避。坤爲我，震爲驚。○惶，宋元本作懼，依汲古。
大畜。繈褓孩幼，冠帶成家。出門如賓，父母何憂。詳《遯》之《恒》。茲取象旁通萃。
頤。一尋百節，綢繆相結。其指詰屈，不能解脫。八尺曰尋，坤卦數八，故曰一尋。艮多節，坤爲百，故曰一尋百節。伏巽爲結，艮爲指，震爲解脫，下卦艮反，故曰其指詰屈。○屈，元本作詘，依汲古。
大過。鷹鸇獵食，雉兔困極。逃頭見尾，爲人所賊。通《頤》。艮爲鷹鸇，震爲食，坤文爲雉，震爲兔，正反艮故曰困極。艮爲頭，在上，故曰逃。而下爲覆艮，艮爲尾，故曰見尾。本卦兌爲見，巽爲賊，震爲人，坤殺，故曰爲人所賊。賊，害也。○人，宋元本作害，非，依汲古。
坎。危坐至暮，請求不得。膏澤不降，政戾民忒。忒，宋元本、汲古作惑，依局本。民，汲古作弗，非，依宋元本。艮爲坐、爲請求，坎爲暮，坎失，故不得。坎爲膏澤，艮止，故不降。坤爲政、爲民，坎折坤，故政戾民忒。
离。剛柔相呼，二姓爲家。霜降既同，惠我以仁。詳《家人》之《損》。
咸。慈母念子，饗賜得士。蠻夷來服，國人懽喜。伏損。坤爲慈，母爲思念，震爲子、爲士。兌時，故曰饗。坤爲夷狄、爲國，震爲人、爲喜。
恒。良夫孔姬，脅悝登臺。柴季不扶，衛輒走逃。詳《損》之《恒》。
遯。子長忠直，李陵爲賊。禍及无嗣，司馬失福。互巽爲長、爲直、爲桃李，艮山，故曰李陵。巽爲賊，巽下斷，故曰无嗣。乾爲馬、爲福，陰消陽，故曰司馬失福，謂司馬子長因救李陵，而被腐刑也。○李陵，宋本作李氏，汲古作季氏，依元本。
大壯。節度之德，不涉亂國。雖昧无光，後大受慶。伏艮爲節。坤爲亂、爲國，坤伏，故曰不涉亂國。坤爲黑，故曰昧、曰无光。震爲後，乾爲大。
晉。驅羊南行，與禍相逢。狼驚我馬，虎盜我子，悲恨自咎。伏兌爲羊，离爲南，中爻坎，故曰與禍相逢。艮爲虎狼，坎爲馬、爲盜，震爲子，二至四震覆，故子爲虎盜。坎爲悲恨。
明夷。尼父孔丘，善釣鯉魚。羅網一舉，獲利萬頭，富我家居。網，宋元作鈎，依汲古。○震爲陵、爲父、爲孔、爲丘，故曰尼父孔丘。坤爲魚，離爲羅網，坤爲利、爲萬，坎爲首，故曰獲利萬頭。坎爲室家，坤爲富。
家人。本根不固，華葉落去，更爲孤嫗。本，宋元本訛大。○巽爲枯，下斷，故曰本根不固。伏震爲華葉，巽隕落，故曰華葉落去。巽爲寡、爲婦，故曰孤嫗。
睽。設罟捕魚，反得屠諸。員困竭忠，伍氏夷誅。此用《漸》象。互离爲罔罟，巽爲魚，艮手爲捕，故曰設罟捕魚。坎爲匕、爲刺，故曰屠諸，言得屠者專諸也。坎爲弓、爲員、爲忠，坎數五，巽顛隕，故曰伍氏夷誅，謂伍員也。《左傳》伍員進專諸於吳公子光，《吳越春秋》專諸曰：王何好，光曰：好魚炙，專諸乃去，從太湖學魚炙。○屠，汲古訛居，今依宋元本。
蹇。敏捷亟疾，如猿集木。彤弓雖調，終不能獲。水流動故曰敏捷亟疾。艮爲猿、爲木，坎爲集，故曰如猿集木。坎爲弓、爲赤，故曰彤弓。艮爲終。
解。冠帶南行，與福相期。邀於嘉國，拜位逢時。此用《漸》象。位，汲古作爲，音訛字，依宋本。行，宋元作遊，漸艮爲冠，巽爲帶。互离，故曰南行。震爲福、爲嘉，艮爲國、爲拜、爲時。
損。年豐歲熟，政仁民樂，祿入獲福。坤爲年歲、爲多，故曰豐熟。坤爲政、爲民，震爲仁、爲樂、爲福祿。
益。築闕石顛，立基泉源。疾病不安，老孤无鄰。詳《艮》之《復》。泉，汲古作水，依宋元本。
夬。逐狐東山，水遏我前。深不可涉，失利後還。詳《蒙》之《蠱》。
姤。麟子鳳雛，生長嘉國。和氣所居，康樂溫仁，邦多聖人。伏坤爲麟鳳，震爲子、爲雛、爲生長。坤爲國、爲邦，震爲樂、爲仁，乾爲聖人。
萃。西行求玉，冀得瑜璞。反得凶惡，使我驚惑。兌爲西，伏震爲瑜璞、爲玉，艮爲求，故曰西行求玉。坤爲凶惡、爲憂惑。○瑜，汲古作卞，依宋元本。
升。心狂老悖，視聽聾盲。正命无常，下民多孽。坤爲心、爲老悖，易以兌爲眇，二至四互兌，故曰視盲。初至四互大坎，故曰聽聾。巽爲命，巽進退不果，故曰无常。坤爲民、爲孽、爲下、爲多。
困。南國少子，材略美好。求我長女，賤薄不與。反得醜惡，後乃大悔。詳《比》之《漸》。此亦用漸象。
井。逶迤高原，家伯妄施，亂其五官。伏艮爲高原。伏震爲伯，艮爲家，故曰家伯。家伯，幽王臣助王爲虐者也，《詩·小雅》家伯冡宰是也。离爲亂，艮爲官，互坎，卦數五，故曰五官。
革。謝恩拜德，東歸吾國，歡樂有福。震爲恩德，艮爲拜、爲國，震爲東、爲反，故曰東歸吾國。震爲樂、爲福。全用旁通象。
鼎。雞鳴同興，思配无家。執珮持鳧，无所致之。巽爲雞、爲鳴，伏震爲興。艮爲家，艮伏，故曰无家。艮爲執持、爲鳧，震爲玉，故曰珮。坤虛，故曰无所致之。《詩·鄭風》女曰雞鳴，士曰昧旦；將翔將翔，弋鳧與雁，又知子之來之，雜佩以贈之。○興，汲古訛舉，珮作佩，无所作莫使，茲均依宋元本。
震。凶重憂累，身受誅罪，神不能解。坎爲凶憂、爲桎梏，艮爲身，故曰身受誅罪。震爲神、爲解，坎陷，故不能解。○累，汲古作慮，依宋元本。
艮。虎豹熊羆，遊戲山谷。仁賢君子，得其所欲。詳《謙》之《中孚》。
歸妹。海隅遼右，福祿所至。柔嘉蒙祐，九夷何咎。兌爲海、爲右，震居東北，故曰遼右。震爲福祿，數九，故曰九夷。坎爲夷也。
豐。華首之山，仙道所遊。利以居止，長无咎憂。詳《謙》之《井》。
旅。甲乙戊庚，隨時轉行。不失常節，萌芽律屈。咸達生出，各樂其類。詳《噬嗑》之《坤》。樂，汲古作順。
巽。跛躓未起，失利後市，不得鹿子。伏《震》。震爲起，坎蹇，故跛躓。巽爲利市，坎爲失，震爲後，故曰失利後市。震爲鹿、爲子，風散，故不得。
兌。怙恃自負，不去於下。血從地出，誅罰失理。伏艮爲負，二陽皆在上，故曰不去於下，言有所恃不肯居下也，《詩》曰无父何怙，无母何恃。坎爲血，居重陰之間，故曰血從地出。坎爲刑罰。
渙。江河淮海，天之都市。商人受福，國家饒有。詳《謙》之《小畜》。
節。節情省欲，賦歛有度。家給人足，且貴且富。坎爲情欲，艮止，故曰節、曰省。坎爲聚，故曰賦歛。度，《說文》法制也。坎爲法，故曰有度。艮爲家，震爲人，艮貴震富。○末句宋元本作利以富貴，依汲古。
中孚。?池鳴呴，呼求水潦。雲雨大會，流成河海。巽爲?，兌爲池，震爲鳴呼。伏大坎爲潦、爲雲雨、爲河海。○?池，宋本、汲古作牝馬，元本作牝牛，依《隨》之《臨》校。呴，宋元本作哅，依汲古。水，各本皆作其，依《隨》之《臨》校。
小過。日月之塗，所行必到，无有患故。艮爲日，兌爲月，震爲大塗、爲行，震樂，故无有患故。
既濟。乘風而舉，與飛鳥俱。一舉千里，見吾愛母。詳《明夷》之《鼎》。
未濟。陰配陽爭，臥木反立。君子攸行，喪其官職。卦三陽三陰，故曰陰配陽爭，言陰盛與陽爭也。昭帝元鳳三年春，上林有柳樹枯僵自起生，故曰臥木反立。時眭孟言僵柳復起，將有匹夫爲天子者，被誅。三四句亦似指其事。
歸妹之第五十四
歸妹。堅冰黃鳥，常哀悲愁。不見白粒，但覩藜蒿。數驚鷙鳥，爲我心憂。詳《乾》之《噬嗑》。○白，汲古作甘，覩作歎，蒿作荊，依宋元本。鳥常，元本作裳鳥，似非。
乾。荊木冬生，司寇緩刑。威權在下，國亂且傾。此仍用遇卦象。歸妹上震爲荊木、爲生，坎爲冬，故曰冬生。坎爲寇、爲刑，震生，故曰緩刑。伏艮爲國，离爲亂，故曰國亂且傾。
坤。喘牛傷暑，不能耕畝。草萊不辟，年歲无有。世說：滿奮曰，臣猶吳牛見月而喘。蓋吳牛畏暑，見月以爲日，故喘也。又《漢書·丙吉傳》見牛喘吐舌而問之。此用遇卦《歸妹》象。离爲牛，震聲，故曰喘牛。离爲夏，故曰傷暑。震爲草萊、爲年歲，坎折，兌毀，故无有。○耕，宋元本作成，依汲古。
屯。魚欲負流，衆不同心。至德潛伏。坤爲魚，艮爲負，坎爲流，坤上艮，艮上坎，故曰魚欲負流。坤爲衆，坎爲心，震起，艮止，故不同心。震爲德，坎隱，故曰潛伏。○潛伏，宋元本作安樂，依汲古。
蒙。春耕有息，秋入利福。獻豜私豵，以樂成功。互震爲春、爲耕、爲生，故曰有息。伏兌爲秋，伏巽爲入、爲利，震爲福，故曰秋入利福。《詩·豳風》言私其豵，獻豜于公，《傳》豕一歲曰豵，三歲曰豜。坎爲豕，艮手爲獻，艮爲小，坎隱，故曰私豵。震爲樂、爲功，艮爲成。○豵，汲古作豭，依宋元本。
需。生有聖德，上配太極。皇靈建中，授我以福。詳《家人》之《需》。
訟。右撫琴頭，左手援帶。凶訟不已，相與爭戾，失利而歸。此似用《歸妹》象。兌爲右，坎爲首，震爲樂，故曰右撫琴頭。震爲左，伏艮爲手、爲援，巽爲帶，故曰左手援帶。兌口，震言，故曰訟、曰爭。巽爲利，坎失，故曰失利。
師。炙魚棝斗，張伺夜鼠。舌不忍味，機發爲祟，笮不得去。詳《井》之《坎》。棝，依校，宋元本作枯，汲古作拈。卦旁通《同人》。巽爲魚，下离，故曰炙魚。坤爲閉，故曰棝斗。震爲斗也。張、夜，汲古作陰、作碩，忍作思，機作譏，均依宋元本。《說文》棝斗可以射鼠。
比。申酉脫服，牛馬休息。君子以安，勞者得懽。坤位申，坎位酉。服，猶駕也。坤爲牛，坎爲馬，艮止，故脫服而休息也。艮爲君子、爲安，坎爲勞，五統羣陰，故曰得懽。
小畜。堯問尹壽，聖德增益。使民不疲，安无怵惕。詳《遯》之《隨》。尹壽，人名，《新序》堯學乎尹壽。壽，汲古作爵，非。
履。孤公憂婦，獨宿悲苦。目張耳鳴，莫與笑語。詳《訟》之《歸妹》。巽爲寡，乾父，故曰孤公。
泰。外得好畜，相與嫁娶。仁賢集聚，諮詢厥事。傾奪我城，使家不寧。坤爲養、爲畜，在上，故曰外得好畜。震爲嫁、爲娶、爲仁賢、爲言，故曰諮詢。坤爲集聚，艮爲城、爲家，三五艮覆，故曰傾城、曰家不寧。按：上六城復于隍，即謂三至上艮覆也。
否。煎砂盛暑，鮮有不朽。去河千里，敗我利市。老牛盲馬，去之何悔。艮爲砂、爲火，故曰煎砂。候卦乾在己，巽後天亦居己，艮火，故曰盛暑。巽爲朽、爲利市，坤爲河、爲千里、爲我、爲敗、爲老牛，乾爲馬，坤迷，故曰盲馬。○千，元本、汲古、丁本作三，依宋本。牛盲，汲古訛手育，依宋元本。
同人。甲乙戊庚，隨時轉行。不失常節，萌芽律屈。咸達出生，各樂其類。詳《漸》之《旅》。
大有。衣宵夜遊，與君相遭。解除煩惑，使心不憂。乾爲衣，《說文》衣，依也。伏坤爲帛，故曰衣宵。宵綃同。《士昬禮》宵衣注宵讀爲《詩》素衣朱綃之綃，綃，綺屬也。又《特牲饋食禮》主婦宵衣南面，鄭注：宵，綺屬也，此衣染之以黑，其繒本名曰宵。《詩》有素衣朱宵，《記》有玄宵衣，然則衣宵夜遊者，即衣錦夜遊也。伏坎爲夜。乾爲君，坎爲心、爲憂惑，坎伏，故解除。○衣，各本皆作依，依《小過》之《否》校。
謙。死友絕朋，巧言爲讒。覆白污玉，顔叔哀喑。艮爲朋友，坤爲死，故曰死友絕朋。正反震，故曰巧言、曰讒。震爲白、爲玉，坤黑，故曰覆白污玉。艮爲顔、爲少子，故曰顔叔。坎爲悲哀。顔叔未詳。
豫。逐利三年，利走如神。展轉東西，如鳥避丸。震爲逐，伏巽爲利，坤爲歲，震數三，故曰三年。震爲神、爲東，坎位西，爲丸、爲隱伏，艮爲鳥，故曰如鳥避丸。
隨。隄防壞決，河水泛溢。傷害禾稼，君孤獨宿。沒溺我邑。艮爲隄防，兌附決，故曰壞決。互大坎，故曰河水泛溢。震爲禾稼，兌毀折，故曰傷害禾稼。震爲君，坎爲孤，坤爲寡，故曰君孤獨宿。艮爲邑。○泛溢，宋元本作放逸。稼下汲古多民流去室四字，宋元本无。君，宋元本作居，依汲古。
蠱。陰陽隔塞，許嫁不答。旄丘新臺，悔往嘆息。詳《晉》之《无妄》。旄，无妄作宛，宛丘，陳詩，旄丘，衛詩，姑兩存之。
臨。伯夷叔齊，貞廉之師。以德防患，憂禍不存。詳《泰》之《乾》。
觀。陽爲狂悖，拔劍自傷，爲身生殃。詳《明夷》之《井》。
噬嗑。進士爲官，不若服田，獲壽保年。艮爲官，震爲士、爲進，故曰進士。艮爲田、爲壽、爲保，震爲年。
賁。耕石不生，棄禮无名。縫衣失針，襦袴不成。震爲耕，上艮，故曰耕石。离爲禮，艮爲名，坎隱伏，故曰棄禮、曰无名。震爲衣，坎爲針，伏巽繩，故曰縫衣。坎失，故曰失針。震爲襦，伏巽爲袴，坎破，故不成。
剝。靈龜陸處，一旦失所。伊子復耕，桀亂无輔。艮龜，處坤上，故曰陸處。
復。室當源口，漂溺爲海。財産殫盡，衣食无有。坤水，故曰漂溺。
无妄。鷄方啄粟，爲狐所逐。走不得食，惶懼喘息。巽爲鷄，震爲粟、爲逐，艮爲狐，乾惕，故曰惶懼。
大畜。家在海隅，橈短流深。豈敢憚行，无木以趨。詳《觀》之《明夷》。橈短，依校，各本多作繞旋，繞，形訛，旋，音訛字。
頤。他山之錯，與璆爲仇。來攻吾城，傷我肌膚，國家騷憂。艮爲山、爲錯，《禹貢》厥貢磬錯注：治玉之石曰錯，《詩·小雅》他山之石，可以爲錯。惟錯玉，故曰與璆爲仇。璆，亦玉也。坤爲仇、爲城、爲國、爲傷，艮手爲攻、爲肌膚、爲家，坤爲憂也。○璆，宋元本作環，吾作我，均依汲古。
大過。弊鏡无光，不見文章。少女不嫁，棄於其公。离爲鏡，卦上下皆半离，故曰弊鏡。互大坎，故无光。坤爲文章，坤伏，故曰不見文章。巽爲少女，震爲歸、爲嫁、爲公，震伏，故曰不嫁、曰棄于其公也。《易·大過》以巽爲少女，兌爲老婦，故易林本之。
坎。大蛇巨魚，相搏於郊。君臣隔塞，戴公廬漕。詳《噬嗑》之《訟》。廬漕，依校，各本多作出廬，不協。第二句汲古作相輔殺之，第四句作郭公失廬。按：鄭有內蛇外蛇鬬之事，未有魚相搏者，據此林似爲郭國將亡之事，而今不能攷。
离。絕世无嗣，福祿不存。精神渙散，離其躬身。艮爲世，震爲子，艮震皆伏，而兌爲附決，故曰絕世无嗣、曰福祿不存。震又爲福祿也。震爲精神，互巽風，故曰渙散。艮爲身，艮伏不見，故曰离。○不，元本作无，從宋本、汲古。
咸。文德之君，養人致福。年无胎夭，國富民實。憂者之望，曾參盜息。通《損》。坤爲文，震爲德、爲君、爲人、爲福，坤爲養、爲年歲，震爲胎，坤爲死、爲夭，震福，故无。坤爲國民、爲富實。下二語有訛字，難解。○曾，宋本作憎，元本作增，姑從汲古，以俟再攷。
恒。合歡之國，喜爲我福。東岳南山，朝躋成恩。通《益》。坤爲國，初至五正反震相對，故曰合歡之國。震爲東，又爲南，上艮，故曰東岳南山。震爲朝、爲躋、爲恩德。案：《周禮》眡祲注云：隮，虹也。《鄘風》朝隮于西，崇朝其雨，疏亦訓隮爲虹，言虹見於西方則雨氣應也。隮躋同字，然易林數見皆作躋，朝躋成恩者，言山岳虹見雨應以成其恩澤也。○躋，汲古作濟，依宋元本。恩，宋元本作息，依汲古。恩與山韻。
遯。憂人之患，履悖易顔。爲身禍殘，率身自守。與喜相抱，長子成老，封受福祉。乾爲畏惕，故曰憂患。伏震爲履，坤爲悖，艮爲顔，坤爲身、爲禍。艮爲守、爲抱，震爲喜、爲長子，坤爲老。後四句與前三句吉凶相反，定爲衍文，本林至第三句而此。○老，汲古作考，義同。
大壯。太公避紂，七十隱處。卒逢聖文，爲王室輔。詳《明夷》之《坤》。逢，宋元本作受，依汲古。
晉。江漢上流，政逆民憂。陰代其陽，雌爲雄公。互坎爲水，坤亦爲水、爲江漢、爲流。坤爲政、爲民，逆行，故曰政逆民憂。坎爲憂也。坤爲陰、爲雌，五陽位，陰居之，故曰代陽、曰雌爲雄。○代，宋元本作伐，非，依汲古。
明夷。縮緒亂絲，舉手爲災。越畝逐兔，喪其衣袴。伏巽爲緒、爲絲，震爲反，故曰縮緒。坤亂，故曰亂絲。坤爲畝、爲喪，震爲兔、爲越、爲衣，伏巽爲袴，坤喪，故曰喪其衣袴。○緒，汲古作縮，非，依宋元本。
家人。臭彘腐木，與狼相輔。亡夫失子，憂及父母。巽爲臭，坎豕，故曰臭彘。巽爲木、爲腐，狼象未詳。震爲夫、爲子，震伏，故曰亡失。坎爲憂，巽爲母，伏震爲父。○木，宋元本作水，依汲古。
睽。刲羊不當，女執空筐。兔跛鹿踦，緣山墜墮，讒佞亂作。此用《歸妹》象。上二句歸妹上六意也。兌爲羊，坎爲刺，故曰刲羊。兌爲女，震爲筐，震虛，故曰女執空筐。震爲兔、爲鹿，互坎，故曰跛踦。伏艮爲山，伏巽爲墜墮，兌口震言，故曰讒佞亂作。
蹇。拔劍傷手，見敵不喜。良臣无佐，困憂爲咎。艮爲劍、爲手，坎爲傷，故曰拔劍傷手。坎憂，上坎中爻坎，坎遇坎爲敵，故曰見敵不喜。离爲見，坎病，故不喜。艮爲臣、爲佐，坎爲孤，故曰无佐。坎爲困憂，《艮·彖傳》云上下敵應，即以艮見艮爲敵也。○喜，宋元本作善，困作國，均依汲古。
解。三羖五牂，相隨俱行。迷入空澤，循谷直北。徑涉六駁，爲所傷賊。詳《无妄》之《觀》。賊，宋本、汲古作敗，依元本。徑皆作經，依汲古《无妄》之《觀》校。
損。爭雞失羊，亡其金囊，利得不長。陳蔡之患，賴楚以安。詳《恒》之《夬》。
益。三驪負衡，南取芷香。秋蘭芬馥，盈滿神匱，利我仲季。震爲馬，數三，故曰三驪。艮爲負、爲衡，巽爲香、爲蘭芷，震爲南，故曰南取。伏兌爲秋，故曰秋蘭。震爲神、爲匱，坤多，故曰盈滿。巽爲利，艮爲季。○衡，宋元本作銜，取芷作芷取，均依汲古。驪，汲古訛灑。
夬。孟夏己丑，哀呼尼父。明德訖終，亂虐滋起。詳《睽》之《恒》。夏，汲古作春，非。
姤。履不容足，南山多葉。家有滎蘭，乃无病疾。震爲履、爲足，震伏，故不容足。乾爲山、爲南，巽爲芝蘭，坤爲疾病，坤伏，故无。○葉，宋本作草，元本作革。芝，宋元本作芳，均依汲古。
萃。三足无頭，不知所之。心狂睛傷，莫使爲明，不見日光。伏震，故曰三足。乾爲頭，乾伏，故曰无頭。三至上正反震，故曰不知所之。坤爲心，巽風，故曰心狂。兌爲半离，易履卦謂之眇，故此曰睛傷。艮爲日、爲光，互巽爲伏，故曰不見。○日，宋元本作月，非，依汲古。心狂睛傷，汲古作心在精傷，依宋元本。
升。戴堯扶禹，松喬彭祖。西過王母，道路夷易，无敢難者。詳《師》之《离》。松，汲古訛從，依宋元本。
困。式微式微，憂禍相絆。隔以巖山，室家分散。詳《小畜》之《謙》。絆，汲古作半，依宋元本。
井。靈龜陸處，一旦失所。伊子復耕，桀亂无輔。詳《剝》林。
革。仁德覆洽，恩及異域。澤被殊方，禍災隱伏。蠶不作室，寒无所得。通《蒙》。震爲恩德，坤爲巽域、爲殊方。兌爲恩澤，坤爲禍災，坎爲隱伏，巽爲蠶，坎爲室，坎伏，故曰不作室。坎爲寒室，繭也。
鼎。夏麥??，霜擊其芒。疾君敗國，使年夭傷。詳《泰》之《賁》。??，汲古作????，依宋元本。
震。火雖熾，在吾後。寇雖多，在吾右。身安吉，不危殆。詳《大有》之《需》。
艮。遼遠絕路，客宿多悔。頑囂相聚，生我畏惡。詳《明夷》之《小畜》。遼遠，元本作遠遼，依宋本、汲古。
漸。懸懸南海，去家萬里。飛兔腰褭，一日見母，除我憂悔。詳《晉》之《坎》。腰褭，各本作褭駿，依《晉》之《坎》校。
豐。困而後通，雖厄不窮。終得其願，姬姜相從。震爲姬，巽爲姜。
旅。西賈巴蜀，寒雪至轂。欲前不還，得反空屋。詳《家人》之《解》。○空，元本作窒，依宋本。
巽。新作初陵，爛陷難登。三駒摧車，躓頓傷頤。伏艮爲陵，巽爲爛，伏震爲登，坎陷，故難登。震爲駒，數三，坎破，故曰三駒摧車。伏坎爲蹇，初至四互頤，故曰躓頓傷頤。
兌。延頸望酒，不入我口。深目自苦，利得无有，幽人悅喜。詳《无妄》之《大畜》。
渙。仲春孟夏，和氣所舍。生我嘉福，國无殘賊。坎爲仲，互震，故曰仲春。對卦离爲夏，震爲長，故曰孟夏。坎爲和，震出，故曰舍。震爲生、爲嘉福，艮爲國，坎爲賊，風散，故无賊。舍，發也。
節。張網捕鳩，兔離其災。雌雄俱得，爲罝所賊。通《旅》。离爲網、爲鳩，艮爲捕，震爲兔，旅下卦震覆，故曰兔罹其災。離罹通用。艮爲雄，互巽爲雌，離罝在上，故曰雌雄俱得。巽爲賊也。
中孚。三人俱行，一人言北。伯仲欲南，少叔不得。中路分爭，道鬬相賊。詳《剝》之《巽》。爭道，汲古作道爭，依宋元本。
小過。然諾不行，欺紿誤人。使我露宿，夜歸溫室。神怒不直，鬼擊其目。欲求福利，適反自賊。詳《恒》之《觀》。後三句宋元本作鬼欲求獨，刺擊其目，反言自賊，依汲古。
既濟。陳辭達誠，使安不傾。增祿益壽，以成功名。詳《明夷》之《晉》。
未濟。火燒公床，破家滅亡。然得安昌，先憂重喪。半艮爲床，重离，故曰燒。坎爲破、爲憂。
豐之第五十五
豐。諸孺行賈，經涉山阻。與狄爲市，不憂危殆，利得十倍。孺，《說文》乳子也。震爲子，兌少。諸，《爾雅·釋詁》諸諸便便辯也。震爲言，故曰諸孺。震爲商賈，故曰行賈。伏艮爲山，兌爲狄，按：《呂覽》有西翟，翟狄通用。《周語》自竄于戒[當作戎]翟之間是也。《爾雅》注稱東夷、西戎、北狄，然觀各書，戎狄於西北實不分，故林以兌西爲狄也。巽爲市，坎爲憂，坎伏，故不憂不殆。巽爲利、爲倍，兌數十，故曰十倍。林意言者孺行賈當危殆，而竟得利也。○山，宋元本作火，狄作杖，均依汲古。
乾。鼎足承德，嘉謀生福。爲王開庭，得心所欲。詳《晉》之《大壯》。
坤。曳綸江海，釣魴與鯉。王孫列俎，以饗仲友。此用豐卦。互巽爲綸，兌爲江海，巽爲魚，故曰魴鯉。伏艮爲王孫，伏震爲俎，兌食，故曰饗。兌爲朋友，伏坎，故曰仲友。○列俎，宋元本作利得，皆形訛字，依汲古。第二句宋元本作釣挂魴鯉，依汲古。
屯。東山臯落，叛逆不服。興師征討，恭子敗覆。艮山，震東，臯亦小山，故曰東山臯落。臯落，赤狄別種。坤爲叛逆、爲師，震爲征討、爲子，坤順，故曰恭子。坤爲敗覆，恭子，太子申生也。閔二年晉侯使太子申生伐東山臯落氏，後申生卒被譖死。
蒙。千里騂駒，爲王服車。嘉其麗榮，君子有成。坤爲千里，震馬，故曰千里騂駒。震爲王、爲車、爲榮，艮爲君子、爲成。爲王服車，即爲王駕車也。
需。二龍北行，道逢六狼。莫宿中澤，爲禍所傷。乾爲龍，兌卦數二，故曰二龍。坎北，故曰北行。伏艮爲道、爲狼，坎數六，故曰六狼。坎爲莫、爲宿，兌爲澤，坤爲禍。○二，宋本、汲古作三，非，依元本。莫，宋元本作暮，亦非，西漢時多作莫，暮爲後人妄改，故依汲古。
訟。天災所遊，凶不可居。轉徙獲福，留止危憂。乾爲天，离爲災凶，伏震爲轉徙、爲福，坎陷，故曰留止。坎爲危、爲憂也。
師。狐狸雉兔，畏人逃去。分走竄匿，不知所處。詳《益》之《解》。知，宋元本訛如，非。
比。雨師娶婦，黃巖季女。成禮既婚，相呼南去。膏潤田里，年歲大喜。詳《損》之《益》。女，汲古作子，去作上，均依宋元本。喜，各本皆作有，依《損》之《益》校。田里，各本皆作下土，依《恒》之《晉》校。
小畜。外棲野鼠，與雉爲伍。瘡痍不息，即去其室。伏坎爲鼠，离爲雉，坎离夫婦，故曰爲伍。伏艮爲瘡痍，坤死，故不息。坎爲室，震爲去，言將死而去其室也。○雉，宋元本作雞，依汲古。
履。天命絕後，孤陽无主。彷徨兩社，獨不得酒。乾天，巽命，巽下斷，故曰絕。乾陽，巽寡，故陽孤。震爲主，震伏，故曰无主。伏坤爲社，兌卦數二，故曰兩社。元本注春社、秋社也。坎爲酒，坎伏，故不得酒。古者社祭飲食宴樂，故曰得酒，或謂周社亳社亦爲兩社，然下曰得酒，似指春秋社祭也。○天，宋元本訛夭。
泰。鵠思其雄，欲隨鳳東。順理羽翼，出次須日。中留北邑，復反其室。詳《需》之《離》。理，宋元本作里，依汲古。須日中，汲古作日中須，依宋元本。留，元本訛苗。
否。蜲蛇九子，長尾不殆。均明光澤，燕自受福。巽爲蛇，震數九，故曰九子。艮爲尾，巽爲長，故曰長尾。乾大明，艮光明，故曰均明光澤。伏兌爲燕，乾爲福。殆，音以。
同人。日走月步，趨不同舍。夫妻反目，君主失國。詳《小畜》之《同人》。
大有。定房戶室，枯薪除毒。文德淵府，害不能賊。通《比》。艮爲星，艮止，故曰定。定，星名也。房方通用，《詩·小雅》既方既皁，《鄭箋》方，房也。定方者，离乾皆在南，坎坤皆在北，《鄘詩》定之方中，作于楚宮，言定星中四方定可作宮作室也。艮爲室，坤爲毒、爲薪，离爲枯。枯薪除毒者，按：《管子》萩室熯造注：熯謂火乾之也。三月之時，陽氣盛發，易生瘟疫，楸樹鬰臭，以辟毒氣，故燒之於新造之室，以爲禳祓。枯薪除毒，即此事也。离爲文，坤爲淵、爲府、爲害，坎爲賊。○定，宋元本作宣，薪作期，茲依汲古。宣字疑爲後人所改，謂武帝築宮於瓠子河上，名曰宣房，獨不思下曰除毒，確非治河之事，而祓除之事也。枯，汲古作括，依宋元本。定房戶室應爲定方作室，此林皆以詩爲本，詩定之方中、作于楚室注：定昏中四方正是也，詩秉心塞淵，茲曰淵府，皆依附詩詞，故知定房必爲定方，戶室必爲作室，丁宴依宋本作宣房，以爲宣房與史記合，豈知宣爲訛字，方房通用，然各本皆作房户，亦不敢竟改爲方作論定，以俟知者。
謙。齊東郭盧，嫁於洛都。駿美良好，利彼過倍。詳《坤》之《坎》。盧，宋本、汲古作廬，依元本。嫁，往也，見列子。
豫。病篤難醫，和不能治。命終期訖，下即蒿里。詳《臨》之《益》。
隨。開郭緒業，王迹所起。姬德七百，報以八子。定四年武王之母弟八人，又卜年七百。廓，宋本、汲古訛郭，依元本。緒，汲古訛聚，依宋元本。震爲開廓、爲王、爲足，故曰王迹。震爲姬，數七，故曰姬德七百。艮數八，故曰八子。
蠱。豐年多儲，河海饒魚。商客善賈，大國富有。震爲年，艮止，故曰儲。巽爲魚，兌澤，故曰河海饒魚。巽爲商賈，艮爲國，震爲富。○河，宋元本作江，依汲古。
臨。鵠求魚食，過彼射邑。繒加我頸，繳挂羽翼。欲飛不能，爲羿所得。震爲鵠、爲口，坤爲魚，故曰鵠求魚食。坤爲邑，震爲射，故曰射邑。伏巽爲繒繳，伏艮爲頸，震爲羽翼、爲飛，坤閉，兌折，故不能飛。坤惡，故曰羿。坤喪，故爲所得。
觀。望城抱子，見邑不殆。公孫上堂，文君悅喜。艮爲望、爲城、爲抱，坤爲邑、爲文，艮爲孫、爲堂，伏震爲君，故曰文君。伏震爲喜，兌爲悅。○文，宋元本作大，非，依汲古。悅，元本作歡，依宋本。殆，音以。
噬嗑。左指右麾，邪淫侈靡。執節无良，靈君以亡。震左，坎右，艮手爲指麾，坎爲邪淫，震富，故曰侈靡。艮爲執、爲節，震爲君，坎爲棺槨，故曰亡靈。君謂陳靈公通夏姬，爲夏徵舒所弑也。○君，宋元本作公，依汲古。
賁。日中爲市，各持所有。交易資賄，函珠懷寶，心悅歡喜。詳《泰》之《升》。
剝。山沒丘浮，陸爲水魚，燕雀无廬。艮爲山丘，在坤水上，故曰山沒丘浮。艮爲陸，坤爲水、爲魚，故陸爲水魚。艮爲廬，伏兌爲燕雀，水大，故廬圮也。
復。馬服長股，宜行善市。蒙祐諧偶，獲利五倍。震爲馬，伏巽爲長、爲股。服，猶駕也。巽爲市，馬而長股，必得善市，伏巽爲市、爲利、爲倍，巽卦數五，故曰獲利五倍。
无妄。三狸捕鼠，遮遏前後。死於圜城，不能脫走。詳《离》之《遯》。圜城，宋本作環城，元本作環域，依汲古。
大畜。鬼舞國社，歲樂民喜。臣忠於君，子孝於父。伏坤爲鬼、爲國、爲社，震爲舞，乾爲年歲，坤爲民，震爲喜樂，乾爲君父，艮爲臣，震爲子，坤順，故曰孝、曰忠。
頤。慈母望子，遙思不已。久客外野，我心悲苦。詳《咸》之《旅》。
大過。雨師娶婦，黃巖季女。成禮既婚，相呼南去。膏澤田里，年歲大喜。校詳本林比。
坎。兩狗同室，相囓爭食。枉矢西流，射我暴國。高宗鬼方，三年乃服。艮爲狗、爲室，中爻正反艮，故曰兩狗同室。震爲口、爲食，正反震相對，故曰相嚙、曰爭食。坎爲矢、爲曲屈，故曰枉矢。枉矢，星名。《史記·天官書》枉矢如大流星。坎位西，故曰西流。震爲射，艮爲國，震健躁，故曰暴國。震爲宗，坎爲鬼，震爲年，數三，故曰三年。○兩，宋元本作百，依汲古。同，汲古作圍，囓作咬，茲依宋元本。
离。早霜晚雪，傷禾害麥。損功棄力，饑无可食。詳《离》之《蠱》。
咸。腐臭所在，青蠅集聚。變白爲黑，敗亂邦國。君爲臣逐，失其寵祿。巽爲腐臭、爲青蠅。青蠅，《小雅》篇名戒王信讒也。伏坤爲集聚，巽爲白、爲敗亂，艮黔，故曰黑。艮爲邦國、爲臣，乾爲君，在艮外，故曰君爲臣逐。乾爲寵祿，兌毀折，故曰失。○第三句宋本作變●白黑，元本作辯●白黑，●疑爲更訛，依汲古。
恒。牽羊不前，與心戾旋。聞言不信，誤紿丈人。兌爲羊，震爲後，故曰不前。伏坤爲心，正反兌，故曰戾旋。戾旋，不合也。兌口爲言，正反兌，故曰不信。兌爲耳，故曰聞。《夬·九四》聞言不信，以兌口與乾言背也。恒二至四與夬體同也，不信，故曰誤紿。震爲丈人。○元本作牽羊不前。與心戾旋。聞言語不信，誤紹丈人。今依宋本、汲古。
遯。甘忍利害，還相克賊。商子酷刑，鞅喪厥身。互巽爲利，巽隕落，故曰害。巽伏，故曰賊。言甘於刻害，還自賊也。巽爲商賈，故曰商子。伏坤爲酷，坤殺，故曰酷刑。坤爲身、爲喪，故曰鞅喪厥身，言商鞅用酷刑終自害也。巽爲繩、爲鞅，《說文》鞅，頸係也。○害，元本作瘧，酷作造，鞅作鞭，均依宋本、汲古。賊，宋本、汲古作敵，依元本。
大壯。刲羊不當，血少无羹。女執空筐，不得採桑。採桑，汲古作桑根，依《隨》之《艮》校，元本下三句作女執空筐，兔跛鹿踦，缘山墜墮，依汲古。
晉。????囓囓，貧鬼相責。无有懽怡，一日九結。詳《震》之《既濟》。
明夷。兩足四翼，飛入嘉國。寜我伯姊，與母相得。詳《賁》之《同人》。
家人。文山紫芝，雍梁朱草。生長和氣，王以爲寶。公尸侑食，福祿來處。詳《師》之《夬》。文，宋元本作天，依汲古。
睽。絕世游魂，福祿不存。精神渙散，离其躬身。互坎爲魂，兌決，故曰絕。震爲福祿、爲精神，兌折震，故曰福祿不存、曰精神渙散。艮爲身，艮伏，故曰离。京房以七世卦爲遊魂卦，《繫辭》云：精氣爲物，遊魂爲變，鄭云九六爲遊魂。
蹇。北辰紫宮，衣冠立中。含和建德，常受大福。詳《坤》之《解》。和，宋本、汲古作弘，依元本。
解。伯蹇叔盲，莫爲守裝。失我衣裘，代爾陰鄉。詳《鼎》之《离》。盲，宋元本作瘖，爲作與，裝作株，今依汲古。
損。兩女共室，心不聊食。首髪如蓬，憂常在中。詳《艮》之《剝》。首艮象，汲古作亂，非，依宋元本。
益。去辛就蓼，毒愈酷甚。避穽遇坑，憂患日生。《說文》蓼，辛菜。震爲草莽，故曰蓼。震納庚，巽納辛，庚辛，西方，味辛，故曰去辛就蓼。《詩·周頌》自求辛螫，未堪家多難，予又集于蓼。坤爲毒、爲酷，兌爲穽，兌伏，故曰避穽。坤爲淵，故曰坑、曰憂患。震生，艮爲日，故曰日生。○酷，宋元本作苦，依汲古。
夬。初病終凶，季爲死喪，不見光明。通《剝》。坤爲病，坤死，故曰凶、曰喪。艮爲終、爲季、爲光明，坤黑，故不見。
姤。三鳥飛來，是我逢時。俱行先至，多得大利。詳《同人》之《大有》。
萃。鹿食山草，不思邑里，雖久无咎。伏震爲鹿，兌食，艮山，巽草，坤爲思、爲思、爲邑里，艮爲久。
升。羊腸九縈，相推稍前。止須王孫，乃能上天。詳《履》之《師》。
困。管仲遇桓，得其願歡。膠目啓牢，振冠无憂。笑戲不莊，空言妄行。膠目二句依《明夷》之《旅》校。宋本作膠目振冠，冠帶无憂，元本作膠牢振寇，寇帶无憂，汲古作膠目膠口。
井。桀跖並處，民困愁苦。旅行遲遲，留連齊魯。詳《復》之《离》。
革。魂孤无室，銜指不食。盜張民饋，見敵失肉。民饋，宋元本作民餌，汲古作氏饋，今民字從宋元本，饋從汲古。乾爲魂，巽爲寡，故曰魂孤。坎爲室，坎伏，故无室。兌爲銜、爲食，伏艮爲指，伏坤爲閉，故不食。伏坎爲盜，坤爲民，民畏盜故饋之。坎爲肉，坤喪，故失肉。
鼎。讒言亂國，覆是爲非。伯奇乖離，恭子憂哀。詳《巽》之《觀》。
震。衛侯東遊，惑於少姬。亡我考妣，久迷不來。詳《乾》之《升》。
艮。鷄鳴同興，思配无家。執佩持鳧，莫使致之。詳《漸》之《鼎》。配，宋元本作邪，佩作珮，依汲古。
漸。義不勝情，以欲自縈。覬利危躬，摧角折頸。詳《坤》之《豐》。
歸妹。臣尊主卑，權力日衰。侵奪无光，三家逐公。詳《升》之《巽》。權，宋元本作擁，依汲古。
旅。叔仲善賈，與喜爲市。不憂危殆，利得十倍。通《節》。艮爲叔，坎爲仲，震爲商賈、爲喜，巽爲市。坎爲危殆、爲憂，震解，故不憂。巽爲利、爲倍，兌數十，故曰十倍。
巽。六蛇奔走，俱入茂草。驚於長路，畏懼啄口。詳《井》之《兌》。
兌。水壞我里，東流爲海。鳧??讙囂，不得安居。詳《泰》之《兌》。??，宋元本作鼃，依汲古。得，汲古作可，依宋元本。
渙。飛不遠去，卑斯內侍，祿養未富。互震爲飛，艮止，故飛不遠去。互艮爲斯，《旅·初六》云旅瑣瑣，斯其所，注：斯，賤役也，故曰卑斯。
節。陰變爲陽，女化爲男。治道大通，君臣相承。詳《屯》之《离》。
中孚。踐履危難，脫厄去患。入福喜門，見誨大君。詳《震》之《家人》。
小過。罟密網縮，動益蹶急，困不得息。伏大离爲網罟。縮，朿縛也，卦象似之。互大坎，故曰蹶、曰困。○罟網，汲古作網綱，蹶作蹙，均依宋元本。
既濟。負牛上山，力劣行難。烈風雨雪，遮遏我前，中道復還。詳《同人》之《无妄》。汲古多憂者得歡四字，依宋元本。○此用豐象。
未濟。喁喁嘉草，思降甘雨。景風升上，沾洽時澍，生我禾稼。此仍用豐象。兌口，震言，故曰喁喁。喁，嚮慕之義。震爲嘉草、爲禾稼，巽風，坎雨，坎伏，故曰思降。
旅之第五十六
旅。羅網四張，鳥无所翔。征伐窮極，饑渴不食。詳《革》之《泰》。
乾。寄生无根，如過浮雲。立本不固，斯須落去，更爲枯樹。詳《小畜》之《蠱》。此用旅象。以艮爲寄生，象形，艮下陰，故无根。坎爲雲，互巽爲枯。
坤。人无足法，緩除牛出。雄走羊驚，陽不制陰，男失其家。前四句從《既濟》之《屯》，下二句從《觀》之《臨》，各本原作人无定法，緩降牛出。蛇雄走趨，陽不制陰，宜其家困，非。解詳《觀》之《臨》。
屯。衆鳥所翔，中有大怪。九身无頭，魂驚魄去，不可以居。詳《漸》之《蒙》。翔，宋元本作聚，依汲古。
蒙。封豕溝凟，灌潰國邑。火宿口中，民多病疾。《史記·天官書》奎曰封豕，爲溝凟。正義曰：奎一名天豕，亦曰豕封，主溝凟，故曰灌潰國邑。坎爲豕、爲溝凟，坤爲國邑。火，熒惑也。箕爲口舌，火宿口中，言熒惑守箕也。艮爲火，震爲口，艮止，故曰火宿口中。坤爲民、坎爲疾病。又案：艮爲星，故林辭多即星言。
需。奮翅鼓翼，翺翔外國。逍遙徙倚，來歸溫室。詳《損》之《觀》。
訟。秋蠶不成，冬種不生。殷王逆理，棄其寵榮。巽爲蠶，旅互兌爲秋，兌毀，故不成。坎爲冬、爲種，震爲生，震伏，故不生。震爲王、爲子，故曰殷王。殷，子姓也。伏坤爲理、爲逆，震爲榮，震伏，故曰棄。○榮，汲古作名，依宋元本。
師。衛侯東遊，惑於少姬。忘我考妣，久迷不來。詳《乾》之《升》。忘，汲古作亡，依宋元本。此林屢見而事不見於左傳，疑邶風日居月諸之詩，齊詩家說如此。
比。烏合卒會，與惡相得。鴟鴞相酬，爲心所賊。艮爲烏、爲鴟鴞，坤坎皆爲聚，故曰會合。坤爲惡，坎爲心、爲賊。○首句元本作鳥合卒會，汲古作鳥會雀合，茲依宋本。
小畜。眵雞无距，與鵲格鬬。翅折目盲，爲鳩所傷。巽爲雞，兌半离，故曰眵。《說文》目眥傷也。震伏，故曰无距。伏震爲鵲、爲鬬，爲翅，坎爲折，故曰翅折。离爲目，兌半离，《易》曰眇，故此曰目盲。离爲鳩，兌毀故傷。○鵲，汲古作雀，依宋元本。眵，各本皆作鳴，鳩作仇，今依《乾》之《遯》校。
履。木內生蠧，上下相賊，禍亂我國。巽爲木、爲蠧、爲賊，天上兌下，正反巽，故上下相賊。离爲亂，伏坤爲國。
泰。延陵適魯，觀樂太史。車轔白顛，知秦興起。卒兼其國，一統爲主。詳《大畜》之《离》。其爲六之形訛字，各本六往往訛其。
否。輔相之好，无有休息。時行雲集，所在遇福。艮爲時，坤爲雲、爲集，乾爲福。
同人。牀傾簀折，屋漏垣缺，季姬不愜。巽爲牀簀，巽隕，故傾折。巽爲垣墉，伏坎爲室、爲屋，巽下缺，故曰漏。伏震爲姬，易林本大過，每以巽爲少，故曰季姬。
大有。東入海口，循流北走。一高一下，五邑无主。七日六夜，死于水浦。詳《睽》之《蹇》。
謙。羣虎入邑，求索肉食。大人守禦，君不失國。正反艮，故曰羣虎。伏巽爲入，坤爲邑，艮爲求，坎爲肉，故曰求索肉食。伏乾爲大人。艮爲守禦、爲國，震爲君，故曰君不失國。○虎，宋元本訛需，依汲古。不失，汲古作失其，依宋元本。
豫。四亂不安，東西爲患。退身止足，无出邦域。乃得完全，賴其生福。詳《大有》之《睽》。止，汲古作山，依宋元本。
隨。叔肸抱冤，祁子自邑。乘遽解患，羊舌以免，賴其生全。詳《蹇》之《乾》。
蠱。延頸望酒，不入我口。深目自苦，利得无有。詳《訟》之《益》。
臨。仁政之德，參參日息。成都就邑，人受厥福。震爲仁德，坤爲都邑。參參，多貌。朿晳《補亡詩》參參其稼，宋本作恭恭，依汲古。《史記》舜陶河濱三年，成都邑。
觀。牽頭繫尾，屈折幾死。周世无人，不知所歸。詳《升》之《大畜》。周，汲古作彫，人作仁，依宋元本。
噬嗑。教羊逐兔，使魚捕鼠。任非其人，費日无功。詳《需》之《噬嗑》。捕鼠，宋元本作相捕，依汲古。
賁。生角有尾，張孽制家。排羊逐狐，張氏易公，憂禍復凶。震爲生，艮爲角、爲尾、爲家，坎爲孽，與震連，故曰張孽。《左傳·昭十年》蘊利生孽，注：孽，妖害也。震爲羊，艮爲狐。震爲張、爲公，上艮爲反震，故曰易公。坎爲憂禍、爲凶，生疑爲牛之訛。
剝。去安就危，墜陷井池，破我玉螭。坤爲安，孤陽在坤上，故曰去安就危。坤爲淵，故曰井池。震爲玉、爲螭，上卦震覆，故曰破我玉螭。○螭，丁本作蝺，失韻，依宋元、汲古本。
復。茹芝餌黃，塗飲玉英。與神通流，長无憂凶。震爲芝、爲玄黃，震食，故曰茹、曰餌。黃，黃精也，二者皆延年益壽之草。震爲大塗、爲玉、爲萌芽，故曰玉英。震爲神，坤爲憂凶。
无妄。體重難飛，未能越關，不离室垣。詳《震》之《鼎》。宋元本无末句，依汲古。
大畜。巢成樹折，傷我彝器。伯踒叔跌，亡羊乃追。艮爲巢、爲成，震木，兌毀，故曰樹折。震爲器，艮虎，故曰彝器。《書》宗彝《釋文》引鄭云彝，虎也。兌毀，故傷。震爲伯，艮爲叔，兌折，故曰跌。兌爲羊，震往，故曰亡羊、曰追。
頤。六人俱行，各貴其囊。黃鶴失珠，无以爲明。詳《賁》之《噬嗑》。
大過。播梅折枝，與母分離，絕不相知。詳《大有》之《坤》。播，種也。宋元本作蟠，依汲古。梅折枝，汲古作枝遷岐，依宋元本。
坎。迎福開戶，喜隨我後。曹伯愷悌，爲宋國主。中爻震爲福，艮爲戶，震爲開，故曰迎福開戶。震爲喜、爲後、爲伯、爲主，艮爲宋、爲國。元本舊注宋以曹師殺公子游，立桓公，依此注則國字似爲立字方適。
離。既痴且狂，兩目又盲。箕踞喑啞，名爲无中。巽進退不果，故曰痴狂。中互大坎，坎黑，故曰目盲。伏震爲箕，兌爲喑啞。○箕，宋元本作踑，《集韻》踑，長踞也。茲依汲古。中，汲古作用，喑啞作坐喑，依宋元本。
咸。金梁鐵柱，千年牢固。完全不腐，聖人安處。乾爲金鐵，艮爲梁柱，乾爲千年，艮堅，故曰牢固。互巽爲腐，乾爲聖人，艮止，故曰安處。
恒。裹糗荷糧，與跖相逢。欲飛不得，爲罔所獲。巽爲糗糧，艮爲荷。巽爲盜賊，故曰與跖相逢。震爲飛，坤爲網罟。○罔，宋本作網，依元本。
遯。彭生爲豕，暴龍作災。盜堯衣裳，聚跖荷兵。青禽照夜，三旦夷亡。首句依《比》之《蒙》校，各本多作彭名爲矢，或彭生爲妖。
大壯。獨夫老婦，不能生子。鰥寡居處。震爲夫，兌爲老婦，震爲子，兌折，故不能生子。伏巽爲寡，故曰獨夫。伏艮爲鰥。○獨，汲古訛褐，依宋元本。
晉。鷦鷯竊脂，巢於小枝。搖動不安，爲風所吹。心寒慄慄，常憂殆危。慄慄，依《謙》之《遯》，各本多作飄搖。
明夷。素車木馬，不任負重。王子出征，憂危爲咎。震爲白，坤爲車，故曰素車。震爲木、爲馬，坤爲重，下互坎，坎險，故不任負重。震爲王子、爲出征，坎爲憂危。○馬，汲古作輿，危作疑，均依宋元本。
家人。土陷四維，安平不危。利以居止，保有玉女。未詳。
睽。負牛上山，力劣行難。烈風雨雪，遮遏我前，中道復還。詳《訟》之《剝》。
蹇。金城鐵郭，上下同力。政平民親，寇不敢賊。艮爲金鐵、爲城郭，坎爲平、爲賊寇、爲民。
解。清潔淵塞，爲人所言。證訊詰情，繫於枳溫。甘裳聽斷，昭然蒙恩。詳《師》之《蠱》。
損。臯陶聽理，岐伯悅喜。西登華首，東歸无咎。艮爲山、爲火，故曰臯陶。舜時士官，故曰聽理。兌爲耳、爲聽，坤爲理也。震爲伯，艮山，故曰岐伯。《本草經》黃帝問岐伯，《漢書人物表》上古之時，有岐伯，中古有扁鵲，蓋與黃帝創製醫藥者。兌爲西，艮山，故曰華首。震爲東、爲歸，華，華山；首，雷首山，在蒲阪。
益。低頭竊視，有所畏避。行作不利，酒酸魚敗，衆莫貪嗜。詳《鼎》之《解》。不，宋元本作未，依汲古。衆，宋本作重，依元本、汲古。
夬。十雞百雛，常與母俱。抱雞捕虎，誰肯爲侶。此用旅象。旅互巽爲雞，兌數十，故曰十雞。伏震爲雛、爲百，故曰百雛。巽爲母，故曰常與母俱。艮爲虎、爲抱、爲捕，巽爲寡，故曰无侶。
姤。高阜山陵，陂陁顛崩。爲國妖祥，元后以薨。《左傳·僖十四年》沙麓崩，晉卜偃曰：期年將有大咎，國幾亡，次年，惠公被執；又九年懷公殺于高梁。姤通復。艮爲山陵，初至三艮覆，故曰顛崩。坤爲國、爲妖祥、爲喪，故曰薨。震長，故曰元。震爲君，故曰元后。○陂，汲古作峻，依宋元本。又《國語》岐山崩，三川竭，幽王亡。
萃。六鷁退飛，爲襄敗祥。陳師合戰，左股夷傷。遂以崩薨，霸功不成。詳《蹇》之《蠱》。
升。異國殊俗，情不相得。金木爲仇，百賊擅殺。末句依《夬》之《比》校，宋元本作百戰檀穀，汲古作酋賊擅役。
困。鴉噪庭中，以戎災凶。重門擊柝，備憂暴客。詳《大過》之《渙》。《左傳·襄十三年》有鳥呌于宋太廟，曰譆譆出出，後果災。
井。慈母念子，享賜得士。蠻夷來服，以安王室，側陋逢時。巽爲母，巽順，故曰慈母。坎爲念，伏震爲子，故曰念子。兌爲享，伏震爲土、爲王，艮爲室、爲時，坎爲側陋。○念，各本皆作赤。第三句皆作獲夷服除，茲依《漸》之《咸》校。士，宋元本作土，依汲古。室，宋本、汲古作家，茲依元本。
革。遷延惡人，使德不通。炎旱爲殃，年穀大傷。遷延，依《坤》之《大有》校，宋元本作剗迹，汲古作迹造。殃，宋元本作災，不協，依汲古。
鼎。躬履孔德，以待朿帛。文君燎獵，呂尚獲福。號稱太師，封建齊國。通《屯》。坤爲躬，震爲履、爲德、爲孔。孔，大也。本卦巽爲帛，离爲文，乾爲君。文君，文王也。震爲獵，艮火，故曰燎獵，言文王出獵，遇呂尚也。乾爲福、爲師，巽齊坤國，故曰封建齊國。○第二句汲古作以帶朿帶。
震。征將止惡，鼓鞞除賊。慶仲奔莒，子般獲福。震爲征、爲鼓鞞。坎爲邪、爲惡、爲賊，《月令》仲夏命樂師修鞀鞞鼓。坎爲仲，震喜，故曰慶仲。互艮爲邑，震往，故曰奔莒。按：《左傳·莊三十二年》共仲使圉人犖賊子般於黨氏，共仲即慶父，閔二年奔莒，茲云獲福，於事正反，疑福爲偪之訛字，抑如丁宴說般爲穀之訛。穀，共仲孫，文十年魯人立之，所謂穀也，豐下必有後於魯國也。般穀形近，疑要丁說是也。
艮。良夫淑女，配合相保。多孫衆子，懽樂長久。艮爲夫，伏兌爲女，震爲善，故曰良夫淑女。坎爲合，艮爲保，艮兌爲夫婦，故曰配合相保。艮爲孫，震爲子，坎衆，故曰多孫衆子。震樂，艮久。○衆，汲古作壽，依宋元本。
漸。蜲蛇四牡，思念父母。王事靡盬，不得安處。漸上巽，巽爲蛇，伏震爲馬，卦數四，故曰蜲蛇四牡。坎爲思念，震父巽母，震爲王，巽隕落，故曰王事靡盬。盬，惡也。《前漢·息夫躬傳》器用盬惡。艮爲安，坎險，故曰不得安處。按：林詞皆《詩·小雅》語。○蜲蛇，汲古作逶迤，依宋元本。牡，宋本訛壯，依元本、汲古。得，元本作我，依宋本。
歸妹。水壞我里，東流爲海。龜鳧讙囂，不得安居。詳《泰》之《兌》。龜鳧，汲古作龜鼍，宋元本作鳧龜，依《泰》之《兌》校。
豐。朿帛戔戔，賻我孟宣。徵召送君，變號易字。巽爲帛，伏艮爲手，故曰朿帛戔戔。馬云委積貌，《子夏傳》作殘，茲曰賻我孟宣，是焦義與馬同也。伏震爲孟、爲宣、爲君。事實未詳。○第四句汲古作處號易子，依宋元本。
巽。乾行天德，覆贍六合。嘔喣成熟，使我福德。二五皆陽，故曰乾行天德。覆贍六合者，言乾天覆徧六合也。贍，《說文》給也，《玉篇》周也。伏坎爲合，數六，故曰六合。嘔喣，猶吹噓養育也。兌口，故曰嘔喣。伏艮爲成、爲我，伏震爲福德。○覆贍，局本作履贍，象亦合，茲依宋元、汲古本。喣，元本作呴，依宋本、汲古。嘔喣，音歐詡。
兌。秦晉大國，更相尅賊。獲惠質圉，鄭被其咎。兌西爲秦，伏震爲晉，艮爲國，互巽爲賊，兌毀折，三至上正反兌巽，故曰更相尅賊。伏震爲德惠，艮爲圉守也。《詩·大雅》孔棘我圉，《左傳》亦聊以固吾圉。惠，晉惠公，僖十五年爲秦所獲，後秦放惠公歸，以子圉質于秦。伏艮，故曰獲、曰質。伏坎爲鄭，慶鄭也，慶鄭以惠公違諫，不救惠公，及被釋，殺慶鄭而後入。○首句汲古作秦併六國，非，依宋元本。
渙。晦昧昏冥，君无紀綱。甲午成亂，簡公喪亡。坎隱伏，故曰晦冥。震爲君，巽爲繩、爲紀綱，艮爲時、爲甲，納丙，故曰甲午。春秋哀十四年甲午，齊陳恒弑其君王于舒州。壬，簡公名也。陳恒，陳成子也。甲午成亂者，言成子作亂，弑簡公也。震爲簡、爲公，巽隕，故喪亡。冥，宋元本作明，依汲古。午，元本、汲古作子，依丁本。
節。三足无頭，莫知所之。心狂睛傷，莫使爲明，不見日光。詳《小畜》之《復》。日，宋元本作月，非，依汲古。睛，汲古作精，依宋元本。兌半离，故曰睛傷。
中孚。長夜短日，陰爲陽賊。萬物空枯，藏於北陸。詳《謙》之《漸》。
小過。依宵夜遊，與君相遭。除煩解惑，使我无憂。詳《歸妹》之《大有》。依《小過》之《否》作衣，《說文》衣，依也，義同。
既濟。逐鹿南山，利入我門。陰陽和調，國无災殘。長子出遊，須其仁君。此皆用半象。陰陽和調，謂陰陽爻相等而當位也。
未濟。請騁左耳，嗇不我與，驅我父母。未詳。騁，宋元本作冀，與驅作驅與，均依汲古。左，汲古作作，依宋元本。按：《周禮·夏官大司馬》，大獸公之，小獸私之，獲者取左耳以計功，然曰騁則左耳或爲綠耳。

焦氏易林注卷十五

巽之第五十七

巽。溫山松柏，常茂不落。鸞鳳以庇，得其歡樂。詳《需》之《恒》。

乾。采唐沬鄉，要期桑中。失信不會，憂思約帶。詳《師》之《噬嗑》。○期，汲古作我，思約作在鈎，均依宋元本。

坤。有鳥飛來，集于宮樹。鳴聲可惡，主將出去。詳《屯》之《夬》。○可惡，汲古作畏惡，依宋元本。

屯。仁政之德，參參日息。成都就邑，日受厥福。詳《旅》之《臨》。○參參，局本作恭恭。

蒙。他山之錯，與璆爲仇。來攻吾城，傷我肌膚，邦家搔憂。詳《明夷》。○錯，宋元本作儲，來，汲古作夾，依宋元本。

需。??貝贖狸，不聽我辭。繫於虎須，牽不得來。詳《否》之《革》。

訟。一簧兩舌，佞言諂語。三奸成虎，曾母投杼。詳《師》之《乾》。○佞，宋元本作妄，依汲古。

師。魁行搖尾，逐雲吹水。汙泥爲陸，下田宜稷。詳《同人》之《漸》。首句宋元本汲古皆作薄行搔尾，依《同人》之《漸》校。

比。天門九重，深內難通。明登至莫，不見神公。艮居戌亥，故曰天門。內經以戌亥爲天門，辰巳爲地戶是也。坤爲重，數九，故曰天門九重。《漢上易》謂坤納癸，自乙至癸，故數九也。重坤，故曰深，坤閉，故曰難通。艮爲光明，坎爲莫，震爲神、爲公，三五震覆，又坎爲隱，故不見也。《後漢·郎顗傳》神在天門，出入聽候，言神在戌亥，司候帝王興衰得失。○深，汲古作澤。登，宋元本作坐，依汲古。至，汲古作到，依宋元本。

小畜。闇目失明，耳閼不聰。陷入深淵，滅頂憂凶。二至四兌，易以兌爲眇，故曰闇目失明。又离爲目，伏坎，故曰闇目也。伏坎爲耳、爲塞，故曰耳閼不聰。閼，音遏，壅塞也。伏坤爲淵，坎陷。艮爲頂，坤爲滅、爲凶，故曰滅頂憂凶。坎水，坤水，故有此象。○目失，汲古作昧不，閼作聾，憂作成，均依宋元本。不聰，宋元本作聽聰，非，依汲古。頂，元本訛頃。

履。霧露早霜，日暗不明。陰陽孽疾，年穀大傷。伏坎爲霧露，坤爲霜，离爲日，伏坎，故不明。但林詞似全用旁通，艮亦爲日，與坎連體，故曰不明也。坎爲疾，震爲穀，坤爲年歲、爲喪，故曰年穀大傷。

泰。三階土廊，德義明堂。交讓往來，享燕相承。箕伯朝王，錫我玄黃。《漢書·東方朔傳》注：泰階者，天之三階也。上階爲天子，中階爲諸侯公卿大夫，下階爲士庶人。坤爲階，震數三，故曰三階。艮爲廊、爲明堂，兌爲燕享。震爲伯、爲箕，乾爲王，天玄地黃，故曰錫我玄黃。○階，宋元本訛諧，依汲古。

否。爭雞失羊，利得不長。陳蔡之患，賴楚以安。巽爲雞，兌爲羊，兌伏，故失羊。巽爲利、爲長，坤喪，故曰不長。震爲陳、爲蔡、爲楚，坤爲患，艮爲安。《史記》孔子厄於陳蔡，楚昭王發兵救之，得免。

同人。天旱水涸，枯槁无澤，未有所獲。火在天下，故曰天旱。坎伏，故曰水涸。离爲枯槁。

大有。陶朱白圭，善賈息貲。公子王孫，富利不貧。乾爲大赤，离火，故曰陶朱。乾爲玉，乾金色白，故曰白圭。遇卦巽爲商賈、爲利，故曰善賈息貲。伏震爲公、爲子、爲王，艮孫，故曰公子王孫。重巽，故曰富利不貧。○貲，宋元本作資，依汲古。

謙。龜厭江海，陸行不止。自令枯槁，失其都市，憂悔无咎。詳《泰》之《節》。

豫。黃鳥採蓄，既嫁不答。念吾父兄，思復邦國。《詩·小雅·黃鳥篇》言旋言歸，復我諸兄，復我諸父；《我行篇》言采其蓫，爾不我畜，復我邦族，皆刺禮教不行、婦中道見棄之詩。蓫，《釋文》云本又作蓄，今易林即作蓄，是焦與毛詩異讀也。震爲黃，艮爲鳥、爲采，震爲蓄。蓄，冬菜也。震爲嫁，二至四震反，故云不答。坎爲思念，伏乾爲父，震爲兄，坤爲吾、爲邦國，震反，故曰復。

隨。田鼠野雞，意常欲逃。拘制籠檻，不得動搖。詳《需》之《隨》。

蠱。平國不君，夏氏作亂。烏號竊發，靈公殞命。詳《臨》之《晉》。

臨。巨蛇大，戰於國郊。上下閉塞，君主走逃。詳《剝》之《艮》。

觀。讒言亂國，覆是爲非。伯奇流离，共子憂哀。詳《豐》之《鼎》。

噬嗑。鬱??不明，爲陰所傷。衆霧集聚，共奪日光。詳《噬嗑》之《艮》。○??，宋元本訛映，依汲古。

賁。望城抱子，見邑不殆。公孫上堂，大君歡喜。离爲望，艮爲城、爲抱，震子，故曰望城抱子。艮爲邑，坎爲殆，震解，故不殆。艮爲孫、爲堂，震爲公，故曰公孫上堂。震爲君、爲喜。殆，音以。

剝。三蟲爲蠱，剗迹无與。勝母盜泉，君子弗處。詳《觀》之《困》。○虫，從宋元，汲古作蟲。爲，宋元本作作，茲依汲古。

後。車馳人趨，卷甲相求。齊魯寇戰，敗于犬丘。詳《坤》之《兌》。戰，宋元本作戎，依汲古。

无妄。欲訪子車，善相欺紿。桓叔相迎，不見所期。初至四正反震，故曰欺紿。艮爲叔、爲木，故曰桓叔。《說文》桓，郵亭表也。其事未詳。

大畜。爭雞失羊，亡其金囊，利得不長。陳蔡之患，賴楚以安。詳《恒》之《夬》。

頤。歲暮花落，陽入陰室。萬物伏匿，利不可得。坤候卦爲亥，故曰歲暮。兌爲華，兌伏不見，故曰花落。乾本居亥，坤行至亥陰牝陽，故曰陽入陰室。艮爲室，即文言所謂陰凝于陽也。坤爲萬物所藏，故曰伏匿。巽爲利，巽伏，故曰利不可得。○匿利，宋元本作藏匿，依汲古。

大過。晨風文翰，大舉就溫。昧過我邑，羿无所得。詳《小畜》之《革》。翰，宋元本作翮，依汲古。第三句宋本、汲古作過我成邑，元本作過我城邑，依《小畜》之《革》校。

坎。時鵠抱子，見蛇何咎。室家俱在，不失其所。詳《否》之《鼎》。

离。隱隱大雷，霧霈爲雨。有女癡狂，驚駭鄰里。伏震爲雷，重坎，故曰霧霈爲雨。巽爲女，巽進退，故曰癡狂。伏震爲驚駭，艮爲里。

咸。无足斷跟，居處不安，凶惡爲患。詳《革》之《蹇》。

恒。破筐敝筥，弃捐於道，不復爲寶。震爲筐筥、爲道、爲寶，兌毀，故破敝，故弃捐。

遯。三雞啄粟，十雛從食。饑鳶卒擊，亡其兩叔。詳《中孚》之《頤》。

大壯。乘車七百，以明文德。踐土葵丘，齊晉受福。詳《兌》之《剝》。

晉。百足俱行，相輔爲強。三聖翼事，王室寵光。詳《屯》之《履》。

明夷。典冊法書，藏閣蘭臺。雖遭潰亂，獨不遇災。詳《坤》之《大畜》。閣，汲古作在，依宋元本。此以坤爲書冊，火在下，故不遇。

家人。西誅不服，恃強負力。倍道趨敵，師徒敗覆。詳《需》之《屯》。西，宋元本作四，依汲古。趨，汲古作奔，依宋元本。

睽。春陽生草，夏長條??。萬物蕃滋，充寶益有。詳《井》之《巽》。

蹇。磝磽禿白，不生黍稷。无以供祭，祇靈乏祀。此用遇卦巽象。巽爲白，寡髪，故曰禿白。艮山，故曰磝磽。磝磽，山田小石也。巽爲黍稷，兌毀，故不生。震爲祭、爲神，故曰祇靈。震伏，故乏祀。○磝磽，宋元本作磝磝，依汲古。乏，汲古作代，依宋元本。

解。牽衣涉河，水深漬罷。幸賴舟子，濟脫无他。詳《坤》之《萃》。第二句汲古作澗流浚多，依宋元本。罷，音婆。《唐韻正》云：凡經傳中罷倦之罷皆音婆，今人音皮而誤。按：林以罷與河韻，正與韻正說合。

損。宜行賈市，所求必倍。載喜抱子，與利爲友。詳《大過》之《恒》。戴，汲古作載，依宋元本。

益。兄征東夷，弟伐遼西。大克勝還，封居河間。震爲兄、爲東、爲征，互坤，故曰東夷。伏兌爲西，坤水，故曰遼西、曰河間。艮爲封。○居，宋元本作君，依汲古。

夬。初雖驚惶，後乃无傷。受其福慶，相孝爲王。乾爲福慶、爲王，相孝爲王，言輔相秦孝公，使秦稱王也。似指商鞅。兌西，故曰商。

姤。隨風乘龍，與利相逢。田獲三倍，商旅有功。憧憧之邑，長安无他。巽風乾龍，故曰隨風乘龍。巽爲利、爲三倍，伏震爲田，故曰田獲三倍。巽爲商旅，伏坤爲邑、爲安，巽爲長，故曰長安。他蛇古通，巽爲蛇，中孚初爻有他不燕，即以巽爲蛇，林本易也。

萃。魚擾水濁，寇圍吾邑。城危不安，驚恐狂惑。坤巽皆爲魚，而坤爲水，坤黃，故曰水濁。風散，故曰魚擾。坤爲吾、爲邑，巽爲寇，故曰寇圍吾邑。艮爲城，風隕，故曰城危。坤爲憂懼，爲迷，故曰驚恐狂惑。

升。雖塞復通，履危不凶，保其明功。坤爲閉塞，震爲通、爲履，互大坎爲危，故曰履危。坤爲凶，震解，故不凶。○汲古多以道立宗四字，宋元本无。塞，宋元本作窮，依汲古。

困。坤厚地德，庶物蕃息。平康正直，以綏大福。巽爲庶物，伏震爲蕃鮮，故曰蕃息。伏坎爲平、爲正直，震爲大福。

井。山水暴怒，壞梁折柱。稽難行旋，留連愁苦。詳《咸》之《豫》。

革。使燕築室，身不庇宿。家无聊賴，瀸我衣服。兌爲燕，伏艮爲室、爲築、爲身、爲庇，艮伏，故曰身无庇宿，曰家无聊賴。坎爲宿，艮爲家也。伏震爲衣，坤水，故曰瀸我衣服。瀸，濕也。○瀸，汲古作織，依宋元本。

鼎。矢石所射，襄公?劇。吳子巢門，傷病不治。通《屯》。坎爲矢、爲射，艮爲石，震爲公、爲輔佐，故曰襄公。?，病也。按：宋襄公與楚戰，傷股而病，坤死，故曰?劇。震爲子、爲言，故曰吳子。《說文》吳，大言也。《詩·周頌》不吳不敖，《魯頌》不吳不場，《傳》吳，譁也，故震爲吳，坤爲門，艮爲巢，故曰巢門。襄二十五年，諸樊伐楚門于巢，巢牛臣射之，卒。坤死，故曰傷病不治。○?，《公羊傳》大災者何，紵也。注：疾病也。元本訛痢，依宋本、汲古。門于巢，杜注云：將攻巢門。

震。日月運行，一寒一暑。榮寵赫赫，不可得保。顛颠墜墜，更爲士伍。詳《中孚》之《晉》。

艮。宮門悲鳴，臣圍其君，不得東西。艮爲宮門，互坎爲悲，震爲鳴、爲君。艮爲臣，上艮下艮，震君在中，故曰臣圍其君。震東，坎西，坎陷，艮止，故曰不得東西。

漸。戴盆望天，不見星辰。顧小失大，福逃牆外。詳《賁》之《蒙》。

歸妹。天之所明，禍不遇家。反目相逐，終得知美。小畜以离爲反目，茲二至四互离，故亦曰反目。震爲逐，坎爲和。○目，宋元本作自，美作鳴，均依汲古。

豐。天陰霖雨，塗行泥潦。商人休止，市无所有。詳《夬》之《大過》。

旅。嘉門福喜，增累盛熾。日就有德，宜其家國。艮爲門，伏震爲福喜、爲盛熾。离爲日，艮爲家國。○第四句宋元本作宜民宜國，茲依汲古。

兌。南山之陽，華葉將將。嘉樂君子，爲國寵光。詳《革》之《大有》。此皆用旁通象。

渙。畫龍頭頸，文章未成。甘言美語，詭辭无名。詳《蒙》之《噬嗑》。詭，宋元本作說，茲依汲古。

節。嬰兒孩子，未有知識。彼童而角，亂我政事。詳《損》之《大畜》。以震爲孩子可證《明夷》五爻非箕子也。

中孚。陰作大姧，欲君勿言。鴻鵠利口，發其禍端。荊季懷憂，張伯被患。通《小過》。坎爲姧，互大坎，故曰大奸。震爲君、爲言，艮止，故曰勿言。震爲鴻鵠，兌爲口，互巽，故曰利口。震爲荊、爲張伯，艮季，坎爲憂患。○其，宋元本作患，依汲古。端，汲古作亂，依宋元本。

小過。德之流行，利之四鄉。雨師灑道，風伯逐殃。巡狩封禪，以告成功。詳《益》之《復》。

既濟。禹將爲君，裝入崑崙。稍進陽光，登見溫湯，功德昭明。坎爲湯，下离，故曰溫湯。离爲陽光、爲照明，餘皆用半震半艮。

未濟。五岳四瀆，含潤爲德。行不失理，民賴恩福。詳《頤》之《明夷》。

兌之第五十八

兌。班馬還師，以息勞疲。役夫嘉喜，入户見妻。詳觀之既濟。役，宋元本作後，依汲古。

乾。踐履危難，脫厄去患。入福喜門，見誨大君。詳震之家人。厄去，宋元本作危去，汲古作去厄，依元本。

坤。子鉏執麟，春秋作經。元聖將終，尼父悲心。經元，宋元本作元陰，茲依汲古訟之同人校。

屯。夾河爲婚，期至无船。搖心失望，不見所歡。詳屯之小畜。搖汲古作淫，非，依宋元本。

蒙。天孫帝子，與日月處。光榮於世，福祿祉祉。詳解之臨。祉祉，宋元本作繁祉，依元本。

需。三羊爭雌，相隨奔馳。終日不食，精氣勞疲。羊、雌，依乾之大畜校，宋本、汲古羊作年，元本作人，雌皆作妻。

訟。禹召諸侯，會稽南山。執玉萬國，天下康安。康安，宋元本作康甯，汲古作安甯，皆不協，依損之旅校。

師。早霜晚雪，傷我禾麥。損功棄力，饑无所食。詳比之遯。損，元本、汲古作捐，依宋本。

比。嵩融持?，杜伯荷弩。降觀下國，誅逐无道。夏商之季，失福逃走。艮爲山，爲?，艮手，故曰嵩融持?。翟云升云：《國語》：祝融降于崇山。崇即嵩字。按下文曰誅逐无道，其事必與杜伯相類，翟說非也。《墨子·非攻下》云：湯之時有神來告曰，夏德大亂，往攻之，予必使汝大堪之。予既受命於天，天命融隆火于夏之城。疑融隆即嵩融。又《國語》云：夏之亡也以回祿，回祿仍火神也。是墨子說與林詞誅除无道夏商之季合，與《國語》亦合。惟《墨子》不言持?，或焦氏别有所據，若其事則无疑也。且嵩融與融隆皆音近字轉。又按《楚辭》云："吾令豐隆乘雲兮"王逸注：雲師。《淮南子》云：季春三月，豐隆乃出。許慎注：雷師。吳摯父先生云，《墨子》之融隆即豐隆，依許注則雷師也。《墨子》所謂火其城，以雷火燒其城也。然則融隆爲雷師而非祝融，尤與《國語》合。以《國語》"夏之興也祝融降，其亡也以回祿"，明回祿非祝融也。艮爲弩、爲負何。杜伯似用覆震象。艮爲觀、爲國，坤殺，故曰誅。伏离爲夏，兌爲商，艮爲季，坤凶，故曰失福。《國語》杜伯射王於鎬，注：宣王殺杜伯，而非其罪，後王獵，杜伯起於道左，以朱弓矢射王中心而死。○夏，汲古訛憂，依宋元本。福，宋元本作勢，逃作外，茲依汲古。

小畜。生有聖德，上配太極。皇靈建中，受我以福。詳《家人》之《需》。

履。下田陸黍，萬華生齒。大雨霖集，波病潰腐。通《謙》。坤爲下田，艮爲陸，震爲黍。兌爲華、爲齒，坤多，故曰萬華生齒。坤水，坎水，故曰大雨霖集。坎爲波、爲病，巽爲腐。

泰。子畏於匡，困厄陳蔡。明德不危，竟得免害。詳《大過》之《晉》。

否。有兩赤鷂，從五隼噪。操矢无筈，趨釋爾射。扶伏聽命，不敢動搖。艮爲鷂、爲隼，乾爲大赤，故曰赤鷂。坤數二，故曰兩。巽卦數五，故曰五隼。艮爲矢，艮手爲操。筈，矢未受弦處也。按：卦象兌應爲筈，兌伏，故曰无筈。震爲射，震覆，故曰趨釋爾射，言矢既无筈應，釋矢不射，而扶伏聽命也。巽爲命，艮手在地，故曰扶伏。扶伏，匍匐也。《說文》伏地也。《詩·大雅》誕實匍匐，《傳》以手行也。《前漢·霍光傳》扶服叩頭。扶伏、扶服義皆同也。艮止，故不動。動亦有去聲，與命爲韻。動搖，應作搖動。○黃丕烈云俯當從《无妄》之《中孚》作扶，豈知前四句皆當依之，不止此一字也。鷂，各本皆作頭，隼噪作岳游，或作岳來，三四句汲古作謠言无佑、趨爾之丘，宋元本同，惟丘作林。若依汲古搖與頭游丘爲韻，亦協，惟義皆不適，且爾趨等字皆仍舊。謠言无佑，无爲矢之訛，佑爲括之訛，以宋元本筈作括也，故全林皆依《无妄》之《中孚》校。鷂與噪韻，筈與射韻，命與動韻，且卦象皆符合。

同人。當得自知，不逢凶災。衰者復興，終无禍來。离爲災，乾福，故不逢，故无禍。○知，宋元本作如，依汲古。无禍，汲古作得福，依宋元本。

大有。朽根刖樹，華葉落去。卒逢火焱，隨風僵仆。詳《屯》之《坎》。惟此用遇卦兌象須知。

謙。葛生衍蔓，絺綌爲願。家道篤厚，父兄悅喜。震爲葛、爲蕃鮮，故曰衍蔓。坤爲帛、爲絺綌、爲願，艮爲家、爲篤厚，震爲公，故曰父。爲兄、爲喜，《詩·周南·葛覃篇》爲絺爲綌。服之无斁。

豫。東行求玉，反得弊石。名曰无直，字曰醜惡，衆所賤薄。詳《家人》之《否》。

隨。瞻白用弦，駑孱恐怯。任力墮劣，如蝟見鵲。偃視恐伏，不敢拒格。互大坎，故曰恐怯，故曰蝟。震爲鵲，巽伏，故曰偃。巽爲弦、爲白，然首句恐有訛字。○用，宋元本作因。按：兌爲月，兌月上弦，白或爲月之訛。

蠱。瘡痍多病，宋公危殆。吳子巢門，隕命失所。艮爲節，故曰瘡痍。艮爲宋，震爲公，巽爲病，正反巽，故曰多病、曰危殆。宋襄公戰泓傷股，震爲吳、爲子，艮爲巢、爲門，巽爲命、爲隕落，故曰隕命。詳《巽》之《鼎》。○隕，各本皆作无，依《小過》之《睽》校。

臨。東山西岳，會合俱食。百喜送從，以成恩福。伏艮爲山嶽，震東，兌西，故曰東山西岳。兌爲食，坤爲會、爲百，震爲喜福。○百喜，汲古作爲吳，送從作從送，依宋元本。

觀。舞非其處，失節多悔，不合我意。巽進退，故曰舞。舞在山上，故曰非其處。艮爲節，坤爲亡，故曰失節。坤爲悔、爲意。

噬嗑。南循汝水，伐樹斬枝。過時不遇，惄如周饑。离爲南，互坎，故曰汝水。震爲樹，二至四互艮，艮爲刀劒，故曰斬枝。《詩·周南》遵彼汝墳，伐其條枚；未見君子，惄如調飢。艮爲時，坎爲伏，故不遇。惄，思也，憂也。坎象也。离虛，故曰飢。周，《毛詩》作調，《傳》云朝也。丁晏云：周，《釋文》作輖，周即輖之省文。按：震爲周、爲旦，是焦詩與毛異文，猶韓詩惄作溺也。○第四句惄元本作?，周作旦，依宋本、汲古。

賁。公孫駕驪，載游東齊。延陵說産，遺季紵衣。詳《艮》之《未濟》。○季，宋元本作我，依汲古。

剝。乘輿八百，以明文德。踐土葵丘，齊晉受福。詳《剝》之《同人》。

復。雄處弱水，雌在海濱。別離將食，悲哀於心。詳《剝》之《同人》。

无妄。結網得鮮，受福安坐，終无患禍。巽爲繩，故曰結網。巽爲魚，故曰得鮮。乾爲福，艮爲坐。

大畜。秋南春北，隨時休息。處和履中，安无憂凶。兌爲秋，震爲春，乾南，坤北，艮爲時，艮止，故曰休息。兌悅，故曰和。震足，故曰履。坤爲憂凶，坤伏，故无。○安无，汲古作无有，依宋元本。

頤。啓戶開門，巡狩釋冤。夏臺羑里，湯文悅喜。坤爲門戶，震爲啓、爲巡狩，坤爲憂、爲冤，震解，故曰釋冤。艮爲臺，納丙，故曰夏臺。坤爲里，震爲帝，故曰湯文悅喜。○羑，宋元本作牖。

大過。符左契右，相與合齒。乾坤利貞，乳生六子。長大成就，風言如母。詳《大畜》之《未濟》。大過通頤。艮節震符，震爲左，兌爲右，故曰符左契右。兌爲齒，正反兌，故曰合齒。大過爲亥月卦，坤與乾相遇於亥，陰牝陽，故曰乾坤利貞。艮爲乳，震爲生，爲子，乾數六，故曰六子。巽爲風，震爲言，巽亦爲母，故曰如母。《坤·上六》龍戰於野，其血玄黃。即林所言之義，詳《焦氏易詁》。

坎。饑蠶作室，絲多亂緒，端不可得。詳《豫》之《同人》。

离。東壁餘光，數暗不明。主母嫉妬，亂我事业。詳《謙》之《屯》。

咸。白茅縮酒，靈巫拜禱。神嗜飲食，使君壽考。詳《小畜》之《坎》。縮，元本作醴，汲古作??，依宋本。

恒。范公陶朱，巧賈貨資。東之營丘，易字子皮。抱珠載金，多得利歸。巽爲蟲，故曰范。震爲公，乾爲大赤，伏艮火，故曰陶朱。巽爲利、爲商賈，故曰巧賈貨資。震爲東，伏艮，故曰營丘。坤爲字、艮爲皮，震爲子，坤艮皆伏，故曰易字子皮，言陶朱公范蠡後適齊，改名曰鴟夷子皮，隱居貿易也。事見《史記》。震爲珠，艮爲金，艮手，故曰抱珠。震車，故曰載金。巽爲利，震爲歸。○朱，宋元本作夷，依汲古。營，汲古訛榮，依宋元本。

遯。三羖五牂，相隨俱行。迷入空澤，循谷直北。經涉六駁，爲所傷賊。詳《同人》之《蒙》。汲古澤下多經涉虎廬，賊下多死於牙腹二句，依宋元本。

大壯。雄鵠延頸，欲飛入關。雨師灑道，瀸我袍裘。車重難遷，侍者稽首。震爲鵠、爲飛，伏艮爲關，兌爲雨，震爲道，故曰雨師灑道。乾爲衣，故曰袍裘。坤爲車、爲重，艮止，故難遷。艮爲斯役，故曰侍者。艮爲首，艮止，故曰稽首。末二句皆伏象。○首，宋元本作上，依汲古。

晉。中年蒙慶，今歲受福。必有所得，榮寵受祿。互坎爲中，坤爲年歲，艮爲榮，伏乾爲福祿。○寵，依宋元本，汲古无此句。局本寵作慶。

明夷。祿如周公，建國洛東，父子俱封。詳《革》之《明夷》。

家人。安牀厚褥，不得久宿。棄我嘉，困於東國。投杼之憂，不成災福。詳《家人》之《睽》。災福，汲古作禍災，不韻，依宋元本。

睽。蓄積有餘，糞土不居。汲古多利有所得四字，依宋元本。

蹇。心願所喜，乃今逢時。得我利福，不離兵革。坎爲心願，艮爲時、爲兵革。

解。目不可合，憂來搔足。怵惕危懼，去其邦族。詳《萃》之《睽》。

損。福德之土，歡悅日喜。夷吾相桓，三歸爲臣，賞流子孫。震爲福德、爲上、爲歡悅，艮爲桓。桓，木表也，言管仲相齊桓公也。艮爲臺、爲臣，故曰三歸爲臣。震爲歸，數三，三歸亦震象。《論語》曰管氏有三歸，官事不攝焉得儉，朱注：三歸，臺名，後儒不知朱注本《說苑》，頗訝與古注異，今易林以艮爲三歸，是亦以三歸爲臺也。

益。夏姬附耳，心聽悅喜，利以博取。巽爲夏，震爲姬，伏兌爲耳，坤爲心，震爲喜，巽爲利。○末句汲古作利後博取，茲以字從宋元本。博，從汲古。

夬。叔迎伯兄，遇巷在陽。君子季姬，並坐鼓簧。此用兌象。伏艮爲叔，伏震爲伯兄，艮震相對，故曰迎。艮爲君子，兌爲季姬，重兌，故曰並坐。震爲鼓簧。○伯兄，宋元本、汲古皆作兄弟，依《咸》之《震》校。巷，宋元本作恭，仍不愜，恐有訛字。《詩·秦風》既見君子，並坐鼓簧。

姤。徙巢去家，南遇白烏。東西受福，與喜相得。此仍用兌象。伏艮爲巢、爲家。伏震爲南，艮爲烏，互巽，故曰白烏。震爲東、爲喜福，兌爲西。○烏，元本作鳥，非，依宋本。汲古烏與家爲韻。家，音姑。

萃。舜登大禹，石夷之野。徵詣王庭，拜治水土。詳《乾》之《中孚》。王庭，宋元本作玉闕，依汲古。

升。江河淮海，天之都市。商人受福，國家富有。坤爲江河淮海、爲都，巽爲市，伏乾，故曰天之都市。震爲商人、爲福，坤爲國家、爲富有。

困。隱隱填填，火燒山根。不潤我鄰，獨不蒙恩。詳《賁》之《蹇》。填填，汲古作煩煩，不作下，依宋元本。

井。闇昧不明，耳聾不聰。陷入深淵，滅頂憂凶。詳《巽》之《小畜》。頂，元本作傾，依宋本、汲古。

革。鳥鳴喈喈，天火降下。燔我館舍，災及妃后。詳《屯》之《晉》。譆譆，宋元、汲古本皆作喈喈。喈，音稽。譆同喜，疑喈喈與嘻嘻通用。焦即作喈，不必定爲訛字也。

鼎。十雞百雛，常與母俱。抱雞捕虎，誰肯爲侶。詳《旅》之《夬》。雞與第四句皆依校，各本皆作雉，皆作誰敢難者，均非。

震。營城洛邑，周公所作。世建三十，年厯八百。福祐盤結，堅固不落。詳《井》之《升》。盤結，宋元本作盟執，依汲古。

艮。三人俱行，別离將食。一身五心，反覆迷惑。詳《坤》之《賁》。

漸。三虎搏狼，力不相當。如鷹格雉，一擊破亡。艮爲虎狼，納丙，故曰三虎搏狼。艮爲鷹，离爲雉。格，敵也。《史記·張儀傳》驅羣羊攻猛虎，不格明矣，注：格，敵也。坎爲破，艮爲擊。○第三句元本作如雉鷹格，則格宜訓爲鬬，《國語》穀洛鬬。韋昭曰：二水格雉鷹，格即雉，鷹鬬也，亦可從。擊，宋元本作發，依汲古。

歸妹。養虎畜狼，還自賊傷。無事招禍，自取災殃。詳《井》之《蠱》。宋元、汲古下二句皆作年歲息長，疾君拜禱，雖危不凶，與上文意不屬，定爲由他林竄入，故依《井》之《蠱》校。

豐。後時失利，不得所欲。

旅。雉兔之東，以野爲場。見鷹驚走，死於谷口。离爲雉，伏震爲兔、爲東，艮爲野、爲場。兌爲見，艮爲鷹，伏震，故曰見鷹驚走。兌毀，故曰死。兌爲口，艮爲谷。○野場，宋元本作理傷，依汲古。驚，汲古作奔，依宋元本。

巽。秋蛇向穴，不失其節。夫人姜氏，自齊復入。詳《臨》之《損》。

渙。鳥鳴葭端，一呼三顛。搖動東西，危魂不安。詳《復》之《井》。

節。命夭不遂，死多鬼祟。妻子啼喑，早失其雄。伏巽爲命，兌毀，故曰死。坎爲鬼，兌爲妻，震爲子，兌口爲啼。啼失聲曰喑。坎失，故曰啼喑。震爲雄。○鬼，汲古作爲，依宋元本。

中孚。茆屋結席，崇我文德。三辰旂旗，家受其福。巽爲茆，互艮，故曰茆屋。互震爲席，巽爲結，艮爲崇、爲我，震爲德，故曰崇我文德。震爲旗、爲辰，數三，故曰三辰。艮爲家，震爲福，故曰家受其福。○其，汲古作行，依宋元本。

小過。羅網四張，鳥无所翔。征伐困極，飢窮不食。巽爲繩，故曰羅網。震爲張，卦數四，故曰四張。艮爲鳥，止於網下，故曰鳥无所翔。震爲征伐，互大坎爲勞，故曰困極。伏大离，离虛，故曰飢。兌爲食，艮止，故不食。○四，汲古作一，所亦作一，茲依宋元本。

既濟。天成地安，積石爲山。潤洽萬里，人賴其歡。乾坤爻皆當位，故曰天成地安。三半艮，故曰積石爲山。坎爲潤洽，半震爲歡。○首句宋元本作天城地安，茲依汲古。汲古洽訛給。又按：此林似用兌象。

未濟。銅人鐵柱，暴露勞苦。終月卒歲，无有休止。此用兌象。伏艮爲銅鐵、爲柱，伏坎爲勞苦。艮爲終、爲時，故曰終月卒歲。艮爲休止，艮伏，故曰无。

渙之第五十九

渙。望幸不到，文章未就。王子逐兔，犬踦不得。詳《謙》之《既濟》。王，汲古作羊，非，依元本。

乾。猋風阻越，車馳揭揭。棄古追思，失其和節，憂心惙惙。詳《需》之《小過》。第三句汲古作棄名追亡，元本作棄古退思，茲依宋本。又揭揭，汲古訛竭竭，依宋元本。

坤。蛇得澤草，不憂危殆。此用渙象。巽爲蛇，震爲草，草在坎中，故曰澤草。坎爲危殆，震解，故不危。

屯。兩犬爭鬬，股瘡无處。不成仇讐，行解卻去。互艮爲犬，正反艮，故曰兩犬爭斗。艮爲節、爲瘡，巽爲股，巽伏，故曰股瘡无處。坎爲仇，巽爲隙，震解，巽伏，故曰不仇、曰解隙。○卻，同隙，宋元本作邪，汲古作却，依局本。

蒙。因禍受福，喜盈其室，求事皆得。坤爲禍，震爲福喜，艮爲室，坤多，故曰喜盈其室。

需。江有寶珠，海多大魚。亟行疾去，可以得財。乾爲江河、爲玉，故曰寶珠。伏坤爲海、爲魚、爲疾、爲財。○有，宋元本作多，亟疾作疾亟，依汲古。

訟。三牛生狗，以戌爲母。荊夷上侵，姬伯出走。詳《坤》之《震》。三牛，宋元本作三年，依汲古。

師。安息康居，異國穹廬。非君習俗，使伯憂惑。詳《蒙》之《比》。末句宋元本作使伯心憂，茲依汲古。惑與俗韻，憂不協。

比。行觸天罡，馬死車傷。身无聊賴，困窮乏糧。《參同契》二月榆魁臨于卯，麥生，天罡據西。注：天罡，即北斗。睽之漸曰：魁罡所當，初爲敗殃，是天罡所指之處亡也。艮爲星，故曰天罡。艮卦數七，北斗七星，象尤切也。坤爲車馬、爲死傷、爲身、爲窮乏，震爲糧，震覆，故曰乏糧。○罡，汲古訛綱，局本又訛網，依宋元本。

小畜。裸裎逐狐，爲人觀笑。牝雞司晨，主母亂門。詳《大有》之《咸》。母，元本作作，非。

履。爲季求婦，家在東海。水長无船，不見所歡。詳《屯》之《蹇》。

泰。男女合室，二姓同食。婚姻孔云，宜我多孫。乾男坤女，伏艮爲室，乾坤交，故曰合室。坤爲姓，兌爲食，兌卦數二，故曰二姓同食。震爲嫁，故曰婚姻。伏艮爲孫。○末句元本作宜室我家，茲依宋本、汲古。

否。太微帝室，黃帝所直。藩屏周衛，不可得入。常安長在，終无禍患。太微，即紫微。《史記·天官書》中宮天極星，其一明者，太一常居也。注云：紫微大帝室，太微帝室者，言紫微垣爲天帝之中宮也。《天官書》又云：填星中央土，主季夏日戊己，黃帝主德。茲曰黃帝所直。黃帝，即軒轅星，言黃帝直中宮。中宮，即中央。藩屏周衛者，《天官書》太一旁三星三公，後句四星未大星正妃餘三星後宮之屬環之，匡衛十二星藩臣皆曰紫宮，言各星藩衛太微，周環紫宮，故曰不可入也。否互艮爲星，而與乾連，乾爲帝，艮爲室，故曰帝室。坤爲黃、爲直，故曰黃帝所直。艮爲屏藩、爲衛，艮堅，故不得入。○長在，宋元本作常存，茲依汲古。

同人。齎金觀市，欲買騮子。猾偷竊發，盜我黃寶。乾爲金，互巽爲市，下離，故曰觀市。乾爲馬，伏震爲子，故曰騮子。巽爲盜、爲偷竊，离爲黃，乾爲金玉，故曰黃寶。

大有。三人俱行，欲歸故鄉。望邑入門，拜見家親。此用渙象。震爲人，數三，故曰三人。震爲行、爲歸，艮爲鄉邑、爲門、爲拜、爲家、爲觀，故曰望。○人，汲古作思，依宋元本。親，宋元本作歡，依汲古。

謙。娶於姜呂，駕迎新婦。少齊在門，夫子悅喜。詳《否》之《渙》。

豫。伯仲旅行，南求大牂。長孟病足，倩季負糧。柳下之寶，不失我邦。震爲伯，坎爲仲、爲衆，故曰旅行。旅，衆也。震爲南，艮爲求，伏兌爲羊，故曰大牂。震爲長、爲孟、爲足，互坎，故曰病足。《家語》叔梁紇施氏生九女，其妾生孟皮，孟皮病足。長孟即謂孟皮也。艮爲季、爲負，伏巽爲糧，故曰負糧。季，季路也。《家語》子路爲親負米百里之外。震爲柳，坤下，故曰柳下。艮爲邦。事詳《同人》之《豐》。○長孟，汲古作孟長，依宋元本。寶，各本皆作貞，依《同人》之《豐》校。我邦，宋元本作驪黃。獨汲古存其真，於事實皆切。糧，各本皆作囊，獨汲古《革》之《恒》作糧，故依校。

隨。潔身白齒，衰老復起。多孫衆子，宜利姑舅。艮爲身，兌爲齒，巽白，故曰潔身白齒。艮爲壽，故曰衰老。下卦艮覆爲震，故曰衰老復起。艮爲孫，震爲子，巽爲姑，震爲舅。

蠱。獨宿憎夜，嫫母畏晝。平王逐建，荊子憂懼。巽爲寡，巽伏，故曰獨宿。互大坎爲夜、爲憎，巽爲母，兌魯，故曰嫫母。互大离，故曰畏晝。坎爲平，震爲王、爲逐、爲建，言楚平王逐太子建也。震爲子、爲草莽，故曰荊子。○憎，與下畏對文，汲古作深，雖與大坎象切，於文終不適，故依宋元本。獨宿无耦，故憎夜長；嫫母貌醜，故畏晝見。

臨。追亡逐北，至山而得。稚叔相呼，反其室廬。依《需》之《渙》校。各本下三句皆作呼還幼叔，至山而得，復歸其室。

觀。鳥飛无翼，兔走折足。雖欲會同，未見其功。震爲翼、爲足、爲兔，震覆，故无翼，故折足。艮爲鳥。由此證《明夷》初爻之垂其翼，以六四震爲翼，諸家以离爲翼，皆非。○見其，宋元本作得毉，茲依汲古。

噬嗑。抱空握虗，鴞驚我雛，利去不來。詳《离》之《家人》。去來，汲古作出成，依宋元本。

賁。山作大池，陸地爲海。艮爲山、爲陸地，坎爲池、爲海，汲古多各得其所四字，宋元本无。大，宋元本作天，依汲古。

剝。爲虎所囓，泰山之陽。衆多從者，莫敢救藏。艮爲虎，伏兌爲囓，艮爲山，納丙，故曰山陽。坤爲衆多，丁云事見檀弓。按：檀弓記孔子過泰山，謂苛政猛於虎，於此亦不甚合。

復。逶迤四牡，思歸念母。王事靡盬，不得安處。詳《旅》之《漸》。

无妄。獮猴所言，語无成全。誤我白馬，使乾口來。艮爲獮猴，震言，乾馬，巽色白，故曰白馬。震爲口，艮火，故曰乾口。

大畜。飛不遠去，卑斯內侍，祿養豐富。詳《豐》之《渙》。斯，汲古作廝，非。

頤。大尾細要，重不可搖。陰權制國，平子逐昭。艮爲尾，震爲大，故曰大尾。坎爲腰，今中爻皆陰，故曰細腰。《莊子》細要者化。謂蜂也。坤爲重，震爲搖，艮止，故不可搖。坤爲國，伏巽爲權，故曰陰權制國。坤爲平，震爲子、爲逐，震爲光明，故曰平子逐昭。○要，汲古作??，非，依宋元本。西漢時??多作要，故知要爲本字，??是後人所改。

大過。旦生夕死，名曰嬰鬼，不可得祀。詳《小畜》之《升》。祀，宋元本訛視，依汲古。

坎。子畏於匡，困於陳蔡。明德不危，竟免厄害。坎爲畏，艮邑，故曰匡。坎爲困，震爲陳、爲蔡、爲德，艮爲光明，故曰明德。坎爲困厄，震解，故曰危。○厄，元本作危，非，依汲古。

离。畏昏潛處，候時昭朗。卒逢白日，爲世榮主。詳前。昭朗，元本作朗昭，依汲古。

咸。白鳥銜鉺，鳴呼其子。旋枝張翅，來從其母。詳《晉》之《震》。旋枝，宋元本作旋翼，依汲古。

恒。宮商角徵，五音和起。君臣父子，弟順有序。唐虞龍德，國无災咎。伏坤，故曰宮。兌秋，故曰商。巽居巳，故屬夏。樂書徴配夏，《月令》孟春之月，其音角，故震爲角。宮商角徴，皆卦象也。震爲音，巽卦數五，故曰五音。震爲君，伏艮爲臣，乾父震子，故曰君臣父子。巽順，故曰悌。震爲帝，故曰唐虞。伏坤爲國。

遯。季姬踟躕，望孟城隅。終日至暮，不見齊候。詳《同人》之《隨》。

大壯。鬼哭於社，悲商无後。甲子昧爽，殷人絕祀。詳《大過》之《坤》。

晉。天之所予，福祿常在，不憂危殆。詳《小畜》之《遯》。之，宋元本作子，依汲古。

明夷。比目四翼，相恃爲福。姜氏季女，與君合德。离爲目，坤偶，故曰比目。震爲翼，卦數四，故曰四翼、爲福。伏巽爲姜，坎爲合，震爲君、爲德，《左傳·桓九年》紀季姜歸於京師，爲桓王后。

家人。翕翕??，稍崩墮顛。滅其令名，長沒不全。詳《泰》之《謙》。

睽。折若蔽目，不見稚叔。三足孤烏，遠去家室。詳《師》之《蒙》。若，汲古作葉，稚作雉，孤烏作飛鳥，均依宋元本。此用渙象。

蹇。羊腸九縈，相推稍前。止須王孫，乃能上天。詳《履》之《師》。

解。坤厚地德，蔗物蕃息。平康正直，以綏大福。詳《泰》之《解》。

損。有莘外野，不逢堯主。復歸窮處，心勞志苦。震爲莘。莘，草名也。坤爲野，震爲主、爲帝，故曰堯主。震爲歸，坤爲心志、爲勞苦。鯀取有莘氏女，本在野之人，後堯用以治水。倘鯀不逢堯，則窮老於有莘之野耳。○歸，宋元本作居，依汲古。

益。咠長景行，來觀柘桑。土伯有喜，都叔允藏。咠爲邑之訛字，《禮·檀弓》以吾爲邑長於斯也。震爲長、爲行、爲柘桑，艮爲觀，故曰來觀柘桑，言邑長出巡也。震爲伯，互坤，故曰土伯。土伯，即周禮地官之土訓，土訓掌辨地物而原其生。震樂，故曰有喜。坤爲都，艮爲叔，故曰都叔。都叔，蓋都士都則之屬。○咠，音緝。篆書作●，而邑篆作●，形近，故邑訛爲咠。宋元本作胷，依汲古。士，宋元本作上，汲古作止，依局本。

夬。周師伐紂，戰於牧野。甲子平旦，天下大喜。詳《謙》之《噬嗑》。戰，宋元本作勝，依汲古。大，依宋元本，汲古作喜悅。

姤。踰江求橘，并得大栗。烹羊食豕，飲酒歌笑。乾爲木果，故曰橘、曰栗。乾爲河、爲江、爲大，故曰大栗。伏震爲羊，巽爲豕，震爲歌笑。○豕，宋元本作炙，依汲古。酒，汲古作食，依宋元本。

萃。敝笱在梁，魴逸不禁。漁父勞苦，焦喉乾口，虛空无有。第四句宋元本作筐筥乾口，汲古作口焦喉乾，茲依《遯》之《大過》校。

升。生有陰孽，制家非陽。逐送還牀，張氏易公。憂禍重凶。送，汲古作受，牀作作，公作休，均依宋元本。禍，元本作福，依宋本、汲古。然仍有訛字，故義皆不能通。

困。絕域異路，多有畏惡。使我驚懼，思吾故處。詳《漸》之《无妄》。思吾，依校，各本皆作思我。

井。迷行失道，不得牛馬。百賈逃亡，市空无有。坎爲失、爲隱伏，故曰迷行失道。伏震爲行、爲道也。艮爲牛，震爲馬，艮震伏，故不得。巽爲市賈，离虛，故曰空。○牛馬，汲古作馬牛，依宋元本。

革。雌鷟生雛，神異興起。乘雲龍騰，民戴爲父。通《蒙》。艮爲鷟，震爲生、爲雛、爲神、爲起。坤爲雲，震爲龍、爲乘、爲騰、爲父，坤爲民，艮爲戴。○鷟，宋本、汲古皆作鸑，茲依元本。乘，宋元本訛束，依汲古。

鼎。曡曡纍纍，如岐之室。畜一息十，古公治邑。詳《恒》之《小過》。○曡，宋元本作壘，治作始，均依汲古。

震。瘡瘍疥瘙，孝婦不省。君多疣贅，四牧作去。互艮多節，故曰瘡瘍疥瘙。瘙，亦瘡也。巽爲婦，巽順，故曰孝婦。巽伏，故曰不省。艮爲疣贅，震君，故曰君多疣贅。震爲馬，卦數四，故曰四牧。震往，故曰去。○瘙，宋元本作搔，非，依汲古。牧去，汲古作時災，不協，依宋元本。

艮。羊頭兔足，羸瘦少肉。漏囊敗栗，利无所得。詳《剝》之《恒》。

漸。孽蔑徙靡，空无誰是。言季不明，樂減少解。字既多訛，義都未解。孽徒，宋元本作孽從，不作子，亦未知孰是。

歸妹。妹爲貌慹，敗君正色。作事不成，自爲心賊。震爲嫁，兌爲妹。伏艮爲須，以女而有須，故曰貌慹。《莊子·田子方》老聃新沐，被發而乾慹，然似非人。慹，音慴，言可怖也。坎爲畏懼，故曰慹。震爲君，兌毀，故曰敗、曰不成。艮爲成，艮伏，故不成。坎爲心、爲賊。○慹，宋元本、汲古均作熟，局本作熱，蓋由慹訛爲熱，又由熱訛熟，茲依局本。又爲貌汲古作貌親，是又因熟字而妄改，局本熱字即是慹字，而微異耳。

豐。四馬共轅，東上太山。騂驪同力，无有重難，與君笑言。詳《剝》之《解》。

旅。陰變爲陽，女化作男。治道得通，君臣相承。詳《比》之《离》。渙之旅中四爻艮爲兌，震爲巽，亦巽爲震，故曰女化男。《左傳》震之离，亦离之震是其例也。君臣相承者，言陽爲君，陰爲臣，卦形上一陰承一陽，下二陰承二陽也。○作，汲古作爲，依宋元本。

巽。南國少子，材略美好。求我長女，賤薄不與。反得醜惡，後乃大悔。詳《比》之《漸》。

兌。昭公失常，季氏悖狂。遜齊處野，喪其寵光。詳《遯》之《蠱》。

飾。文山紫芝，雍梁朱草。生長和氣，王以爲寶。公尸侑食，福祿來處。詳《同人》之《剝》。

中孚。牽羊不前，與心戾旋。聞言不信，誤紿丈人。兌羊，艮手，故曰牽羊。艮止，故曰不前。兌爲耳，中爻正反震，故曰聞言不信、曰誤紿丈人。震爲丈人。

小過。東山西山，各自止安。心雖相望，竟未同堂。詳《姤》之《坤》。艮爲望、爲堂，正反艮，故曰相望、曰未同堂。

既濟。鹿求其子，虎廬之里。唐伯李耳，貪不我許。詳《隨》之《否》。

未濟。三虎上山，更相喧喚。心志不親，如仇與怨。詳《姤》之《小過》。首二句用半象。

節之第六十

節。海爲水王，聰聖且明。百流歸德，无有叛逆，常饒優足。詳《蒙》之《乾》。汲古下多不利攻玉，所求弗得二句，注云疑衍，今從宋元本。

乾。虎豹怒咆，慎戒外憂。上下俱搔，士民无聊。此用《節》象。艮爲虎豹，震怒。坎爲憂，艮爲上，震爲下、爲士，坎爲民。

坤。探穴得雛，鳩鵲俱來，使我心憂。此仍用《節》象。艮爲巢，艮手，故曰探巢。震爲鵲、爲雛。坎爲心憂。

屯。日望一食，常恐不足，祿命寡薄。艮爲日、爲望，震爲食，坤虗，故不足。乾爲祿，巽爲命，坤爲寡，坎爲薄，乾巽伏，故曰祿命寡薄。

蒙。良馬疾走，千里一宿。逃難它鄉，誰能追復。震爲馬、爲走，下坎，故曰疾走。坤爲千里、爲宿，坎數一，故曰一宿。坎爲難，坤爲鄉、爲蛇，故曰它鄉。它蛇同字，它鄉有毒，故不能追復。震爲追、爲歸，故曰追復。○逃難，汲古作離逃，茲依宋元本。

需。鵲巢鳩成，上下不親。外內乖畔，子走失願。互离爲巢、爲鳩，《詩》維鵲有巢，維鳩居之。鵲巢鳩成者，言鵲營巢成，爲鳩居也。坎水性下，乾陽上升，故曰不親。○鳩成，宋元本作鳥城，汲古作鳩城，茲從局本。外內，汲古作內外，依宋元本。失願，宋元本作矢頑，依汲古。

訟。雲龍集會，征討西戎。招邊定衆，誰敢當鋒。坎雲，乾龍，坎爲積，故曰集會。伏震爲征討，坤爲戎，坎爲西，故曰西戎。坤爲邊、爲衆，坤安，故曰定。坎爲矢，故曰鋒。

師。春多膏澤，夏潤優渥。稼穡成熟，畝獲百斛。詳《臨》之《明夷》。

比。僮妾獨宿，長女未室，利无所得。詳《豫》之《益》。

小畜。四野不安，東西爲患。退身止足，无出邦域。乃得全完，賴其生福。詳《大有》之《睽》。野，宋元本作亂。第三句宋元本作退止我足，茲依汲古。

履。長寧履福，安我百國。嘉賓上堂，與季同牀。通《謙》。震爲履、爲福，坤爲安、爲百國，故曰安我百國。震爲賓，艮爲堂、爲季、爲牀。○履福，宋元本作理福，依汲古。

泰。騏驥綠耳，章明造父。伯夙奏獻，衰續厥緒。佐文成霸，爲晉元輔。詳《革》之《夬》。驥綠，宋元本作驎騄。伯夙奏獻，宋元本作伯夙成季，汲古作夙伯奏獻。宋元无第四句。第五句作共成霸功，茲依汲古。奏，進也，言進仕獻公也。祇伯夙依宋元。

否。張陳嘉謨，贊成漢都。主歡民喜，其樂休休。伏震爲張、爲陳、爲嘉，坤爲謀、爲都、爲水，故曰漢都。坤爲民，震爲主、爲歡樂，言張良陳平主張都關中也。

同人。大面長頭，來解君憂。乾爲頭，互巽，故曰長頭。○汲古下多遺吾福善，與我嘉惠二句，依宋元本。

大有。畏昏不行，待旦昭明。燎獵受福，老賴其慶。詳《夬》之《損》。

謙。伯去我東，首髪如蓬。長夜不寐，輾轉空牀。內懷惆悵，憂摧肝腸。詳《姤》之《遯》。宋元本无下二句，第四句作憂繫心胸，茲依汲古。

豫。朽條腐索，不堪施用。安靜候時，以待親知。伏巽爲索、爲腐，故曰朽條腐索。艮爲時，坤爲安，艮止，故曰候時。

隨。比目四翼，相倚爲福。姜氏季女，與君合德。詳《渙》之《明夷》。女，宋元本作氏，非，依汲古。

蠱。履階升墀，高登崔嵬。福祿洋溢，依天之威。艮爲階墀，震爲履、爲登，巽爲高。震爲福祿。艮爲天。

臨。奢淫吝嗇，神所不福。靈祇憑怒，鬼瞰其室。坤多，故曰奢。坤閉，故曰吝嗇。震爲神、爲福、爲靈祇、爲怒。坤爲鬼，伏艮爲室、爲觀，故曰鬼瞰其室。○吝，宋元本作愛，瞰作障。靈祇，元本作祇靈，均依汲古。

觀。大步上車，南到喜家。送我狐裘，與福載來。伏震爲步，坤爲車，震爲南、爲喜，坤爲家、爲狐。○上，宋元本作小，狐作豹，茲依汲古。

噬嗑。南行西步，失次後舍。乾候野井，昭公失居。與彼作期，不覺至夜。震爲東，坎爲西，震爲後，艮爲舍，坎失，故曰失次後舍。震爲諸侯，上离，故曰乾候。坎爲井，艮爲野，故曰野井。震爲公，上离，故曰昭公。坎爲夜，言照公爲季氏所逐，次於乾候野井也。○舍，汲古訛含，依宋元本。彼，元本作陂，覺作真，依宋本、汲古。三四與五六兩句宋元本倒置，不協，依汲古。

賁。喜樂踴躍，來迎名家。鵲巢百兩，以成嘉福。震爲踴躍、爲樂。艮爲名、爲家，故曰名家。震爲鵲，艮爲巢，震爲車，故曰百兩。《詩·周南》維鵲有巢，維鳩居之。之子于歸，百兩御之。艮爲成，震爲嘉福。○踴，宋元本作抃。名家，汲古作歡客，依宋元本。宋元本第四句作獲利養福，均依汲古，惟汲古下多多獲利益四字，茲從宋元本刪。名家與大家同，與福亦協。

剝。非理所求，誰敢相與。往來不獲，徒勞道路。艮爲求，坤爲理，艮止，故不與。艮爲道路，离虗，故不獲而徒勞也。坤役萬物，故亦曰勞。○所求，宋元本作後來，依汲古。

復。北虜匈奴，數侵邊境。左衽爲長，國猶未慶。坤爲北、爲夷，故曰匈奴。坤爲境，震爲侵、爲左、爲衽、爲長，坤爲國。末句疑有訛字。

无妄。狂不以理，伐乃无名。縱獲臣子，伯功不成。震爲征伐、爲子、爲伯，艮爲臣、爲拘繫，故曰獲。○汲古作"續事康域，針折不成。嬰兒短舌，說辭无名"，茲依宋元本。

大畜。景星照堂，麟游鳳翔。仁施大行，頌聲作興。詳《豫》之《節》。

頤。文明之世，銷鋒鑄耜。以道順民，百王不易。坤爲世、爲文，艮爲明，故曰文明之世。艮爲鋒、爲耜，艮火，故曰銷鋒鑄耜。坤爲民、爲順，震爲大塗，故曰以道順民。震爲王，坤爲百，艮止，故不易。○耜，宋元本作镝，依汲古。民，汲古作昌，依宋元本。

大過。鳥飛无羽，雞鬬折距。徒自長嗟，誰肯爲侶。震爲鳥、爲飛，巽寡髪，故曰无羽。巽爲雞，震爲距，震伏不見，故曰折距。巽爲長，兌口爲嘆。巽寡，故无侶。

坎。羣隊虎狼，囓彼牛羊。道路不通，妨農害商。互艮爲虎狼，正反艮，故曰羣隊。伏兌爲嚙，离爲牛，兌爲羊。震爲道路，坎塞，故不通。震爲商旅，坎爲害。

离。商伯沈酒，庶兄奔走。淫女蕩夫，仁德並孤。伏震爲商、爲伯，坎爲酒，故曰商伯沈酒。震爲兄，坎爲衆，故曰庶兄。庶，衆也。震爲奔走，言商紂沈湎於酒，庶兄微子抱祭器奔周也。兌爲媚，正反兌，故曰淫女，謂妲己也。伏坎爲未，坎水，故曰蕩夫，謂紂也。震爲仁德，坎爲孤。

咸。三狸搏鼠，遮遏前後。當此之時，不能脫走。通《損》。震爲狸，數三，故曰三狸。艮爲鼠，故曰三狸搏鼠。艮爲前，震爲後，二至上正反艮，艮止，故曰遮遏前後，不能脫走。

恒。陶叔孔圉，不處亂國。初雖未萌，後受慶福。陶叔，謂陶朱公，去越適齊，以避勾踐。孔圉未詳。按：《史記·孔子世家》孔防叔畏華氏之亂，奔魯。疑圉或防叔之名。恒通益。艮爲叔，艮火，故曰陶叔。震爲孔，艮止，故曰孔圉。坤爲國、爲亂，震爲福慶、爲後。萌疑爲明字。

遯。奮翅鼓翼，翺翔外國。逍遙北域，不入溫室。伏震爲翼，坤爲國、爲北。本卦艮爲室，艮火，故曰溫室。

大壯。德音孔博，升在王室。八極蒙祐，受其福祿。震爲德、爲音、爲孔、爲升、爲王，伏艮爲室，伏坤數八，故曰八極蒙祐。乾爲福祿。

晉。當變立權，摘解患難。渙然冰釋，大國以安。詳《升》之《震》。渙，宋元本作霍，依汲古。

明夷。羽動角，甘雨續。草木茂，年歲熟。坎爲冬，故曰羽。《月令》冬月其音羽。震爲春，故曰角。《月令》春月其音角。羽動角者，言羽音發動，以後角音繼之，至春而有甘雨也。坎爲雨，震爲草木，坤爲年歲，三字句。

家人。天所祐助，福來禍去，君王何憂。此用節象。艮爲天，震爲福，在內，故曰福來。坎爲禍，在外，故曰禍去。震爲君王，坎爲憂，禍去，故不憂。

睽。方喙宣口，聖智仁厚。釋解倒懸，唐國大安。詳《小畜》之《噬嗑》。

蹇。葛藟蒙棘，華不得實。讒佞亂政，使恩壅塞。詳《師》之《中孚》。華，元本作棘，從宋本、汲古。

解。皇母多恩，字養孝孫。脫於繈褓，成就爲君。褓，元本作抱，依宋本、汲古。

損。積冰不溫，北陸苦寒。露宿多風，君子傷心。詳《睽》之《巽》。首句汲古作積冰下溼，依宋本。

益。伯夷叔齊，貞廉之師。以德防患，憂禍不存。詳《革》之《否》。禍，元本作福，存作凶，茲依宋本、汲古。

夬。一雌三雄，子不知公。亂我族類，使吾心憒。此用《節》象。下兌爲一雌，上坎互艮震爲三雄，震爲子、爲公，坎隱，故不知。坎爲心。○知，汲古作得，依宋元本。憒，宋元本作憤，依汲古。

姤。主安多福，天祿所伏。居之寵昌，君子有光。詳《剝》之《觀》。

萃。千歲槐根，身多斧瘢。樹維枯屈，枝葉不出。詳《家人》之《乾》。

升。周師伐紂，勝殷牧野。甲子平旦，天下大喜。詳《謙》之《噬嗑》。

困。日走月步，趨不同舍。夫妻反目，主君失禮。詳《小畜》之《同人》。

井。宣髪龍叔，爲王主國。安土成稷，天下蒙福。巽爲髪、爲白，故曰宣髪。宣，明也。《說卦》巽爲寡髪，《釋文》云本又作宣，黑白雜爲宣髪，易林遇巽多謂禿，是讀爲寡，茲曰宣是兼讀也。伏震爲龍，艮爲叔，故曰龍叔。震爲王、爲主，艮爲國、爲土、爲稷，言築土立稷以祭也。《左傳·昭二十九年》共工氏有子曰勾龍，爲后土，后土爲社；又曰有烈山氏之子曰柱爲稷，自夏以上祀之，周棄亦爲稷，自商以來祀之，龍叔即勾龍，言勾龍爲社稷神，築土爲壇祀之，而天下蒙福也。艮爲天，震爲福。○首句汲古作宣勞就力，依宋元本。

革。諷德誦功，美周盛隆。奭旦輔成，光濟沖人。詳《明夷》之《蒙》。

鼎。三夜不寢，憂來益甚。戒以危懼，弃其安居。通《屯》。坤爲夜，震數三，故曰三夜。坤爲寢，震動，故不寢。坎爲憂懼、爲險，故曰棄其安居。○寢，元本作寐，其作去，茲依宋本、汲古。

震。思願所之，乃今逢時。洗濯故憂，拜其歡來。詳《睽》之《艮》。濯，元本作宅，依宋本。拜，汲古作并，依宋元本。

艮。噂噂囁囁，夜作晝匿。謀議我資，來竊吾室。空盡己財，幾无以食。三至上正反震，故曰噂噂囁囁。噂囁，對語也。坎爲夜，與震連，故曰夜作。對象离爲晝，與巽連，故曰晝匿。巽爲伏也。坎爲謀議、爲竊、爲室。○作，汲古作行，竊作攻，均依宋元本。宋元本無下二句，依汲古。

漸。騂牛无子，鳴於大野。申復陰徴，還歸其母，說以除悔。离爲牛，坎赤，故曰騂牛。震伏，故曰无子。《左傳》介葛廬來朝，聞牛鳴，曰：是生三犧皆用之矣。艮爲大野，震巽同聲，故曰鳴於大野。三四句或謂申者，申后先爲幽王所廢，後平王立，后復還，然第三句終難解，疑有訛字。又《比》之《蹇》有申生見母之語，蓋自《虞初志》亡後，故事多遺失，故莫定其是非也。

歸妹。王良善御，伯樂知馬。周旋步驟，行中規矩。止息有節，延命壽考。詳《遯》之《豫》。○驟，宋元本作趍，依汲古。

豐。釋然遠咎，避患害早。田獲三狐，以貝爲寶。詳《賁》之《謙》。

旅。仁獸所處，國无凶咎。市賈十倍，復歸惠里。艮爲獸，互巽，故曰仁獸。艮爲國，巽爲市賈、爲倍，兌數十，故曰十倍。艮爲里，伏震爲歸、爲仁，故曰復歸惠里。

巽。六目俱視，各欲有志。一言不同，乘戻生訟。互离爲目，數六，故曰六目。伏坎爲心志，兌爲言，初至四正反兌，故曰一言不同，乖戻生訟也。○一言，宋元本作心意，非，依汲古。

兌。傅說王良，驂御四龍。周徑萬里，无有危凶。傅說、王良，皆星名。《莊子》傅說相武丁，奄有天下，騎箕尾上，比於列星，故張衡《周天六象賦》云：天江爲太陰之主，傅說奉中闈之祠。《史記·天官書》天駟旁一星，曰王良。王良策馬，車騎滿野，故下云驂御四龍。惟《星經》云：傅說一星在尾後，主子嗣，茲與王良並言，似亦與天駟有關，抑以傅說騎箕尾箕主風喻馬行之神速歟。兌通艮，艮爲星，互震爲龍、爲驂駕、爲周、爲萬，艮爲里，故曰萬里。互坎爲危，震解，故不危。

渙。伯仲叔季，日暮寢醉。醉醒失明，喪其貝囊，臥拜道旁。詳《謙》之《蠱》。首句宋本作仲伯季叔，非，依汲古。寢醉，宋本、汲古作寢寐，依元本。汲古第三句元本作醒失期明，宋本、汲古作醉醒失明，明與囊旁韻，元本非。臥拜，《謙》之《蠱》作銜却，拜或爲卻之形訛字。

中孚。江有寶珠，海多大魚。亟行疾至，可以得財。詳《渙》之《需》。可，宋本作所，依元本、汲古。

小過。遠視千里，不見所持。離婁之明，无益於耳。艮爲視，艮手爲持，艮爲光明，兌爲耳，伏巽，故不見所持。○持，汲古作視，依宋元本。

既濟。弱足刖跟，不利出門。市賈无嬴，折亡爲患。詳《乾》之《鼎》。

未濟。利盡得媒，時不我來。鳴雌深涉，寡宿獨居。似用半象，而語特難解。

焦氏易林注卷十六

行唐尚秉和節之注

                      受業蒲城仵道益、豐潤董維城堃校刊

中孚之第六十一

中孚。鳥鳴譆譆，天火將下。燔我屋室，災及姤后。詳《兌》之《革》。鳥鳴，宋元本作烏鳥，依汲古。譆譆，汲古作喈喈，茲依宋元本。

乾。黃虹之野，賢君所在。管叔爲相，國无災咎。此用《中孚》象。震爲玄黃、爲虹、爲君，艮爲野、爲叔，《孝經援神契》黃虹抱曰輔臣納忠。《帝王世紀》少昊生，虹流華渚。《洛書》黃帝起，黃雲扶日。又《東方朔別傳》凡占長吏下車，當視天有黃雲來覆車。震爲竹，故曰管叔。艮爲國。○叔，汲古作仲，非。中孚无仲象也，茲依宋元本。

坤。符左契右，相與合齒。乾坤利貞，乳生六子。長大成就，風言如母。詳《兌》之《大過》。宋元本石下多梁叔有若四字，斷爲衍文，茲依汲古。

屯。蝗嚙我稻，驅不可去。實穗无有，但見空藳。詳《小畜》之《大壯》。

蒙。嬰孩求乳，母歸其子，黃麑悅喜。詳《履》之《同人》。孩，元本作孫，依宋本。

需。折若蔽目，不見稚叔。失旅亡民，遠去家室。詳《師》之《蒙》。第二句元本作父旅相逐，父乃失之訛。第四句元本作不見衛國，均依宋本、汲古。若，汲古作葉，非。

訟。牂羊羵首，君子不飽。年飢孔荒，士民危殆。《詩·小雅》牂羊墳首，茲作羵。按：魯語云土之怪曰羵，注：羵，羊雌雄未成者，亦作墳。然則羵墳古通用，是焦詩與毛詩異字，非訛字也。伏震爲羊，羵，大也。乾爲首、爲大，故曰羵首。乾爲君子，离虗，故不飽，故飢。乾爲年，坎爲民、爲危殆。○牂，汲古作?，從宋元本。羵，宋元本作肥，依汲古。

師。靈龜陸處，盤桓失所。伊子退耕，桀亂无輔。詳《歸妹》之《剝》。

比。威約拘囚，爲人所誣。臯陶平理，幾得脫免。脫免，元本作免脫，依宋本、汲古。

小畜。烏升鵲舉，照臨東海。尨降庭堅，爲陶叔後。封於英六，福履綏厚。詳《需》之《大畜》。

履。四目相視，稍近同軌。日昳之後，見吾伯姊。詳《益》之《需》。近，汲古作延，軌作執，均依宋元本。

泰。大步上車，南至喜家。送我狐裘，與福載來。詳《節》之《觀》。

否。穿都相合，未敢面見。媒妁无良，使我不鄉。坤爲都。穿，元本作卒，相作和，鄉作香，均依汲古，然義皆難解，恐仍有訛字。

同人。鴻飛遵陸，公出不復，伯氏客宿。詳《剝》之《升》。出，汲古作母，依宋元本。

大有。代戍失期，患生无知。懼以發難，爲我開基，邦國憂愁。《左傳·莊八年》齊侯使連稱管至父戍葵丘，瓜時而往，曰及瓜而代，期戍，公問不至，故與無知等作亂。伏艮爲守、爲戍、爲期，坎爲失，故曰失期。坎爲患、爲憂懼，坤爲我、爲邦國，全用旁通。○生，汲古作至，依宋元本。知，各本皆作聊，依《漸》之《謙》校。

謙。伯氏爭言，戰於龍門。搆怨結禍，三世不安。詳《坤》之《离》。正反震相背，故爭言。震爲伯，故曰伯氏。○伯氏，宋元本作齊魯，茲依汲古。

豫。周政養賊，背生人足。陸行不安，國危爲患。震爲周，坎爲賊，坤爲政、爲育，故曰周政養賊。震爲足，艮爲背，足在背上，故曰背生人足。坤爲陸，坎險，故不安。坤爲國，坎爲患也。此全用卦象製辭，未必有故實。○賊，宋元本作賤，茲依汲古。

隨。蜩螗歡喜，草木暢茂。百果蕃生，日益富有。詳《謙》之《解》。喜，宋元本作翹，富作多，依汲古。

蠱。魃爲災虐，風吹雲卻。止不得復，復歸其宅。首句汲古作薄災暴虎，宋元本作薄災暴虐，依《小畜》之《中孚》校。薄爲魃之音訛字。

臨。乘騮駕驪，游至東齊。遭遇行旅，逆我以資，厚得利歸。震爲馬，坤亦爲馬，故曰乘騮駕驪。震爲東，伏巽爲齊，故曰東齊。震爲行旅，坤爲資財，逆行，故曰逆我以資。坤多，故曰厚得利。

觀。鳳生七子，同巢共乳，歡悅相保。坤文，故曰鳳。艮數七，故曰七子。艮爲巢、爲乳，伏震爲歡悅。

噬嗑。桃雀竊脂，巢於小枝。動搖不安，爲風所吹。心寒漂搖，常憂殆危。詳《損》之《渙》。

賁。東山西山，各自止安。雖相登望，竟未同堂。詳《姤》之《坤》。竟未，汲古作不得，依宋元本。

剝。匍匐出走，驚懼惶恐。白虎生孫，蓐收在後。匍匐，以手行也。艮爲手，手在地上，故曰匍匐。陽在上，故曰出。坤爲恐懼，艮爲虎、爲孫，伏兌爲西方，色白，故曰白虎。兌爲秋，故曰蓐收。《月令》孟秋之月其神蓐收是也。○匐，宋元本作伏，依汲古。惶，宋本、汲古作皇，依元本。

復。重弋射隼，不知所定。質疑蓍龜，告以肥牡。明神答報，宜利止居。詳《困》之《蹇》。弋，元本訛或，牡作性，依宋本、汲古。四五句宋元本倒，依汲古。

无妄。開門內福，喜至我側。加以善祥，爲吾室宅。宮城洛邑，以昭文德。震爲開，艮爲門，上乾，故曰納福。震爲喜、爲善祥，艮爲室宅、爲宮城、爲邑，乾爲王，故曰洛邑。洛邑，王城也。伏坤爲文。○加以，宋元本作嘉門，依汲古。室，汲古作家，昭作招，依宋元本。

大畜。鳥飛狐鳴，國亂不甯。下強上弱，爲陰所刑。艮爲鳥、爲狐，震爲飛、爲鳴，故曰鳥飛狐鳴。艮爲國，兌毀，故曰不甯。四五陰爻，乾爲艮所畜，故曰爲陰所刑。

頤。三雞啄粟，八雛從食。飢鷹卒擊，失亡兩叔。伏巽爲雞，震數三，故曰三雞。伏兌爲啄。巽爲粟，震爲雛，坤數八，故曰八雛。震爲從、爲食，艮爲鷹，坤虗，故曰飢鷹。艮爲擊、爲叔，坤數二，坤喪，故曰失亡兩叔。

大過。歎息不悅，憂從中出。喪我金罌，无妄失位。兌口，故曰歎息。互大坎，故不悅，故憂從中出。乾爲金，震爲罌，震伏，故曰喪我金罌。○罌，宋元本作嬰，依汲古。從，汲古作逆，依宋元本。

坎。剛柔相呼，二姓爲家。霜降既同，惠我以仁。詳《家人》之《損》。二，宋元本作三，依汲古。

离。襄送季女，至於蕩道。齊子旦夕，留連久處。詳《屯》之《大過》。末句元本作久流連處，依宋本、汲古。襄送，各本多作送我，依《屯》之《大過》校。

咸。低頭竊視，有所畏避。行作不利，酒酢魚餒，衆莫貪嗜。艮爲頭，澤下，故曰低頭。艮爲視，巽爲盜，故曰竊視。巽伏，故曰畏避。兌毀，故不利。兌爲澤、爲酒，巽爲魚、爲木，木作酸，故曰酒酢。酢，酸也。巽爲爛，故曰餒。餒，爛也。○畏，宋元本作遇，依汲古。酢，宋本、汲古作酸。餒，汲古作敗，依元本及宋元本。

恒。典冊法書，藏閣蘭臺。雖遭亂潰，獨不遇災。詳《坤》之《大畜》。閣，汲古作在，依宋元本。

遯。旦醉病酒，暮即瘳愈，獨不及咎。伏震爲旦，坤迷，故曰旦醉。○即，宋元本作多，末句作不反爲咎，均依汲古。

大壯。畫龍頭頸，文章未成。甘言美語，說辭无名。詳《蒙》之《噬嗑》。

晉。日月運行，一寒一暑。榮寵赫赫，不可得保。顛躓殞墮，更爲士伍。詳《巽》之《震》。

明夷。爭利王市，朝多君子。蘇氏六國，獲其榮寵。伏巽爲利市，震君，故曰王市。坤爲朝，震爲君子、爲蘇，坤爲國，坎卦數六，故曰六國。言蘇秦說六國，佩六國相印也。

家人。六蛇奔走，俱入茂草。驚於長途，畏懼啄口。詳《豐》之《巽》。

睽。懸貆素餐，食非其任。失轝剝廬，休坐徙居。詳《頤》之《益》。

蹇。歡欣九子，俱見大喜。提攜福至，王孫是富。此用《中孚》象。震爲歡欣，數九，故曰九子。艮手爲提攜、爲孫，震君，故曰王孫。○至，元本作善，依汲古。

解。伯夷叔齊，貞廉之師。以德防患，憂禍不存。詳《革》之《否》。

損。雄聖伏名，人匿麟驚。走鳳飛北，亂潰未息。詳《否》之《大過》。

益。久鰥无偶，思配織女。求其非望，自令寡居。艮爲鰥，坤女，巽爲繩、爲織，故曰織女。艮爲求、爲望，巽爲寡，言織女爲天孫不能求也。

夬。破亡之國，天所不福，難以止息。兌爲破，坤爲國，坤伏不見，故曰天所不福。乾爲天。

姤。老慵多卻，弊政爲賊。阿房驪山，子嬰失國。伏坤爲老，坤柔，故曰老慵。巽爲隙，卻隙同。巽伏爲賊，坤爲弊、爲政，故曰弊政爲賊。中孚艮爲房、爲山，震馬，故曰驪山。艮少，故曰子嬰。○卻，汲古訛欲，依宋元本。

萃。三羖六牂，相隨俱行。迷入空澤，經涉虎廬。爲所傷賊，死於牙腹。詳《同人》之《蒙》。經，元本作遙，依汲古。

升。喋囁噱嚾，昧冥相摶。多言少實，語無成事。震言，正反兌亦爲言，故曰喋囁。喋囁，多言也。震爲笑樂，故曰噱嚾。噱，大笑。嚾，音讙。諠囂也。坤爲黑，故曰昧冥。伏艮爲摶，正反艮，故曰相摶。正反兌，故曰多言。坤虛，故曰少實，語無成事。坤爲事。○喋，宋本訛囁，汲古訛噬，茲依元本。噱嚾，宋元本訛處懼，依汲古。噱，汲古訛作??，於是宋元本又由??而竟作處矣，以此證汲古所據之，本前於宋元。嚾，汲古《明夷》之《豫》、《謙》之《豫》、《謙》之《乾》皆訛爲耀，獨此處存其真，而宋元本則訛爲懼。《明夷》之《豫》、《謙》之《乾》則又皆訛爲曜，於此見汲古本之可貴也。摶，各本皆作搏，然與嚾不韻，故決其爲摶字，以摶與搏形太近也，且《明夷》之《豫》宋本作傳，尤爲作摶確證。

困。舞陽漸離，擊築善歌。慕丹之義，爲燕助軻。陰謀不遂，矐目死亡，功名何施。《史記·刺客傳》荊軻奉樊於期首函，秦舞陽奉地圖，及事敗，秦人大索太子丹及荊卿之客，高漸離善擊築，秦王乃矐其目，使擊築於側，後以鉛實築中擊秦王，乃被殺。伏震爲舞、爲築、爲歌，艮手爲擊，故曰擊築善歌。坎赤，故曰丹。兌爲燕，震爲軻，故曰爲燕助軻。坎爲陰謀，離爲目，坎爲失，故曰矐目。矐，《索隱》曰以馬矢薰目，令失明也。坎爲棺槨，故曰死亡。震爲功，艮爲名，艮震皆伏，故曰功名何施。○舞，宋元本作武，依汲古。矐，汲古作霍，依宋元本。目，宋元本作自，何作賈，均依汲古。助，汲古作荊，依宋元本。

井。尹氏伯奇，父子分離。無罪被辜，長舌爲災。詳《訟》之《大有》。

革。五精亂行，政逆皇恩。湯武赫怒，共伐我域。《東京賦》辨方位而正，則五精帥而來摧，注：五精，五方星也。伏艮爲星，坤爲亂，震爲行，故曰五精亂行。伏坤爲政，坤逆行，故曰政逆皇恩，爲怠遑訛字。《詩·商頌》不敢怠遑，《箋》：怠惰，遑暇也。怠遑，言怠惰敖嬉也。坤柔，故曰怠遑。震爲王，故曰湯武。震爲怒、爲伐，坤爲域，全用旁通象。

鼎。西厯玉山，東入玉門。登上福堂，飲萬歲漿。通《屯》。坎位西，震爲玉，互艮，故曰玉山，故曰玉門，震爲東也。震爲登、爲福，艮爲堂，坤爲萬歲、爲漿，震口，故曰飲萬歲漿。

震。行觸大忌，與司命忤。執囚束縛，拘制於吏，幽人有喜。震爲行，坎爲忌諱。諱，避也。坎隱，故曰忌。伏巽爲命，坎爲忤，故與司令忤。艮爲執囚、爲枸制，伏巽爲束縛，艮爲官吏、爲幽人，震爲喜。○大忌，宋本作夫忌，元本作天忌，汲古作忌諱，依《剝》林校，因夫天皆大之訛，故知決爲大字。忤，宋元本作牾，似爲啎之訛字，茲依汲古。

艮。機父不賢，朝多讒臣。君失其政，保家久貧。機疑爲皇之訛，《詩·小雅》皇父卿士，讒口囂囂。林似本此。艮初至五正反震，故曰讒。互震爲君，艮爲臣，坎爲失，保疑爲使之訛。○家，汲古作我，依宋元本。艮爲家。

漸。三人俱行，北求大牂。長孟病足，倩季負糧。柳下之寶，不失我邦。詳《大有》之《豐》。不失我邦者，按：《家語》齊求岑鼎於魯，魯與??鼎，齊侯曰：柳下季謂是則受之，魯侯請季，季曰：與齊鼎，求免君國也。但臣亦有國，免君之國，破臣之國，亦君之所惡也。魯乃以真鼎往。此林屢見，皆作驪黃，惟此作我邦，於事獨切。長孟，汲古作孟長，依宋元本。邦，宋元本作糧，亦後人所改，以求叶韻，獨汲古於此字存其真。負糧，依《革》之《恒》校，各本皆作囊。漸下艮爲季、爲負，上巽爲糧，事詳《革》之《恒》。

歸妹。鵠思其雄，欲隨鳳東。順理羽翼，出次須日。中留北邑，復返其室。詳《需》之《离》。須日中，汲古作日中須，依宋元本。

豐。常德自如，不逢禍災。离爲禍災。

旅。白鵠游望，君子以甯。履德不愆，福祿來成。互巽爲白，艮爲鵠、爲望，故曰白鵠游望。艮爲君子，艮安，故曰甯伏。震爲履、爲福祿。

巽。膚敏之德，發憤晨食。虜豹禽說，爲王得福。詳《大有》之《困》。晨，汲古作忘，說作越，皆非。

兌。百足俱行，相輔爲強。三聖翼事，王室寵光。國富民康。詳《屯》之《履》。宋元本无第四句，依汲古。

渙。生不逢時，困且多憂。年老衰極，中心悲愁。艮爲時，震爲生，下坎，故曰困且多憂。艮爲壽，故曰年老。坎爲中心、爲悲愁。

節。出門蹉跌，看道後旅。買羊逸亡，取物逃走。空手握拳，坐恨爲咎。艮爲門，震爲出，坎蹇，故曰蹉跌。震爲大塗、爲後，兌爲羊，與震連體，故曰逸亡。艮爲手，正反艮相對，故曰空手握拳。坎爲恨。

小過。牧羊稻田，聞虎喧讙。畏懼悚惕，終无禍患。詳《隨》之《漸》。

既濟。龍潛鳳北，箕子變服。陰孽萌作。北，汲古作池，依宋元本。箕，宋元本作其，依汲古。其子與蜀才讀同，且其箕音同，非訛字，不過他林皆作箕，故從汲古。

未濟。國无比鄰，相與爭強。紛紛匈匈，天下擾攘。○匈匈，汲古作凶凶，依宋元本。攘，宋元本作憂，依汲古。

小過之第六十二

小過。初雖驚惶，後乃无傷。受其福慶，永永其祥。震爲驚、爲後、爲福慶。

乾。積德累仁，靈佑順信，福祉日增。乾爲仁德、爲信、爲福，順行純乾，故曰積、曰累。

坤。謹慎重言，不幸遭患。周召述職，脫免牢門。此用《小過》象。艮爲謹慎，震爲言，正反震故曰重言。互大坎爲患。震爲周、爲召，坎爲牢獄，艮爲門，震出在外，故曰脫免。○門，宋元本作開，依汲古。

屯。鳥飛鼓翼，喜樂堯德。虞夏美功，要荒賓服。艮爲鳥，震爲翼、爲鼓、爲飛、爲帝，故曰堯，故曰虞夏。坤爲要荒。

蒙。牙孽生齒，室堂啓戶。幽人利貞，鼓翼起舞。詳《臨》之《姤》。

需。使伯采桑，拒不肯行。與叔爭訟，更相毀傷。依《離》之《明夷》校。采桑，各本皆訛東求。

訟。手足易處，頭尾顛倒。公爲雌嫗，亂其蠶織。詳《夬》之《蹇》。惟此用《小過》象。艮爲手，在下，震爲足，在上，故曰易處。艮爲頭，在下，覆艮爲尾，在上，故曰顛倒。震爲公，與兌連體，故曰公爲雌嫗。巽爲蠶、爲織，巽隕，故曰亂。

師。匠卿操斧，豫章危殆。袍衣脫剝，祿命訖已。劉毓松云《左傳·襄四年》匠慶用蒲圍之檟，慶卿古通用。匠卿即匠慶，魯匠人也。伏巽爲工，故曰匠卿。震爲木，故曰豫章。坎爲危殆，震爲袍衣。伏巽爲命，坤喪，故曰訖已。訖，終也。○卿，或爲慶之音訛字。豫章，大木也。

比。天女踞牀，不成文章。南箕无舌，飯多沙糠。虐衆盜名，雌雄折頸。詳《大畜》之《益》。糠，元本訛糖，依汲古。

小畜。大椎破轂，長舌亂國。牆茨之言，三世不安。艮爲椎，震爲轂，兌毀，故曰破轂。兌爲舌，震爲大兌，故曰長舌。巽爲牆，坎爲茨，《毛傳》茨，蒺藜也。震爲言，數三，艮爲世，故曰三世。

履。銜命辱使，不堪厥事。中墮落去，更爲斯吏。巽爲兌口，巽爲命，故曰銜命。巽爲隕落，故曰中墮落去。伏艮爲僮僕，故曰斯吏。《後漢·左雄傳》職斯祿薄，注：斯，賤也。○墮，各本皆作墜，斯吏作負載，茲依《未濟》之《坎》校。

泰。三蛇共室，同類相得。甘露時降，生我百穀。伏巽爲蛇，艮爲室，數三，故曰三蛇共室。兌爲露，震爲生、爲百穀。

否。衣宵夜游，與君相逢。除患解惑，使我不憂。詳《歸妹》之《大有》。衣宵，原作衣繡，遭作逢，《歸妹》之《大有》、《旅》之《小過》繡皆作宵。按：《禮記》鄭注：宵，即繒也，與繡義略同，茲作繡，似宵之音訛字，以焦用禮記字此不應獨否，又逢字上下不協，皆依《歸妹》之《大有》校。

同人。被髪獸心，難與爲鄰。來如風雲，去如絕絃，爲狼所殘。此用《小過》象。震爲髪，艮爲獸，互大坎爲心，故曰獸心。巽爲風，坎爲雲，故曰來如風雲。巽爲絃，兌爲絕，艮爲狼，兌口，故曰爲狼所殘。○雲，汲古作雨，依宋元本。

大有。剛柔相呼，二姓爲家。霜降既同，惠我以仁。詳《家人》之《損》。

謙。牛馬聾瞆，不曉齊味。委以鼎俎，治亂憒憒。馬，依《頤》之《鼎》校，各本皆作耳。

豫。低頭竊視，有所畏避。行作不利，酒酢魚餧，衆莫貪嗜。詳《鼎》之《解》。作，汲古作旅，酢作酸，依宋元本。

隨。兩師娶婦，黃巖季子。成禮既婚，相呼南去。膏澤下土，年歲大有。詳《否》之《坤》。○去，汲古作上，依宋元本。

蠱。戴盆望天，不見星辰。願小失大，遁逃牆外。詳《賁》之《蒙》。

臨。二人輦車，徙去其家。井沸釜鳴，不可以居。兌卦數二，震爲人、爲車、爲行，故曰徙。伏艮爲家，兌爲井，坤水在上，故曰井沸。坤爲釜，震爲鳴，故曰釜鳴。艮爲居，艮伏，故曰不可居。

觀。壞臂反肘，怒不可止。狼戻腹心，无與爲市。艮爲臂、爲肘，伏震爲歸，故曰反肘。震爲怒，艮爲狼，坤爲腹心，巽爲市。○止，宋元本作二，狼訛佷，與作以，俱依汲古。狼戻腹心者，言心懷毒佷叵測也。

噬嗑。湯火之憂，轉解喜來。离火，坎水，故曰湯火。震爲解、爲喜，言由坎憂轉爲震喜也。○火，宋元本作世，依汲古。

賁。忠信輔成，王政不傾。公劉肇基，文武綏之。坎爲忠信，震爲王，艮成終，故曰成王，言周公輔佐成王也。震爲公，艮爲基，离爲文，震爲武，故曰文武綏之。○基，宋元本作舉，依汲古。

剝。登高斬木，頓躓蹈險。車傾馬罷，伯叔吁嗟。一陽在上，故曰登高。艮爲木、爲刀劒，故曰斬木。震爲車，震覆，故曰車傾。坤爲馬、爲勞，故曰馬罷。罷疲同，音婆，與蹉韻。○罷，汲古作疲，依宋元本。第四句汲古作叔伯蹉噓，乃後人所改，以與疲叶，豈知疲音皮，皮音婆，古經傳罷倦之罷固皆讀婆也。凡易林罷字无不協婆，以此見易林用字之古，與經傳同，《易·中孚·六三》罷與歌韻是其證也。

復。桑之將落，隕其黃葉。失勢傾側，而无所立。首二句宋本作桑之隕落、黃敗其葉，元本作桑之落隕，次句同宋，汲古作桑方隕落、黃葉敗散，茲依《履》之《噬嗑》校。

无妄。鸞鳳翺翔，集於家國。念我伯姊，與母相得。伏坤爲文，艮鳥，故曰鸞鳳。艮爲家國，巽長女，故曰伯姊。伏坤爲母。○家，宋元本作喜，依汲古。惟汲古作國家，非，依宋元本。

大畜。陰淫所居，盈溢過度，傷害禾稼。通《萃》。坤爲陰、爲水，兌澤亦爲水，故曰陰淫、曰盈溢。巽爲禾稼，兌毀，故曰傷害禾稼。○盈，宋元本作益，非，依汲古。

頤。霄冥高山，道險峻難。王孫罷極，困於阪間。艮爲天，故曰霄。《玉篇》霄，雲氣也。霄冥高山，言山高入霄漢青冥之間也。震爲王，艮爲孫，坤爲勞，故曰罷極。艮爲道、爲阪，坤爲困苦，正反艮，故曰困于阪間。

大過。和璧隋珠，爲火所燒。冥昧失明，奪精无光，棄於道旁。通《頤》。震爲珠、爲玉，艮爲火，故曰爲火所燒。坤爲黑，故曰冥昧失明、曰奪精无光。震爲精，艮爲光、爲道。○奪，宋本訛奮，依元本、汲古。於，元本作其，依宋本、汲古。

坎。虞君好神，惠我老親。恭承宗廟，雖慍不去，復我內室。《左傳·僖五年》虞公曰：吾享祀豐潔，神必據我，故曰好神。互震爲神。艮爲宗廟，坎爲慍。○神，汲古作田，非，依宋元本。惠，元本作惡，依宋本、汲古。雖，汲古作長，依宋元本。

离。爪牙之士，怨毒祈父。轉憂與己，傷不及母。詳《謙》之《歸妹》。士，宋元本作夫，依汲古。祈，元本作圻，依宋本、汲古。

咸。倉盈庾億，宜稼黍稷，年歲有息。詳《乾》之《師》。

恒。窗牖戶房，通利明光。賢智輔聖，仁德大行。家給人足，海內殷昌。詳《大畜》之《升》。房，汲古訛傍。

遯。切切之患，凶重憂薦，爲虎所吞。伏坤爲憂患、爲凶，艮爲虎，伏兌口，故曰爲虎所吞。○切切，汲古作忉忉，依汲古。

大壯。水无魚滋，陸爲海涯。君子失居，小人相攜。坤爲水、爲魚，坤伏，故曰水无魚滋。滋，生也。伏艮爲陸，坤爲海，艮坤相連，故曰陸爲海涯。艮爲君子、爲居，巽隕落，故失居。坤爲小人，重坤，故曰相攜。○滋，宋元本作池，依汲古。

晉。九疑鬱林，沮濕不中。鸞鳳所惡，君子攸去。詳《无妄》之《巽》。

明夷。六翮泛飛，走歸不及。脫歸王室，亡其騂特。震爲翮、爲飛，坎數六，故曰六翮泛飛。震爲走、爲歸，坎陷，故不及。震爲王，坎爲室、爲馬，坎爲赤，故曰騂。騂，赤色馬也。坤爲牛，故曰特。坤喪，故曰亡其騂特。○泛，宋元本作況，依汲古。

家人。不直莊公，與我爭訟。媒伯无禮，自令壅塞。詳前。莊，前作杜，莫知孰是，姑兩存之。

睽。瘡痍多病，宋公危殘。吳子巢門，殞命失所。詳《兌》之《蠱》。瘡痍多病，元本、汲古作倉庚多億，依宋本。

蹇。失羊捕牛，无損无憂。兌爲羊，兌伏，故曰失羊。艮爲牛，艮手，故曰捕牛。

解。夏麥麩?，霜擊其芒。疾君敗國，使我誅傷。詳《泰》之《賁》。麩?，依宋元本，汲古作麩??，非。

損。昧昧闇闇，不知白黑。風雨亂擾，光明伏匿，幽王失國。坤黑，故曰昧闇。巽爲白，巽伏，故不知。坤爲風、爲亂，兌爲雨，故曰風雨亂擾。艮爲光明，坤閉，故伏匿。震爲王，坤黑，故曰幽王。坤爲國、爲喪，故曰失國。

益。執斧破薪，使媒求婦。和合二姓，親御飲酒。色比毛嬙，姑公悅喜。詳《家人》之《漸》。毛嬙，古美女名。第四句宋元本作親迎斯須，非，依汲古。

夬。六疾生狂，癡走妄行。北入患門，與禍爲鄰。伏坤爲疾，乾數六，故曰六疾。兌剛魯，故曰狂、曰妄、曰癡。乾爲行，坤爲禍患、爲門，位北，故曰北入患門。○第二句元本作妄癡走行，依宋本、汲古。

姤。驅羊就羣，佷不肯前。慶季愎諫，子之被患。通《復》。震爲羊，坤爲羣，坤閉，故不前。震爲諫，坤爲患。《左傳·襄二十八年》慶嗣謂慶封曰：禍將作矣，請速歸，慶封不聽。又其女盧蒲姜曰：夫子愎，莫之止，將不出。子之，即慶舍，爲慶封子。慶季，即慶封。後子之被盧蒲癸刺死，慶封奔魯。○佷，汲古作狼，依宋元本。

萃。二人共路，東趨西步。十里之外，不相知處。共，依《比》之《損》校，各本皆作異，非。

升。義不勝情，以欲自營。幾利危躬，折角摧頸。詳前。危，汲古訛爲，依宋元本。幾皆作覩，依《坤》之《豐》校。

困。騷騷擾擾，不安其類。疾在頸項，凶危爲憂。巽進退不果，故曰騷擾、曰不安。坎爲疾，艮爲項頸，艮伏，兌見，兌毀在上，故曰疾在頭頸。坎爲危憂。

井。三河俱合，水怒湧躍。壞我王室，民困於食。詳《蠱》之《頤》。

革。陽曜旱疾，傷病稼穡，農人无食。离火，故曰陽曜、曰旱。伏坎爲疾病，巽爲稼牆，伏震爲耕，故曰農人。坤虛，故无食。

鼎。流浮出食，載豢入屋。釋轡繫馬，西南廡下。通《屯》。坎水，坤水，故曰流浮。震爲出、爲食，坤爲載豢，《說文》以穀圈養豕也。坎爲豕，故曰載豢入屋。艮爲屋，震爲馬、爲釋，巽爲轡、爲繫，故曰釋轡繫馬。坤爲西南、爲下，上艮，故曰廡下。○轡，宋元本作鞍，依汲古。

震。門戶之居，可以止舍。進仕不殆，安樂相保。互艮爲門戶、爲居，艮止，故曰舍。艮爲官，故曰仕。震爲進、爲樂，坎爲殆，震解，故不殆。○仕，汲古訛士，依宋元本。

艮。過時不歸，雌雄苦悲。徘徊外國，與母分离。詳《豫》之《大壯》。

漸。中田有廬，疆埸有瓜。獻進皇祖，曾孫壽考。坎爲中，艮爲田、爲廬、爲疆埸、爲瓜，艮爲壽、爲祖，又爲曾孫。林詞皆小雅詩句。

歸妹。失時无友，覆家出走，傫如喪狗。艮爲時、爲友、爲家，艮覆，故曰失時、曰无友、曰覆家。震爲出走，艮爲狗，艮覆，故曰喪狗。全取反艮象。《家語》孔子在衛東門外，傫傫如喪家之狗。○傫，汲古作何，依宋元本。

豐。反鼻歧頭，二寡獨居。艮爲鼻，上卦艮反，故曰反鼻。《釋名》物兩爲歧，艮爲頭，艮反向上，故象形曰歧頭。巽爲寡，二至五正反巽，又兌卦數二，故曰二寡。○二，宋元本作三，依汲古。

旅。衣裳顛倒，爲王來呼。成就東周，封受大福。通《節》。震爲衣裳，正反震，故曰衣裳顛倒。震爲王，兌爲呼，《詩·齊風》顛倒衣裳，自公召之。震爲東、爲周，艮爲成，故曰成就東周。震爲福，義與毛異。

巽。飛不遠去，還歸故處，興事多悔。巽進退不果，故曰飛不遠去、還歸故處。伏震爲飛、爲反，故曰還歸。

兌。含血走禽，不曉五音。瓠巴鼓瑟，不悅于心。瓠巴，人名。《荀子》瓠巴鼓瑟，游魚出聽；《列子》瓠巴鼓瑟，而鳥舞魚躍。首二句言鳥獸含有氣血，並不曉音律，然一聞瓠巴鼓瑟而感於心也。伏坎爲血，艮爲禽。伏震爲音，巽卦數五，故曰五音。艮爲瓠，震爲鼓、爲瑟。坎爲心，坎憂，故不悅。○瓠，汲古訛匏，依宋元本。

渙。求玉獲石，非心所欲，祝願不得。震爲玉，艮爲求、爲石，故曰求玉獲石。坎爲心願，坎失，巽隕，故不得。

節。山崩谷絕，大福盡竭。涇渭失紀，玉厯既已。厯，各本皆作石，依《屯》之《蒙》校。既，盡也。

中孚。嗔目懼怒，不安其居。散渙府藏，无有利得。震爲怒，互大离，故曰瞋目懼怒。艮爲居、爲安，風隕落，故不安其居。艮爲府，巽爲散渙、爲利。此指呂嬃散棄財實事。

既濟。衆邪充側，鳳凰折翼。微子復北，去其邦國。多用半象。

未濟。六月采??，征伐无道。張仲方叔，克敵飲酒。詳《离》之《坎》。○方叔克敵，汲古作叔季孝友，依宋元本。

既濟之第六十三

既濟。玄兔指掌，相與相恃。證訊詰問，誣情自直。宛死誰告，口爲身禍。多用半象。指，汲古作捐，恃作視，誣作註，直作侶，宛死誰告作死誣難告，均依宋元本。

乾。游駒石門，騄耳安全。受福西鄰，歸隱玉泉。乾爲門、爲石、爲馬，故曰游駒石門、曰騄耳。坎爲西鄰、爲泉，乾爲玉。○隱，宋元本作邑，依汲古。

坤。陽春草生，萬物風興。君子所居，禍災不到。坤爲茅茹，故曰草、曰萬物。坤爲風、爲禍災。○風，宋元本作盛，依汲古。坤爲風失傳象。

屯。人无足，法緩除。牛出雄，走羊驚。不失其家。前四句三字句，末四字句。震爲人、爲足，伏巽，下斷，故曰无足。坎爲法律。除，授官也。坤柔，故曰緩除，言人有疾不能授官也。坤爲牛，震爲出、爲雄、爲羊、爲驚。艮爲家。家，音姑，與除韻。○緩，汲古作紱，依宋元本。牛，宋元本作才，依汲古。

蒙。泰山上奔，變見太微。陳吳廢忽，作爲禍患。艮爲山，震東，故曰泰山。泰山，東岳也。震爲奔，艮爲星，故曰太微。坤坎皆在北。太微，北極星也。陳吳，皆訛字，疑吳爲突之形訛，陳爲臣之音訛，言祭仲臣突廢忽也，事見《左傳·桓十一年》突，鄭厲公；忽，鄭昭公。坤爲臣，坎爲禍患。○山，元本作上，上作止，依宋本、汲古。吳，汲古作吾，微作傲，依宋元本。

需。乘龍吐光，先暗後明。燎獵大得，六師以昌。乾爲龍，离爲光，互兌口，故曰吐光。坎爲暗，离爲明、爲燎，坎數六，坎衆，故曰六師以昌。言文王因獵得太公也。○第二句宋元本先作使，依汲古。後，宋本、汲古作復，依元本。又吐光，汲古作光土，六作太，均依宋元本。《山海經》天不足西北，有龍銜燭照天門。

訟。羊頭兔足，羸瘦少肉。漏囊敗粟，利无所得。詳《剝》之《恒》。

師。因禍受福，喜盈其室。螟蟲不作，君无苛忒。坤爲禍，震爲福、爲喜，坎爲室。巽爲螟蟲，巽伏，故曰不作。震爲君，坤爲苛忒，震解，故无。○苛忒，宋元本訛可得，依汲古。

比。舜升大禹，石夷之野。徴詣王庭，拜治水土。王庭，汲古作黃門，依《乾》之《中孚》。

小畜。烏子鵲雛，常與母俱。顧類羣族，不离其巢。伏艮爲鳥，震爲鵲。坤爲母、爲羣、爲族類。艮爲巢。○族，汲古作聚，依宋元本。

履。夷羿所射，發輒有獲。矰加鵲鷹，雙鳥俱得。元本注：夷羿，古之善射者。伏震爲射，坎爲獲。繫繳於矢曰矰。巽爲矰。艮爲鷹，震爲鵲，坤數二，故曰雙鳥。○矰，汲古訛增，鵲作倉，俱依宋元本。

泰。晨風文翰，大興就溫。昧過我邑，羿无所得。詳《小畜》之《革》。文翰，鳥也。

否。六喜三福，南至歡國。與喜同樂，嘉我潔德。乾爲喜福，數六，艮數三，故曰六喜三福。乾爲南，坤爲國，乾爲金玉，故曰潔德。○同，宋本作忻，嘉作珪，均依汲古。

同人。鬬龍股折，日遂不明。自外爲主，弟伐其兄。《左傳·莊十四年》內蛇與外蛇鬬於鄭南門中，內蛇死，後宋人劫祭仲，納厲公，所謂自外爲主也。厲公入，昭公出奔，所謂弟伐其兄也。同人巽爲股，伏震爲龍，坎爲折，故曰折股。离爲日，在下，故不明。震爲主、爲兄，坎爲震弟。

大有。蒙慶受福，有所獲得，不利出域。通《比》。坤爲民，拱向九五，故曰有獲。坤爲域，坤閉，故不利出域。○域，宋元本作門，非，依汲古。

謙。蠻夷戎狄，太陰所積。涸冰沍寒，君子不存。詳前《師》之《巽》。

豫。畏昏潛處，候旦昭明。卒逢白日，爲世榮主。詳《大有》之《中孚》。世榮，依校，各本皆作榮祿。

隨。水流趨下，欲至東海。求我所有，買鮪與鯉。詳《益》之《无妄》。

蠱。冠帶南行，與福喜期。徼於嘉國，拜位逢時。○拜位，依《坎》之《井》校，宋元本作拜爲，汲古作釋爲，均非。

臨。莎雞振羽，爲季門戶。新沐彈冠，仲父悅喜。莎雞，蟋蟀也。《詩·豳風》六月莎雞振羽。伏艮爲季，坤爲門戶、爲疑爲在之訛，言莎雞在季門戶也。《詩》九月在戶是其證。伏艮爲冠，艮手，故曰彈冠。仲父，管仲也。管仲初至，齊桓公爲三薰三沐，然後見，即以爲相。震爲樂，乾爲父，故曰仲父悅喜。

觀。結衿流粥，遭讒桎梏。周召述職，身受大福。坤爲衿、爲結、爲漿，故曰粥。伏震爲周召，坤爲身。按：管子初見桓公，絀纓捷衽，使人操斧，結衿，即捷衽，罪人之服也。粥鬻通，養也。結衿流粥者，言得罪而流寓在外也。周召者，周召公也。《揚子法言·先知篇》云召公述職，蔽芾甘棠，言甘棠詩爲召公述職時，聽訟樹下也。身受大福者，言罪人蒙召公思得釋也。蓋魯韓詩說祇言聽訟，齊說兼平反冤獄也。○粥，汲古作弼，局本作溺，茲從宋元本，但仍恐有訛字。

噬嗑。田鼠野雞，意常欲逃。拘制籠檻，不得動搖。詳《需》之《隨》。

賁。居華巔，觀浮雲。風不搖，雨不濡。心平安，无咎憂。艮爲華顛，爲觀，坎爲雲。伏巽爲風，坎爲雨，風雨皆在山下，故不被其禍。坎爲心、爲憂。○三字句，依宋元本。不，元本作之，依宋本，汲古作"居華山巔，遊觀浮雲。有雨不濡，心樂无憂"作四字句，皆後人妄改，非。

剝。傾倚將顛，亂不能存。英雄作業，家困无年。陽窮上反下，故曰將顛。坤爲亂、爲亡，故不能存。艮爲家，坤爲年，坤喪，故无年。○亂不能存，宋本作不能得存，依汲古。

復。心願所喜，今乃逢時。保我利福，不離兵革。詳《兌》之《蹇》。

无妄。靈龜陸處，盤桓失所。阿衡退耕，夏封於國。艮爲龜、爲陸，艮止，故盤桓。巽爲衡、爲夏，坤爲國，故曰夏封於國。○夏，元本作憂，依宋本、汲古。

大畜。弱水之右，有西王母。生不知老，與天相保。不利行旅。伏坤爲水，坤柔，故曰弱水。互兌爲右、爲西，伏坤爲母，乾爲王，故曰王母。乾爲老、爲天，震爲行旅，兌折，故不利。元注：柳宗元曰：西海之山有王母，神山所居，其下有水，散渙无力，不能負芥。

頤。抱瑰求金，日暮坐吟。終月卒歲，竟无成功。瑰，《說文》珠也。震爲珠，艮爲抱、爲求、爲金，抱瑰求金，必不能得，故日暮坐吟也。艮爲日，坤爲暮，震爲吟，伏兌爲月，坤爲歲，艮爲終，故曰終月卒歲。坤喪，故无功。○月，汲古作身，依宋元本。

大過。言笑未畢，憂來暴卒。身加檻纜，囚繫縛束。詳《明夷》之《大過》。○檻纜，宋本作搤檻，元本作搤攬，茲依汲古。

坎。望幸不至，文章未成。王子逐兔，犬踦不得。詳《謙》之《既濟》。

离。震悚恐懼，多所畏忌。行道留難，不可以步。詳前《蒙》之《渙》。

咸。雄狐綏綏，登山崔嵬。昭告顯功，大福允興。詳《咸》之《賁》。

恒。火起吾後，喜炙我廡。蒼龍銜水，泉噀屋柱。雖憂无咎。詳《噬嗑》之《兌》。我，宋元本作倉，依汲古。銜，汲古作含，屋作吾，均依宋元本。泉噀，宋元本作潠注，汲古作深噀，依《噬嗑》之《兌》校。

遯。危坐至暮，請求不得。膏澤不降，政戻民忒。詳《需》之《頤》。

大壯。孟春和氣，鷹隼搏鷙，衆雀憂憒。震爲長、爲春，兌悅，故曰和氣。伏艮爲鷹隼、爲雀，伏坤爲衆，故曰衆雀。坤爲憂。

晉。緩怯長奸，不能理冤。沈湎失節，君受其患。坎爲法，坤柔，故曰緩法。坎爲奸、爲冤、爲酒，故曰沈湎。艮爲節，坎失，故曰失節。震爲君，二至四震覆，坤爲患，故曰君受其患。○能，宋元本作肯，沈作浮，均依汲古。湎，宋元本作沈，汲古訛酒，依局本。

明夷。魚鱉貪餌，死於網鈎。受危因寵，爲身殃咎。坤爲魚，離爲鱉，震爲餌，离爲網，坎爲矯輮，故爲鈎。坎爲危，震爲寵，坎震連，故曰受危因寵。坤爲身、爲殃咎。○鈎，汲古作釣，依宋元本。因，宋元本作國，依汲古。

家人。金精耀怒，帶劍過午。徘徊高库，宿於山谷。兩虎相拒，弓弩滿野。詳《噬嗑》之《泰》及《震》之《豫》。耀，宋元本作輝，依汲古。庫，汲古作原，依宋元本。高庫，地名。

睽。四目相望，稍近同光，並坐鼓簧。离爲目，兌西，數四，故曰四目，重离，故曰相望、曰同光。兌爲舌，故曰簧。

蹇。茹芝餌黃，塗飲玉英。與神流通，長无憂凶。詳《旅》之《復》。塗飲，依校，各本作飲酒。

解。求獐嘉鄉，惡蛇不行。道出岐口，復反其牀。伏巽爲蛇、爲牀，震爲行、爲道、爲口、爲反，獐、岐似用半艮象。○道出岐口，汲古作豳岐口還，依宋本，元本岐作歧。復反，宋元本作還復，依汲古。

損。天門地戶，幽冥不覩，不知所在。艮爲天、爲門，在戌亥，《乾鑿度》以戌亥爲天門，以辰巳爲地戶，兌在辰巳，故曰天門地戶。坤爲地、爲戶也。坤黑，故曰幽冥不覩。○覩，汲古作觀，依宋元本。此林皆言先天卦位。

益。跛足息肩，有所忌難。金城鐵郭，以銅爲關。藩屏自衛，安止无患。詳《遯》之《旅》。

夬。三雁俱飛，欲歸稻池。經涉萑澤，爲矢所射，傷我胸臆。萑，宋元本作雚，汲古作山，依《屯》之《旅》校。

姤。濟深難渡，濡我衣袴。五子善櫂，脫无他故。通《復》。坤爲水、爲濟，重坤，故曰深。乾爲衣，巽爲袴，數五，故曰五子。震爲子、爲櫂、爲脫。○五，汲古作王，依宋元本。

萃。飲酒作酗，跳起爭鬬。伯傷叔僵，東家治喪。詳《比》之《鼎》。

升。跛躓未起，失利後市。蒙被殃咎，不得鹿子。詳前第二句。宋元本作後失利市，依汲古。殃咎，宋本作咎殃，依元本。宋元本无末句，依汲古。

困。辰次降婁，建星中堅。子无遠行，外顛霄陷。遂命訖終。降婁九月辰次，伏艮，居戌，艮爲星，《月令》孟秋之月，建星昬中。兌爲秋。降婁，伏象。艮建星，本象兌也。伏震爲子、爲行，艮止，故曰无行。外顛句有訛字。巽爲命，困三至上互大過，大過死，故曰訖終。○命，汲古訛合，從宋元本。

井。商風召寇，來呼外盜。間牒內應，與我爭鬬。殫己寶藏，主人不勝。詳《豫》之《革》。

革。甘露醴泉，太平機關。仁德感應，歲樂民安。詳《屯》之《謙》。

鼎。祭仲子突，要門逐忽。禍起子商，弟代其兄，鄭文不昌。《左傳·桓十一年》宋人執鄭祭仲與之盟，以厲公歸而立之，鄭忽出奔衛。禍起子商者，謂禍起于宋也，或謂子應作于，非也。哀九年不利子商，注：子商，謂宋，宋，子姓，商後，故曰子商。厲公名突，鄭忽之弟，故曰弟代其兄。忽，即昭公。昭，明也，文也。故曰鄭文不昌。鼎通屯。上坎爲仲，本卦兌剛魯，故曰子突。艮爲門，震爲逐、爲子，震爲兄，在下坎爲弟，居五爻君位，故曰弟代其兄。坤爲文、爲鄭，坤喪，故不昌。○忽，汲古訛急，商訛傷，均依宋元本。代，宋元本訛伐，文訛久，均依汲古。

震。反孼難步，留不及舍。露宿澤陂，亡其襦袴。《左傳·昭十年》蘊利生孼。孼，害也，疾病也。反孼難步者，言身反向後，不能步也。艮爲舍，艮止，故留不及舍。坎爲露、爲宿、爲澤陂，巽爲襦袴，襦袴，皆裏衣。巽象伏不見，故曰亡。○及舍，宋元本作反舍，依汲古。

艮。虎狼結謀，相聚爲保。伺候牛羊，病我商人。詳《賁》之《宋》。

漸。明德克敏，重華貢舉。放勳徴用，八哲蒙祐。伏兌爲華，兌卦數二，故曰重華。八哲，八元，八愷也。艮後天數八。○徴，汲古訛御，依宋元本。

歸妹。貧鬼守門，日破我盆。毀罌傷瓶，空虛无子。詳《損》之《剝》。

豐。天命赤烏，與兵徼期。征伐无道，箕子遊遨。《史記》武王觀兵盟津，有火至於王屋，流爲烏，其色赤，其聲魄云。离爲烏，离南方，故曰赤烏。伏艮爲天，巽爲命，故曰天命。艮爲兵、爲時。徼期者，言赤烏之瑞與兵事相應也。震爲征伐、爲箕子、爲遨游。○與或作興。

旅。威約拘囚，爲人所誣。臯陶平理，剖械出牢。脫歸家閭。伏震爲威，巽繩爲約，艮爲拘囚，正反兌口，故曰爲人所誣。艮爲臯陶，伏坎爲械、爲牢，震在坎下，故曰剖械出牢、曰脫歸家閭。艮爲家也。

巽。羊驚虎狼，聳耳羣聚。无益威強，爲齒所傷。詳《坎》之《臨》。皆以兌爲耳。

兌。初雖啼號，後必慶笑。光明照耀，百喜如意。兌口，故啼號。伏震爲後、爲笑，互离，故曰光明照耀。震爲百喜。○喜，汲古訛嘉，依宋元本。

渙。馬服長股，宜行善市。蒙祐楷耦，獲金五倍。《詩·鄭風》兩服上襄，《箋》兩服，中央夾轅者。震爲車、爲駕，故曰馬服。巽爲股、爲長。長股，鼄也。鼄亦巽象也。巽爲市，艮爲金，巽爲倍，卦數五，故曰獲金五倍、股長善走。

節。應門內崩，誅賢殺暴。上下咸悖，景公失位。長歸元洹，望妻不來。《詩·大雅》迺立應門《箋》：諸侯之宮外門曰臯門，朝門曰應門。兌毀，二三四艮覆，艮爲門，故曰應門內崩。兌爲斧，故曰誅賢殺暴。艮上澤下，二至五正反艮，故曰上下咸悖，言相反也。艮納丙，故曰景。景，日也。震爲公，坎爲失，故曰景公失位。○崩，元本作萌，依宋本、汲古。元洹，宋元本作无恒，依汲古。

中孚。執斧破薪，使媒求婦。和合二姓，親御飲酒。色比毛嬙，姑悅公喜。詳《小過》之《益》。和，汲古作好，依宋元本。酒，宋元本作須，依汲古。末句元本作姑公悅喜，依宋本、汲古。

小過。兩輪日轉，南上大阪。四馬共轅，无有險難，與禹笑言。詳《賁》之《需》。

未濟。千柱百梁，終不傾僵，周宗寧康。詳《謙》之《未濟》。

未濟之第六十四

未濟。志慢未習，單酒糗脯。數至神前，欲求所願，反得大患。坎爲志、爲酒。單，盡也，厚也。坎爲糗脯，言厚備酒糗脯也。坎爲願、爲患。○志，宋元本作忠。願，宋本作顧，依汲古。

乾。旦生夕死，名曰嬰鬼，不可得祀。詳《小畜》之《升》。

坤。大步上車，南到喜家。送我狐裘，與主俱來。詳《大過》之《困》。到，汲古作至，依宋本。

屯。西多小星，三五在東。早夜晨興，勞苦无功。詳《大過》之《夬》。興，各本多作行，依《大過》之《夬》校。

蒙。北陸藏冰，君子心悲。困於粒食，鬼驚我門。坎爲北陸，《左傳》日在北陸而藏冰。坎爲冰，坤爲藏。艮爲君子，坎爲心、爲悲、爲困。震爲粒、爲食，故曰困於粒食。坤爲鬼、爲門，震驚，故曰鬼驚我門。

需。山水暴怒，壞梁折柱。稽難行旅，流連愁苦。詳《咸》之《豫》。

訟。[原缺]

師。狡兔趯趯，良犬逐咋。雄雌爰爰，爲鷹所獲。詳《謙》之《益》。逐，元本作齚，依宋本、汲古。

比。增祿益福，喜來入室，解除憂惑。坎爲室、爲憂惑。陽居五，故吉。

小畜。騎龍乘風，上見神公。彭祖受刺，王喬贊通。巫咸就位，拜福无窮。詳《家人》之《剝》。風，汲古作鳳，刺訛制，均依宋元本。

履。天火卒起，燒我旁里。延及吾家，空盡己財。通《謙》。艮爲天、爲火，震起，故曰天火卒起。坤爲里，艮爲家，坤爲財，坤虛，故空。

泰。金帛黃寶，宜與我市。嫁娶有息，利得過倍。乾爲金玉，坤爲帛、爲黃，故曰金帛黃寶。伏巽爲市，震爲嫁娶、爲息。巽爲利、爲倍。○黃，宋元本作共，依汲古。過，汲古作萬，依宋元本。

否。鬼魅之居，凶不可舍。坤爲鬼，艮爲居、爲舍，坤凶，故不可舍。

同人。鳥飛兔走，各有畏惡。雕鷹爲賊，亂我室舍。通《師》。震爲鳥、爲飛、爲兔、爲走。坎爲畏惡，艮爲雕鷹，艮反與坎連，故曰雕鷹爲賊。坤爲亂，坎爲室。○首句汲古作飛鳥逐兔，非，依宋元本。

大有。初雖驚惶，後乃无傷，受其福慶。乾爲福慶。

謙。兩金相擊，勇氣均敵。日月鬬戰，不破不缺。詳《同人》之《噬嗑》。

豫。曳綸河海，掛釣魴鯉。王孫利得，以享衆友。伏巽爲綸，坤水坎水，故曰河海。坤爲魚，故曰魴鯉。艮手，故曰掛釣魴鯉。艮爲孫，震爲王，坤爲利，故曰王孫利得。坎爲仲，艮爲友。○得，宋元本作得[有誤]，依汲古。友，汲古作發，依宋元本。

隨。犬畏狼虎，依人作輔。三夫執戟，伏不敢起，身安无咎。艮爲犬、爲狼虎，震爲人、爲夫，數三，故曰三夫。艮爲戟、爲手，故曰執戟。巽爲伏，艮爲身。狼虎，汲古作虎狼，依宋元本。作，宋元本作有，依汲古。

蠱。蜘蛛結網，以伺行旅。青蠅嚵聚，以求膏腴。觸我羅域，爲網所得。巽爲蜘蛛、爲繩，故曰作網。震爲行旅，艮止，故曰伺。巽爲蠅，震爲青，故曰青蠅。艮爲求，震爲觸。○第四句依宋元本，汲古无。

臨。所望在外，鼎命方來。拭爵滌罍，炊食待之，不爲季憂。伏艮爲望。巽爲命，震爲鼎、爲爵、爲罍，按：《前漢·賈誼傳》天子春秋鼎盛，注：鼎，方也。又《南史·王僧辯傳》若鼎命中淪，請從此逝，又徐陵《爲陳武帝與周宰相書》：欽若唐風，推其鼎命，又鼎貴、鼎臣、鼎族爲古所常用，似有大意盛意。鼎命方來者，言大命方來也。伏艮爲手，故曰拭、曰滌。兌爲食，艮爲季，坤爲憂，震解，故曰不爲季憂。○命，宋元本作金，滌訛條，均從汲古。

觀。日月並居，常暗匪明。高山崩顛，丘陵爲谿。詳《蹇》之《咸》。○谿，汲古作溪，依宋元本。

噬嗑。春服既成，載華復生。莖葉盛茂，實穗泥泥。震爲春、爲服，艮爲成，故曰春服既成。震爲華、爲生，震車，故曰載華復生。震爲莖葉、爲茂盛，艮爲果蓏，故曰實穗。泥泥，盛茂。

賁。華首山頭，仙道所遊。利以居止，常无咎憂。詳《臨》之《頤》。

剝。三狐嗥哭，自悲孤獨。野无所遊，死於丘室。艮爲狐，數三，故曰三狐。震爲歌，震反則哭，《易·中孚·六三》或泣或歌，即以艮爲泣也，自覆象失傳，其辭遂不能解矣。坤寡，又一陽在上，皆孤獨之象也。坤爲悲、爲野、爲死，艮爲丘室，《禮》狐死正首丘，仁也。○嗥，宋元本作羣，依汲古。遊，汲古作由，依宋元本。

復。火中暑退，禾黍其食。商人不至，市空无有。《月令》季夏之月，火昏中，《詩》七月流火，《傳》云：火，大火也，流，下也。蓋火星未月昏中，申月西流，故謂之下。又《箋》云火星中而寒暑退，暑退而禾稼熟，故曰禾黍其食。火中用未濟象。离居五中，故曰火中。离爲暑，中則退矣。復下震爲禾、爲食、爲商人，巽爲市，巽伏，故市空。坤虛，故无有。○禾黍，汲古作求藿，依宋元本。

无妄。獨立山巔，求麋耕田。草木不闢，秋飢无年。巽爲寡，故曰獨立。艮爲山、爲求，震爲麋、爲耕。震爲草木，伏兌爲秋，无妄漢人多作无望，无望故无年，言麋非耕田之畜，故草木不闢也。○麋，宋本作鹿，依汲古。

大畜。火雖熾，在吾後。寇雖近，在吾右。身安吉，不危殆。詳《歸妹》之《震》。三字句。

頤。????囓囓，貧鬼相責。无有懽怡，一日九結。詳《豐》之《晉》。

大過。追亡逐北，至山而得。稚叔相呼，反其室廬。依《需》之《渙》校。各本皆作"追亡逐北，呼還幼叔。至山而得，反歸其室"，不協，惟《需》之《渙》是原詞，韻協象合。

坎。銜命辱使，不堪厥事。遂墮落去，更爲斯吏。伏巽爲命，兌口，故曰銜命。震爲使，伏巽爲墮落，艮爲僮僕，故曰斯吏。斯，賤役也。

离。被珠函玉，沐浴仁德。應聘唐國，四門穆穆。蟊賊不作，凶惡伏慝。伏震爲珠玉、爲仁德，伏坎，故曰沐浴仁德。震爲帝，故曰唐國。伏艮爲國也。艮爲門，震卦數四，故曰四門。本卦互巽爲蟊賊，《詩·小雅》及其蟊賊，《傳》食根曰蟊，食節曰賊。巽爲伏匿。○函，汲古作銜，銜，兌象。函，伏艮象，茲從宋元本。

咸。機關不便，不能出言。精誠適通，爲人所冤。坎爲機關，三上互大坎，故曰不便。震爲言，震伏，故不能言。乾爲精誠、爲往，故曰精誠適通。適通，即感通也。乾爲人，兌爲言，正反兌，故曰爲人所冤，言被誑也。易林每遇正反兌或正反震，不曰讒佞，即曰誣罔，皆本易與左氏。○第三句宋元本作精成通道，皆訛字，故依汲古。

恒。甕破缶缺，南行亡失。震爲甕、爲缶，巽下斷，故破缺。震爲南、爲行，巽隕落，故曰亡失。○缶，宋元本作盆，依汲古。失，元本作夫，依宋本、汲古。

遯。脣亡齒寒，積日凌根。朽不可用，爲身災患。兌爲脣齒，二四兌覆，故曰脣亡齒寒。乾爲日，乾實，故曰積日。艮爲根。凌，寒也，言日久根冷也。巽下斷，故曰朽。伏坤爲身、爲災患。○災，元本訛哭，依宋本、汲古。凌，疑訛。

大壯。蒙惑憧憧，不知西東。魁罡指南，告我失中。利以宜止，去國憂患。通《觀》。坤迷，故曰蒙惑憧憧。本卦震爲東，兌爲西，惑故不知。艮爲星，數七，故曰魁罡。《參同契》二月榆魁臨於卯，天罡據西，注：天罡即北斗。《夢溪筆談》斗杓謂之剛，蓋前四星斗之魁，後三星斗之柄，故曰魁罡。震爲南，伏艮爲指，震言，故曰告。艮爲止，坤爲國、爲憂患也。○失，局本訛室。

晉。烏鴟摶翼，以避陰賊。盜伺二女，賴厥生福。旱災爲疾，君无黍稷。艮爲黔啄、爲烏鴟。摶,束也，卷也。《攷工記》鮑人卷而摶之是也。烏鴟摶翼者，言鳥下擊物時必戢其兩翼不開張，若卷束然，正以防不測也。震爲翼，二四震覆，故曰摶翼。坎爲盜賊、爲隱伏，故曰以避陰賊。坤爲女，數二，艮止，故曰伺二女。离火，艮火，故曰旱。震爲君、爲黍稷，震覆，故无黍稷。

明夷。名成德就，項領不試。景公耄老，尼父逝去。詳《履》之《剝》。

家人。言與心詭，西行東坐。鯀湮洪水，佞賊爲禍。离兩兌口相背，互坎爲心，故曰言與心詭。坎爲西，离爲東，离爲惡人，故曰鯀。坎爲水、爲賊，离兩兌口相對，故曰佞。明夷以离爲有言，故此曰詭、曰佞。

睽。獫狁匪度，治兵焦穫。伐鎬及方，與周爭彊。元戎其駕，衰及夷王。《詩·六月篇》玁狁匪茹，整居焦穫，注：焦穫，地名。坎爲北，玁狁，北狄。离爲甲兵，重离，故曰焦穫。鎬、方，皆地名。兌西象也。震爲周，兌折震，故曰與周爭彊。○焦，汲古作元，元作焦，今依宋元本。劉云，毛詩作匪茹，箋云，度也。鄭蓋用齊詩以申毛義。又云：夷王雖亦命將出師，而未能攘逐，故曰衰。按：夷王始下堂，迎諸候，周室衰。

蹇。三火起明，雨滅其光。高位疾顛，驕恣誅傷。詳《大有》之《師》。

解。陰涿川決，水爲吾祟。使我心憒，毋樹麻枲，居止凶殆。重坎，故曰陰涿川決。涿，《說文》流下滴也，《方言》瀧涿謂之霑。潰，言陰盛川決也。坎爲祟、爲心，震爲麻枲，水多，故不可樹藝也。○首二句宋元本作承川決水、爲吾之祟，茲依汲古。

損。厭浥晨夜，道多湛露。瀸衣濡袴，重難以步。詳《革》之《豫》。第三句宋本、汲古作沽我濡袴，依元本。

益。宜行賈市，所求必倍。載喜抱子，與利爲友。詳《大過》之《恒》。

夬。陰變爲陽，女化作男。治道得通，君臣相承。詳《屯》之《离》。

姤。樹蔽牡荊，生●山旁。仇敵背憎，孰肯相迎。《本草》牡荊，一名黃荊，《淮南萬畢術》曰南山牡荊，指病自愈。巽爲樹、爲荊，震亦爲荊，震伏，故牡荊不見。○牡，元本訛壯，孰訛熟，從宋本、汲古。

萃。坐茵乘軒，據德宰臣。虞叔受命，六合和親。巽爲茵，艮爲坐，故曰坐茵。坤爲車。軒，車也。坤爲臣，伏震爲帝，艮少，故曰虞叔。巽爲命，坤爲合，伏乾，數六，故曰六合。○據於德，見論語，汲古作握德，茲依宋元本。

升。雲興蔽日，雨集草木，年茂歲熟。坤爲雲，乾爲日，乾伏，故曰蔽日。兌爲雨，巽爲草木，故曰雨集草木。坤爲年歲、爲豐熟。○年茂，元本作茂年，非，今依宋本、汲古。

困。播梅折枝，與母別離，絕不相知。詳《旅》之《大過》。○播，宋本作蟠，依元本、汲古。播，種也。

井。天旱水涸，枯槁无澤。困於沙石，未有所獲。通《噬嗑》。艮爲天、爲火，故曰天旱水涸。坎上下皆火，故涸也。离爲枯槁，艮爲沙石。

革。圭璧琮璜，執贄見王。百里甯戚，應聘齊秦。通《蒙》。震爲玉、爲王，坤爲贄，艮手，故曰執贄。坤爲里、爲百、爲憂，故曰百里甯戚。本卦巽爲齊，兌爲秦，言百里奚相秦，甯戚相齊也。

鼎。龍渴求飲，黑雲景從。河伯捧醴，跪進酒漿，流潦滂滂。通《屯》。震爲龍，艮爲求，坤爲雲，坤黑，故曰黑雲景從。坤爲河海，震爲伯，坎爲酒，艮手，故曰河伯奉醴。坤爲漿，坎水，坤水，故曰流潦滂滂。○黑雲，汲古作雲黑，依宋元本。

震。雹梅零墮，心思憒憒，亂我靈氣。首句依《大有》之《蒙》校。各本皆作零蔕。思，元本作積，依宋本、汲古。

艮。鹿求其子，虎廬之里。唐伯李耳，貪不我許。詳《隨》之《否》。

漸。穿匏挹水，篝鐵然火。勞疲力竭，飢渴爲禍。詳前《艮》之《坤》。

歸妹。龍生馬淵，壽考且神。飛騰上天，舍宿軒轅，常居樂安。震爲龍、爲馬、爲生，下兌，故曰淵。震爲神，伏艮爲壽、爲天，震爲飛騰，在艮上，故曰上天。坎爲宿，艮爲舍、爲星，故曰軒轅。軒轅，星名也。震爲樂，伏艮爲安、爲居。○第三句汲古无，依宋元本增。常居樂，汲古作居樂常，依宋元本。三四句指傅說騎箕事。

豐。崔嵬北岳，天神貴客。溫仁正直，主布恩德。閔哀不已，蒙受大福。詳《屯》之《家人》。閔哀，依校，各本皆作衣冠，非。

旅。鬼夜哭泣，齊失其國，爲下所賊。二五互大坎爲鬼、爲夜，下卦震覆，故曰哭泣。本《中孚·六三》爻詞也。巽爲齊，艮爲國，兌毀，坎失，故曰齊失其國。巽爲盜賊。按：《戰國策》齊湣王時，有當闕而哭者，求之則不得，後果失國，爲淖齒所殺。

巽。二政多門，君失其權。三家專制，禍起季孫。伏震。互艮爲門，初至四正反艮，故曰多門。震爲君，巽爲權，互坎，故曰失權。艮爲家，震數三，故曰三家。艮爲孫、爲少，故曰季孫。季氏三家之一，曾逐昭公，故曰禍起季孫。

兌。望幸不到，文章未就。王子逐兔，犬踦不得。詳《渙》林。王，汲古作三，依宋元本。

渙。伯虎仲熊，德義淵泓。使布五教，陰陽順序。元刊注高辛氏有伯虎、仲熊佐伯益治水。互艮爲虎熊。震長，坎中，故曰伯虎仲熊。震爲德，坎水，故曰德義淵泓。巽爲命，卦數五，故曰五教。○淵泓，宋元本作昭明，茲依汲古。

節。兩足四翼，飛入家國。寧我伯姊，與母相得。詳《同人》之《謙》。姊，宋元本作叔，依汲古。

中孚。春秋禱祝，解禍除憂，君无災咎。互震爲春，兌爲秋、爲禱祝、爲君、爲解。○祝，宋元本作祀，災咎作咎憂，均依汲古。

小過。牧羊稻園，聞虎喧讙。畏懼悚息，終无禍患。詳《隨》之《漸》。

既濟。大蛇巨魚，相搏於郊。君臣隔塞，衛侯廬漕。詳《噬嗑》之《訟》。第四句依校。各本皆作郭公出廬。

焦氏易林注跋

昔楊子雲著《太玄》，人皆笑之，子雲曰：是不足病也。後世復有楊子雲則好之矣。《焦氏易林》自來學者多愛其詞，而莫有通其義者，今經吾師尚節之先生按照易象句解字釋，凡昔人不知其所謂者，經先生以易象釋之，則機趣環生，神妙盡出，如《復》之《頤》云噂噂所言，噂，對語也。震爲言，頤初至上正反震相對，儼然對語，故曰噂噂。《需》之《小過》猋風阻越，《月令注》：猋風，迴風也。小過二至五正反巽，儼象迴風，故曰猋風。《家人》之《小畜》曰杲杲白日，爲月所蝕，小畜互离，离爲日，而下兌爲月，侵入离體之半，故曰爲月所蝕。若是者不知其幾千百，又如林詞極幽深晦，闇不易明者，如《大壯》之《离》丑寅不徙、辰巳有咎，离伏坎，坎上互艮，下互震，震先天居丑寅，艮後天居丑寅，故曰不徙，言艮震同居丑寅也。离上互兌，下互巽，兌先天居辰巳，巽後天居辰巳，澤風大過故曰有咎。又如《井》之《震》三男從父，三女從母，至巳而反，各得其所。震上下互坎艮，共三男，而震爲父，故曰從父。震伏巽，巽上下互离兌，共三女，而巽爲母，故曰從母。震巽相反復，至巳而反者，言至巳震究仍爲巽也。又如《需》之《晉》咸陽辰巳，長安戌亥，晉坤爲安，消息卦坤居西北，故曰長安戌亥。坤伏乾，消息卦乾盈於巳，故曰咸陽辰巳，言乾至巳而爲純陽也。又如《履》之《既濟》不忍主母，爲失醴酒，冤尤誰告，經先生疏明，知用《列女傳》侍婢進毒酒事；《豫》之《恒》梟鳴室北，聲醜可惡，經先生疏明，知用《說苑》齊景公築臺不通爲梟鳴事；《蠱》之《中孚》商人子孫，資所无有。貪狼逐狐，留連都市。貪狼逐狐，注家皆認爲訛字，經先生注明，狼狐二星皆主盜賊，見《史記·天官書》，貪狼逐狐者，言流爲盜賊也。又如《漸》之《比》曰文山鴻豹，依《埤雅》釋鴻豹爲鴇；《小畜》之《革》曰晨風文翰，據《周書》，《釋文》翰爲鳥，復據《說文》知文翰即晨風；《小畜》之《未濟》曰靈明督郵，依《古今注》定督郵爲龜名，關於前者非易理易象熟於胸中，不能識其義；關於後者非博覽羣書不能通其詞。全書四千九十六林畢釋无遺，无匿象，无遯形，然則二千年來易林之詞不能通者，徒以世不復有焦延壽耳。有之，則如鏡燭形，一讀其詞，即知其於易象何屬，鳥足爲病哉。至於是書一出，所有二千年周易舊解王陶廬所謂盲詞囈說者，盡行改革，於經學所關至鉅，又非第易林一書之顯晦也，其可寶貴爲何如哉！顧是書脫稿巳十餘年，徒以卷帙浩博，印行匪易益，與豐潤董宗之作人昆仲皆從先生遊，遂合力舉辦成此寶書，公之於世，以己卯夏開雕，至庚辰春竣事。至於校訂之役，益與宗之等雖分任其勞，然以易象之故，有非先生自任不可者，此亦無如之何也！庚辰正月受業仵道益謹跋。

